
Tinerețe fără de bătrânețe și 
viață fără de moarte 


A fost odată ca niciodată; că de n-ar fi, nu s- 
ar mai povesti; de când făcea plopșorul pere şi 
răchita micșunele; de când se băteau urşii în 
coade; de când se luau de gât lupii cu mieii de 
se sărutau, înfrăţindu-se; de când se potcovea 
puricele la un picior cu nouăzeci și nouă de oca 
de fier și s-arunca în slava cerului de ne aducea 
povești; 

De când se scria musca pe părete, 

Mai mincinos cine nu crede. 

A fost odată un împărat mare și o 
împărăteasă, amândoi tineri și frumoși, şi, voind 
să aibă copii, a făcut de mai multe ori tot ce 
trebuia să facă pentru aceasta; a îmblat pe la 
vraci și filosofi, ca să caute la stele și să le 
ghicească daca or să facă copii; dar în zadar. În 
sfârşit, auzind împăratul că este la un sat, 


aproape, un unchiaș dibaci, a trimis să-l cheme; 
dar el răspunse trimișilor că: cine are trebuință, 
să vie la dânsul. S-au sculat deci împăratul și 
împărăteasa și, luând cu dânșii vro câţiva boieri 
mari, ostași și slujitori, s-au dus la unchiaș 
acasă. Unchiașul, cum i-a văzut de departe, a 
ieșit să-i întâmpine și totodată le-a zis: 

- Bine aţi venit sănătoși; dar ce îmbli, 
împărate, să afli? Dorinţa ce ai o să-ți aducă 
întristare. 

— Eu nu am venit să te întreb asta, zise 
împăratul, ci, daca ai ceva leacuri care să ne 
facă să avem copii, să-mi dai. 

- Am, răspunse unchiașul; dar numai un copil 
o să faceţi. El o să fie Făt-Frumos și drăgăstos, și 
parte n-o să aveţi de el. Luând împăratul și 
împărăteasa leacurile, s-au întors veseli la palat 
şi peste câteva zile împărăteasa s-a simţit 
însărcinată. Toată împărăţia și toată curtea și 
toți slujitorii s-au veselit de această întâmplare. 

Mai-nainte de a veni ceasul nașterii, copilul 
se puse pe un plâns, de n-a putut nici un vraci 
să-l împace. Atunci împăratul a început să-i 
făgăduiască toate bunurile din lume, dar nici 
așa n-a fost cu putință să-l facă să tacă. 

- Taci, dragul tatei, zice împăratul, că ţi-oi da 


împărăţia cutare sau cutare; taci, fiule, că ţi-oi 
da soţie pe cutare sau cutare fată de împărat, și 
alte multe d-alde astea; în sfârșit, dacă văzu şi 
văzu că nu tace, îi mai zise: taci, fătul meu, că 
ți-oi da Tinerețe fără bătrâneţe și viață fără de 
moarte. 

Atunci, copilul tăcu şi se născu; iar slujitorii 
deteră în timpine și în surle și în toată împărăţia 
se tinu veselie mare o săptămână întreagă. 

De ce creștea copilul, d-aceea se făcea mai 
istet și mai îndrăzneţ. Îl deteră pe la școli și 
filosofi, și toate învăţăturile pe care alți copii le 
învăţa într-un an, el le învăţa într-o lună, astfel 
încât împăratul murea și învia de bucurie. Toată 
împărăţia se fălea că o să aibă un împărat 
înțelept și procopsit ca Solomon împărat. De la 
o vreme încoace însă, nu știu ce avea, că era tot 
galeș, trist și dus pe gânduri. Iar când fuse într-o 
zi, tocmai când copilul împlinea cincisprezece 
ani şi împăratul se afla la masă cu toţi boierii și 
slujbașii împărăției și se chefuiau, se sculă Făt- 
Frumos și zise: 

— Tată, a venit vremea să-mi dai ceea ce mi-ai 
făgăduit la naștere. 

Auzind aceasta, împăratul s-a întristat foarte 
și i-a zis: 


- Dar bine, fiule, de unde pot eu să-ţi dau un 
astfel de lucru nemaiauzit? Și dacă ţi-am 
făgăduit atunci, a fost numai ca să te împac. 

- Daca tu, tată, nu poți să-mi dai, apoi sunt 
nevoit să cutreier toată lumea până ce voi găsi 
făgăduinţa pentru care m-am născut. 

Atunci toți boierii și împăratul deteră în 
genuchi, cu rugăciune să nu părăsească 
împărăţia; fiindcă, ziceau boierii: 

- Tatăl tău de aci înainte e bătrân, şi o să te 
ridicăm pe tine în scaun, şi avem să-ţi aducem 
cea mai frumoasă împărăteasă de sub soare de 
soţie. 

Dar n-a fost putinţă să-l întoarcă din 
hotărârea sa, rămânând statornic ca o piatră în 
vorbele lui; iar tată-său, dacă văzu și văzu, îi 
dete voie și puse la cale să-i gătească de drum 
merinde și tot ce-i trebuia. 

Apoi, Făt-Frumos se duse în grajdurile 
împărăteşti unde erau cei mai frumoși armăsari 
din toată împărăţia, ca să-și aleagă unul; dar, 
cum punea mâna și apuca pe câte unul de 
coadă, îl trântea, şi astfel toți caii căzură. În 
sfârşit, tocmai când era să iasă, își mai aruncă 
ochii o dată prin grajd și, zărind într-un colţ un 
cal răpciugos și bubos și slab, se duse și la 


dânsul; iar când puse mâna pe coada lui, el își 
întoarse capul și zise: 

- Ce porunceşti, stăpâne? Mulţumesc lui 
Dumnezeu că mi-a ajutat să ajung ca să mai 
puie mâna pe mine un voinic. 

Și înțepenindu-și picioarele, rămase drept ca 
lumânarea. Atunci Făt-Frumos îi spuse ce avea 
de gând să facă și calul îi zise: 

- Ca să ajungi la dorinţa ta, trebuie să ceri de 
la tată-tău paloșul, sulița, arcul, tolba cu 
săgețile și hainele ce le purta el când era flăcău; 
iar pe mine să mă îngrijești cu însuţi mâna ta 
şase săptămâni și orzul să mi-l dai fiert în lapte. 

Cerând împăratului lucrurile ce-l povăţuise 
calul, el a chemat pre vătaful curţii și i-a dat 
poruncă ca să-i deschiză toate tronurile cu haine 
spre a-și alege fiul său pe acelea care îi va 
plăcea. Făt-Frumos, după ce răscoli trei zile și 
trei nopţi, găsi în sfârșit, în fundul unui tron 
vechi, armele și hainele tatâne-său de când era 
flăcău, dar foarte ruginite. Se apucă însuși cu 
mâna lui să le curețe de rugină și, după șase 
săptămâni, izbuti a face să lucească armele ca 
oglinda. Totodată îngriji și de cal, precum îi 
zisese el. Destulă muncă avu; dar fie, că izbuti. 

Când auzi calul de la Făt-Frumos că hainele și 


armele sunt bine curățate și pregătite, odată se 
scutură și el, și toate bubele și răpciuga căzură 
de pe dânsul și rămase întocmai cum îl fătase 
mă-sa, un cal gras, trupeş și cu patru aripi; 
văzându-l Făt-Frumos astfel, îi zise: 

— De azi în trei zile plecăm. 

- Să trăieşti, stăpâne; sunt gata chiar azi, de 
poruncești, îi răspunse calul. 

A treia zi de dimineaţă, toată curtea și toată 
împărăţia era plină de jale. Făt-Frumos, 
îmbrăcat ca un viteaz, cu paloșul în mână, 
călare pe calul ce-și alesese, îşi luă ziua bună de 
la împăratul, de la împărăteasa, de la toți boierii 
cei mari și cei mici, de la ostași și de la toți 
slujitorii curţii, carii, cu lacrămile în ochi, îl 
rugau să se lase de a face călătoria aceasta, ca 
nu care cumva să meargă la pieirea capului său; 
dar el, dând pinteni calului, ieși pe poartă ca 
vântul, și după dânsul carăle cu merinde, cu 
bani și vreo două sute de ostași, pe care-i 
orânduise împăratul ca să-l însoțească. 

După ce trecu afară de împărăţia tatălui său 
și ajunse în pustietate, Făt-Frumos își împărți 
toată avuţia pe la ostași și, luându-și ziua bună, 
îi trimise înapoi, oprindu-și pentru dânsul 
merinde numai cât a putut duce calul. Şi 


apucând calea către răsărit, s-a dus, s-a dus, s-a 
dus, trei zile și trei nopţi, până ce ajunse la o 
câmpie întinsă, unde era o mulțime de oase de 
oameni. 

Stând să se odihnească, îi zise calul: 

— Să știi, stăpâne, că aici suntem pe moșia 
unei Gheonoaie, care e atât de rea, încât nimeni 
nu calcă pe moșia ei, fără să fie omorât. A fost și 
ea femeie ca toate femeile, dar blestemul 
părinţilor pe care nu-i asculta, ci îi tot necăjea, 
a făcut-o să fie Gheonoaie; în clipa aceasta este 
cu copiii ei, dar mâine, în pădurea ce o vezi, o s- 
o întâlnim venind să te prăpădească; e grozavă 
de mare; dară să nu te sperii, ci să fii gata cu 
arcul ca să o săgetezi, iar paloșul și sulița să le 
ţii la îndemână, ca să te slujești cu dânsele când 
va fi de trebuinţă. 

Se deteră spre odihnă; dar pândea când unul, 
când altul. 

A doua zi, când se revărsa ziorile, ei se 
pregăteau să treacă pădurea. Făt-Frumos înșeuă 
şi înfrână calul, și chinga o strânse mai mult 
decât altă dată, și porni; când, auzi o 
ciocănitură groaznică. Atunci calul îi zise: 

— Ţine-te, stăpâne, gata, că iată se apropie 
Gheonoaia. 


Și când venea ea, nene, dobora copacii: așa 
de iute mergea; iar calul se urcă ca vântul până 
cam deasupra ei și Făt-Frumos îi luă un picior 
cu săgeata și, când era gata a o lovi cu a doua 
săgeată, strigă ea: 

- Stăi, Făt-Frumos, că nu-ţi fac nimic! 

Și văzând că nu o crede, îi dete înscris cu 
sângele său. 

- Să-ţi trăiască calul, Făt-Frumos, îi mai zise 
ea, ca un năzdrăvan ce este, căci de nu era el, te 
mâncam fript; acum însă m-ai mâncat tu pe 
mine; să știi că până azi niciun muritor n-a 
cutezat să calce hotarele mele până aicea; câțiva 
nebuni carii s-au încumes a o face d-abia au 
ajuns până în câmpia unde ai văzut oasele cele 
multe. 

Se duseră acasă la dânsa, unde Gheonoaia 
ospătă pe Făt-Frumos și-l omeni ca pe un 
călător. Dar pe când se aflau la masă și se 
chefuiau, iară Gheonoaia gemea de durere, 
deodată el îi scoase piciorul pe care îl păstra în 
traistă, i-l puse la loc și îndată se vindecă. 
Gheonoaia, de bucurie, ţinu masă trei zile d-a 
rândul şi rugă pe Făt-Frumos să-și aleagă de 
soţie pe una din cele trei fete ce avea, frumoase 
ca niște zâne; el însă nu voi, ci îi spuse curat ce 


căuta; atunci ea îi zise: 

- Cu calul care îl ai și cu vitejia ta, crez că ai 
să izbutești. 

După trei zile, se pregătiră de drum și porni. 
Merse Făt-Frumos, merse și iar merse, cale 
lungă și mai lungă; dară când fu de trecu peste 
hotarele Gheonoaiei, dete de o câmpie 
frumoasă, pe de o parte cu iarba înflorită, iar pe 
de altă parte pârlită. Atunci el întrebă pe cal: 

— De ce este iarba pârlită? 

Și calul îi răspunse: 

— Aici suntem pe moşia unei Scorpii, soră cu 
Gheonoaia; de rele ce sunt, nu pot să trăiască la 
un loc; blestemul părinţilor le-a ajuns, și d-aia s- 
au făcut lighioi, aşa precum le vezi; vrăjmășia 
lor e groaznică, nevoie de cap, vor să-şi 
răpească una de la alta pământ; când Scorpia 
este necăjită rău, varsă foc și smoală,; se vede că 
a avut vreo ceartă cu soră-sa și, viind s-o 
gonească de pe tărâmul ei, a pârlit iarba pe 
unde a trecut; ea este mai rea decât soră-sa și 
are trei capete. Să ne odihnim puţin, stăpâne, și 
mâine dis-de-dimineaţă să fim gata. 

A doua zi se pregătiră, ca și când ajunsese la 
Gheonoaia, și porniră. Când, auziră un urlet și o 
vâjietură, cum nu mai auziseră ei până atunci! 


— Fii gata, stăpâne, că iată se apropie 
zgripsoroaica de Scorpie. 

Scorpia, cu o falcă în cer și cu alta în pământ 
şi vărsând flăcări, se apropia ca vântul de iute; 
iară calul se urcă repede ca săgeata până cam 
deasupra și se lăsă asupra ei cam pe deoparte. 
Făt-Frumos o săgetă şi îi zbură un cap; când era 
să-i mai ia un cap, Scorpia se rugă cu lacrămi ca 
să o ierte, că nu-i face nimic și, ca să-l 
încredințeze, îi dete înscris cu sângele ei. 
Scorpia ospătă pe Făt-Frumos și mai și decât 
Gheonoaia,; iară el îi dete şi dânsei înapoi capul 
ce i-l luase cu săgeata, carele se lipi îndată cum 
îl puse la loc, şi după trei zile plecară mai 
departe. 

Trecând și peste hotarele Scorpiei, se duseră, 
se duseră și iară se mai duseră, până ce ajunseră 
la un câmp numai de flori și unde era numai 
primăvară; fiecare floare era cu deosebire de 
mândră și cu un miros dulce, de te îmbăta; 
trăgea un vântișor care abia adia. Aicea stătură 
ei să se odihnească, iară calul îi zise: 

— Trecurăm cum trecurăm până aci, stăpâne; 
mai avem un hop: avem să dăm peste o 
primejdie mare; și daca ne-o ajuta Dumnezeu să 
scăpăm și de dânsa, apoi suntem voinici. Mai- 


nainte de aci este palatul unde locuiește 
Tinerețe fără bătrâneţe și viață fără de moarte. 
Această casă este încongiurată cu o pădure 
deasă și înaltă, unde stau toate fiarele cele mai 
sălbatice din lume; ziua şi noaptea păzesc cu 
neadormire şi sunt multe foarte; cu dânsele nu 
este chip de a te bate; şi ca să trecem prin 
pădure e peste poate; noi însă să ne silim, dac- 
om putea, să sărim pe dasupra. 

După ce se odihniră vreo două zile, se 
pregătiră iarăși; atunci calul, ţinându-și 
răsuflarea, zise: 

- Stăpâne, strânge chinga cât poţi de mult, şi 
încălecând, să te ţii bine și în scări, și de coama 
mea; picioarele să le ţii lipite pe lângă supţioara 
mea, ca să nu mă zăticnești[1] în zborul meu. 

Se urcă, făcu probă, și într-un minut fu 
aproape de pădure. 

— Stăpâne, mai zise calul, acum e timpul când 
se dă de mâncare fiarălor pădurei şi sunt adunte 
toate în curte; să trecem. 

— Să trecem, răspunse Făt-Frumos, și 
Dumnezeu să se îndure de noi. 

Se urcară în sus și văzură palatul strălucind 
astfel, de la soare te puteai uita, dar la dânsul 
ba. Trecură pe dasupra pădurii şi, tocmai când 


erau să se lase în jos la scara palatului, d-abia, 
d-abia atinse cu piciorul vârful unui copaci și 
dodată toată pădurea se puse în mișcare; urlau 
dobitoacele, de ți se făcea părul măciucă pe cap. 
Se grăbiră de se lăsară în jos; și de nu era 
doamna palatului afară, dând de mâncare puilor 
ei (căci așa numea ea lighionile din pădure), îi 
prăpădea negreșit. 

Mai mult de bucurie că au venit, îi scăpă ea; 
căci nu mai văzuse până atunci suflet de om pe 
la dânsa. Opri pe dobitoace, le îmblânzi și le 
trimise la locul lor. Stăpâna era o zână naltă, 
supţirică și drăgălașă și frumoasă, nevoie mare! 
Cum o văzu Făt-Frumos, rămase încremenit. 
Dară ea, uitându-se cu milă la dânsul, îi zise: 

- Bine ai venit, Făt-Frumos! Ce cauţi pe aici? 

— Căutăm, zise el, Tinerețe fără bătrâneţe și 
viață fără de moarte. 

— Dacă căutaţi ceea ce ziseși, aci este. 

Atunci descălică și intră în palat. Acolo găsi 
încă două femei, una ca alta de tinere; erau 
surorile cele mai mari. El începu să 
mulțumească zânei pentru că l-a scăpat de 
primejdie; iară ele, de bucurie, gătiră o cină 
plăcută și numai în vase de aur. Calului îi dete 
drumul să pască pe unde va voi dânsul; pe urmă 


îi făcură cunoscuţi tuturor lighioanelor, de 
puteau îmbla în tihnă prin pădure. 

Femeile îl rugară să locuiască de aci înainte 
cu dânsele, căci ziceau că li se urâse, șezând tot 
singurele; iară el nu așteptă să-i mai zică o dată, 
ci priimi cu toată mulțumirea, ca unul ce aceea 
şi căuta. 

Încet, încet, se deprinseră unii cu alții, își 
spuse istoria și ce păți până să ajungă la 
dânsele, și nu după multă vreme se și însoţi cu 
fata cea mai mică. La însoţirea lor, stăpânele 
casei îi deteră voie să meargă prin toate locurile 
de primprejur, pe unde va voi; numai pe o vale, 
pe care i-o şi arătară, îi ziseră să nu meargă, 
căci nu va vi bine de el; și-i și spuseră că acea 
vale se numea Valea Plângerii. 

Petrecu acolo vreme uitată, fără a prinde de 
veste, fiindcă rămăsese tot așa de tânăr, ca și 
când venise. Trecea prin pădure, fără să-l doară 
măcar capul. Se desfăta în palaturile cele aurite, 
trăia în pace și în liniște cu soţia și cumnatele 
sale, se bucura de frumuseţea florilor și de 
dulceaţa și curăţenia aerului, ca un fericit. leșea 
adesea la vânătoare; dar, într-o zi, se luă după 
un iepure, dete o săgeată, dete două și nu-l 
nimeri; supărat, alergă după el și dete şi cu a 


treia săgeată, cu care îl nemeri; dară nefericitul, 
în învălmășeală, nu băgase de seamă că, 
alergând după iepure, trecuse în Valea 
Plângerii. 

Luând iepurile, se întorcea acasă; când, ce să 
vezi d-ta? deodată îl apucă un dor de tată-său și 
de mumă-sa. Nu cuteză să spuie femeilor 
măiestre; dară ele îl cunoscură după întristarea 
şi neodihna ce vedea într-însul. 

— Ai trecut, nefericitule, în Valea Plângerii! îi 
ziseră ele, cu totul speriate. 

— Am trecut, dragele mele, fără ca să fi voit să 
fac astă neghiobie; și acum mă topesc d-a-n 
picioarele de dorul părinţilor mei, însă și de voi 
nu mă îndur ca să vă părăsesc. Sunt de mai 
multe zile cu voi și n-am să mă plâng de nici o 
mâhnire. Mă voi duce dară să-mi mai văz o dată 
părinţii şi apoi m-oi întoarce, ca să nu mă mai 
duc niciodată. 

- Nu ne părăsi, iubitule; părinţii tăi nu mai 
trăiesc de sute de ani, și chiar tu, ducându-te, ne 
temem că nu te vei mai întoarce; rămâi cu noi; 
căci ne zice gândul că vei pieri. 

Toate rugăciunile celor trei femei, precum și 
ale calului, n-a fost în stare să-i potolească dorul 
părinţilor, care-l usca pe d-a-ntregul. În cele mai 


de pe urmă, calul îi zise: 

- Daca nu vrei să mă asculți, stăpâne, orice ți 
se va întâmpla, să știi că numai tu ești de vină. 
Am să-ți spui o vorbă, şi daca vei priimi 
tocmeala mea, te duc înapoi. 

- Primesc, zise el cu toată mulțumirea, spune- 
o! 

— Cum vom ajunge la palatul tatălui tău, să te 
las jos și eu să mă întorc, de vei voi să rămâi 
măcar un ceas. 

- Aşa să fie, zise el. 

Se pregătiră de plecare, se îmbrățişară cu 
femeiele și, după ce-și luară ziua bună unul de 
la altul, porni, lăsându-le suspinând și cu 
lacrămile în ochi. Ajunseră în locurile unde era 
moşia Scorpiei; acolo găsiră orașe; pădurile se 
schimbaseră în câmpii; întrebă pre unii și pre 
alții despre Scorpie și locuinţa ei; dar îi 
răspunseră că bunii lor auziseră de la străbunii 
lor povestindu-se de asemenea fleacuri. 

— Cum se poate una ca asta? le zicea Făt- 
Frumos, mai alaltăieri am trecut pe aici; și 
spunea tot ce știa. 

Locuitorii râdea de dânsul, ca de unul ce 
aiurează sau visează deștept, iară el, supărat, 
plecă înainte, fără a băga de seamă că barba și 


părul îi albise. 

Ajungând la moșia Gheonoaiei, făcu întrebări 
ca și la moșia Scorpiei, și primi asemenea 
răspunsuri. Nu se putea domiri el: cum de în 
câteva zile s-au schimbat astfel locurile? Și 
iarăși supărat, plecă cu barba albă până la brâu, 
simțind că îi cam tremurau picioarele, și ajunse 
la împărăţia tătâne-său. Aici alți oameni, alte 
orașe, și cele vechi erau schimbate de nu le mai 
cunoştea. În cele mai de pe urmă, ajunse la 
palaturile în cari se născuse. Cum se dete jos, 
calul îi sărută mâna și îi zise: 

— Rămâi sănătos, că eu mă întorc de unde am 
plecat. Daca pofteşti să mergi și d-ta, încalecă 
îndată și aidem! 

- Du-te sănătos, că şi eu nădăjduiesc să mă 
întorc peste curând. 

Calul plecă ca săgeata de iute. 

Văzând palaturile dărămate și cu buruieni 
crescute pe dânsele, ofta și, cu lacrămi în ochi, 
căta să-și aducă aminte cât era odată de 
luminate aste palaturi și cum și-a petrecut 
copilăria în ele; ocoli de vreo două-tei ori, 
cercetând fiecare cămară, fiecare colțuleţ ce-i 
aducea aminte cele trecute; grajdul în care 
găsise calul; se pogorî apoi în pivniță, 


gârliciul[2] căreia se astupase de dărămăturile 
căzute. 

Căutând într-o parte şi în alta, cu barba albă 
până la genunchi, ridicându-și pleoapele ochilor 
cu mâinile și abia umblând, nu găsi decât un 
tron odorogit; îl deschise, dară în el nimic nu 
găsi; ridică capacul chichiţei, și un glas 
slăbănogit îi zise: 

- Bine ai venit, că de mai întârziai, și eu mă 
prăpădeam. 

O palmă îi trase Moartea lui, care se uscase 
de se făcuse cârlig în chichiță[3], și căzu mort, 
şi îndată se şi făcu țărână. 

Iar eu încălecai p-o șea și vă spusei 
dumneavoastră așa. 


Ileana Simziana 


A fost odată ca niciodată etc. 

A fost odată un împărat. Acel împărat mare și 
puternic bătuse pe toţi împărații de 
prinpregiurul lui și-i supusese, încât își întinsese 
hotarele împărăției sale pe unde a înţărcat 
dracul copiii, și toți împărații cei bătuţi era 
îndatoraţi a-i da câte un fiu d-ai săi ca să-i 
slujească câte zece ani. 

La marginea împărăției lui mai era un alt 
împărat carele, cât a fost tânăr, nu se lăsase să-l 
bată; când cădea câte un pârjol asupra ţărei 
sale, el se făcea luntre și punte și-și scăpa ţara 
de nevoie; iară după ce-ajunse la bătrâneţe, se 
supusese și el împăratului celui mare și tare, 
fiindcă n-avea încotro. El nu știa cum să facă, 
cum să dreagă, ca să împlinească voia acelui 
împărat de a-i trimite pe unul din fiii săi, ca să-i 
slujească: fiindcă n-avea băieţi, ci numai trei 
fete. Dintr-aceasta el sta pe gânduri. Grija lui 


cea mare era ca să nu crează acel împărat că el 
este zacaş și se îndărătniceşte a-i trimite vreun 
fiu, din care pricină să vină să-i ia împărăţia, 
iară el cu fetele lui să moară în ticăloșie, în 
sărăcie şi cu rușine. 

Văzând fetele pe tată-său tot supărat, se 
luaseră și ele de gânduri şi nu știau ce voie să-i 
facă ca să-l mai înveselească. Dacă văzură și 
văzură că nimic nu-i este pe plac, fata cea mare 
își luă inima în dinţi și-l întrebă într-o zi la 
masă, că de ce este supărat: 

- Au purtarea noastră nu-ți place? îi zise ea. 
Au supușii măriei tale sunt răi și arțăgoși de-ţi 
pricinuiesc atâta mâhnire? Spune și nouă, tată, 
cine este vipera aceea care nu-ți dă pace și-ți 
otrăvește bătrânețele, şi ne făgăduim chiar a ne 
jertfi dacă aceasta va putea să-ţi aline oarecum 
mâhnirile: căci numai tu, tată, ești mângâierea 
noastră, după cum prea bine știi; iară noi 
niciodată n-am ieșit din cuvântul tău. 

- De asta, așa este; n-am a mă plânge de 
nimic. Nu mi-aţi călcat porunca niciodată. Dară 
voi, dragele mele, nu puteţi să-mi alinaţi 
durerea care-mi pătrunde sufletul. Voi sunteţi 
fete, și numai un băiat m-ar scoate din nevoia în 
care mă aflu. 


- Eu nu înțeleg, zise fata cea mare, de ce 
ascunzi de noi izvorul mâhnirilor tale, tată; 
spune, că eu, iată, sunt gata a-mi da viaţa 
pentru tine. 

— Ce să ştiţi voi face, dragele mele! De când 
sunteți pe lumea asta albă, voi ați îmblat cu 
furca, cu acul, cu războiul: știți toarce, coase, 
țese. Numai un viteaz mă poate mântui, care să 
ştie să răsucească buzduganul, să mânuiască 
sabia cu vârtute și să călărească ca un zmeu- 
paraleu. 

- Oricum, tată, spune-ne și nouă, că doară nu 
s-o face gaură în cer, dacă vom şti şi noi ce 
lucru te amăraște. 

Dacă văzu împăratul că-l înteţesc fetele cu 
rugăciunile, zise: 

— Iată, copilele mele de ce sunt tot trist. Voi 
ştiţi că nimeni nu s-a putut atinge de împărăţia 
mea, cât am fost tânăr, fără să-și capete 
alageaua și fără să se ducă rușinat de unde a 
venit. Acum pârdalnicele de bătrânețe mi-au 
secat toată vârtutea; braţul meu e slăbănogit, nu 
mai poate să învârtească paloșul de să se 
cutremure vrăjmașul. Șoimuleanul meu, pentru 
care p-aci-p-aci era să-mi pierz viața până l-am 
dobândit, a îmbătrânit și el; este un răpciugos, 


abia își târâie și el viaţa de azi pe mâine. 
Altădată abia mă arătam înaintea vrăjmașului 
şi, să te ţii, pârleo! îi sfârâia călcâiele dinaintea 
feții mele; dară azi, ce să vă mai spui? voi știți 
că m-am supus celui mai mare și mai tare 
împărat de pe fața pământului. Însă la dânsul 
este obiceiul ca toţi supușii împărăției să-i 
trămită câte un fiu, să-i slujească zece ani, și eu 
vă am numai pe voi. 

- Mă duc eu, tată, zise fata cea mare, și mă 
voi sili din toate puterile mele să te mulțumesc. 

— Mă tem să nu te întorci fără nici o ispravă. 
Cine ştie ce încurcătură vei face p-acolo, de să 
nu-i mai dea nimeni de căpătâi, cât hău! 

- Tot ce ştiu, tată, și mă făgăduiesc, este că 
nu te-oi da de rușine. 

- Dacă este așa, pregătește-te și te du. 

Când auzi fata că tată-său îi dă voie să 
meargă, nu mai putea de bucurie. Punea la cale 
tot pentru drum; și se întorcea numai într-un 
călcâi, când poruncea și așeza lucrurile de 
călătorie. Își alese calul cel mai de frunte din 
grajdurile împărătești, hainele cele mai mândre 
şi mai bogate și merinde ca să-i ajungă un an de 
zile. 

După ce tată-său o văzu gata de plecare, îi 


dete poveţele părintești de cum să se poarte, 
cum să facă ca să nu se descopere că e fată. O 
învăţă tot ce trebuia să știe un viteaz care merge 
la o așa slujbă înaltă, și cum să se ferească de 
bârfeli și clevete, ca să nu fie urâtă și nebăgată 
în seamă de ceilalți fii de împărat. Apoi îi zise: 

- Pasă cu Dumnezeu, fiica mea, și adu-ţi 
aminte de învăţăturile mele. 

Fata ieși din curte ca fulgerul; n-o mai ţinea 
pământul de bucurie; într-o clipă nu se mai 
văzu. Şi daca n-ar fi stat mai încolo să-și aștepte 
boierii și carăle cu merinde, acestea s-ar fi 
pierdut, fiindcă nu puteau să se ţină după 
dânsa. 

Împăratul îi ieşi pe de altă parte înainte, mai 
la marginea împărăției, fără să ştie ea; așeză 
îndată un pod de aramă, se făcu un lup și se 
ascunse sub pod. Când era să treacă fiică-sa, 
deodată ieși de subt acel pod, cu dinţii rânjiți și 
clănțănind de te lua groaza; se uita drept la 
dânsa cu niște ochi cari strălucea ca două făclii, 
şi se repezi la ea ca să o sfâșie. Fata, care 
înghețase sângele în ea de frică, își pierduse 
cumpătul și, dacă calul nu făcea o săritură la o 
parte, lupul înfigea ghearele într-însa; ea o luă 
la sănătoasa înapoi. Tată-său, care se întorsese 


înaintea ei, ieși să o întâmpine, și-i zise: 

- Nu-ţi spuneam eu, fata mea, că nu toate 
muștele fac miere? 

- Aşa este, tată, dară eu n-am știut că, 
ducându-mă să slujesc unui împărat, am să mă 
lupt și cu fiare sălbatice și turbate. 

- Daca așa este, zise împăratul, șezi acasă de- 
ți vezi de fuse și mosoare, și Dumnezeu să aibă 
milă de mine, ca să nu mă lase a muri rușinat. 

Nu trecu mult și se ceru și fata cea mijlocie să 
se ducă şi dânsa; și se lega că ea îşi va pune 
puterile cum să-și sfârşească cu bine slujba ce 
lua asupră-și. 

După multe rugăciuni și făgăduieli, se 
înduplecă tată-său și o lăsă și pe dânsa să se 
ducă; dară păţi şi ea ca soru-sa cea mare, și 
întâmpinând-o tată-său, când se întorcea, îi zise: 

- Ei, fata mea, nu ţi-am spus eu că nu se 
mănâncă tot ceea ce zboară? 

— Adevărat este, tată, așa mi-ai zis: dară prea 
era grozav acel lup. Unde deschisese o gură 
mare de se mă îmbuce dintr-o dată, și unde se 
uita cu niște ochi din cari parcă ieșeau niște 
săgeți de mă săgetau la inimă! 

- Șezi acasă dar, îi răspunse împăratul, de 
vezi de coada măturei și de zarzavaturile de la 


bucătărie. 

Mai trecu ce mai trecu, și iată că și fata cea 
mică zise tatălui său, într-o zi, când ședeau la 
masă: 

- Tată, lasă-mă și pe mine să fac o cercare: 
lasă-mă, rogu-te, să mă duc și eu să-mi încerc 
norocul. 

- Deoarece surorile tale cele mai mari n-au 
putut-o scoate la căpătâi, mă mir cum îţi mai 
vine să vorbeşti de tine, care nu știi nici cum se 
mănâncă mămăliga. 

Și se cerca în tot felul să-i taie pofta de 
plecare, dar în zadar. 

— Pentru dragostea ta, tată, mai zise ea, voi 
face pe dracul în patru, numai să izbutesc; însă 
dacă Dumnezeu îmi va sta împotrivă, mă voi 
întoarce iarăși la tine, și fără să mă rușinez. 

Se mai împotrivi tată-său, se mai codi; dară 
fiie-sa îl birui cu rugăciunile. La urmă de tot, 
zise împăratul: 

- Dacă este așa, iată îți dau și ție voie, să 
vedem ce procopseală ai să-mi faci. Ce-aș mai 
râde să te văz întorcându-te cu nasul în jos! 

- Vei râde, tată, cum ai râs și de surorile 
mele, fără cu toate astea să le scază cinstea. 

Fata împăratului, dacă văzu că tată-său îi 


dete voie, se gândi mai întâi pe care din boierii 
mai bătrâni să ia de povăţuitor. Și până una- 
alta, ea își aduse aminte de vitejiile tatălui său 
din tinereţe și de calul său. Se duse deci la grajd 
ca să-și aleagă și ea un cal. Se uită la unul, se 
uită la altul, se uită la toți caii din grajduri, și 
de nici unul nu i se prindeau ochii, deși erau 
armăsarii şi caii cei mai buni din toată 
împărăţia. În cele mai de pe urmă dete și peste 
calul tatălui său din tinereţe, răpciugos, bubos și 
zăcând pe coaste. Cum îl văzu, se uita la el cu 
milă şi parcă nu se îndura să se depărteze de 
dânsul. 

Calul, dacă văzu aşa, îi zise: 

Se vede că pentru iubirea ce ai către 
împăratul, stăpână, te uiţi așa de galeş la mine. 
Ce pui de voinic era în tinerețele lui! Multe 
izbânzi am mai făcut noi amândoi! Dară de 
când am îmbătrânit, nici pe mine n-a mai 
încălecat altul. Și daca mă vezi așa de jigărit, 
este că n-are cine să mă hrănească ca el. Astăzi, 
uite, de m-ar îngriji cineva cum să-mi priiască 
mie, în zece zile m-aș face de nu m-aş da pe 
zece ca d-alde ăștia. 

Atunci, fata zise: 

— Și cum trebuie să te îngrijească? 


— Să mă spele în toate zilele cu apă 
neîncepută, să-mi dea orzul fiert în lapte dulce 
ca să-l pot roade, și pe fiecare zi o baniţă de 
jăratec. 

- Când aș ști că-mi vei fi de ajutor să sfârșesc 
ce am pus de gând, mai-mai că aș face așa 
precum zici tu! 

- Stăpână, zise calul, fă cercarea asta și nu te 
vei căi. 

Calul era năzdrăvan. 

Fata împăratului îngriji de cal tocmai precum 
îi zise el. 

La a zecea zi, unde se scutură odată calul, și 
se făcu frumos, gras ca un pepene și sprinten ca 
o căprioară. Apoi, uitându-se vesel la fata 
împăratului, zise: 

- Să-ţi dea Dumnezeu noroc și izbândă, 
stăpâna mea, că m-ai îngrijit şi m-ai făcut să 
mai fiu odată pe lume cum doream. Spune-mi tu 
care este păsul tău, și poruncește-mi ce trebuie 
să fac. 

- Eu voi să merg la împăratul cel mare și 
tare, vecinul nostru, ca să-i slujesc, și-mi trebuie 
pe cineva care să mă povăţuiască. Spune-mi pe 
care din boieri să aleg? 

— Daca vei merge cu mine, îi zise calul, habar 


să n-ai; nu-ţi trebuie pe nimeni. Te voi sluji, 
cum am slujit și pe tată-tău. Numai să m-asculți. 

- Dacă este așa, de azi în trei zile plecăm. 

- Și chiar acum daca poruncești, îi răspunse 
calul. 

Fata împăratului, cum auzi aceasta, puse 
toate alea la cale pentru drum. Își luă nişte 
haine curate, dară fără podoabe, nițele merinde 
şi ceva bani de cheltuială, încălecă calul și, 
venind înaintea tatălui său, îi zise: 

- Rămâi cu Dumnezeu, tată, și să te găsesc 
sănătos! 

— Cale bună, fata mea, îi zise tată-său. Toate 
ca toate, numai poveţele ce ţi-am dat să nu le 
uiţi niciodată. Şi la orice nevoie mintea ta să fie 
pironită la Dumnezeu, de unde ne vine tot 
binele și tot ajutorul. 

După ce se făgădui că aşa va face, fata porni. 

Ca şi celelalte fete, tată-său dete pe de altă 
parte și-i ieși înainte, aşeză iarăși podul de 
aramă și aștepta acolo. 

Pe drum, calul spuse fetei cu ce tertipuri 
îmblă tată-său să-i încerce bărbăţia, și o povăţui 
ce să facă ca să scape cu faţa curată. Ajungând 
la pod, unde se năpusti asupra ei un lup cu nişte 
ochi turbați și zgâiți de băga fiori în oase, cu o 


gură mare și cu o limbă ca de dihanie turbată, 
cu colții rânjiți și clănţănind de pare că nu 
mâncase de o lună de zile; și când să înfigă 
ghiarele sale cele sfâșiitoare, fata dete călcâie 
calului, şi unde se răpezi asupra lupului cu 
paloșul în mână de să-l facă mici fărâmi și, daca 
nu se da în lături lupul, în două îl făcea cu 
paloșul; căci ea nu glumea, fiindcă-și pusese 
credinţa în Dumnezeu, și dorea ca vrând- 
nevrând să împlinească slujba ce și-o luase 
asupră. 

Ea trecu podul mândră ca un voinic. Tată-său 
se miră de vitejia ei și, dând pe de altă parte, 
ieși mult înaintea ei, așeză un pod de argint, se 
făcu un leu și acolo o aștepta. 

Calul spuse fetei peste ce o să dea și o învăţă 
cum să facă să scape şi de astă ispită. Cum 
ajunse fata la podul de argint, unde îi ieşi leul 
înainte cu gura căscată, de să o îmbuce cu cal 
cu tot, cu niște colți ca cei de fildeș și cu niște 
ghiare ca secerile şi răcnea de se cutremurau 
codrii, și câmpiele vuiau de-ţi lua auzul. Numai 
uitându-se cineva la capul lui cel cât baniţa și 
la coama aia ce sta rădicată în sus și zbârlită, ar 
fi îngheţat de frică. Dară fata împăratului, 
îmbărbătată de cal, se năpusti odată într-însul 


cu sabia goală în mână, încât daca nu fugea leul 
sub pod, în patru îl făcea. Atunci trecu podul, 
multumind lui Dumnezeu și neștiind ce o mai 
aștepta. 

Fata împăratului, care nu ieșise din casă de 
când o făcuse mă-sa, se mira și sta în loc uimită, 
văzând frumuseţile câmpului. Aci îi venea să 
descalece ca să adune câte un mănunchi de flori 
din mulțimea aia ce acoperea văile și dealurile, 
flori de cari nu mai văzuse ea; aci îi venea să se 
dea la umbră sub câte un copaci nalt și stufos, 
în care miile de paseri cântau fel de fel de 
cântece, aşa de duioase, de erau în stare să te 
adoarmă,; și aci în urmă să se ducă la câte un 
şipot de apă limpede ca lacrima ce izvora din 
câte un colț de piatră din coastele dealurilor; 
susurul acestor izvoare o făcea să se uite galeș la 
ele și-i plăcea să le vază curgerea lor cea 
şerpuită ce aluneca pe pământ, încungiurate de 
mulțime de floricele și verdeață de primăvară. 
Dară la toate astea calul o îmbărbăta și-i da 
ghes să meargă înainte şi să-și cate de drum. El 
îi spunea că voinicii nu se uită la d-alde astea, 
decât după ce duc trebile la capăt bun. Îi mai 
spuse că are să mai dea de o cursă pe care i-o 
întindea tată-său, și o şi învăţă cum să facă să 


iasă şi de astă dată biruitoare. 

Fata asculta cu toate urechile și făcu precum 
o învăţă calul, fiindcă văzu ea că toate 
învăţăturile lui îi iese înde bine, și din cuvântul 
lui nu se abătea. 

Tată-său, ca și de la rând, dete pe de altă 
parte și-i ieși înainte, așeză un pod de aur, se 
făcu un balaur mare cu douăsprezece capete și 
se ascunse sub acel pod. 

Când fu ca să treacă fata pe acolo, unde îi ieși 
înainte balaurul plesnind din coadă şi 
încolăcindu-se; din gurile lui ieșea văpaie de 
foc, şi limbile îi jucau ca niște săgeți arzătoare; 
cum îl văzu fata că este așa de grozav, niște 
răcori o apucară și i se făcu părul măciucă de 
frică. Calul daca simţi că fata se pierde cu firea, 
o îmbărbătă iarăși şi-i aduse aminte ce o 
învățase să facă; iară fata împăratului, după ce 
mai prinse nițică inimă, strânse frâul calului cu 
mâna stângă, îi dete călcâie și, cu paloșul în 
dreapta, se repezi asupra acelui balaur. 

Un ceas ținu lupta. Calul o potrivea cum să 
vină tot cam la o parte ca să-i reteze vreun cap; 
dară vrăjmașul se păzea și el destul de bine. În 
cele mai de pe urmă, izbuti fata să rănească pe 
balaur. Atunci, dându-se el de trei ori peste cap, 


se făcu om. 

Fetei nu-i venea să crează ochilor când văzu 
pe tată-său înaintea ei; iară el, luând-o în braţe 
şi sărutând-o pe frunte, îi zise: 

- Văz că tu ești voinică, fata mea, și bine ai 
făcut de ţi-ai luat calul ăsta, căci fără dânsul te- 
ai fi întors și tu ca și surorile tale. Am bună 
nădejde să isprăvești cu bine slujba cu care te-ai 
însărcinat de bunăvoie. Numai adu-ţi aminte de 
poveţele mele și să nu ieşi din cuvântul calului 
ce ţi-ai ales. Să ne vedem sănătoși! 

— Să te auză Dumnezeu, tată, îi răspunse fata, 
şi să te găsesc sănătos. 

Apoi, sărutând mâna tatălui său, se 
despărţiră. 

După ce merse cale lungă, depărtată, ajunse 
la niște munţi mari și înalți. Între munţi întâlni 
doi zmei ce se luptau de nouă ani și nu puteau 
să se dovedească unul pe altul. Lupta era pe 
moarte ori pe viață. Cum o văzură ei, crezând 
că este un voinic, unul îi zise: 

— Făt-Frumos, Făt-Frumos, vino de taie pe ăst 
duşman al meu, că ți-oi cădea și eu vreodată 
bun la ceva. 

Iar cellalt zise și el: 

— Făt-Frumos, Făt-Frumos, vino de mă scapă 


pe mine de idolul ăsta de vrăjmaș, şi-ţi voi da 
un telegar fără splină, care se numește Galben- 
de-soare. 

Fata întrebă pe cal, pe care din amândoi să 
scape; iară calul îi zise să scape pe cel ce-i 
făgăduise să-i dea pe Galben-de-soare, că este 
un cal mai harnic decât dânsul, fiindu-i frate 
mai tânăr. Atunci unde se repezi fata la zmeul 
cellalt cu paloșul, și dintr-o lovitură îl făcu în 
două bucăţi! 

Zmeul, daca se văzu scăpat, îmbrăţișă pe 
mântuitorul său și-i mulțumi, apoi merseră 
acasă la dânsul ca să dea lui Făt-Frumos pe 
Galben-de-soare, după cum se făgăduise. Muma 
zmeului nu mai putea de bucurie când văzu pe 
fiu-său teafăr și nu mai știa ce să facă ca să 
mulțumească lui Făt-Frumos că-i scăpase copilul 
de la moarte. 

Fata împăratului arătă dorinţa ce are de a se 
odihni de osteneala drumului ce făcuse. Îi dară 
o cămară și o lăsară singură. Ea, prefăcându-se 
că voiește să îngrijească de cal, îl întrebă daca 
are să i se întâmple ceva; și calul îi spuse ce are 
să facă. 

Muma zmeului precepu că aci la mijloc se 
joacă vreo drăcie. Ea spuse fiului său că voinicul 


ce-l scăpase de primejdie trebuie să fie fată și că 
o asemenea fată vitează ar fi numai bună să o ia 
el de soţie. Fiul său zicea că o dată cu capul nu 
putea el crede una ca asta, fiindcă nu se putea 
ca o mână femeiască să răsucească paloșul așa 
de bine cum făcea Făt-Frumos. Atunci muma 
zmeului zise că are să facă cercare. Pentru 
aceasta puse seara la capul fiecăruia din ei câte 
un mănunchi de flori: la care se vor veşteji 
florile, acela este bărbat, și la care va rămânea 
verzi, este femeie. 

Fata împăratului, după povaţa calului, s-a 
sculat peste noapte cam despre ziuă, când 
somnul este mai dulce, și pâș, pâș, în vârful 
degetelor, intră în cămara zmeului, îi puse 
mănunchiul său de flori, luă pe al lui și, 
punându-l la capul patului său, se culcă și dormi 
dusă. 

Dimineaţa, cum se sculă zmeoaica, se duse 
într-un suflet la fiul său și văzu florile veștede. 
După ce se sculă și fata împăratului, merse şi la 
dânsa și, văzând că și ale ei se vestejise, tot nu 
crezu că este voinic. Ea zicea fiului său că nu se 
putea să fie bărbat, fiindcă vorba îi curgea din 
gură ca mierea, boiul îi era așa de gingaș, încât 
îţi venea să o bei într-o bărdăcuţă de apă, 


perișorul suptire şi stufos îi cădea pe umeri, în 
unde, fața-i are pe vino-ncoace; ochii ăia marii, 
frumoși și vioi de te bagă în boale, mănușiţa aia 
micuță și piciorușul ca de zână, și în sfârșit totul 
nu putea să fie decât de fată, măcar că se 
ascundea sub ţoalele cele voinicești. Apoi 
hotărâră să mai facă o încercare. 

După ce-și dară bună dimineaţa, după obicei, 
zmeul luă pe fată și merseră în grădină. Aci, 
zmeul îi arătă toate felurile de flori ce avea, și o 
îmbia şi pe dânsa să le miroase. Fata 
împăratului își aduse aminte de poveţele calului 
şi, cunoscând viclenia, zise cam răstit că de ce l- 
a adus în grădină de dimineaţă ca pe o femeie 
să-i laude florile cu niște vorbe seci, pe când ar 
fi trebuit să meargă mai întâi la grajduri să vază 
cum se îngrijește p-acolo de cai. 

Auzind acestea, zmeul spuse mă-sei, dară ea 
nici acum nu putea să crează că este băiat. În 
cele mai de pe urmă, zmeoaica se vorbi cu fiul 
său să mai facă o-ncercare; zise fiului său să 
ducă pe Făt-Frumos în cămara cu armele, să-l 
îmbie să-și aleagă ceva de acolo și, de va alege 
vreo armă din cele împodobite cu nestimate, să 
ştie de bună-seamă că ea este fată. 

După prânz, zmeul duse pe Făt-Frumos în 


cămara cu armele. Aci erau rânduite cu 
meșteșug tot felul de arme: unele împodobite cu 
nestimate, altele numai așa, fără podoabe. Fata 
împăratului, după ce se uită și cercetă mai toate 
armele, își alese o sabie cam ruginită, dară cu 
fierul ce se încovoia de se făcea covrig. Apoi 
spuse zmeului și mumei sale că a doua zi vrea 
să plece. 

Când auzi muma zmeului ce fel de armă își 
alese, se da de ceasul morţii că nu putea 
descoperi adevărul. Ea spuse fiului său că, deși 
pare că este băiat după apucăturile lui, dară este 
fată, și încă de cele mai prefăcute. 

Dacă văzu că n-are încotro, merseră la grajd 
şi-i dederă pe Galben-de-soare. Și după ce-și luă 
rămas bun, fata împăratului își cătă de drum. 

Încă pe cale fiind și silind să ajungă, calul 
zise fetei: 

- Stăpână, până acum m-ai ascultat la orice 
ţi-am zis, şi toate ți-au mers bine. Ascultă-mă și 
de astă dată și nu vei greși. Eu sunt bătrân de 
aci înainte; și mi-e să nu poticnesc. Ia pe frate- 
meu Galben-de-soare și fă călătoria mai departe 
cu el. Încrede-te lui cum te-ai încrezut în mine 
şi nu te vei căi. El este mai tânăr decât mine și 
mai sprinten, și te va învăţa ca și mine ce să faci 


la vreme de nevoie. 

- Este adevărat că am izbutit ori de câte ori 
te-am ascultat. Și daca n-aș ști cât ai fost de 
credincios tatălui meu, de astă dată nu te-aș 
asculta. Mă voi încrede însă fratelui tău ca și ţie, 
după ce-mi va dovedi că-mi vrea binele. 

— Încrede-te, stăpână, zise Galben-de-soare, 
căci voi fi mândru să încalece pe mine o vitează 
ca tine, și apoi mă voi sili ca să nu mai simţi 
lipsa fratelui meu, fiindcă voi să-l scutesc şi pe 
dânsul, sărmanul, că e bătrân, de necazurile şi 
primejdiile călătoriei ce vei să faci, pentru că, 
trebuie să știi, peste multe nevoi ai să dai și 
multe primejdii ai să întâlneşti. Dară cu vrerea 
lui Dumnezeu și de mă vei asculta, pe toate ai 
să le biruiești și să le scoţi la capăt bun. 

Fata împăratului încălecă apoi pe Galben-de- 
soare şi se despărţi de calul ei, lăcrimând. 
Merseră, merseră, cale lungă, depărtată, când 
fata împăratului zări o cosiță de aur. Opri calul 
și-l întrebă dacă este bine să o ia, ori s-o lase 
locului. Calul îi răspunse: 

— De o vei lua, te vei căi; de nu o vei lua, 
iarăși te vei căi; dară mai bine este să o iei. 

Fata o luă, o băgă în sân și plecă înainte. 

Trecură dealuri, trecură munţi și văi, lăsară 


în urmă păduri dese şi verzi, câmpii cu flori de 
cari nu mai văzuse fata, izvoare cu ape limpezi 
și reci, și ajunseră la curtea împăratului celui 
mare și tare. 

Ceilalți fii de împărați cari slujeau acolo îi 
ieșiră înainte și o întâmpinară. Ei nu se puteau 
dezlipi de dânsa, căci și vorba-i și faţa îi erau cu 
lipici. 

A doua zi se înfăţișă la împăratul și spuse 
pentru ce a venit. Împăratul nu mai putea de 
bucurie că-i sosise așa voinic chipeș şi drăgălaș. 
Îi plăceau prea mult răspunsurile ce primea la 
întrebările lui, se vedea cât de colo că vorbea cu 
înțelepciune și supunere. Văzând împăratul un 
tânăr așa de cu minte, prinse dragoste de el și-l 
luă pe lângă dânsul. 

Fata de împărat nu se putu împrieteni cu toți 
ceilalți fii de împărați, fiindcă cei mai mulți 
erau năzuroși, tembeli și deșucheațţi; iară ei 
prinseseră pizmă pe dânsa pentru aceasta; și, 
pentru că văzuse că împăratul o lua în nume de 
bine, îi purtau sâmbetele. 

Într-una din zile ea îşi găti bucate singură și 
şedea la masă, când doi din ceilalți fii de 
împărați veniră să o vază. Șezură deci cu toți și 
mâncară. Atât de mult plăcură acestor fii de 


împărați bucatele, încât își lingeau și degetele 
când mâncau. O lăudară pentru meșteșugul de a 
face bucatele şi ziseră că de când sunt ei, nu 
mai mâncaseră așa bucate bune. 

Cum se întâlniră aceștia cu ceilalți fii de 
împărați, le spuseră că au fost la masă la fiul de 
împărat venit de curând, că au mâncat cum nici 
împăratul nu mănâncă și că bucatele au fost 
gătite de dânsul. 

Atunci toți fiii de împărați se alegară de 
dânsa să le gătească într-o zi ea bucatele. Și iată 
că tocmai în ziua aceea bucătarii curții se 
îmbătaseră, sau nu știu ce făcuseră, că nici focul 
nu era făcut pe vatră. Și aşa, rugată fiind cu 
stăruință, se apucă și ea de găti niște bucate 
înfricoșate. Când le aduse pe masă la împăratul, 
acesta nu se putea sătura mâncând. Iară dacă 
chemă pe bucătar și-i dede poruncă că tot astfel 
de bucate să-i gătească, el spuse cine a gătit în 
ziua aceea. Împăratul rămase pe gânduri. 

Apoi veniră și ceilalți fii de împărați și spuse 
împăratului că fiul împăratului de curând venit 
s-ar fi lăudat la un chef ce au făcut cu toţii, că 
ştie unde este Ileana Simziana, cosiță de aur, 
câmpul înverzeşte, florile-nflorește, şi că are o 
cosiță din cosiţa ei. Cum auzi împăratul aceasta, 


porunci să-l cheme și îndată îi zise: 

- Tu ai știut de Ileana Simziana și mie nu mi- 
ai spus nimic, măcar că ţi-am arătat dragoste și 
te-am cinstit mai mult decât pe ceilalți. 

După ce ceru și văzu cosița de păr, îi zise: 

- Poruncă împărătească să știi că ai să-mi 
aduci pe stăpâna acestei cosițe; căci de nu, 
unde-ți stau talpele îţi va sta și capul. 

Biata fată de împărat se cercă să zică și ea 
ceva, dară împăratul îi tăiă cuvântul. Apoi se 
duse de spuse calului cele ce se întâmplară. 
Calul îi zise: 

— Nu te speria, stăpână. Astă-noapte chiar 
frate-meu mi-a adus răspuns că pe stăpâna 
cosiței a furat-o un zmeu; că ea nu voiește nici 
în ruptul capului să-l iubească până nu-i va 
aduce herghelia ei de iepe; și că zmeul își bate 
capul cum să-i împlinească dorința. Ea este 
acum în smârcurile mărilor. Du-te la împăratul 
să-ți dea douăzeci de corăbii, și ia marfă de cea 
mai frumoasă de pune într-însele. 

Fata de împărat nu aşteptă să-i zică de două 
ori, şi se duse drept la împăratul: 

— Să trăieşti, luminate împărate, și să-ți fie 
faţa cinstită. Am venit să-ți spun că slujba cu 
care m-ai însărcinat o voi împlini-o, daca-mi vei 


da douăzeci de corăbii și bani ca să cumpăr 
marfa cea mai frumoasă și mai scumpă ca să 
pun într-însele. 

- Să se facă așa precum zici tu, numai să-mi 
aduci pe Ileana Simziana, îi răspunse împăratul. 

Cum se gătiră corăbiile, le încărcară cu marfă 
şi fata de împărat împreună cu Galben-de-soare 
intră în cea mai frumoasă și plecară. Nici 
vânturi, nici valurile mării nu putură să le stea 
împotrivă și, după o călătorie de câteva 
săptămâni, ajunseră la smârcurile mărilor. 
Acolo stătură. Fata împăratului și cu Galben-de- 
soare ieșiră la uscat și îmblau pe ţărmuri; însă 
când ieșiră, luară din corabie o păreche de 
conduri cusuți numai cu fir și împodobiţi cu 
pietre nestemate. Tot îmblând pe aci, zăriră 
niște palaturi cari se învârteau după soare, și o 
luară într-acolo. În cale se întâlniră cu trei roabe 
de ale zmeului, cari păzeau pe Ileana Simziana. 
Cum văzură ele condurii, li se scurgeau ochii 
după dânşii; iară fata împăratului le spuse că 
este un neguțător care a rătăcit drumul pe mare. 

Întorcându-se roabele, spuse doamnei lor cele 
ce văzuseră; iară ea zărise de pe fereastră pe 
neguţătorul; de cum îl ochi, începu să-i tâcâie 
inima, fără să știe de ce; şi era bună bucuroasă 


de a putea să scape de zmeu, mai cu seamă că 
nu era atunci acolo, fiindcă-l trămisese ca să-i 
aducă herghelia ei cu iepele. 

După ce ascultă cele ce-i spuse roabele, se 
duse la neguţător, care aștepta la poartă, ca să 
vază și ea condurii; dară după ce auzi de la 
neguţător că are în corabie marfă și mai scumpă 
şi mai frumoasă, se înduplecă de rugăciunile 
neguțătorului și pofti să meargă să-i vază marfa; 
ajungând la corabie și tot alegând la marfă, nu 
băgase de seamă că lopătarii depărtaseră 
corabia de la uscat, și dând Dumnezeu un vânt 
bun, corăbiile mergeau ca săgeata; când se 
pomeni în mijlocul mării, Ileana Simziana se 
prefăcu că-i pare rău și prinse a certa pe 
neguţător că o înșelase, iară-n sufletul ei ruga 
pe Dumnezeu să-i ajute a scăpa de iazma de 
zmeu. 

Ajunseră cu norocire la țărm, când, ce să 
vezi! drăcoaica de muma zmeului, cum auzi de 
la roabe că pe Ileana Simziana o furase un 
neguţător și fugea cu dânsa cu corăbiile, se luă 
după ei; și ajungând la țărm, o văzură venind 
după dânșii ca o leoaică, cu o falcă în cer și una 
în pământ și aruncând văpaie din gura ei ca 
dintr-un cuptor. 


Cum o văzu Ileana Simziana, înţelese că e 
zgripțuroaica de mumă a zmeului, spuse 
neguţătorul, cu care era călare pe Galben-de- 
soare, și începu a plânge cu foc. 

Fata împăratului întrebă pe Galben-de-soare 
ce să facă, că o dogoreşte văpaia ce iese din 
gura zmeoaicei, iară Galben-de-soare îi 
răspunse: 

- Bagă mâna în urechea mea cea stângă, de 
scoate gresia ce este acolo, și o aruncă înapoi. 

Așa făcu fata împăratului. Apoi o luară iute la 
picior, pe când în urma lor se nălță deodată un 
munte de piatră care atingea cerul. 

Muma zmeului făcu ce făcu şi trecu muntele, 
cățărându-se din colț în colț, și, să te ţii după 
dânșii! Văzând Ileana Simziana că iară era să-i 
ajungă, spuse neguţătorului; iară acesta, după 
ce se înţelese cu calul, scoase din urechea lui 
cea dreaptă o perie și o aruncă înapoi. Îndată se 
făcu o pădure mare și deasă, de nu putea să 
treacă prin ea nici pui de fiară. 

Muma zmeului roase din copaci, se agăță de 
ramure, sări din vârf în vârf, se strecură, și tot 
după dânşii, alergând ca un vârtej! Dacă văzură 
că și de astă dată îmblă să-i ajungă, fata 
împăratului întrebă iară pe cal ce să facă, și 


acesta îi zise să ia inelul de logodnă ce se află în 
degetul Ileanei Simzianei și să-l arunce înapoi. 
Cum aruncă inelul, se făcu un zid de cremene 
până la cer. 

Muma zmeului, daca văzu că nu se poate 
urca pe dânsul și să treacă dincolo, nici să roază 
din acest zid, nu mai putea de ciudă, și cum era 
de cătrănită și amărâtă, se urcă şi ajunse cu 
gura la gaura ce lăsase inelul să rămână, și suflă 
văpaie din gura ei cea spurcată cale de trei 
ceasuri ca să-i ajungă şi să-i pârjolească, dară ei 
se aşezară jos la rădăcina zidului și nu le păsa 
nimic de focul zmeoaicei. 

Zmeoaica suflă ce suflă și dacă văzu că nu 
poate să-i prăpădească, nici să pună mâna pe 
dânșii, plesni fierea într-însa de necaz, căzu și 
crăpă ca necuratul; iară ei așteptară până să 
moară bine, apoi neguţătorul băgă degetul în 
gaura inelului, după cum îl învățase Galben-de- 
soare, și zidul pieri ca și cum n-ar mai fi fost și-i 
rămase inelul în deget. După ce se uitară la 
stârvul zmeoaicei și făcură haz de dânsul, îl 
lăsară corbilor și porniră mai departe şi merseră 
şi merseră, până ce ajunse la curtea 
împărătească. 

Ajungând, se înfățișă la împăratul; acesta 


priimi cu multă cinste pe Ileana Simziana. El nu 
mai putea de bucurie, și se îndrăgosti de dânsa 
de cum o văzu. Iară Ileana Simziana se căina și 
se întrista în sufletul ei că n-avea trişte. Cum se 
poate, zicea ea, să ajungă pe mâinile unora și 
altora, pe cari nu putea să-i vază de urâţi ce-i 
erau. Inima și ochii ei era tot la Fătul-Frumos 
care o scăpase din mâna zmeului. 

Când însă o sili împăratul ca să se cunune cu 
el, ea îi zise: 

- Luminate împărate, să-ţi stăpânești 
împărăţia cu norocire; dară eu nu mă pot mărita 
până nu mi s-o aduce herghelia de iepe, cu 
armăsarul ei cu tot. 

Auzind astfel împăratul, chemă îndată pe fata 
de împărat și-i zise: 

— Să te duci să-mi aduci herghelia de iepe, cu 
armăsarul ei cu tot, a iubietei mele; căci de nu, 
unde-ți stau picioarele, îți va sta și capul! 

— Preamărite împărate! m-ai însărcinat cu o 
slujbă care abia am săvârșit-o, fiindu-mi capul 
în joc. Ai la curtea măriei-tale atâţi viteji fii de 
împărați; și fiindcă toţi te ţin de om drept și cu 
frica lui Dumnezeu, eu socotesc că ar fi cu 
dreptul ca să dai la altul această slujbă. Ce mă 
ştiu eu face, și de unde să-ţi aduc eu herghelia 


ce-mi poruncești? 

- Nu știu eu. Din pământ, din iarbă verde, să 
te duci să-mi aduci herghelia, și să nu 
îndrăznești a mai zice nici o vorbă măcar. 

Atunci fata împăratului se închină și ieși. Ea 
se duse de spuse lui Galben—de-—soare ceea ce i 
se poruncise. Iară calul îi răspunse: 

— Du-te de caută nouă piei de bivol, să le 
cătrănești și să le așezi bine pe mine. Nu te 
teme, că, cu ajutorul lui Dumnezeu, vei scoate-o 
la căpătâi bun și slujba cu care te-a împovărat 
împăratul. Dară trebuie să știi că cu amar are 
să-i vină și lui, la urma urmelor, pentru faptele 
sale. 

Fata împăratului făcu precum îi zisese calul şi 
porniră amândoi. După o cale lungă și grea, 
ajunseră pe tărâmul unde pășteau iepele. Acolo 
se întâlni cu zmeul care furase pe Ileana 
Simziana, rătăcind ca un bezmetic și neștiind 
cum să facă ca să aducă herghelia. Îi spuse că 
Ileana nu mai este a lui și că mă-sa crăpase de 
necaz, pentru că nu putuse să-i scape de la 
răpitor pe iubita lui. 

Auzind zmeul aceasta, se făcu foc și pară de 
mânie, se turbură de necaz și nu mai vedea 
înaintea ochilor. Apoi, după ce înţelese că are a 


face tocmai cu răpitorul iubitei sale, își pierdu 
cumpătul de supărare și amărăciune; și răcnind 
ca un leu, se luă la luptă cu fata împăratului, 
care își ținea firea și pe care o îmbărbăta calul. 
Pe fata împăratului o ferea calul de loviturile 
zmeului; căci, când vedea că rădică sabia să 
dea, odată se rădica mai sus decât zmeul, și el 
da în vânt; iară când aducea fata paloșul, calul 
se lăsa răpede asupra calului zmeului și ea da în 
carne vie. După ce se luptară de credeai că a să 
se scufunde pământul subt ei, nu știu cum îi 
veni bine fetei împăratului, aduse paloșul cam 
pieziș și-i reteză capul. Apoi, lăsându-i stârvul 
ciorilor și coţofenilor, se duseră până ajunseră 
la locul unde se afla herghelia. 

Aci, calul zise fetei de împărat să se urce ea 
într-un pom ce era acolo, și să privească la lupta 
lor. După ce se urcă fata în pom, necheză 
Galben-de-soare de trei ori și toată herghelia de 
iepe se adună împrejurul lui. Apoi deodată se 
arătă și armăsarul iepelor, plin de spune și 
sforăind de mânie. Și văzând pe Galben-de- 
soare în mijlocul iepelor, se răpezi la dânsul cu 
turbare și se încinse o luptă să te ferească 
Dumnezeu! Când se da armăsarul la Galben-de- 
soare, mușca din pieile de bivol; iară când se da 


acesta la armăsar, mușca din carne vie, şi se 
bătură, şi se bătură până ce armăsarul, sfâșiat, 
hărtănit de sus până jos şi plin de sânge, fu 
răzbit și biruit; iară Galben—de-—soare scăpase 
teafăr, fiindcă se hărtănise pieile de bivol. 
Atunci se dete fata jos din pom, încălecă și luară 
herghelia, mânând-o de dinapoi; iară armăsarul 
abia se târa după dânsa. 

După ce băgă herghelia în curtea 
împăratului, se duse de-l înștiință. Atunci ieși 
Ileana Simziana și le chemă pe nume. 
Armăsarul, cum îi auzi glasul, îndată se scutură 
şi se făcu ca întâi, fără să se cunoască semn de 
rane pe el. 

Ileana Simziana zise împăratului să pună pe 
cineva să-i mulgă iepele, ca să se îmbăieze 
amândoi. Dar cine putea să se apropie de ele? 
că azvârleau din copite dezvânta unde loveau. 
Daca nimeni nu putu, împăratul porunci iarăși 
fetei de împărat să le mulgă. 

Fata împăratului, cu inima zdrobită de 
mâhnire și obidă că tot pe dânsa o punea la 
lucrurile cele mai grele, și fiind curată în 
cugetul ei, se rugă lui Dumnezeu cu credință ca 
să o ajute să sfârșească cu bine și slujba aceasta. 
Și unde începu o ploaie d-alea de părea că 


toarnă cu găleata, și îndată ajunse apa până la 
genunchile iepelor, apoi dete un îngheţ de nu se 
mai puteau mișca din loc. Văzând minunea 
aceasta, fata împăratului mai întâi mulțumi lui 
Dumnezeu pentru ajutorul ce-i dete, apoi se 
puse de mulse iepele. 

Împăratul se topea de dragoste pentru Ileana 
Simziana și se uita la dânsa ca la un cireș copt; 
dară ea nici nu-l băga în seamă, ci tot da, zi 
după zi, cu fel de fel de vorbe, a se cununa. În 
cele de pe urmă, îi zise: 

— Văz, luminate împărate, că tot ce am cerut 
mi s-a împlinit. Un lucru ne mai trebuie, și apoi 
să știi că ne vom cununa. 

- Porumbiţa mea, îi răspunse împăratul, 
împărăţia mea și eu suntem supuși ascultători ai 
poruncilor tale. Cere ce mai ai de cerut cu un 
ceas mai curând, că iată mă sfârșesc de dragoste 
pentru tine. Am ajuns ca un năuc, visez deștept, 
nu mai știu ce fac, când mă uit la ochii tăi cei 
frumoși și tânjitori. 

-Daca este așa, mai zise Ileana Simziana, să- 
mi aduci vasul cu botez care se păstrează într-o 
bisericuţă de peste apa Iordanului, și atunci ne 
vom cununa. 

Cum auzi împăratul aceasta, chemă iarăși pe 


fata împăratului și-i porunci să facă ce o face și 
cum va ști ea, să-i aducă ceea ce poruncise 
Ileana Simziana. 

Fata de împărat cum auzi, se duse de spuse 
lui Galben-de-soare, și el îi răspunse: 

- Aceasta este cea din urmă și mai grea slujbă 
ce mai ai să faci. Aibi însă nădejde în 
Dumnezeu, stăpână, căci şi împăratului i s-a 
împlinit. 

Se gătiră și plecară. 

Calul știa de toate astea, căci nu era el 
năzdrăvan de florile mărului. 

El spuse fetei împăratului zicând: 

— Acel vas cu botez se află pe o masă în 
mijlocul unei bisericuțe și-l păzesc niște 
călugăriţe. Ele nu dorm nici zi, nici noapte. Din 
când în când însă un pustnic vine pe la ele de le 
povăţuieşte cele sfinte pentru Domnul. Când 
sunt la ascultare de le învaţă pustnicul, rămâne 
numai una de pândă. De am putea nemeri la 
vremea aceea, tocmai bine ar fi; de nu, cine știe 
cât avem a zăbăvi, căci altfel nu e chip. 

Se duseră deci, trecură apa Iordanului și 
ajunseră la acea bisericuță. Noroc că tocmai 
atunci sosise pustnicul și chemase pe toate 
călugărițele la ascultare. Numai una rămăsese 


de pază; și aceasta, obosită fiind de șederea 
îndelungată, o prinse somnul. Ca să nu se 
întâmple însă cine știe ce, ea se culcă pe pragul 
ușei, cu gând că n~o să poată nimeni intra fără 
să simţă ea. 

Galben-de-soare povăţui pe fata de împărat 
cum să facă să pună mâna pe vasul cu botez. 
Fata se duse binișor, se strecură pe lângă zid și, 
pâș-pâș, în vârful degetelor, până la ușă. Aci 
odată sări ca o pisică de ușure peste prag, de 
nici nu atinse pe călugăriţa pe care o furase 
somnul; și, punând mâna pe vas, ieși cum a 
intrat, încălecă pe cal și pe ici ţi-e drumul! 

Călugărița simţi, sări în sus și, văzând că 
lipseşte vasul, începu a se boci de ţi se rupea 
rărunchii de milă. Îndată se adunară 
călugărițele și se văicăreau de focul ce le 
ajunsese. Pustnicul, dacă văzu că s-a spălat pe 
mâini de vasul cu botez, cătă către fata de 
împărat cum zbura cu Galben-de-soare și, 
rădicând mâinile în sus și îngenunchind, o 
blestemă zicând: 

- Doamne, Doamne sfinte! fă ca nelegiuitul 
care a cutezat să pună mâna lui pângărită pe 
sfântul vas cu botez să se facă muiere, de va fi 
bărbat; iară de va fi muiere, să se facă bărbat! 


Și îndată rugăciunea pustnicului se ascultă. 
Fata împăratului se făcu un flăcău de-ţi era 
dragă lumea să te uiţi la el. 

Cum ajunse la împăratul, se miră și nu știa ce 
să crează ochilor săi, băgând de seamă că se 
schimbase; lui i se părea că nu mai este cum era 
la plecare, ci că acum e mai chipos și mai semet. 
Cum dete vasul, zise: 

- Mărite împărate, ţi-am făcu slujbele cu cari 
m-ai însărcinat. Socotesc că acum am sfârșit. Fii 
fericit şi domnește cu pace cât mila Domnului 
va voi! 

- Sunt mulțumit de slujbele tale, zise 
împăratul; să știi că după moartea mea tu ai să 
te urci pe scaunul împărăției mele, fiindcă eu n- 
am moștenitor până acum. lară daca Dumnezeu 
îmi va da un fiu, tu vei fi mâna lui cea dreaptă. 

Toţi sfetnicii și fiii de împărat erau de față 
când a zis împăratul vorbele acestea. 

Ileana Simziana, dacă văzu că i se împlini și 
astă voință, se hotărî să-și răzbune asupra 
împăratului, pentru că trimise tot pe Fătul ei 
Frumos la toate slujbele cele grele, cari puteau 
să-l răpună; căci ea credea că însuși împăratul 
se va duce să-i aducă vasul cu botez, fiindcă el 
putea mai lesne s-o facă, de vreme ce toți se 


supuneau la porunca lui. 

Ea porunci să încălzească baia și împreună cu 
împăratul să se îmbăieze în laptele iepelor ei. 
După ce intră în baie, porunci să-i aducă 
armăsarul ca să sufle aer răcoros. Şi daca veni, 
armăsarul suflă cu o nară înspre dânsa răcoare, 
iară cu altă nară înspre împăratul aer înfocat, 
încât fierse și maţele dintr-însul, și rămase mort 
pe loc. 

Mare vâlvă se făcu în împărăție când se auzi 
de moartea împăratului celui mare și tare; toți 
din toate părțile se adunară și-i făcură o 
înmormântare d-ale împărăteștile. 

După acestea, zise Ileana Simziana Fătului- 
Frumos: 

— Tu m-ai adus aici, tu mi-ai adus herghelia, 
tu ai omorât pe zmeul care mă furase, tu mi-ai 
adus vasul cu botez, tu să-mi fii bărbat. Aidem 
să ne îmbăiem și să ne cununăm. 

— Eu te voi lua, dacă tu mă alegi, răspunse 
Făt-Frumos; dară să știi că în casa noastră voi ca 
să cânte cocoșul, iară nu găina. 

Se învoiră și intrară în baie. Ileana chemă 
armăsarul ei ca să încropească laptele în care se 
vor îmbăia. Chemă şi împăratul cel nou pe 
Galben-de-soare. Și astfel amândoi caii se 


întreceau care de care să facă baia mai potrivită 
de caldă stăpânului său, și mai nimerit de 
încropită. 

După ce s-au îmbăiat, a doua zi s-au și 
cununat. Apoi s-au urcat în scaunul împărăției. 
Trei săptămâni ținură veseliile, și toată lumea se 
bucura că le-a dat Dumnezeu un împărat așa de 
viteaz, care făcuse atâtea isprăvi. 

Iară el domni cu dreptate și cu frica lui 
Dumnezeu, ocrotind pe săraci și neasuprind pe 
nimeni, și domnesc şi în ziua de astăzi de n-or fi 
murit. 

Eram şi eu p-acolo și căscam gura pe 
dinafară, pe la toate sărbările, căci nici 
pomeneală nu era să fiu și eu poftit, și apoi se 
ştie că nepoftitul scaun n-are. 

Încălecai p-o şea și v-o spusei d-voastră așa. 


Broasca țestoasă cea 
fermecată 


A fost odată ca niciodată etc. 

A fost odată un împărat, și el avea trei 
feciori. Când le-a venit și lor vremea de 
însurătoare, le-a zis împăratul: 

- Dragii mei copii, v-aţi făcut mari; mergeţi 
de vă căutaţi ursitele, ca să intrați și voi în 
rândul oamenilor. 

— Vorbele tale, tată, sunt pentru noi ca o 
icoană la care ne închinăm, răspunseră copiii și, 
după ce îi sărutară mâna, se gătiră, care mai de 
care, să plece mai curând. 

Fiul cel mare se îmbrăcă cu hainele ce le avea 
el mai bune, luă oaste cu dânsul şi bănet de 
ajuns. 

Mergând spre răsărit, ajunse la curtea unui 
împărat care avea o fată, singură la părinţi. O 
peţi de la tatăl ei, împăratul, și învoiala se și 


făcu. 

Asemenea şi cel mijlociu, după ce se dichisi și 
el cum știu mai bine, plecă și el înspre apus. 
Ajunse și el la curtea unui alt împărat, carele 
asemenea avea o fată. Făcură vorba, și iute, 
iute, se logodi și el cu dânsa. 

Pe fiul cel mai mic, însă, nu-l trăgea inima a 
pleca în peţit. Dară n-avu ce-și face capului, căci 
tată-său îl trimitea întruna să caute a se căpătui 
şi el. Luă și dânsul niște haine, numai să nu zică 
nescine că nu s-a gătit, și de cheltuială ce pe apă 
nu curge, și plecă și el, știi, cam în dorul lelii. 

Dară unde să se ducă? Nici el, iacă, nu știa. 
Mișca şi el picioarele a lene, unul după altul 
înaintea lui, numai să zică că umblă, apucă pe o 
cărare ce întâlni în cale, și merse pe ea, fără să- 
şi dea seama unde se duce. Când, ce să vezi d- 
ta? Poteca pe care apucase, îl scoase drept la un 
eleșteu mare. În cale văzu o nuia lungă de alun 
pe care o luă, așa de florile mărului, fără să știe 
ce are să facă cu dânsa. 

Ajungând pe marginea eleşteului, se așeză și 
el acolo jos, şi, privind cu nedomirire, ia așa 
numai ca să zică și el că face ceva, bălăcea cu 
nuiaua prin apă, și făcea haz cum sare stropii de 
apă, când o lovea. Apoi începu a cugeta. El 


vedea că fiecare strop de apă, când pică înapoi 
la matcă, se face câte un armean (cerc) 
împregiurul lui, şi de ce merge se măreşte, până 
ce intră iarăși în sânul matcei de unde a ieșit, 
fără mai pe urmă să se cunoască nici locul unde 
a picat stropul, nici întinderea armeanului din 
giurul lui, ci totul rămânea ca mai-nainte, adică 
faţa apei lucie ca o oglindă. 

El era dus cu gândurile. Se uita și nu mai 
vedea, tot da cu nuiaua în apă, și nu ştia ce 
făcea. Nu mai simţea dacă este, ori nu mai este. 
Când, iată că o broască ţestoasă ieșise pe luciul 
apei, şi se uita galeș la dânsul. Unde lovea el cu 
nuiaua, și unde se deschidea talazurile care 
înconjura vârful nuielei, acolo, țâșt! și dânsa, şi 
ochii de la dânsul nu și-i mai lua. 

Se uita la dânsul parcă să-l soarbă cu 
privirea. Dară el nu vedea, nu auzea. Atâta era 
de dus cu minţile. 

În cele din urmă, cum, cum, băgă de seamă 
că o broască ţestoasă se ţine după vârful nuielei 
lui. Se uită și el la dânsa, și parcă îi zicea inima 
ceva, dară nu pricepu nimic. 

Când se trezi bine din cugetările lui, văzu că 
soarele dă în asfinţit. Se sculă binișor, fără să-i 
pese de ceva, și se duse acasă. 


A doua zi iarăși așa făcu, fără să-i plesnească 
prin cap ceva, și fără să-și mai aducă aminte că 
plecase în petit. 

A treia zi, cum se sculă, plecă iarăși la 
marginea eleșteului. Pasămite îl trăgea aţa la 
ursita lui. 

Și cum sta el acolo şi se juca cu nuiaua în 
apă, iară broasca ţestoasă îi tot sărea pe 
dinainte și se uita la dânsul cu dor, își aduse 
aminte, la urma urmelor, că el era plecat în 
petit, şi că fraţii lui erau a se întoarce a doua zi 
cu logodnicele lor. 

Tocmai când voi să se scoale și să plece spre 
a merge să-și încerce și el norocul, iată că 
broasca mai ţâșni o dată, iar el își aruncă ochii 
la dânsa mai cu băgare de seamă. Se uită drept 
în ochii broaștei, și simți un nu știu ce, colea la 
inimioară, pare că îl săgetase ceva. Șezu iarăși 
jos. Ar fi voit să plece, dară parcă îl pironise 
cineva locului. Mai voi el să facă ceva cumva, 
așa ca să se depărteze, dară în deșert. Picioarele 
nu se mai mișcară, ca și când ar fi fost butucite. 

Se miră de astă lâncezeală. Şi, mai 
aruncându-și căutătura la broască, văzu ochii ei, 
pare că strălucea de un foc ce simțea că îl 
atinge. Atunci își luă inima în dinți și strigă: 


— Asta să fie logodnica mea. 

— Îți foarte mulțumesc, dragul meu iubit, îi 
răspunse atunci broasca. Cuvântul tău a 
sfărâmat toate farmecele ce mă țineau 
înlănțuită. Tu eşti ursitul inimii mele. Pe tine te 
voi urma până voi avea viaţă în mine. 

Se sperie oarecum, fiul de împărat, când auzi 
pe broască vorbind. 

Ar fi rupt-o d-a fuga, dară graiul ei era dulce 
şi viersul cu lipici ce avea îl făcu să-i rămâie 
tălpile lipite de locul unde sta. 

Broasca se dete de trei ori peste cap și se făcu 
o zână gingașe, și plăpândă, și frumoasă; cum 
nu se mai afla sub soare. Îi venea flăcăului, de 
drag, să o soarbă într-o lingură de apă. Dară se 
opri, şi nu făcu nici o mișcare, ca să nu supere 
ori să îndărătnicească pe zâna a veni după el, 
căci simţi că, de aci înainte, fără dânsa nu va 
putea trăi. 

Se puseră la vorbă, și nici ei nu știau ce 
vorbesc. Aci începeau una, aci lăsau alta, până 
ce se pomeniră că amurgise. Și fiindcă a doua zi 
era să vie fraţii cu logodnicele lor, spuse zânei 
că se duce să înștiințeze şi el pe tătâne-său că a 
să-şi aducă și el logodnica. 

Broasca intră iarăși în eleşteu, iară dânsul 


plecă la curtea împărătească. Mergea el, dară 
parcă-l tot oprea cineva în cale. I se părea că-l 
trage cineva de la spate de haine. El se tot 
întorcea de se uita înapoi. Nu vedea nimic, însă 
el își tot întorcea capul și se uita. Noroc că i se 
scurtase calea și ajunse acasă, căci, de ţinea 
drumul mai lung, te miră de nu rămânea cu 
gâtul strâmb, de atâta uitat înapoi. 

Dacă ajunse și găsi pe toţi ai lor adunaţi la 
tatăl său, începu să le povestească șiretenia 
celor ce i se întâmplase. Când ajunse să le spuie 
că a zis broaștei: "Tu să fii logodnica mea", toți 
se umflară de râs deodată și începu a-l cam lua 
peste picior cu vorbe în doi peri și cu glume 
nesărate. Vru el să le spuie cine a fost broasca, 
dară nu-i deteră răgaz, căci îi luau vorba din 
gură, și-l cam dedeau în tărbăceală cu graiuri 
care mai de care păcălitoare. 

Daca văzu, tăcu din gură și înghiți rușinea ce- 
i făcură fraţii înaintea tatălui său. Se gândi el: 
"Acum o mie de vorbe un ban nu face. Lasă, își 
zise el, să vedem că cine râde mai la urmă, râde 
mai cu folos". 

A doua zi fiecare flăcău zbură la logodnica 
sa. Iară împăratul puse de împodobi palatul și 
cetatea cât se putu mai frumos, ca să-și 


priimească nurorile. Oamenii umblau cete, cete 
prin cetate, ca în zi de sărbătoare, ostașii se 
gătiră ca de alai, până și copiii se veseleau de 
veselia împăratului. 

Veniră unul după altul feciorii cei mai mari 
ai împăratului cu logodnicele lor. Ce e drept, și 
ele erau frumoase, hainele pare că le erau 
turnate pe dânsele. Fiecare își adusese zestre 
însemnată: robi, cai, căruţe ferecate; și le 
priimise împăratul cum se cuvine împăraţilor și 
fiilor de împărați. 

Ei, daca se adunară la un loc, aduseră vorba 
iarăşi despre broasca fratelui lor celui mai mic, 
şi începură împreună cu logodnicele lor a grăi 
despre dânsul cam în dodii. 

Îi ținură de rău tatăl lor, căci de, orice s-ar 
zice, fiu îi era şi ăl mic, și îl durea la inimă când 
îl luau în râs, dară toate fură în deșert, căci, deși 
nu mai vorbea de rău aievea în faţa împăratului, 
pe din dos, însă, își băteau mendrele, cum 
voiau, își dedeau coate de râdeau, și chiar se 
vorbiră, amândoi frații cu logodnicele lor, să 
facă pe fratele lor mai mic de râs și ocară, când 
va veni cu broasca țestoasă înaintea 
împăratului. 

Fiul cel mic al împăratului daca se duse și el 


să-şi aducă logodnica, broasca cea ţestoasă ieși 
din eleșteu la dânsul, se dete de trei ori peste 
cap și se făcu om ca toți oamenii. Vorbiră ce 
vorbiră, apoi fiul împăratului îi zise să se 
gătească să meargă. Atunci ea îi răspunse: 

- Dragul meu logodnic, trebuie să știi că și eu 
sunt fată de împărat, și încă fată de împărat 
mare, și avut, și puternic. Dară blestematele de 
farmece ne-a acoperit palaturile cu apa aceasta 
murdară, împărăţia ne-a fost răpit-o dușmanii, 
şi pe mine m-a făcut precum m-ai văzut. 

Vorbele ei mieroase, viersul ei plăcut, de pare 
că te ungea la inimă, nu altceva, zăpăcise 
oarecum pe bietul fecior de împărat, dară, 
țiindu-și firea și nepierzându-și cumpătul, el îi 
mai zise: 

— Lasă astea acum. Odată dacă te-am ales, tu 
ești a mea, floncănească lumea ce va vrea. 
Gătește-te, îţi zic, și aidem, că ne așteaptă tatăl, 
cu fraţii și cu cumnatele mele. 

- La noi este obiceiul, adăogă zâna, ca înainte 
de a merge la cununie, să ne îmbăiem. 

- Ne vom îmbăia la palaturile tatălui meu, 
răspunse el. 

— De ce să mai facem p-acolo tevatură? Să ne 
îmbăiem aci. 


Și făcând un semn cu mâna, apa eleșteului se 
trase într-o parte și într-alta, și în locul lui se 
văzură niște palaturi, strălucitoare de podoabe, 
încât la soare te puteai uita, dară la dânsele ba. 
Aurul cu care erau poleiți stâlpii și ciubucele de 
pe lângă streașină licărea de-ţi lua ochii. 

Zâna luă de mână pe fiul împăratului și intră 
în palat. Vezi că el rămăsese cu ochii bleojdiţi, 
ca unul ce nici dânsul, deşi era fecior de 
împărat, nu mai văzuse asemenea scumpeturi. 

Și fiind gata băile și apa încropită numai ca 
laptele când îl mulge de la oaie, intrară fiecare 
în câte o baie și se îmbăiară. 

Fiul împăratului nu cuteza să calce 
pardoseala băii şi pe velinţele cele de mare preţ 
ce erau așternute prin palat, de milă sa nu le 
strice frumuseţea. 

Baia era pardosită cu tot felul de marmură 
lustruită și adusă din meșteșug așa, încât 
închipuia fel de fel de flori, de păsări și câte 
nagode toate. Apa ciuruia din ţeve aurite şi o 
lua cu năstrape şi cu căușe de aur. Ștergarele 
erau de mătase și în țesătură cu fir de cel mai 
bun și cu mărgăritare. 

După ce ieșiră din baie şi se îmbrăcară, 
trecură prin grădină, unde mirosul florilor îi 


îmbăta. 

Zâna porunci și trase la scară o căruţă 
ferecată în aur, cu patru telegari de mâncau foc. 
Căruţa era împodobită cu pietre nestemate de 
sclipeau în faţa soarelui ca cine știe ce lucru 
mare. Ei se urcară. Cum se puse el lângă dânsa, 
un luceafăr se așeză pe fruntea ei, și așa 
strălucea de orbea pe cei ce se uitau asupra 
dânșilor. 

Amândoi erau îmbrăcaţi cu niște haine 
scumpe și foarte frumoase. Caii porniră. Dară 
zburau de parcă n-atingeau pământul, iară nu 
că mergeau. într-o clipă ajunseră la împăratul, 
tatăl băiatului, carele îl aștepta şi se ciudea de 
atâta întârziere. 

Când îi văzură, toţi înţeleseră că aceasta era 
femeie de pe alte tărâmuri, și lăuda pe fiul de 
împărat pentru o aşa nimerită și neașteptată 
alegere. Fraţii cei mai mari o mâlciră, văzând 
atâta frumuseţe și atâta bogăţie. Mai mare 
strălucire și gingășie ca aceasta nu se mai 
văzuse sub soare şi pe la dânşii până atunci. 
Începură a-și da coate, a-și veni în cunoștință și 
a se căi de râsul ce făcuseră de fratele lor. 

Împăratul nu mai putu de bucurie, când văzu 
că fiul său cel mai mic îi aduce în casă minunea 


minunilor. Zâna se purtă cu mare bunăcuviință, 
și vorbi astfel încât robi toate inimile. Oaspeţii 
nu-și mai luau ochii de la dânsa și urechile lor 
nu mai ascultau alte vorbe, decât vorbele ei, că 
mult erau cu lipici. 

Fiii cei mari ai împăratului povăţuiră pe 
logodnicele lor ca să facă și ele tot ce va vedea 
pe zâna că face, și la cununie și la masă. 

Împăratul își împlini pofta inimei lui. El 
dorise, vezi, să-şi cunune toți copiii într-o zi, și 
aşa și făcu. 

Era vesel împăratul pentru aceasta, cât un 
lucru mare. 

După ce se cununară fiii împăratului cu 
logodnicele ce-și aleseseră fiecare, se prinseră în 
horă și jucară, ca la nunta unui împărat. Ceilalţi 
jucau, nu jucau, dară zâna când juca, părea că 
n-atinge pământul. Lumea privea și i se umplea 
inima de mândrie, căci fiul cel mic al 
împăratului lor adusese o așa zână să o 
domnească. Oamenii se luau la prinsoare că nici 
în cer nu se găsea o mai mare frumuseţe ca ceea 
ce aveau ei dinaintea ochilor lor. 

Între acestea veni seara, și se puse o masă d- 
alea împărăteștile. Împrejurul mesei 
împărăteşti, o mulțime de alte mese erau puse 


pentru boierime, pentru negustorime și pentru 
prostime. Se puseră la masă. 

Nurorile cele mari ale împăratului țineau 
ochii ţintă la zâna să vază ce face ea ca să facă 
şi ele, după povaţa soţilor lor. 

Zâna, din fiecare fel de bucate ce se aducea la 
masă, lua câte nițele și băga în sân. Asemenea 
făcură și cumnatele ei. Mâncară și se veseliră 
cât le ceru inima. 

Când se sculară de la masă, zâna se duse la 
împăratul socru, îi sărută mâna, îi mulţumi, și, 
scoțând din sân, de unde băgase bucatele, un 
mănunchi de flori bine-mirositoare, i-l dete ca 
semn de iubire fiască. 

Odată se umplu locul de un miros așa de 
frumos și strein, cum nu mai mirosise oamenii 
locului aceluia. Atunci toți într-o glăsuire 
strigară: "Să ne trăiască doamna și împărăteasa 
noastră", iară ea, fără a se mândri, se trase din 
naintea împăratului cu totul smerită și se aşeză 
lângă soţiorul ei. 

În calea ei, începu a curge de printre 
încreţiturile hainei sale mărgăritare, de umplu 
locul; iară mesenii, cu buni, cu proști, se plecară 
şi le adunară. 

Ducându-se și nurorile cele mai mari ale 


împăratului să-i mulțumească, îi sărutară și ele 
mâna. Când voiră însă a scoate și ele din sân ce 
puseseră în timpul mesei, băgară de seamă că 
hainele lor sunt murdare și terfelite de bucate, 
încât nu mai semăna a haine puse pe om, ci a 
alte dihanii, și se făcu un râs de mila lor în toată 
nunta, încât plecară umilite în cămările lor ca să 
se schimbe, fiindcă nu mai era chip a mai sta 
aşa îngălate la nuntă. 

Atunci mulțimea, cu mic, cu mare, şi 
împăratul împreună cu dânsa, strigară într-un 
grai, că acești soți să-i domnească de aci înainte. 
Împăratul se cobori din scaun, şi se urcă fiul cel 
mic cu soţia sa. 

Această împărăteasă cu rostul ei cel blajin, cu 
purtarea cea cumpătată, se făcu de o iubiră 
până și cumnatele ei. Iară fiul împăratului, cu 
agerimea minții lui, cu înţelepciunea cea 
firească și cu poveţele împărătesei, soţia lui, 
domni în pace, în liniște și în veselie toată viața 
lui. 

Eram şi eu p-acolo. Și fiindcă am dobândit și 
eu un os de ros, mi-am pus în gând să vă 
povestesc, boieri d-voastră, lucruri care, de s-ar 
crede, m-ar da de minciună; și încălecai p-o șea 
ete: 


Aleodor împărat 


A fost odată ca niciodată etc. 

A fost odată un împărat. El ajunsese la 
cărunteţe, și nu se învrednicise a avea și el 
măcar un copil. Se topea d-a-n picioarele, bietul 
împărat, să aibă și el, ca toţi oamenii, măcar o 
stârpitură de fecior, dară în deșert. 

Când, tocmai, la vreme de bătrâneţe, iată că 
se îndură norocul și cu dânsul și dobândi un 
drag de copilaș, de să-l vezi și să nu-l mai uiţi. 
Împăratul îi puse numele Aleodor. Când fu a-l 
boteza, împăratul adună Răsărit și Apus, 
Miazăzi şi Miazănoapte, ca să se veselească de 
veselia lui. Trei zile și trei nopţi ţinură 
petrecerile și se chefuiră și se bucurară, de o 
ținură minte cât trăiră. 

Băiatul de ce creștea, d-aia se făcea mai isteţ 
şi mai iscusit. Nu mai trecu mult și iată că 
împăratul ajunse la marginea groapei. Când fu 
la ceasul morţii, el luă copilul pe genunchi și-i 


zise: 

— Dragul tatei, iată că Dumnezeu mă cheamă. 
Sunt în clipa de a-mi da obștescul sfârșit. Eu văz 
că tu ai să ajungi om mare. Şi chiar mort, oasele 
mele se vor bucura în mormânt de isprăvile tale. 
Asupra cârmuirei împărăției n-am nimic să-ți 
zic, fiindcă tu, cu iscusința ta, știu că ai s-o duci 
bine. Un lucru numai am să-ţi spui: Vezi tu 
muntele acela de colo, să nu te ducă păcatele să 
vânezi p-acolo, că este nevoie de cap. Acel 
munte este moșia lui Jumătate-de-om-călare-pe- 
jumătate-de-iepure-şchiop: și cine calcă pe 
moşia lui, nu scapă nepedepsit. 

Acestea zicând, căscă gura de trei ori și-și 
dete sufletul. Se duse și el ca toată suflarea de 
pe pământ, de pare că n-a fost de când lumea și 
pământul. 

Îl jeliră ai săi, îl jeliră boierii, îl jeliră și 
poporul; în cele de pe urmă trebuiră să-l 
îngroape. 

Aleodor, după ce se urcă în scaunul tătâne- 
său, deşi copilandru, puse ţara la cale ca și un 
om matur. Toată lumea era mulțumită de 
domnirea sa, și oamenii se făleau că le-a fost dat 
de sus ca să trăiască în zilele lui. 

Adesea ieșea Aleodor la vânătoare ca să-și 


petreacă ceasurile ce-i prisosea de la trebile 
împărăției. El ţinea minte ce-i spusese tătâne- 
său și se silea să-i păzească cuvintele cu 
sfințenie. 

Într-o zi, nu ştiu cum făcu, dus fiind pe 
gânduri, și alunecă de călcă pe pământul 
pocitului de om. N-apucă să facă zece, douăzeci 
de pași, și iată că se pomeni cu dânsul dinaintea 
lui. 

Acum nu-i era lui pentru că trecuse pe 
pământul omului celui slut și scârbos, ci îi era 
ciudă cum de să calce vorba tatălui său ce-i 
spusese cu grai de moarte. 

Pocitania pământului îi zise: 

- Toţi nelegiuiții ce-mi calcă hotarul cad în 
robia mea. 

- Mai întâi trebuie să știi, îi răspunse 
Aleodor, că din nebăgare de seamă și fără de 
voia mea am călcat pe coprinsul tău, și n-am 
nici un gând rău asupră-ţi. 

— Eu te socoteam mai altfel; dară văz că ai de 
gând să-ţi ceri iertăciune de la mine ca toți 
fricoșii. 

- Ba să mă ferească Dumnezeu! Eu ţi-am spus 
curatul adevăr, și daca vrei luptă, alege-ți: în 
săbii să ne tăiem, în buzdugane să ne lovim, ori 


în luptă să ne luptăm. 

— Nici una, nici alta. Ci, ca să scapi de 
pedeapsă alt chip nu e, decât să te duci să-mi 
aduci pe fata lui Verdeș împărat. 

Aleodor voi să se codească oarecum, ba că 
trebile împărăției nu-l iartă să facă o călătorie 
așa de lungă, ba că n-are călăuz, ba că una, ba 
că alta; dară ași! unde vrea să știe pocitul de 
toate astea! El o ţinea una, să-i aducă pe fata lui 
Verdeş împărat, dacă vrea să scape de ponosul 
de tâlhar, de călcător de drepturile altuia, și să 
rămâie cu sufletul în oase. 

Aleodor se știa vinovat. Deși fără voia lui, 
dară știa că a făcut un păcat de a călcat pe 
moșia slutului. Mai știa iară că de omul 
dracului, să dai și să scapi. Să n-ai nici în clin, 
nici în mânecă cu dânsul. Făgădui în cele din 
urmă să-i facă slujba cu care-l însărcina. 

Jumătate-de-om-călare-pe-jumătate-de- 
iepure-şchiop ştia că, deoarece Aleodor i-a 
făgăduit, apoi are să-și ţie cuvântul, ca unul ce 
era om de omenie, și-i zise: 

- Pasă cu Dumnezeu, și să-ți ajute să vii cu 
izbândă bună. 

Aleodor plecă. Și cum mergea el gândindu-se 
și răzgândindu-se cum să-și împlinească sarcina 


mai bine, căci își dăduse cuvântul, se pomeni pe 
marginea unui eleșteu și o știucă se zbătea de 
moarte pe uscat. 

Cum o văzu, el se duse să o ia să-și aline 
foamea cu dânsa. 

Știuca îi zise: 

— Nu mă omorî, Aleodor; ci mai bine dă-mi 
drumul în apă, că mult bine ţi-oi prinde când cu 
gândul n-ăi gândi. 

Aleodor o ascultă și o dete în apă. Atunci 
ştiuca îi mai zise: 

- Ţine acest solzișor, și când vei gândi la 
mine, eu voi fi la tine. 

Flăcăul plecă mai înainte și se tot mira de o 
astfel de întâmplare. 

Când, iacă se întâlnește cu un corb ce avea o 
aripă ruptă. 

Și voind să vâneze corbul, el îi zise: 

- Făt-Frumos, Făt-Frumos, decât să-ți încarci 
sufletul cu mine, mai bine ai face să-mi legi 
aripa, ca mult bine ţi-oi prinde. 

Aleodor îl ascultă, căci era băiat viteaz și de 
treabă, și îi legă aripa. Când era să plece, corbul 
îi zise: 

— Ţine penița asta, voinicule, și când vei 
gândi la mine, eu voi fi la tine. 


Luă penița Aleodor, și-și cătă de drum. Dară 
nu făcu ca la o sută de pași și iată că dete peste 
un tăune. Când se gătea a-l strivi cu piciorul, 
tăunele zise: 

- Cruţă-mi viaţa, Aleodor împărat, și eu te 
voi mântui pe tine de la moarte. Ţine acest 
pufuleţ din aripioara mea, şi când vei gândi la 
mine, eu voi fi la tine. 

Auzind Aleodor unele ca acestea, şi că îi zise 
şi pre nume, odată ridică piciorul și lăsă pe 
tăune să se ducă în voia lui. 

Și mergând înainte, cale de nu știu câte zile, 
dete de palaturile lui Verdeș împărat. Cum 
ajunse aci, se puse la poartă și aşteptă ca doar 
de va veni cineva să-l întrebe ce caută. 

Stete o zi, stete două; și ca să vie cineva să-l 
întrebe ce voiește, ba. Când fu în ziua d-a treia, 
Verdeș împărat chemă slujitorii și le dete o gură 
de or pomeni-o. 

— Cum se poate, le zise el, să stea omul trei 
zile la poarta mea și să nu meargă nimeni să-l 
cerceteze? Pentru asta vă plătesc eu simbrie? 
Pentru asta vă am eu la mine pe procopseală? 

Slujitorii dădeau din colț în colţ și nu știau ce 
să răspunză. În cele de pe urmă, chemă pe 
Aleodor și-l duse înaintea împăratului. 


- Ce vrei, flăcăule, îi zise împăratul, și ce 
aștepți la poarta curților mele? 

— Ce să voi, mărite împărate, îi răspunse el, 
iată sunt trimis să-ți cer fata. 

— Bine, băiete. Dară mai întâi trebuie să 
facem legătură, căci așa este obiceiul la curtea 
mea. Ai voie să te ascunzi unde vei voi, în trei 
zile d-a rândul. Dacă fie-mea te va găsi, capul ţi 
se va tăia și se va pune în parul ce a mai rămas, 
din o sută, fără cap. Iară de nu te va găsi, atunci 
cu cinste împărătească o vei lua de la mine. 

— Am nădejde la Dumnezeu, mărite împărate, 
că nu mă va lăsa să piei. Parului îi vom putea 
da și altceva, nu tot cap de om. Să facem 
legătura. 

— Aşa? 

— Aşa. 

Se puseră și făcură legătura; scriseră carte şi 
o întăriră. 

Viind fata de faţă, se învoiră ca a doua zi el 
să se ascunză cum va ști mai bine. Iară dacă se 
învoiră, el rămase într-un neastâmpăr ce-l 
chinuia mai cumplit decât moartea. El se 
gândea și se răzgândea cum să se ascunză mai 
bine. Vezi că era vorba de capul lui, iară nu de 
altceva. Și tot mergând pe gânduri și tot 


plănuind, iată că-și aduse aminte de știucă. 
Scoase solzul, se uită și gândi la stăpâna lui; 
când iată, măre, că știuca și venise și-i zise: 

- Ce poftești de la mine, Făt-Frumos? 

— Ce să poftesc? Iacă, iacă, ce mi s-a 
întâmplat. Nu ştii tu ceva să mă înveţi ce să fac? 

— Ia nu te mai îngrija. Lasă pe mine. 

Și îndată, lovind din coadă, făcu pe Aleodor 
unl cosăcel și îl ascunse pe fundul mării, printre 
ceilalți cosăcei. 

Când se sculă fata își luă ocheanul și se uită 
cu el în toate părțile. Nu-l văzu. De unde ceilalți 
cari venise să o ceară în căsătorie se ascundeau 
prin pivniţi, pre după case, pre după câte o șiră 
de paie, sau prin vreo culă părăsită, Aleodor se 
ascunse astfel, încât fata intră la grije că a să fie 
biruită. Ce-i veni ei, se uită cu ocheanul și în 
mare, și îl zări pe fundul mării, printre cosăcei. 
Pasămite, ocheanul ei era năzdrăvan. 

- Ieşi d-acolo, hoțomanule, îi zise ea râzând. 
Ce mi te-ai posmăgit aşa? Din coșcogeamite 
omul te-ai făcut un cosac și mi te-ai ascuns în 
fundul mării. 

N-avu încotro şi trebui să iasă. 

Ea și zise împăratului: 

— Mi se pare, tată, că flăcăul ăsta mi-a venit 


de hac. Și mult e nurliu şi drăgălaș. Chiar de l-oi 
afla până la a treia oară, să-l ierţi, tată, că nu e 
prost ca ceilalți. Boiul lui îl arată a fi ceva mai 
deosebit. 

— Vom vedea, îi răspunse împăratul. 

A doua zi, ce-i veni lui, se gândi la corb. 
Acesta fu numaidecât înaintea lui, și-i zise: 

— Ce mai vrei, stăpâne? 

- Ia uită-te, neiculiță, ce mi s-a întâmplat; nu 
ştii tu ceva să mă înveţi? 

— Să cercăm. 

Și lovindu-l cu aripa, îl făcu un pui de corb și 
îl vâri într-un stol de corbi ce se urcase până la 
vântul turbat. 

Cum se sculă fata, își luă ocheanul și iarăși îl 
cătă prin toate locurile. Nu e. Caută-l pe 
pământ, nu e. Caută-l prin ape și prin mări, nu 
e. Se luă de gânduri fata. Când, către nămiezi, 
ce-i veni ei, se uită și în sus. Și zărindu-l în slava 
cerului printre stolul de corbi, începu a-i face cu 
degetul, şi-i zise: 

- Ghidi, ghidi, tâlharule ce eşti! Dă-te jos d- 
acolo, omule, ce mi te-ai făcut așa pitcoace de 
pasăre? Nici în rai nu scapi de mine! 

Se dete jos, că n-avea ce face. Împăratul 
începu a se minuna și el de istețimea lui 


Aleodor și-și plecă urechea la rugăciunea fiicei 
sale. 

Însă, fiindcă legătura era ca să se ascunză 
până de trei ori, împăratul zise: 

— D-a minune, ia să vedem unde are să se mai 
ascunză?! 

A treia zi, dis-de-dimineaţă, se gândi la 
tăune. Acesta veni într-un suflet. După ce îi 
spuse ce voieşte, tăunele zise: 

- Lasă pe mine, și de te-oi găsi, eu aici sunt. 

Îl făcu o lindină şi-l ascunse chiar în coada 
fetei, fără să simţă ea. 

Sculându-se fata și luând ocheanul, îl căută 
toată ziua, și, ca să dea de dânsul, nici cât. Ea se 
da de ceasul morţii, căci îl simţea, i se arăta ei a 
fi p-aci prin preajmă, dară de văzut nu-l vedea. 
Cătă cu ocheanul prin mare, pre pământ, prin 
văzduh, dară nu-l văzu nicăiri. Către seară, 
obosită de atâta căutare, strigă: 

- Ci ia arată-te odată. Te simt că ești p-aci pe- 
aproape, dară nu te văz. Tu m-ai biruit, a ta să 
fiu. 

Daca auzi el că este biruită, se dete binișor 
jos din coada ei şi se arătă. Împăratul n-avu nici 
el ce mai zice, şi îi dete fata. Când plecară, îi 
petrecu cu mare cinste și alai, până afară din 


împărăţia lui. 

Pe drum, ei stătură să facă popas. Și după ce 
îmbucară câte ceva, el puse capul în poala ei și 
adormi. Fata de împărat, tot uitându-se la el, i 
se scurgea ochii după frumuseţea și după boiul 
lui. Inima îi dete brânci și ea nu se putu opri, ci 
îl sărută. Aleodor, cum se deșteptă, îi trase o 
palmă de auzi câinii în Giurgiu. Ea plânse și îi 
zise: 

- I! Aleodor dragă, dară grea palmă mai ai! 

— Te-am pălmuit pentru fapta ce ai făcut; căci 
eu nu te-am luat pentru mine, ci pentru cela ce 
m-a trămis pe mine. 

- Apoi bine, frățioare, de ce nu mi-ai spus așa 
de acasă; căci atunci ştiam și eu ce să fac; dară 
lasă, nici acum nu e timpul trecut. 

Pornind şi de aici, ajunseră cu sănătate la 
Jumătate-de-om-călare-pe-jumătate-de-iepure- 
şchiop. 

— Iată, m-am închinat cu slujba, zise Aleodor, 
şi voi să plece. 

Fata, când văzu pe acea iazmă, se cutremură 
de scârbă și nu voia să rămâie la dânsul o dată 
cu capul. 

Slutul se dete pe lângă fată și începu s-o 
linguşească cu vorbe mierloitoare și să se ia cu 


binele pe lângă dânsa. 

Dară fata îi zise: 

— Piei de dinaintea mea, satano, că te trimit 
la mumă-ta, Iadul, care te-a vărsat pe fața 
pământului. 

Sluțenia de neom se topea de dragostea fetei, 
se lungea cu burta pe pământ și umbla cu 
şoşele, cu momele să înduplece pre fată a-l lua 
de bărbat. 

Dară, ași! feritu-l-a sântuleţul să se apropie 
de dânsa! Căci îl ţinea țintuit în loc cu ochii cât 
de colo. Din satană, din iazmă, și din 
spurcăciune nu-l mai scotea. 

- Piei, necuratule, de pe faţa pământului, să 
scape lumea de o ciumă şi de o holeră ca tine. 

Mai stărui ce mai stărui, şi daca se văzu 
înfruntat până într-atât, iazma plesni de necaz, 
cum de să fie el ocărât atât de mult de o cutră 
de muiere. 

Atunci Aleodor întinse coprinsul său și peste 
moşia lui Jumătate-de-om-călare-pe-jumătate- 
de-iepure-şchiop, luă de soţie pe fata lui Verdeș 
împărat și se întoarse la împărăţia lui. 

Când îl văzură alde gloatele venind teafăr, 
alături cu o soţioară de-i râdea și stelele de 
frumoasă, îl priimiră cu mare bucurie; și, 


urcându-se din nou în scaunul împărăției, 
domni și trăi în fericire, până se istoviră. 

Iară eu încălecai p-o șea și v-o spusei 
dumneavoastră așa. 


Porcul cel fermecat 


A fost odată ca niciodată etc. 

A fost odată un împărat și avea trei fete. Și 
fiind a merge la bătălie, îşi chemă fetele și le 
zise: 

- Iacă, dragele mele, sunt silit să merg la 
război. Vrăjmașul s-a sculat cu oaste mare 
asupra noastră. Cu mare durere mă despart de 
voi. În lipsa mea băgaţi de seamă să fiți cu 
minte, să vă purtaţi bine şi să îngrijiţi de trebile 
casei. Aveţi voie să vă preîmblaţi prin grădină, 
să intraţi prin toate cămările casei: numai în 
cămara din fund, din colțul din dreapta, să nu 
intraţi, că nu va fi bine de voi. 

— Fii pe pace, tată, răspunseră ele. Niciodată 
n-am ieșit din cuvântul dumitale. Du-te fără 
grije, şi Dumnezeu să-ţi dea o izbândă 
strălucită. 

Toate fiind gata de pornire, împăratul le dete 
cheile de la toate cămările, mai aducându-le 


aminte încă o dată poveţele ce le deduse, și-și 
luă ziua bună de la ele. 

Fetele împăratului, cu lacrămile în ochi, îi 
sărutară mâna, îi poftiră biruinţă; iar cea mai 
mare din ele priimi cheile din mâna 
împăratului. 

Nu se știa ce să se facă, de mâhnire și de urât, 
fetele, când se văzură singure. Apoi, ca să le 
treacă de urât, hotărâră ca o parte din zi să 
lucreze, o parte să citească și o parte să se 
plimbe prin grădină. Așa făcură şi le mergea 
bine. 

Vicleanul pizmuia pacea fetelor și-și vâri 
coada. 

— Surioarele mele, zise fata cea mare, câtu-i 
ziulica de mare toarcem, coasem, citim. Sunt 
câteva zile de când ne aflăm singure, n-a mai 
rămas nici un colț de grădină pe unde să nu ne 
fi plimbat. Am intrat prin toate cămările 
palatului tatălui nostru, și am văzut cât sunt de 
frumos și bogat împodobite; de ce să nu intrăm 
și în cămara aceea, în care ne-a oprit tatăl 
nostru de a intra? 

- Vai de mine, leliță, zise cea mai mică, mă 
mir cum ţi-a dat în gând una ca aceasta, ca să 
ne îndemni dumneata să călcăm porunca tatălui 


nostru. Când tata a zis să nu intrăm acolo, 
trebuie să fi știut el ce a zis și pentru ce a zis să 
facem așa. 

— Că doară nu s-o face gaură în cer d-om 
intra, zise cea mijlocie. Că doară n-or fi niscaiva 
zmei să ne mănânce, ori alte lighioane. Ș-apoi 
de unde o să ştie tata dacă noi am intrat au ba? 

Tot vorbind și îndemnându-se, ajunseră 
tocmai pe dinaintea acelei cămări; cea mai mare 
din surori, care era păstrătoarea cheilor, băgă 
cheia în broasca ușei și, întorcând-o niţel, scârț! 
ușa se deschise. 

Fetele intrară. 

Când colo, ce să vază? Casa n-avea nici o 
podoabă; dară în mijloc era o masă o masă mare 
cu un covor scump pe dânsa, și dasupra o carte 
mare deschisă. 

Fetele, nerăbdătoare, voiră a ști ce zicea în 
cartea aceea. Şi cea mare înaintă şi iată ce ceti: 

"Pe fata cea mare a acestui împărat are s-o ia 
un fiu de împărat de la răsărit. " 

Merse și cea mijlocie și, întorcând foaia, ceti 
şi ea: 

"Pe fata cea mijlocie a acestui împărat are s-o 
ia un fiu de împărat de la apus". 

Râseră fetele și se veseliră, hihotind și 


glumind între ele. Fata cea mică însă nu voia să 
se ducă. 

Cele mai mari nu o lăsară în pace, ci, cu voie, 
fără voie, o aduse și pe dânsa lângă masă, și 
cam cu îndoială întoarse și ea foaia și ceti: 

"Pe fata cea mică a acestui împărat are s-o ia 
de soţie un porc". 

Trăsnetul din cer de ar fi căzut, nu i-ar fi 
făcut mai mult rău ca ceea ce i-a făcut citirea 
acestor vorbe. P-aci, p-aci era să moară de 
mâhnire. Şi daca n-o ţineau surorile, își și 
spărgea capul căzând. 

După ce se dezmetici din leșinul ce-i venise 
de inimă rea, începură s-o mângâie surorile. 

— Ce! îi ziseră, mai crezi și tu la toate alea! 
Unde ai mai pomenit tu ca o fată de împărat să 
se mărite după un porc? 

- Ce copilă ești! îi zise cealaltă, dară tata n- 
are destulă oștire să te scape, chiar când s-ar 
întâmpla să vie să te ceară un dobitoc așa de 
scârbos? 

Fata cea mică a împăratului ar fi voit să se 
înduplece a crede cele ce îi spuneau surorile; 
dară n-o lăsa inima. Gândul ei era mereu la 
cartea care spuse că norocul celorlalte surori era 
să fie așa de frumos și numai ei îi spusese că o 


să i se întâmple ceea ce nu se mai auzise până 
atunci pe lume. Şi apoi o rodea la ficaţi călcarea 
poruncii tatălui lor. 

Ea începu a lâncezi. Și numai în câteva zile 
așa se schimbase, încât nu o mai cunoșteai; din 
rumenă și veselă ce era, ajunsese de se ofilise și 
nu-i mai intra nimeni în voie. Se ferea de a se 
mai juca cu surorile prin grădină, d-a culege 
flori ca să le puie la cap și d-a cânta cu toatele 
când erau la furcă, ori la cusătură. 

Între acestea, tatăl fetelor, împăratul, făcuse 
o izbândă cum nu se aștepta, biruind și gonind 
pe vrăjmaș. Și fiindcă gândul îi era la fiicele 
sale, făcu ce făcu și se întoarse mai curând 
acasă. Lumea după lume ieșise întru 
întâmpinarea lui, cu buciume, cu tobe și cu 
surle, înveselindu-se că împăratul se întorcea 
biruitor. 

Cum ajunse, până a nu merge acasă, 
împăratul dete laudă Domnului că-i ajutase 
asupra protivnicilor carii se sculase asupra lui, 
de-i înfrânse. Apoi, mergând acasă, fiicele îi 
ieșiră înainte. Bucuria lui crescu când văzu că 
fetele îi erau sănătoase. Fata cea mică se feri cât 
putu a nu se arăta tristă. 

Cu toate astea, nu după mult timp, împăratul 


băgă de seamă că fie-sa cea mică din ce în ce 
slăbea și se posomora. Îndată îi trecu un fier ars 
prin inimă, gândindu-se că poate i-au călcat 
porunca. Și de unde să nu fie așa?! 

Ca să se încredinţeze, își chemă fetele, le 
întrebă, poruncindu-le să-i spuie drept. 

Ele mărturisiră. Se feriră însă d-a spune care 
din ele fusese îndemnătoarea. 

Cum auzi împăratul una ca aceasta se tânguia 
în sine cu amar, și cât p-aci era să-l biruie 
mâhnirea. Își tinu însă firea şi căuta a-și 
mângâia fata care vedea că se pierde. Ce s-a 
făcut, s-a făcut; văzu el că o mie de vorbe un 
ban nu face. 

Începuse a se cam uita întâmplarea aceasta, 
când, într-o zi, se înfăţișe la împăratul fiul unui 
împărat de la răsărit și-i ceru de soție pe fata 
cea mai mare. Împăratul i-o dete cu mulțumire. 
Făcură nuntă înfricoșată şi peste trei zile o 
petrecu cu cinste mare până la otar. Peste puţin, 
aşa făcu și cu fata cea mijlocie, pe care o ceruse 
un fiu de împărat de la apus. 

Cu cât vedea că se împlinesc întocmai cele 
scrise în cartea ce citise, cu atâta fata 
împăratului se întristă și mai mult. Ea nu mai 
voia să mănânce, nu se mai gătea, nu mai ieșea 


la plimbare; voia să se lase să moară mai bine, 
decât să ajungă de batjocura lumii. Dară 
împăratul nu-i da răgaz să puie în lucrare o 
faptă așa de nelegiuită, ci o mângâia cu fel de 
fel de poveţe. 

Mai trecu ce mai trecu și iată, măre, că într-o 
zi împăratul se pomenește cu un porc mare că 
intră în palatul lui și-i zice: 

- Sănătate ţie, împărate; să fii rumen și voios 
ca răsăritul soarelui într-o zi senină! 

— Bine ai venit sănătos, prietene. Dar ce vânt 
te aduce pe la noi? 

- Am venit în petit, răspunse porcul. 

Se miră împăratul când auzi de la porc așa 
vorbe frumoase și îndată își dete cu părerea că 
aci nu putea să fie lucru curat. Ar fi voit s-o 
cârmească împăratul spre a nu-i da fata de soţie; 
dară după ce auzi că curtea și ulițile geme de 
porci, care venise cu peţitorul, n-avu încotro și-i 
făgădui. Porcul nu se lăsă numai pe făgăduială, 
ci intră în vorbă și se hotărî ca nunta să se facă 
peste o săptămână. Numai după ce priimi 
cuvânt bun de la împăratul, porcul plecă. 

Până una alta, împăratul își povăţui fata să se 
supuie ursitei, daca așa a voit Dumnezeu. Apoi 
îi zise: 


- Fata mea, cuvintele și purtarea cea 
înțeleaptă a acestui porc nu este de dobitoc; o 
dată cu capul nu crez eu ca el să se fi născut 
porc. Trebuie să fie vreo fermecătorie sau vreo 
altă drăcie aci. Însă tu să fii ascultătoare, să nu 
ieși din cuvântul lui; căci Dumnezeu nu te va 
lăsa să te chinuiești mult timp. 

- Dacă dumneata, tată, găsești cu cale așa, 
răspunse fata, te ascult și-mi pui nădejdea în 
Dumnezeu. Ce o vrea el cu mine! Așa mi-a fost 
triștea; văz eu că n-am încotro. 

Între acestea sosi și ziua nunţii. Cununia se 
făcu cam pe sub ascuns. Apoi, puindu-se porcul 
cu soţia sa într-o căruţă împărătească, porni la 
dânsul acasă. 

Pe drum trebuia să treacă pe lângă un noroi 
mare; porcul porunci să stea căruța; se dete jos 
şi se tăvăli în noroi, până se făcu una cu tina, 
apoi, suindu-se, zise miresei să-l sărute. Biata 
fată, ce să facă? Scoase batista, îl şterse niţel la 
bot și-l sărută, gândindu-se să asculte poveţile 
tatălui său. 

Când ajunseră acasă la porc, care era într-o 
pădure mare, se și înseră. Șezură niţel de se 
odihniră de drum, cinară împreună și se 
culcară. Peste noapte, fata împăratului simţi că 


lângă ea era un om, iară nu un porc. Se miră. 
Însă îşi aduse aminte de cuvintele tătâne-său și 
începu a mai însufleți, plină de nădejde în 
ajutorul lui Dumnezeu. 

Porcul seara se dezbrăca de pielea de porc, 
fără să simtă fata, şi dimineaţa, până a nu se 
deștepta ea, el iară se îmbrăca cu dânsa. 

Trecu o noapte, trecură două, trecură mai 
multe nopți și fata nu se putea domiri cum se 
face de bărbatu-său ziua este porc și noaptea 
om. Pasămite el era fermecat, vrăjit să fie așa. 

Mai târziu începu a prinde dragoste de 
dânsul, când simţi rodurile căsătoriei; atât 
numai se mâhnea că nu știa ce o să dea lumii 
peste câteva luni. Când, într-o zi, văzu trecând 
pe acolo o babă cloanţă vrăjitoare. 

Ea, care nu văzuse oameni de atâta mare de 
timp, era jinduită, și o chemă să mai vorbească 
cu dânsa câte ceva. Vrăjitoarea îi spuse că știe 
să ghicească, să dea leacuri și câte nagode toate. 

— Aşa să trăieşti, bătrânico, ia spune-mi, d-a 
minune ce are bărbatu-meu de este ziua porc și 
noaptea, când doarme lângă mine, îl simţ că 
este om? 

— Ceea ce-mi spui, puica mamii, eram să ţi-o 
spui eu mai înainte, căci nu de surda sunt 


ghicitoare. Să-ţi dea mămulica leacuri cari să-i 
taie farmecele. 

- Dă-mi zău, mămușoară, și ți-oi plăti cât mi-i 
cere, că mi s-a urât cu el așa. 

- Ţine icea, puișorul mamei, aţa aceasta. Să 
nu știe el de dânsa, că n-are leac. Să te scoli 
când doarme el, binișor, și să i-o legi de piciorul 
stâng, cât se poate de strâns, și să vezi, draga 
babii, că dimineaţa rămâne om. Parale nu-mi 
trebuie. Eu voi fi destul de plătită când voi afla 
că o să scapi de așa urgie. Mi se rupe, uite, 
băierile inimii de milă pentru dumneata, 
bobocelul mamei, și mă căiesc, mă căiesc, cum 
de să nu aflu mai dinainte, ca să-ţi viu întru 
ajutor. 

După ce plecă zgripţuroaica de vrăjitoare, 
fata de împărat ascunse cu îngrijire aţa; iară 
peste noapte se sculă binișor, încât să n-o simţă 
nici măiastrele, și, cu inima tâcâindă, legă aţa 
de piciorul bărbatului său. Când să strângă 
nodul, pâc! se rupse aţa, căci era putredă. 

Deșteptându-se, bărbatul speriat îi zise: 

— Ce-ai făcut, nenorocito! Mai aveam trei zile, 
şi scăpam de spurcatele astea de vrăji; acum 
cine știe cât voi mai avea să port această 
scârboasă piele de dobitoc. Şi numai atunci vei 


da mâna cu mine, când vei rupe trei perechi de 
opinci de fier și când vei toci un toiag de oţel, 
căutându-mă, că eu mă duc. 

Zise să se făcu nevăzut. 

Sărmana fată de împărat, când se văzu 
singură cuc, unde începu a plânge și a se boci, 
de ţi se rupea inima. Blestema cu foc şi pară pe 
afurisita de ghicitoare. Dară toate în zadar. 
Dacă văzu că n-o scoate la căpătâi cu tânguirea, 
se sculă și plecă încotro va duce-o mila 
Domnului și dorul bărbatului. 

Ajungând într-o cetate, porunci de-i făcu trei 
perechi de opinci de fier și un toiag de oţel, se 
găti de drum și se porni în călătorie, spre a-și 
găsi bărbatul. 

Se duse, se duse, peste nouă mări, peste nouă 
țări, trecu prin niște păduri mari cu buștenii ca 
butia, se poticnea lovindu-se de copacii cei 
răsturnaţi și, de câte ori cădea, de atâtea ori se 
şi scula; ramurile copacilor o izbeau peste față, 
crângurile îi zgâriase mâinile, și ea tot înainta, 
mergea, și îndărăt nu se uita. Când, obosită de 
drum și de sarcină, abătută de mâhnire și cu 
nădejdea în inimă, ajunse la o căsuţă. 

Pasămite acolo şedea sânta Lună. 

Bătu la portiță, se rugă să o lase înăuntru să 


se odihnească niţel, mai cu seamă că îi şi 
abătuse să facă. 

Muma sântei Lune avu milă de dânsa și de 
suferinţele sale; o priimi dară înăuntru și o 
îngriji. Apoi o întrebă: 

— Cum se poate ca un om de pe alte tărâmuri 
să răzbească până aci? 

Biata fată de împărat îşi povesti atunci toate 
întâmplările și sfârşi zicând: 

- Mulţumesc mai întâi lui Dumnezeu că mi-a 
îndreptat paşii către acest loc, şi al doilea 
dumitale, că nu m-ai lăsat să pier la ceasul 
nașterii. Acum te mai rog să-mi spui, nu care 
cumva sânta Lună, fiica dumitale, știe pe unde 
s-ar afla bărbatul meu? 

- Nu poate să știe, draga mea, îi răspunse 
muma sântei Lune, dar du-te încolo, spre 
răsărit, până vei ajunge la sântul Soare; poate el 
să știe ceva. 

Îi dete să mănânce o găină friptă și îi zise să 
bage de seamă să nu piarză nici un oscior, că-i 
va fi de mare trebuinţă. 

După ce mai mulțumi încă o dată de buna 
găzduire și de poveţele cele folositoare și după 
ce lepădă o pereche de opinci care se spărsese, 
încălţă altele, puse oscioarele găinei într-o 


legătură, luă în braţe copilașul și toiagul în 
mână și o porni iarăși la drum. 

Merse, merse, prin nişte câmpii numai de 
nisip; așa de greu era drumul, încât făcea doi 
pași înainte şi unul înapoi; se luptă, se luptă și 
scăpă de astă câmpie, apoi trecu prin niște 
munţi nalţi, colțoroși și scorboroși; sărea din 
bolovan în bolovan și din colţ în colţ. Când 
ajungea pe câte un piept de munte șes, i se 
părea că apucă pe Dumnezeu de un picior; și 
după ce se odihnea câte niţel, iar o lua la drum, 
şi tot înainte mergea. Glodurile, colții de munte, 
care erau tot de cremene, atât îi zgâriase 
picioarele, genunchii și coatele, încât erau 
numai sânge; căci trebuie să vă spun că munții 
erau nalți, încât întreceau norii, și pe unde nu 
erau prăpăstii peste care trebuia să sară, nu 
putea merge altfel decât suindu-se pe brânci și 
ajutându-se cu toiagul. 

În cele de pe urmă, stătută de osteneală, 
ajunse la niște palaturi. 

Acolo ședea Soarele. 

Bătu la poartă și se rugă să o priimească. 
Muma Soarelui o priimi și se miră când văzu om 
de pe alte tărâmuri pe acolo şi plânse de mila ei, 
când îi povesti întâmplările. Apoi, după ce-i 


făgădui că va întreba pe fiu-său despre bărbatul 
ei o ascunse în pivniţă, ca să n-o simţă Soarele 
când o veni acasă, că seara se întoarce totdauna 
supărat. 

A doua zi află fata de împărat că era s-o paţă, 
fiindcă Soarele cam mirosise a om de pe altă 
lume. Dar mumă-sa îl liniști cu vorbe bune, 
zicându-i că sunt păreri. 

Fiica de împărat prinse curagi când văzu cu 
câtă bunătate este priimită și întrebă: 

- Bine, frate dragă, cum se poate ca Soarele 
să fie supărat, el care este atât de frumos și face 
atâta bine muritorilor? 

- Iaca pentru ce, răspunse muma Soarelui; el 
dimineaţa stă în poarta raiului, și atunci este 
vesel, vesel și râde la toată lumea. Peste zi este 
plin de scârbă, fiindcă vede toate necurăţiile 
oamenilor şi d-aia își lasă arșița așa de cu 
zăpușeală; iară seara este mâhnit și supărat, 
fiindcă stă în poarta iadului; acesta este drumul 
lui obicinuit, de unde apoi vine acasă. 

Îi mai spuse că l-a întrebat despre bărbatul ei 
şi fiu-său îi răspunse că nu știe de seama lui 
nimic, fiindcă, de va şedea în vro pădure deasă 
şi mare, vederea lui nu poate străbate prin toate 
colțurile și afundăturile, ci că altă nădejde nu e, 


decât să meargă la Vânt. 

Îi dete şi acolo o găină să mănânce și îi zise 
să păstreze oscioarele cu îngrijire. 

După ce lepădă a doua pereche de opinci, car 
se spărsese și acelea, luă legătura cu oscioarele, 
copilul în braţe și toiagul în mână și porni spre 
Vânt. 

În calea aceasta întâlni niște greutăți şi mai 
mari, căci dete, una după alta, peste munţi de 
cremene din care ţâșnea flacări de foc, peste 
păduri nemaiumblate și peste câmpii de gheaţă 
cu nămeți de zăpadă. P-aci, p-aci, era să se 
prăpădească, biată femeie; însă, cu stăruința ei 
şi cu ajutorul lui Dumnezeu, birui și aceste 
greutăți mari, şi ajunse la o văgăună care era 
într-un colț de munte, mare de putea să intre 
şapte cetăţi într-însa. 

Acolo ședea Vântul. 

Gardul care o înconjura avea o portiță. Bătu 
şi se rugă să o priimească. Muma Vântului avu 
milă de dânsa și o priimi să se odihnească. Ca și 
la Soare, fu ascunsă, ca să nu o simță Vântul. 

A doua zi îi spuse că bărbatul său locuia într- 
o pădure mare și deasă, pe unde nu ajunsese 
toporul încă; că acolo și-a făcut un fel de casă, 
grămădind bușteni unul peste altul și 


împletindu-i cu nuiele, unde trăia singur- 
singurel, de teama oamenilor răi. 

După ce îi dete şi aci o găină de mâncă și îi 
zise să păstreze oscioarele, muma Vântului o 
povăţui să se ia după drumul robilor, care se 
vede noaptea pe cer, și să meargă, să meargă 
până va ajunge. 

Așa și făcu. După ce mulțumi cu lacrămi de 
bucurie pentru buna găzduire și pentru vestea 
cea bună, porni la drum. 

Biata femeie nopţile le făcea zi. Nu i se mai 
alegea nici de mâncare, nici de odihnă, atâta 
dor şi foc avea să-și găsească bărbatul pe care 
ursita i-l dedese. 

Merse, merse până ce i se sparse și opincile 
aceste. Le lepădă și începu a merge cu 
picioarele goale. Nu căuta gloduri, nu băga 
seamă la ghimpii ce-i intra în picioare, nici la 
loviturile ce suferea când se împiedica de vreo 
piatră. 

În cele de pe urmă ajunse la o poiană verde şi 
frumoasă pe marginea unei păduri. Acum se mai 
înveseli şi sufletul ei, când văzu floricelele și 
iarba cea moale. Stătu și se odihni niţel. Apoi, 
văzând păsărelele câte două-două pe rămurelele 
copăceilor, se încinse focul într-însa de dorul 


bărbatului său, începu a plânge cu amar și, cu 
copilul în braţe și cu legătura cu oscioarele pe 
umăr, porni iarăși. 

Intră în pădure. Nu se uita nici la iarba cea 
verde și frumoasă ce-i mângâia picioarele, nu 
voia să asculte nici la păsărelele ce ciripeau de 
te asurzea, nu căuta nici la floricelele ce se 
ascundeau prin desișurile crângurilor, ci mergea 
dibuind prin pădure. Ea băgase de seamă că 
aceasta trebuie să fie pădurea în care locuia 
bărbatul său, după semnele ce-i spusese muma 
Vântului. 

Trei zile și trei nopţi orbăcăi prin pădure și 
nu putu afla nimic. Atât de mult era ruptă de 
osteneală, încât căzu și rămase acolo o zi ș-o 
noapte fără să se miște, fără să bea și să 
mănânce ceva. 

În cele mai de pe urmă, îşi puse toate 
puterile, se sculă, și așa, șovăind, cercă să umble 
sprijinindu-se în toiagul său, dară îi fu cu 
neputinţă, căci şi acesta se tocise, încât nu mai 
era de nici o trebuinţă. Însă de mila copilului, 
care nu mai găsea lapte la pieptul ei, de dorul 
bărbatului, pe care îl căuta cu credinţă la 
Dumnezeu, porni așa cum putu. Nu mai făcu 
zece pași şi zări către un desiș un fel de casă 


precum îi spusese muma Vântului. Porni într- 
acolo și abia, abia ajunse. Acea casă n-avea nici 
ferestre, nici ușă. Pasămite ușa era pe dasupra. 
Îi dete ocol. Scară nu era. 

Ce să facă? Voia să intre. 

Se gândi, se răzgândi; se cercă să se suie - în 
zadar. Sta, sta s-o doboare cu totul întristarea: 
cum se poate să se lase ea să se înece tocmai la 
mal. Când, își aduse aminte de oscioarele de 
găină ce le purtase atâta cale și-și zise: nu se 
poate să mi se fi zis de florile mărului să păstrez 
aceste oscioare, ci că îmi va fi de mare ajutor la 
nevoie. 

Atunci scoase oscioarele din legătura ce o 
avea, se socoti niţel, mai cugetă și, luând două 
din aceste oscioare, le puse vârf în vârf și văzu 
că se lipi ca printr-o minune. Mai puse unul, 
apoi unul, și văzu că se lipiră și acelea. 

Făcu deci, din oscioare, doi drugi cât casa de 
înalți. Îi rezemă de casă la o depărtare de o 
palmă domnească unul de altul. După aceea 
puse iarăşi căpătâi la căpătâi celelalte oscioare 
şi făcu niște druguleţi mici, fiecare puindu-i d-a 
curmezișul pe drugii cei mari, închipui treptele 
unei scări; cum punea aceste trepte, se lipeau și 
ele. Și astfel unul câte unul puse până sus. Cum 


punea o treaptă, se urca pe ea. Apoi alta, apoi 
alta, până unde îi ajunse. Când, tocmai sus în 
vârful scării, nu-i ajungea să mai facă o treaptă. 

Ce să facă? Fără astă treaptă nu se putea. 
Pasămite ea pierduse un oscior. Să stea acolo, 
era peste poate. Să nu intre înăuntru îi era 
ciudă. Se apucă și-și tăie degetul cel mic, și cum 
îl puse acolo se lipi. Luă copilul în braţe se urcă 
din nou și intră în casă. 

Aci se miră ea de buna rânduială ce găsi. Se 
apucă și ea și mai deretică oleacă. Apoi mai 
răsuflă niţel, puse copilul într-o albie ce găsi şi o 
așeză pe pat. 

Când veni bărbatu-său, se sperie de ceea ce 
văzu. Parcă nu-i venea să crează ochilor săi, tot 
uitându-se la scara de oscioare și la degetul din 
vârful scării. Frica lui era să nu fie iară niscaiva 
farmece, și cât p-aci era să-și părăsească casa, 
dară Dumnezeu îi dete în gând să intre. 

Atunci, făcându-se un porumbel, ca să nu se 
lipească farmecele de el, zbură pe dasupra fără 
să se atingă de scară și intră înăuntru în zbor. 
Acolo văzu o femeie îngrijind de un copil. 

El își aduse aminte atunci că femeia sa era 
însărcinată când plecase de la ea, și unde îl 
coprinse un dor de dânsa și o milă, gândindu-se 


la câte trebuia să fi păţit ea până să dea cu 
mâna de dânsul, încât se făcu numaidecât om. 

Cât p-aci era să n-o cunoască; atât de mult se 
schimbase din pricina suferințelor și a 
necazurilor. 

Fata de împărat cum îl văzu, se sculă în sus și 
îi tâcâia inima de frică, fiindcă ea nu-l cunoștea. 

După ce el i se făcu cunoscut, ea nu se căi, ba 
şi uită tot ce suferise. El era un bărbat ca un 
brad de frumos. 

Se puse deci la vorbă. Ea îi povesti toate 
întâmplările, iară el plânse de mila ei. Apoi 
începu și el a spune: 

— Eu, zise el, sunt fiu de împărat. La un război 
ce avu tată-meu cu niște zmei, vecini ai lui, care 
erau foarte răi și-i tot călcau moşia, am omorât 
pe cel mai mic. 

Pasămite, ursita te făgăduise lui. Atunci mă- 
sa, care era o vrăjitoare de închega și apele cu 
farmecele ei, mă blestemă să port pielea acelui 
scârbos dobitoc, cu gând ca să nu ajung să mi te 
iau eu. 

Dumnezeu i-a stat împotrivă, și eu te-am luat. 
Baba care ţi-a dat aţa să mi-o legi de picior era 
ea. Și de unde mai aveam trei zile să scap de 
blestem, am fost silit să port încă trei ani stârvul 


porcului. 

Acum, fiindcă tu ai suferit pentru mine și eu 
pentru tine, să dăm laudă Domnului și să ne 
întoarcem la părinţii noștri. Fără tine eram 
hotărât să trăiesc ca un pustnic, d-aia și mi-am 
ales acest loc pustiu şi mi-am făcut casa asta 
așa, ca pui de om să nu mai poată răzbi la mine. 

Apoi se îmbrăţișară de bucurie și se făgăduiră 
ca amândoi să uite necazurile trecute. 

A doua zi de dimineaţă se sculară și porniră 
amândoi mai întâi la împăratul, tatăl lui. Când 
se auzi de venirea lui și a soţiei sale, toată 
lumea plângea de bucurie că îi vedea. Iară tatăl 
şi muma lui îi îmbrăţișe strâns, și ținură 
veseliile trei zile și trei nopți. 

Apoi merse și la împăratul, tatăl femeii lui. El 
cât p-aci era să-și iasă din minţi de bucurie, 
când îi văzu. Ascultă povestindu-i-se 
întâmplările lor. Apoi zise fie-sei: 

- Ţi-am spus eu că nu credeam să se fi născut 
porc acel dobitoc ce te-a cerut de soţie? Și bine 
ai făcut, fata mea, de m-ai ascultat. 

Și fiindcă era și bătrân, şi moștenitori n-avea, 
se cobori din scaunul împărăției sale și îi puse 
pe dânșii. Iară ei domniră cum se domnește 
când împărații trec prin fel de fel de ispite, 


necazuri și nevoi. 

Și de n-or fi murit, trăiesc și astăzi, domnind 
în pace. 

Iară eu încălecai p-o şea etc. 


Înșir-te mărgăritari 


A fost odată ca niciodată etc. 

A fost odată un fecior de boier mare, și după 
ce cutreierase ţările, răzbătând prin toate 
unghiurile, se întorcea la moșia sa. Și trecând 
printr-o cânepiște, văzu trei fete ce munceau la 
cânepă. EI își căuta de drum în treaba lui, fără 
să ia aminte la cele ce tot spuneau fetele. Când 
ajunse la urechile lui nişte vorbe ce-l trezi, căci 
era dus pe gânduri. Se întoarse la fete și le 
întrebă: 

- Ce aţi zis, fetelor? 

— De m-ar lua pe mine feciorul ăla de boier ce 
trece p-aci, eu i-aș îmbrăca curtea cu un fus, 
zisese fata cea mai mare. 

— De m-ar lua pe mine feciorul ăla de boier ce 
trece p-aci, eu i-aș sătura curtea cu o pită, zisese 
fata cea mijlocie. 

— De m-ar lua pe mine feciorul ăla de boier ce 
trece p-aci, eu i-aș face doi feţi-logofeţi cu totul 


şi cu totul de aur, zisese fata cea mică. 

După ce îi spuseseră fetele ce ziseseră, el 
stătu de se socoti gândindu-se: mă, ca ce să fie 
asta? Apoi după ce se mai răzgândi, zise fetei 
celei mici: 

— Fetico, mie îmi plăcu vorbele tale mai mult 
decât ale surorilor tale. Dacă vrei să mergi cu 
mine, eu te iau de soţie, numai să-ți ţii cuvântul. 

Și cum să nu fi voit fata; căci era un brad de 
flăcău, chipeș și drăgălaș, nu glumă. 

Fata se roși la faţă ca un bujor; apoi, după ce 
mai stătu niţel la chibzuiri, întinse mâna și îi 
zise: 

— Ai, să fie bine. Dacă tu vei fi orândul meu, 
nu scap eu de tine, nici tu de mine, măcar de s- 
ar pune nu știu cine și cruciş și curmeziș. 

Feciorul de boier luă fata şi se duse cu dânsa 
la moșiile lui. Acolo avea el niște palaturi cum 
nu mai văzuse ea. Se cununară, făcând o nuntă 
de se dusese vestea în șapte ţări, şi făcură tot ce 
trebuia pentru rostul căsătoriei lor. 

Nu trecu mult și fata rămase grea și ea ca 
toată lumea. Când auzi feciorul de boier una ca 
asta, nu mai putu de bucurie, și porunci 
numaidecât să-i facă un leagăn numai de 
mătase, în care să-şi puie copiii. 


Feciorul de boier, când își aduse acasă 
nevasta, îi dete, pentru trebuinţele ei, o fată a 
unei bahniţe de țigancă ce-și ținea zilele prin 
curtea boierului cu ce se îndurau stăpânii. 
Procleta de cioară cum văzu fata, îi puse gând 
rău. 

Când sosi ceasul nașterei, fiul de boier nu era 
acasă, ci dus într-ale sale. Doamna casei trimise 
pe ţigancă să aducă o moașă. Ea aduse pe 
mumă-sa. Aceasta, cum veni, îi zise: 

- Milostiva noastră doamnă, mânca-ţi-ași 
ochișorii, la noi p-aci este obicei ca doamnele 
când are să nască, să se suie în pod și moașa să 
stea cu ciurul la ușa podului și așa să facă. 

Doamna îi răspunse: 

- Bine, bunico; dacă așa vă este obiceiul p- 
aci, așa să facem. 

Ea, biet, nevinovată cum era, nici prin gând 
nu-i plesnea că întru aceasta era o viclenie din 
cele mai spurcate. Ea se știa curată la inimă. 
Făcuse tutulor bine. Nu se aștepta, deci, ca 
cineva să aibă măcar o umbră de cugete 
pângărite pentru dânsa. 

Ea crezu. Şi suindu-se în pod, făcu, cum 
zisese, doi feţi-logofeţi cu totului, totului de aur, 
în ciurul pe care îl ţinea ţiganca la gura podului. 


Cum văzu copilașii așa de frumoși, gașperiţa de 
cioară, ce să facă ca să ponosească pe doamna 
sa? Se duse numaidecât și îngropă copilaşii în 
băligarul de la grajd, și luând doi căţei de la o 
căţea ce fătase de curând, îi arătă doamnei sale, 
zicându-i: 

- Iată, stăpână, ce făcuși dumneata. 

— Cum se poate una ca asta? îi răspunse 
doamna. 

Și pângara de cioară începu a se ciorovoi cu 
doamna sa. Ba, c-o fi; ba, că n-o fi. 

Între acestea iată că sosi și fiul de boier. 
Țiganca îi ieși înainte, și arătându-i ciurul cu 
căţeii, îi zise: 

- Iată ce pricopseală îţi făcu nevasta ce ţi-ai 
ales. Bine că ţi-a dat Dumnezeu în gând să-i 
aduci o credincioasă ca mine, care să fie pe 
lângă dânsa, căci altminteri, cine ştie cum era să 
te îmbrobodească și să-și râză de dumneata. 

Se mânie fiul de boier când văzu o astfel de 
batjocură, și ca să o pedepsească, luă de soţie pe 
țigancă, iară pe fosta lui nevastă o făcu slujnică. 

Biata femeie văzu bine nedreptatea ce i se 
făcu: dară neavând încotro, tăcu și răbdă cu 
nădejdea în Dumnezeu că-și va revărsa mila lui 
asupra ei, şi va da odată, odată, la iveală 


nevinovăția sa. 

Și mai trecând câtăva vreme, iată, măre, că 
răsări din băligarul unde fuseseră îngropaţi 
copiii doi meri. Coaja acestor meri era suflată 
cu aur, de lucea ca ziua, când noaptea era 
întuneric beznă. Ei creșteau într-o zi ca într-un 
an, și după puţin se făcură mari. 

Țiganca, care știa blestemăţia ce făcuse, se 
temu, văzând frumuseţea merilor, și zise 
bărbatului ei, tatăl copiilor răpuși de dânsa: 

- Mă, mie mi-a venit așa să te îndemn a tăia 
merii ăia ce cresc lângă grajd, și din ei să faci, 
din doi, două scânduri la pat, că tot ne lipsesc 
câteva scânduri. 

— Bine, fa, răspunse fiul de boier, cum să 
tăiem noi a mândreţe de meri? Nu, vezi, tu, că 
sunt de poveste? Cine mai are asemenea meri? 

- Fie, mie mi-a venit așa, ca să-i tai; că tu de 
nu-i vei tăia, eu nu mai mănânc pâine şi sare cu 
tine pe un taler. 

Și neputându-se cotorosi de dânsa, fiul de 
boier puse de tăie merii și făcu dintr-înșii 
scânduri, le puse la pat și se culcară pe dânsele. 

Peste noapte țiganca auzi cum vorbea 
scândurile. 

- Dado, zicea una, căci copiii era un băiat și o 


fată, dado, zise băiatul, greu ţi-e ţie? 

— Greu, răspunse fata, căci este păgâna pe 
mine. Dară ție, greu îţi este? 

— Mie nu-mi este greu, zise băiatul, că este 
tata pe mine. 

Cum pricepu tiganca că vorbele scândurilor o 
vor duce la pierzare, de le va auzi fiul de boier, 
nu mai dete nici pic de somn în genele ei până 
dimineaţă. 

— Bărbate, îi zise blestemata de cioropină, 
cum se lumină de ziuă, să tai scândurile alea de 
le-am pus ieri la pat; căci am visat niște vise 
urâte astă noapte. 

— Bine, fa, îi răspunse el, cum să tăiem ale 
scânduri așa de frumoase? 

- Eu nu ştiu; tu dacă nu le vei tăia, eu mă duc 
şi mă dau de râpă. 

Ca să scape de câra ei, fiul de boier puse de 
tăie scândurile, făcându-le țăndări mărunte. Iară 
spurcata astupă toate găurelele casei și puse 
scândurile pe foc de arseră. Totuși două 
scânteioare se strecură pe coș și picară în 
grădină. În locul unde căzură acele scântei, 
răsări îndată două steble de busuioc. Boierul 
avea un mielușel ce creștea și el prin curtea lui; 
acesta scăpând în grădină, mâncă busuiocul, şi 


îndată i se auri lâna. Și așa de frumos se făcu 
mielul, încât nu se mai găsea pe lume un altul 
aşa de frumos ca acesta. 

Crăpa fierea într-însa de necaz când văzu 
mielul; căci ţiganca pricepu că acesta nu era 
lucru curat pentru dânsa. Şi după ce mai trecu 
câtinică vreme, zise bărbatului ei, când îl văzu 
cam cu voie bună: 

- Cum aş mai mânca carne din mielul ăla al 
nostru! 

- Nici să te gândeşti la una ca asta, că mie 
mi-este drag, îi răspunse fiul de boier. 

Văzu ţiganca că de astă dată nu i se prinde 
vorba, o întoarse la viclenie. 

Se făcu bolnavă. O săptămână încheiată își 
chinui bărbatul cu gemetele ei. Într-o noapte se 
făcu că răsare din somn; și dacă o întreba 
bărbatu-său, că ce i s-a întâmplat, ea îi 
răspunse: 

— Am visat că unde venise o descântătoreasă 
şi unde îmi zicea că dacă voi să mă fac 
sănătoasă, să cer de la tine să tai mielul ăla al 
nostru şi să-i mănânc drobul. 

— Fugi d-acolo, nevastă, îi răspunse el, ce stai 
tu de vorbeşti? Unde s-a mai văzut pe lume un 
miel așa de frumos? Cum să-l tăiem? Mai bine 


să aducem pe toţi vracii să-ţi dea leacuri care să 
te facă sănătoasă. 

— Leacul meu ăsta este, îi mai zise ea. Daca 
nu vrei să tai mielul, înţeleg că tu vrei să mor 
eu. 

Și, neavând încotro, fiul de boier puse de tăie 
mielul și-l dete la bucătărie să-l gătească. 

Gașperița se duse îndată în bucătărie și puse 
la cale ce să se facă cu mielul, ca să nu mai 
rămâie nimic din el. Trimise mațele la pârâu, cu 
o credincioasă d-ale ei, ca să le spele, după ce 
numără până și cel mai mic măţişor, și-i spuse 
că va plăti cu capul ei de va pierde vreun 
crâmpei din ele. Credincioasa bahniţei, 
spălându-le la pârâu, nu știu cum făcu și rupse 
un căpătâi. De frică, îl dete pe gârlă. 

După aceea se întoarse acasă, aduse toate 
mațele și le dete iarăși la număr. 

A doua zi ducându-se fosta soţie a boierului 
la pârâu cu cofa să aducă apă, se uită la vale pe 
râu și văzu acolo pe un dâmb doi copilași, 
jucându-se cu două mere de aur, de lucea 
pământul, şi rămase acolo până seara uitându-se 
cu jind la dânșii, căci ei îi da în gând că poate 
să fie copiii dânsei. 

Întorcându-se acasă, o luă spurcata de 


cioroaică la bătăi. 

Dară ea zise: 

— Nu mă mai bate, stăpână, că ce-mi văzură 
ochii, o săptămână să te tot uiţi, și tot nu te 
îndestulezi. 

Daca auzi așa, se duse și cioroaica, şi în 
adevăr că și ea se uitase acolo privind la 
copilași. Și cum şi-ar aduce aminte oare a se 
depărta, când vedea așa frumusețe nemaiauzită? 
Se jucau copiii şi se zbenguiau, de-ţi era dragă 
lumea să priveşti la dânșii. 

Înţepenise împielițata, zgâindu-se cu ochii 
acolo. Și venind mama copiilor și trezind-o din 
buimăceala în care căzuse: 

- Vezi, stăpână, nu-ţi spuneam eu că nu te 
poți îndestula de o așa frumuseţe, de te-ai uita 
nu știu cât? 

Procleta le puse gând rău, și tot plănuia, cum 
ar face ca să-i răpuie. 

Într-acestea venea lume după lume de se uita 
la dânșii. Din toţi privitorii o babă bătrână, mai 
pricepută, dorind și ea să-i aibă de feţi ai ei, 
ducându-se acasă, aduse cu dânsa o furcă mică 
şi un toiegel. Cu acestea se duse în marginea 
râului și, arătându-le aceste unelte, îi strigă cu 
un grai duios. 


Cum văzură copiii aceste lucruri, odată se 
repeziră la dânsele; și fata puse mâna pe furcă, 
iar băiatul pe toiag. 

Luându-i baba cu sine, îi îmbrăcă cu niște 
zdrenţe și îi duse acasă la dânsa. 

Nu trecu mult după aceasta, și boierul făcu 
clacă, adunând pe toţi copiii și fetele din sat ca 
să înșire mărgăritare. Se duse și baba cu copiii 
ei. 

Acolo, la șezătoare, unde se strânseră toți de 
vorbea la verzi și uscate, spuind la glume și la 
ghicitori, sta şi feciorul de boier. 

El se întâmplase în acea zi să fie cu voie 
bună, şi zise: 

— Știţi ce? copii! Decât să flecăriți la glume și 
la câte nagode toate, mai bine spuneţi-vă fiecare 
basmul său. 

Toţi într-o glăsuire priimiră de bună 
cugetarea boierului. Și spuseseră unii, una; alții, 
alta; până ce veni și rândul copiilor babei, ca să- 
şi spuie și ei basmul lor. Dară ei sfiicioși, cum îi 
lăsase pe ei Dumnezeu, răspunseră: 

— Apoi, de, boierule, noi ce să spunem? că nu 
ştim nici un basm. 

- De! nu vă mai fandosiţi acum. Spuneţi și 
voi, ia, ce v-ăţi pricepe. 


Atunci băiatul începu: 

— „A fost odată trei fete cari munceau în 
cânepiște, înșir-te mărgăritari; şi trecând p-acolo 
un fecior de boier mare, înșir-te mărgăritari. 

Fata cea mai mare zise: — De m-ar lua pe 
mine de soţie feciorul ăla de boier, eu i-aș 
îmbrăca curtea cu un fus.» Înşir-te mărgăritari. 

Fata cea mijlocie zise: « De m-ar lua pe mine 
de soţie feciorul ăla de boier ce trece p-aci, eu i- 
aş sătura curtea cu o pită.» Înşir-te mărgăritari. 

Fata cea mai mică zise și ea: «De m-ar lua pe 
mine de soţie feciorul ăla de boier, eu i-aș face 
doi feţi-logofeţi cu totul și cu totul de aur.» 
Înşir-te mărgăritari. 

Feciorul de boier luă de soţie pe fata cea mai 
mică și, daca o duse acasă, îi dete spre slujbă pe 
fata unei țigance." 

Afurisita de ţigancă cum auzi începutul unei 
astfel de basm prinse a zice: 

Un tăciune, 

Ș-un cărbune, 

Taci, băiete, nu mai spune. 

Iară boierul zise şi el: 

Un cărbune, 

Ș-un tăciune, 

Spune, băiete, spune. 


Băiatul începu iarăși: 

— „Mai trecu ce mai trecu și soţia boierului 
rămase grea. Când fu la ceasul nașterii, boierul 
nu era acasă. Soţia lui trimise pe ţigancă să-i 
aducă o moașă; și ea aduse pe mă-sa. Înșir-te 
mărgăritari. 

Bahniţa de mă-sa daca veni zise că pe la 
dânșii p-acolea este obiceiul ca doamnele când 
nasc să se suie în pod și moașa să stea la ușa 
podului cu ciurul. Doamna crezu. Se urcă în pod 
şi născu doi feţi-logofeţi cu totului, totului de 
aur. Înșir-te mărgăritari. 

Cioroaica cum văzu minunea asta, se duse de 
îngropă copilașii în băligarul de la grajd, şi puse 
în ciur doi căţei fătați de curând, pe care îi arătă 
boierului, spuindu-i că astfel de odrasle i-a 
născut soţia. Înşir-te mărgăritari. 

Boierul se mânie pe soţia sa, și o pedepsi, 
făcând-o slujnica ţigancei, iară pe ţigancă o luă 
de soţie. Din băligar crescu doi meri cu coaja de 
aur. Țiganca, cum îi văzu, se tinu de câra 
boierului ca să-i taie și să-i facă scânduri de pat. 
Peste noapte când se sculară, scândura de sub 
boier zise: «Dado, greu ţi-e ție?» «Greu, că este 
păgâna pe mine, dară ţie greu ţi-e?» «Mie nu-mi 
este greu, că este tata pe mine.» Înşir-te 


mărgăritari. 

Țiganca iară sări cu vorba: 

Un tăciune, 

Ș-un cărbune, 

Taci, băiete, nu mai spune. 

Dară boierul sări, și zise și el: 

Un tăciune, 

Ș-un cărbune, 

Spune, băiete, spune. 

Băiatul începu: 

— „Atunci bahniţa, care auzise ce vorbise 
scândurile, stărui cu dinadinsul la bărbat-său, 
până ce tăie scândurile. Ea le făcu ţăndări și le 
puse pe foc. Două scânteioare săriră pe coș și 
căzură în grădină. Din aceste scânteioare, 
răsăriră două steble de busuioc. Boierul avea un 
mielușel; el scăpă în grădină și mâncă din acest 
busuioc. Îndată i se auri lâna. Înşir-te 
mărgăritari. 

Cum văzu cioropina și această minune, se 
prefăcu că e bolnavă și ceru de la bărbatu-său 
să-i taie mielul, că se va însănătoși de va mânca 
din el. Acesta se împotrivi. Ea stărui. Și ca să 
scape de gâra-mâra, că nu-i mai tăcea fleoanca, 
puse de-l tăie. Înșir-te mărgăritari. 

Țiganca trimise pe o credincioasă a ei cu 


mațele mielului să le spele la râu; și ca să nu 
lipsească nici un măţișor, i le dete pe număr. 
Credincioasa spălându-le, se rupse un crâmpeiaș 
şi-l dete pe râu. El se opri pe un prund, și noi 
ieşirăm de acolo. Înșir-te mărgăritari." 

Și, o minune! Mărgăritarul se înșira de la 
sine, fără ca copiii să fi pus mâna pe dânsul. 

Afurisita de țigancă tot mereu le zicea, căci 
vedea ea unde are să ajungă treaba: 

Un tăciune, 

Ș-un cărbune, 

Taci, băiete, nu mai spune. 

Boierul însă, căruia parcă i se răcorea inima 
când auzea spusele băiatului, îi da ghes, 
zicându-i: 

Un tăciune. 

Ș-un cărbune, 

Spune, băiete, spune. 

- „De acolo ne luă o babă și ne duse la casa 
ei, unde ne crește ca pe copiii ei. Boierul, 
stăpânul acestei moşii, făcu o șezătoare, și 
venirăm și noi, și iacătă-ne, teferi cum ne-a 
născut muica. Înșir-te mărgăritari." 

Toţi cei de față rămăseseră cu ochii bleojdiți 
la copilul care-și spunea basmul, și parcă nu le 
venea a crede celor ce le auzea urechile. 


Atunci băiatul își sfârși basmul zicând: 

— Și daca nu credeţi, uitaţi-vă și vă 
încredinţaţi. 

Și deodată se dezbrăcară de zdrenţele cele 
murdare, și rămaseră strălucind de nu putea 
nimenea să ție ochii la ei. Tatăl lor însă 
numaidecât se repezi, și luându-i în braţe văzu 
că se lipesc de inima lui, și atunci îi cunoscu că 
sunt fii ai săi. Şi viind și muma lor, care 
plânsese de dânșii cu lacrămile cât pumnul, îi 
îmbrăţișă și dânsa. Şi plânseră de bucurie că îi 
mai adună Dumnezeu la un loc pre toți și se 
veseliră veselie îngerească. 

Atunci boierul, amărât de amăgirea și 
înșelăciunea ţigancei, porunci și aduse din 
herghelie doi armăsari neînvăţaţi. Apoi legă pe 
țigancă de coadele cailor, împreună cu un sac 
de nuci, și le dete drumul să se ducă în lume, și 
unde cădea nuca, cădea și bucăţica, până ce nu 
se mai alese nici praful de dânsa. 

Iară eu încălecai p-o şa etc. 


Lupul cel năzdrăvan și Făt- 
Frumos 


A fost odată ca niciodată etc. 

A fost odată un împărat și o împărăteasă. Ei 
aveau trei copii. Mai aveau pe lângă palaturile 
lor o grădină foarte frumoasă. Și atât de drag îi 
era florile acestui împărat, încât însuși cu multă 
tragere de inimă le plivea și îngrijea de grădină. 
În fundul acestei grădini crescuse un măr cu 
totul și cu totul de aur. Împăratul nu mai putea 
de bucurie că în grădina sa se află un așa pom 
cum nu se găsea în toată lumea. Se tot întorcea 
pe lângă dânsul și se tot uita pe de toate părţile 
la el, de i se scurgeau ochii. Când, într-o zi, văzu 
că pomul înmugureşte, înflorește, se scutură 
florile și roadele se arată: apoi spre seară dă în 
pârguială. Îi zâmbea mustaţa împăratului și îi 
lăsa gura apă, când se gândea că a doua zi o să 
aibă la masa sa mere de aur, lucru ce nu se 


auzise până atunci. 

A doua zi nu se luminase bine de ziuă, și 
împăratul era în grădină ca să vază merele cele 
aurite și să-și împace nesaţiul ce avea de a se 
uita la dânsele. Dară rămase ca ieșit din minți, 
când, în loc de mere coapte aurii, văzu că 
pomul înmugurise din nou, iară merele nicăiri. 
Încă fiind acolo, văzu cum înflorește pomul, 
cum îi cade florile și cum roadele se arată iarăși. 

Atunci îi mai veni inima la loc şi se mulțumi 
a aştepta până a doua zi. în ziua următoare, ia 
merele de unde nu e. S-a supărat împăratul, 
nevoie mare, și porunci ca paznici să se uite să 
prinză pe hoţi. Dară ași! unde e pomana aia! 

Pomul înflorea în fiecare zi, se scuturau 
florile, rodul creştea și seara da în pârg. 
Noaptea se cocea. Oarecine venea atunci și le 
lua, fără să prinză de veste oamenii împăratului. 
Pare că era un lucru făcut: acel cineva care lua 
merele își bătea joc și de împăratul și de toţi 
paznicii lui. Acest împărat acum nu-i mai era că 
nu poate avea mere aurite la masa lui, ciuda cea 
mai mare era că nici pârga acestui pom nu o 
văzuse măcar. Aceasta îl întristă până într-atâta 
încât p-aci p-aci era să se scoboare din scaunul 
împărăției și să-l dea celui ce se va lega a prinde 


pe hoţ. 

Fiii acestui împărat, pasămite că-i simţiră 
gândul căci veniră înaintea lui și-l rugară să-i 
lase a pândi și ei. Mare fu bucuria împăratului 
când auzi din gura fiului său celui mai mare 
legătura ce făcea de a pune mâna pe hoţ. Le 
dete, deci, voie, și ei se puseră pe lucru. Pândi 
în ziua dintâi fiul cel mare; dară păţi rușinea ce 
păţise şi ceilalți pândari din naintea lui. 

A doua zi pândi și cel mijlociu; dară nici el 
nu fu mai breaz, ci se întoarse la tatăl său cu 
nasul în jos. 

Ei spuseră că până la miezul nopţii o duc cum 
o duc, dară că după aceea nu se pot ţine pe 
picioare de piroteala ce-i apucă și cad într-un 
somn adânc, și nu mai știu nimic. 

Fiul cel mai mic asculta și tăcea. Apoi, după 
ce sfârși de spus fraţii cei mai mari ce li se 
întâmplase, se ceru și el de la tată-său ca să-l 
lase să pândească și el. Cât de trist era tată-său 
pentru că nu se găsea nici un voinic care să-i 
prinză pe hoţii merelor râse când îl auzi. Iară 
după multe rugăciuni se înduplecă. Atunci fiul 
cel mai mic se pregăti de pândă. 

Cum veni seara, își luă tolba cu săgețile, arcul 
şi paloșul, și se duse în grădină, își alese un loc 


singuratic și depărtat de orice pom și de ziduri, 
astfel ca să n-aibă de ce se rezema. Se hotărî a 
sta în picioare pe un trunchi de pom tăiat, astfel 
încât când i-ar veni somn și ar moţăi, să cază jos 
şi să se deștepte. Așa făcu, şi după ce căzu de 
vro două ori, i se sperie somnul și rămase treaz 
şi nebântuit de piroteală. 

Când, colea despre ziuă, când somnul e mai 
dulce, auzi un fâlfâit ca de un stol de paseri că 
se apropie. 

Trase cu urechea și simţi că cineva jumuleşte 
pomul de mere. Scoase o săgeată din tolbă, o 
aşeză la arc și, trac! trase o săgeată și nu se făcu 
nici o mișcare. Trac! mai trase una și iarăși 
nimic. Când trase cu a treia, fâlfâitul se auzi din 
nou și el pricepu că stolul de păsări trebuie să fi 
zburat. Se apropiă de mărul de aur și văzu că 
hoţul n-avusese timp a lua toate merele. Luase 
ce luase, dară tot mai rămăsese. Stând el acolo, i 
se păru că vede lucind ceva pe jos. Se plecă și 
ridică acel ceva ce lucea. Când, ce să vezi d-ta? 
două pene cu totul și cu totul de aur. 

Cum se făcu de ziuă, culese câteva mere, le 
puse pe o tipsie de aur, și cu penele la căciulă se 
duse de le înfățișă tatălui său. 

Împăratul, văzând merele, mai-mai era să-și 


iasă din minţi, de bucurie; dară își ţinu firea. 
Puse de strigă prin toată cetatea că fiul său cel 
mic a izbutit să aducă mere și să se afle că hoţul 
este o pasăre. 

Făt-Frumos zise tatălui său să-i dea voie 
acum să caute și pe hoț. Tatăl său nu mai voia 
să ştie de hoţ, deoarece i-a ajutat Dumnezeu să 
vază merele cele atât de mult dorite. 

Dară fiul cel mic al împăratului nu se lăsă 
numai pe aceea, ci stărui până ce împăratul îi 
dete voie să meargă a căuta și pe hoţ. Se găti de 
drum; iară când fu a pleca, își scoase penele cele 
de aur de la căciulă și le dete împărătesei muma 
lui, ca să le poarte ea până s-o întoarce el. 

Luă haine de primeneală și bani de 
cheltuială, își atârnă tolba cu săgețile la spate, 
paloșul la coapsa stângă și, cu arcul într-o mână 
şi cu alta de gâtul credinciosului său, porni la 
drum. Şi aide, și aide, merse cale lungă 
depărtată, până ce ajunse în pustietate. Aci făcu 
popas și sfătuindu-se cu robul său cel 
credincios, găsi cu cale să apuce spre răsărit. 
Mai călătorind ei o bucată bună, ajunse la o 
pădure deasă și stufoasă. Prin bungetul ăsta de 
pădure mergând ei pe dibuitele, căci altfel era 
peste poate, zăriră în depărtare un lup groaznic 


de mare și cu fruntea de aramă. Îndată se și 
gătiră de apărare. Când fură aproape de lup de 
o bătaie de săgeată puse Făt-Frumos arcul la 
ochi. 

Văzând lupul una ca aceasta, strigă: 

— Stăi, Făt-Frumos, nu mă săgeta, că mult 
bine ţi-oi prinde vreodată. 

Făt-Frumos îl ascultă și lăsă arcul în jos. 
Apropiindu-se lupul și întrebându-l unde merge 
şi ce caută prin astfel de păduri nestrăbătute de 
picior de om, Făt-Frumos îi spuse toată 
întâmplarea cu merele din grădina tatălui său, și 
că acum merge să caute pe hoţ. 

Lupul îi spuse că hoţul era împăratul 
păsărilor. Că el când venea a fura merele, aduna 
pasările cele mai agere la zbor și cu ele în stol 
venea de le culegea. Că acea pasăre se află la 
împărăţia de la marginea acestei păduri. Îi mai 
spuse că toată megieșia se vaietă de furturile ce 
face ea poamelor de prin grădini, și le arătă 
drumul cel mai apropiat și mai lesnicios. Apoi, 
dându-i un merișor frumos la vedere, îi mai zise: 

- Ţine, Făt-Frumos, acest merișor. Când vei 
avea trebuință de mine vreodată, să te uiţi la el, 
să gândeşti la mine și eu îndată voi fi acolo. 

Făt-Frumos priimi merișorul și-l băgă în sân, 


apoi, luându-și rămas bun, porni cu credinciosul 
său și, străbătând desișurile pădurei, ajunse la 
cetatea în care se afla acea pasăre. 

Cercetă prin cetate și se spuse că împăratul 
locului aceluia o ţine într-o colivie de aur în 
grădina sa. 

Aceasta îi fu de ajuns a ști. 

Dete câteva târcoale curții împărătești și luă 
aminte la toate amănunturile ce încongiura 
curtea. Cum se făcu seară, veni cu credinciosul 
său și se pitulă la un colț, așteptând acolo până 
se liniștiră toți cei din curte. Apoi credinciosul 
lui puindu-se piuă, Făt-Frumos se urcă pe 
dânsul; d-aci pe coama zidului, și sări în 
grădină. Când puse mâna pe colivie, o dată ţipă 
pasărea şi, cât ai zice mei, se văzu încongiurat 
de o mulțime de paseri, cari mai mici, cari mai 
mari, ţipând pre limba lor. Și atâta larmă 
făcură, încât se deșteptară toţi slujitorii 
împărătești. Și viind în grădină, găsiră pe Făt- 
Frumos cu colivia în mână și pasările dându-se 
la el să-l sfâșie, iară el apărându-se. 

Puseră slujitorii mâna pe el și-l duseră la 
împăratul, carele și dânsul se sculase să vază ce 
se întâmplase. 

Cum îl văzu împăratul, îl şi cunoscu; apoi 


prinse a-i zice: 

— Îmi pare rău, Făt-Frumos, de această 
întâmplare. De ai fi venit cu binele, sau cu 
rugăciuni, să-mi ceri pasărea, poate m-aș fi 
înduplecat ca să ţi-o dau de bunăvoia mea; dară 
acum, prins cu mâna în sac, cum se zice, după 
datinele noastre cu moarte trebuie să mori. Şi 
numele îți va rămânea pângărit cu ponosul de 
tâlhar. 

— Această pasăre, luminate împărate, 
răspunse Făt-Frumos, ne-a jefuit de mai multe 
ori merele de aur din pomul ce are tătâne-meu 
în grădina sa, şi de aceea am venit să pui mâna 
pe hoţ. 

- Poate să fie adevărat ceea ce spui tu, Făt- 
Frumos, dară la noi, împotriva datinelor noastre 
eu n-am nici o putere. Numai o slujbă 
însemnată făcută împărăției noastre te poate 
scăpa și de ponos şi de moarte. 

- Spune ce slujbă să-ţi fac, şi mă voi 
încumete. 

— De vei izbuti să-mi aduci iapa cea sireapă 
ce este la curtea împăratului meu vecin, vei 
scăpa cu faţă curată, şi-ţi voi da pasărea cu 
colivia. 

Făt-Frumos priimi. Şi chiar în acea zi și plecă 


cu credinciosul său rob. 

Ajungând la curtea împăratului vecin, luă 
cunoștință de iapă și de împrejmuirea curții. 
Apoi, cum veni seara, se așeză cu credinciosul 
lui la un colţ de curte, unde i se păru a fi un loc 
de pârleaz. 

El văzuse iapa cum o plimba doi slujitori, şi 
se minună de frumuseţea ei. Ea era albă, avea 
căpăstrul aurit și împodobit cu pietre nestemate, 
de lumina ca soarele. 

Pe la miez de noapte, când somnul este mai 
dulce, Făt-Frumos zise credinciosului său de se 
puse piuă, iară el se urcă pe dânsul, apoi pe zid 
şi sări în curtea împăratului. Merse pe dibuitele 
şi în vârful degetelor, până ce ajunse la grajd; și, 
deschizând ușa, puse mâna pe căpăstru și trăgea 
iapa după dânsul. Cum ajunse iapa la ușa 
grajdului, unde nincheză o dată de haui 
văzduhul și urlă toată curtea și palaturile. 
Îndată săriră toţi cu totul, puseră mâna pe Făt- 
Frumos și-l duseră la împăratul, carele și el se 
sculase. Acesta, cum văzu pe Făt-Frumos îl și 
cunoscu. 

Îl înfruntă pentru fapta cea mișelească ce era 
să săvârșească, și-i spuse că datinele țărei sale 
dă morţii pe furi, şi că împotriva acelor datine 


el n-are nici o putere. 

Făt-Frumos îi spuse drept toată şiretenia cu 
merele, cu pasărea şi cu cele ce îi zisese să facă 
împăratul, vecinul său. 

Atunci împăratul îi zise: 

— De vei putea, Făt-Frumos, să-mi aduci pe 
Zâna Crăiasa, poate că voi izbuti să scapi de 
moarte și să-ți rămâie numele nepătat. 

Făt-Frumos se încumese și, luând pe 
credinciosul său cu sine, plecă. Pe drum își 
aduse aminte de merișor. Îl scoase din sân, se 
uită la dânsul și se gândi la lup. Și cât te-ai 
şterge la ochi, lupul fu aci. 

- Ce poftești, Făt-Frumos? îi zise. 

— Ce să poftesc, îi răspunse el. Iaca, iaca, iacă 
ce mi s-a întâmplat. Cum să fac eu acum să mă 
întorc cu ispravă bună? 

- De asta îţi este? Las' pe mine, că treaba este 
ca și sfârşită. 

Și porniră câteşitrei spre Zâna Crăiasă, făcură 
popas într-o pădure de unde se vedea palaturile 
cele strălucite ale zânei. Se învoiră ca Făt- 
Frumos și cu credinciosul său să aștepte la 
tulpina unui copac bătrân, până s-o întoarce 
lupul. 

Și mândre palaturi mai avea zâna, măre. 


Însuşi lupul se miră de frumuseţea și de 
rânduiala cea bună ce era p-acolo. Cum ajunse, 
făcu ce făcu și se furișă în grădină. 

Ce să vezi d-ta? Nici un pom nu mai era 
verde. Le căzuse frunza, și crăcile, și rămurelele, 
de erau ca despuiaţi. Pe jos, frunzele căzute 
erau făcute scrum de uscăciune. Numai un stuf 
de trandafiri mai era înfrunzit şi plin de boboci, 
unii în floare și alții deschiși. Ca să ajungă până 
la dânsul, lupul trebui să meargă în vârful 
degetelor ca să nu fâșie frunzetul cel uscat, şi se 
ascunse în acel crânguleţ înflorit. Stând el acolo 
şi pândind, iată că iese Zâna Crăiasă din 
palaturi, însoțită de douăzeci și patru de roabe, 
ca să se plimbe prin grădină. 

Când o văzu lupul, p-aci, p-ci era să uite 
pentru ce venise și să se dea de gol; dar se 
stăpâni. Căci era așa de frumoasă, cât nu s-a 
mai văzut și nu se va mai vedea pe fața 
pământului. Avea un păr, nene, cu totul și cu 
totul de aur. Cosiţele ei lungi și stufoase, de-i 
bătea pulpele. Când se uita la cineva cu ochii ei 
ceia marii și negri ca murele, îl băga în boale; 
avea niște sprâncene bine arcuite, de pare că 
erau scrise, și o pieliță mai albă ca spuma 
laptelui. 


După ce dete câteva târcoale prin grădină cu 
roabele după dânsa, veni si la stuful de trandafir 
să rupă câteva flori. Când lupul, care era ascuns 
în crâng, odată se repezi, o luă în braţe și pe ici 
ti-a fost drumul. Iară roabele, de spaimă, se 
împrăştiară ca puii de potârniche. Într-un suflet 
alergă lupul și o dete leșinată în braţele lui Făt- 
Frumos. Acesta, cum o văzu, se pierdu cu firea; 
dară lupul îi aduse aminte că e voinic, și-și veni 
în sine. Mulţi împărați voise să o fure dară se 
răpuseră. 

Făt-Frumos prinsese milă de ea, și nu-i mai 
venea a o da altuia. 

Zâna Crăiasă, după ce se deșteptă din leșin și 
se văzu în brațele lui Făt-Frumos, prinse a-i zice: 

- Dacă tu eşti lupul care m-a furat, a ta să fiu. 

Făt-Frumos îi răspunse: 

- A mea să fii, nedespărţită până la moarte. 

Apoi se înţeleseră la cuvinte, și spuse fiecare 
şiritenia istoriei sale. 

Văzând lupul dragostea ce se încinsese între 
ei zise: 

- Lăsaţi pe mine, că toate le întocmesc eu 
după vrerea voastră. 

Și plecară a se întoarce de unde veniseră. 

Pe drum, lupul se dete de trei ori peste cap, și 


se făcu întocmai ca Zâna Crăiasă. Pasămite 
lupul era năzdrăvan. 

Se vorbiră ei, ca credinciosul lui Făt-Frumos 
să stea cu Zâna Crăiasă la tulpina unui copaci 
mare din pădure, până se va întoarce Făt- 
Frumos cu iapa sireapă. 

Ajungând la împăratul cel cu iapa, Făt- 
Frumos îi dete pre prefăcuta Zâna Crăiasă. Cum 
o văzu împăratul, i se muiă inima și prinse un 
dor de dânsa, de nu se poate povesti. 

Împăratul îi zise: 

- Vrednicia ta, Făt-Frumos, te-a scăpat și de 
ocară şi de moarte. Acum te și răsplătesc pentru 
aceasta, dându-i în dar iapa. 

Cum puse mâna pe iapă și pe căpăstrul cel 
minunat, Făt-Frumos o luă la sănătoasa și, 
puind Zâna Crăiasă călare pe iapă, porni cu 
dânsa și trecu hotarele acelei împărății. 

Împăratul adună numaidecât pe sfetnicii săi 
şi purcese la biserică ca să se cunune cu Zâna 
Crăiasă. Când fu la ușa bisericei, prefăcuta Zână 
se dete de trei ori peste cap și se făcu iarăși lup, 
carele, clănțănind din colţi, își arătă dinţii 
rânjind către curtenii împăratului. Aceștia, cum 
văzură, deodată îngheţară de frică. Apoi, după 
ce se mai dezmeticiră, se luară după dânsul cu 


chiote şi cu uideo. Dară lupul, să te ţii, pârleo! 
lungi pasul lupește, se duse, duluţă, de nu mai 
dete cu mâna de dânsul. Și ajungând pe Făt- 
Frumos și pe ai săi, merse cu dânșii. Când fu 
aproape de curtea împăratului cel cu pasărea, 
făcură ca și la cellalt împărat. Lupul, schimbat 
în iapă sireapă, fu dus la împăratul carele, 
văzând iapa, nu se mai știa de bucurie. 

După ce priimi cu multă omenie pe Făt- 
Frumos, împăratul acesta îi zise: 

— Ai scăpat, Făt-Frumos, și de ponos și de 
moarte. Iară eu îmi voi ţinea cuvântul 
împărătesc, şi mulțumirea mea va fi pururea cu 
tine. 

Porunci, și numaidecât i se dete pasărea, cu 
colivia ei cu tot. Şi priimind-o Făt-Frumos, își 
luă ziua bună şi plecă. Ajungând în pădure unde 
lăsase pe Zâna Crăiasă, iapa şi pe credinciosul 
lui, porniră împreună către împărăţia tatălui 
său. 

Împăratul cel ce priimise iapa porunci să iasă 
toată oastea lui și mai-marii împărăției sale la 
câmp, unde voia să li se arate călare pe iapa cea 
atât de vestită. 

Când îl văzură ostașii, toți cu toţii strigară: 

— Să trăieşti, împărate, că ai dobândit un 


astfel de odor! Să-ţi trăiască şi iapa, care te face 
să te arăţi așa de măreț! 

Și în adevăr, venea, nene, iapa cu împăratul 
pe dânsa, de nu-i da picioarele de pământ, ci 
parc-ar fi zburat. 

Se luară la întrecere. Dară nici pomeneală nu 
era ca să se apropie cineva de această iapă, căci 
pe toți îi lăsa în urmă. 

Când fu la o depărtare bună, odată stătu iapa, 
trânti pe împărat, se dete de trei ori peste cap și 
se făcu iarăși lup, și o rupse d-a fuga, și fugi, și 
fugi, până ajunse pe Făt-Frumos. 

Când fură a se despărţi, lupul zise lui Făt- 
Frumos: 

- Iată, de astă dată ţi s-a împlinit toate 
poftele. Păzește-te în viața ta a nu mai pofti 
lucruri peste puterea ta, căci nu vei păţi bine. 

Apoi se despărţiră, ducându-se fiecare într-ale 
sale. 

Ajungând la împărăţia tatălui său și auzind că 
vine fiul său cel mic, îi ieşi înainte cu mare, cu 
mic, ca să-l priimească, după cum i se cuvenea. 

Mare fu bucuria obștească când îl văzură cu 
soțioară cum nu se mai găsea pe fața 
pământului, și cu odoare cu nu s-a mai pomenit. 

Cum ajunse, porunci Făt-Frumos și făcu un 


grajd măiestrit pentru iapă; iară colivia cu 
pasărea o puse în pălimarul despre grădină. 

Apoi tată-său puse de se făcu pregătirile de 
nuntă. Și după câteva zile se cunună Făt-Frumos 
cu Zâna Crăiasă, întinse masă mare pentru bun 
şi pentru rău, și ţinură veseliile trei zile și trei 
nopți încheiate. 

După care trăiră în fericire, fiindcă Făt- 
Frumos nu mai avea ce pofti. Și or fi trăind și 
astăzi, de n-or fi murit. 

Iară eu încălecai p-o şea etc. 


Praslea cel voinic și merele 
de aur 


A fost odată ca niciodata; ca daca n-ar fi, nu 
s-ar povesti; de cand facea plopsorul pere si 
rachita micsunele; de cand se bateau ursii in 
coade; de cand se luau de gat lupii cu mieii de 
se sarutau, infratindu-se; de cand se potcovea 
puricele la un picior cu nouazeci si noua de oca 
de fier si s-arunca in slava cerului de ne aducea 
povesti. 

Era odată un împărat puternic și mare și avea 
pe lângă palaturile sale o grădină frumoasă, 
bogată de flori și meșteșugită nevoie mare! Așa 
grădină nu se mai văzuse până atunci, p-acolo. 
În fundul grădinei avea și un măr care făcea 
mere de aur și, de când îl avea el, nu putuse să 
mănânce din pom mere coapte, căci, după ce le 
vedea înflorind, crescând și pârguindu-se, venea 
oarecine noaptea și le fura, tocmai când erau să 


se coacă. Toţi paznicii din toată împărăţia și cei 
mai aleși ostași, pe care îi pusese împăratul să 
pândească, n-au putut să prinză pe hoţi. În cele 
mai de pe urmă, veni fiul cel mai mare al 
împăratului și-i zise: 

— Tată, am crescut în palaturile tale, m-am 
plimbat prin astă grădină de atâtea ori și am 
văzut roade foarte frumoase în pomul din 
fundul grădinei, dar n-am putut gusta niciodată 
din ele; acum a dat în copt, dă-mi voie ca 
nopțile astea să păzesc însumi, și mă prinz că 
voi pune mâna pe acel tâlhar care ne jefuiește. 

- Dragul meu, zise tată-său, atâţia oameni 
voinici au păzit și n-au făcut nici o ispravă. 
Doresc prea mult să văz la masa mea măcar un 
măr din acest pom care m-a ținut atâta sumă de 
bani și de aceea, iată, mă înduplec și te las ca să 
pândești, măcar că nu-mi vine a crede că o să 
izbutești. 

Atunci fiul împăratului se puse la pândă o 
săptămână întreagă: noaptea pândea și ziua se 
odihnea; iară când fu într-o dimineaţă, se 
întoarse trist la tată-său și-i spuse cum 
priveghease până la miezul nopţii, cum mai pe 
urmă îl apucase o piroteală de nu se mai putea 
ținea pe picioare, cum, mai târziu, somnul îl 


copleşi și căzu ca un mort, fără să se poată 
deștepta decât tocmai când soarele era rădicat 
de două sulițe, și atuncea văzu că merele 
lipsesc. 

Nepoftită fu mâhnirea tatălui său, când auzi 
spuindu-i-se astă întâmplare. 

De silă de milă, fu nevoit a mai aștepta încă 
un an, ca să facă și voia fiului său celui 
mijlociu, care cerea cu stăruinţă de la tată-său 
ca să-l lase şi pe dânsul să pândească, și se lega 
că el va prinde pe hoţii care îi făcea atâta 
întristare. 

Timpul veni, merele începură a se pârgui,; 
atunci fiul său cel mijlociu păzi și el; dară păți 
ca și frate-său cel mare. 

Tată-său, deznădăjduit, pusese în gând să-l 
taie; dar fiul său cel mic, Prâslea, veni cu 
rugăciune către tată-său, și-i zise: 

- Tată, atâţia ani l-ai ţinut, ai suferit atâtea 
necazuri după urma acestui pom, mai lasă-l, 
rogu-te, și anul acesta, să-mi încerc și eu 
norocul. 

- Fugi d-aci, nesocotitule, zise împăratul. 
Fraţii tăi cei mai mari, atâţi și atâți oameni 
voinici şi deprinși cu nevoile n-au putut face 
nimic, şi tocmai tu, un mucos ca tine, o să 


izbutească? N-auzi tu ce prăpăstii spun fraţii 
tai? 

Imparatul se indupleca sa mai lase inca un an 
pomul. 

Sosi primăvara: pomul înflori mai frumos și 
legă mai mult decât altădată. Împăratul se veseli 
de frumusețea florilor și de mulțimea roadelor 
sale, dară când se gândea că nici în anul acesta 
n-o să aibă parte de merele lui cele aurite, se 
căia că l-a lăsat netăiat. 

Prâslea se ducea adesea prin grădină, da ocol 
mărului şi tot plănuia. În sfârşit, merele 
începură a se pârgui. Atunci fiul cel mai mic al 
împăratului zise: 

— Tată, iată a sosit timpul; mă duc să pândesc 
şi eu. 

- Du-te, zise împăratul; dară negreșit că și tu 
ai să te întorci rușinat ca și fraţii tăi cei mai 
mari. 

- Pentru mine n-are să fie așa mare rușine, 
zise el; fiindcă nu numai că sunt mai mic, dară 
nici nu mă leg ca să prinz pe tâlhari, ci numai o 
cercare să fac. Praslea dus in gradina a fost. 


Cum veni seara, se duse, îşi luă cărți de cetit, 
două ţepușe, arcul și tolba cu săgețile. Işi alese 


un loc de pândă într-un colț pe lângă pom, bătu 
țepușele în pământ și se puse între ele, așa cum 
să-i vină unul dinainte și altul la spate ca, daca 
îi va veni somn și ar moţăi, să se lovească cu 
barba în cel de dinaintea lui și daca ar da capul 
pe spate, să se lovească cu ceafa în cel de 
dinapoi. 

Astfel pândi până când, într-una din nopți, 
cam după miezul nopții, simţi că-l atinge 
încetișor boarea ziorilor care îl îmbăta cu 
mirosul său cel plăcut, o piroteală moleșitoare 
se alegă de ochii lui; dară loviturile ce suferi 
vrând să moţăiască îl deșteptară, şi rămase 
priveghind până când, pe la revărsat de ziori, 
un ușor fâșâit se auzi prin grădină. Atunci, cu 
ochii ţintă la pom, luă arcul și sta gata; fâșâitul 
se auzi mai tare și un oarecine se apropie de 
pom și se apucă de ramurile lui; atunci el dete o 
săgeată, dete două și, când dete cu a treia, un 
geamăt ieși de lângă pom și apoi o tăcere de 
moarte se făcu; iară el, cum se lumină puţin, 
culese câteva mere din pom, le puse pe o tipsie 
de aur și le duse la tatăl său. 

Niciodată n-a simţit împăratul mai mare 
bucurie decât când a văzut la masa sa merele de 
aur din care nu gustase niciodată. 


— Acum, zise Prâslea, să căutăm și pe hoţ. 

Dară împăratul, mulţumit că pipăise merele 
cele aurite, nu mai voia să știe de hoţi. Fiul său 
însă nu se lăsa cu una cu două, ci, arătând 
împăratului dâra de sânge ce lăsase pe pământ 
rana ce făcuse hoţului, îi spuse că se duse să-l 
caute și să-l aducă împăratului chiar din gaură 
de șarpe. Și chiar de a doua zi vorbi cu fraţii lui 
ca să meargă împreună pe urma hoțului și să-l 
prinză. 

Fraţii săi prinseră pizmă pe el pentru că 
fusese mai vrednic decât dânșii și căutau prilej 
ca să-l piarză; de aceea și voiră bucuros să 
meargă. Ei se pregătiră și porniră. 

Se luară, deci, după dâra sângelui și merse, 
merse, până ce ieșiră la pustietate, de acolo mai 
merse oleacă până ce dete de o prăpastie, unde 
se și pierdu dâra. Ocoliră împregiurul prăpastiei 
şi văzură că dâra de sânge nu mai înainta. 
Atunci pricepură ei că în prăpastia aceea trebuie 
să locuiască furul merelor. 

Dară cum să se lase înăuntru? Porunciră 
numaidecât vârteje şi funii groase, și îndată se și 
gătiră. Le aşezară, și se lăsă fratele cel mare. 

— Dară, zise el, când voi scutura frânghia, să 
mă scoateţi afară. 


Așa și făcură. După fratele cel mare se cobori 
cel mijlociu și făcu și el ca cel dintâi, atâta 
numai că se lăsă ceva mai în jos. 

— Acum e rândul meu să mă las în prăpastie, 
zise Prâslea, văzând că frații cei mari se codesc; 
când voi mișca frânghia, voi mai mult să mă 
lăsaţi în jos; și după ce veţi vedea că frânghia 
nu se mai duce la vale, să puneţi paznici, să 
păzească și, când va vedea că frânghia se mișcă 
de lovește marginile groapei, să o trageţi afară. 

Se lăsă şi cel mai mic din frați și, de ce mișca 
frânghia d-aia îl lăsa mai jos, și-l lăsară, și-l 
lăsară, până ce văzură că frânghia nu mai sta 
întinsă, cum este când are ceva atârnat de 
capătul ei. 

Atunci fraţii ţinură sfat și ziseră: 

- Să așteptăm până ce vom vedea daca face 
vreo izbândă, și atunci ori bine ori rău de va 
face, să-l pierdem, ca să ne curățim de unul ca 
dânsul care ne face de rușine. 

Prâslea ajunse pe tărâmul cellalt, se uită cu 
sfială în toate părțile, și cu mare mirare văzu 
toate lucrurile schimbate; pământul, florile, 
copacii, lighioni altfel făptuite erau p-acolo. 
Deocamdată îi cam fu frică, dară, 
îmbărbătându-se, apucă pe un drum și merse 


până dete de nişte palaturi cu totul și cu totul 
de aramă. 

Nevăzând nici pui de om pe care să-l întrebe 
câte ceva, intră în palat, ca să vază cine locuia 
acolo. În pragul ușei îl întâmpină o fată 
frumușică, care zise: 

- Mulţumesc lui Dumnezeu că ajunsei să mai 
văz om de pe tărâmul nostru. Cum ai ajuns aice, 
frate, îl întrebă ea; aici este moșia a trei fraţi 
zmei, care ne-a răpit de la părinţii noștri, și 
suntem trei surori și fete de împărat de pe 
tărâmul de unde ești tu. 

Atunci el povesti în scurt toată istoria cu 
merele, cum a rănit pe hoţ și cum a venit după 
dâra sângelui până la groapa pe unde s-a lăsat 
în jos la ea. și o întrebă ce fel de oameni sunt 
zmeii aceia și dacă sunt voinici. 

Ea îi spuse apoi că fiecare din zmei şi-a ales 
câte una din ele şi le tot sileşte să-i ia de 
bărbaţi, iară ele se tot împotrivesc cu fel de fel 
de vorbe, cerându-le câte în lună și în soare, și 
ei se fac luntre și punte de le împlinesc toate 
voile. 

— Ei sunt în adevăr voinici, adăogă ea, însă cu 
vrerea lui Dumnezeu poate îi vei birui. Dară 
până una alta ascunde-te, vai de mine! undeva, 


să nu dea zmeul peste tine în casa lui, că e 
năbădăios și se face leu-paraleu. Acum e timpul 
când are să vină la prânz, şi are obicei de 
aruncă buzduganul cale de un conac și lovește 
în ușă, în masă și se pune în cui. 

N-apucă să isprăvească vorba, și se auzi ceva 
că şuieră, că lovește în ușă, în masă, și 
buzduganul se arătă și se așeză în cui. Dară 
Prâslea luă buzduganul, îl azvârli înapoi mai 
departe decât îl azvârlise zmeul; și, când era 
prin dreptul lui, îl atinse pe umere. 

Zmeul, speriat, stătu în loc, se uită după 
buzdugan, se duse de-l luă și se întoarse acasă. 
Când era la poartă, începu să strige: 

- Hâm! hâm! aici miroase a carne de om de 
pe tărâmul cellalt; și, văzând pe fiul de împărat 
ce-i ieșise înainte, îi zise: Ce vânt te-a adus pe 
aici, omule, ca să-ţi rămâie oasele pe alt tărâm? 

— Am venit ca să prinz pe furii merelor de aur 
ale tatălui meu. 

— Noi suntem, îi zise zmeul; cum vrei să ne 
batem? În buzdugane să ne lovim, în săbii să ne 
tăiem, ori în luptă să ne luptăm? 

— Ba în luptă, că e mai dreaptă, răspunse 
Prâslea. 

Atunci se apucară la trântă, și se luptară și se 


luptară, până când zmeul băgă pe Prâslea în 
pământ până la glezne; iar Prâslea se opinti o 
dată, aduse pe zmeu și, trântindu-l, îl băgă în 
pământ până în genunchi și-i și tăie capul. 

Fata, cu ochii plini de lacrămi, îi mulţumi că 
a scăpat-o de zmeu, și-l rugă să-i fie milă și de 
surorile ei. 

După ce se odihni vreo două zile, porni, după 
povaţa fetei, la soră-sa cea mijlocie care avea 
palaturile de argint. 

Acolo, ca și la cea mare, fu priimit cu 
bucurie; fata îl rugă să se ascunză; iar el nu voi; 
ci, când veni buzduganul să se așeze în cui, pe 
care îl aruncase zmeul ei cale de două conace, el 
îl aruncă mult mai îndărăt, izbind și pe zmeu în 
cap; iară zmeul veni turburat, se luptă cu 
Prâslea ca și frate-său cel mare, și rămase și el 
mort. 

Fata, după ce îi mulțumi, îl povăţui cum să 
facă ca să scape din robie și pe sora lor cea mai 
mică. 

- Deși e mai puternic, zise fata, decât frații 
lui pe care i-ai omorât, dar cu ajutorul lui 
Dumnezeu și mai ales că e și cam bolnav din 
lovitura ce i-ai dat cu săgeata când a vrut să 
fure merele, nădăjduiesc că-i vei veni de hac. 


O săptămână întreagă se desfătară împreună 
cu amândouă fetele, și Prâslea odihnindu-se de 
ostenelile ce încercase, porni și către zmeul de 
al treilea. 

Văzând palaturile de aur în care locuia zmeul 
cel mic, rămase cam pe gânduri, dară, luându-și 
inima în dinți, intră înăuntru. 

Cum îl văzu, fata îl rugă ca pe Dumnezeu să o 
scape de zmeu, care, zicea ea, e otărât ca, 
îndată ce se va face sănătos bine, să o silească 
oricum să se însoţească cu dânsul. 

Abia isprăvise vorba și buzduganul, izbind în 
ușă şi în masă, se puse în cui. Prâslea întrebă ce 
putere are zmeul şi îi spuse că aruncă 
buzduganul cale de trei conace; atunci el aruncă 
şi mai departe, lovindu-l în piept. 

Zmeul, turbat de mânie, se întoarse 
numaidecât acasă. 

— Cine este acela care-a cutezat să calce 
hotarele mele și să intre în casa mea? 

— Eu sunt, zise Prâslea. 

- Dacă ești tu, îi răspunse zmeul, am să te 
pedepsesc amar pentru nesocotința ta. Cum ai 
vrut, venit-ai; dară nu te vei mai duce cum vei 
voi. 

— Cu ajutorul lui Dumnezeu, îi răspunse 


Prâslea, am eu ac și de cojocul tău. 

Atunci se învoiră să se ia la luptă dreaptă, 

şi se luptară 

şi se luptară, 

zi de vară 

până seara; 

iară când fu pe la nămiez, se făcură amândoi 
două focuri și așa se băteau; un corb însă le tot 
da ocol, croncănind. 

Văzându-l, zmeul îi zise: 

- Corbule, corbule! ia seu în unghiile tale și 
pune peste mine, că-ți voi da stârvul ăsta tie. 

- Corbule, corbule! îi zise și Prâslea, dacă vei 
pune peste mine seu, eu îţi voi da trei stârvuri. 
— Unde dă Dumnezeu să cază o asemenea 

tiflă peste mine! Mi-aș sătura sălașul întreg. 

— Adevăr grăiește gura mea, îi răspunse 
Prâslea. 

Corbul, fără a mai întârzia, aduse în unghiile 
sale seu, puse peste viteazul Prâslea, şi prinse 
mai multă putere. 

Către seară zise zmeul către fata de împărat, 
care privea la dânșii cum se luptau, după ce se 
făcuseră iară oameni: 

- Frumușica mea, dă-mi nițică apă să mă 
răcoresc, şi-ţi făgăduiesc să ne cununăm chiar 


mâine. 

- Frumușica mea, îi zise și Prâslea, dă-mi mie 
apă, şi-ţi făgăduiesc să te duc pe tărâmul nostru 
şi acolo să ne cununăm. 

— Să-ţi auză Dumnezeu vorba, voinice, şi să-ți 
împlinească gândul! îi răspunse ea. 

Fata de împărat dete apă lui Prâslea de bău și 
prinse mai multă putere; atunci strânse pe zmeu 
în braţe, îl ridică în sus și, când îl lăsă jos, îl 
băgă până în genunchi în pământ; se opinti și 
zmeul, ridică și el în sus pe Prâslea și, lăsându-l 
jos, îl băgă până în brâu; puindu-şi toate 
puterile, Prâslea mai strânse o dată pe zmeu de-i 
pârâi oasele și, aducându-l, îl trânti așa de 
grozav, de îl băgă până în gât în pământ și-i și 
tăie capul; iară fetele, de bucurie, se adunară 
împregiurul lui, îl luau în braţe, îl sărutau și îi 
ziseră: 

- De azi înainte frate să ne fii. 

Îi spuseră apoi că fiecare din palaturile 
zmeilor are câte un bici, cu care lovește în cele 
patru colțuri ale lor și se fac nişte mere. Așa 
făcură, și fiecare din fete avură câte un măr. Se 
pregătiră, deci, să se întoarcă pe tărâmul nostru. 

Ajungând la groapă, cletenă frânghia de se 
lovi de toate mărginile groapei. Paznicii de sus 


pricepură că trebuie să tragă frânghia. Se puseră 
la vârtejuri și scoaseră pe fata cea mare cu 
mărul ei de aramă. 

Ea, cum ajunse sus, arătă un răvășel ce-i dase 
Prâslea, în care scria că are să ia de bărbat pe 
frate-său cel mai mare. 

Bucuria fetei fu nespusă când se văzu iară pe 
lumea unde se născuse. 

Lăsară din nou frânghia și scoase şi pe fata 
cea mijlocie, cu mărul ei cel de argint și cu o 
altă scrisoare, în care o hotăra Prâslea de soţie 
fratelui celui mijlociu. 

Mai lăsară frânghia și scoase și pe fata cea 
mică: aceasta era logodnica lui Prâslea; însă 
mărul ei cel de aur nu-l dete, ci îl ţinu la sine. 

El simțise de mai-nainte că fraţii săi îi poartă 
sâmbetele și, când se mai lăsă frânghia ca să-l 
ridice şi pe el, dânsul legă o piatră și puse 
căciula deasupra ei, ca să-i cerce; iară frații dacă 
văzură căciula, socotind că este fratele loc cel 
mic, slăbiră vârtejile şi dete drumul frânghiei, 
care se lăsă în jos cu mare iuţeală, ceea ce făcu 
pe frați să crează că Prâslea s-a prăpădit. 

Luară, deci, fetele, le duseră la împăratul, îi 
spuseră cu prefăcută mâhnire că fratele lor s-a 
prăpădit, şi se cununară cu fetele, după cum 


rânduise Prâslea. Iară cea mică nu voia cu nici 
un chip să se mărite, nici să ia pe altul. 

Prâslea, care ședea doparte, văzu piatra care 
căzuse cu zgomot, mulţumi lui Dumnezeu că i-a 
scăpat zilele și se gândea ce să facă ca să iasă 
afară. Pre când se gândea și se plângea dânsul, 
auzi un țipăt și o văietare care îi împlu inima de 
jale; se uită împregiur și văzu un balaur care se 
încolăcise pe un copaci și se urca să mănânce 
niște pui de zgripsor. Scoase paloșul Prâslea, se 
repezi la balaur și numaidecât îl făcu în 
bucățele. 

Puii, cum văzură, îi mulțumiră și-i ziseră: 

— Vino încoa, omule viteaz, să te ascundem 
aici, că, de te va vedea mama noastră, te înghite 
de bucurie. 

Traseră o pană de la unul din pui și-l 
ascunseră în ea. 

Când veni zgripsoroaica și văzu grămada aia 
mare de bucățele de balaur, întrebă pe pui, cine 
le-a făcut ăst bine? 

— Mamă, ziseră ei, este un om de pe tărâmul 
celălalt și a apucat încoa spre răsărit. 

- Mă duc, le zise ea, să-i mulțumesc. 

Ea porni ca vântul înspre partea încotro îi 
spusese puii că a apucat omul. După câteva 


minute, se întoarse: 

- Spuneţi-mi drept, le zise, încotro s-a dus. 

— Spre apus, mamă. 

Și într-o bucată de vreme, ca de când începui 
să vă povestesc, străbătu cele patru părţi ale 
tărâmului de jos și se întoarse cu deșert. Ea ceru 
ca numaidecât să-i spuie. În cele mai de pe 
urmă, îi ziseră puii: 

- Dacă ţi l-om arăta, mamă, ne făgăduiești că 
nu-i vei face nimic? 

- Vă făgăduiesc, dragii mei. 

Atunci ei îl scoaseră din pană și îl arătară; 
iară ea, de bucurie, îl strânse în brațe și cât p- 
aci era să-l înghiţă, dacă nu l-ar fi acoperit puii. 

- Ce bine vrei să-ţi fac și eu, pentru că mi-ai 
scăpat puii de moarte? 

- Să mă scoţi pe tărâmul celălalt, răspunse 
Prâslea. 

— Greu lucru mi-ai cerut, îi zise zgripsoroaica; 
dară pentru că ţie îţi sunt datoare mântuirea 
puilor mei, mă învoiesc la asta. Pregătește 100 
oca de carne făcută bucățele de câte o oca una, 
şi 100 pâini. 

Făcu ce făcu Prâslea, găti pâinile și carnea și 
le duse la gura groapei. Zgripsoroaica zise: 

- Pune-te dasupra mea cu merinde cu tot și, 


de câte ori oi întoarce capul, să-mi dai câte o 
pâine și câte o bucată de carne. 

Se așezară și porniră, dându-i, de câte ori 
cerea, pâine și carne. Când era aproape, 
aproape să iasă deasupra, pasărea uriașă mai 
întoarse capul să-i mai dea demâncare; dară 
carnea se sfârșise. Atunci Prâslea, fără să-și 
piardă cumpătul, trase paloșul și-și tăie o bucată 
de carne moale din coapsa piciorului de sus și o 
dete zgripsoroaicei. 

După ce ajunseră deasupra și văzu că Prâslea 
nu putea să îmble, îi zise zgripsoroaica: 

- Dacă nu era binele ce mi-ai făcut și 
rugăciunea puilor mei, mai că te mâncam. Eu 
am simţit că carnea care mi-ai dat în urmă era 
mai dulce decât cea de mai înainte, și n-am 
înghițit-o; rău ai făcut de mi-ai dat-o. 

Apoi o dete afară dintr-însa, i-o puse la loc, o 
unse cu scuipat de al său, și se lipi. Atunci se 
îmbrăţișară, își mulțumiră unul alteia, și se 
despărţiră; ea se duse în prăpastia de unde 
ieşiseră și Prâslea plecă către împărăţia tatălui 
său. 

Plecând către orașul în care locuia părinții și 
fraţii săi, îmbrăcat fiind în haine proaste 
țărănești, întâlni niște drumeţi și află de la 


dânșii că fraţii lui au luat de soţii pe fetele care 
le-a trimis el, după cum le hotărâse însuși, că 
părinţii lui erau foarte mâhniţi de pieirea fiului 
lor celui mai mic, că fata cea mică e îmbrăcată 
în negru și-l jelește și că nu voieşte a se mărita 
nici în ruptul capului, măcar că a peţit-o mai 
mulți fii de împărat; că acum, în cele din urmă, 
fraţii lui i-a adus un ginere prea frumos și că o 
silesc cu toţii să-l ia şi că nu se știe de va putea 
scăpa. 

Prâslea, auzind de toate acestea, nu puţin s-a 
întristat în sufletul lui și, cu inima înfrântă, a 
intrat în oraș. Mai cercetând în sus și în jos, află 
că fata a zis împăratului că, dacă voiește să o 
mărite cu tânărul care i-l aduseră, să 
poruncească a-i face și a-i aduce la odoare o 
furcă cu caierul și fusul cu totul de aur și să 
toarcă singură, fiindcă așa îi făcuse și zmeul și 
asta îl plăcea mult. Mai află că împăratul 
chemase pe starostea de argintari și-i poruncise 
zicându-i: "lată, de azi în trei săptămâni să-mi 
dai gata furca care o cere fata mea cea mică; că 
de unde nu, unde-ţi stau picioarele, îţi va sta și 
capul"; și bietul argintar se întoarse acasă trist și 
plângând. 

Atunci Prâslea se duse de se băgă ucenic la 


argintar. 

Prâslea, tot văzând pe stăpânu-său văitându- 
se fiindcă nu izbutise a face furca după 
porunceală, îi zise: 

- Stăpâne, te văz trist că nu poţi să faci furca 
ce ţi-a poruncit împăratul, iată, mai sunt trei 
zile până să se împlinească sorocul ce ţi-a dat; 
lasă-mă pe mine să o fac. 

Argintarul îl goni, zicându-i: 

— Atâţi meșteri mari n-au putut să o facă, și 
tocmai un trenţeros ca tine să o facă? 

- Dacă nu-ţi voi da furca de azi în trei zile, 
răspunse Prâslea, să-mi faci ce vei voi. 

Atunci se învoiră a-i da o odaie să lucreze 
numai Prâslea singur, și pe fiecare noapte să-i 
dea câte o trăistuţă de alune și câte un pahar de 
vin bun. 

Argintarul îi ducea grija, fiindcă, ascultând 
pe la ușe, n-auzea alt decât cum spărgea la 
alune pe nicovală! Iară când fu a treia zi, el ieși 
dis-de-dimineață din odaie cu furca pe tavă, pe 
care o scosese din mărul zmeului, ce era la 
dânsul, și o dete argintarului ca să o ducă fetei 
împăratului. 

Argintarul nu mai putea de bucurie, și-i făcu 
un rând de haine; iar pe la nămiez, când venise 


slujitorii împăratului ca să-l chele la palat, el se 
duse și îi dete furca care torcea singură. 

După ce împăratul se minună de frumusețea 
ei, dete argintarului doi saci de bani. 

Fata, cum văzu furca, îi trecu un fier ars prin 
inimă; ea cunoscu furca și pricepu că Prâslea cel 
viteaz trebuie să fi ieşit deasupra pământului. 
Atunci zise împăratului: 

— Tată, cine a făcut furca poate să-mi facă 
încă un lucru pe care mi l-a adus la odoare 
zmeul. 

Iară împăratul chemă îndată pe argintar și-i 
porunci să-i facă o cloşcă cu pui cu totul și cu 
totul de aur, și-i dete soroc de trei săptămâni, și 
daca nu i-o face-o, unde îi stă picioarele îi va sta 
şi capul. 

Argintarul, ca și de-lalt rând, se întoarse 
acasă trist; despreţui ca și întâia oară pe Prâslea, 
care îl întrebase și de astă dată; iară daca se 
înțeleseră la cuvinte, se învoiră și lucrul se și 
săvârși cu bine. 

Când văzu argintarul cloșca cloncănind și 
puii piuind, cu totul și cu totul de aur şi 
ciugulind mei tot de aur, înțelese că trebuie să 
fie lucru măiestru. 

Argintarul luă cloșca, o duse la împăratul, 


iară împăratul, după ce se minună îndestul de 
frumuseţea și gingășia lor, o duse fetei și-i zise: 

- Iată, ţi s-au împlinit toate voile; acum, fata 
mea, să te gătești de nuntă. 

— Tată, îi mai zise fata, cine a făcut aste două 
lucruri trebuie să aibă și mărul de aur al 
zmeului; poruncește, rogu-te, argintarului să 
aducă pe meșterul care le-a făcut. 

Primiind porunca asta, argintarul se înfăţișă 
împăratului rugându-l să-l ierte și zicându-i: 

— Cum o să aduc înaintea măriei-tale pe 
meșter, fiindcă este un om prost și trențăros și 
nu este vrednic să vază luminata faţă a măriei 
tale. 

Împăratul porunci să-l aducă oricum ar fi. 

Atunci argintarul, după ce puse de spălă pe 
Prâslea și-l curăţi, îl îmbrăcă în niște haine noi 
şi-l duse la împăratul; iară împăratul îl înfăţișă 
fetei. 

Cum îl văzu fata, îl și cunoscu. Ea nu putu să- 
şi ţie lacrămile care o podidiseră, de bucurie 
mare ce avu, și zise împăratului: 

— Tată, acesta este viteazul care ne-a scăpat 
din mâna zmeilor. 

Și, dând în genunche, îi sărută mâinile și pe 
față și pe dos. 


Luându-i seama bine împăratul, îl cunoscu și 
dânsul, măcar că foarte mult se schimbase. ÎI 
îmbrăţișă și-l sărută de sute de ori. Dar el 
tăgăduia. 

În cele mai din urmă, inima lui înduioşită de 
rugăciunile tatălui său, ale mamei sale și ale 
fetei care rămăsese în genunche rugându-l 
mărturisi că în adevăr el este fiul lor cel mai 
mic. 

Prâslea le povesti apoi toată istoria sa, le 
spuse și cum a ieșit dasupra pământului și le 
arătă și mărul de aur al zmeului. 

Atunci împăratul, supărat, chemă pe feciorii 
lui cei mai mari; dar ei, cum văzură pe Prâslea, 
o sfecliră. Iară împăratul întrebă pe Prâslea cum 
să-i pedepsească. Viteazul nostru zise: 

- Tată, eu îi iert şi pedeapsa să o ia de la 
Dumnezeu. Noi vom ieși la scara palatului și 
vom arunca fiecare câte o săgeată în sus și 
Dumnezeu, daca vom fi cineva greșiți, ne va 
pedepsi. 

Așa făcură. leșiră câte trei fraţii în curte, 
dinaintea palatului, aruncară săgețile în sus și, 
când căzură, ale fraților celor mai mari le 
căzură drept în creștetul capului și-i omorâră, 
dar a celui mai mic îi căzu dinainte. 


Iară dacă îngropară pe fraţii cei mai mari, 
făcură nuntă mare şi Prâslea luă pe fata cea 
mică. Toată împărăţia s-a bucurat că le-a adus 
Dumnezeu sănătos pe fiul cel mai mic al 
împăratului și se mândrea, fălindu-se, de 
vitejiile ce făcuse el; iară după moartea tătâne- 
său se sui el în scaunul împărăției, și împărăţi în 
pace de atunci și până în ziua de astăzi, de or fi 
trăind. 

Trecui și eu pe acolo și stătui de mă veselii la 
nuntă, de unde luai 

O bucată de batoc, 

Ș-un picior de iepure șchiop, 

şi încălecai p-o șea, și v-o spusei 
dumneavoastră așa. 


Voinicul cel cu cartea în 
mână născut 


A fost odată ca niciodată etc. 

A fost odată o babă și un unchiaș. Ei până la 
vreme de bătrâneţe nu avură nici un copil. Ce 
nu făcură? Ce nu dreseră? Și ca să aibă și ei 
măcar o miarţă de copil, nici cât. Ba merseră pe 
la descântătoare, ba pe la meșteri vrăjitori, ba 
pe la cititori de stele şi ca să rămâie baba grea, 
nici gând n-avea. 

Ajunși la vreme de bătrânețe, începură a se 
îngrijura. 

— Ce ne facem noi, babo, zise într-o zi 
unchiașul, de vom ajunge niscaiva zile de 
neputinţă ori de nevoie? Tu știi că am făcut tot 
ce mi-a stat prin putinţă, și ca să ne dea 
Dumnezeu și nouă un copilaș, care să fie toiagul 
bătrânețelor noastre, nu s-a îndurat. 

- De! unchiaș, cine e de vină? Tu știi că am 


umblat și cruciș și curmeziş pe la meșterese, pe 
la vraci, am făcut tot ce m-au învăţat unii și 
alții, şi ca să avem și noi o mângâiere pentru 
pârdalnicele de bătrâneţe, că grele mai sunt! a 
fost peste poate. 

- Ia, să apucăm noi doi în două părţi, să ne 
ducem unde ne-o lumina Dumnezeu, căci tot 
degeaba stăm noi la un loc amândoi, două 
nevoi. 

- Să ne despărțim unchiaș, dacă tu așa găsești 
de cuviință. Dară bine, cine să ne închiză ochii 
în ceasul cel de pe urmă? 

— Că bine zici tu, babo; stăi dară; ia să iei tu 
basmaua mea care am avut-o în ziua de cununie 
şi eu ștergarul cel vărgăţel ce mi-ai adus de 
zestre. În toate zilele să ne uităm la dânsele; şi 
când vom vedea pe ele câte trei picături de 
sânge, să ne întoarcem acasă. Acesta să fie 
semnul că moartea s-a apropiat de unul din noi. 

— Așa să facem unchiaș. 

Cum ziseră și făcură. Se gătiră de drum, își 
luară fiecare desăguța d-a umeri, în care baba 
puse pe fund basmaua bărbatului ei, iară 
unchiașul ștergarul cel vărgăţel al neveste-sei, și 
apucară unul spre răsărit, iară altul spre apus. 

Nouă zile și nouă nopţi se duseră, se duseră, 


și iară se duseră. Întrebară şi pe bun și pe rău, 
pe mare și pe mic ce ar face ei ca să poată avea 
un copil. Ceea ce le spuseră să facă ei 
răspunseră că au tot făcut, dară în deșert. Ei 
căutau să le spuie cineva altceva, ce nu știau ei, 
dară nu-și găsiră omul. 

A zecea zi sculându-se unchiașul, ieși afară să 
se spele, ca să pornească la drum mai departe. 
Când luă ștergarul să se șteargă pe ochi, ce să 
vază? Trei picături de sânge pe dânsul. 

El își zise: "Trebuie să mă întorc acasă, căci 
Dumnezeu știe ce va fi păţit baba mea." 

Întinse unchiașul la drum. Nu mai căuta nici 
de mâncare, nici de odihnă, și se întoarse acasă 
cum plecase. 

- Ce ţi s-a întâmplat, babo? zise el, cum își 
văzu jumătatea. 

- Ce să mi se întâmple, unchiaș? Iacă eu îmi 
căutam de cale și întrebam în dreapta și în 
stânga, rugându-mă de toţi să mă înveţe ceva ca 
să putem avea un copil. Dară întrebările şi 
rugămințile mele le făceam în sec, căci îmi 
răceam gura de surda. 

Și tot mergând înainte, am ajuns într-o 
pădure mare, mare, fără seamăn, și m-am 
rătăcit prin bungetul acelei păduri, de nu mai 


ştiam pe unde să ies la oameni. 

Când, o dată văz înaintea mea un moș, fleoș 
de bătrân, uitat de moarte și de Dumnezeu. Eu 
îi spui după ce umblu și cum m-am rătăcit. 
Moşul, încărcat de zile cum era, se pune jos, stă 
de vorbă cu mine și, cu un grai blajin, îmi arătă 
drumul pe unde să ies acasă, și îmi zice să mă 
întorc, căci râvna noastră a ascultat-o 
Dumnezeu. 

- Și ăsta a fost semnul de pe ștergarul meu? 

— Se vede că asta. 

Atunci și ei se hotărâră ca să nu se mai 
despartă și să rămâie să-și mănânce amarul 
împreună. 

Nu trecu mult după asta, și baba spuse 
unchiașului că se simte îngreoată. 

Aoleo! Unde era Dumnezeu să vază bucuria 
unchiașului când auzi d-o asemenea veste bună! 

Umbla de colo până colo de bucurie și nu mai 
ştia pe ce să puie mâna și ce să facă. 

Și așa trecură zilele una după alta până la 
nouă luni, când baba, cu ajutorul Maicii 
Domnului, născu un dolofan de copil, de 
drăguleţ, și cu o carte în mână. 

A treia seară când veniră ursitoarele, se 
întâmplă ca unchiașul să fie deștept. Pe dânsul, 


vezi, nu-l mai prindea somnul de bucurie, și de 
trei zile nu-i mai dase ochii în gene, tot 
umblând pe lângă babă ca s-o îngrijească și s-o 
caute la boală. D-aia și când veniră ursitoarele, 
el nu dormea, ci sta stârcit într-un colț, ca și 
când ar fi fost Matracuca, sora doamnei. 

Când începură ursitoarele să ursească, el se 
făcu numai urechi și auzi tot. 

Cea mai mare din ursitoare zise: 

- Acest copil are să fie un Făt-Frumos, și are 
să ajungă bogat. 

Cea mijlocie zise: 

- Pe acest copil, când va fi el de doisprezece 
ani, are să-l răpească duhurile rele. 

Cea mică zise: 

- Daca va scăpa de duhurile rele, acest copil 
are să ajungă împărat. 

Atâta îi trebui unchiașului să auză, ca să-i 
dea un cuţit ascuţit prin inimă. El, vezi, nu se 
împăca cu ceea ce zisese ursitoarea d-a doua. O 
grije mare îl coprinse și, de pe acum chiar, 
începu a plănui cum să facă să-și scape copilașul 
de un asemenea rău. 

Până una, alta, copilul creștea, asculta pe 
părinţi și cartea cu care se născuse din mâini n- 
o lăsa. Cetea, cetea mereu pe dânsa și învăţa, de 


se mira toată lumea de silinţa şi învățătura 
dânsului. 

Când se făcu ca de nouă ani, știa câte în lună 
şi în soare. El însuși ajunsese să fie o carte, și 
toți megiașii veneau la dânsul și-l întrebau 
despre păsurile lor. 

Unchiașul se bucura, nu se bucura de fiul său, 
dară baba știu că nu mai putea de bucurie, 
văzându-l și frumos, și cu atâta procopseală 
într-însul. Unchiașul, vezi, era cu cuiul la inimă; 
ştia el ce ştia, dară la nimeni nu spunea. 

Băiatul de ce creștea, d-aia se făcea mai 
frumos şi mai învăţat. Tot satul îl cinstea și îl 
asculta ca pe cine ştie cine; iară unchiașul, de ce 
trecea timpul, d-aia se întrista. 

Când era aproape de a împlini băiatul 
doisprezece ani, nu mai putu unchiașul să ție, 
trebui să răsufle. El găsi de cuviință să spuie și 
alor săi ceea ce era să se întâmple fiului lor. Și 
astfel, într-o seară, când stau cu toţii la foc şi 
povesteau și verzi și uscate, ca să le treacă 
timpul, unchiașul se apucă de spuse tot ce 
auzise de la ursitoare. 

P-aci, p-aci era să moară baba, muma 
băiatului, de întristare, când auzi unele ca acele; 
săriră însă unchiașul și fiul său, o stropiră cu 


apă, şi d-abia, d-abia o mai înviorară. Iară 
băiatul se puse pe gânduri. 

Și mai plănui el ce mai plănui, până ce, după 
câteva zile, spuse tatălui său ceea ce izvodise el 
să facă. Tată-său, carele asculta la gura lui ca la 
o carte, se duse numaidecât prin sat și dete gură 
la toți megieșii că în seara cutare și cutare, 
adecă când era să împlinească fiu-său 
doisprezece ani, ei să se adune toţi cu totul la 
biserică, ca să facă rugăciune pentru fiul său, 
spre a-l scăpa de duhurile cele rele. Vorbi și cu 
moş popa și toți cu totul se făgăduiră că va 
împlini cererea unchiașului. Și așa și făcură. 

În seara aceea, când era băiatul unchiașului 
să împlinească doisprezece ani, toţi oamenii din 
sat, bărbaţi, femei și copii, împreună cu moș 
popa, se adunară la biserică pentru rugăciune. 
Și viind moșul cu baba și cu fiul lor, tot cu 
cartea în mână, megiașii îi băgară la mijloc, și 
rugăciunile începură. Se rugară ce se rugară, 
când deodată se pomeniră că se umple biserica 
de o ceaţă groasă. Atunci căzură cu toţii în 
genunche și scoaseră niște rugăciuni fierbinţi, 
de ar fi muiat inima nu știu cărui duh rău. Ceaţa 
se risipi și ei rămaseră teferi. 

A doua seară, când erau la rugăciune tot pe 


acea vreme, unde se pomeniră că se umple 
biserica de şoareci, de lilieci și de bufniţe, și 
începură a chițăi, de colo până colo prin 
biserică, a se sui pe oameni și a-i ciupi de pe 
unde apuca. 

Toţi se speriară, până și chiar moș popa. 
Atunci băiatul unchiașului, cu cartea în mână, 
căzu în genunchi și începu a se ruga cu foc. Așa 
făcură şi unchiașul și moș popa, și toți megieșşii 
cari se aflau în biserică. Șoarecii și toate 
lighioanele acelea pieriră. 

A treia seară dacă se adunară şi se puseră la 
rugă, se rugară, se rugară, până ce către miezul 
nopții o dată începu a se cutremura biserica și 
se auziră niște pocnete și tunete, bubuituri şi 
duduituri îngrozitoare, ca de tunet. Căzură și de 
astă dată în genunchi, se rugară și de astă dată 
cu toată credința în Dumnezeu. Însă, ce să 
vedeţi d-voastră? tocmai în toiul rugăciunei, 
unde se cobori un călugăr din turnul bisericii, 
apucă pe băiatul unchiașului de subțiori, îl 
răpește din mijlocul lor și se înalță cu dânsul în 
sus. N-apucară oamenii să bage bine de seamă, 
şi pieriră din ochii lor ca o nălucă. Ba că o fi 
rămas prin turn, ba că o fi pe după biserică, ba 
că o fi pe colo, ba pe dincolo. Aşi! El s-a dus cu 


călugărul ce-l răpise, și dus a fost. 

Toţi rămaseră ca căzuţi din cer de spaimă, 
dar unchiașul și baba, mai cu asupra. După ce se 
mai astâmpărară din spaimă, și după ce biserica 
se linişti, oamenii ieşiră și se duse fiecare într- 
ale sale. 

Fiul unchiașului, deși răpit de călugăr, dară 
cartea din mână n-o lăsa. Citea mereu și în gura 
mare; iară când fu de ajunse pe la mijlocul 
cărții, călugărul nu-l mai putea ţine. Vru să-i 
smucească cartea din mână; dară băiatul o ţinea 
vârtos. Luptându-se cu băiatul prin văzduh ca 
să-i ia cartea, călugărul îl scăpă, și fiul 
unchiașului căzu într-o prăpastie adâncă. 

Dumnezeu ştie cât a rămas el acolo, până s-a 
dezmeticit din ameţeala ce-i veni căzând. Când 
se pomeni, el era tot cu cartea în mână. 
Mulţumi Domnului că l-a scos din mâna 
duhurilor rele și că este viu; dară alt necaz 
acum! nu știa unde se află. Se scoală el d-acolo, 
şi o pornește la drum. Și aide, şi aide până ce d- 
abia ieși din prăpastie. Apoi o luă într-acolo 
unde mila Domnului l-o duce. Şi apucând spre 
soare-scapătă, se duse, se duse, zi de vară până- 
n seară, fără să dea de vrun sat și fără să vază 
pui de om; și mai mergând ce mai merse, dete 


de un copaci şi mase acolo. Nemâncat și nebăut 
nu putea să doarmă. Și luptându-se cu foamea, 
cu setea şi cu nesomnul, se socotea unde s-ar 
duce, ca să iasă la lume. A doua zi o apucă 
iarăși spre soare-scapătă, după cum plănuia el, 
până ce dete peste niște grămezi de căpăţâni și 
oase de oameni. 

Și apucându-l niște răcori reci de frică, 
începu a citi pe cărticica lui, și înlătură oarecum 
groaza ce sta gata să-l coprinză. Își luă deci 
inima în dinţi şi porni înainte; de ce mergea 
mai-nainte, d-aceea grămezile de oase de om se 
înmulțeau. El se făcu că nu le bagă de seamă, și 
tot înainte mergea, până ce ajunse la un oraș 
mare, din care numai dărâmături rămăsese. 
Prea puţine ziduri mai erau în picioare. Și mai 
merse ce mai merse, și dete de niște palaturi 
foarte frumoase. 

Acolo daca ajunse, bătu în poartă. El cugeta 
să ceară ceva demâncare, că nu mâncase nu știu 
de câte zile, și să-l lase să mâie acolo, că era 
vreme de când nu se odihnise ca lumea. Dară 
nu-i răspunse nimeni. 

Mai bătu o dată. Dar ca să răspunză cineva, 
ba. 

În sfârșit, bătu şi a treia oară; dară niţel mai 


tăricel. De astă dată se auzi un glas piţigăiat 
dinlăuntru că-l întrebă: 

— Cine este? 

El răspunse că este om ca toți oamenii, și cere 
să-l găzduiască. 

Daca îi deschise portiţa, ce credeţi că mi-ţi 
văzu? O umbră de om, un bătrân cu barba până 
la genunchi, slab și pipirnicit şi cocoșat de parcă 
mânca numai vinerea. El se cruci când văzu pe 
Făt-Frumos, și-i spuse că n-a văzut om de când 
era copilandru. Acest bătrân era portarul curții, 
şi lăsat acolo să păzească palatul până s-o găsi 
cineva care să desfacă făcutul locului aceluia. 

Dacă intră Făt-Frumos înăuntru, bătrânul îi 
puse o masă curată, și pe masă niște pâine albă 
ca zăpada și niște legumă bună de mâncare, însă 
gătită fără multe meşteşuguri. 

Băiatul îmbuca lupește, căci nici el nu mai 
ştia de când nu mâncase. După ce mâncă și se 
sătură, se puse la vorbă cu unchiașul. 

- Bine tătuţule, ca ce să fie asta, de n-am 
întâlnit eu, cale de atâtea zile de când viu, nici 
un suflețel de om p-aici pe la voi, fără numai 
grămezi, grămezi de oase de oameni, risipite 
colea și colea? Ș-apoi și aici la palaturile 
acestea, numai pe tine te găsesc cu sufletul în 


oase, încolo parcă ar fi în împărăţia morţii? 

- Ei, tătișorule, povestea împărăției acesteia 
este mare. Eu ţi-oi spune o câtinică din ea. Să 
vezi dumneata, nepoţelu moșului, această 
împărăție a fost și ea odată mare și puternică. 
Împăratul și împărăteasa locului n-aveau copii. 
Fi, în loc să se roage lui Dumnezeu ca să le dea 
un moștenitor, se apucară să umble cu farmece. 
Umblară ei ce umblară, și dete peste un 
fermecător meșter. 

Acesta nu știu ce făcu, nu ştiu ce drese, că 
numai iată că împărăteasa rămâne grea, și după 
nouă luni născu o fată mai frumoasă decât nu 
ştiu care zână din cer. Ea trăiește și acum. Este 
atât de frumoasă, încât s-o vezi și să n-o uiţi în 
toată viaţa ta. 

La trei zile când veniră ursitoarele, o ursiră 
ca ea să nu se poată mărita până ce nu se va 
găsi cineva care să petreacă o noapte în cămara 
ei și să scape teafăr. Pasămite Dumnezeu 
pedepsea pe copil pentru păcatul părinţilor. Nu 
numai atât, dară ursitoarele întinse pedeapsa 
aceasta şi asupra împărăției. Ele zise că din ziua 
când va veni cel dintâi peţitor și nu va izbuti să 
scape, toate orașele și toate satele să se dărâme 
precum le-ai văzut şi tu, și toți oamenii să 


putrezească, să le rămâie numai oasele. Aceasta 
ca să îngrozească pe juni, ca să nu vie în peţit. 
Vezi d-ta, și fermecătorul acela care a făcut pe 
împărăteasă să nască fu pedepsit, căci umbra lui 
este care vine noaptea de muncește şi chinuiește 
pe bieţii tineri carii se încumet a rămânea în 
cămara domniţei. 

Mulţi tineri s-au încumes până acum a face 
cercare, și toți au pierit. 

Auzind unele ca acestea Făt-Frumos, zise 
portarului că ar dori să vază și el pe fata de 
împărat. 

- Fugi d-acolo, tătişorule, nu-ţi mai băga 
sufletul în păcat. Fă-ţi cruce și te depărtează de 
locurile acestea, ca să nu-ți pierzi viaţa. Păcat 
de tinereţile tale. 

"Fie! își zise băiatul, gândindu-se la cele ce 
păţise până acum, tot n-am eu la ce mai trăi 
singur prin pustiităţile acestea", și stărui ca să-l 
ducă în cămara domniței. 

Portarul, dacă văzu că nu este chip să-l 
oprească de a merge, îl duse la fata împăratului. 
Ei, cum se văzură, se și plăcură. Se vede că ei 
erau făcuţi unul pentru altul. Și de unde să nu 
fie așa! 

Biata fata împăratului ar fi dorit să rămâie în 


noaptea aceea băiatul în cămara ei; dară îi era 
milă de tinereţele lui, cum de să se prăpădească 
o așa bunătate de june. 

Și împreună cu portarul mai cercară încă o 
dată să-l facă a nu rămânea. Dară fu peste 
poate; căci Făt-Frumos era de aceia cari, când 
își pune în gând să facă ceva, nici dracul nu i-o 
scoate din cap. 

Și aşa, cum veni seara, el se duse cu cărticica 
lui în mână și stătu în priveghere. Ce făcu el, ce 
nu făcu, că văzu albul zilei. A doua zi îl găsiră 
tot cu cartea în mână și searbăd, și galben ca 
turta de ceară, de pare că muncise cine știe la ce 
lucruri grele, și cine știe câte nopţi, nemâncat și 
nebăut. 

Se deşteptă și fata de unde dormea ea, și cum 
îl văzu în carne și oase îi zise: 

- Tu să fii soţul meu. 

Atunci o dată, ca din senin, începură a învia 
oamenii de prin orașe și de prin sate slugile de 
prin curte, și toate câte erau cu suflet, în ziua 
când veni cel întâi peţitor, începu să miște și să 
se scoale ca dintr-un somn adânc. 

Oamenii începură la lucrul lor, oștirea a da în 
tâmpine și în surle, și a veni la curtea 
împărătească să se închine cu slujba. De unde 


până aci era tăcere, moarte, acum te asurzeau 
strigătele şi zgomotul ce făcea mulțimea de 
oameni și de argaţi mergând fiecare la lucrul 
său. 

Portarul se buimăcise la cele ce vedea. Nu 
ştia încotro să-și întoarcă privirea și la ce să se 
uite mai întâi. 

Făt-Frumos și cu domniţa ieșiră şi se arătară 
la lume. Mulțimea striga de bucurie de se auzea 
în cer strigătul lor, și din fiecare gură ieșea 
vorbele: "Să ne trăiască împăratul și 
împărăteasa noastră!" 

Făt-Frumos, daca se cunună cu fata, se așeză 
în scaunul împărăției și-și tocmi oștile, 
boierimea şi prostimea cum știa el în legea lui. 
Toţi rămaseră mulțumiți de tocmelele lui. 

Și petrecură ce petrecură cu fericire în 
căsătoria lor; când, într-una din zile, își aduse 
aminte de tatăl său și de mumă-sa, și se întristă 
că nu știa nimic de căpătâiul lor. 

Împărăteasa băgă de seamă întristarea lui, și 
ca unul ce-i era drag foarte, nu voia, vezi, să-l 
vadă nici o clipă de ochi măcar fără chef. Prinse 
a-l întreba. Iară dacă îi spuse, ea îl îndemnă să 
se ducă să-și aducă părinții, și să trăiască cu 
toții la un loc ca în sânul mă-sii. 


Făt-Frumos asta și voia. Și totuși nu se îndura 
să-şi lase soţia singură. Știa el, biet, ce va să zică 
singurătatea. Dară înteţindu-l și încingându-l 
dorul de părinţi, hotărî să se ducă. 

Înainte însă de a pleca, împărăteasa, soţia lui, 
îi dete un inel, ce zicea că îl are de la moşi, de 
la strămoşi, și îi spuse că are puterea, când îl 
scoate din deget, se uită la dânsul și doreşte, să 
se facă un palat cum seamăn pe lume să nu 
aibă. Îi dete şi pe vizitiul curţii, om vechi, 
credincios și iute la slujbă, care să nu se 
dezlipească de stăpânul său, nici cât ai da în 
amnar. 

Așa căpuit și pregătit de drum, plecă spre 
satul unde trăiau părinţii lui, după ce-și luă ziua 
bună de la împărăteasa, de la boieri și de la 
ostaşi. Drumul îi era să treacă pe la împărăţia 
lui Sefer împărat, pe la ţara zânelor și 
Dumnezeu mai știe pe unde. 

Trei ani și trei luni și trei zile ținu călătoria 
până să ajungă la satul părinţilor lui. Şi trecând 
pe la împărăţia lui Sefer împărat, l-a întâmpinat 
dregătorii curții şi l-a petrecut cu dragoste. Și 
trecând și pe la ţara zânelor, acestea se 
întreceau care de care să-i arate mai multă 
cinste și să-l petreacă. 


Daca ajunse la satul părinţilor săi, trase butea 
dinaintea bordeiului. Tată-său și mă-sa nu-l 
cunoscură. El daca văzu așa, ceru să-l 
găzduiască. Bătrânii priimiră, și-și cerură 
iertăciune că nu pot să-i dea mai mult decât 
ceea ce au, adică bordeiul lor. El se învoi și 
mase acolo. Peste noapte se scoală, iese afară 
binișor și, uitându-se la inel, îi arătă că dorește 
să se facă un palat înfricoșat în locul bordeiului 
aceluia. 

N-apucă să isprăvească bine de gândit, și mi 
se ridică, neiculiță, nişte palaturi măreţe, 
împodobite cu de toate frumuseţile, cu grădini 
falnice, cu izvoare limpezi, de să te tot fi uitat la 
dânsele și să nu te saturi. Dară încămite pe 
dinăuntru? Aci e aci. Cămările, lăviţile, 
așternuturile, numai scumpeturi. 

Când se deșteptară a doua zi unchiașul și cu 
baba și se văzură muiaţi numai în aur se 
speriară. Se frecau la ochi şi se uitau în toate 
părțile, și nu le veneau a crede ochilor lor. Li se 
păreau că visează. 

Atunci intră Făt-Frumos la dânșii, îi scoase 
din uimirea în care căzuseră și se descoperi, 
spuindu-le că el este fiul lor cel răpit, și că a 
ajuns împărat. 


Când auziră de unele ca acestea, unchiașul și 
baba muriră și înviară de bucurie. Apoi îl luară 
şi îl pupară și pe o parte și pe alta: iară el le 
sărută mâinile. 

Îndată se făcu zvon în sat că unchiașul și 
baba se procopsiră fără știrea lui Dumnezeu, și 
alerga lumea după lume ca să vază cu ochii lor 
minunea. 

Ajungând și la urechile stăpânului moșiei 
acest zvon, se duse și el de văzu palaturile și 
rămase cu ochii zgâiți. Acest om era pizmătareţ 
şi zăcaş la inimă. Nu voia, vezi, nici în ruptul 
capului, să-l întreacă alții, nici în bogăţie, nici 
în procopseală. 

Se duse, deci, acolo, să se încredinţeze prin 
sine însuși de această minune, și daca văzu pe 
Făt-Frumos, ar fi poftit dumnealui să-l 
ginerească, fiindcă avea trei fete. 

Pofti pe Făt-Frumos, ca să vie și el pe la 
dânsul p-acasă, ca să lege prietenie. Făt-Frumos, 
cu inima curată și fără nici o vinovăţie într- 
însul, se duse, de! de datorie. Acolo, daca îl 
văzură, stăpânul moșiei aduse vorba de 
căsătorie, și-i spuse că ar fi bun bucuros să-i dea 
pe oricare va voi el să ia din fetele lui. 

Făt-Frumos le spuse curat că el este însurat, și 


că are de gând să se întoarcă la nevastă peste 
puţin. Ba încă le spuse și cu ce putere făcuse 
palaturile alea frumoasele daca îl întrebară. 

Pizmătareţul de stăpân al moșiei plănui 
atunci cu fetele sale, cum să facă să fure inelul 
din degetul lui Făt-Frumos. Pentru aceasta, nu 
trecu multe zile, şi poftiră pe Făt-Frumos la 
masă la dânșii ca să se chefuiască și să petreacă 
împreună, căci, ziceau ei, mai avea-vor zile să 
se mai vază au ba? 

Făt-Frumos, fără să-i plesnească prin cap ce 
plănuiseră ei, se duse. După ce se chefuiră 
mâncând și bând cât le cerură inima, când fură 
să se scoale de la masă zăcașul de proprietar 
ceru să le mai dea câte un pahar să bea, la botu 
calului, cum se zice. În paharul ce dete lui Făt- 
Frumos, amestecă, fără să ştie el niște buruieni 
adormitoare. 

Cum bău, îl și fură Aghiuţă. Căzu într-o 
amorțeală soră cu moartea. Capul îi bănănăia 
într-o parte și într-alta, de parcă își rupsese 
junghetura. Îl luară, deci, binișor, îl puseră într- 
un pat, şi acolo rămase până a doua zi. Pe când 
dormea el dus, îi scoaseră inelul din deget și îl 
ascunseră. 

A doua zi daca se deşteptă Făt-Frumos, îi fu 


rușine de ceea ce făcuse. El se căia și se căina 
cum de să facă el fapte de care nu mai făcuse în 
viaţa lui, să-și bea adecă și simţirile. El socotea, 
vezi, că a băut ca un nemernic, și d-aia se 
îmbătase aşa. 

Cum se deșteptă se și duse acasă fără să bage 
de seamă că îi lipsește inelul din deget. Acasă 
daca ajunse, ia palatul de unde nu e. Pierise ca 
şi când n-ar fi mai fost, iar în locul lui găsi iarăși 
bordeiul părinţilor lui. Se mai căi el o toană de 
neghiobia ce făcuse, dar acuma prinde orbul, 
scoate-i ochii, povestea ăluia. 

Se hotărî dară să se întoarcă la împărăţia lui, 
să nu se mai întâlnească cu niște asemenea 
oameni răi la suflet. El zise și părinţilor lui să 
meargă cu dânsul, să trăiască ca în rai. Dară ei 
se mulțumiră a le rămânea oasele în sătuceanul 
în care se născuseră, şi poftiră fiului lor o viață 
lină și fără de supărări diavolești. 

Bietul Făt-Frumos, trist că-şi pierduse inelul, 
trist că părinţii săi nu voiesc a merge să trăiască 
cu dânsul, sta cu capul rezemat pe mână și se 
gândea cum să facă ca toate să-i iasă înde bine. 
Când, deodată, se înfățișează înainte-i vizitiul 
ce-i dase împărăteasa. 

- Ce ai, stăpâne, de eşti așa trist, fără să te 


mângâi? 

Au doară priimit-ai niscaiva ştiri rele de la 
împărăție? 

- Ba ştiri rele de la împărăție n-am priimit, 
dragul meu. Dară iacă, iacă, iacă ce mi s-a 
întâmplat. 

Şi-i spuse tot, din fir până-n aţă. 

- Ia lasă, stăpâne, nu te mai mâhni așa pentru 
atâta lucru de nimic. 

- Ce stai tu de vorbeşti, omule? Apoi de 
nimic lucru iei tu că am pierdut inelul, așa sculă 
rară? Și de puţin lucru socotești tu că este a mă 
despărți de părinţi fără să mai nădăjduiesc a-i 
vedea? 

- Ba nu, stăpâne; dară ia să ne înţelegem la 
cuvinte. 

Părinţii împărăției tale, daca nu vor să vie să 
trăiască pe lângă d-ta, poţi să-i faci să trăiască 
bine și aci, lăsându-le o sumuliţă bunicică de 
bani, de care ai, mulţumită Domnului, destui. 
Cât pentru inel, apoi împărăteasa doamna 
noastră a avut de grije și pentru aceasta. La 
plecare, ea mi-a dat acest inel, cu poruncă 
strașnică ca să ţi-l dau numai atunci când voi 
vedea că mâhnirea umblă să te biruie. Şi tocmai 
acum mi se pare că e timpul. Poftim! 


Și îndată scoțând din sân un inel, ca și 
celălalt de frumos, i-l dete, mai adăogând a zice 
că inelul acesta are darul, ca, uitându-te la el și 
dorind, îndată se va înfățișa înaintea dumitale 
doi arapi, cari vor face orice le vei porunci. 

Tocmai atunci trecea p-acolo și stăpânul 
moșiei, cel cu pricina, într-o căruță cu patru 
telegari, mergând în treaba lui. 

Făt-Frumos, cum luă inelul în mână, se uită 
la el, şi pofti să iasă cei doi arapi. Îndată se 
pomeni cu doi arapi negri ca fundul ceaunului, 
că stau dinaintea lui, ageri și sprinteni ca niște 
pardoși. 

— Ce porunceşti, stăpâne? ziseră ei. 

- Să-mi luaţi pe chir ăla care trece în căruță 
şi să nu-l slăbiți până nu va scoate inelul ce mi-a 
tras din deget mișeleşte. 

Vezi că el pricepuse că beţia aia d-atuncea nu 
fusese lucru curat; dară n-avusese ce-și face 
capului, d-aia și tăcuse din gură. 

Unde mi se repeziră, neiculene, ăi arapi, ca 
niște zmei și ca niște lei paralei, de nu-i puteai 
ajunge cu praștia! Într-o clipă fură acolo, şi unul 
apucă caii de dârlogi și mi ţi-i opri ca pe ei, și 
altul apucă pe pizmătarețul de stăpân al moșiei 
de piept, și cât te-ai șterge la ochi, fu şi dat jos; 


şi unde mi ţi-l începură a-l răsuci și a-l buchisi 
înfundat, de-ţi era mai mare mila de dânsul. 

Dacă îi cerură arapii inelul, el tăgăduia ca un 
nemernic. Se pusese diavolul călare pe inima lui 
şi nu-l lăsa nicidecum să scoaţă inelul la iveală. 
Dară ce credeţi că arapii mi-l lăsară numai așa, 
cu una, două? Nici să vă gândiţi. 

Îl luară din nou la tărbăceală. Umbla prin 
mâinile lor, de la unul la altul, ca o minge. Îl 
mai făţuiră, îl mai trudiră, îl luară din nou la 
rapanghele, și-l mai dară căţeaua, de credeai că 
se pierde prin mâinile lor, și, ca să spuie, nici 
cât. 

Dacă văzură arapii așa, că se încâinase și nu 
vrea să dea inelul, îl puseră jos, unul îl ţinea și 
altul scoase un cuţit de la brâu, îl dete pe masat, 
şi se făcea că vrea să-l jupoaie de viu. 

Văzu ăla că nu e glumă, că-i sta viaţa numai 
într-un fir de aţă, şi ca să scape de moarte, 
spuse că la el este inelul și-l scoase de-l dete 
arapilor. 

Ar fi voit oamenii lui, vizitiul și argatul, să 
sară să-și scape stăpânul din mâna arapilor. Dar 
cine se putea apropia de dânșii? Numai câte un 
brânci le da aceștia, și se duceau peste cap, de 
se sculau schilozi. 


Făt-Frumos privea și creştea carnea pe el de 
mulțumire, când vedea că freacă ridichea 
becisnicului de zăcaș, după cum i se cuvenea. 

Priimindu-și inelul Făt-Frumos, îl băgă în 
deget lângă cellalt, și se hotărî a se întoarce 
înapoi la împărăţia sa. Dete părinţilor lui vro 
două, trei pungi de galbeni, fiindcă nu voiră a 
merge cu dânsul, se găti de drum, se urcă în 
butcă și porni. 

Dară când se despărțiră? Plângea și lemnele 
şi pietrele de jalea unchiașului şi a babei. Vezi 
că pricepură ei că n-are să se mai vază. Poate că 
în cer, dar aci pe pământ, de leac! 

Și se duse, și se duse Făt-Frumos cale lungă 
depărtată, care de aci înainte se gătește, basmu 
mai frumos grăiește, se duse până ajunse la o 
poiană frumoasă, de marginea căreia curgea un 
râuleţ. Aci își căută el loc de popas. Fie, că-l și 
găsise, căci era o frumuseţe de nu te îndurai să 
te depărtezi de dânsa. 

Licheaua de stăpân al moșiei, nici una nici 
alta, voia cu dinadinsul să aibă pentru dânsul 
inelul lui Făt-Frumos şi mai multe nu. Se luă 
după dânsul, și cugeta că, mai cu marghiolii, 
mai cu șoalda, mai cu prefăcătorii, să înșele pe 
Făt-Frumos şi să-i dea pui de giol la inel. 


Daca văzu Făt-Frumos că vrea să poposească, 
se opri și el mai cât colea, după un mărăciniș, și 
aşteptă până să adoarmă. 

Făt-Frumos, nici că se gândea la niște astfel 
de mișelii, el întinse pe pajişte niște scoarțe 
scumpe ce le avea, se așeză pe dânsele, mâncă și 
se culcă. Vizitiul lui cel credincios stătu de pază 
o bună bucată de timp, și daca văzu că nici 
apele nu se mai mișcă, și fiind și ajuns de 
osteneala drumului, puse și el capul jos și-l fură 
somnul. 

Când văzu că amândoi dorm duși, ăla ieși din 
crâng binișor, şi pâș, pâș, ca o mâţă când 
pândește la șoareci, se apropie încetișor de Făt- 
Frumos, îi trage inelele din deget și p-aici ţi-e 
drumul. 

Iară daca se sculă Făt-Frumos și văzu că-i 
lipsesc inelele, crezu că vizitiul i le-o fi luat, ca 
să le puie bine, de teamă să nu le piarză 
dormind, și-l întrebă. Vizitiul răspunse că, 
Doamne fereşte! nu i le-a luat el. Acum înţelese 
că vreun fur i le-a șters și se întristă, nevoie 
mare. 

Așa supărat, porunci de înhămă caii la butcă 
şi porni. El nu știa ca cine să i le fi luat, și n- 
avea pe cine apuca de ele. Și mergând el așa și 


ciudindu-se și frământându-se de mâhnire, se 
gândea ca se să răspunză el împărătesei, când l- 
o întreba de inele. Nu-i venea lui, vezi, o dată 
cu capul, să-l crează neștine că este neharnic, 
mototol și adormit. 

Tocmai pe când părerea de rău îl ajunsese și 
mai şi decât până aci, erau trecând printr-o 
pădure mare și deasă. Dodată auzi niște balauri 
de lăutari trăgând din viori, de gândeai că 
mănâncă foc, şi din ce în ce se apropiau. Nu 
trecu mult și iată că lăutarii trecură pe lângă 
butca lui Făt-Frumos, tot cântând, şi-i deteră 
bună-ziua. 

Făt-Frumos le mulţumi și prinse a-i întreba: 

- Dară de unde veniţi, bre, oameni buni, și 
unde vă duceţi? 

Lăutarii răspunseră: 

— Ne ducem să cântăm la nunta împărătesei 
tale. 

- Cum să cântaţi la nunta împărătesei mele? 
întrebă Făt-Frumos, căruia îi sări inima de frică. 
— Apoi, să vezi dumneata. Un împărat din 

vecinătate, văzând că este atâta diastimă de 
vreme de când ai plecat și nu te-ai mai întors s-a 
sculat cu oaste asupra împărăției tale, ca să 
silească pe împărăteasa a lua de soț pe fiul său. 


Împărăteasa s-a împotrivit foarte, și de două ori 
s-au lovit oștile și de două ori acel împărat a 
fost biruitor. În cele din urmă, nici împărăteasa 
nu mai trăgea nădejde c-o să te întorci. Și de 
milă, ca să nu se mai prăpădească orașele și 
satele și atâta sumedenie de oaste, s-a 
înduplecat a asculta cererea împăratului, și 
mâine le este nunta. 

— Cum se poate una ca asta? 

- Iaca, se poate şi se prea poate. Dară fiindcă 
te întorci, și daca voiești să ajungi înaintea 
nunții, lasă-ţi butca să vie pe urmă, și tu aideți 
cu noi. 

Făt-Frumos n-așteptă să-i mai zică încă o 
dată. Se dete binișor jos din butcă, și porni cu 
lăutarii la drum. Unul din lăutari îl luă în cârcă, 
şi când își făcu vânt, se aruncă drept în slava 
cerului, și mergea ca vârtejul. Ar fi voit el să 
meargă ca gândul, dară îi fu teamă să nu 
plesnească fierea în Făt-Frumos. 

Odată începu Făt-Frumos să strige: 

— Stăi, mă, să-mi iar căciula, că mi-a căzut 
din cap. 

- Ce stai dumneata de vorbeşti? Las-o încolo, 
la nevoile, căciula, că ea acum o fi cale de șase 
luni de departe, să mergi cu piciorul până acolo, 


unde a căzut ea. 

Și mai merse ce mai merse și se coborâră la 
scara palatului împărăției sale. 

Aci daca ajunse, împărăteasa și toţi boierii și 
toată oastea ieșiră întru întâmpinarea lui. După 
ce-și dară bun-găsit și bun-venit, îi povestiră 
cum împăratul vecin s-a sculat cu război asupra 
lor, cum oastea lui a spart oastea împărăției lui 
de două ori, şi cum se gătesc pentru a treia 
lovire. 

Apoi împărăteasa îi spuse că ea a făcut acele 
meşteşuguri cu lăutarii, ca să-l aducă mai 
curând, că știe cum a pierdut inelele și ce-a 
pățit. 

Pe când vorbeau încă, iacă un curier că se 
înfățișează înaintea lor și dă împărătesei inelele 
cu pricina și împăratului căciula ce-i căzuse din 
cap. 

Ea îi spuse că doi din acei lăutari ce a văzut 
el în pădure a avut porunca: unul să-l aducă pe 
dânsul, și altul inelele. 

Împăratul se veseli o toană; dară era supărat 
foarte cum de să îndrăznească vecinul lor 
împărat să se scoale cu război asupra împărăției 
sale. 

Și auzind gloatele de venirea lui Făt-Frumos 


veneau droaie să se scrie la oaste. Se sculară, 
deci, cu mic cu mare, și făcu oaste ca frunza şi 
ca iarba. Făt-Frumos le tocmi și le învăţă cum să 
meargă la război. Și-l ascultau gloatele, că-l 
iubeau nevoie mare. D-apoi boierii? Nu se lăsau 
nici ei mai prejos. Vezi că și el era drept, 
îndurător şi viteaz. 

Pornind la război cu o silă așa de mare și de 
grozavă sparse împărăţia vecinului lor 
cutezător. Prinse în război și pe acel împărat 
vrăjmaș, împreună cu fiul său, și îi aduse de-i 
tăiară dinaintea împărătesei. 

Apoi întinzând coprinsul său și asupra acelei 
împărăţii și mai puind la cale toate cum să 
ajungă supușii săi să fie fericiţi, se puse pe trai, 
şi trăiră veac de om nesupăraţi de nimeni. 

Iară eu încălecai p-o şea etc. 


Voinicul cel fără de tată 


A fost odată ca niciodată etc. 

A fost un împărat ș-o împărăteasă. Ei aveau 
numai o fată şi o păzea ca lumina ochilor lor. Ea 
n-avea voie să iasă nici până în grădină fără 
dădaca ei. Aceasta o ţinea de aproape şi n-o 
scăpa din vedere nici cât ai da în cremene. Fata, 
tot șezând la fereastră, vedea pe un june fluieră- 
vânt de colo până colo. Într-o zi uitându-se la el, 
o văzu și el și, țintind ochii în ochii ei, ea simţi 
un fior, apoi ca o scânteie de foc o arse ceva la 
inimă. Se trase fata de la fereastră și spuse 
dădacă-sei ce i se întâmplă. Atunci dădaca ei îi 
zise: 

- Ci ca fugi și d-ta de la fereastră! Ce tot te 
zgâiești și te uiţi la toţi d-alde taie câinilor 
frunză. 

Nu trecu mult și fata începu a nu se simţi 
bine. Pasămite luase în pântece, fără știrea lui 
Dumnezeu. Spuse dădacă-sei. Aceasta se da de 


ceasul morţii de ciudă, cum de să se întâmple 
una ca asta, fără să ştie fata de bărbat. Frica ce 
le coprinsese pe amândouă era de nepovestit. 

— Ca ce o să zică tată-tău acum când va afla, 
se văieta dădaca, ce o să-i răspunz eu, când mă 
va întreba? 

- Cum o să mă înfăţișez eu acum înaintea 
tată-meu cu borţul la gură, zise și fata, când 
numai unul Dumnezeu știe cât sunt de 
nevinovată? 

Și în adevăr că tată-său era un om aspru. Nu 
le-ar fi iertat o dată cu capul. 

Se duseră, deci, și povesti împărătesei toată 
întâmplarea, și se rugară de dânsa, ca să intre 
ea la împăratul cu mijlocire de iertare. 

Când auzi împărăteasa de cele ce se 
întâmplase, se luă cu mâinile de păr. Ea zicea că 
este peste poate ca să rămâie cineva însărcinată 
din vedere. Vezi că ea știa cum merg lucrurile în 
lume. Şi la o minune ca aceasta nici că se 
aştepta. 

Lucrurile nu puteau rămânea mult timp 
acoperite. Împărăteasa, de silă, de milă, fu 
nevoită a spune împăratului toată șiretenia. 

Când auzi împăratul de astă năpastă, se făcu 
foc mânie. Răcnea ca un leu: 


— Cine să fie acel neomenit carele mi-a 
necinstit perii cei albi ai bătrâneţelor mele? Cu 
moarte să se omoare. În furci să-l atârne. Praf şi 
pulbere să se aleagă de capul lui! 

Împărăteasa îl luă cu binișorul și-l mai 
domoli olecuţă. 

Vezi că el nu punea crezământ pe spusele 
fiicii sale şi ale dădacei. El știa că astfel de 
întâmplare nu se mai auzise. După ce dojeni cu 
dojană împărătească pe dădacă, oropsi pe fie-sa 
cu urgie. Porunci de făcu o corăbioară, puse pe 
fată într-însa, și lângă ea cinci pâini și un 
urcioraș cu apă, și îi dete drumul pe gârlă spre a 
se duce unde mila Domnului o va scoate. 

Mergând corăbioara pe apă, ea se ruga lui 
Dumnezeu cu zdrobire de rărunchi ca să o 
scoaţă la liman bun, ca unul ce cunoaște 
nevinovăția ei, și ca pe una ce nu se știa la 
sufletul ei cu nici o prihană. 

Câteva zile se bălăbăni ea așa cu valurile 
apelor. În ziua a treia îi veni ceasul nașterii, și 
făcu un dolofan de copil ca un îngeraș. Biata 
femeie! căci n-avu ea nici un ajutor omenesc în 
ziua necazului, decât suferințele ei, și alinător 
pe Dumnezeu! se mângâia oarecum în sufletul ei 
că se știa nepângărită. 


Și vrând Dumnezeu cu dânsa, corăbioara, 
într-una din nopţi, se opri. Ea simţi că corabia 
nu mai merge; sta pe loc. Până la ziuă, îi tâcâi 
inima de frică, neștiind pe ce ţărmuri se va fi 
oprit. Când se lumină, văzu că corăbioara 
poposise de marginea unei păduri. leșind la 
uscat cu copilașul în brațe, rătăci încoa și-ncolo 
prin pădure. Apoi se așeză în scorbura unui 
copaci mare și gros ca butia. Acolo stete ea mai 
mulți ani, hrănindu-se cu ierburi și rădăcini, ori 
cu roadele unor copaci. Ea își creștea copilul cu 
drag. 

Ea făcu din ramurile unui copaci un leagăn în 
care îşi punea copilul ziua; iară noaptea nu-l 
depărta de la sânul ei, și, pentru scăldătoare, se 
ducea la vadul de la albia unui pârâiaș ce 
curgea p-aproape d-acolo. Acoperământ le era 
cerul cu stelele; tovarăș de jucării copilului îi 
era florile câmpului, paserile cerului, flutureii și 
gângăniile. 

După ce se făcu mai măricel, mă-sa îl învăţă 
la vânat şi-i spunea cu lacrămile în ochi cum a 
fost ea crescută și cum este nevoită să-l crească 
pe dânsul. Iară el asculta și băga la cap toate 
cele ce îi spunea mă-sa. 

Mai mărindu-se el oleacă, începu a căta vânat 


mai pe departe de locuinţa lor. Iară într-una din 
zile zări un palat în depărtare. El își aduse 
aminte de cele ce îi spusese mă-sa despre 
palaturile tată-său și i se păru că se cam 
aseamănă. Dete fuga și spuse mă-sii ceea ce 
descoperise. A doua zi plecă cu mă-sa de mână 
şi, ajungând la acele palaturi, mumă-sa îi spuse 
că acelea nu sunt ale tatălui ei; dară că tot cam 
aşa sunt și ale împăraţilor din lume. 

Mai trecu ce mai trecu și mai mărindu-se și 
dânsul, într-una din zile, ducându-se iarăși la 
vânat, cum, cum, el se pomeni iarăși dinaintea 
acelui palat; cu toroipanul la spinare, el îşi luă 
inima în dinți și intră în curte. Pasămite palatul 
acela era al unor zmei. Flăcăiandrul nostru cel 
viteaz, carele nu știa ce este frica, intră şi în 
palat. P-aci, p-aci era să-şi iasă din minți de 
mirare și să-și piarză cumpătul dând de atâtea 
lucruri, ce nu mai văzuse el în viaţa lui. Când, 
ce să vezi d-ta? o dată îi ieși înainte trei zmei. 
Aceștia era stăpânii palatului. Și unde se 
repeziră la dânsul de pare că să-l ia în unghii, și 
cu grai răstit, dojenindu-l, îi ziseră: 

— Cum de ai cutezat, spurcatule, să ne calci 
casa? 

Voinicul nu zise nici cârc! ci, aducând 


toroipanul, mai iute decât fulgerul, păli pe unul 
la dreapta, pe altul la stânga, de nu ştiură de 
unde le veni trăsnetul, şi îi culcă la pământ. Şi 
nici că se mai mișcară din loc, fiindcă îi lovise 
cu nădejde. 

Al treilea zmeu, văzând cum merge treaba, 
pieri dinaintea lui ca o nălucă, și se duse de se 
ascunse în pivniţă. Văzu el că nu poate da piept 
cu un asemenea viteaz, și se hotărî a-i purta 
sâmbetele. 

Voinicul de românaș, în dârdora luptei, nu 
băgă de seamă ce se făcu al treilea zmeu. 
Așteptă ce așteptă și daca văzu că nu mai vine 
nimeni, el se întoarse, luă pe mumă-sa, o duse 
în acele palaturi şi se așeză acolo. 

Umblând din cămară în cămară, dete peste 
armele zmeilor și se minună. Mă-sa îi spuse că 
văzuse în casa tatălui său asemenea arme, și îi 
arătă cum se întrebuinţează. Îi prinse bine, căci 
văzu că îi merge mai lesne la vânat. Acum 
începu a săgeta la căprioare și la ciute, căci 
până acum vâna numai păsărele cu lațul, și îi 
era cu greu. 

Ajunsese ca el să fie tare şi mare în pădure. 
Nu era cine să-i stea împotrivă. De multe ori nu 
venea cu zilele p-acasă. 


Într-una din zile, zmeul ieși din pivniță și 
veni milogindu-se la muma voinicului ca să-și 
facă pomană cu el să-l priimească la curtea ei, 
căci zicea el că pribegește nu știu de cât timp 
orbăcăind prin acel bunget de pădure. Spuse că 
un nenorocit carele se rătăcise, umblând după 
vânat, şi da laudă Domnului că l-a învrednicit a 
mai da peste ființe de oameni. 

Ea, biet, care știa ce este necazul și lipsa, își 
plecă urechea la rugăciunile cele viclene ale 
zmeului și, făcându-i-se milă de nenorocirile lui, 
îi făgădui că va vorbi fiului ei de dânsul. 

Cum veni fiul său de unde era dus, ea îi spuse 
toată şiretenia nenorocirei omului ce năzuia la 
mila lor, și îl rugă să aibă milă de ticăloșia lui, 
căci, zicea ea, nu știm cum ne va mai aduce și 
pe noi Dumnezeu. 

Voinicului îi păru bine de astă întâmplare, 
mai cu seamă, gândea el, că va fi barim o slugă 
în curte care să ție de urât mă-sii, în lipsa lui, și 
să-i dea ajutor în trebile casei. 

Nu-l cunoscu că este zmeu, când îl văzu, atât 
de bine ştiu procletul a se schimba. Îi spuse ce 
are de făcut și îl primi să șează la curtea lui. 

Multele lipsuri, multele necazuri, multa 
mâhnire ce suferise mama viteazului și dorul cel 


mare de ţara ei, iară mai cu seamă suferințele ei 
când se gândea la rușinea ce rămăsese asupra 
numelui său în casa părinţilor ei, ea fiind 
nevinovată, o făcu de lâncezea şi se topea d-a-n 
picioarele. Văzând-o zmeul așa searbăd și tot 
fără voie-bună, se încumetase într-una din zile, 
pe când voinicul era la vânătoare, și o întrebă, 
dară se prefăcu că vorbește cu sfială: 

- Cum bag de seamă, stăpână, nu prea ţi-e 
bine? 

— Nu mi-e bine, mă băiete, căci mi-e dor d- 
alde tata și d-alde mama, și de ţara mea. Vezi că 
eu sunt fată de împărat, și pentru o năpaste ce a 
căzut pe capul meu pribegesc de sunt atâţi mari 
de ani. 

— Eu știu un leac pentru boala dumitale, 
stăpână; dară n-are cine se duce să-l aducă. 

Și îi spuse o sumedenie de minuni ce făcuse 
leacul ce zicea că ar fi bun pentru ea. 

Când se întoarse de la vânătoare fiul ei, ea îi 
spuse că auzise de la sluga lor, cum că de va 
mânca mere din mărul roșu se va face 
sănătoasă. 

El fu bucuros că auzise un leac care să facă 
pe mă-sa sănătoasă, și se hotărî a se duce 
tocmai acolo să-i aducă leacul. Își luă ziua bună 


şi plecă. 

Dar încotro s-apuce? căci nici nu mai auzise 
până atunci de așa ceva. Apucă şi el într-un 
noroc spre răsărit şi, mergând prin desișurile 
pădurii, zări un palat mai frumos decât acela în 
care şedeau ei. Se duse drept acolo. Aci locuia o 
zână măiastră. Cum o văzu, îi căzu cu drag. 
Dară măiastra, ieșindu-i înainte, îl priimi după 
cum i se cuvenea, îl băgă în palat și îl omeni ca 
pe un oaspe. 

Din una, din alta, se înţeleseră la cuvinte. 
Vezi că, măre, aceasta era scrisa lui. El nu mai 
văzuse până atunci alt chip de muiere, decât p- 
al mă-sii. Ş-apoi era atât de frumoasă și de 
gingașe, ca o floare! 

Ea încă avea la ce se uita la el; căci era un 
brad de românaș. 

El se uitase acolo la dânsa. Când își aduse 
aminte că el plecase să aducă mume-sei mere de 
la mărul roșu, voi să o zbughească. Dară zâna 
măiastră îl opri și-l întrebă unde se duce. 

Voinicul îi spuse din fir până în aţă toată 
şiretenia. Zâna pricepu viclenia zmeului și tăcu. 
Apoi îl îndreptă ea spre locul acela cu mărul 
roşu, și-l și învăță cum să facă ca să ia merele. 

După ce-și luă ziua-bună și de la măiastră și-i 


făgădui că se va întoarce pe la dânsa, porni; și 
aide, aide, merse cale lungă și mai lungă, până 
ce, trecând ţări și mări, ajunse la o grădină 
ocolită numai de trandafiri. Intră înăuntru și 
dete peste mărul roșu, carele era sădit în 
mijlocul grădinei. El cercă a se alătura de pom, 
dar pomul îi zise: 

- Nu te apropia de mine, voinice, că îţi vei 
pierde viața și e păcat de dânsa. 

Flăcăiașul, ce nu știa de frică, îi răspunse cum 
îl învățase zâna: 

— Nu te teme, pom oropsit, că te voi curăța de 
omizi și de uscături. 

Și după ce-i tăie uscăturile și îi luă omizile, 
culese trei merișoare ca cele din rai și se 
întoarse înapoi. Ajungând în pădure, dete pe la 
zâna. Aceasta cum îl văzu, îl priimii cu bucurie, 
îl puse într-o cămară să se odihnească niţel, și 
până una, alta, îi schimbă merele și îi puse 
altele în locul lor. Când se sculă voinicul, se 
grăbi a se întoarce la mă-sa cu slujba făcută. 
Luă deci merele și porni. 

În vremea aceasta, procletul de zmeu se 
lingușea pe lângă mama băiatului și, cu ispite și 
cu marghiolii, umbla să o dea în cap să se 
planisească lui. Ea, biet, nu știa unde bate 


diavolul de zmeu. Nu cunoştea la sufletul ei ce 
sunt ispitele şi cursele dragostei, și prin urmare 
nu da nas spurcatului să se întinză. Ea știa una 
şi bună: se topea de dor după fiul său, după 
părinţii ei și după ţara în care se născuse. Când 
o căutai, era cu ochii scăldaţi în lacrămi. 

Cum văzu pe fiu-său, săltă de bucurie. I se 
păru a înviora olecuţă. Mâncă din merișoarele 
ce-i aduse, și i se păru bune. 

După ce mai trecu, ea căzu iarăși în piroteala 
de mai-nainte. 

Voinicul, văzând că sănătatea mă-sei tânjește, 
nu știa ce să-i mai facă spre a o mai înveseli. 
Iară dracul de zmeu atât de harnic se arăta în 
ale slujbei, încât n-apuca să iasă bine vorba din 
gura voinicului, și el o ghicea; apoi se făcea 
luntre și punte, ca să-i îndeplinească voile. 
Voinicul băgă el de seamă tragerea de inimă ce 
avea sluga spre a-i sluji cu credinţă, şi nu se căia 
de loc că l-a priimit la curtea sa, ba încă 
începuse a-l privi cu ochi buni. 

Într-una din zile, pe când voinicul era cu 
voie-bună, zmeul se apropie de el și, cu grai 
milogit, îi zise: 

— Stăpâne, cunosc iubirea ce ai pentru 
mămulița d-tale. Lâncezeala de care pătimește, 


mie nu-mi prea place. De vei vrea să mă asculti, 
nu vei greși. 

— Ştii tu ceva leacuri? spune, că te ascult. 

- În ţara de unde sunt eu, oamenii pătimași 
de asemenea boală fac tot ce se poate de aduc 
apă vie şi apă moartă de la munţii ce se bat în 
capete. Această apă este leacul cel mai bun. Te 
văz că ești un mare viteaz și am credinţă în 
sufletul meu că d-tale îți va fi mai uşor decât 
altora a o aduce. 

N-apucă să isprăvească vorba şi viteazul se 
duse la mă-sa. Fiind acolo, el îi zise: 

- Mamă, te văz tot galeșă, și te pierzi d-a-n 
picioarele. Mă duc, mamă, să-ţi aduc leacuri. La 
munţii ce se bat în capete este apă vie şi apă 
moartă. Tocmai acolo mă voi duce, să-ţi aduc 
apă de aceea. 

— Nu te duce, dragul mamei; mila Domnului 
este cu noi; de va vrea el să fiu bolnavă, măcar 
orice fel de apă îmi vei aduce, în deșert va fi. 
Nu mă mai lăsa singură. Destul mi-a ros 
rărunchii singurătatea. Mângâierea mea acum 
tu eşti, fătul meu, de voi mai fi lipsită și de 
dânsa, voi pieri. 

- Fii bărbată, mamă, ţine-ţi firea până mă voi 
întoarce, și ai să fii veselă și sănătoasă ca piatra, 


după ce vei bea apă vie. 

Nu fu cu putinţă a-l ţine. Se găti şi plecă. În 
cale dete şi pe la zâna măiastră. Din una, din 
alta, veni vorba că se duce în călătorie, și-i și 
spuse unde se duce. 

Zâmbi zâna când auzi şi văzu urcioarele ce-i 
dase zmeul. Nu zise însă nimic care să-i dea vro 
bănuială, ci îi dete două borcane, cu care să ia 
apă mai în grabă, și îl învăţă cum să facă. Îi zise 
că tocmai la amiazi, când va fi soarele în cruci, 
să înalțe o prăjină şi în vârful ei să puie o 
mahramă roșie. Munţii or căta la ea cu ochii 
bleojdiţi; iară el, până s-or deștepta ei din 
buimăceală, să se repează iute a lua apă cu 
borcanele din ambele fântâne. Îi păru mult bine 
voinicului pentru învățătura ce-i dete. Apoi 
luându-și ziua-bună, plecă. Merse, merse, merse, 
până ce, după o călătorie silită, ajunse la locul 
cu pricina. 

Făcu precum îl învățase zâna; iară el, d-a-n 
călarele, se repezi printre munţi și umplu 
borcanele. Când fu a se întoarce, munții 
prinsese de veste că oarecine a luat apă din 
fântână, și începu a se bate iarăși în capete. 
Tocmai atunci și voinicul se întorcea. Şi daca nu 
se grăbea a ieși mai iute, acolo îl prăpădea. 


Scăpă însă cu faţa curată. Numai coada calului o 
apucă și acolo rămase de jumătate. De atunci, 
vezi, este calul cu coada jumătate de carne și 
jumătate de păr. 

Când se întoarse acasă, dete iarăși pe la zâna. 
Ea, ca și de la rând, îl rugă să se dea niţel 
odihnei; și în acel timp îi schimbă apa, puindu-i 
alta în locul celei ce adusese el. 

Sculându-se după somn, luă borcanele cu apă 
și veni acasă. 

Atâta îi fuse mă-sii, ca să-l vază. Nu ştia ce 
mai făcea de bucurie. Îl săruta şi p-o parte și pe 
alta. Apoi după ce bău din apa ce-i aduse, ei îi 
păru că mai prinse niţel suflet. Vorbă să fie! Ea 
nu băga de seamă, vezi, că bucuria pentru 
vederea fiului său o face să fie oarecum mai 
sprintenă. 

Zmeul se da de ceasul morţii când îl văzu că 
s-a întors cu isprava făcută. El (își) bătuse capul 
mult și bine să dea în cap pe fata împăratului, în 
lipsa fiului său, dară toate mrejele lui 
rămăseseră de râs; căci ea nu dete în clapca în 
care o împingea spurcatul. Ea nu-și putea da 
seamă de ce tot umblă el pe lângă dânsa cu 
şoşele, cu momele. Nici că visa despre ce avea 
de gând procletul de zmeu. 


Pasămite zmeului îi era frică să se ia la luptă 
pe faţă cu voinicul. Ci voia să-l piarză prin 
viclenie, şi apoi să-şi bată joc şi de mă-sa, ca să- 
și izbândească pentru moartea fraților săi. 

Dară nu-i ajută Dumnezeu. 

Voinicul din când în când mergea la 
vânătoare, şi da şi câte o raită pe la zâna. Nu 
trecu mult și băgă de seamă că mă-sa nu se 
îndreptează, ci găinează și se topeşte de pe 
picioare. Se întrista în inima lui când vedea că 
nu-i dă înde bine și că nu-i poate da nici un 
ajutor. 

Pacostea de zmeu băgă de seamă că voinicul 
se frământă cu firea pentru sănătatea mă-sii, se 
apropie de dânsul într-o zi și-i mai zise într-o 
doară; căci se temea spurcatul a-l mai îndemna. 
Teama lui era să nu se deștepte voinicul şi să-i 
ghicească cugetele lui cele viclene. 

- Am auzit și eu, stăpâne, pe când eram copil, 
că oamenii mari când sunt pătimași de 
lângezeală și copiii când bolesc de boală 
câinească se tămăduiesc de va mânca un purcel 
de la scroafa de sub pământ. Mi se rupe inima 
din mine când văz pe buna mea stăpână cum i 
se stinge viaţa din sine. Dară nici pe d-ta nu te 
îndemn a te duce, căci mare primejdie va cădea 


pe capul aceluia ce se va cerca a fura purcelul, 
de nu va izbuti. 

- Nu sporovăi mai mult, îi răspunse voinicul, 
eu nu știu ce este primejdie și frică. 

Numaidecât și puse la cale cele de trebuință 
pentru o călătorie mai lungă. Mă-sii îi spuse că 
se duce la vânătoare. Plecă și dete și pe la zână, 
căreia îi spuse ce avea de gând să facă. El știa, 
vezi, că sfaturile ei îi prinsese mult bine. 

Zâna, după ce îl învăță cum să facă să 
izbutească, îi dete un săpun, un pieptene și o 
perie, ca să-i fie de slujbă. El plecă și merse, 
merse, până ce ajunse la o pădure deasă și 
întunecoasă, de abia putea să răzbească. Bâjbâi 
el p-acolo până ce dete de ghizuina scroafei. 
Cum să se apropie el? Căci ghizuina era 
încongiurată de bușteni și de rascote, de nu se 
putea atinge nici pasăre măiastră. 

Voinicul făcu precum îl învățase zâna. Săpă 
un șanț adânc până ce ajunse sub culcușul 
scroafei. Intră acolo și aşteptă până ce veni 
scroafa să se culce. Purceii erau toţi în păr la 
ugerul scroafei și sugeau. Mai-nainte de a răsări 
luceafărul porcilor, cânt toţi porcii se deşteaptă, 
adormiți fiind purceii cu țâța în gură, voinicul 
băgă mâna binişor și apucă un purcel, dar așa 


de binișor îl apucă și așa de ușor îl trase, încât 
scăpă ţâţa din gură fără să simţă. îl apucă 
numaidecât de bot ca să nu guițe, și p-aici ţi-e 
drumul. 

Dracul de scroafă băgă de seamă că o ţâţă i se 
răceşte. Se deșteptă și văzu că un purcel îi 
lipsește. Se luă după voinic. Și cu toate că 
telegarul voinicului era un zmeu de cal, scroafa 
îl ajunse. Când văzu că are să-l înhaţe cu colții 
ei, voinicul aruncă săpunul. Atunci unde se făcu 
un noroi cleios și puturos, de ţi se scutura 
carnea de pe tine. Calul fugea de da cu burta de 
pământ. 

Scroafa făcu ce făcu, se zvârcoli prin ăl noroi 
şi se tărbăci de nu o mai cunoșteai, scroafă e, 
ori ce dracu e. Scăpă din nomol și se luă după 
voinic. Într-o clipă îl ajunse. Când văzu zorul, 
voinicul aruncă pieptenele. Și unde se făcu un 
zid nalt, nalt, d-a curmezișul drumului ei, de nu 
fu cu putinţă să-l sară. Atunci scroafa se puse cu 
colții săi și sparse zidul, făcând o gaură numai 
cât putea ea să treacă. Și să te ţii după dânsul. 

Daca văzu voinicul că scroafa iară s-a 
apropiat, aruncă și peria. Deodată se făcu o 
pădure naltă și deasă, de nu se putea strecura 
nici pui de pasăre. Cum văzu una ca asta, 


scroafa se puse și roase, și roase la copaci, până 
ce-și făcu drum, și după dânsul! până ce, când 
fu a-l ajunge, voinicul intrase în curte la zâna. 
Aceasta ieși numaidecât, întinse mâna și strigă: 

- Înapoi, scroafă rușinoasă, și teme-te de 
urgia tatălui meu! 

Când îi auzi glasul, scroafa rămase 
încremenită și plină de rușine se întoarse. 
Mergea și se tot uita îndărăt; pare că tot nu-i 
venea a crede ceea ce văzuse și auzise. 

Se culcă și de astă dată niţel voinicul, ca să se 
odihnească, iară zâna îi schimbă purcelul, 
puindu-i altul în locul lui. După ce se deșteptă, 
se întorcea la mă-sa cu voie-bună, de isprava ce 
făcuse. 

Venea, nene, cu căciula într-o parte, cu 
purcelul în braţe și cântând din frunză. 

Când iată că se întâlnește cu trei inși. 
Pasămite era Vântul, Căldura și Gerul. El își luă 
căciula din cap, și cu multă plecăciune îi zise: 

— Noroc bun să dea Dumnezeu, nea Vântule. 

— Cale bună, dragul meu, îi răspunse Vântul. 

- Da ce, mă, numai Vântului te ploconești? îi 
zise Căldura. Nu știi tu oare că eu pot să las o 
zăpușşeală şi o arşiță, de să fiarbă maţele din 
tine? 


— Nu-mi pasă de nimic, răspunse voinicul, 
numai Vântul să-mi bată. 

- N-ai auzit tu oare de mine, mă, îi zise și 
Gerul, că eu am putere să dau un frig și o 
geruială peste tine, de să îngheţe matele în tine. 

- Habar n-am, răspunde și el, numai Vântul 
să nu-mi bată: 

Și încet, încet, ajunse acasă. Când îl văzu alde 
mă-sa și auzi peste câte prăpăstii a dat, muri și 
învie de bucurie că-l mai văzu o dată în carne și 
oase. 

Îi dete de mâncă purcelul; dară ea mărturisi 
că nu vede nici o ușurare. 

Să înnebunească zmeul de ciudă! Văzu el că 
nu poate altfel să răpuie pe voinic, decât prin 
viclenie. Căta deci vreme cu prilej ca să-și puie 
în lucrare cugetul său cel nelegiuit. 

Într-o zi când voinicul se întorsese de la 
vânat și era ostenit peste măsură, se culcă în 
grădină la umbra unor trandafiri. Zmeul dete 
peste dânsul și-l făcu bucăţi, bucăţi, cu paloșul 
pe care îl purta totdauna ascuns la dânsul. Și ca 
să nu bage de seamă mă-sa, puse toate 
bucățelele în dăsagi, le așeză pe cal și, dând 
câteva bice calului, îl dete pe poartă afară. 

Calul fusese al zânei. Ea îl dedese în dar 


voinicului când fu a se duce la mărul roșu. El 
acum, dacă se văzu gonit, alergă drept la 
stăpână-sa. Ea, cum îl văzu viind fără stăpânu- 
său, pricepu că trebuie să fie vreo drăcie la 
mijloc. Se dete jos, și ce văzu se spăimântă. Luă 
deci desagii, îi aduse în casă la ea și luă 
bucăţică cu bucăţică, os cu os, și le așeză una 
lângă alta, fiecare la locșorul lor. După aceea 
turnă apă moartă peste dânsele. Ele se închegă, 
lipindu-se una de alta; pielea se făcu la piftia, 
întrupându-se. Îl stropi şi cu apă vie şi se 
însufleți; dară mut și surd. Atunci îi dete să 
mănânce un măr de care adusese el și îi veni 
grai. Luă și purcelul scroafei de pe sub pământ 
şi îl făcu să-i guiţe la urechi și îi veni auz. 
Atunci zise: 

- Dară greu somn dormii, soru-mea. 

- Greu, frățioare; și ai fi dormit cât lumea și 
pământul, de nu erau măiestritele lucruri ce tu 
ai adus pentru mă-ta; iară eu le-am oprit și ți- 
am pus altele în locul lor. 

Atunci îi spuse cine era dușmanul care voise 
să-l răpuie. Și ca să se încredinţeze de adevărul 
celor spuse de dânsa, îi dete putere să se facă 
porumbel și să se ducă să vază cum zmeul 
chinuiește și pe mă-sa. Voinicul se făcu 


porumbel și ajunse într-un suflet la casele unde 
şedea mumă-sa. 

Când colo, ce să vază? Se frecă la ochi ca să 
se încredințeze de sunt aievea cele ce i se 
înfățișa, sau năluciri. 

Zmeul, carele cu şoşele, cu momele nu putuse 
da în cap pe muma voinicului şi a se planisi lui, 
acum o pusese la chinuri. O legase cu o frânghie 
de mătase roșie, o ţinea nemâncată și cu ochii în 
soare. El voia să o omoare tocmai când voinicul 
ajunse în chip de porumbel. Se dete de trei ori 
peste cap, cum îl învățase zâna, și se făcu om cu 
sabia goală în mână. Și cât ai zice mei, făcu mici 
fărâme pe necuratul de zmeu, bala dracului. 
Scăpă pe mumă-sa de la chinuri, și, viind zâna, 
îi dete de bău niţică apă vie. Cum bău, văzu că 
se însuflețește şi se simte voioasă ca un om plin 
de sănătate. 

Apoi voinicul se însoți cu zâna, și trăiră câte 
trei un trai plin de fericire și de îngăduinţă până 
la adânci bătrâneţe. 

Iară eu încălecai p-o şea etc. 


George cel viteaz 


A fost odată ca niciodată. 

A fost odată un împărat și o împărăteasă. 
Zece ani au vieţuit ei în căsătorie și nu putură 
face și ei măcar o stârpitură de copil. În cele de 
pe urmă, împăratul porunci împărătesei soției 
lui, că dacă într-un an de zile de aci nainte nu-i 
va face un copil, să știe că pâine și sare pe un 
taler cu dânsul nu va mai mânca. 

Daca auzi așa împărăteasa, mult se mâhni în 
sufletul ei, căci trăiau bine. Se puse și ea dară a 
cere sfaturi de la vraci și vrăjitori, de la moașe 
şi descântătoare. Luă tot felul de leacuri. Când, 
într-o noapte, ce văzu se spăimântă. Se făcea că 
umblă pe o câmpie verde și frumoasă. Pe acolo 
toate firicelele de iarbă erau însoţite, și două 
câte două se încovoiau una către alta și părea că 
se sărută. Până și flutureii umblau tot doi câte 
doi. Visa și totuși credea că este aievea ceea ce 
vede. Nu se bucură mult de priveliștea cea 


frumoasă, și iată că un balaur, bala dracului, 
venea, măre, spre dânsa ca un vârtej. Pasămite, 
el gonea o porumbiță; aceasta, tremurând ca 
varga, fugi în sus, fugi în jos, și, văzând că n-are 
scăpare de vrăjmașa fiară sălbatecă, se repezi și 
se ascunse în sânul împărătesei. Balaurul, 
văzând una ca aceasta, se repezi și el asupra 
împărătesei. Dar împărăteasa dete un ţipet și se 
deşteptă. Îi sărise inima de frică și-i tremurau 
toate cărnurile. P-aci, p-aci era să și leșine. 
Spuse împăratului pocitania de vis, și rămase și 
el înmărmurit de groază. A doua zi se simţi 
îngreunată și peste nouă luni de zile născu o 
bunătate de copilaș de drăguleţ. 

Bucuria ce fu la curtea împăratului nu se 
poate spune. Se hotărâră să boteze pruncul. 

Pe atunci se botezau copiii într-o fântână sub 
un munte. Și fiindcă de câtva timp se ivise niște 
tâlhari pe acel munte, cari pândeau pe cei ce 
veneau să-şi boteze copiii și-i omora, straşnică 
poruncă dete împăratul ca să puie oaste 
împrejurul fântânei, să păzească și să apere 
pruncul, când va fi să se ivească tălharii. 

Nu se mulțumi cu atât, ci mai porunci 
împăratul de scrise pe niște pietre scumpe câte 
o slovă; după aceea înșiră pietrele și alcătui 


numele copilului. Acest şir de pietre nestemate 
îl legă de gâtul copilului. 

Astfel pregătiți, plecă împăratul cu 
împărăteasa să-și boteze copilul, luând cu dânșii 
şi mai mulți ostași călăreți și înarmaţi. 

Ajungând la poalele muntelui, le ieşiră 
înainte tâlharii, și nici una, nici alta, începură a 
da vârtos. Împăratul trimise pe împărăteasa să 
boteze pruncul, căci el va sta să dea piept cu 
tălharii, până se va întoarce ea. Împărăteasa se 
supuse poruncei și plecă. Când să se întoarcă de 
la botez, veni până la un loc; aci, stând și 
nemaiauzind zăngănitul armelor și zgomotul 
luptei, îi dete un fier ars în inimă. Atunci, 
nemaicutezând să meargă înainte, se întoarse 
înapoi și ascunse copilul după fântână, într-un 
stuf de flori. Pasămite tâlharii răzbise oastea 
împărătească și o răpusese pe dânsa. 

Împărăteasa plecă singură la împăratul. Pe 
drum, când ajunse la locul de luptă, văzu un 
băltău de sânge și alături o groapă mare unde 
erau îngropaţi oamenii împărătești. Închise 
ochii să nu vază acea groază și porni înainte, 
când deodată se pomeneşte cu doi tâlhari că 
pun mâna pe dânsa. 

După ce le spune cine este, tâlharii o duse la 


căpitanul lor. Acesta, cum o auzi cine este, fără 
judecată, fără nimic, porunci să o bage într-o 
peșteră părăsită și să i se dea câte un sfert de 
pâine și câte o cană de apă pe zi, până ce s-o 
prăpădi acolo. 

Copilul rămăsese în stuful de flori. 
Dumnezeu, purtându-i de grije, nu lăsa nimic 
rău să se apropie de dânsul, care putea să-l 
vatăme. 

Prin preajma locului aceluia trăia un pustnic 
într-o văgăună de munte. Acel pustnic avea o 
capră și el, după sufletul lui. Ea venea 
totdeauna, spre a se adăpa, la apele cele limpezi 
ale fântânei. Într-una din zile, păscând pe ici pe 
colea, se apropie de stuful cu flori. Cum dete de 
copil, se puse lângă dânsul, începu să-l lingă și 
să-şi apropie ugerul de guriţa copilașului. 
Acesta, cum simţi, începu să sugă și supse până 
ce se sătură bine, și așa dor prinse capra de 
copil, încât o lună de zile nu se depărtă de lângă 
dânsul. 

Călugărul, văzând că nu-i mai vine capra, 
începu s-o caute, şi caut-o în sus, caut-o în jos, 
capra nicăiri. Îşi luase nădejdea de la dânsa, 
când într-o zi se pomenește cu ea. Pustnicul o 
văzu, începu s-o mângâie: 


- Capra-tati! capra-tati! voind să puie mâna 
pe dânsa. Dar ași! unde e pomana aia? 

Capra, țâșt! în dreapta, țâșt! în stânga, se 
depărta mereu. Călugărul după dânsa. Dacă 
văzu că nu poate pune mâna pe ea, se întoarse 
în chilioara lui, făcu o strachină cu tărâţe şi 
începu a se lua pe lângă dânsa cu binele, tot 
strigând-o și mângâind-o: 

— Capra-tati! Capra-tati! 

Dar nici așa nu izbândi; căci capra nici nu 
voia să se uite la strachina lui cu tărâţe, ci tot 
înainte trăgea să se ducă. Pustnicul se luă după 
dânsa, d-a minune, să vază unde se duce. Capra, 
nici una, nici alta, merse drept, ca pe ciripie, la 
stuful cu flori, unde era copilul, și se puse lângă 
dânsul, dându-i să sugă. 

Călugărul intră după dânsa şi, când o văzu, 
stătu locului, temându-se să nu fie vreo nălucă. 
Se închină, făcu rugăciunea ca să-l apere 
Dumnezeu de rele și să piară năluca dinaintea 
lui. Ași! unde? ce nălucă să piară? Căci ceea ce 
vedea el era aievea un copil frumos ca un 
îngeraș. După ce se încredinţă că nu era ceva 
necurat, ba încă un copil botezat, de milă către 
omenire îl luă, îl duse la chilioara lui și-l puse în 
pătuceanul său. Capra sări şi ea și se așeză lângă 


copilaș. Văzând astă minune, călugărul o lăsă 
de-i dete ţâţă până ce se sătură, apo luă copilul, 
îl destășă, îl spălă și-l primeni cu niște rupturi 
de haine de ale sale. El citi mărgelele de la gâtul 
copilului și află că se numește George și că este 
fecior de împărat. 

După ce se mai mări, călugărul îl învăță să 
citească și să scrie. Plânse George și călugărul, 
când muri capra, de nu li se zvântă lacrimile de 
la ochi multă vreme. O îngropară ca pe oameni. 
George se tângui mai cu foc de pierderea ei. El 
ştia bine că nu-l făcuse capra, dar o cinstea ca 
pe o mamă, ca pe una ce-l hrănise și-l crescuse. 

Nu trecu multă vreme, și iată că muri și 
călugărul. Îl îngropă George și pe acesta, cu 
toată evlavia. Apoi, după ce mai plânse și se 
mai tângui o toană, se hotărî să iasă la lume; 
căci nu-i mai plăceau locurile acelea, unde 
murise mă-sa și părintele său cel duhovnicesc. 

Apucă şi el pe cărarea ce o văzu mai aproape 
şi se lăsă pe dânsa a-l scoate oriunde va voi ea, 
după ce-și închelbără un rând de haine ca de 
urs, alcătuite din niște piei de vulpe ce găsi în 
podul chilioarei, unde șezuse el cu pustnicul. 

Merse ce merse pe acea potecă, până ce văzu 
că copacii încep a se rări, apoi se cobori în niște 


câmpii cu fel de fel de buruieni. Mai merse o 
bucată de loc şi intră într-o cetate. 

Se ameţi și se fâstâci când se văzu 
încongiurat de o mulțime de lume, și-l asurzise 
zgomotul ce se făcea în acel oraș. Mergea, și 
nici el nu știa unde se duce. După ce-și veni în 
simţiri din ameţeală, își ținu firea și, luându-și 
inima în dinți, începu a umbla, uitându-se prin 
toate prăvăliile și mirându-se de toate celea ce 
vedea. Se ținea lumea după dânsul ca după urs. 
Pasămite unde era îmbrăcat ca neoamenii. Dacă 
colindă o mare parte din oraș, ajunse la o 
fierărie, și acolo, văzând și buzdugane, intră și 
ceru să-i dea și lui o sabie și un buzdugan. 

- Alege-ţi de care poftești, îi răspunse 
negustorul. 

După ce alese un săbioi ce de abia oamenii 
ceilalți îl ţinea în mână și un buzdugan 
năprasnic, voi să plece. 

— Plătește întâi, băieţaș, și apoi să pleci. 

— Ce va să zică aceea să plătesc? întrebă 
dânsul. 

- Iaca să ne tocmim, și să-mi dai bani cu cât 
ne-om învoi. 

- Ce este aceea bani? mai întrebă el. 

Negustorul, văzând că are a face cu ursul din 


pădure, îi deschise capul și-l făcu să priceapă 
cum merg lucrurile prin orașe. 

Se miră George deocamdată de toate 
nagodele ce-i tot povestea negustorul; apoi, 
daca văzu că n-are încotro, ceru să slujească 
fierarului pentru sabie și buzdugan. 

Se învoiră, deci, ca pentru aceste lucruri să 
slujească un an și așa se băgă ucenic. 

Iscusinţa lui George ajunsese de poveste: 
unde alţii nu puteau face unele lucrări de 
fierărie nici în trei ani, el într-o jumătate de an 
lucra ca o calfă veche. Barosul cel mare pe 
carele nici trei oameni nu-l putea ridica, el se 
juca cu dânsul. Și toţi se temeau de el. 

Daca își împlini anul, se mai băgă pe un an, 
ca să-i dea fier și cărbuni să-și făurească el o 
sabie și un buzdugan, după pofta inimii sale. 
Împlinindu-se şi acest an, stăpânul porunci să-i 
dea fier şi cărbuni. Calfa cea mai mare, 
temându-se să nu-i ia locul, îi pusese gând rău și 
căuta cum să facă să-l prăpădească. 

Îi spuse, deci, că fier este destul, dară nu sunt 
cărbuni de ajuns, ci să se ducă la pădurea 
neagră să-și facă, căci de acolo aduc și ei. 
Aceasta nu era adevărat. Acolo, la pădurea 
neagră, se iscodise o scorpie care omora pe 


oricine mergea în acea pădure, şi de aceea îl 
trimitea pre dânsul acolo, ca să se prăpădească. 

George nu știa de unele ca acestea. El era cu 
inima curată și fără fățărnicie. Își alese din 
prăvălia stăpânului său o sabie rămasă de la 
Novaci, pe care o păstra în prăvălie ca pe un 
odor din vechime, luă niște burdușe mari pentru 
cărbuni, făcute din două piei de bivol și plecă 
să-şi facă cărbuni în pădurea neagră. Merse ce 
merse și, ajungând la un sat, întrebă că încotro 
se află pădurea neagră. Cum auziră sătenii, 
începură să-și facă cruce şi să-și scuipe în sân de 
frică. Apoi îi spuseră toată șiretenia cu scorpia. 

George le tăie cuvântul și le zise: 

- Dacă nu voiţi a-mi spune, încetaţi cu astfel 
de parascovenii ce n-au seamăn. 

Oamenii, dacă îl văzură atât de înțestat, îi 
arătară drumul și-l lăsară să se ducă unde îl va 
duce orânda lui. 

Ajungând la pădure, tăie cu sabia o mare 
mulțime de copaci, din cari făcu o grămadă de 
nu-i putea da nimeni de seamă și îi puse foc. 

Stând pe lângă foc, simţi că un oarecare 
lucru, un fel de sorbitură îl trăgea și îl tot mișca 
din loc; se întoarse; când, ce să vezi? unde 
venea, măre, vericule, asupra lui năbădăioasa 


de scorpie, și tot sugea văzduhul, ca să tragă 
într-însa și pe bietul George. Acesta, cum văzu 
ce plăcintă i se pregătește, înfipse sabia în 
pământ, se propti într-însa și rămase neclintit. 
Astfel aștepta el și priveghea să vază ce are să i 
se întâmple. Scorpia, cum veni, dete cu coada şi 
risipi focul, apoi se repezi asupra lui George ca 
să-l soarbă pre el. Voinicuţul de George unde 
smuci odată sabia din pământ și, mai iute decât 
ai gândi, o aduse şi tăie în două scorpia. 

Apoi se luă după dânsa, care fugea către 
scorbura unde vieţuia, și, ajungând-o, îi tăie 
capul. Atâta sânge mohorât curse din 
spurcăciunea de scorpie, încât se alcătui o baltă. 

Când era să se întoarcă într-ale sale, deodată 
auzi un grai dulce care îi vorbea și-i zicea pre 
nume. 

Când se uită, ce să vază? o păsărică drăgulică 
şi frumușică sta pre o ramură și-i zicea: 

- Georgiţă cel viteaz, spre mulțumire că mi-ai 
scăpat pe ai mei de la pieirea acestei scorpii 
necurate, care în toți anii îmi sorbea puii, te 
sfătuiesc să te scalzi în sângele acestei fiară 
blestemate și nici un rău nu se va mai atinge de 
tine în toată viața ta, și să nu mai ai frică de 
nimeni, afară de Dumnezeu. 


Voinicul de George făcu precum îl învăță 
păsărica; când ieşi din scăldătoare, păsărica 
văzu pe spinarea lui George lipită o frunză de 
copaci şi-i zise: 

- George, ţi-a mai rămas un locșor pe trupul 
tău supus la metehne; dară, dacă te vei păzi 
bine, habar să n-aibi. 

Apoi voinicul, punând capul scorpiei într-un 
burduf, și în cellalt cărbunii ce făcuse, se 
întoarse la prăvălia stăpânului său, își luă fierul 
pentru care muncise un an şi se puse a-și făuri o 
sabie și un buzdugan. După ce le isprăvi, îşi 
încercă sabia, dând cu dânsa într-un drug de 
fier, și se rupse în două; o lepădă şi, luând 
buzduganul, îl aruncă în slava cerului, și când 
căzu jos se turti; îl lepădă și pe acesta. 

Acum ce să facă? Sta în loc și fluiera a 
pagubă. Tot gândindu-se, îşi aduse aminte a fi 
văzut, în codrul unde a crescut el, un fier gros 
înfipt în pământ. Se duse tocmai acolo. Când se 
apucă să-l scoată, ce să vezi? fierul nu era înfipt, 
ci era o vână din munţi. Se apucă de el, îl trase, 
îl smuci, îl răsuci, până ce, rupând vâna, o 
smulse și o luă la spinare ca un voinic ce era, se 
întoarse la prăvălie și izbuti a-și face o sabie și 
un buzdugan cari să-i fie tovarăşi nedespărțiți. 


După aceea se duse cu tovarășii săi la fântâna 
botezului și le boteză, punând săbiei numele de 
Balmut ajutătorul meu, și buzduganului 
Omorâtorul vrăjmașilor mei;apoi se întoarse 
iarăși la prăvălie ca să-și ia ziua bună, fiindcă 
voia să plece să-și caute părinţii. 

Când se întoarse la prăvălie, găsi pe toți 
morți bușteni. Pasămite ei, în lipsa lui, căutară 
în burduful său, și dete peste capul scorpiei. 
Câţi o văzură, toţi muriră. Daca văzu așa, îi 
păru rău; dară n-avu ce face. 

Ieși pe poartă afară şi plecă. Pe drum se 
întâlni cu un ucenic carele nu fusese acolo când 
umblase călfile în burduful lui George. Acesta, 
cum îl văzu, se duse la dânsul să-și ia ziua bună. 

— Da unde te duci, nene George? 

- Iaca, unde oi vedea cu ochii și mă va 
lumina Dumnezeu. 

- la-mă şi pe mine cu d-ta, nea George, se 
rugă ucenicul. 

— Lasă-mă în pace, că n-am eu singur unde să- 
mi plec capul, darămite să-mi iau și licheaua 
după mine! 

Plecând George și mergând singur, singurel, 
se abătu într-un colnic să facă un popas, când 
iată și băiatul cu care ucenicise că vine și se 


aşează lângă dânsul. Pasămite, se luase după el 
şi, cât colea, îl urmări până îl ajunse. 

— Dară asta, mă? îi zise George. 

- lată-mă și eu, răspunse ucenicul. Ce? daca 
n-ai vrut să mă iei, socotești că eu n-am putut să 
mă ţin de dumneata? 

După ce râse niţel George și, făcându-i-se 
milă de dragostea ce-i arăta băiatul, se 
înduplecă să-l ia, zicându-i: 

- Daca este așa, tovarăș să-mi fii. 

Apoi lungi pasul la drum, și aide, aide, trei 
zile și trei nopți merseră până ajunse la o 
pădure mare. Acolo stătură să se mai 
odihnească și să și îmbuce câte ceva. Pe când 
stau ei acolo, auziră o guițătură de porc și 
totdeodată şi văzură un porc mistreţ mare, 
fugind, și un vânător alergând după dânsul 
călare, iară după vânător se luase un alt porc și 
mai năprasnic. Vânătorul întinse arcul și, când 
zbură săgeata, prăvăli fiara sălbatică din gura 
căreia gâlgâia sângele ca dintr-o saca. 

Atunci fiara de la urmă, unde se repezi o dată 
şi dintr-o săritură fu lângă calul de vânător, 
căruia îi și vărsă maţele, sfâșiindu-i burta cu 
colții lui cei grozavi. Vânătorul căzu morman de 
pe cal și, pe când porcul cel mistreț umbla să-l 


facă mici bucăţi, George cel voinic sări de acolo 
de unde era și, mai iute decât gândul, fu lângă 
vânătorul cel nenorocit, cu sabia goală în mână. 
Dintr-o lovitură făcu în două spurcata fiară. 

În mai puţin de o clipă de ochi, veniră și 
ceilalți tovarăși ai vânătorului, cari rămaseră 
înmărmuriți de groază pentru cele ce era să se 
întâmple. 

Aceşti oameni erau din împărăţia tătâne-său. 
Ei cu toţii mulțumiră lui George pentru 
izbăvirea domnului lor. Apoi se puseră la masă 
şi traseră un chef, de să se ducă pomina, de 
bucurie. Şi fiindcă era cald, se dezbrăcară de 
hainele de pe deasupra, rămâind mai ușori. 
Atunci, unul din meseni zări mărgelele de la 
gâtul lui George. Se dete pe lângă dânsul 
binișor, îi citi numele și-l cunoscu. 

Spuind și celorlalți minunea dumnezeiască, 
cum se descoperi împăratul lor, vânătorul cel cu 
pricina veni lângă dânsul și-i zise: 

- Mulţi ani să trăieşti, doamne și al nostru 
stăpânitor! Şi să știi că împăratul locului 
acestuia a răposat în Domnul și eu, sluga 
nevrednică a domnului meu, îi ţin locul, până se 
va găsi moștenitorul său cel pierdut de la botez. 
Adunarea bătrânilor m-a însărcinat cu aceasta. 


Acum mulțumesc Domnului pentru cele ce mi s- 
au întâmplat, că mi te trimise Dumnezeu de mă 
scăpași de la moarte, căci cunoscui în tine pe 
fiul acelui bun împărat care ne-a cârmuit 
omenește atâta mare de ani. 

George, care căscase gura și bleojdise ochii la 
cele ce spunea vânătorul, zise: 

- Dară de unde știți voi, oameni buni, că eu 
sunt fiul împăratului despre care îmi vorbiți? 

— Mărgelele de la gâtul tău ne-au spus. Să fie 
lăudat numele Domnului că am dat peste tine, și 
de azi înainte tu să ne cârmuieşti. 

Toţi mesenii se sculară și i se închinară ca la 
un împărat. 

George plecă cu dânșii și cu băiatul cu care 
ucenicise el, și se duse la palaturile împărăției. 

Sfară se dete în ţară de această fericită 
întâmplare. Și alerga poporimea din toate 
părțile, cu mic cu mare, să vază pe acela carele 
mort a fost și a înviat, pierdut și s-a aflat, 
lăudând numele Domnului. 

Iară daca s-a așezat George în scaunul tătâne- 
său, începu a pune lucrurile la cale, cum să 
meargă bine trebile. 

Băiatul cu care ucenicise George ajunse să fie 
mâna dreaptă a împăratului, atât se ciopli și se 


supţie în puţină vreme. 

Cercetând noul împărat în dreapta și în 
stânga, de cum s-a întâmplat pierderea lui, află 
şiretenia pricinei din fir până în aţă, cum adică 
s-a bătut tată-său cu tâlharii, cum aceștia i-au 
înfrânt oastea și cum împăratul cu ai săi, dând 
dosul, n-a mai știut nimic nici despre dânsul, 
nici despre mama sa, și cum împăratul a fost 
coprins de mâhnire și de obidă până la moartea 
sa, și cum a murit nemângâiat, nemaiaflând 
nimica despre dânșii. 

Atunci el alcătui o ceată de oameni tot unul 
și unul și porni la fântâna botezului, ca să 
stârpească codrul de acei tâlhari. Dară până 
una, alta, ca să nu i se întâmple ceva rău mă-sei, 
socoti mai nemerit să poftească pe căpitanul 
tâlharilor printr-o carte scrisă ca să dea drumul 
împărătesei. 

Și scrise carte. Iară daca văzu că oștenii lui se 
cam codesc, primi cererea băietului cu care 
ucenicise el, şi-l trimise pe dânsul. 

Acesta dacă plecă, ajungând în codrul unde 
era fântâna botezului, se pomeni înconjurat de 
doisprezece haiduci, cari și puseră mâna pe 
dânsul. Aceștia chibzuiau cu ce moarte să-l 
omoare; dară după ce auziră că merge cu carte 


la căpitanul lor, îl duseră la dânsul și așteptară 
să vază ce le poruncește el. 

Căpitanul râse, după ce citi scrisoarea. Și 
scrise și el carte în care zicea împăratului că 
daca îi e voia să mai fie cu viaţă, să stea locului, 
iară daca i s-a urât de a mai trăi, să vie să se 
bată că-l aşteaptă; și mă-sei nu-i va da drumul 
până nu se va istovi de tot în închisoarea unde 
este băgată. Această osândă zicea el că i se 
cuvine pentru înfruntarea ce i-a făcut oarecând 
în tinerețe, neprimindu-l a-i fi soţ, când a cerut- 
o de la părinţii ei, lucru pentru care s-a și făcut 
el haiduc. 

Până să vie cu răspunsul, căpitanul de 
haiduci puse de tăie un curcan, îl fripse și-l 
trimise împărătesei, zicându-i să mănânce cea 
mai de pe urmă mâncare bună, căci el are să se 
lupte cu fiul ei, împăratul, pe care fără doar și 
poate are să-l omoare. Acesta este, zicea el, 
pomana ce face fiului ei, căci după ce va pieri, 
nu va mai avea cine să-i facă pomană. 

Împărăteasa, cum auzi că trăiește fiul ei şi că 
este împărat la împărăţia tătâne-său, nici că se 
atinse de curcan, ci trimise răspuns căpitanului 
de tâlhari că ea, cum a trăit douăzeci și patru de 
ani numai cu pâine și apă, va trăi şi de aci 


nainte, până ce Dumnezeu, care cunoaște toate 
ascunsurile inimei şi știe nevinovăția ei, o va 
mântui de aceste munci de cari nu este 
vrednică. 

George se cătrăni de mânie când văzu 
necuviincioasa purtare a haiducului și poftirea 
cea vrednică de râs ce-i făcea. 

Atunci porni cu ceata lui cea aleasă și se 
otărâră ca nici în ruptul capului să nu se 
întoarcă acasă fără mă-sa, pentru care se 
bucura, auzind că încă trăiește. 

Tot atunci, căpitanul de tâlhari își adună 
ceata într-o culă sub niște dărămături de ziduri 
ce se aflau în muntele acela și unde era locuinţa 
lor, şi se puse a cina. Pe când ei beau și se 
veseleau, vorbind verzi și uscate și bătându-și 
jos de scrisele împăratului și de răspunsul 
împărătesei, o dată se despică zidul și se ivi o 
umbră, care puse pe masă două lumânări 
aprinse de piatră, o carte şi o cheie. Apoi umbra 
se făcu nevăzută. Tâlharii rămaseră ca scriși pe 
părete şi tăcură mâlcă. Se putea auzi musca 
zbârnâind, atâta liniște și tăcere se făcu. 

Căpitanul luă cartea, îi rupse pecetea, o 
deschise și citi: 

"Firul nelegiuirilor tale s-a sfârșit. Glasul 


nenorociţilor pe care fără milă i-ai jertfit s-a 
auzit la cer. Sângele cel nevinovat ce atâta mare 
de timp ai vărsat cere răsplătire. Eşti blestemat. 
În ascunzătoarea ce este în colț la dreapta, și pe 
care tu n-ai știut-o, este o ușcioară pe care o veţi 
descoperi căutând-o cu una din aceste lumânări. 
Ia cheia ce ţi s-a pus pe masă și o deschide. În 
această ascunzătoare vei găsi niște haine și 
podoabe de împărăteasă, pe cari le vei da 
nenorocitei împărătese, muma lui George, să se 
îmbrace cu ele. Ea te va ierta pentru trudele și 
chinurile ce i-ai pricinuit de sunt acum douăzeci 
și patru de ani. În celălalt sipeţel vei găsi o piele 
de urs şi un lanţ cu care piele te vei îmbrăca tu, 
căci urs ai să rămâi până îţi vei ispăși păcatele. 
Împărăteasa te va duce de lanţ şi te va da în 
mâna împăratului. Și să nu cutezi a face în alt 
chip, căci mânia cerului va cădea peste tine și 
mai îngrozitoare". 

La citirea acestei scrisori, căpitanul rămase ca 
lovit de trăsnet. Şi neavând încotro, scoase toate 
avuţiile ce adunase de când tâlhărea și le făcu 
douăsprezece părți, deopotrivă, pe cari le 
împărți la cei doisprezece tovarăși ai săi. 
Aceștia, după ce-și luară ziua bună de la 
căpitanul lor, se împrăștiară ca puii de 


potârniche, care și pre unde. 

Iară el, căpitanul, deschise sipeţelele și află 
toate celea, întocmai precum îi zicea cartea. Luă 
hainele și podoabele de împărăteasă și le dete 
mumei lui George, ca să se îmbrace cu ele. 
Aceasta primi bucuros, căci hainele de pe dânsa 
se hărtăniseră, se muceziseră şi se putreziseră, 
rămâind mai goală. Apoi își ceru iertăciune 
pentru relele ce-i făcuse el, pe care iertăciune o 
şi dobândi, fiindcă împărăteasa avea o inimă 
foarte bună. 

După ce căpitanul de tâlhari se îmbrăcă în 
pielea de urs, care se lipi de trupul său ca și 
când ar fi fost de acolo, împărăteasa îl luă de 
lanţ și se îndreptă către scaunul fiului său. 

Pe drum se întâlni cu George, care venea, 
măre, ca un leu, și călare pe un șoimulean 
sireap de mânca foc. George era cu sabia lui, ce 
o ţinea goală în mână. Mumă-sa, cum îl văzu, îl 
cunoscu, căci era leit tată-său, și se închină lui 
ca unui împărat. 

George se dete jos de pe cal și îmbrăţișase pe 
împărăteasa ca pre muma lui, după ce află cine 
este. 

Mumă-sa îi spuse cum Dumnezeu, 
cunoscându-i nevinovăția, a izbăvit-o prefăcând 


în urs pe prigonitorul ei. 

Apoi dete pe urs de lanţ în mâna împăratului. 
Acesta se înduioşi de osânda lui și-i dete 
drumul, zicându-i: 

— Destul îţi este ţie urgia dumnezeiască. Du-te 
şi cată de-ți ispășeşte păcatele. 

Ursul într-o clipă de ochi se făcu nevăzut, 
intrând în codru. 

Iară împăratul, cu mumă-sa, cu credinciosul 
şi cu ostașii săi se întoarseră la scaunul 
împărăției, mulțumind lui Dumnezeu pentru 
toate arătările lui. 

Și domniră în pace și în liniște până ce, vrând 
Dumnezeu, i-a mutat din lumea aceasta. 

Iară întâmplările lor au rămas de poveste şi 
vor rămânea în veacul veacului. 

Încălecai p-o şea etc. 


Făt-Frumos cu părul de aur 


A fost odată ca niciodată etc. 

A fost odată într-o pustie mare un pustnic, și 
petrecea singur singurel. Vecinii săi erau fiarele 
pădurilor. Şi așa era de bun la Dumnezeu, încât 
toate dobitoacele i se închinau, când se 
întâlneau cu dânsul. 

Într-una din zile se duse pustnicul pe 
marginea gârlei, care curgea pe-aproape de 
coliba lui, și iată văzu că vine pe apă un sicriaș 
smolit și încleit bine, și auzi un orăcăit de copil 
ieșind dintr-însul. 

Stătu puţin de cugetă și, după ce făcu 
rugăciune, intră în apă și trase cu o prăjină 
sicriașul la margine. Când deschise, ce să vază 
în el? Un copilaș ca de vro două luni; îl scoase 
din sicriu și cum îl luă în braţe tăcu. 

Acest copil avea un baier atârnat de gât. Şi, 
dacă îl luă, văzu că într-însul era o scrisoare, o 
ceti și află că copilul de față este lepădat de o 


fată mare de împărat, care alunecase şi ea în 
valurile lumei și, care, de frica părinţilor, lepădă 
copilul, îl puse în secriaș și-i dase drumul pe 
gârlă, lăsându-l în știrea lui Dumnezeu. 

Pustnicul voia din toată inima să crească 
pruncul ce-i trimisese Dumnezeu, dară când se 
gândi că n-are cu ce să-l hrănească îl podidi un 
plâns de nu se mai putea sfârși. Căzu în 
genunche și se rugă lui Dumnezeu, și o! 
minune! deodată răsări, măre, dintr-un colț al 
chiliei sale o viţă, și numaidecât crescu și se 
înălță, până la streașina casei. 

Pustnicul căută la dânsa și văzu struguri, unii 
copti, alţii pârguiţi, alții aguridă și alţii tocmai 
în floare; îndată luă și dete copilului, și văzând 
că-i mănâncă, se bucură din tot sufletul lui și 
mulțumi lui Dumnezeu. Cu struguri crescu 
copilul până ce începu să mănânce și câte 
altceva. 

Iară daca se mai mări copilul, pustnicul se 
apucă și-l învăţă să citească, să adune rădăcini 
ca să se hrănească și să umble la vânat. 

Dar într-o zi chemă pustnicul pe copil și-i 
zise: 

- Fătul meu, simţ că slăbesc din ce în ce; sunt 
bătrân, precum mă vezi, află dară că de azi în 


trei zile mă duc pe lumea cealaltă. Eu nu sunt 
tatăl tău cel adevărat, ci te-am prins pe gârlă, 
unde erai dat și pus într-un sicriaș de mumă-ta, 
ca să nu se dovedească fapta sa cea de rușine, 
fiindcă era fată de împărat. 

Dacă voi adormi somnul cel de veci, care o 
să-l cunoşti când vei vedea că tot trupul meu 
are să fie rece ca ghiaţa, amortit și ţeapăn, să 
bagi de seamă că o să vină un leu. Să nu te 
sperii, dragul tatei, leul îmi va face groapa, și tu 
vei trage pământ peste mine; de moştenire n-am 
ce să-ţi las decât un frâu de cal. După ce vei 
rămânea singur, să te sui în pod, să iei frâul, să-l 
scuturi, și îndată va veni un cal și te va învăţa 
ce să faci. 

După cum zisese bătrânul așa se și întâmplă. 

A treia zi pustnicul, luându-și rămas bun de 
la fiul său cel de suflet, se culcă și adormi 
somnul cel lung. 

Apoi îndată veni un leu groaznic, nevoie 
mare! și veni răcnind, cum văzu pe bătrân mort, 
îi săpă groapa cu ghiarele, iară fiul îl îngropă și 
rămase acolo trei zile și trei nopți plângând la 
mormânt. 

Apoi foamea îi dete în știre că el viază încă; 
se sculă de pre mormânt cu inima zdrobită de 


durere și de întristare, se duse la viță, și cu mare 
mâhnire văzu că se uscase; atunci își aduse 
aminte de vorbele bătrânului și se sui în pod, 
unde găsi frâul; îl scutură și iată că veni un 
şoimulean aripat și, stând înainte-i, zise: 

— Ce poruncești, stăpâne? 

Copilul spuse calului din cuvânt în cuvânt 
toată șiritenia cu moartea bătrânului și adăogă: 

— lată-mă aicea singur. Dumnezeu mi-a luat 
pe tatăl ce-mi dedese, rămâi tu cu mine, dară să 
mergem într-altă parte, unde să ne facem o 
colibă: aici, lângă-acest mormânt, nu știu de ce, 
dar îmi tot vine să plâng. 

- Nu aşa, stăpâne, îi răspunse calul, noi o să 
ne ducem să locuim unde sunt mulți oameni ca 
dumneata. 

- Cum? întrebă băiatul, sunt mulţi oameni ca 
mine și ca tata? Şi o să trăim cu dânșii? 

— Negreșit, îi răspunse calul. 

— Atunci, daca e așa, mai întrebă copilul, de 
ce nu vin ei pe la noi? 

— Fi nu vin, îi mai zise calul, fiindcă n-au ce 
căuta p-aci, trebuie să mergem noi la dânșii. 

— Să mergem, răspunse copilul cu bucurie. 

Iar daca îi spuse că trebuie să fie îmbrăcat, 
fiindcă ceilalți oameni nu îmblă așa goi, băiatul 


rămase cam pe gânduri; și calul îi zise să bage 
mâna în urechea lui cea stângă și după ce băgă 
mâna scoase niște haine pe care le îmbrăcă, 
ciudindu-se că nu știa cum să le întrebuinţeze; 
calul îl învăță, și apoi copilul încălecă pe dânsul 
și porni. 

După ce ajunse în orașul cel mai de aproape 
şi se văzu întru mulțimea aia de oameni, 
furnicând în sus și în jos, se cam spăimântă 
copilul de atâta zgomot, și îmbla tot cu frică, 
mirându-se de frumuseţea caselor și de tot ce 
vedea; băgă însă de seamă că fiecare lucru-și are 
rânduiala sa. Dară calul, îmbărbătându-l, îi zise: 

- Vezi, stăpâne, aici toate sunt cu șartul lor; 
de aceea trebuie să știi să-ți faci și tu un căpătâi. 

Și, după ce șezu acolo câteva zile, mai 
dedându-se cu lumea și mai obișnuindu-se a trăi 
în huietul ce înăbușește orașele, plecă luându-și 
calul cu sine și se duse, și se duse, până ce 
ajunse pe tărâmul unor zâne. 

Ajungând la zâne, cari erau în număr de trei, 
căută să se bage argat la dânsele; așa îl sfătui 
calul să facă. 

Zânele deoacamdată nu prea voiau să-l ia în 
slujbă, dară se înduplecară la rugăciunile lui și-l 
priimiră. 


Calul adesea venea pe la domnul său, și într-o 
zi îi zise să bage de seamă, cum că în una din 
case zânele aveau o baie, că acea baie, la câţiva 
ani, într-o zi hotărâtă, curge aur, și cine se 
scaldă întâi aceluia i se face părul de aur. 

Îi mai spuse să vază că într-unul din tronurile 
casei zânele aveau o legătură cu trei rânduri de 
haine, pe care le păstrau cu îngrijire. 

Băiatul băgă la cap toate zisele calului și, de 
câte ori avea câte ceva greu de făcut, chema 
calul și-i da ajutor. 

Zânele îi dase voie să îmble prin toate casele, 
să deretece, să scuture, să măture, dar numai în 
cămara cu baie să nu intre. Însă el când lipseau 
ele d-acasă intra și lua aminte la toate câte îi 
zicea calul. Ochi şi legătura cu hainele puse cu 
îngrijire într-un tron. 

Într-o zi zânele plecară la o sărbătoare, la alte 
zâne și avură grije să poruncească argatului, ca 
în minutu ce va auzi zgomot în cămăruţa cu 
baia, să rupă o șindrilă din streașina casei, ca să 
dea de ştire și să se întoarcă de degrabă, fiindcă 
ele știau că e aproape să înceapă a curge această 
apă de aur. 

Fiul pustnicului pândea și când văzu minunea 
asta chemă numaidecât pe cal. Calul îi zise să se 


scalde; şi el așa făcu. 

leșind din baie, el luă legătura cu hainele, și 
o porni la sănătoasa călare pe calul lui cel cu 
aripi, cu care zbura ca vântul și se ducea ca 
gândul. Cum călcă peste pragul porții, începu 
casele, curtea și grădina a se cutremura și a urla 
așa de groaznic, încât se auzi până la zâne și 
zânele îndată se întoarseră acasă. 

Daca văzură că argatul lipsește și hainele nu 
sunt la locul lor, se luară după dânsul; și-l 
urmăriră din loc în loc până ce, când era să puie 
mâna pe dânsul, el trecu hotarele lor, și apoi 
stătu. 

Cum îl văzu zânele scăpat, se cătrăniră de 
necaz, că nu putură să-l prinză. Atunci ele îi 
ziseră: 

— Ah! fecior de lele ce mi-ai fost, cum de ne 
amăgiși? Arată-ne, măcar, să-ţi vedem părul. 

Și răsfirându-și părul pe spinare, ele se uitau 
cu jind la dânsul, și li se scurgeau ochii. Apoi 
ziseră: 

- Aşa păr frumos nici noi n-am mai văzut! Fii 
sănătos, dară încai fă bunătate de ne dă hainele! 

El însă nu voi, ci le opri și le luă în locul 
simbriei ce avea să ia de la zâne. 

De aci se duse într-un oraș, își puse o bășică 


de cirviș în cap, și merse de se rugă de 
grădinarul împăratului ca să-l priimească argat 
la grădina împărătească. Grădinarul nu prea 
voia să-l asculte, dară după multă rugăciune îl 
priimi, îl puse să lucreze la pământ, să care apă, 
să ude florile, îl învăţă să curețe pomii de omizi 
şi brazdele de buruieni. Făt-Frumos lua în cap 
tot ce-l învăţa grădinarul, stăpânul său. 

Împăratul avea trei fete: și așa multă grije îi 
dase trebile împărăției, încât uitase de fete că 
trebuie să le mărite. 

Într-una din zile, fata cea mai mare se vorbi 
cu surorile ei ca să ducă fiecare câte un pepene 
ales de dânsa la masa împăratului. 

După ce împăratul se puse la masă, veniră și 
fetele și aduse fiecare câte un pepene pe tipsii 
de aur și îi puseră dinaintea împăratului. 

Împăratul se miră de această faptă și chemă 
sfatul împărăției să-i ghicească ce pildă să fie 
asta. 

Adunându-se sfatul, tăiară pepenii și, după ce 
văzură că unul se cam trecuse, al doilea era 
tocmai bun de mâncat și al treilea dase în copt, 
zise: 

— Împărate, să trăieşti mulți ani; pilda asta 
însemnează vârsta fetelor măriei tale, și că a 


sosit timpul ca să le dai la casa lor. 

Atunci împăratul hotărî să le mărite. Dete, 
deci, sfară în ţară de această hotărâre și chiar de 
a doua zi începură a veni peţitori de la cutare și 
de la cutare fecior de împărat. 

Iară după ce fata cea mai mare își alese mire 
pre un fiu de împărat, care-i păru mai frumos, 
se făcu mare nuntă împărătească. Şi după ce se 
sfârşi veseliile, plecară împăratul cu toată curtea 
ca să petreacă pre fiică-sa până la hotarele 
împărăției sale. Numai fiica împăratului cea mai 
mică rămase acasă. 

Făt-Frumos, argatul de la grădină, văzând că 
şi grădinarul se dusese cu alaiul, chemă calul, 
încălecă, se îmbrăcă cu un rând de haine din 
cele luate de la zâne, pe care era câmpul cu 
florile și, după ce-şi lăsă părul său de aur pe 
spate, începu a alerga prin grădină în toate 
părțile, fără să fi băgat de seamă că fiica 
împăratului îl vede de pe fereastră, căci odaia ei 
da în grădină. 

Calul cu Făt-Frumos strică toată grădina și, 
când văzu că veselia lui făcuse pagubă, 
descălică, se îmbrăcă cu hainele sale de argat și 
începu a drege ceea ce se stricase. 

Când veni acasă grădinarul și văzu 


stricăciunea ce se făcuse, se luă de gânduri; 
începu a certa pe argat de ce n-a îngrijit de 
grădină, și era atât de supărat, cât p-aci era să-l 
și bată. 

Dară fiica împăratului, care privea de la 
fereastră toate aceste, ceru grădinarului să-i 
trimită niște flori. 

Grădinarul făcu ce făcu și adună de prin 
colțuri câteva floricele, le legă și le trimise 
împărătesei celei mici. Ea, daca priimi florile, îi 
dete un pumn de bani și-i trimise răspuns să 
ierte pe bietul argat, că nu este el de vină. 

Atunci grădinarul, vesel de un dar aşa de 
frumos, îşi puse toate silinţele, și în trei 
săptămâni făcu grădina la loc, ca și cum nu s-ar 
fi întâmplat nimic într-însa. 

Nu mult după aceasta, fata împăratului cea 
mijlocie își alese și ea un fecior de împărat, și-l 
luă de bărbat. Veseliile ținură ca și la soră-sa 
cea mare; iară la sfârșitul veseliilor o petrecu și 
pe dânsa împăratul până la hotarele împărăției 
sale. Fata cea mică a împăratului nu se duse, ci 
rămase acasă, prefăcându-se de astă dată că este 
bolnavă. 

Argatul grădinei, cum se văzu iară singur, vru 
să se veselească și el ca toţi slujitorii curtei; 


însă, fiindcă el nu se putea veseli decât cu 
bidiviul său, îşi chemă calul, se îmbrăcă cu alte 
haine: ceru cu stelele, își lăsă părul pe spate, și 
călcă toată grădina. 

Când băgă de seamă că iară fărâmase totul, 
se îmbrăcă cu hainele sale cele proaste, şi 
bocindu-se începu să dreagă ceea ce stricase. 

Ca şi dealt rând, grădinarul voind să-l 
cârpească, fu oprit de fata cea mai mică a 
împăratului, care ceruse flori, trimițându-i și doi 
pumni de bani, și vorbă să nu se atingă de 
argat, nefiind el vinovat. Grădinarul se puse iară 
pe muncă și dădu grădina gata în patru 
săptămâni. 

Împăratul făcuse o vânătoare mare și, fiindcă 
scăpase de o mare primejdie, ridică un chioșc în 
pădurea aceea, și chemase, ca să serbeze 
mântuirea sa, pre toţi boierii și slujitorii curței 
la o masă înfricoșată ce pregătise acolo. Toţi 
curtenii se duseră la chemarea împăratului, 
numai fiica sa rămase. 

Făt-Frumos, văzându-se iară singur, chemă 
calul și voind să se veselească și dânsul, îmbrăcă 
hainele: cu soarele în piept, luna în spate și doi 
luceferi în umeri, își lăsă părul de aur pe spate, 
încălecă calul și-l încurcă prin grădină. 


Atât se stricase grădina, încât nu mai era chip 
de a o drege. Iar daca văzu aceasta el, începu a 
se tângui, se îmbrăcă iute cu hainele lui cele de 
argat, şi nu știa de unde să înceapă meremetul. 

Mânia grădinarului trecu orice hotare, când 
veni și văzu acea mare prăpădenie. Dară când 
voi să-i dea pe foi pentru că nu îngrijise de 
grădină, fiica împăratului îi ceru flori, de la 
fereastră. 

Grădinarul da din colț în colţ și nu știa ce să 
facă; în cele mai de pe urmă, cătă și mai găsi 
vreo două floricele care abia scăpase de copitele 
calului cu aripi, i le trimise, și fata de împărat îi 
porunci să ierte pe bietul argat, pentru care îi și 
dădu trei pumni de galbeni. 

Se apucă de croi din nou, și în șase săptămâni 
abia putu face ceva care să mai semene a 
grădină, iar argatului îi făgădui o sântă de 
bătaie, sor' cu moartea, de s-o mai întâmpla una 
ca asta, și să fie și gonit. 

Împăratul se luase de gânduri văzând pe 
fiică-sa tot tristă. Ea acum nu mai voia să iasă 
afară nici din casă. Hotări dară să o mărite și 
începu a-i spune de cutare și cutare fiu de 
împărat. Ea nu voia să audă de nici unul. 

Iar daca văzu așa împăratul, adună iară sfatul 


şi boierii și îi întrebă ce să facă? Unul din boieri 
îi zise să facă un foișor cu poarta pe dedesubt, 
pe unde să treacă toţi fiii de împărat și de 
boieri, și pe care-l va alege fata, să-l lovească cu 
un măr de aur ce-l va ţine în mână,Eşi după 
acela s-o dea împăratul. 

Așa se şi făcu. Se dete sfară în țară că este 
hotărârea împăratului să se adune mic și mare și 
să treacă pe sub poartă. 

Toţi trecură, dară nu lovi nici pe unul. Mulţi 
credea că fata n-ar voi să se mărite. Însă un 
boier bătrân, trecut și prin ciur și prin dârmon, 
d-ăia care auzise, văzuse și păţise multe, zise să 
treacă și oamenii curții; trecu și grădinarul, și 
bucătarul cel mare și vătaful, și slugile, și 
vizitiii, și toți rândașii, dar geaba, fata nu lovi 
nici pe unul. 

Se făcu întrebare daca n-a mai rămas cineva 
netrecut, şi se află că a mai rămas un prăpădit 
de argat de la grădinărie, cheleş și dosădit de n- 
are seamăn pe lume. 

- Să treacă și acesta, zise împăratul. 

Atunci chemă și pe argatul cel cheleș și-i zise 
să treacă și dânsul, dar el nu cuteza; apoi cam 
cu cârâială, cam cu sila, fu nevoit să treacă și, 
daca trecu, fata îl lovi cu mărul. 


Argatul începu a ţipa şi a fugi, ţinându-se cu 
mâinile de cap zicând că i-a spart capul. 

Împăratul, cum văzu cele întâmplate, zise: 

— Asta nu se poate! este o greşeală! fata mea 
nu e de crezut să fi ales tocmai pe cheleșul ăsta. 

Nu putea, vezi, să se învoiască împăratul a da 
pe fie-sa după argat, deși îl lovise fata cu mărul. 

Atunci puse de a doua oară să treacă lumea și 
de a doua oară fiică-sa lovi cu mărul în cap pe 
cheleș, care iarăși fugi ţinându-se cu mâinile de 
cap și ţipând. 

Împăratul, plin de mâhnire, iară își luă vorba 
înapoi, și puse de a treia oară să treacă toată 
lumea. 

Daca văzu și văzu împăratul că și d-a treia 
oară tot pe cheleş îl lovi fata, s-a plecat la sfatul 
împărăției, și i-a dat lui pe fiică-sa. 

Nunta se făcu cam pe ascuns, și împăratul 
apoi îi oropsi pe amândoi, și nu mai voi să știe 
şi să auză de dânșii; atâta numai că de silă, de 
milă, îi priimi să locuiască în curtea palatului. 

Un bordei într-un colţ al curţii li se dete spre 
locuinţă, iar argatul se făcu sacagiul curții. 

Toate slugile împăratului râdeau de dânsul și 
toate murdăriile le arunca pe bordeiul lui. 
Înăuntru însă calul cel cu aripi le adusese 


frumuseţile lumii; nu era în palaturile 
împăratului ceea ce era în bordeiul lui. 

Fiii de împărat, carii veniseră în petit la fiica 
cea mică, se îmbufnară de rușinea ce păţise, 
pentru că fiica împăratului alesese pe cheleș şi 
se învoiră între dânşii ca să pornească oaste 
mare împotriva lui. 

Împăratul simţi mare durere când auzi 
hotărârea vecinilor săi, însă, ce să facă? se 
pregăti de război, și nici că avea încotro. 

Amândoi ginerii împăratului se sculară cu 
oaste şi veniră în ajutorul socrului lor. Făt- 
Frumos trimise şi el pe soţia sa ca să roage pe 
împăratul a-i da voie să meargă și el la bătaie. 

— Du-te dinaintea mea, nesocotito; fiindcă, 
iată, din pricina ta mi se turbură liniștea; nu 
mai voi să vă văz în ochii mei, nemernicilor ce 
sunteți. 

Dară, după mai multe rugăciuni, se 
înduplecă, și porunci să-l lase să care și el măcar 
apă pentru oștire. 

Se pregătiră şi porniră. 

Făt-Frumos, cu hainele lui proaste și călare 
pe o mârţoagă şchioapă, plecă înainte. Oștirea îl 
ajunse într-o mlaștină unde i se nomolise iapa și 
unde se muncea ca să o scoaţă, trâgând-o când 


de coadă, când de cap, când de picioare. 

Râseră oștirea și împăratul cu ginerii cei mai 
mari ai săi și trecură înainte. 

După ce însă nu se mai văzură dânșii, Făt- 
Frumos scoase iapa din noroi, îşi chemă calul 
său, se îmbrăcă cu hainele câmpul cu florile și 
porni la câmpul bătăliei, ajunse și se sui într-un 
munte apropiat, ca să vază care parte este mai 
tare. 

Oștile daca ajunse, se loviră, iar Făt-Frumos, 
văzând că oastea vrăjmașă este mai mare la 
număr și mai tare, se răpezi din vârful muntelui 
asupra ei și ca un vârtej se învârteja prin 
mijlocul ei cu paloșul în mână, și tăia în dreapta 
şi în stânga, pe oricine întâlnea. 

Așa spaimă dete iuţeala, strălucirea hainelor 
şi zborul calului său, încât oastea și toţi cu totul 
o rupseră d-a fuga apucând drumul fiecare 
încotro vedea cu ochii, împrăştiindu-se ca puii 
de potârniche. 

Iar împăratul după ce văzu minunea, 
mulțumi lui Dumnezeu că i-a trimis pe îngerul 
său de l-a scăpat din mâna vrăjmașului, şi se 
întoarse vesel acasă. 

Pe drum întâlni iarăși pe Făt-Frumos, 
prefăcut în argat, muncind să-și scoață iapa din 


noroi; şi cum era cu voie bună, împăratul zise la 
câţiva: 

- Duceţi-vă de scoateţi și pe nevoiașul acela 
din noroi. 

N-apucară să se așeze bine, și veni veste la 
împăratul că vrăjmașii lui cu oştire și mai mare 
s-au ridicat asupra lui. 

Se găti dară și el de război și plecă s-o 
întâlnească. Făt-Frumos iară se rugă să-l lase și 
pe dânsul să meargă, și iară fu huiduit. 

Dară daca dobândi voie, porni iară cu iapa 
lui. Fu și de astă dată de râs şi de bătaie de joc, 
când l-a văzut oștirea că iară se înnomolise și nu 
putea să-și scoață iapa din noroi de fel, de fel. 

Îl lăsară înapoi dară el ajunse și acum mai 
nainte la locul de luptă, prefăcut în Făt-Frumos, 
călare pe calul cu aripi, și îmbrăcat în hainele 
lui cele cu cerul cu stelele. 

Oștile deteră în tâmpene și în surle și se 
loviră, iar Făt-Frumos, daca văzu că vrăjmașii 
sunt mai puternici, se repezi din munte și-i puse 
pe goană. 

Împăratul se întoarse iară vesel, multumind 
lui Dumnezeu de ajutorul ce i-a dat, şi iară 
porunci ostașilor să scoaţă din noroi pe 
nevoiașul de sacagiu. Iar el era împăcat cu 


cugetul său și se bucura în ascunsul sufletului 
său de izbândele sale. 

Împăratul de mâhni până în fundul inimei 
sale când auzi că vrăjmașii se ridică de a treia 
oară cu oaste și mai mare și că a ajuns la 
hotarele împărăției sale câtă frunză și iarbă; un 
plâns îl năpădi, de să ferească Dumnezeu! și 
plânse, și plânse, până ce simţi că-i slăbesc 
vederile. Apoi își strânse şi dânsul toată oastea 
şi porni la bătălie cu nădejde în Dumnezeu. 

Făt-Frumos porni și el tot pe oţopina lui. 

Iar după ce trecu toată oastea făcând haz de 
dânsul cum se muncea ca să-și scoaţă iapa din 
noroi, se îmbrăcă cu hainele cele cu soarele în 
piept, luna în spate și doi luceferi în umeri, îşi 
lăsă părul de aur pe spate, încălecă calul și într- 
un minut fu iarăși pe munte, unde aștepta să 
vază ce s-o întâmpla. 

Se întâlniră oștile, se loviră din mai multe 
părți și se tăiau unii pre alții fără de cruţare, 
atâta erau de înverșunaţi ostașii. lar când fu 
către seară, când văzu că oștirea vrăjmașe era să 
ia în goană pre a împăratului, unde se repezi 
odată Făt-Frumos din munte ca un fulger; și 
unde trăsni în mijlocul lor, încât se îngroziră de 
nu mai știau ce fac. Strălucirea hainelor lui Făt- 


Frumos până într-atâta orbise și zăpăcise pe 
vrăjmaș de nu mai știau oștile unde se află. Făt- 
Frumos lovea cu pala de zvânta, în toate părțile. 
Groaza intrase în inimile protivnicilor și îi 
tulburase de își uitaseră de bătălie, ci cătau cum 
să se mântuiască cu viaţă. O luară la sănătoasa 
cari încotro vedea cu ochii dând năvală unii 
preste alții de-și rupeau gâturile. Făt-Frumos 
însă îi gonea și-i secera cu pala ca pe buruienele 
cele rele. 

Împăratul îl văzu sângerat la mână, la care se 
crestase însuși, și îi dete năframa sa ca să se 
lege. Apoi se întoarse acasă izbăviţi de 
primejdie. 

Când veniră, găsiră iară pe Făt-Frumos în 
noroi cu iapa, și iarăși porunci de îl scoase. 

Și sosind acasă împăratul căzu la boală de 
ochi și orbi. Toţi vracii și toţi filosofii carii 
citeau pe stele fură aduși, și nimeni nu putură 
să-i dea nici un ajutor. Într-una din zile, 
sculându-se din somn împăratul, spuse că a 
văzut în vis un bătrân care i-a zis că daca se va 
spăla la ochi și daca va bea lapte de capră roşie 
sălbatică va dobândi vederile. 

Auzind astfel ginerii săi, porniră cu toţii, cei 
doi mai mari singuri, fără să ia şi pe cel mic, și 


fără a voi să-l lase măcar a merge împreună cu 
dânșii. lară Făt-Frumos chemă calul și merse cu 
dânsul prin smârcuri, găsi capre roşii sălbatice, 
le mulse și când se întorcea, se îmbrăcă în haine 
de cioban și ieși înaintea cumnaţilor săi cu o 
doniţă plină cu lapte de oi. Ei îl întrebară ce 
lapte are acolo, iară el le răspunse, prefăcându- 
se că nu-i cunoaște, că duce lapte de capră roşie 
la împăratul care visase că-i va veni vedere daca 
va da cu acel lapte pe la ochi. Atunci ei se 
încercară a-i cumpăra laptele; dar ciobanul le 
răspunse că laptele nu-l dă pe bani ci că, daca 
voiesc să aibă lapte de capră roşie, să se zică că 
sunt robii lui, şi să rabde ca să le pună pecetea 
lui pe spinarea lor, măcar că ei au să se ducă și 
să nu mai dea pe la dânsul. 

Cei doi gineri se socotiră că ei pentru că sunt 
împărați şi gineri de împărat n-o să le pese 
nimic, se lăsară, deci, de le puse pecetea lui în 
spinare, și apoi luară laptele și-l aduseră 
vorbind între dânșii pe drum: "De se va încerca, 
nerodul, să ne zică ceva, îl facem nebun, şi tot 
noi vom fi mai crezuţi decât dânsul". 

Se întoarseră la împăratul, îi deteră laptele, 
se unse la ochi și bău, dară nu-i ajută nimic. 
După aceea veni și fiica cea mică la împăratul 


și-i zise: 

- Tată, iată ia și acest lapte, pe care îl aduse 
bărbatul meu, unge-te și cu dânsul, așa te rog. 

- Ce lucru bun a făcut nătărăul de bărbatul 
tău, răspunse împăratul, ca să facă și acum ceva 
de ispravă? N-a putut face nimic ginerii mei 
ceilalți, cari m-au ajutat așa de mult în războaie, 
şi tocmai el, nătângul, o să-mi poată ajuta? Şi 
apoi nu v-am zis că n-aveţi voie a vă mai arăta 
înaintea feţei mele? Cum ai cutezat să calci 
porunca mea? 

- Mă supui la orice pedeapsă vei binevoi să- 
mi dai, tată, numai unge-te, așa te rog, și cu 
acest lapte ce ţi-l aduce umilitul tău rob. 

Împăratul daca văzu că atât de mult se roagă 
fiica-sa se înduplecă și luă laptele ce-i adusese, 
şi apoi se unse cu dânsul la ochi o zi, se unse și 
a doua zi, și cu marea sa mirare simţi că pare că 
începuse a zări ca prin sită; și daca se mai unse 
şi a treia zi, văzu cum vede toți oamenii cu ochii 
luminaţi și limpezi. 

După ce se însănătoși, dete o masă mare la 
toți boierii și sfetnicii împărăției, şi după 
rugăciunea lor priimi şi pe Făt-Frumos săEșează 
în coada mesei. 

Pe când se veseleau mesenii și se chefuiau, se 


sculă Făt-Frumos și, rugându-se de iertare, 
întrebă: 

- Mărite împărate, robii pot şedea cu stăpânii 
lor la masă? 

— Nu, nicidecum, răspunse împăratul. 

- Apoi daca este așa, și fiindcă lumea te știe 
de om drept, fă-mi şi mie dreptate, și scoală pe 
cei doi oaspeţi carii șed d-a dreapta și d-a 
stânga măriei tale, căci ei sunt robii mei; și ca să 
mă crezi, pune să-i caute și vei vedea că sunt 
însemnați cu pecetea mea în spinare. 

Cum auziră ginerii împăratului, o băgară pe 
mânecă şi mărturisiră că așa este; îndată fură 
nevoiţi a se scula de la masă și a sta în picioare. 

Iară cătră sfârșitul mesei, Făt-Frumos scoase 
năframa care i-a fost dat-o împăratul la bătălie. 

— Cum ajunse năframa mea în mâinile tale, 
întrebă împăratul? Eu am dat-o îngerului 
Domnului care ne-a ajutat la război. 

- Ba nu, mărite împărate, mie mi-ai dat-o. 

- Apoi daca este așa, tu ești acela care ne-ai 
ajutat? 

— Eu, mărite împărate. 

- Nu se poate, adaose iute împăratul, și daca 
vei să te crez, arată-te așa cum era atunci acela 
căruia am dat năframa. 


Atunci el se sculă de la masă, se duse de se 
îmbrăcă cu hainele cele cu soarele în piept, luna 
în spate și doi luceferi în umeri, își lăsă părul pe 
spate și se înfățișă împăratului și la toată 
adunarea. 

Cum îl văzură mesenii, îndată se rădicară și 
se minunară; Făt-Frumos era atâta de mândru și 
strălucitor, încât la soare te puteai uita, dar la el 
ba. 

Împăratul, după ce lăudă pe fiică-sa pentru 
alegerea sa cea bună, se dete jos din scaunul 
împărăției și ridică în el pre ginerele său, Făt- 
Frumos; iară el, cea dintâi treabă ce făcu, fu de 
a da drumul din robie cumnaţilor săi, și în toată 
împărăţia se făcu bucurie mare. Eram și eu p- 
acolo, și la masa împărătească: 

Căram mereu la vatră, lemne cu frigarea, 

Duceam eu la masă, glume cu căldarea 

Pentru care căpătai: 

Un năpăstroc de ciorbă 

Ș-o sântă de cociorbă 

Pentru cei ce-s lungă vorbă, 

Și încălecai p-o șea și v-o spusei d-voastră 
așa. 

Și mai încălecai p-o lingură scurtă, s-o dai pe 
la nasul cui n-ascultă. 


Făt-Frumos cel rătăcit 


A fost odată ca niciodată etc. 

A fost odată o păreche de oameni, muncitori, 
de! cum dă Dumnezeu. Toată nădejdea lor era 
într-o iapă cu care se hrăneau. Și ar fi voit și ei 
să aibă un copilaș, dar fu peste poate. Cercetară 
în dreapta și în stânga, ca să afle niscaiva 
leacuri care să le desfacă făcutul stărpiciunei 
lor, dară, ași! parcă întâlnea tot surzi și muţi. 
Nimeni nu știa să-i înveţe ceva. 

Mai umblară ei ce umblară și, la urma 
urmelor, aflară despre un vrăjitor meșter carele 
închega şi apele. Creștinul se duse și la dânsul, 
îi spuse păsul lui și îi ceru leacuri. Vrăjitorul n- 
aşteptă multă rugă și, după ce se învoiră, îi dete 
un măr. 

— Din acest măr, zise el, să mănânce numai 
soția dumitale. Dară bagă de seamă să n-apuce 
din el nici o făptură cu viaţă de pe lumea asta. 

— Cât despre aia, n-ai grije, răspunse omul. 


Lasă pe mine; nu mi-ai dat mie în mână mărul? 
Acum să fii odihnit. 

Luând mărul, omul nu se mai gândea dară 
decât la bucuria ce o să simță el și nevasta când 
s-or vedea împresuraţi de copii. Și cu gândurile 
astea ajunse acasă și dete mărul neveste-sei, ca 
să-l mănânce, fără să-i mai spuie altceva. 

Ea priimi mărul cu bucurie. Și după ce plecă 
bărbatul în trebile sale, se așeză pe pragul ușei, 
curăți mărul și-l mâncă. lepşoara ieşise şi ea din 
grajd, și veni la stăpână-sa, că era învățată la 
traista cu grăunţe. Negăsind nimic de ronțăit, 
luă și ea cojile de măr, pe care le lepădase 
stăpână-sa și le mâncă cu multă poftă, ca pe 
niște trufandale. 

Nu trecu mult și atât stăpâna, cât și iepșoara 
se simţiră a fi luat în pântece. Și după nouă luni 
femeia născu un copilaș de drăguleţ; iar iepșuna 
un mânzuleţ gingaș. 

Îndoită fu bucuria omului când se văzu și cu 
copil, și cu mânz. Şi fiindcă acesta se născuse 
odată cu fiul său, hotărî ca nimeni să nu 
încalece pe dânsul, fără numai fiu-său, când s-o 
face mare. 

Botezară copilul și îngrijiră de dânsul, mă 
rog, ca unul la părinţi. Copilul crescu şi se făcu 


mare. Când era d-un an, parcă era de cinci; iară 
când fu de cinci, parcă era de cincisprezece, și 
de ce creștea, d-aia se făcea mai frumos și mai 
drăgălaș. 

Darămite de învăţat? Învăţa ca nealţii pe 
lumea asta albă. N-apuca să auză de la dascăl 
ceva, că el învăţa mai din adânc decât dascălul. 
Și astfel ajunsese de poveste. Unii zicea că știa 
carte până în glezne, alții zicea că până în 
genunchi, iară alţii, până în brâu. De m-ar fi 
întrebat pe mine, eu le-aș fi spus că știa carte 
până în gât. Dară fiindcă nimeni nu m-a 
întrebat, iacă tac și eu din gură ca un pește, și 
nu mai zic nimănui nici pis! 

Astfel fiind, într-una din zile ce-i vine 
drăcosului de copilaș, că numai încălecă pe 
mânzul lui, și mi ţi-i dete călcâie; iară mânzul, 
carele și dânsul crescuse de se făcuse un 
cârlănaș zburdalnic de n-avea astâmpăr, o rupse 
d-a fuga cu băiat cu tot, și duși au fost până în 
ziua de astăzi. 

Când prinseră de veste părinţii că băiatul nu 
e, caută-l în sus, caută-l în jos, nu e; ba mai în 
dreapta, ba mai în stânga, de loc! Mai cercetară 
pe ici, mai cercetară pe dincoaci, ași! nici 
pomeneală nu era de el! Tocmai târziu hei! 


aflară de la niște drumeţi că au văzut un 
băieţandru călare pe deșelate pe un călușel, care 
se ducea ca vântul. Ei ziceau că n-apucară să se 
uite după dânsul, ca de când se apucase să le 
spuie, și pieri din ochii lor ca o nălucă, ca și 
când n-ar mai fi fost. 

Îl plânseră părinții până când se istoviră și 
dânșii, şi ochii din lacrămi nu și-i mai uscară; 
dară în deșert, că fiul lor nu se mai întoarse. 

Pasămite ei, daca s-au lăsat zburdălniciei lor 
şi s-au văzut la câmp, nu s-au mai gândit în 
urmă, ci au întins la drum zbenguindu-se și 
încurcându-se, până ce, când băgară de seamă, 
ajunsese pe niște tărâmuri necunoscute. 

Aci stătură să se mai odihnească. Şi, voind să 
se întoarcă, ei se rătăciseră. Nu mai știau nici pe 
unde veniseră, nici pe unde să se întoarcă. 
Atunci băiatul începu să plângă și să dorească 
de părinți. 

Mai cu seamă când s-a văzut singur, singurel, 
el care nu era ieşit din casa părinţilor, începu 
să-l ia niște răcori de nu știa ce va să zică asta. 

Calul, daca văzu așa, începu să-l îmbuneze, 
ba că o să facă cutare lucru, ba că cealaltă. Până 
una alta, își cătară un culcuș unde să mâie peste 
noapte. Se odihniră și dormiră sub 


acoperământul cerului. 

A doua zi, nici tu masă, nici tu casă, băiatul 
începu iarăși să plângă și să voiască să se 
întoarcă la părinți. Cătară să-și găsească urmele 
pe unde veniseră; dar nu găsiră nici piculeţ de 
urmă. Daca văzu și văzu, calul zise: 

- Stăpâne, am făcut o greșeală care nu se mai 
poate întoarce. Dă-mi voie să mă duc să caut 
vreun mijloc ca să ne căpătuim. 

— Asta nu se poate, odată cu capul, răspunse 
băiatul. După ce am ajuns pe aste tărâmuri 
neumblate, prin pustietăţi fără locuitori, să mă 
lași și tu? Singur nu pot sta, uite, nici olecuţă. 

— Încinge-te cu frâul meu, și, când ve vedea 
vro nevoie, scutură-l și într-o clipă sunt la tine. 
Eu mă duc să caut pe unde să ieşim la lume, și 
cum să ne chivernisim. 

Calul, vedeți d-voastră, era năzdrăvan. 

Cu mare anevoinţă se dezlipi calul de 
stăpânul său. 

Umblă ce umblă și se întoarse numaidecât. El 
vânturase văzduhul și cutreierase pământul 
până nu apucase să i se urască băiatului; şi 
întorcându-se spuse băiatului că i-a găsit un loc 
unde să se bage argat. ÎI și învăță ce să facă și 
cum să dreagă ca să argățească cu folos. 


Încălecă băiatul calul, când auzi că are să-și 
găsească unde să se căpătuiască, și porni ca 
vântul, precum și venise. 

Ajungând la niște zâne, făcu precum îl 
învățase calul. 

Cele trei zâne, căci trei erau ele, se cam 
codeau să-l priimească; iară daca stărui, se rugă 
şi se făgădui că o să fie harnic și credincios, ele 
îl priimiră. 

Așezându-se el acolo la zâne, băiatul se puse 
cu toată inima pe muncă și, când era ceva de 
făcut mai greu sau mai anevoios, îşi chema calul 
şi îi da ajutor. 

Calul, carele nu știu de unde aflase tainele 
zânelor, vezi că nu era el de florile mărului 
năzdrăvan, spuse băiatului să fie cu mare 
băgare de seamă că în baia zânelor, într-un timp 
hotărât, are să curgă aur, și atunci să apuce el 
înaintea zânelor să se scalde. Îi mai spuse să 
ochească prin poliţile cu haine ale zânelor, când 
îl va pune să deretece, niște nuci pe care le avea 
zânele și le îngrijea ca pe ochii lor din cap. 

Băiatul făcu întocmai precum îl învățase 
calul. 

Într-o zi când zânele se dusese la vânătoare, 
fără grije, băiatul auzi în baia zânelor un susur 


de apă mai răsunător decât altă dată. Temându- 
se, el chemă calul, care veni într-o clipeală de 
ochi. El, cum văzu cele ce se petrec în baie, puse 
pe băiat de se dezbrăcă îndată și îl împinse în 
baie de se îmbăie. Când ieși d-acolo, ce să 
vedeţi d-voastră, cinstiți boieri? Părul i se făcuse 
cu totul de aur, și-i crescuse de bătea pulpele, 
încât nu te îndurai să-ţi iei ochii de la el. 

Și luând şi nucile, pe cari le ochise el, 
încălecă și pe ici ţi-e drumul! 

Cum păși pragul porţii începu casele a ţipa de 
ar fi deșteptat și pe morţi din groapă. Auzind 
zânele țipătul se întoarseră acasă numai cât ai 
zice mei. Ele văzură că lipsește argatul de acasă, 
spălăcitura ce mai rămăsese în baia unde se 
îmbăiase argatul și nucile ce lipseau; nu mai 
zăboviră, ci se luară după dânsul. Cât p-aci să 
puie zânele mâna pe ei. Și fugi, zânele după 
dânșii; ei fugi! zânele după dânşii. Daca văzu și 
văzu calul primejdia, întinse pasul la drum și 
începu a zbura ca gândul, până ce, tocmai când 
era zânele să-i prinză, ei trecură de pe tărâmul 
lor și se opriră. 

Puterea zânelor până aci era. Iară daca 
văzură ele că le trecu otarele, începură cu binele 
a se ruga de el ca să-și taie părul să li-l dea lor; 


dară băiatul le făcea cu bâz! Ele se rugară ca 
barim nucile cu haine să le dea. Băiatul le arătă 
coltucul. Atunci zânele se rugară ca încailea să 
le arăte părul, să se bucure și ele de vederea lui. 
Atunci băiatul își răsfiră părul, încălecă și zbură 
cu bidiviul lui. 

Zânele se uitară cu jind la dânsul și 
nemaiavând ce face, se întoarseră acasă şi 
vorbiră între ele ca să nu mai bage argat strein 
la curtea lor, cât or trăi ele. 

După ce ajunse pe moşia unui împărat mare, 
calul învăţă pe băiat ce să facă. El ascultă și se 
duse de se băgă argat la grădinarul împăratului. 
Până a nu se învoi cu grădinarul, el își puse o 
bășică de vacă în cap, în care își ascunse părul 
cel de aur. 

Grădinarul îl învăţă cum să facă brazde, să 
semene flori, să le răsădească şi să le 
îngrijească. Și îl luase la ochi, căci era spirt, ştii, 
colea, cum trebuie omului, mână dreaptă, nu 
altceva. Totuși slugile din curtea împărătească îl 
numiră cheleș. Şi, cheleș în sus, cheleş în jos, 
până ce îi rămase numele Cheleş. 

Grădinarul împărătesc îmbătrânise la curtea 
împăratului. El era om destoinic, cu frica lui 
Dumnezeu și cinstit. Slujba lui de căpetenie era 


să ducă în toată dimineaţa câte un mănunchi de 
flori la cele trei fete care le avea împăratul. 

Îmbolnăvindu-se grădinarul într-una din zile, 
chemă pe argatul său și îi spuse să aleagă din 
florile cele mai frumoase atâtea câte să-i ajungă 
a face trei legături de flori și să le ducă fetelor 
împăratului. 

Cheleșul se duse de culese flori și făcu trei 
legături, una mai mare, alta mijlocie și alta mai 
mică. Pe cea mai mare, care era alcătuită din 
flori ce începuse a se trece și abia mai 
mirosinde, o dete fetei împăratului cea mai 
mare. Legătura mijlocie cu flori ce erau tocmai 
în floare o dete fetei cele mijlocii; iară legătura 
cea mai mică ce avea flori numai boboace, cari 
acum se deschideau, o dete fetei celei mici. Cum 
dete florile, o tuli d-a fuga, și se apucă de lucru 
prin grădină. 

Fetele se mirară de aceasta, și cu toatele se 
duseră la împăratul și-i arătară florile. 
Împăratul chemă pe grădinar să-i spuie ce 
noimă să aibă florile ce trimisese fetelor sale. 

Grădinarul se sperie când auzi că așa bolnav 
este chemat la împăratul. 

Iară daca se duse, cu inima tremurândă, și 
auzi de la împăratul șiretenia cu florile, el se 


dezvinovăţi și spuse că, bolnav fiind în acea zi, 
trimisese pe argat să ducă florile. 

Chemând și pe Cheleș, el, daca veni, se 
apropie cu sfială și răspunse: 

— Să trăiţi, luminate împărate, întru mulți 
ani! Când am cules florile și am făcut acele 
mănunchiuri, n-am avut nici un gând rău, 
martor mi-e Dumnezeu! ci am dat fiecăreia din 
domniţe flori ce le arată care cum este. 

- Și cum ai cutezat, tu, un cheleș ca tine, să 
faci una ca asta? 

— Atâta m-a tăiat capul și m-a dus mintea, 
luminate împărate, atâta am făcut. Măria ta 
judecă și fă ce e cu dreptul. 

Împăratul rămase pe gânduri. El, deşi s-a 
întristat, dară mai mult s-a bucurat că îi aduse 
aminte ceea ce trebuia să facă el ca un părinte. 

Apoi trimise o pungă cu bani argatului. 
Acesta se duse și-i dete grădinarului, sub cuvânt 
că el nu știe ce să facă cu ei, ca unul ce are de 
toate de al stăpânu-său. 

Nu trecu mult și, viind o sărbătoare, 
împăratul cu toţi curtenii și bătrânii împărăției 
merse la biserică. Între bătrânii și credincerii 
curţii era și grădinarul. Numai fata cea mică 
rămase acasă. 


Argatul, văzându-se singur, descinse frâul de 
pe lângă sine, scoase dintr-o nucă niște haine de 
aramă, din cele luate de la zâne, se găti bine, 
intră în grădină, sună frâul și veni calul înșelat, 
dar neînfrânat și, punându-i frâul în cap, argatul 
încălecă și prinse a-și încurca calul prin grădină. 
Fereastra fetei de împărat celei mici da în 
grădină şi ea văzu tot ce se petrecu. 

După ce strică grădina, argatul se duse ca 
fulgerul la biserică, dete calul în mâna unui om 
ce sta afară, ca să i-l ţie, și el intră în biserică. 
Aci merse înfipt la mir, se ploconi în dreapta, se 
ploconi în stânga şi ieşi afară. 

Toţi cei din biserică se mirară de dânsul. 
Până și împăratul zicea că nici el nu mai văzuse 
așa voinic frumos. 

Argatul de la grădinărie, cum ieși din 
biserică, încălecă și într-un suflet ajunse la 
grădina împărătească și descălecă și porunci 
calului să facă la loc tot ceea ce stricase. Calul 
se puse și numaidecât îndreptă grădina și o făcu 
şi mai frumoasă de cum fusese. 

Fata împăratului cea mică vedea de la 
fereastră și tăcea. Când se întoarse de la 
biserică, surorile cele mai mari zise celei mai 
mici: 


- Ce rău ai făcut de n-ai venit și tu la 
biserică, că a venit un tânăr îmbrăcat așa și așa, 
a făcut așa și așa, și numaidecât a plecat, de au 
rămas toţi cu ochii după el. 

Fata cea mică asculta și tăcea. 

Dară grădinarul, când intră în grădină, stătu 
în loc și se miră. Apoi își închipui el că poate d- 
aia i se pare grădina mai frumoasă, unde nu 
intrase de mult într-însa. 

Peste câtva timp veni iarăși o sărbătoare și 
împăratul se duse la biserică iarăși cu toată 
curtea lui. De astă dată fata cea mică se făcu 
bolnavă într-adins, rămase acasă și se puse la 
fereastră. 

Argatul de al grădinărie scoase de astă dată 
niște haine de argint, scutură frâul și încălecă pe 
cal, carele venise cât ai clipi. Și iarăși 
încurcându-l prin grădină, o strică şi mai rău 
decât întâia oară și iarăși merse la biserică, făcu 
ca și de-lalt rând și se întoarse acasă, porunci 
calului să dreagă grădina, carele o făcu încă o 
dată mai frumoasă decât era. 

Fata împăratului cea mică privea de la 
fereastră şi tăcea. Îi spuseră surorile, îi spuse 
mumă-sa, îi spuse tată-său de tânărul cel 
mândru ce venise la biserică și despre care 


nimeni nu știa de unde era. 

Ea asculta și tăcea. 

Mai trecu ce trecu și iarăși, într-o sărbătoare 
mare, împăratul merse la biserică cu toți 
sfetnicii săi și cu toţi curtenii tineri și bătrâni. Şi 
de astă dată fata cea mică a împăratului se 
prefăcu că este bolnavă și rămase acasă. Între 
curtenii împăratului cari merseră la biserică era 
și grădinarul, fiind bătrân, credincios și vechi 
slujbaș al împăratului. 

Argatul cel cheleș daca se văzu singur, 
scutură frâul şi-şi chemă calul. De astă dată 
scoase din găoacea de nucă rândul de haine cel 
de aur, se găti frumos, înfrână calul ce venise 
numai înșelat, își lăsă părul de aur pe spate, 
încălecă, îşi încurcă calul prin grădină, pe care o 
strică de tot, și apoi se duse ca și de-lalt rând la 
biserică, merse la mir, se ploconi în dreapta și în 
stânga și ieși. 

Întorcându-se acasă, porunci calului de făcu 
grădina de trei ori mai frumoasă decât era. 

Fata împăratului îl văzu și când ieși, și când 
se întoarse, și ceea ce făcu, dară tăcea. 

Când se întoarseră de la biserică, împăratul și 
toți cu totul spuseră fetei celei mici a 
împăratului minunea ce văzuseră. 


- Daca n-ai fost și tu la biserică, îi ziseră, să fi 
văzut cum a veni acel Făt-Frumos strein, cu 
părul de aur, ce mândru era când s-a aplecat în 
dreapta și în stânga la toţi cei din biserică și 
cum a ieşit apoi, fără să bage pe nimeni în 
seamă. 

Fata împăratului se făcea că ascultă, dară 
tăcea într-însa și râdea înfundat. Vezi că știa ea 
ce ştia. 

Grădinarul, daca se întoarse de la biserică și 
văzu frumuseţea aia de grădină ce făcuse calul 
argatului, se tot freca la ochi și nu-i venea de 
loc să crează. Asta să fie grădina, ori ba? și 
credea că a rătăcit prin altă grădină. Nu o mai 
cunoștea. Și, văzând pe argat, îl întrebă despre 
acea schimbare; iar argatul își cerea iertăciune, 
spuind că el a făcut ceea ce învățase de la 
stăpânu-său. 

Darămite când văzu împăratul? Scoase și dete 
o pungă de bani grădinarului, pentru că-i făcuse 
o grădină, de nu se mai găsea ca asta la nici un 
împărat. 

Și mai trecând ce mai trecu, împăratul își 
aduse aminte de cele trei mănunchiuri de flori. 
Atunci se vorbi cu împărăteasa cum să facă să-și 
dea fetele la casele lor. 


Cum se află de această hotărâre 
împărătească, începu a veni peţitori de pe la fel 
de fel de împărați. Fetele, adecă cea mare şi cea 
mijlocie, își aleseră câte un fecior de împărat și 
se duseră după bărbaţii lor. 

Fata însă cea mică nu voia să se mărite cu 
nici un chip. Ba să-i dea pe feciorul cutărui 
împărat, ba pe al cutărui; ași! ea zicea că nu-i 
place nici unul. Ce să facă bietul împărat? Se 
sfătui cu boierii și găsiră cu cale să stea fata 
într-un pridvor, cu un măr de aur în mână, să 
treacă toţi fiii de împărați şi de boieri pe 
dinaintea ei, și, pe care îl va plăcea, să-l 
lovească cu mărul. 

Așa și făcură. 

Trecură fiii de împărați carii veniseră în pețit, 
dară ca să lovească pe vreunul ba. 

Trecură și fiii de boieri mari ai împărăției, 
dară ca să lovească pe vreunul, nici gând n-avu. 
În cele mai de pe urmă trecură toți tinerii 
buni și răi din împărăție, și din boiernași și din 

prostime, şi nici nu nu se uită la dânșii fata ce 
sta cu mărul în mână. Trecând și argatul de la 
grădinărie, din întâmplare, pe acolo, fata îl lovi 
cu mărul drept în cap. 

Fiii de împărați și de boieri rămaseră ca 


bătuți de Dumnezeu, când văzură una ca 
aceasta. 

Împăratul zise că trebuie să fie o greşeală, și 
pofti pe fiii de împărați și de boieri să mai 
treacă o dată. 

Trecură toţi cu totul, și nu lovi pe nimeni; 
zise şi cheleşului să treacă, și de astă dată tot pe 
el îl lovi. 

Împăratul nu se putea învoi ca să ia fie-sa de 
bărbat un așa om prost şi pofti pe toată 
adunarea să mai treacă o dată, căci, negreșit, 
trebuie să fie o greșeală a fetei. 

Trecură și a treia oară, și tot pe argatul cel 
cheleș îl lovi cu mărul fata împăratului. 

Atunci împăratul, neavând încotro, dete de 
bărbat fie-sei pe argat, dară îi și oropsi, 
gonindu-i de la casa lui. 

Ei se duseră de la faţa împăratului, care îi 
oropsise, cu lacrămile în ochi și cu inima 
smerită, și-şi aleseră loc de trai un bordei în 
care ținuse împăratul niște bivoli. Apoi 
aducându-și aminte fata împăratului de ceea ce 
făcuse în grădină, îl îndemnă să-și cheme calul. 

Argatul, ginerele împăratului, făcu precum îi 
zisese soția, chemă calul și-i porunci să-i facă 
niște palaturi sub pământ, fără seamăn pe lume. 


Calul nu întârzie și le făcu niște palaturi 
înfricoșate. Nu se găsea la împăratul în casă ce 
se găsea în palaturile lor. Şi bogății, și 
scumpeturi, și tot ce ai poftit se găsea la dânșii. 

Și mai trecând câtânică vreme la mijloc, se 
pomeni împăratul cu veste de la un alt împărat 
să iasă la război. Împăratul chemă în ajutor pe 
ginerii săi, feciorii de împărați, carii și veniră și 
se lăudau cu isprăvile ce au să facă. 

Când veni vremea a merge la război, iată că 
se înfățișe la împăratul şi argatul, ginere al său, 
şi ceru să-l ia și pe dânsul la război, că poate va 
tăia şi el vrun vrăjmaș. 

Împăratul și ginerii cei mari îl înfruntară, 
zicând să-i lase în pace, să nu-i mai poarte şi lui 
grija p-acolo. El stărui și împăratul se înduplecă 
şi porunci să-i dea și lui o mârțoagă de cal și o 
rugină de paloș. 

Argatul încălecă voios şi porni înaintea 
oștilor. Când ajunse la o lăcoviște pe unde 
trebuia să treacă, el înnomoli calul și începu să-l 
bată ca să iasă de acolo, dară în deșert. 
Ajungându-l împăratul cu ginerii cei mari și cu 
toată oastea, trecu pe lângă dânsul clătinând din 
cap, iară ostașii își dedeau coate și râdeau. 

După ce trecură și se depărtară de nu se mai 


văzură, argatul scutură frâul, și iată că îndată și- 
i sosi calul. Îi spuse ce avea de gând să facă și 
ceru povaţă. Calul îl învăţă ce să facă, când va fi 
dinaintea vrăjmașului. După ce luă în cap ce-l 
învăţă calul, încălecă și porni și el. 

Ajungând la război și văzând pe ai săi 
încăieraţi cu vrăjmașii, tocmai când aceştia erau 
să dovedească pe socru-său și pe cumnaţii săi, 
unde mi se ridică de trei stânjeni pe dasupra 
oștilor și zbură drept la împăratul socru-său, îi 
tăie degetul cu inelul și-l luă cu sine. Apoi se 
lăsă asupra vrăjmașului și tăia în carne vie cu 
nemilostivire, întocmai ca un muncitor vrednic 
când trage cu coasa nemiluit. 

Iar când îl înteţea vrăjmașul, calul se urca ca 
fulgerul în sus și se ţinea bine de coama lui. 
Apoi când se lăsa în jos, tăia cum știa el în legea 
lui să taie. Aşa, vezi, îl învățase calul. 

De trei ori se urcase în sus, când năvălise 
vrăjmașul asupra lui, și de trei ori se lăsase ca 
un vârtej asupra oastei vrăjmășești. La fiecare 
dată cădeau d-a stânga și d-a dreapta lui cu 
grămada și făcea uliţi, uliți pe unde mergea. în 
mai puţin ca de când mă apucai să vă povestesc, 
mormane de morţi se vedea pe unde trecuse el. 

Așa spaimă grozavă băgă el în inimile 


vrăjmașului, încât prinse a fugi, iar el a-i goni și 
a-i tăia ca pe niște vite. 

Împăratul socru rămase înmărmurit când 
văzu atâta vrednicie. După fuga vrăjmașului, el 
stătu locului și mulțumi lui Dumnezeu că le-a 
trimes pe îngerul său de i-a scăpat din mâna 
dușmanului, care vrea să-i piarză, și mai multe 
nu. 

Argatul, ginerele împăratului, după ce-l 
mântui, se întoarse înaintea lui, dete drumul 
calului său, încălecă iară pe mârţoaga ce-i dase 
împăratul și se chinuia a ieși din nomol. 

Împăratul se întorcea cu voie bună de la 
oaste și dând peste dânsul înnomolit încă în 
noroi, porunci la vro doi ostași de-l scoase d- 
acolo. 

Și ajungând acasă, ginerele împăratului cel 
cheleș spuse neveste-sei ce făcu. Ea se bucura 
din toată inima. 

Toată oastea vorbea de îngerul Domnului 
care le dăduse atâta ajutor și-l semuia cu 
străinul care venise la biserică. Însuși împăratul 
bănuia aceasta, și ar fi dorit ca să-l mai 
întâlnească o dată, să-i mulţumească. Dară ia-l 
de unde nu e. 

Mai trecând ce mai trecu, împăratul ajunse 


de orbi. Toţi vracii se adunară și-i dădură 
leacuri, dară nici unele din buruienele lor nu-i 
dară înde bine. Vrăjitoarele puseră apă la stele 
şi-i aduseră și-i descântară, tot însă ce punea la 
ochi mai rău îi făcea, dară mai bine de loc. În 
cele din urmă un cititor de stele și vraci mare fu 
adus cu multă cheltuială din ţări streine, și 
acesta spuse că până când împăratul nu va avea 
lapte de pasăre de peste apa Iordanului cu care 
să se ungă la ochi, nu-i va veni văzul. 

Atunci puse împăratul oameni să strige prin 
toată împărăţia că cine se va găsi să aducă lapte 
de pasăre de preste apa Iordanului, acela și știe 
cu bună încredințare că va dobândi cal 
împărătesc și jumătate împărăţia. Dară strigară 
de surda, căci nu se găsi nimeni carele să se 
însărcineze cu această slujbă. 

Ginerii împăratului cei mari, daca văzură așa, 
se legară că ei vor aduce laptele trebuincios și 
încălecară pe cai buni împărăteşti, luară cu 
dânșii slujitori şi bani. Umblară ei, cătară și nu 
putură afla ce cătau. În cele din urmă dete peste 
un înșelător, carele le dete lapte ca tot laptele și 
le luară o mulțime de bani. Ei se întoarse cu 
bucurie la casa socrului lor. 

În aceeași vreme și ginerele împăratului, 


argatul, plecă după lapte de pasere. El scutură 
frâul şi îndată și veni bidiviul lui. Îi spuse ce 
voia, și calul îi răspunse: 

— Ce e mai lesne, stăpâne; căci acolo locuiesc 
şi eu. 

Încălecă și porni. După ce ajunse, luă lapte de 
pasere de preste râul Iordanului și în câteva zile 
se întoarse acasă, cam tot odată cu cumnațţii săi. 

Aceștia merseră la împăratul, îi aduseră lapte 
de al lor, cu care dete pe la ochi împăratul și 
rămase ca întâi, orb ca toţi orbii. Nu-i folosi 
nimic. Merse și argatul și-i aduse și el lapte, 
dară adevărat lapte de pasere de preste râul 
Iordanului. Împăratul nu prea voia să dea pe la 
ochi. După stăruința împărătesei și a sfetnicilor, 
se înduplecă și se unse. Cum puse la ochi lapte 
de acesta, băgă de seamă că vede ca prin sită. 
Mai dete o dată, văzu ca prin ciur; când se unse 
şi a treia oară, văzu luminat ca toți oamenii. 

Împăratul iertă pe argat de fapta lui de mai- 
nainte. Ginerele său cel mic, daca văzu așa, rugă 
şi el pe împăratul să vie să le vază locuinţa. 
Împăratul se înduplecă și merse. Când ajunse 
acolo, ce să-i vază ochii? Ce nu era în palaturile 
lui era în locuinţa ginerelui său cel mai mic. 

Văzând mirarea de care era coprins 


împăratul, ginerele său cel mai mic se încumetă 
şi zise: 

— Eu sunt, mărite împărate, cel ce am venit 
de trei ori în biserică. 

Împăratul aruncă ţintă ochii la el. 

— Eu sunt cel ce ţi-am făcut grădina cea 
frumoasă. 

Împăratul parcă nu-i venea să crează spuselor 
lui. 

— Eu sunt, mai zise, cel ce v-am scăpat în 
război din mâna nelegiuiţilor ce se sculaseră să 
te răpuie. 

Împăratul rămase stâlpit de mirare. Apoi, mai 
viindu-și în fire, îi zise: 

- Cum poţi dovedi zisele tale? 

Atunci ginerele său cel mic ieși afară, scutură 
frâul, scoase hainele de aur din găoacea de nucă 
unde le păstra, se găti frumos, își lăsă părul pe 
spate, încălecă pe cal și, arătând împăratului 
degetul cu inelul, zise: 

— Iată, mărite împărate, dovezile ziselor mele. 

Și începu a încurca calul prin curtea 
împăratului. Părul său cel de aur și hainele cu 
care era îmbrăcat strălucea ca soarele. 

Împăratul, uitându-se la dânsul, tot punea 
mâna la ochi, făcându-și umbră. Vezi că se 


temea să nu orbească încă o dată. 

El lăudă pe fie-sa pentru că-şi alesese un 
asemenea bărbat. 

- Și ai fi putut oare crede d-ta, tată, răspunse 
fata cea mică, că aș fi putut să-mi aleg de bărbat 
pe unul care să facă tatălui meu, împărat, rușine 
în lume? 

Atunci împăratul, și bătrân fiind, se cobori 
din scaunul împărăției, pe care se urcă ginerele 
său cel mic. Și împărăţiră în pace și în liniște 
până ce trăiră. 

Iară eu încălecai p-o şea etc. 


Fata sâracului cea isteaţă 


A fost odată ca niciodată etc. 

A fost odată un om și o femeie. Ei erau atât 
de săraci, încât n-aveau după ce bea apă. Nici tu 
casă, nici tu masă, nimic, nimic, dară nimic n- 
aveau după sufletul lor. Muncea bietul om de 
dimineaţa până seara târziu, alături cu muierea, 
de-i treceau nădușelele, și ca să dea și ei în spor, 
ba. 

Se ținea, vezi, norocul după dânșii ca 
pulberea după câini, cum se zice. 

Umblau cu tărăbuţele de colo până colo, și ca 
să se statornicească și ei la un loc, nu găseau. 
Căci cine era să-i priimească pe ei, doi calici, cu 
leaota de copii după dânșii?! 

Adică uitasem să vă spui. Aveau aceşti 
oameni o spuză de copii. Din acești copii, cei 
mai mari erau numai fete, iară băieţii erau 
mărunţei și stau lângă dânșii ca ulcelușele. 

Să nu vă fi dus Dumnezeu vrodată să fiți faţă 


când venea omul de la muncă, că v-aţi fi luat 
câmpii. leșeau toţi afară înaintea lui, jigăriți și 
hărtăniţi, ca nişte netoţi, subţiratici și piţigăiați, 
mă rog, leșinaţi de foame, și tăbărau pe bietul 
om cu gura: tată, mi-e foame, tată, mor de 
foame. 

Tatăl lor se zăpăcea și nu știa către care să se 
întoarcă mai întâi și le da toată agoniseala lui 
dintr-o zi. Dară de unde să le ajungă ce brumă 
le aducea el? Abia puneau p-o măsea. 

Bietul tat' său și biată mă-sa de multe ori se 
culcau nemâncați. Li se rupea inima de milă 
dară n-aveau încotro. Și ca să-și liniștească 
copiii, el le făgăduia că a doua zi are să le aducă 
mai mult. Astfel, mai cu şoșele, mai cu momele, 
adormeau și bieţii copii, cu nădejde că a doua zi 
are să fie mai bine. 

Dintre toți copiii, fata cea mai mare era mai 
tăcută și mai cu judecată. Ea rămânea cu 
surorile și frații cei mai mici când se duceau 
părinţii la muncă, vedea de dânșii, îi muștruluia 
și îi povăţuia să fie mai cu răbdare, mai 
îngăduitori, ca să nu se amărască până într-atât 
părinţii. Dară, bate toba la urechea surdului. 
Adecă, de! Ce să zici? Ar fi fost şi ei, poate, mai 
îngăduitori, și mai cu răbdare, dară burta le da 


ghies și îi făcea de multe ori să fie 
neînțelegători. 

Într-acestea, boierului pe moşia căruia se afla 
aceşti oameni, cakși urgisiți de Dumnezeu, i se 
făcu milă de ei și, într-o zi, când veni să se 
roage pentru sălaș, el îi zise: 

- Omule, te văz harnic, muncești de te 
spetești, și două în tei te văz că nu poţi lega. 
lată, eu mă îndur și-ți dau un petec de loc, să fie 
de veci al tău. Du-te de-ţi alege petecul ce-ţi va 
plăcea și apucă-te numaidecât să-ți faci un 
bordei. 

- Bogdaproste, cucoane, și Dumnezeu să 
priimească. De unde dai să izvorască, răspunse 
bietul om. 

Se duse de-şi alese un petec de loc și până în 
seară groapa pentru bordei o și dete gata. 

Nepartea lui. Cum se brodi ca locul ce-și 
alesese să fie alături cu al unui ţăran bogat și 
mândru de nu-i ajungea cineva cu prăjina la 
nas. 

Peste noapte, nu știu cum se făcu, nu știu 
cum se drese, că o vită d-ale bogatului căzu în 
groapă şi muri. 

A doua zi de dimineaţă, bogatul, văzându-și 
vita moartă, sări cu gura mare asupra săracului, 


îl luă de piept și cu el târâș se duse la curtea 
boierului, să le facă judecată. 

Boierul se miră când îl văzu și-i întrebă ce 
caută? 

Țăranul cel bogat zise: 

- Boierule, acest prăpădit de om, venetic în 
satul nostru, n-ar mai avea parte de el! după ce 
ţi-ai făcut pomană de i-ai dat un petec de loc, el 
tocmai lângă mine și-a ales să-și facă bordei! 
Una la mână. Bagă de seamă că, după ce e 
sărac, apoi e și cu nasul pe sus. Al doilea, 
groapa ce şi-a făcut pentru bordei, după ce că e 
mare foarte, apoi n-a avut grije să o acopere 
peste noapte cu ceva, numai ca să-mi facă mie 
pagubă, și mi-a căzut o vită într-însa de și-a rupt 
junghietura. Judecă d-ta acum, nu e dator să 
mi-o plătească? El zice că n-are cu ce. Și ce-mi 
pasă mie de asta? 

- Boierule, răspunse și săracul umilit și cu 
lacrămile în ochi cât pumnul. Boierule, n-am ce 
zice, omoară-mă, spânzură-mă, n-am ce face 
daca a dat păcatul peste mine. Așa este cum zice 
bogătaşul meu vecin. Şi fiindcă lui Dumnezeu îi 
place dreptul, drept să-ți spui ce e drept: am 
săpat groapă, și o groapă mare, ca să încapă 
bordeiul pe toți ai mei, dară nici că m-am 


gândit ca să-i aduc pagubă. Și nici n-a fost la 
sufletul meu cugetul de mândrie, căci n-aveam 
pe ce mă mândri, când mi-am ales loc lângă d- 
lui. Acum lumineze-vă Dumnezeu, boierule, și 
judecaţi după dreptate. 

Boierul sta în cumpănă. Nu știa cui să dea 
dreptate. Vedea el că săracul a căzut în păcate, 
dară fără voie. După ce se gândi el niţel, zise: 

— Bre, oameni buni! Eu am să vă fac trei 
întrebări; cine le va dezlega mai bine, a aceluia 
să fie dreptatea. Vă dau răgaz de trei zile, 
gândiţi-vă. După trei zile să veniți și să-mi 
ghiciţi întrebările. Țineți minte bine. Întâia 
întrebare sună așa: 

Ce este mai gras în lume? 

A doua: 

Ce este mai bun? 

Și a treia: 

Ce aleargă mai iute? 

Aide, duceţi-vă acum. Dară să mai știți una: 
daca nici unul din voi nu va ghici vreuna din 
întrebările mele, să știți că unde vă stau 
picioarele o să vă stea și capetele. 

Amândoi împricinaţii se întoarseră la casele 
lor. Bogătașul, lăudându-se că el are să 
ghicească, fiincă ce lucru poate fi mai ușor 


decât a spune că porcul său din ogradă este mai 
gras, deoarece stă slănina pe dânsul de o palmă; 
iară săracul plângea de potopea pământul, 
gândindu-se ca ce o să spuie el. 

Daca ajunseră fiecare la ai săi, bogătașul era 
vesel că are să-şi câştige pricina, iară săracul se 
puse pe gânduri și tot ofta. Copiii se adunară pe 
lângă dânsul, se uita, dară nu cutezau să-l 
întrebe ceva. Începură și ei a plânge; şi se făcu 
acolo la dânșii o plângere şi o jelanie de te luau 
fiori de milă. 

Numai fata cea mai mare își luă inima în 
dinţi și-l întrebă ce are de este așa de trist? 

— Ce să am, fata mea? Iacă păcate de la 
Dumnezeu. Boierul ne-a îndatorat să-i ghicim 
niște întrebări pe cari nici oamenii cei 
procopsiţi nu i le-ar putea spune, necum un 
sărman prost ca mine. 

- Ci spune-ne şi nouă, că doară d-om putea 
să-ţi dăm vrun ajutor. 

- Ca ce ajutor aţi putea voi să-mi daţi, voi 
care nu știți încă nici cum se mănâncă 
mămăliga. 

- Te miră, tată, la ce am putea fi buni și noi. 
Și apoi ce strică daca ne vei spune și nouă? 

Atunci săracul zise: 


— lacă, iacă, iacă ce ne-a zis boierul să 
ghicim; căci de unde nu, ne va sta capul unde 
ne stau tălpile. 

Fata cea mare se puse pe gânduri și, după ce 
mai cugetă ea ce mai cugetă, se apropie de tată- 
său şi îi zise: 

- Ia lasă, tată, nu mai fi așa de mâhnit. Nu ne 
lasă Dumnezeu pe noi să pierim. Când te vei 
duce la boierul să-i dai răspuns, ţi-oi spune și eu 
ceva. Şi poate că va da Dumnezeu să scapi cu 
faţă curată dinaintea lui. 

Săracul păru a se mângâia oarecum; dară 
numai inima lui știa. Nu voia, vezi, să-și mai 
mâhnească și copiii. 

În dimineaţa când fu a se înfățișa la boierul 
ca să-i ghicească întrebările, fie-sa îi spuse ca ce 
să răspunză. Săracul se arăta a fi mulțumit, dară 
se îndoia. 

Se înfățișă înaintea boierului. Bogătașul, 
mândru şi cu pieptul deschis; săracul umilit și 
strâns la piept de sta să-i crape sumanul cel 
zdrenţuit de pe dânsul. 

Boierul întrebă pe bogătaș: 

— Ei, bade, ce este mai gras pe lumea asta? 

Bogătașul răspunse cu coraj: 

— Apoi de, cucoane, ce să fie mai gras decât 


porcul meu din ogradă, care are grăsimea pe el 
de o palmă de groasă. 

- Minciuni spui, răspunse boierul. 

Și întrebând și pe săracul, el răspunse cu 
sfială: 

— Apoi de, cucoane, eu zic cu mintea mea a 
proastă că pământul să fie mai gras pe lumea 
asta, că el ne dă toate bunătăţile pe cari le 
avem. 

— Aşa este, răspunse boierul. 

Acum zise bogătașului iară: 

— Ce aleargă mai iute pe lumea asta? 

— Armăsarul meu, cucoane, răspunse 
bogătașul, că aleargă peste văi și dealuri, când îi 
dau drumul, de nu-i vezi copitele. 

— Apoi de, cucoane, capul meu nu mă duce 
așa departe, fără decât dau cu socoteală că 
nimic nu aleargă așa de iute ca gândul, răspunse 
şi săracul. 

— Tu ai dreptate. Cela aiurează. 

În cele din urmă, mai întrebă o dată pe 
bogătaș: 

— Ce este mai bun pe lumea asta? 

— Nimic nu este mai bun pe lumea asta, 
milostive stăpâne, răspunse el, ca judecata cea 
dreaptă a măriei tale. 


— Eu, boierule, cu prostia mea mă duce 
gândul să crez că nimic nu e mai bun pe lumea 
asta ca Dumnezeu, care ne sufere pe lume cu 
toate răutăţile noastre. 

- Adevărat, așa este, zise boierul. 

Și, întorcându-se către bogătaș, adăogă: 

- leşi afară, ţăran viclean și mojic ce ești, sau 
pui acum de-ţi trage la tălpi atâta cât nu poţi 
duce. 

Bogătașul ieși cu coada între picioare. 

Și chemând mai aproape pe sărac, îl întrebă 
cu un grai blajin: 

- Spune-mi, bre, omule, cine te-a învăţat pe 
tine să răspunzi așa de potrivit, căci din capul 
tău ăla secu nu crez să fi ieşit așa cuvinte 
înțelepte. 

Bietul sărac se cam codea. Nu-i venea să 
spuie drept, de teamă să nu păţească ceva. Dară 
daca se văzu încolţit, spuse tot adevărul precum 
era. 

Atunci boierul, mirându-se în sine de 
iscusinţa fetei săracului, îi porunci ca a doua zi 
să vie cu fata la curtea boierească. Fa să fie nici 
îmbrăcată, nici dezbrăcată, nici călare, nici pe 
jos, nici pe drum, nici pe lângă drum. 

Cum auzi săracul unele ca acestea, începu a 


se boci și a se văicăra, de nu-ţi venea să-l mai 
auzi, şi se întoarse la ai săi. 

Fata cea mare, când auzi cele ce îi spuse: 

— Nu te teme, tătucă, îi zise ea, că-i viu eu lui 
de hac! Numai să-mi cauţi două mâţe. 

Cum se făcu dimineaţă, fata aruncă pe dânsa 
un volog (plasă), luă mâţele la subţiori, încălecă 
pe un tap și plecă la curtea boierească. 

Mergând astfel pe drum, ea nu era nici 
călare, nici pe jos, căci îi da de pământ când un 
picior, când altul, țapul fiind pitic; umbla ni pe 
drum, ni pe lângă drum, căci ţapul nu ţinea 
drumul drept. Aci trecea pe lângă câte un gard 
să apuce câte vrun lăstar de la vrun pomișor; aci 
trecea de cealaltă parte. Nu era nici îmbrăcată, 
nici dezbrăcată cu vologul aruncat pe dânsa. 

Și aşa, cu chiu cu vai, ajunse la curtea 
boierească. Când o văzură boierul și oamenii 
curţii, venind așa, încremeniră. Boierul, vezi, nu 
voia să se dea rămas, și porunci să dea drumul 
la doi zăvozi ce-i ţinea la curte în lanţ. Aceștia, 
cum văzură alaiul cu care venea fata săracului, 
se repeziră la dânsa, dară ea dete drumul îndată 
mâţelor și zăvozii se luară după dânsele, iară 
fata săracului ajunse la scara boierească așa 
precum îi poruncise boierul. 


Văzând și această iscusinţă a fetei, boierul n- 
avu încotro şi fu nevoit s-o priimească. Atunci 
porunci să o fereduiască (să o îmbăieze), o 
îmbrăcă cu niște haine ca de mireasă şi hotărî să 
o dea după un fecior ce-l avea boierul pe lângă 
dânsul, care îl slujea cu credinţă. 

După ce o văzu boierul curăţită și ferchezuită 
ca o mireasă, și cum avea și ea pe vino-încoace, 
i se păru mai frumoasă de cum era atunci; ce-i 
abătu lui, că pofti să o aibă el de nevastă, mai 
cu seamă că era burlac, și se cunună cu dânsa. 
Mai-nainte de a se cununa, boierul zise dânsei: 

- Eu te iau de soţie; dară să știi că tu n-ai 
voie să judeci niciodată fără de mine. 

Ea priimi. 

După ce trecu cât trecu de la cununia lor, 
boierul se duse o dată în treaba lui pe moșie. În 
lipsa lui veniră doi țărani cu o prigonire la 
curte. Aflând că boierul nu este acasă, și văzând 
pe cuconiţa într-un cerdac, ei începură să se 
jeluiască la dânsa. Ea asculta și tăcea. 

Unul zise: 

— Aveam să mă duc până în cutare loc, însă o 
roată de la căruță mi se stricase. Nu-mi puteam 
înhăma iapa la căruţa cu trei roate, mai cu 
seamă că era a făta. Atunci m-am rugat de 


vecinul meu, ăsta care e de faţă, să-mi 
împrumute el o roată. El, ce e drept, aseară mi-a 
împrumutat roata ce i-am cerut, cu gând ca azi 
până în ziuă să mă duc la treaba mea. Când, ce 
să vedeţi, cinstiţi boieri? Astă-noapte mi-a fătat 
iapa un mânz. 

Țăranul cel cu roata îi tăie cuvântul și zise și 
el: 

- Nu-l credeţi, cucoană, să vă ție Dumnezeu! 
Roata mea a fătat mânzul. 

Cucoana asculta din cerdac și tăcea. 

Ţăranii așteptară ce mai așteptară și, daca 
văzură că cucoana nu le face nici o judecată, 
întrebară: 

— Da' unde-i dus boierul, cucoană? 

— Ia, s-a dus, răspunse ea, să vază un lac de 
mălai ce-l avem pe marginea unui iaz, că în 
toate nopţile ies broaștele dintr-însul şi 
mănâncă mălaiul. 

Ţăranii se uitară lung și plecară. Ajungând la 
poarta ogrăzii boierești, ei începură a se întreba 
unul pe altul: 

— Ca ce fel de vorbă fu aia a cucoanei, mă, 
nea ăsta? 

Cum se poate broaștele să mănânce mălaiul? 

Ce se sfătuiră ei, ce vorbiră, că numai se 


întoarseră să întrebe pe cucoană ce vorbă fu aia. 

Daca veniră dinaintea cerdacului iară, 
prinseră a întreba: 

- Da' bine, cucoană, ca ce să fie vorba ce ne- 
ai spus-o? Poate-se ca broaștele să mănânce 
mălaiul? 

- Nu știu daca broaștele poate să mănânce 
mălai, au ba, răspunse cucoana; dară știu că 
roata nu poate să fete mânji. 

Tocmai atuncea își veniră și ţăranii de acasă. 
Acum înţeleseră șiritenia vorbei cucoanei, se 
mirară de atâta înţelepciune și se împăcară cum 
ştiură ei mai bine. 

Viind și boierul acasă, întrebă: 

- Cine a mai fost p-aici în lipsa mea? Ce s-a 
mai petrecut? 

— Ce să fie? răspunse ea. Iaca, iaca cine a 
venit și iacă ce s-a întâmplat cu ei, și ce le-am 
zis eu. 

Boierul, cum auzi, îi zise: 

- Fiindcă ai călcat făgăduiala și ai judecat 
fără mine, nu mai putem trăi amândoi. a-ţi ce 
poftești de la mine și ce-ţi este mai drag în casa 
mea, și să te duci la tată-tău acasă. 

Cucoana zise: 

— Vorbele tale, bărbate, sunt sfinte pentru 


mine, pentru că de aceea bărbatul este bărbat. 
Nu sunt vinovată întru nimic, căci n-am judecat 
pe acei jeluitori, ci le-am spus numai unde este 
stăpânul lor. Dar daca d-ta găsești cu cale să mă 
gonești, eu mă supun fără să cârtesc şi-ţi 
mulțumesc încă din adâncul sufletului pentru 
bunătatea ce ai de a mă lăsa să-mi ales ce mi-e 
mai drag din casa dumitale. Un lucru te mai 
rog: fiindcă mă gonești, lasă-mă să mă mai 
veselesc o dată și eu în casa domnului meu și 
bărbat. Dă o masă și cheamă pe prietenii noștri 
şi cunoscuţi să petrecem împreună și să ne 
chefuim pentru cea din urmă oară. 

Boierul se înduplecă și porunci de făcu o 
masă d-alea înfricoşatele, unde chemă prietenii 
şi pe cei mai de aproape ai lor. Șezură, se 
înveseliră și se chefuiră cât le cerură inima. 
Cucoana însă tot îndesa paharele boierului și el 
tot bea. Și(-i) mai dete unul, și încă unul, până 
îl făcu cuc. Se îmbătă boierul de se coclise turtă. 
Atunci și cucoana îl ia frumușel la spinare, fără 
să mai simță boierul ceva și-l duse la tat-său 
acasă, unde îl puse pe cuptor de dormi până se 
trezi. 

A doua zi, când se deșteptă, boierul, văzându- 
se în astfel de hal, întrebă unde se află. 


Cucoana îi răspunse: 

— La tata acasă. Când m-ai gonit de la d-ta, 
mi-ai dat voie să iau din casa dumitale ce mi-o 
fi mai drag. Aceea am și făcut. Nimic nu mi-a 
fost mai drag decât bărbatul. Nu crez să mă ţii 
de rău pentru că mi l-am luat. 

Când auzi boierul asemenea vorbe cu noimă, 
se gândi ce se gândi, apoi răspunse: 

- Aidem, nevastă, acasă, și să trăim ca în sân 
de rai; acum pricep eu ce odor de femei am 
dobândit. 

Și m-am suit pe o şea 

Şi am spus-o așa. 

M-am suit pe o roată 

Şi am spus-o toată. 


Zâna muntilor 


A fost odată etc. 

A fost odată un împărat foarte viteaz; toate 
împărăţiile de prinprejurul împărăției sale îi 
cerea sfaturi: atâta era de drept și înţelept. Când 
se isca sfadă între dânșii, la acest împărat 
mergeau mai întâi la judecată și, cum zicea el, 
aşa se și făcea, fiindcă era judecător drept şi 
iubitor de pace. Când fu aproape de bătrâneţe îi 
dărui Dumnezeu un fecior. Nu se poate spune 
câtă bucurie simţi împăratul când a văzut că 
dobândi un moștenitor. Toţi împărații vecini i- 
au trimis daruri. Ei nu mai puţin se bucurau că 
vecinul lor, care îi ajuta cu sfaturi și poveţele lui 
cele de mult folos, a dobândit fecior. 

După ce se mări, îl puse de învăţă carte. El 
era așa de silitor, încât se mirau dascălii de 
dânsul cum de învaţă așa repede. Ceea ce învăța 
ceilalți copii într-un an, el învăța numai într-o 
săptămână. Ajunsese să nu mai aibă dascălii ce 


să-i dea să înveţe. Iară tată-său scrise carte 
împărătească la niște filosofi vestiți ca să vie să 
ispitească cu învăţăturile lor pe fiul său. 

La curtea acelui împărat se afla pe atunci un 
vânător vestit; şi, până să vie filosofii cei vestiți, 
împăratul dete pe fiu-său acestui vânător ca să-l 
înveţe meșteșugul său. 

După ce veniră filosofii, învăţă și de la dânșii 
câte în lună și în soare. Bucuria tatălui său era 
așa de mare unde vedea că fiu-său are să fie 
procopsit ca nici unul din fiii de împărați, încât 
se uita la dânsul ca la soare. Iară el de ce se 
mărea d-aia se făcea mai cu minte și mai 
frumos. În toată împărăţia lui şi a vecinilor lui 
împărați, altă vorbă nu era decât de 
înțelepciunea și frumuseţea acestui fiu de 
împărat. 

N-ajunsese să-și răsucească mustăcioara și 
foile de zestre curgeau de la fel de fel de 
împărați, care voiau să-și dea fetele după 
dânsul, dară el nu voia să se însoare așa de 
tânăr. 

Într-una din zile mergând la vânătoare, văzu 
o turturică, care tot sărea înaintea lui; lui îi fu 
milă să o vâneze; el căuta vânaturi mari, fiindcă 
nu se temea de primejdii; era vânător meșter și 


viteaz. În cele din urmă, daca văzu și văzu că 
tot îi sărea în cale, întinse arcul și dete cu o 
săgeată. El se miră prea mult cum de nu o putu 
omori el, care era așa de bun vânător, ci o răni 
puţin în aripă, care, aşa rănită, se duse de nu o 
mai văzu. Cum se duse turturica, simţi, nu știu 
cum, nu știu de ce, că îi tâcâia inima. 

După ce se întoarse acasă, era tot cm galeş. 
Împăratul văzând că tânjește fiu-său cu 
sănătatea, îl întrebă ce are, iară el răspunse că 
n-are nimic. 

Turturica aceea era Zâna Munţilor care se 
îndrăgostise de frumuseţea lui. Ei nu-i venea la 
socoteală să se arate lui aievea, ca să-i dea 
pricină, și d-aia se făcuse turturică și îi tot sărea 
în cale. Nu știa însă cum să facă, cum să dreagă, 
ca să se cunoască cu fiul împăratului. 

Peste câteva zile de la întoarcerea feciorului 
de împărat de la vânătoare, o femeie săracă veni 
la curtea împărătească să se bage slujnică și, 
fiindcă tocmai era trebuinţă de o găinăreasă, o 
primi. 

Curăţenia și buna îngrijire ce da găinilor și 
tuturor paserilor de la coteţele împărătești 
ajunsese de poveste. Împărăteasa era aşa de 
mulțumită, încât în toate zilele spunea 


împăratului câte o vorbă bună pentru bărbăţia 
acestei femei tinere, dară săracă. Ea și începuse 
a se gândi la norocirea bietei femei. Fiul 
împăratului auzind atâtea vorbe frumoase 
despre găinăreasă, voi să o vază și el. Într-o zi, 
când împărăteasa se duse să cerceteze găinile și 
să vază de coteţe, merse și fiul său cu dânsa. 

Găinăreasa, cum văzu pe fiul de împărat, își 
aruncă ochii asupră-i cu o căutătură așa de 
mângâioasă și așa de plină de dragoste, dară cu 
smerenie, încât feciorul de împărat se fâstâci 
oarecum, dară îşi ținu firea. Simţi că obrajii îi 
arde, o sudoare rece îl trecu, și inima începu să- 
i tâcâiască, de părea că o să-i spargă pieptul. El 
însuși nu-și putea da seama ca ce poate să fie 
istoria asta. Plecă ochii în jos, nu zise nici cârc, 
şi se întoarse acasă. 

Toată curtea împărătească lua în nume de 
bine pe această găinăreasă, pentru vrednicia şi 
curăţenia ei. Ea se purta cu toate slugile cu 
bunăcuviință, și nimeni nu cuteza să-i zică nici 
dă-te mai încolo, pentru că ea nu le da prilej de 
glumă. 

Într-acestea un fiu al unui împărat vecin, 
însurându-se, a fost poftit la nuntă şi pe acest 
împărat cu toată curtea lui. Împăratul plin de 


bucurie merse la acea nuntă și luă cu dânsul și 
pe împărăteasă și pe fiul său. 

În ziua aceea, când era cununia fiului de 
împărat, la nunta căruia merse acest împărat cu 
feciorul său, găinăreasa se ceru și ea de la vătaf 
să o lase și pe dânsa să se ducă la preumblare. 
Vătaful, cam râzând, îi zise: "Ce-i trebuie 
chelului? Tichie de mărgăritar”. Apoi o lăsă. 
Iară ea, înghițind înfruntarea, nu zise nimic și 
plecă. 

Împăratul era vesel peste măsură văzând că 
din atâți feciori de împărați și domni al său se 
deosebea prin istețţimea, boiul și înțelepciunea 
lui. Toate fetele de împărat ar fi voit să joace 
lângă el în horă. Când, deodată, vine la nuntă o 
fată îmbrăcată în niște haine cum nici una din 
fetele de împărat nu avea. 

Cosiţele ei împletite cu meșteșug și date pe 
spate îi atingeau pulpele și ea era așa de bine 
făcută, încât ochii tuturor rămase la dânsa. Ea 
cum veni, nici una, nici alta, se prinse lângă 
feciorul de împărat și numai lângă dânsul juca 
până către seară. 

Vorbiră, râseră, îşi povestiră fel de fel de 
lucruri, dară cam pe sub mână, fiindcă-i era 
rușine feciorului de împărat să râză și să 


vorbească așa înaintea tătâne-său și apoi toți fiii 
de împărați își dau coate, căci băgaseră de 
seamă că necunoscuta tot lângă el juca. 

Feciorul de împărat nu mai era al său. Se 
mira însuși de schimbarea ce simţea într-însul, 
dară nu cuteza să spuie nimănui. El își pusese în 
gând ca, la hora din urmă ce va juca, să întrebe 
pe această necunoscută cine era, de unde venea, 
de este fată ori măritată, și se gândea că de n-ar 
avea bărbat să o ceară de nevastă. Când, pieri 
ca o nălucă. 

Feciorul de împărat rămase ca un zăpăcit. Se 
întoarse acasă, dară cu gândul era tot la dânsa. 
Tată-său, văzându-l tot pe gânduri și trist, nu 
ştia ce să-i mai facă să-l înveselească oarecum. 
Când iată că-l poftesc la altă nuntă de împărat, 
unde se și duse cu împărăteasa și cu fiul său. 

Ca şi la cealaltă nuntă feciorul de împărat 
jucă cu fata cea necunoscută și frumoasă, care 
venise și la această nuntă și se prinse în horă 
lângă dânsul. După multe întrebări, află de la 
dânsa că şedea tocmai înspre partea aceea, 
încotro era împărăţia tatălui său, doară căci nu-i 
zisese că șade chiar la dânsul. Atunci fiul de 
împărat îi făgădui să o ducă acasă, daca era 
singură, și ea priimi. Însă tocmai când era să se 


spargă nunta, ea pieri de lângă dânsul din horă. 

Se întoarseră deci acasă împăratul și cu ai lui, 
însă fiul lor se topea d-a-n-picioarele și nimeni 
nu știa din ce pricină. Deși se făcuse vâlvă că 
feciorul de împărat este îndrăgostit cu o zână, el 
însă se apăra înaintea tatălui său că nu ştie la 
sufletul său nimic. Toţi vracii și cititorii de stele 
se aduseră și nimeni nu știu să-i ghicească răul 
de care suferă. Unul dintr-înșii zise că e teamă 
să nu dobândească lipici. 

Într-aceasta împăratul fu poftit la o altă 
nuntă de împărat, unde nu voi să se ducă, 
fiindcă inima lui nu era de veselii, ci se îngrija 
mai mult de fiul său. Dară daca văzu că fiul său 
atâta stăruiește, îi făcu voia. Acesta porunci la 
niște credincioși ai săi ca să aibă pregătit la 
îndemână câteva cazane cu smoală, să le fiarbă 
în ziua nunţii şi când va fi înde seară să 
aștearnă pe drum smoală. După ce puse la cale 
toate astea, se duse la nuntă. 

De cum începu hora, fata cea frumoasă și 
necunoscută veni ca din senin, și iară se prinse 
lângă dânsul. 

De astă dată era gătită și mai frumos, avea 
niște haine de la soare te puteai uita, dar la 
dânsa, ba. Juca feciorul de împărat și se uita la 


dânsa ca la un cireş copt. Și de astă dată o 
întrebă și ea îi tot răspunse cam în doi peri. Îi 
făgădui şi acum că se va lăsa să o ducă acasă. 

Când fu înde seară la hora cea mai din urmă, 
pieri ca o măiastră de lângă dânsul. 

Nu se poate spune cât de mult se mâhni el; 
căzu la pat și zăcea, fără să-i poată ajuta cineva. 
Tată-său ar fi dat nu știu cât aceluia ce ar fi 
putut să-i tămăduiască copilul. Când iată 
credincioșii lui veniră cu un condur. Măiastra, 
daca se nomoli în smoală, mai bine lăsă 
condurul acolo decât să întârzie. 

Atunci [feciorul] împăratul [ui] trimise pe 
credincioșii lui să umble din casă în casă, și să 
puie pe toate femeile să se încalțe cu acel 
condur, și la care s-o potrivi, aceea să fie soția 
lui. Tată-său se învoi și el la această otărâre. Se 
duseră deci, credincioșii lui, ocoliră toată 
împărăţia, cercară toate femeile condurul, și la 
nici una nu se potrivi. 

Auzind feciorul de împărat una ca aceasta se 
îmbolnăvi și mai rău. Apoi porunci ca să încerce 
şi femeile din curtea împărătească. La nici una 
nu se potrivi. Nu mai rămase decât găinăreasa, 
pe care o uitaseră; dară împărăteasa, aducându- 
şi aminte de dânsa, îi porunci să se încalţe și ea 


cu condurul. Când îl trase la călcâi, pare că fu 
de acolo. Era turnat pe piciorul ei. Ea începu a 
se văicăra și a tăgădui că nu era condurul ei. 
Feciorul de împărat cum auzi, porunci să i-o 
aducă, și cum o văzu strigă: 

— Asta este, mamă. 

Ea, deşi tagăduia, dar înteţită de rugăciunile 
împăratului, ale împărătesei și ale fiului lor, în 
cele din urmă mărturisi că ea este stăpâna 
condurului. 

După ce îi povesti că este zână măiastră, că îl 
îndrăgostise de când îl văzuse la vânat, că el 
rănise o turturică, și că acea turturică era ea, și 
daca nu s-a arătat lui aşa cum este a fost că, de 
va lua de bărbat un om de pe pământ, toată 
puterea ei piere. Mai spuse că, spre a-l putea 
vedea mai adesea, intrase găinăreasă la dânșii și 
că tot ce ea făcuse era numai pentru dragostea 
lui. 

După aceea ieși la scară, bătu de trei ori în 
palme, și iată o cărucioară, fără să fie trasă de 
cai, veni; ea își luă zestrea numai de scumpeturi 
dintr-însa, apoi, curgându-i șşiroaie de lacrămi 
din ochi se întoarse și zise feciorului de împărat: 

— Iată, pentru dragostea ta, mă lepăd de 
puterea mea cea măiastră, numai și tu să mă 


iubești, precum te iubesc și eu. 

Dete drumul cărucioarei și rămase lângă fiul 
împăratului, carele în scurt timp se făcu sănătos. 
Apoi făcu o nuntă d-ale împărăteștile și după 
moartea tatălui său, rămaseră ei în scaunul 
împărăției, și domnesc și astăzi daca nu vor fi 
murit. 

Încălecai p-o şea etc. 


Făt-Frumos cu carâta de 
sticlă 


A fost odată ca niciodată etc. 

A fost odată un om, căruia i se urâse cu 
deșertăciunile cetăților și se făcuse sihastru. 
Vezi că văzuse el că tot nu e nimic de lumea 
asta oarbă și d-aia se dusese în sihăstrie. Acolo 
el avu vecini fiarele pădurilor, și așa de bun era 
el la Dumnezeu, încât toate dobitoacele i se 
închinau și îi lingeau picioarele când se 
întâlneau cu dânsul. 

Într-una din zile, ducându-le el la marginea 
râului, ce curgea prin pădurea aceea, ca să se 
spele, văzu un sicrinel, încheiat și smolit bine, 
că vine pe apă şi se oprește de marginea unde 
sta el, și îndată auzi că orăcăiește ceva ca un 
copilaș. 

Stătu puţin și cugetă el, ca ce să fie asta? Dar 
după ce se rugă puţin, ca să se depărteze de el 


ispita satanei, daca ispită ar fi, și după ce văzu 
că orăcăitul se înteţește, necum să piară 
dinaintea lui, prinse a scoate sicriașul la 
margine. Și, deschizându-l, găsi într-însul un 
copil mic ca de două săptămâni. Cum îl luă în 
braţe, copilul tăcu. 

Atunci sihastrul mulțumi lui Dumnezeu că i-a 
trimis suflet de om cu care să-şi mai petreacă 
urâtul în bungetul ăla de codru. 

De gâtul copilului găsi un baier în care citi 
pustnicul că acel copil este fiu al unei fete de 
împărat. 

De crescut, ar fi voit pustnicul să-l crească, 
dară nevoia era cu ce să-l hrănească. Atunci 
plecându-și genunchii se rugă Domnului cu 
căldură, și îndată răsări ca din pământ din iarbă 
verde un smochin mare, cu roadele, unele în 
mugur, altele în floare, altele în pârg, iară altele 
coapte şi numai bune de mâncat. Dete copilului 
zeamă stoarsă din o smochină, și mâncă 
copilașul, de se minună și sihastrul. 

Așa îl crescu el acolo, până se făcu măricel, 
începu a umbla și a mânca și câte altceva ce-i 
da sihastrul. 

După ce se mai mări, învăţă pustnicul pe fiul 
său de suflet să citească, și să-și adune rădăcini 


şi alte verdețuri pentru hrană. Şi așa petreceau 
ei acolo în tihnă, fără să-i supere cineva, 
bătrânul învățând pe copil tot ceea ce știa el 
despre lume și ale lumii, copilul ascultând și 
băgând la cap tot ce-l învăţa tată-său cel dat lui 
de sus. 

Trecu așa câţiva ani. Când, într-una din zile 
bătrânul spuse fiului său că o să se ducă la 
Dumnezeu. 

— Să nu te sperii, dragul meu, că are să vie un 
leu groaznic să-mi sape groapa, și tu să mă bagi 
într-însa și să mă acoperi cu pământ. Apoi să te 
sui în podul colibei mele și să iei d-acolo frâul 
ce vei găsi și să-l scuturi. 

Încă vorbind, pustnicul se culcă și adormi 
somnul cel de veci. Băiatul plânse cu foc, 
văzându-se singur. Apoi iată, nene, că leul cel 
groaznic venea răcnind. I se făcu băiatului părul 
măciucă în cap de frică, dară, aducându-și 
aminte de vorbele bătrânului, se liniști și privi 
cum săpă groapa, în care el puse pe tată-său, și 
îl acoperi cu pământ. După ce băiatul făcu 
precum îi zisese bătrânul, leul se duse în treaba 
lui și nu se mai întoarse pe acolo. 

Băiatul rămânând singur, rătăcindu-se prin 
desișurile pădurei, plângea și se tânguia de ţi se 


rupea rărunchii de mila lui. Şi, aducându-și 
aminte de cuvintele bătrânului, tatălui său, se 
sui în podul colibei, găsi frâul, îl luă și se dete 
jos cu el. 

Am uitat să vă spui. După moartea 
bătrânului, smochinul se uscă de tot, 
nemairămâind decât un buştean pârlit, stând 
înfipt în pământ. 

Daca se dete jos cu frâul, băiatul îl scutură și, 
iată că, se arătă un armăsar cu şase aripi și zice: 

— Ce poruncești, stăpâne? 

— Ce să poruncesc? răspunse băiatul, ia să stai 
cu mine, aici, că mi-e urât singur. 

- Ba nu, stăpâne, d-ta să mergi la lume, să 
faci ce ţi-oi zice eu, că va fi mult mai bine de d- 
ta. 

Se miră băiatul de spusele calului. Vezi că el 
nu știa nimic de ale lumii. Se mai miră o toană 
când îi spuse că trebuie să fie îmbrăcat. Și, după 
povaţa calului, băgă mâna în urechia lui cea 
stângă şi scoase niște haine, cu care se îmbrăcă. 

Și încălecând, îl duse calul la un oraș și trase 
la un han. Se miră el de tot ce vedea și lua 
aminte la tot ce făcea ceilalți oameni. 

Iară după ce trecu câteva zile, în care băiatul 
se mai deprinse cu lumea, calul îi zise că trebuie 


să-şi facă şi dânsul un căpătâi. Pentru aceasta îi 
zise să se lege la ochi și încălecând zbură cu 
dânsul, ca vântul, ducându-se într-un dâmb şi se 
opri acolo. Apoi îi zise: 

— Stăpâne, descalecă, și cu frâul în mână, 
apleacă-te și ia de pe jos ce ţi-o da de mână și 
umple-ţi sânurile. 

- Aşa orbește, ce naiba o să apuc? Mai bine 
ar fi să mă dezleg la ochi, răspunse băiatul. 

— Să nu faci una ca asta, vai de mine! că în 
clipa ce vei deschide ochii, cu moarte vei muri, 
îi zise calul. 

Băiatul ascultă. Descălecă, dară frâul din 
mână nu-l lăsă. Se plecă jos și cu cealaltă mână 
lua pe nepipăite tot ce putu apuca, își umplu 
sânurile, încălecă şi porni înapoi. 

Acasă daca ajunse și se dezlegă la ochi, ce 
credeţi că mi-ţi văzu, boieri dumneavoastră? 
numai pietre nestemate, una mai frumoasă 
decât alta, una mai mare decât alta. El nu știa 
ce sunt alea, se juca cu dânsele ca copiii cu 
pietricelele. Calul însă îl învăţă ce să facă cu ele. 

Luă numai câteva și se duse pe la neguţători 
de le schimbă pe bani. Plăti la han, își cumpără 
cele ce îi era de trebuinţă și-i mai și rămase. 

Acum calul îl învăţă ce să mai facă. ÎI învăță 


să aleagă vro câteva pietre din cele mai mari și 
mai frumoase și să le ducă în dar la împăratul 
locului aceluia. 

Și el făcu așa. 

Iară daca se duse la împăratul cu darul și 
văzu că îl priimeşte împăratul cu mare cinste şi 
atât îi preţuiește darul, el spuse că mai are încă 
multe. 

Se sperie şi împăratul de atâta bogăţie ce 
văzu la băiat și-l luă în nume de bine. 

Nu era ţârmonie la curte, unde să nu fie și el 
chemat. Nu era paradie ori vrun alai sau 
serbare, ca să nu fie şi el acolo. 

Azi așa, mâine așa, el făcu cunoștință cu toți 
fiii de domni și de boieri și învăţă de la dânșii, 
ia numai așa auzind și văzând, toate obiceiurile: 
cum să mânuiască sabia ori paloșul, cum să 
răsucească buzduganul, cum să întinză arcul și 
să ochească, ba încă îi și întrecu, că era deștept 
băiatul, iscusit și numai spirit, ca un român 
verde ca bradul şi mândru ca stejarul. 

Toate bune. Numai de un lucru nu-și putea 
da el seamă. Că de ce adecă împăratul era tot 
trist și tânjea firea într-însul. Într-una din zile 
nu știu cum îi veni lui bine și prinse a-l întreba: 

— Împărate, zise el, toate bunătăţile de pe 


lume ai, toţi ți se închină ca la un mare împărat, 
ce ai la sufletul tău de ești tot fără chef și 
mâhnit? 

- Ei, dragul meu, ce să am? la niște păcate de 
la Dumnezeu am avut să trag pe lumea asta şi 
acum m-au ajuns. Aveam o fată și doi băieţi și 
parte de ei n-am avut. Un spurcat de zmeu mi-a 
furat fata și nu pot da cu mâna de urma ei, 
deloc, deloc. Două oștiri am trimis, împreună cu 
fiii mei și toţi cu totul s-au prăpădit. Nevasta 
mea, împărăteasa, s-a sfârșit de dorul copiilor şi 
eu nu e departe până să mă duc să mă împreun 
cu dânsa, că uite, simţ că slăbesc din zi în zi, și 
nu-mi mai dă inima să mă veselesc. 

Băiatul tăcu și-i păru rău că aduse vorba 
despre lucruri atât de mâhnitoare sufletului 
împărătesc. 

Dacă se întoarse acasă la dânsul, spuse 
calului cele ce află, și-l întrebă, că nu e chip a 
scoate pe fată din mâna zmeilor? 

Calul îi răspunse: 

— Ce nu se poate pe lumea asta? Însă ca să 
scapi pe fată din mâna zmeului, cam greu lucru 
este din pricina zgripsoroaicii de mă-sa, că este 
şi vrăjitoare de înghiață apele. 

Atâta fu destul băiatului să afle. El nu voi să 


ştie greu negreu, și se duse drept la împăratul. 

Mai aduse vorba încă o dată despre copiii lui 
cei pierduţi, cercetă mai cu d-amănuntul despre 
dânșii, apoi zise: 

- Mă voi duce să ţi-i aduc eu, mărite 
împărate. 

— Fugi d-acolo, voinice, îi răspunse împăratul. 
Nu-ţi mai pierde tinereţele în deșert. N-a putut 
face nimic novacul meu, n-a putut face nimic 
arapul meu, dară încămite tu, un copil necercat 
în ale războiului. Novacul avea darul de culca la 
pământ o oaste întreagă, de se făcea o movilă 
înaltă cât era ea de mare, când aducea o dată 
mâna de o da la spate și apoi el se punea de 
şedea d-asupra movilei. Arapul meu avea darul 
de a înghiţi o oştire cât de mare, când sorbea o 
dată, și apoi o da afară ca și mistuită. Și totuși 
ei s-au răpus ducându-se cu fiii mei la război. 

- Voi cerca și eu, mărite împărate, dacă-mi 
vei da voie. 

- Du-te, băiete, daca te trage aţa la moarte. 

Și luându-și ziua bună de la împăratul, 
voinicul se duse la calul său și-i spuse tot ce 
auzise de la împăratul, și tot ceea ce hotărâse el 
să facă. 

— Să mergem, răspunse calul, însă cu cugetul 


tot la Dumnezeu, și el nu ne va lăsa să pierim. 

Vezi că nu știu de ce, dară voinicul simţi că 
parcă fata împăratului să fie scrisa lui, și parcă 
nu mai avea odihnă în oase. 

Se pregăti și porni. Şi merse, și merse, și 
merse, zi de vară până-n seară, ca cuvântul din 
poveste, care d-aci încolo mai frumos este, până 
ce au ajuns la o poiană verde și dezmierdătoare. 
Aci daca stătură în popas, prinse a se sfătui cu 
calul, ce şi cum să facă, iară calul, ca un 
năzdrăvan ce era el, îi spuse cum să apuce 
lucrurile ca să meargă la izbândă, la dor de 
copilă blândă. 

Și mai merse ce mai merse și ajunse la 
palaturile zmeoaicei. Aceste palaturi erau cu 
totul și cu totul de sticlă, și strălucea de la soare 
te puteai uita, dară la dânsele ba. 

Până a nu intra în curţile palatului stătură și 
spionară, ca să știe cum stau lucrurile în această 
curte. Trei zile și trei nopți umblară prin 
preajma palaturilor și mai ispitind, aflară că 
zmeoaica cu zmeul nu erau acasă. 

Atunci Făt-Frumos călare intră în palaturi și 
se opri drept la scară. Fata, cum îl văzu, ieși 
afară. Vorbi cu Făt-Frumos d-a-n-călarele și se 
înţeleseră la cuvinte. Fata, văzând că are a face 


cu un viteaz, intră în cămară, luă cu dânsa o 
gresie, o basma cu chenar pe margine și o perie, 
ieși repede din casă, se puse pe calul lui Făt- 
Frumos și o luară la sănătoasa. 

Cum pășiră pragul porţii, începură curţile și 
palaturile a hăui, de se ferească Dumnezeu! Și 
auzind zmeoaica de unde era dusă, într-o clipă 
se întoarse acasă. Aci daca sosi şi văzu că fata 
este răpită, se luă după dânșii și gonește-i, și 
gonește-i, până ce, când era să puie mâna pe ei, 
fata aruncă peria înaintea zmeoaicei și îndată se 
făcu o pădure mare și deasă, de nu putea pui de 
pasăre să răzbată printr-însa. 

Zmeoaica făcu ce făcu, roase la copaci, 
cățărându-se din cracă în cracă şi strecurându-se 
prin desiși, până ce trecu dincolo și să te ţii 
după dânșii! 

Calul zbura ca vântul, dară zmeoaica venea 
după dânșii ca gândul. Când să puie mâna pe 
dânșii, fata aruncă în urma ei basmaua. Odată 
se făcu o apa mare, mare de d-abia i se vedea 
marginea și de jur împrejur înconjurată de foc. 
Zmeoaica se făcu luntre și punte și trecu. Dete 
prin foc şi prin apă, şi după dânșii! tot după 
dânșii, și din goană nu-i slăbea! 

N-apucase calul să se depărteze o bucată de 


loc mai de Doamne-ajută și iată că zmeoaica 
iară îi ajunse. 

Atunci fata aruncă d-a-nfuga și gresia. Odată 
se făcu între dânșii și zmeoaică un munte, 
numai și numai de piatră. 

Zmeoaica crăpa de necaz și nu mai vedea 
înaintea ochilor de cătrănită ce era. Începu a se 
sui pe munte, dară ași! unde era pomana aia, ca 
să se poată urca? Muntele era drept și piatra 
lustruită, mă rog, ca o gresie ce era ea. N-avea 
unde pune piciorul, ca să se sprijinească. Când 
se atingea de câte un colț de piatră, cărnurile îi 
sângera, căci era așa de ascuţit de tăia ca 
briciul. 

În cele de pe urmă, mai cățărându-se din stei 
în stei, mai d-a bușele, ca o lipitoare făcu pe 
dracul în patru și se urcă d-asupra muntelui. 
Făt-Frumos sta în poale cu arcul în mână. 
Zmeoaica cum se văzu în vârful muntelui, 
răsuflă o toană și, învârtejindu-se la vale, se lăsa 
ca o furtună. 

Făt-Frumos, cum văzu una ca asta, înstrună 
iute arcul, puse săgeata și o luă la cătare. Când 
îi veni bine, dete drumul arcului și o săgetă 
drept în ochi. Zmeoaica o dată dete un țipăt de 
se cutremură muntele şi numai iacă venea d-a 


rostogolul, gemând. Când ajunse jos, se făcu 
mototol de durere. Făt-Frumos, cu buzduganul 
în mână, se apropie de dânsa, îi mai dete vro 
câteva lovituri d-alea îndesatele că nu murise 
încă. 

Atâta mai apucă să zică zmeoaica: 

- M-ai mâncat friptă! fecior de lele ce mi-ai 
fost. 

Căscă gura de trei ori și când îi ieși sufletul 
din oase, se răspândi o duhoare de nu putea 
nimeni să stea lângă dânsa. Atât de spurcată ce 
era, dihania! 

Făt-Frumos și fata de împărat nu mai puteau 
de bucurie. Ei voiră să se întoarcă acasă la 
împăratul, carele îi aștepta cu mare nerăbdare. 

Dară calul le răspunse: 

- O! o! cine se pripește, se pârlește. Trebuie 
întâi să omorâm pe zmeu, fiul zmeoaicei, căci 
până va fi acesta d-asupra pământului, pace de 
el nu veţi avea. Apoi să sculăm din mormânt pe 
fiii de împărat și oastea ce i-a prăpădit zmeoaica 
cu farmecele sale, și așa, cu tot avutul zmeilor, 
să ne întoarcem acasă. 

Făt-Frumos prinse voios a se lupta cu zmeul, 
şi porni din nou la palaturile zmeoaicei. 

Zmeul aștepta înarmat să vază ce izbândă 


făcuse mă-sa. Când însă văzu pe Făt-Frumos 
viind ca un voinic cu fata lângă dânsul pe cal, i 
se tăie mâinile și picioarele. P-aci, p-aci era să 
se piarză zmeul de părere de rău, că se răpusese 
mumă-sa. Dară îmbărbătându-se, stătu locului, 
ca să se ia la luptă cu Făt-Frumos. 

Acesta atâta și aștepta. Vezi că îl învățase 
calul cum să meargă la luptă și cum să facă. 

Se apucară deci la trântă. Și lupte-se, și lupte- 
se, zi de vară până-n seară, și ca să se 
dovedească unul pe altul, nici că se pomenea. 

Văzând Făt-Frumos că îi apucă noaptea, 
odată se opinti din toate puterile, ridică în sus 
pe zmeu și, aducându-l, îl băgă în pământ până 
în gât și, ţinându-l acolo sub picior și cu sabia 
goală în mână ridicată d-asupra lui, îl întrebă 
despre fraţii fetei și despre oștile trimise. 

Zmeul crezând că o să-l ierte de la moarte 
daca i-o spune, răspunse: 

— Movilele de pământ ce ai întâlnit până aici 
sunt frații fetei împăratului și oștile lui. 
Hrisoavele legăturei lor sunt puse într-o cutie de 
argint și păstrată pe poliţa de după sobă din 
cămara mamei; cine le va lua și le va citi d- 
asupra acelor movile, ca să desfacă făcutul lor, 
legătura vrajelor se va dezlega și toți vor învia 


ca și cum n-ar fi fost legaţi de când pământul. 

Atâta trebuia lui Făt-Frumos să ştie. Îi reteză 
capul și îl lăsă acolo corbilor să-l mănânce. 

Și, intrând în palaturile zmeoaicei, fata, care 
ochise cutia cu pricina, se duse drept ca pe 
ciripie, puse mâna și o luă. Când colo ce să 
vază? câte movile era atâtea și hrisoave. 

Acum altă nevoie. Cum să ghicească 
hrisoavele movilelor. Se hotărâră să meargă la 
câte una din ele şi să citească toate hrisoavele 
de legătură, până va da peste acela al movilei 
aceleia. 

Tocmai acum își veni și Făt-Frumos de acasă. 
El băgase de seamă că aceste movilițe de 
pământ grămădit se cutremurau când trecea pe 
lângă dânsele, dar nu-și putea da seamă ca ce să 
fie. 

Și, întorcându-se, stete la cea dintâi moviliţă 
ce întâlni, ceti un hrisov, ceti altul, nimic! mai 
citi încă unul și încă unul, pasămite acesta era 
hrisovul prin care se legase vrajele moviliţei de 
faţă că, numai, măre, unde începu movila să se 
cutremure și apoi să se legene, de părea că vrea 
să se dezgrădineze de pământ și în cele din 
urmă pieri, și în locu-i rămase un tânăr fecior de 
împărat, viu nevătămat. 


Acesta, cum deschise ochii, se uită împrejur, 
şi zise: 

— Oh! soru-mea, dară greu somn dormii! 

- Greu, fratele meu, și ai mai fi dormit tu 
mult și bine de nu venea omul acesta, trimis de 
Dumnezeu, să ne scape de la robie. 

Atunci, întorcându-se către Făt-Frumos, îi 
zise: 

— Oricine vei fi, frate să ne fii. 

- Frate până la moarte, răspunse Făt-Frumos. 

Și, îmbrăţișându-se, porniră și pe la celelalte 
movile și la toate tot aşa făcură. Învie pe celălalt 
frate, pe novac, pe arap cu toate oștile lor. 

Și se făcu o bucurie mare între dânșii de nu 
se poate spune. Bietul Făt-Frumos umbla din 
mână în mână, căci toți voiau să-l îmbrăţișeze 
de mulțumire. 

Și, întorcându-se din nou la palaturile 
zmeoaicei, plesni de patru părți ale curților cu 
un bici, ce era după ușă în cui, care se făcu un 
măr de aur; Făt-Frumos îl luă și îl băgă în sân. 
Apoi el, împreună cu fata, se puseră în carâta 
zmeoaicei care era numai și numai de sticlă, cu 
cai cu tot de sticlă, și se întoarse la împăratul cu 
alai mare. 

Când veniră olăcarii și spuseră împăratului că 


i se întorc toţi fiii lui înapoi cu oști cu tot, p-aci, 
p-aci era să se piarză de bucurie. Își ținu însă 
firea și le ieși înainte, cale d-o zi. 

Darămite când se văzură! Nu știa bietul 
împărat pe care să îmbrăţișeze mai întâi. Și 
când îmbrăţișa pe câte vrunul, parcă nu-i mai 
venea să se dezlipească de dânsul. 

Intrând în orașul împărătesc, alaiul se 
orândui astfel: întâi venea pedestrimea, apoi 
calul lui Făt-Frumos, după care era Făt-Frumos 
cu fata împăratului în carâta zmeoaicei cea de 
sticlă, de o parte și de alta fiii împăratului călări 
şi apoi călărimea, în cap cu novacul și cu 
arapul. 

Gloatele se îmbulzea și da unul peste altul, 
care mai de care să vază pe mântuitorul fiilor 
împăratului și toţi cu un glas strigau că el să le 
fie împărat. 

După ce se cunună Făt-Frumos cu fata 
împăratului, acesta, fiind şi bătrân, se cobori din 
scaunul împărăției, și se urcă Făt-Frumos. 

Și domniră în pace și în liniște, lăudaţi de 
popor, până în ziua de astăzi, de n-or fi murit. 

Iară eu încălecai p-o şea etc. 


Balaurul cel cu șapte capete 


A fost odată ca niciodată etc. 

A fost odată într-o ţară un balaur mare, 
nevoie de cap. El avea șapte capete, trăia într-o 
groapă, şi se hrănea numai cu oameni. Când 
ieșea el la mâncare, toată lumea fugea, se 
închidea în case şi sta ascunsă până ce-și 
potolea foamea cu vreun drumeţ pe care îl 
trăgea aţa la moarte. Toţi oamenii locului se 
tânguiau de răutatea şi de frica balaurului. 
Rugăciuni și câte în lună și în soare se făcuseră, 
ca să scape Dumnezeu pe biata omenire de acest 
nesăţios balaur, dară în deșert. 

Fel de fel de fermecători fuseră aduși, însă 
rămaseră rușinaţi cu vrajele lor cu tot. 

În cele din urmă, daca văzu împăratul că 
toate sunt în deșert, hotărî ca să dea pe fiica lui 
de soţie și jumătate împărăţia sa acelui voinic, 
care va scăpa ţara de această urgie, şi dete în 
ştire la toată lumea hotărârea sa. 


Iară după ce se duse vestea în țară, mai mulți 
voinici se vorbiră să meargă împreună la pândă 
şi să mântuiască ţara de un așa balaur 
înfricoșat. Ei se înțeleseră între dânșii ca să facă 
un foc la marginea cetăţii, care era mai 
apropiată de locul unde trăia balaurul, și în care 
cetate era și scaunul împărăției, și acolo să stea 
să privegheze pe rând câte unul, unul, pe când 
ceilalți să se odihnească; și ca nu cumva cela ce 
ar fi de pândă să doarmă și să vie balaurul să-i 
mănânce d-a gata, făcură legătură ca cela care 
va lăsa să se stingă focul să fie omorât, drept 
pedeapsă daca va dormi când ar trebui să fie 
deștept. 

Cu acești voinici se întovărăși și un om verde, 
pui de român, știi colea, care auzise de 
făgăduinţa împăratului și venise să-și încerce și 
el norocul. 

Porniră, deci, cu toţii, își aleseră un loc 
aproape de groapă şi se puseră la pândă. 

Pândiră o zi, pândiră două, pândiră mai 
multe zile, și nu se întâmplă nimic. Iară când fu 
într-una din zile, cam după asfinţitul soarelui, 
pe când era de rând viteazul nostru să 
pândească, ieși balaurul din groapă și se 
îndreptă către voinicii cari dormeau pe lângă 


foc. 

Viteazului care priveghea, i se făcuse inima 
cât un purice, dară, îmbărbătându-se, se repezi, 
şi unde se aruncă, măre, asupra balaurului cu 
sabia goală în mână, și se luptă cu dânsul, până 
îi veni bine și hârşt! îi taie un cap, hârșt! și-i 
mai tăie unul, și aşa câte unul, câte unul până îi 
tăie șase capete. 

Balaurul se zvârcolea de durere și plesnea din 
coadă, de te lua fiori de spaimă, viteazul nostru 
însă se lupta de moarte şi obosise, iară tovarășii 
săi dormeau duși. 

Dacă văzu el că tovarășii săi nu se deşteaptă, 
își puse toate puterile, se mai aruncă o dată 
asupra grozavului balaur și-i tăie și capul ce-i 
mai rămăsese. Atunci un sânge negru lasă din 
ea, fiară spurcată, și curse, și curse, până ce 
stinse și foc și tot. 

Acum ce să facă viteazul nostru, ca să nu 
găsească focul stins, când s-or deştepta tovarășii 
lui, căci legătura lor era ca să omoare pe acela 
care va lăsa să se stingă focul. S-apucă mai întâi 
şi scoase limbile din capetele balaurului, le băgă 
în sân și iute, cum putu, se sui într-un copaci 
înalt, şi se uită în toate părţile, ca de va vedea 
undeva vro zare de lumină, să se ducă și să 


ceară niţel foc, ca să ațâţe și el pe al lor ce se 
stinsese. 

Cătă într-o parte şi într-alta şi nu văzu nicăiri 
lumină. Se mai uită o dată cu mare băgare de 
seamă și zări într-o depărtare nespusă o 
schinteie ce abia licărea. Atunci se dete jos și o 
porni într-acolo. 

Se duse, se duse, până ce dete de o pădure, în 
care întâlni pe Murgilă, şi pe care îl opri pe loc, 
ca să mai întârzie noaptea. Merse după aceea 
mai departe și dete peste Miazănoapte, și trebui 
să o lege şi pe dânsa ca să nu dea peste Murgilă. 
Ce să facă, cum să dreagă ca să izbutească? O 
rugă să-i ajute a lua un copaci în spinare, care, 
zicea el, îl tăiase de la rădăcină; o învăţă el să se 
puie cu spatele să împingă, pe când el tot cu 
spatele la copaci de ceealaltă parte va trage cu 
mâinile, ca să-i pice în spinare și să-l ia să se 
ducă la treaba lui. 

Miazănoapte, de milă și de rugăciunea ce-i 
făcu, se puse cu spatele la copaciul care i-l arătă 
viteazul și, pe când împingea, el o legă de 
copaci cobză, și porni înainte, că n-avea vreme 
de pierdut. 

Nu făcu multă cale și întâlni pe Zorilă, dară 
lui Zorilă nu prea îi da meșii a sta mult de 


vorbă, căci, zicea el, se duce după Miazănoapte, 
pe care o luase în goană. Făcu ce făcu și-l puse 
şi pe dânsul la bună rânduială, ca și pe ceilalți 
doi, dar cu mai mare bătaie de cap. Apoi plecă 
înainte și se duse până ce ajunse la o peșteră 
mare, în care zărise focul. 

Aci dete peste alte nevoi. În peşteră acolo 
trăiau niște oameni uriași carii aveau numai 
câte un ochi în frunte. Ceru foc de la dânșii, dar 
ei, în loc de foc, puseră mâna pe dânsul și-l 
legară. După aceea așezară și un cazan pe foc cu 
apă şi se găteau să-l fiarbă ca să-l mănânce. 

Dară tocmai când era să-l arunce în căldare, 
un zgomot se auzi nu departe de peștera aceea, 
toți ieșiră, și lăsară pe un bătrân de ai lor ca să 
facă astă treabă. 

Cum se văzu viteazul nostru singur numai cu 
unchiașul, îi puse gând rău. Unchiașul îl dezlegă 
ca să-l bage în cazan, dară voinicul îndată puse 
mâna pe un tăciune și-l azvârli drept în ochiul 
bătrânului, îl orbi, și apoi fără să-i dea răgaz a 
zice nici cârc! îi puse o piedică și-i făcu vânt în 
cazan. 

Luă focul după care venise, o apucă la 
sănătoasa, și scăpă cu față curată. 

Ajungând la Zorilă, îi dete drumul. După 


aceea o tuli la fugă și fugi până ce ajunse la 
Miazănoapte, o dezlegă şi pe dânsa, şi apoi se 
duse și la Murgilă pe care îl trimise să-și vază de 
treabă. 

Când ajunse la tovarășii săi, ei tot mai 
dormeau. Nu începuse, vezi, încă a se arăta 
albul zilei, atât de lungă fu noaptea, fiindcă 
voinicul îi oprise cursul, și așa avu timp destul 
să colinde după focul care îi trebuia. 

N-apucă să aţâţe focul bine și tovarășii săi, 
deșteptându-se, ziseră: 

— Dară lungă noapte fu asta, măi vere. 

— Lungă da, vericule, răspunse viteazul. 

Și se umfla din foale ca să aprinză focul. 

Ei se sculară, apoi începură a se-ntinde și a 
căsca, dară se cutremurară când văzură namila 
de lighioană lângă dânșii și un lac de sânge cât 
pe colo. Zgâiră ochii și cu mare mirare băgară 
de seamă că capetele balaurului lipsesc, iară 
viteazul nu le spuse nimic din cele ce păţise, de 
teamă să nu intre ură între dânșii, și se 
întoarseră cu toţii în oraș. 

Când ajunseră în cetate, toată lumea se 
veselea cu mic cu mare de uciderea balaurului, 
da laudă sfântului că trecuse noaptea aia lungă, 
mai ajunseră o dată iară la ziuă și ridica pân în 


naltul cerului pe mântuitorul lor. 

Viteazul nostru, care văzuse și el lipsa 
capetelor, nu se frământa deloc cu firea, fiindcă 
se ştia curat la inimă, și porni către curtea 
împărătească, ca să vază ce s-o alege cu capetele 
fără limbi, căci el înțelesese că aici trebuie să se 
joace vreo drăcie. 

Pasămite, bucătarul împăratului, un ţigan 
negru și buzat, se dusese d-a minune să vază ce 
mai ala, bala, pe la flăcăii ce stau la pândă. Și 
daca dete peste dânșii dormind și peste dihania 
spurcată fără răsuflare, el se aruncă cu satârul 
de la bucătărie și-i tăie capetele. Apoi merse la 
împăratul cu capetele și i le arătă, fălindu-se că 
el a făcut izbânda. 

Iară împăratul daca văzu că se înfățișează 
bucătarul curţii cu izbândă, făcu o masă mare, 
ca să-l logodească cu fie-sa, și pusese în gând să 
facă o nuntă, unde să cheme pe toţi împărații. 

Ţiganul arăta la toată lumea hainele sale pe 
care le umpluse de sânge, ca să fie crezut. 

Când ajunse viteazul nostru la palat, 
împăratul cu voie bună şedea la masă, iară 
cioropina sta în capul mesei pe șapte perne. 

Cum ajunse la împărat, îi zise voinicul: 

- Preaînălțate împărate, am auzit că oarecine 


s-ar fi lăudat către măria-ta că el ar fi ucis pe 
balaur. Nu e adevărat, măria-ta, eu sunt acela 
care l-am omorât. 

- Minţi, mojicule, strigă ţiganul îngâmfat, și 
poruncea slujitorilor să-l dea afară. 

Împăratul, care nu prea credea să fi făcut 
tiganul astă voinicie, zise: 

- Cu ce poți dovedi zisele tale, voinicule? 

— Zisele mele, răspunse viteazul, se pot 
dovedi prea bine, porunciți numai ca mai întâi 
să se caute daca capetele balaurului, care stau 
colea la iveală, au și limbile lor. 

- Să caute, să caute, zise bahniţa. 

El însă o cam băgase pe mânică, dară se 
prefăcea că nu-i pasă. 

Atunci căutară și la nici unul din capete nu 
găsiră limbă, iară mesenii înmărmuriră, căci nu 
ştiau ce va să zică asta. 

Ţiganul, care o sfeclise de tot, şi care se căia 
de ce n-a căutat capetele în gură, mai nainte de 
a le aduce la împăratul, strigă: 

- Daţi-l afară că e un smintit și nu știe ce 
vorbește. 

Împăratul însă zise: 

- Tu, voinicule, va să zică ne dai să înțelegem 
că acela a omorât pe balaur care va arăta 


limbile. 

- Fugi d-acolo, împărate, zise ţiganul care 
tremura ca varga și se-ngălbenise ca ceara, nu 
vezi că calicul ăsta este un deșuchiat, care a 
venit aici să ne amăgească? 

- Cine amăgește, răspunse voinicul liniștit, 
să-şi ia pedeapsa. 

El începu apoi a scoate limbile din sân și a le 
arăta la toată adunarea, și de câte ori arăta o 
limbă de atâtea ori cădea și câte o pernă de sub 
țigan, până ce, în cele din urmă, căzu și el de pe 
scaun, atât de tare se speriase dihania. 

După aceea voinicul nostru spuse toate câte a 
păţit, și cum a făcut de a ţinut noaptea atât de 
mult timp. 

Nu-i trebui împăratului să se gândească mult 
şi să vază că voinicul care vorbea avea dreptate, 
şi cum era de supărat pe ţigan, pentru mișelia și 
minciuna lui cea nerușinată, porunci și 
numaidecât se aduse doi cai neînvăţaţi și doi 
saci de nuci, legă pe ţigan de coadele cailor și 
sacii de nuci și le dete drumul. 

Ei o luară la fugă prin smârcuri, și unde 
cădea nuca, cădea și bucăţica, până ce s-a 
prăpădit şi ţigan și tot. 

În urmă pregătindu-se lucrurile, după câteva 


zile făcu nuntă mare, și luă românașul nostru pe 
fata împăratului de soţie, şi ținu veselie mare și 
nemaipomenită mai multe săptămâni, puindu-l 
şi în scaunul împărăției, iară fata lăcrămă și 
mulțumi lui Dumnezeu că a scăpat-o de sluțenia 
pământului, de harapina spurcată. 

Eram şi eu p-acolo și dedeam ajutor la nuntă, 
unde căram apă cu ciurul, iară la sfârșitul 
nunţei aduseră un coș de prune uscate să arunce 
în ale guri căscate. 

Încălecai p-o şea etc. 


Numai cu vitele se scoate 
sărăcia din casă 


A fost odată ca niciodată etc. 

A fost odată un ţăran și-l chema Neagoe. 
Acest ţăran era om voinic și harnic. Nu-i păsa 
lui de nu știu cine de ar fi fost. Vezi că-și căta 
de munculița lui, își plătea dajdia, se avea bine 
cu toți din sat, și cum făcea el, ce dregea el, se 
chivernisea omul ca să-i ajungă agoniseala 
muncei sale pentru multă vreme. 

Îi veni vremea de însurătoare, și ca tot 
creștinul, își făcu și el rândul. Ce să vezi d-ta? O 
dată cu nevasta se strecură în casa lui și sărăcia. 
Ea găsise un tron vechi, urgisit într-un colț din 
bordeiul Neagului, la care nimeni nu lua 
aminte, și acolo, pe dânsul, Sărăcia își făcuse 
culcușul. Sta grecește pe tron cât e ziulica și 
nopticica de mare, și din loc să se miște, ba. 
Pasămite tronul era gol, nu mai punea oamenii 


într-însul nimic, atât era de vechi şi de odorogit. 

Bietul Neagoe văzu că începe a da îndărăt; 
lucrurile nu-i mai mergeau strună ca mai nainte; 
se luă de gânduri, fiindcă el se știa că muncește 
și mai și decât înainte, şi de la o vreme încoa, 
două în tei nu putea lega. Se spetise bietul om 
muncind, și să salte și el ceva, te-ași! câtuşi de 
cât! ferit-a sântul! 

Ba până într-atâta ajunsese, încât să-l 
împingă păcatele să se gândească ca să-și facă 
seama singur, vezi că dracul n-are de lucru, el 
nu face biserici ori puțuri pe la răspântii. 

Se zbătea, bietul om, cu mintea și cu trupul, 
şi parcă era un făcut, mergea din pagubă în 
pagubă, de ajunsese în sapă de lemn. 

Tot satul îl luase la ochi; îl vedea lucrând 
când la alde neica Burcilă, când la aleşii ori la 
fruntașii satului, când la taica popa. Totdauna 
găsea el de lucru; la toți muncea și la toţi sporea 
lucrul lui. 

Când însă muncea şi pentru dânsul, munca 
nu-i da în spor. De venea apa mare, arăturile lui 
le îneca. Daca vrun prăpăd de la niscaiva 
lighioane, ori de la ciori cădea peste 
semănăturile megiașilor, ale lui era stinse cu 
desăvârşire; de bătea piatra holdele, apoi pe ale 


lui le amesteca cu pământul, de nu se mai 
alegea nici praful de dânsele; ba uneori 
porumbul se tăciuna, ba lăcuste, ba potop, ba 
toate relele numai pe capul lui cădea. 

Sătenii, megiașii lui, puseră mâna cu toţii de 
mai multe ori să-i dea câte vrun ajutor, să-i facă 
câte vro clacă, dar toate în deșert, că nu-i ieșea 
înde bine nimic, în cele din urmă și vecinii și tot 
satul îl părăsiră. Toţi cu totul zicea că așa i-a 
fost orânda și credeau că trebuie să fi căzut 
asupra capului lui vrun blestem de la 
Dumnezeu. 

Ajunsese omul să-şi urască zilele. Și așa 
sufletul amărât, șezând într-o duminecă cu 
luleaua în gură și gândindu-se cum să-și curme 
viaţa, ca unul ce i se urâse cu sărăcia, iată că 
vine soţia lui și îi spuse că peste puţin are să fie 
tată. 

El, ridicându-și ochii la soţia lui, i se păru că 
vede o sluțenie de ființă stând grecește pre 
tronul cel vechi și neîntrebuinţat. Se frecă la 
ochi, se mai uită o dată, și ce să vază? O sfrijită 
de lighioaie, mai urâtă decât ciuma, cu barba 
adusă de părea că stă să o apuce de nas, cu 
ochii numai scovârliile, părul îi sta în cap de 
parcă ar fi fost pus cu furca, mâinile ei 


răschitoare goale, cocoșată și cucuiată, de 
seamăn pe lume nu mai avea. 

Când văzu el o așa nemetenie spurcată stând 
ca o cobe rea în casa lui și pe tronul lui, un 
şarpe rece îi trecu prin sân. El însă își tinu firea, 
şi merse drept la ea, întrebând-o: 

— Cine ești tu, şi ce cauţi aici? 

— Eu sunt Sărăcia, răspunse ea, și am venit 
nepoftită. 

- leşi afară din casa mea! 

- O! o! stăi că prea te pripești, voinicule, îi 
răspunse Sărăcia rânjind la dânsul cu batjocură. 
Ca să scoţi sărăcia din casă, trebuie să ai ce 
pune în locul ei. 

Și, rânjind încă o dată, îi arătă niște colţi, de 
care s-ar fi speriat şi dracul. 

Bietul om tăcu şi înghiți găluşca. Cugetul că 
are să fie tată, vorba că trebuie să aibă ce pune 
în locul Sărăciei, îi mută gândul. 

El voia să gonească Sărăcia din casa lui, căci 
nu putea mistui înfruntarea ce i-o făcuse ea, și 
apoi nu se îndura să-și lase odrasla pe mâinile 
cele blestemate ale Sărăciei. 

Din nou se puse pe muncă, muncă jidovească, 
se zvârlea omul și în dreapta și în stânga, 
noaptea o făcea zi, da și din mâini și din 


picioare, cum se zice, și folos nici cât negru subt 
unghie. Nevoile îl năpădea din toate părţile și el 
nu mai știa ce să facă. De câte ori intra în casă, 
de atâtea ori și sfrijita de Sărăcie îi rânjea în 
bătaie de joc. 

Într-una din zile, iată că şi nevestei îi abătuse 
să facă și născu un dolofan de copil, sănătos și 
voinic ca tată-său. 

Acum ce să facă el? Parale n-avea, de moară 
nici cât să orbească un şoarece, ceva ţoale, ori 
vrun dichis în casa lui, tufă! Nimic, dară nimic 
n-avea de ce prinde ochiul la el. Cum s-o scoaţă 
la căpătâi? Ar fi voit și el, de! să-și boteze 
copilul cu vrun naș mai de Doamne ajută, să 
facă și el o cumetrie. Dară cu ce? Sta bietul om 
cu mâinile încrucișate, se uita în cer și în 
pământ și nu știa la cine să caște gura. Și de 
felul lui fiind om cinstit, nu voia să amăgească 
pe nimeni cu minciuna. El știa una și bună: 
când o zice da, să fie da; când o zice nu, apoi 
nu. 

El cunoștea de mult pe un cioban chiabur. 
Dară nu era în sat. Când, iată că se pomenește 
că-l cheamă cineva să-l cinstească. Acolo ce să-i 
vază ochii? Prietenul lui suia oile în munte. 
Părerea lui de bine nu se poate spune. Îl rugă să 


se cumetrească și ciobanul primi cu bucurie să-i 
boteze pruncul. Partea lui să trăiască bine! Se 
puseră toate la cale cum e bine. 

La botez ciobanul dărui finului său o oaie 
fătătoare. 

Atâta îi trebui. Când fu să plece, mocanul 
zise: 

- Cumetre, tot n-ai tu unde ţine oiţa, lasă-o în 
turmă la mine, și mi ţi-oi îngriji-o ca și pe ale 
mele. 

— Bine, cumetre, răspunse Neagoe, să fie 
precum zici tu. 

El era bun bucuros că-i ia beleaua din 
bătătură, deoarece n-avea ei ce să mănânce, dar 
încămite să mai dea și oii. 

Mocanul se duse cu oile. Omul se puse iară 
pe muncă, dară munca lui d-abia aducea cu ce 
bruma să-şi ţie zilele. Cum am zice muncea în 
sec. 

După câtăva vreme se pomenește cu un argat 
de la stâna mocanului. 

— Neică, m-a trimes stăpânu-meu cu lâna asta 
la dumneata. 

— E, şi ce să fac eu cu dânsa? 

— Apoi, să vezi d-ta, stăpânu-meu a pus de şi- 
a tuns oițele și a tuns și oaia finului său. Aceasta 


este lâna ei și a trimis-o cui se cuvine. 

- Foarte mulţumim de bunătate. Să spui 
cumătrului multă sănătate și să auzim de bine. 
Și, luând lâna din mâna argatului, intră în 
casă, merse drept către Sărăcie și, cu grai 

tantos, îi zise: 

— Dă-te Sărăcie, la o parte, că am să pui lâna 
asta acolo. 

Sărăcia nu se îndura, neiculiță, să iasă din 
culcușul ce şi-l făcuse acolo. 

Rânji ea și de astă dată, dară îi dete rânjitul 
prin piele, căci voinicul unde aduse odată lâna 
şi buf! o lovi după ceafă de era să-şi muște 
limba și o răsturnă jos de pe tron. Sărăcia 
rămase locului unde căzuse ca vai de ea. 

Oaia finului fătase un miel; acesta, după ce se 
mai mări, îl miţui și pe dânsul ca pe mieii 
ceilalți și îi trimise miţele acasă. 

Țăranul, și mai curajos, intră în casă, şi merse 
iarăși drept la Sărăcie: 

— Dă-te, rânjit-o, mai la o parte, că am să pui 
miţele astea acolea. 

Și fiindcă Sărăcia tot cam întârzia, o lovi o 
dată cu miţele de-i merse fulgii, și o dete peste 
cap, mai către uşă. 

Pe toamnă se pomenește cu un alt argat că-i 


aduce un burdușel de brânză. 

— Baciul de la stână, zise el, a adunat laptele 
de la oaia finului, l-a făcut brânză și l-am adus 
acasă. 

— Spune cumătrului, răspunse Neagoe, că 
finul d-sale îi sărută mâinile și să ne vedem 
sănătoși. 

Apoi se întoarse repede în casă și 
îndreptându-se către Sărăcie, îi zise: 

— Dă-te, Sărăcie, la o parte, că am să pui 
burduful ăsta în locul tău. 

— Da unde să mai mă dau? răspunse Sărăcia. 

- leşi afară, dacă n-ai loc, și te du în oţelele 
puștei vrunui vânător că acolo ţi-e locul. 

- Ba aia-a vorbă! mai pune-ţi pofta în cui. 

Și lovind-o cu burduful în cap, o făcu mototol 
după ușă. 

Bietul Neagoe fu nevoit să petreacă încă o 
iarnă întreagă cu Sărăcia pe vatră. 

În vara viitoare, mielul de la oaia finului se 
făcuse mare. 

Acum îi aduse două lâne. 

Țăranul intră cu amândouă în mână și 
bufnind și răzbufnind pe Sărăcie, o pofti să iasă 
afară cu nepusă în masă. Sărăcia, dacă văzul 
zorul, dete dosul pe ușă afară, și să te ţii, pârleo, 


îi sfârâia călcâiele fugind, până ce se duse să-și 
clocească ouăle în oțelele puștilor vânătorilor. 

Și d-atunci a rămas de vânătorii sunt săraci; 
fiindcă-și pierd vremea prin colții de piatră, prin 
mărăcini, umblând toată ziua până să împuște și 
ei câte vro babușcă de nu știu care păsărică. 

Neagoe începu a bate în pinteni de bucurie, 
că se cotorosise de sărăcie. Acum pe ce punea 
mâna, punea şi Dumnezeu mila. Toate îi 
mergeau înde bine. Începu și el a lega gura 
pânzei. Munca lui se vedea cum mergea înainte 
și avea parte de ea. Ce să mai spunem multe? În 
scurtă vreme ajunse fruntaş al satului, după 
hărnicia lui, cu vitișoare, cu pluguleţ și cu toate 
dichisurile unui om cu parte lăsată de la 
Dumnezeu. 

Vezi că numai cu vitele se scoate sărăcia din 
casă afară. 


Zâna zânelor 


A fost odată ca niciodată etc. 

A fost odată un împărat mare și puternic, și el 
avea trei feciori. Făcându-se mari, împăratul se 
gândi fel și chipuri cum să facă să-şi însoare 
copiii ca să fie fericiţi. Într-o noapte, nu ştiu ce 
visă împăratul, că a doua zi, de mânecate, își 
chemă copiii și se urcă cu dânșii în pălimarul 
unui turn ce avea în grădină. Porunci să-și ia 
fiecare arcul și câte o săgeată. 

- Trageţi, copii, cu arcul, le zise împăratul, și 
unde va cădea săgeata fiecăruia, acolo îi va fi 
norocul. 

Copiii se supuseră fără a cârti câtuși de puţin, 
căci ei erau încredinţaţi că tatăl lor știa ce 
spune. Traseră, deci, și săgeata celui mai mare 
din fii se înfipse în casa unui împărat vecin; a 
celui de al doilea se înfipse în casa unui boier 
mare d-ai împăratului; iară săgeata celui mai 
mic se urcă în naltul cerului. Li se strâmbaseră 


gâturile uitându-se după dânsa, și p-aci, p-aci, 
era să o piarză din ochi. Când, o văzură 
coborându-se și se înfipse într-un copaci nalt 
dintr-o pădure mare. 

Se duse fiul cel mare, își luă soţie pe fata 
împăratului vecin, și se întoarse cu dânsa la 
tatăl său. 

Se duse și cel mijlociu şi se întoarse și el cu o 
soțioară mândră şi frumoasă. 

Se duse și cel mic. Cutreieră lumea până ce 
ajunse la pădurea cea mare unde se lăsase 
săgeata lui. Bâjbâi el și orbăcăi p-acolo prin 
bunget, până ce dete de copaciul în care se 
înfipsese și săgeata lui. Acest copaci era nalt și 
gros și bătrân, de când urzise Dumnezeu 
pământul. Se încovrigă el de dânsul, şi se urcă 
până ce ajunse de se agăţă de o ramură. Și din 
ramură în ramură, când atârnat cu mâinile, 
când cu picioarele încrucișate și încleștate, 
ajunse până în vârf. Acolo puse mâna și-și luă 
săgeata. Se dete jos cu sufletul plin de obidă și 
de mâhnire, socotind că este sec de noroc, căci, 
se gândea el, ca ce era să găsească în acel 
copaci? 

Nu-i fu destul că nu-și aflase acolo pe scrisa 
lui, nu-i fu destul că făcuse atâta cale în deșert, 


se mai pomeni, când vru să plece de lângă 
copaci, că se agaţă de spinarea lui o bufniță. Hâţ 
în sus, hâţ în jos, bufnița să se ducă din spinarea 
lui, ba. Îl înhăţase, drăcoaica, cu ghiarele, ca o 
gaiţă spurcată, și nu-l slăbea nici cât ai da în 
cremene. 

Mai se suci, mai se învârti să scape de 
pacoste, și nu fu nici un chip. Daca văzu și văzu, 
se hotărî şi el a se duce acasă cu saxanaua în 
spinare și o luă la drum. În cale, băgă de seamă 
că alte şase bufniţe se țineau după dânsul. 
Merse el, biet, cu alaiul după dânsul, și potrivi 
ca să ajungă acasă noaptea, spre a nu se face de 
râsul dracilor de copii. 

Cum intră în cămara unde locuia dânsul în 
palaturile tătâne-său, cele șase bufniţe se 
aşezară careși pe unde; iar cea d-a șaptea 
bufniță, care se încleştase de spinarea lui, se 
așeză în pat. 

Mai stătu, bietul flăcău, se mai socoti, se mai 
gândi, mai plănui, și în cele din urmă găsi cu 
cale să le lase în pace, să vază unde are să iasă 
această întâmplare. Mai cu seamă că acum se 
cotorosise de saxanaua din spinare. 

Și cum era și rupt de osteneală de atâta 
călătorie și de atâta tevatură ce avu pe drum, 


adormi, cum puse capul jos, de parcă l-ai fi lovit 
cu mechea în cap. 

A doua zi, ce să-i vază ochii? Lângă dânsul în 
pat, o zână așa de frumoasă, de amuţea și nu 
ştiu cine când o vedea; iară la capetele patului 
lor șase roabe, una mai frumoasă decât alta. Mai 
văzu, într-un colț al cămărei, șapte piei de 
bufnițe, aruncate una peste alta. 

Se miră tată-său, se miră mumă-sa de așa 
frumuseţe și gingășie, ce nu mai văzuseră de 
când erau ei. 

Ziua de nuntă a fratelui celui mai mare viind, 
se duse și fiul ce mic la împăratul, însă singur, 
căci nu putea să ia și pe zână, măcar că era să-i 
fie logodnică. Când, se pomeni cu dânsa că se 
prinde în horă lângă dânsul. Nu mai putea de 
bucurie, când o văzu. Se fălea, nene, cât un 
lucru mare, căci alta ca dânsa nu se găsea în 
toată împărăţia lor și a vecinilor. Toţi nuntașii 
rămaseră cu ochii bleojdiți la dânsa. Iar ceilalți 
fii de împărați și domni cari erau poftiţi la 
nuntă dedeau târcoale roabelor ce venise cu 
zâna, și care de care umbla să se prinză în horă 
lângă dânsele. Și astfel se veseliră până seara. 
La masă, zâna se așeză lângă fiul cel mic al 
împăratului. Mâncară și se chefuiră până la 


miezul nopţii. Apoi se duseră fiecare la ale sale. 
Fiul cel mic al împăratului se duse în cămara 
lui. Zâna după dânsul. Se culcară și dormiră ca 
niște împărați ce erau ei. Când se sculă 
dimineaţa și văzu pieile de bufniță tot acolo, îl 
apucă un cutremur de scârbă, aducându-și 
aminte de cele ce păţise de la dânsele. 

Se făcu și nunta fiului de al doilea al 
împăratului. Fiul cel mic se duse la nuntă iarăși 
singur, și iară se pomeni cu zâna că vine, și nici 
una, nici alta, ţop! se prinse lângă dânsul în 
horă. Creștea inima într-însul de bucurie și de 
fală, mai cu seamă când vedea pe ceilalți fii de 
împărați și de domni că le lăsa gura apă la toți 
după o așa bucăţică. Ei, vorba ăluia, în pofida 
căpșunelor, mâncau foile. Își scoteau și ei focul 
jucând în horă cu roabele zânei. Seara iară se 
puseră la masă. 

Fiului celui mic al împăratului, ce-i dă lui 
dracul în gând, se scoală de la masă, se duce în 
cămara lui, ia pieile de bufniţă și le aruncă în 
foc, apoi vine şi se așează la masă din nou. 

O dată se făcu o tulburare între mese. Și iată 
de ce. Una din roabe strigă: 

— Stăpână, suntem în primejdie! 

Alta zise: 


— Stăpână, mie îmi miroase a pârlit! Este 
prăpădenie de noi. 

Iară ea răspunse: 

- Tacă-vă gura, tocmai acum la masă v-aţi 
găsit și voi să voribiţi secături? 

Nu trecu însă mult şi mai zise și a treia: 

— Stăpână! nu e scăpare, suntem vândute 
mișelește. 

În aceeași vreme, și dânsa strâmbă niţel din 
nas. Pasămite îi venise și ei miros de pârleala 
pieilor. Și deodată sculându-se cu toatele de la 
masă, se făcură șapte porumbei. Apoi zâna zise 
fiului celui mic de împărat: 

— Ai fost nerecunoscător. Cu bine te-am găsit, 
cu bine să rămâi. Până nu vei izbuti să faci ce n- 
a făcut om pe lume, să nu dai cu mâna de mine. 

Se înălțară, deci, în slava cerului și îndată 
pieriră din ochii lui. 

În deşert mai rugară mesenii pe fiul 
împăratului să șează la masă, în deșert îl 
îndemnară părinţii să nu-și mai facă inimă rea, 
căci el rămăsese cu ochii după porumbei și nu 
se mai puse la masă. 

A doua zi până în ziori plecă să-şi găsească 
logodnica. El simţea bine acum că fără dânsa nu 
mai putea trăi. Își luă ziua bună de la părinți și 


de la frați și o porni în pribegie. 

Trecu dealuri, văi, colnice, străbătu păduri 
întunecate și de picior neumblate, dete prin 
smârcuri și lacoviște, și de urma porumbeilor săi 
nu putu da. Se frământa cu firea voinicul, 
cerceta, căuta, întreba; dară nici o ispravă nu-mi 
făcea. Cu inima înfrântă, cu sufletul zdrobit de 
mâhnire, și cu dogorul dragostei într-însul, 
umbla ca un zmeu și ca un leu paraleu, dară 
toate în deșert. Uneori îl bătea gândurile să-și 
facă seama singur, să se dea de râpă, ori să-și 
sfărame capul de colții de piatră de prin munți; 
dară parcă îi spunea inima că odată, odată, o să 
se sfârșească toate necazurile sale, și deodată își 
venea în sine, şi se punea din nou pe drum, mai 
cu hărnicie și mai tare în credinţă că cine caută 
cu amăruntul și cu stăruință trebuie să găsească 
şi gândul să și-l izbândească. 

Rupt de oboseală și de zdruncinare, se dete 
niţel la umbră într-o vâlcea, să se mai 
odihnească oleacă. Și stând el acolo, îl fură 
somnul. Deodată se deșteptă, auzind o gârâială 
de graiuri omenești, şi sări drept în sus. Ce să 
vezi dumneata? Trei draci se certau de făceau 
clăbuc la gură. Se duse la dânșii cu pieptul 
înainte şi le zise: 


— Cearta fără păruială, ca nunta fără lăutari. 

- Se lovi ca nuca în perete și vorba ta, iacă, 
răspunseră ei. Dară noi nu ne certăm, ci numai 
ne sfădim. 

- Și pentru ce vă sfădiți voi? îi întrebă el; căci 
gălăgia ce faceţi voi, mort d-ar fi cineva și tot îl 
deșteptațţi. 

- Uite, avem de moștenire, de la tata, o 
pereche de opinci, o căciulă și un bici, și nu ne 
învoim între noi, care ce să ia din ele. 

- Și la ce sunt bune bulendrele pe care vă 
sfădiți voi? 

- Când se încalţă cineva cu opincile, trece 
marea ca pe uscat. Când pune căciula în cap, 
nu-l vede nici dracul, măcar de i-ar da cu 
degetul în ochi. Iară când va avea biciul în 
mână și va trosni asupra vrăjmașilor săi, îi 
împietrește. 

— Aveţi dreptate să vă sfădiţi voi, mă. Căci 
una fără alta, aceste bulendre nu fac nici două 
cepe degerate. Iacă ce-mi zice mie gândul, de 
veţi voi să mă ascultați, să vă fac cu dreptate 
omenească. 

— Te ascultăm, te ascultăm, răspunseră dracii 
într-o glăsuire, spune-ne cum, și vom vedea. 

- Vedeţi voi cei trei munţi ce stau în faţa 


noastră? Să vă duceţi fiecare în câte unul, și 
cine va veni mai curând, după ce vă voi face eu 
semn, ale lui să fie toate astea. 

- Că bine zici d-ta! Așa vom face. Bravo! iacă 
ne-am găsit omul carele să ne facă dreptate. 

Și îndată o rupseră d-a fuga dracii, tulind-o 
înspre câte un munte. 

Până una, alta, voinicul puse opincile în 
picioare, căciula în cap și luă biciul în mână. 
Când ajunseră dracii în vârfurile munţilor și 
aşteptară să le facă semnul, fiul cel mic al 
împăratului trăsni de trei ori cu biciul în faţa 
fiecărui drac, și îi împietri acolo locului. Apoi o 
luă și el la drum în treaba lui, unde îl trăgea 
dorul. 

Abia mai făcu vro zece pași și văzu pe sus un 
stol de şapte porumbei. Îi urmări din ochi până 
ce îi văzu în ce parte de loc se lăsară. Într-acolo 
deci și dânsul își îndreptă cărările pentru care se 
ostenise atâta mare de vreme. 

Trecu mări, pâraie și ape mari ca pe uscat, 
mai cutreieră ţări și pustiuri, până ce ajunse la 
un munte mare, mare, al cărui vârf da de nori. 
Aci văzuse el că se lăsase porumbeii. Se puse a 
se urca pe dânsul, și, din văgăună în văgăună, 
din stei de piatră în colţi, din râpă în râpă, 


cățărându-se când pe muchi, când pe coame de 
munți, ajunse la o peşteră. Intrând acolo, 
rămase ca lovit de trăsnet când văzu niște 
palaturi ca de domn și așa de măiestrit lucrate, 
cum nu se văd pe pământul nostru. Acolo locuia 
logodnica lui, zâna zânelor. Cum o văzu 
primblându-se prin grădină cu roabele după 
dânsa, o şi cunoscu. Un copilaș de drăguleţ se 
ținea după zână, alerga, se zbenguia printre 
flori, şi tot striga pe zâna ca să-i arate câte un 
fluturel. Pasămite zâna rămăsese grea când 
zburase de la masă. Şi acesta era copilul lor. 

Nu mai putea de bucurie fiul cel mic al 
împăratului. Îi venea să dea fuga, ca un 
dezmetic, să ia copilașul să-l sărute. Dară îşi luă 
seama, nu care cumva să se sperie. Pe dânsul 
nu-l vedea nimeni, căci era cu căciula în cap. 

Începu a da înde seară, și el nu știa cum să se 
arate. În cele din urmă auzind că pofteşte la 
masă pe zâna, se duse şi el şi se așeză între 
dânsa şi între copilașul lor. Aduseră bucate. El 
mânca ca un lup flămând, căci nu mai ținea 
minte de când nu mâncase el legumă fiartă. 
Zâna se mira cum de se sfârşește bucatele așa de 
iute. Porunci de mai aduse. Dară și acele se 
fituiră într-o clipă. 


Între acestea, el ridicându-și niţel căciula 
dinstre partea copilului, acesta îl zări și odată 
strigă: 

— Uite tata, mamă! 

— Tată-tău, dragul meu, nu va da peste noi 
până nu va săvârși o faptă năzdrăvană, răspunse 
mă-sa. 

El își trase iute, iute, căciula pe ochi și începu 
iarăși a mânca, de părea că se bat lupii la gura 
lui. După ce sfârşi și aceste bucate, zâna, 
coprinsă de mirare, porunci să se mai aducă, ca 
să fie din destul. 

Fiul împăratului se mai arătă copilașului încă 
o dată, plin de bucurie că fiul său îl cunoscu. 

Copilul iarăși spuse mă-si; și aceasta iarăși îl 
tinu de rău, vezi că nu-i venea ei a crede să fi 
făcut bărbatu-său niscai fapte minunate, prin 
care să poată ajunge la dânsa. Ea știa că pe 
acolo nici pasăre măiastră nu calcă. Copilul 
tăcu, căci tată-său își trăsese căciula pe ochi 
numaidecât. 

Mai mâncă până ce se isprăvi și aceste 
bucate. Mânca, nene, și nu se mai sătura. 
Nemaiavând ce să mai aducă la masă, zâna 
începu a cârti că nu mai rămăsese și pentru 
roabe. Când iată copilul că strigă iarăși: 


— Mamă! zău că este tata. 

— Dară unde este, mă? ce tot aiurezi tu? 

— Ba nici aiureală, nici nimic. Uite-l, este 
colea lângă mine, uite-l, mă ia în braţe. 

Se sperie zâna când auzi. Dară el nu o lăsă 
până în cele din urmă fără să se arate, ca să nu-i 
vie ceva rău. Și luându-și căciula din cap, zise: 

- lată-mă și eu. Tu n-ai vrut să crezi pe fiul 
nostru când ţi-a spus că m-a văzut. Eu n-am 
ştiut ce să crez când am văzut scârboasele alea 
de piei, ci am socotit că fac bine, dându-le 
focului, ca să vă scap pe voi de ele. 

- Aşa am fost noi ursiţi să pătimim, răspunse 
zâna. Lasă acum cele trecute uitării, și spune-mi 
cum ai izbutit de ai ajuns până aici. 

Și după ce-și povesti toate întâmplările, și tot 
ce păţi, se îmbrăţișară, sărută copilul și rămase 
acolo cu toți. El stărui de dânsa să iasă la lume, 
şi ea îl ascultă. Se întoarseră deci cu toţii la 
împăratul, tatăl voinicului, și acolo făcu o nuntă 
de se duse vestea în lume. 

Împăratul acela îmbătrânind, toată boierimea 
şi tot poporul aleseră pe fiul său cel mai mic de 
împărat, pentru că era român verde, întreg la 
minte și drept la judecată; și trăiră și împărăţiră 
în fericire, de le rămase numele de pomenire în 


vecii vecilor. 
Iară eu încălecai p-o şea etc. 


Greuceanu 


A fost odată ca niciodată 

Era un împărat și se numea împăratul Roșu. 
El era foarte mâhnit că, în zilele lui, niște zmei 
furaseră soarele și luna de pe cer. 

Trămise deci oameni prin toate țările și 
răvașe prin orașe, ca să dea de știre tuturor că 
oricine se va găsi să scoaţă soarele și luna de la 
zmei, acela va lua pe fiie-sa de nevastă și încă 
jumătate din împărăţia lui, iară cine va umbla și 
nu va izbândi nimic, acela să știe că i se va tăia 
capul. 

Mulţi voinici se potricăliseră semeţindu-se cu 
ușurință că va scoate la capăt o asemenea 
însărcinare; și când la treabă, hâț în sus, hâţ în 
jos, da din colţ în colţ și nu știa de unde s-o 
înceapă și unde s-o sfârșească, vezi că nu toate 
muștele fac miere. Împăratul însă se ţinu de 
cuvânt. 

Pe vremea aceea, se afla un viteaz pe nume 


Greuceanu. Auzind și el de făgăduinţa 
împărătească, ce se gândi, ce se răzgândi, că 
numai își luă inima în dinți, încumetându-se pe 
ajutorul lui Dumnezeu și pe voinicia sa, și plecă 
şi el la împăratul să se închine cu slujba. Pe 
drum se întâlni cu doi oameni pe cari slujitorii 
împărăteşti îi ducea la împăratul ca să-i taie, 
pentru că fugiseră de la o bătălie ce o avusese 
împăratul acesta cu niște gadine. Ei erau triști, 
bieții oameni, dară Greuceanu îi mângâie cu 
niște vorbe așa de dulci, încât le mai veni niţică 
inimă, că era și meșter la cuvânt Greuceanu 
nostru. 

El își puse nădejdea în întâmplarea aceasta şi 
își zise: „îmi voi încerca norocul. De voi izbuti 
să înduplec pe împăratul a ierta pe acești 
oameni de la moarte, mă voi încumeta să mă 
însărcinez și cu cealaltă treabă; iară de nu, 
sănătate bună! Mă voi duce de unde am venit. 
Asta să fie în norocul meu; niciodată nu strică 
cineva să facă o încercare”. 

Și astfel, poftorindu-și unele ca acestea, aide, 
aide, ajunge la curtea împărătească. 

Înfățișându-se la împăratul, atâtea îi povesti, 
așa cuvinte bune și dulci scoase și atâta 
meșteșug puse în vorbirea sa, încât și împăratul 


crezu că pe nedrept ar fi să omoare pe acei 
oameni; că mai de folos i-ar fi lui să aibă doi 
supuși mai mult, și că mai mare va fi vaza lui în 
lume de s-ar arăta milostiv către popor. 

Nu mai putură oamenii de bucurie când 
auziră că Greuceanu a măglisit pe împăratul 
până într-atâta, încât l-a făcut să-i ierte. 
Mulţumiră lui Greuceanu din toată inima și îi 
făgăduiră că toată viaţa lor se vor ruga lui 
Dumnezeu pentru dânsul ca să meargă din 
izbândă în izbândă, ceea ce și făcură. 

Această izbândă o luă drept semn bun, și 
Greuceanu, mergând a doua oară la împăratul, 
grăi cu cuvintele lui mieroase cele următoare: 

- Mărite doamne, să trăieşti întru mulți ani 
pe luminatul scaunul acestei împărăţii. Mulți 
voinici s-au legat către măria ta să scoată de la 
zmei soarele şi luna pe care le-a hrăpit de pe 
cer, și știu că cu moarte au murit, fiindcă n-au 
putut să-și îndeplinească legămintele ce au făcut 
către măria ta. Și eu, mărite doamne, cuget a 
mă duce întru căutarea acestor tâlhari de zmei, 
şi mi-ar fi voia să-mi încerc și eu norocul, doar- 
doar va da Dumnezeu să ajungem a putea 
pedepsi pe acei blestemaţi de zmei, pentru 
nesocotita lor îndrăzneală. Dar fii-mi milostiv și 


mână de ajutor. 

- Dragul meu Greucene, răspunse împăratul, 
nu pot să schimb nici o iotă, nici o cirtă din 
hotărârea mea. Şi aceasta nu pentru altceva, ci 
numai și numai pentru că voiesc să fiu drept. 
Poruncile mele voi să fie una pentru toată 
împărăţia mea; la mine părtinire nu este scris. 

Văzând statornica hotărâre a împăratului și 
dreptatea celor vorovite de dânsul, Greuceanu 
cuvântă cu glas voinicesc: 

- Fie, mărite împărate, chiar de aș ști că voi 
pieri, tot nu mă voi lăsa până nu voi duce la 
capăt bun sarcina ce îmi iau de bună-voia mea. 

Se învoiră, și preste câteva zile și plecă, după 
ce puse la cale tot ce găsi că e bine să facă, ca să 
scape cu faţa curată din această întreprindere. 

Greuceanu luă cu dânsul și pe fratele său și 
merse, merse, merse cale lungă, depărtată, până 
ce ajunse la Faurul-pământului, cu care era frate 
de cruce. Acest faur, fiind cel mai mare meșter 
de pe pământ, era şi năzdrăvan. Aici se opriră şi 
poposiră. Trei zile și trei nopţi au stat închiși 
într-o cămară Greuceanu cu Faurul-pământului 
şi se sfătuiră. 

Și, după ce se odihniră câteva zile și mai 
plănuiră ceea ce era de făcut, Greuceanu și 


frate-său o luară la drum. 

Îndată după plecarea Greuceanului, Faurul- 
pământului se apucă și făcu chipul lui 
Greuceanu numai și numai din fier, apoi 
porunci să arză cușniţa ziua și noaptea și să țină 
chipul acesta fără curmare în foc. 

Iară Greuceanu și frate-său merseră cale 
lungă, și mai lungă, până ce li se făcu calea 
cruci; aici se opriră, se așezară pe iarbă și făcură 
o gustărică din merindele ce mai aveau, și apoi 
se despărţiră, după ce se îmbrăţișară, și plânseră 
ca niște copii. 

Mai nainte d-a se despărți, își împărţiră câte 
o basma şi se înțeleseră zicând: „Atunci când 
basmalele vor fi rupte pe margini, să mai tragă 
nădejde unul de altul că se vor mai întâlni; iară 
când basmalele vor fi rupte în mijloc, să se știe 
că unul din ei este pierit”. Mai înfipse și un cuțit 
în pământ și ziseră: „Acela din noi, care s-ar 
întoarce mai întâi și va găsi cuțitul ruginit să nu 
mai aștepte pe cellalt, fiindcă aceasta 
însemnează că a murit”. Apoi Greuceanu apucă 
la dreapta și frate-său la stânga. 

Fratele Greuceanului, umblând mai multă 
vreme în sec, se întoarse la locul de despărţire 
şi, găsind cuțitul curat, se puse a-l aştepta acolo 


cu bucurie, că văzuse soarele și luna la locul lor 
pe cer. 

Iară Greuceanu se duse, se duse pe o potecă 
care-l scoase tocmai la casele zmeilor, așezate 
unde-și înțărcase dracul copiii. Dacă ajunse aici, 
Greuceanu se dete de trei ori peste cap și se făcu 
un porumbel. Vezi că el ascultase năzdrăvăniile 
ce-l învățase Faurul-pământului. Făcându-se 
porumbel, Greuceanu zbură și se puse pe un 
pom care era tocmai în fața caselor. 

Atunci, ieșind fata de zmeu cea mare și, 
uitându-se, se întoarse repede și chemă pe 
mumă-sa şi pe soră-sa cea mică, ca să vină să 
vază minunea. 

Fata cea mică zise: 

- Măiculiţă și surioară, pasărea asta gingașă 
nu mi se pare ogurlie pentru casa noastră. Ochii 
ei nu seamănă a de pasăre, ci mai mult seamănă 
a fi ochii lui Greuceanu cel de aur. Până acuma 
ne-a fost și nouă! D-aici înainte numai 
Dumnezeu să-și facă milă de noi și d-ai noștri. 

Pasămite aveau zmeii cunoștință de vitejia lui 
Greuceanu. 

Apoi intrară câteştrele zmeoaicele în casă și 
se puseră la sfat. 

Greuceanu numaidecât se dete iarăși de trei 


ori preste cap și se făcu o muscă și intră în 
cămara zmeilor. Acolo se ascunse într-o 
crăpătură de grindă de la tavanul casei și 
ascultă la sfatul lor. După ce luă în cap tot ce 
auzi, ieși afară şi se duse pe drumul ce ducea la 
Codru Verde și acolo se ascunse subt un pod. 

Cum se vede treaba, din cele ce auzise, știa 
acum că zmeii se duseseră la vânat în Codru 
Verde și aveau să se întoarcă unul de cu seară, 
altul la miezul nopții și tartorul cel mare despre 
ziuă. 

Așteptând Greuceanu acolo, iată măre, că 
zmeul cel mai mic se întorcea și, ajungând calul 
la marginea podului, unde sforăi o dată și sări 
înapoi de șapte pași. Dară zmeul, mâniindu-se, 
zise: 

— Ah, mânca-o-ar lupii carnea calului! Pe 
lumea asta nu mi-e frică de nimeni, numai de 
Greuceanu de Aur; dar şi pe acela c-o lovitură îl 
voi culca la pământ. 

Greuceanu, auzind, ieși pe pod și strigă: 

— Vino, zmeule viteaz, în săbii să ne tăiem, 
sau în luptă să ne luptăm. 

— Ba în luptă, că e mai dreaptă. 

Se apropiară unul de altul și se luară la 
trântă. 


Aduse zmeul pe Greuceanu și-l băgă în 
pământ până în genuchi. Aduse și Greuceanu pe 
zmeu și-l băgă în pământ până în gât și-i tăie 
capul. Apoi, după ce aruncă leșul zmeului și al 
calului sub pod, se puse să se odihnească. 

Când, în puterea nopţii, veni și fratele cel 
mare al zmeului, și calul lui sări de 
şaptesprezece pași înapoi. El zise ca şi frate-său, 
iară Greuceanu îi răspunse și lui ca și celui 
dintâi. 

leșind de sub pod, se luă la trântă și cu acest 
zmeu. 

Și unde mi-aduse, nene, zmeul pe Greuceanu 
şi-l băgă în pământ până la brâu. Dară 
Greuceanu, sărind repede, unde mi-aduse și el 
pe zmeu o dată, mi-l trânti și-l băgă în pământ 
până în gât și-i tăie capul cu paloșul. 
Aruncându-i și mortăciunea acestuia și a calului 
său sub pod, se puse iarăși de se odihni. 

Când despre zori, unde venea, măre, venea 
tat-al zmeilor, ca un tartor, [de] cătrănit ce era, 
şi când ajunse la capul podului, sări calul lui 
şaptezeci şi șapte de pași înapoi. Se necăji zmeul 
de această întâmplare cât un lucru mare, și 
unde răcni: 

— Ah, mâncare-ar lupii carnea calului; că pe 


lumea asta nu mi-e frică de nimenea, doară de 
Greuceanu de Aur; și încă și pe acesta numai să- 
l iau la ochi cu săgeata și îl voi culca la pământ. 

Atunci, ieşind și Greuceanu de sub pod, îi 
zise: 

— Deh! zmeule viteaz, vino să ne batem, în 
săbii să ne tăiem, în suliți să ne lovim, ori în 
luptă să ne luptăm. 

Sosi zmeul și se luară la bătaie: în săbii se 
bătură ce se bătură și se rupseră săbiile; în suliți 
se loviră ce se loviră și se rupseră sulițile; apoi 
se luară la luptă: se zguduiau unul pre altul de 
se cutremura pământul; și strânse zmeul pe 
Greuceanu o dată, dară acesta, băgând de seamă 
ce are de gând zmeul, se umflă și se încordă în 
vine și nu păţi nimic, apoi Greuceanu strânse o 
dată pe zmeu, tocmai când el nu se aștepta, de-i 
pârâi oasele. 

Așa luptă nici că s-a mai văzut. Şi se luptară, 
şi se luptară, până ce ajunse vremea la nămiezi, 
şi osteniră. Atunci trecu pe dasupra lor un corb 
carele se legăna prin văzduh și căuta la lupta 
lor. Și văzându-l, zmeul îi zise: 

— Corbule, corbule, pasăre cernită, adu-mi tu 
mie un cioc de apă și-ţi voi da de mâncare un 
voinic cu calul lui cu tot. 


Zise și Greuceanu: 

— Corbule, corbule, mie să-mi aduci un cioc 
de apă dulce, căci eu ţi-oi da de mâncare trei 
leșuri de zmeu și trei de cal. 

Auzind corbul aceste cuvinte, aduse lui 
Greuceanu un cioc de apă dulce și îi astâmpără 
setea; căci însetoșaseră, nevoie mare. Atunci 
Greuceanu mai prinse la suflet, și, 
împuternicindu-se, unde ridică, nene, o dată pe 
zmeu, și trântindu-mi-l îl băgă în pământ până 
în gât şi-i puse piciorul pe cap, ţinându-l aşa. 
Apoi îi zise: 

— Spune-mi, zmeule spurcat, unde ai ascuns 
tu soarele și luna, căci azi nu mai ai scăpare din 
mâna mea. 

Se codea zmeul, îngâna verzi şi uscate, dară 
Greuceanu îi mai zise: 

- Spune-mi-vei ori nu, eu tot le voi găsi, și 
încă şi capul reteza-ţi-l-voi. 

Atunci zmeul, tot mai nădăjduindu-se a scăpa 
cu viaţă daca îi va spune, zise: 

— În Codru Verde este o culă. Acolo înăuntru 
sunt închise. Cheia este degetul meu cel mic de 
la mâna dreaptă. 

Cum auzi Greuceanu unele ca acestea, îi 
reteză capul, apoi îi tăie degetul şi-l luă la sine. 


Dete corbului, după făgăduială, toate 
stârvurile, şi, ducându-se Greuceanu la cula din 
Codru Verde, deschise ușa cu degetul zmeului și 
găsi acolo soarele și luna. Luă în mâna dreaptă 
soarele și în cea stângă luna, le aruncă pe cer și 
se bucură cu bucurie mare. 

Oamenii, când văzură iarăși soarele și luna pe 
cer, se veseliră și lăudară pe Dumnezeu că a dat 
atâta tărie lui Greuceanu de a izbândit 
împotriva împielițaților vrăjmași ai omenirii. 

Iară el, mulțumit că a scos la bun capăt 
slujba, o luă la drum, întorcându-se înapoi. 

Găsind pe frate-său la semnul de întrolocare, 
se îmbrăţișară și, cumpărând doi cai ce mergeau 
ca săgeata de iute, întinseră pasul la drum ca să 
se întoarcă la împăratul. 

În cale, dete peste un păr plin de pere de aur. 
Fratele Greuceanului zise că ar fi bine să mai 
poposească puţin la umbra acestui păr, ca să 
mai răsufle și caii, iară până una, alta să culeagă 
şi câteva pere, spre a-și mai momi foamea. 
Greuceanu, care auzise pe zmeoaice ce 
plănuiseră, se învoi a se odihni; dară nu lăsă pe 
frate-său să culeagă pere, ci zise că le va culege 
el. Atunci trase paloșul și lovi părul la rădăcină. 
Când, ce să vezi d-ta? unde începu a curge nişte 


sânge și venin scârbos și un glas se auzi din 
pom, zicând: 

- Mă mâncași friptă, Greucene, precum ai 
mâncat și pre bărbatul meu. 

Și nimic nu mai rămase din acel păr, decât 
praf și cenușe; iară frate-său încremeni de 
mirare, neștiind ce sunt toate acestea. 

După ce plecară și merseră ce merseră, deteră 
preste o grădină foarte frumoasă cu flori și cu 
fluturei și cu apă limpede și rece. 

Fratele Greuceanului zise: 

- Să ne oprim aici niţel, ca să ne mai odihnim 
căișorii. Iar noi să bem niţică apă rece și să 
culegem flori. 

- Aşa să facem, frate, răspunse Greuceanu, 
dacă această grădină va fi sădită de mâini 
omenești şi dacă acel izvor va fi lăsat de 
Dumnezeu. 

Apoi, trăgând paloșul, lovi în tulpina unei 
flori care se părea mai frumoasă și o culcă la 
pământ; după aceea împunse și în fundul 
fântânei și a marginilor ei, dară în loc de apă 
începu a clocoti un sânge mohorât, ca și din 
tulpina florii, și umplu văzduhul de un miros 
grețos. Praf și țărână rămase și din fata cea mai 
mare de zmeu, căci ea se făcuse grădină și izvor 


ca să învenineze pe Greuceanu și să-l omoare. 

Și scăpând și d-această pacoste, încălecară și 
plecară la drum, repede ca vântul; când ce să 
vezi d-ta? Unde se luase după dânșii scorpia de 
mumă a zmeoaicelor cu o falcă în cer şi cu alta 
în pământ ca să înghiță pe Greuceanu şi mai 
multe nu; și avea de ce să fie cătrănită și 
amărâtă: căc nu mai avea nici soț, nici fete, nici 
gineri. 

Greuceanu simțind că s-a luat după dânșii 
zmeoaica cea bătrână, zise frățină-său: 

- Ia te uită, frate, înapoi şi spune-mi ce vezi. 

— Ce să văz, frate, îi răspunse el, iată un nor 
vine după noi ca un vârtej. 

Atunci dete bice cailor cari mergeau repede 
ca vântul și lin ca gândul; dară Greuceanu mai 
zise o dată fratelui său să se uite în urmă. 
Acesta îi spuse că se apropie norul ca o 
flăcăraie; apoi, mai făcând un vânt cailor, 
ajunseră la Faurul-pământului. 

Aci, cum descălecară, se închise în făuriște. 
Pe urma lor iaca și zmeoaica. De-i ajungea, îi 
prăpădea! Nici oscior nu mai rămânea din ei. 
Acum însă n-avea ce le mai face. 

O întoarse însă la șiretlic: rugă pe Greuceanu 
să facă o gaură în părete ca măcar să-l vază în 


faţă. Greuceanu se prefăcu că se înduplecă și 
făcu o gaură în părete. Dară Faurul-pământului 
se aținea cu chipul lui Greuceanu cel de fier, ce 
arsese în foc de sărea scântei din el. Când 
zmeoaica puse gura la spărtură ca să soarbă pe 
Greuceanu, Faurul-pământului îi băgă în gură 
chipul de fier roşu ca focul și i-l vârî pe gât. Ea, 
înghiorț! înghiţi și pe loc și crăpă. Nu trecu mult 
şi stârvul zmeoaicei se prefăcu într-un munte de 
fier și astfel scăpară și de dânsa. 

Faurul-pământului deschise ușa făuriștei, ieși 
afară şi se veseliră trei zile și trei nopţi de așa 
mare izbândă. El mai cu seamă era nebun de 
bucurie pentru muntele de fier. Atunci porunci 
călfilor să facă lui Greuceanu o căruţă cu trei 
cai cu totul și cu totul de fier. După ce fură gata, 
suflă asupra lor și le dete duh de viaţă. 

Luându-și ziua bună de la frate-său de cruce, 
Faurul-pământului, Greuceanu se urcă în trăsură 
cu frate-său cel bun și porni la Roșu-împărat ca 
să-şi priimească răsplata. 

Merse, merse, până ce li se înfurci calea. Aci 
se opriră și poposiră. Apoi, Greuceanu desprinse 
de la căruţă un cal și-l dete fratelui său, ca să 
ducă împăratului Roșu vestea cea bună a sosirii 
lui Greuceanu cu izbânda săvârșită; iară el 


rămase mai în urmă. Înaintând el alene, 
răsturnat în căruță, trecu pre lângă un diavol 
şchiop carele ţinea calea drumeţilor ca să le facă 
neajunsuri. Acestuia îi fu frică să dea piept cu 
Greuceanu, dară, ca să nu scape nici el neatins 
de răutatea lui cea drăcească, îi scoase cuiul din 
capul osiei de dindărăt și-l aruncă departe în 
urmă. 

Apoi tot el zise Greuceanului: 

- Măi, vericule, ţi-ai pierdut cuiul, du-te de 
ti-l caută. 

Greuceanu sărind din căruță, își uită acolo 
paloșul, din greșeală. Iară când el își căuta 
cuiul, diavolul îi fură paloșul, apoi, așezându-se 
în marginea drumului, se dete de trei ori peste 
cap și se schimbă într-o stană de piatră. 

Puse Greuceanu cuiul la capul osiei, îl 
înțepeni bine, se urcă în căruţă, şi pe ici ţi-e 
drumul! Nu băgă însă de seamă că paloșul îi 
lipseşte. 

Ascultaţi acum și vă minunaţi, boieri d- 
voastră, de păţania bietului Greuceanu. Un 
mangosit de sfetnic d-ai împăratului Roșu se 
fagăduise diavolului, dacă îl va face să ia el pe 
fata împăratului. Ba încă și rodul căsătoriei sale 
îl închinase acestui necurat. Împielițatul ştia că 


Greuceanu, fără paloș, era și el om ca toţi 
oamenii. Puterea lui în paloș era; fără paloș era 
necunoscut. Îi fură paloșul și-l dete becisnicului 
de sfetnic. 

Acesta se înfățișă la împăratul și îi ceru fata, 
zicând că el este cel cu izbânda cea mare. 

Împăratul îl crezu, văzându-i şi paloșul, și 
începuseră a pune la cale cele spre cununie. Pe 
când se pregătea la curte, pentru nuntirea fiicei 
împăratului cu voinicul cel mincinos ce zicea că 
a scos soarele și luna de la zmei, vine și fratele 
Greuceanului cu vestea că Greuceanu are să 
sosească în curând. 

Sfetnicul cel palavatic, cum auzi de una ca 
aceasta, merse la împăratul și zise că acela este 
un amăgitor și trebuie pus la închisoare. 
Împăratul îl ascultă. Iară sfetnicul umbla d-a- 
ncâtelea, zorind să se facă mai curând nunta, cu 
gând că, dacă se va cununa odată cu fata 
împăratului, apoi poate să vină o sută de 
Greuceni, că n-are ce-i mai face, lucru fiind 
sfârșit. 

Împăratului însă nu-i prea plăcu zorul ce da 
sfetnicul pentru nuntă, și mai tărăgăi lucrurile. 

Nu trecu mult și iată că sosește și Greuceanu 
şi, înfățișându-se la împăratul, acesta nu știa 


între care să aleagă. 

Credea că acesta să fie Greuceanu, dară nu-și 
putea da seamă de cum paloșul lui Greuceanu se 
află în mâna sfetnicului. Atunci băgă de seamă 
şi Greuceanu că-i lipsește paloșul și tocmai 
acum îi veni în minte pentru ce nu văzuse el 
stana de piatră decât după ce-și găsise cuiul de 
la osie şi se întorcea la căruţă cu dânsul. Pricepu 
el că nu e lucru curat. 

- Împărate prealuminate, zise el, toată lumea 
ştie că eşti om drept. Te rog să-mi faci și mie 
dreptate. Mult ai așteptat, mai așteaptă, rogu-te 
încă puţin și vei vedea cu ochii adevărului. 

Priimi împăratul a mai aștepta până ce să se 
întoarcă Greuceanu. Acesta se puse iarăși în 
căruța lui cu cai cu tot de fier și într-un suflet 
merse, până ce ajunse la stana de piatră, acolo 
unde Necuratul îi scosese cuiul de la căruță. 

— Fiinţă netrebnică și păgubitoare omenirii, 
zise el, dă-mi paloșul ce mi-ai furat, căci de 
unde nu, praful nu se alege de tine. 

Piatra nici că se clinti din loc măcar. 

Atunci Greuceanu se dete de trei ori peste 
cap, se făcu buzdugan cu totul și cu totul de 
oţel, și unde începu, nene, a lovi în stană de se 
cutremura pământul. De câte ori da, de atâtea 


ori cădea câte o zburătură din piatră. Și lovi ce 
lovi până ce îi sfărâmă vârful. Apoi deodată 
începu stana de piatră a tremura și a cere 
iertăciune. Iară buzduganul, de ce da, d-aia își 
înteţea loviturile, și dete, şi dete, pănă o făcu 
pulbere. Când nu mai fu în picioare nimic din 
stana de piatră, cătă prin pulberea ce mai 
rămăsese, şi-şi găsi Greuceanu paloșul ce-i 
furase Satana. 

Îl luă și, fără nici o clipă de odihnă, veni și se 
înfățișă iarăși la împăratul. 

— Sunt gata, mărite împărate, zise el, s-arăt 
oricui ce poate osul lui Greuceanu. Să vină acel 
sfetnic nerușinat care a voit să te amăgească, 
spre a ne înţelege la cuvinte. 

Împăratul îl chemă. 

Acesta, dacă veni și văzu pe Greuceanu cu 
sprinceana încruntată, începu să tremure și-și 
ceru iertăciune, spunând cum căzuse în mâinile 
lui paloșul lui Greuceanu. 

După rugăciunea lui Greuceanu, dobândi 
iertare și de la împăratul, dar acesta îi porunci 
să piară din împărăţia lui. Apoi scoase pe fratele 
Greuceanului de la închisoare și se făcu o nuntă 
d-alea împărăteștile, și se încinse nişte veselii 
care ţinură trei săptămâni... 


Și eu încălecai p-o şea, şi vă povestii d- 
voastră așa. 


Cele douăsprezece fete de 
împărat și palatul cel 
fermecat 


A fost odată ca niciodată etc. 

A fost odată un flăcăiandru sărman de 
părinți. El argăţea pe la unii și pe la alţii ca să-și 
câștige hrana vieţii. Și fiindcă avea darul de a fi 
curățel, toţi flăcăii din sat îl pizmuiau. Ceilalți 
argaţi cășunaseră pe dânsul și-l tot luau peste 
picior, iară el nu lua aminte la flecăriile lor și-și 
căuta de treaba lui. Când se adunau seara și 
bârfeau verzi și uscate, el se făcea că nu înţelege 
vorbele aruncate în pofida lui; se arăta 
prostănac. pentru aceasta ei îl porocleau 
zicându-i căscăundul satului. 

Stăpânii unde slujea el erau foarte mulțumiți 
de dânsul și se băteau care de care să-l apuce. 
Când trecea prin sat, fetele își dau coate și se 
uitau la dânsul pe subt sprincene. Și ce e drept 


că aveau la ce se uita. El era curat la faţă și 
chipeș; chica lui neagră, ca pana corbului 
flutura ca o coamă pe grumajii lui albi ca 
zăpada; mustăcioara abia mijea, de parcă era o 
umbră pe buza lui cea de sus; dară apoi ochii? 
Avea niște ochi, neiculiță, de băgase pe toate 
fetele în boale. 

Când era la adăpatul vacilor, fetele care de 
care se întrecea să-i dea pricină de vorbă; dară 
el nu băga pe nimeni în seamă; se făcea ca nu 
pricepe ce vor ele. Pentru aceasta ele ca să arate 
că nu le pasă de nebăgarea lui de seamă, între 
ele, îl porocleau cu numele de Făt-Frumos al 
satului. Și de unde să nu fie aşa! 

El nu se uita nici în dreapta, nici în stânga, 
mergea cu vitele la pășune și treaba ieşea din 
mâna lui mai cu asupra decât din ale celorlalți 
argaţi. 

Nu știu ce făcea el, ce dregea, că vacile pe 
cari le păștea el erau mai frumoase decât ale 
celorlalți argaţi. Ele dădeau mai mult lapte 
decât cele ale altor argaţi, fiindcă pe unde le 
ducea el pășunea era mai cu gust şi mai 
îndestulătoare. Pe unde călca piciorul lui se 
cunoștea, fiindcă și ierburile se înveseleau. 

Pasămite se născuse în ceas bun și era ursit să 


ajungă ceva. Dară el nici habar n-avea de asta și 
nici gând n-avea să se mândrească, fiindă nu 
ştia ce-i este ascuns în cursul vremilor. Ci 
smerit, precum îl lăsase pe el Dumnezeu, își 
vedea de ale sale, fără să se atingă cu cuvântul 
sau în oricareva fel, de alții sau de al altora. Şi 
tocmai pentru aceasta flăcăii și ceilalți argaţi îl 
ponosluia. 

Într-o zi de primăvară, ostenit fiind tot 
umblând după vaci, se dete la umbra unui 
copaci mare și stufos și adormi; îşi și alesese, 
vezi, loc pentru așa ceva. Era o vâlcea 
împodobită cu fel de fel de floricele, toate 
înflorite, de părea că dă ghes omului să treacă 
printre ele. Ceva mai cât colo un pârâiaș, a cărui 
obârşie venea dintr-un șipot de apă ce ieșea din 
coasta unui deluleţ, șerpuia printre brusturi și 
alte buruieni pe unde își făcuse loc, și susurul 
apei parcă te îndemna la somn. Copaciul subt 
care se adumbrise era măreț și parcă se lupta ca 
să ajungă la nuori. Printre crăcile lui întinse se 
giugiuleau pasărelele şi-şi făceau cuiburi: numai 
ascultând cineva ciripirile lor se aprindea într- 
însul focul dragostei. Desișul frunzelor sale 
făcea o umbră, de parcă râmneai la ea. Bag 
seamă, nu era aşa căscăund flăcăul acesta, și pe 


nedrept îi atârnau de coadă acest ponos ceilalți 
argați din sat. Cum puse capul jos și adormi. 

N-apucase să doarmă, ca de când începui să 
vă povestesc, și o dată sări drept în sus. 

Visase un vis foarte frumos și se deșteptase. 

Visase că unde venise la dânsul, măre, o zână 
mai frumoasă decât toate zânele din cer și de 
pre pământ, și-i zisese să se ducă la curtea 
împăratului locului aceluia, că acolo are să se 
procopsească. 

Când se deșteptă, își zise: "Mă, ca ce să fie 
asta?" și începu a se pune pe gânduri; toată 
ziulica îl munciră gândurile și nu se domirea de 
loc, de loc ca ce să însemneze un asemenea vis. 
El nu înţelegea că steaua sub care se născuse 
venea să-l slujească. 

A doua zi, mergând iarăşi cu vitele la păscut, 
abătu din drum și dete iarăși pe la copaciul cu 
pricina, și iarăși se culcă la tulpina lui, și iarăși 
visă același vis. 

Sculându-se, își zise: "Mă, ăsta nu e lucru 
curat", şi iarăși toată ziulica fu dus pe gânduri. 

A treia zi cu dinadinsul făcu să-i fie drumul 
pe la același copaci sub care se culcă, și visă 
același vis; ba încă de astă dată zâna îl amenință 
cu boală şi cu toate ticăloșiile omenești, dacă nu 


s-o duce. 

Atunci și el, dacă se sculă și veni acasă cu 
vacile și le băgă în coşar, se înfăţişe la stăpânu- 
său şi-i zise: 

— Stăpâne, pe mine mă bate gândurile să mă 
duc în lume să-mi caut norocul. Destul am 
argăţit, și până acum nu văz nici un semn ca să 
pot și eu sălta ceva. Fă bine şi-mi dă socoteala. 

- Da pentru ce, băiete, să ieşi de la mine? Au 
doară nu te mulţumești de simbria ce-ţi dau? Au 
mâncare n-ai destulă? Ia, mai bine șezi la mine, 
și eu voi căta să-ți dau o fată bună din sat, cu 
nițică zestricică, să te mai ajut şi eu cu ce m-o 
lăsa inima, să-ți faci și tu rost aici ca toți 
megiașii, nu mai hoinări prin a lume, ca să nu 
ajungi fără nici un căpătâi, ca vai de lume. 

- Ba, de mulţumit, sunt mulțumit de d-ta, 
stăpâne; mâncare am destulă, nu pot să mânii 
pe Dumnezeu; dară așa mi-a venit mie, să mă 
duc în lume, și nu voi rămânea pentru nu știu 
GE. 

Dacă văzu stăpână-său că este peste poate a-l 
face să rămâie, îi dete ce bruma mai avea să ia, 
şi el plecă, luându-și ziua bună de la stăpân. 

Ducându-se de la satul său, flăcăul ajunse 
drept la curtea împărătească și se băgă argat la 


grădina împăratului. Grădinarul fu bun-bucuros 
să-l priimească, când îl văzu așa curăţel, căci 
dobândise până atunci câteva bobârnace de la 
fetele împăratului că bagă argaţi tot ce este mai 
urâcios și mai scârbos în omenire. 

Curăţel, curăţel, dară hainele de pe dânsul 
erau imoase, deh! ce să zici, ca de măcar. 
Grădinarul puse de-l îmbăie, îl primeni și-i dete 
de îmbrăcă nişte haine care să mai semene a 
argat la grădina împărătească. Şi cum era de 
potrivit făcut la boiul lui, îi ședesa bine cu 
hainele ce îmbrăcă. 

Pe lângă celelalte trebi grădinăreşti, slujba lui 
de căpetenie fu ca să facă în fiecare zi câte 
douăsprezece mănunchiuleţe de flori, și în 
fiecare dimineaţă să le dea la cele douăsprezece 
domniţe, fete ale împăratului, când vor ieși din 
casă spre a se primbla prin grădină. 

Aceste domniţe erau ursite să nu se poată 
mărita până nu va găsi cineva care să le 
ghicească legătura ursitei lor și să facă pe 
vreuna din ele ca să iubească pe cineva. Ursitele 
lor le dăruise cu patima jocului. Erau nebune 
după joc și pe fiecare noapte rupeau câte o 
pereche de conduri de mătase albă, dănţuind. 

Nimeni nu știa unde merg ele noaptea de 


joacă. 

Împăratul se luase de gânduri cu atâta 
cheltuială pe condurii fetelor sale și pentru 
inima lor de gheaţă, de care nu se putea lipi nici 
un june din cei ce veniseră în petit. 

Pentru aceasta el dase sfară în ţara lui și în 
țările streine, precum ca să se știe că cine se va 
găsi să-i spuie ce fac fetele lui noaptea de rup 
fiecare câte o pereche de conduri, poate să-şi 
aleagă pe care îi va place din ele, și el i-o va da 
lui de soţie. 

El știa că le ţine pe toate închise la un loc, 
într-o cămară din palatul său, încuiate și 
zăvorâte cu nouă uși de fier și cu nouă lacăte 
mari. Dară nimeni nu știa ce fac ele noaptea de 
li se rup încălțămintele, căci nimeni nu le 
văzuseră până atunci ieşind din casă, căci nu 
puteau. 

Pasămite, lor le era făcut ca așa să-și petreacă 
vremea în toată viața lor. Așa le era orânda. 

Cum se auzi de această hotărâre a 
împăratului, începu a curge la peţitori; ba 
feciori de domni și de împărați, ba feciori de 
boieri mari, până și feciori de boieri mai mici. Şi 
care cum venea se punea de pândă la ușa 
domniţelor câte o noapte. Împăratul aștepta cu 


mare nerăbdare în fiecare dimineaţă ca să-i 
aducă câte vreo veste bună; dară în loc de 
aceasta, i se spunea că junii ce se puneau de 
pândă seara nu se mai găsesc dimineaţa. Nu se 
ştia ce se fac. Nici de urmă măcar nu li se mai 
dedea. 

Unsprezece flăcăi o păţise până acum. Ceilalți 
cari mai erau, începuseră a se codi; nu mai 
voiră să stea de pândă. 

Se lipseau de a lua de neveste niște fete 
pentru care se răpune atâţi tineri. 

Și astfel, unul câte unul, se cărară pe la casele 
lor de la curtea acestui împărat, și-i lăsară fetele 
în plata Domnului; căci nimeni nu mai voia să-și 
piarză sufletul pentru un cap de muiere. 

Însuşi împăratul fu coprins de spaimă, cum 
de să piară așa junii ce voiau să-i pândească 
fetele, şi nu mai cuteza să îndemne pe nimeni. 

Împăratul era nevoit să cumpere mereu pe 
fiecare zi câte douăsprezece perechi de conduri, 
şi intrase la grije că o să-i îmbătrânească fetele 
în vatră și o să împletească cosiţa albă, fără să 
puie pirostriile în cap. 

Argatul de la grădinărie își împlinea slujba 
cum știa el în legea lui. Și domniţele erau 
mulțumite de mănuchele de flori ce li le da 


argatul, și grădinarul de lucrul lui. 

El, când da florile domniţelor, nici nu-și 
ridica ochii asupra lor; dară când da florile fetei 
celei mici, nu știu de ce, că se roșea ca un bujor, 
şi-i tâcâia inima, de sta să-i sară din piept afară. 

Fata băgă de seamă aceasta, însă crezu că 
flăcăul este rușinos și d-aia se face așa de roșu 
când vine înaintea lor. 

Azi aşa, mâine așa, el vedea că nu e de nasul 
lui o așa bucăţică. Dară ce-i faci inimei? Ea îi da 
brânci și lui, bat-o pustia! și ar fi voit să se puie 
şi el la pândă, și apoi se gândea și la păţaniile 
celor ce păzise înaintea lui. 

Fata cea mică se greşi într-o zi și spuse 
surorilor cum argatul care le da flori se roşește 
ca o sfeclă când vine înaintea lor și cum este de 
curățel. Cum auzi fata cea mai mare astfel de 
cuvinte că iese din gura surorei sale celei mai 
mici, unde începu să o dojenească cu niște 
vorbe cam luătoare în râs, cum de numai să se 
gândească ea a scoate așa vorbe blânde pentru 
un argat, căci asta ar semăna că inima ei este 
pornită a se planisi cuiva. 

Băiatului îi zicea inima să se arate la 
împăratul cu cererea de a pândi și el, dară să 
lăsăm că-și cunoștea lungul nasului, să lăsăm că 


nul uitase pățeniile atâtor flăcăi ce pieriseră, lui 
îi era să nu-și piarză slujba și să rămâie cu 
buzele umflate. Apoi unde pui d-ta gândul ce-l 
muncea groaznic, că de va fi gonit de la curtea 
împărătească, n-are să mai vază pe fetele 
împăratului, căci dându-le flori în fiecare 
dimineaţă, oricât se feri de vreo patimă, totuși 
gigășiile și frumuseţile fetelor de împărat, și mai 
cu seamă căutătura cea blajină a fetei celei mici, 
îl ademenise până într-atât, încât, se socotea el, 
că daca nu va mai atinge în fiecare dimineaţă cu 
degetele sale mâinile cele albe ca o coală de 
hârtie, cu pielea moale ca puful, ale fetelor de 
împărat, nu va mai putea trăi. 

Ziua, noaptea, îl munceau aceste gânduri și 
nu știa cum să facă să-și împlinească pofta 
inimei, fără de care, simţea el, că nu va putea să 
mai trăiască. 

Într-una din nopţi, adormind el cu gândul 
țintă la dorinţa ce-l chinuia de-i rodea băierile 
inimei, văzu în vis iară pe zâna din vâlceaua cea 
cu flori unde i se arătase odinioară. 

Ea îi zise: 

— Să te duci în unghiul grădinei cel despre 
răsărit; acolo vei găsi doi pui de dafin, unul 
cireșiu și altul trandafiriu; alături de dânșii vei 


vedea o săpăligă de aur, o năstrapă tot de aur şi 
un ștergar de mătase. Să iei acești pui de dafin, 
să-i pui în două ghivece frumoase, să-i sapi cu 
săpăliga cea de aur, să-i uzi cu năstrapa cea de 
aur, să-i ștergi binișor cu ștergarul cel de mătase 
şi să-i îngrijești ca pe lumina ochilor tăi. Când 
vor crește şi se vor face ca de un stat de om, 
orice vei cere de la dânșii ţi se va izbândi 
tocmai pe tocmai. 

Zise şi pieri ca o nălucă, fără să apuce argatul 
grădinarului să-i mulțumească barim. 

Nici nu se dezmeticise bine din uluiala 
somnului, nici nu se şterse la ochi măcar, și dete 
fuga în unghiul grădinei cel despre răsărit și 
rămase năuc de bucurie, când văzu în ființă 
toate cele ce îi spusese zâna în somn. Acum se 
şterse și el la ochi, se pipăi să vază nu care 
cumva doarme încă și aievea să fie oare ceea ce 
vedea? După ce se încredință că nu este nălucă, 
de noapte, puse mâna și luă dafinii. 

Îi îngriji cum știu el mai bine, îi săpa adesea 
cu săpăliga ce găsise el acolo, îi udă cu 
năstrapa, îi șterse cu ştergarul și, ce să mai 
lungim vorba? îi îngriji ca pe lumina ochilor lui, 
tocmai precum îi poruncise zâna. 

Dafinii creșteau și se împuterniceau ca prin 


minune. Nu trecu mult și se făcură mari. 
Frumuseţe ca la acești dafini nici că s-a mai 
văzut. 

Când ajunseră ca d-un stat de om, el veni la 
dânșii într-una din zile și zise unuia precum îl 
învățase zâna: 

- Dafine, Dafine, 

Cu săpălugă de aur săpatu-te-am, 

Cu năstrapă de aur udatu-te-am, 

Cu ștergar de mătase ștersu-te-am, 

Dă-mi darul d-a mă face, oricând voi voi eu, 

Să nu fiu văzut de nimeni. 

El rămase buimăcit de mirare, când în clipa 
aceeași chiar văzu cum se înfiinţează un boboc 
de floare, cum crește de se mărește și cum se 
deschide o floare așa de frumoasă, de nu puteai 
să te oprești ca să nu o miroși. El puse mâna de 
o rupse, o luă și o băgă în sân; vezi că așa îl 
învățase zâna. 

Seara când domniţele intrară în cămara lor 
cea încuiată și zăvorâtă cu nouă lacăte mari, ca 
să se culce, el se furișe binișor pe lângă ele și 
intrară împreună. El le vedea pe ele ce fac, dară 
ele nu-l vedeau pe dânsul. El le văzu că în loc să 
se dezbrace spre a merge la culcare, ele 
începură a se pieptăna, a se îmbrăca cu haine 


scumpe și a se găti de ducă. 

El se mira de cele ce vedea și hotărî ca să se 
ție după dânsele cu dinadinsul să vază pe unde 
au să iasă ele, unde au să se ducă și ce au să 
facă. 

Când deodată, fata cea mai mare zise 
surorilor sale: 

- Gata sunteţi, fetelor? 

— Gata suntem, răspunseră ele. 

Atunci cea mare din surori bătu cu piciorul în 
pământ, şi deodată se deschise în două 
duşumeaua casei. Ele se coborâră prin acea 
deschizătură și merseră, până se ajunseră la o 
grădină gărduită cu zid de aramă. 

Când fură să intre, fata cea mare bătu din 
picior iarăși și porţile cele de oţel ale grădinei se 
deschiseră. Intrând, băiatul călcă pe rochia fetei 
celei mici. 

Aceasta, întorcându-se repede, nu văzu pe 
nimeni; şi, chemându-și surorile, le zise: 

— Surorilor, bănuiesc că s-a luat cineva după 
mine, că uite, simţii că m-a călcat oarecine pe 
rochie. 

Surorile se uitară în toate părțile și nevăzând 
nici ele pe nimeni, îi răspunse: 

- Nu fii așa bănuitoare, soro; cine să fie aci, 


ori să se ia după noi. Nici pasăre măiastră nu 
poate răzbi până unde suntem noi acum. Ia vezi 
mai bine, să nu se fi apucat rochia ta de vreun 
mărăcine și, cum ești tu fricoasă, ți s-o fi părut 
că te-a călcat neştine pe rochie. Nu fi așa de 
ușurică! 

Ea tăcu. Băiatul se ţinea după dânsele. 

Trecură printr-o pădure cu frunzele de argint, 
trecură prin alta cu foile de aur, trecură prin 
altă pădure cu frunzele numai diamanturi și 
pietre nestimate, cari sclipeau de-ţi luau ochii, 
şi ajunseră la un eleșteu mare. 

În mijlocul acelui eleşteu se ridica un 
dâmbuleţ și pe dânsul niște palaturi cum nu mai 
văzuse el până atunci. Palaturile împăratului 
rămăseseră jos de tot pe lângă acestea, care 
străluceau de la soare te puteai uita, dară la 
dânsele ba. Și aşa de cu meșteșug erau făcute, 
încât când te urcai în ele ţi se părea că te 
cobori, şi când te dedeai jos din ele ți se părea 
că te urci. 

Douăsprezece luntrișoare cu vâslași muiați 
numai în fir de cel bun le așteptau la margine. 
Cum ajunseră, se puseră fiecare în câte una și 
plecară. Argatul se puse în luntrea fetei celei 
mici. 


Luntrile porniră și mergeau în rând ca 
cocorii. Numai luntrea fetei celei mai mici 
rămânea mai în urmă. Vâslașul se mira cum de 
este mai grea decât altădată și trăgea din 
răsputeri la vâsle ca să ajungă pe celelalte. 

Cum ieșiră la celălalt mal al eleșteului, se 
auzi o muzică, care, vrând, nevrând, te făcea să 
dănțuiești. Fetele se repeziră ca fulgerul, intră în 
palat și se puseră pe joc cu flăcăii cari le 
pândiseră, şi jucară și jucară până ce li se 
sparseră condurii. 

Băiatul se ținu mereu după ele. Intrând și el 
în palat, ce-i văzură ochii? Cămara de joc mare 
şi largă de abia puteai să-i zărești căpătâiul. Ea 
era împodobită numai cu aur, cu pietre 
nestemate și cu făclii de jur împrejur ce ardeau 
în niște sfeșnice de aur curat, mai mari decât 
omul. Păreţii albi ca laptele străluceau de-ți 
luau ochii, și cu dungi de aur, împodobite cu 
zamfiruri și rubinuri de licăreau ca focul. 

Argatul se puse într-un colț și privea la toate 
minunile astea. Şi avea și la ce privi, căci vedea 
acolo lucruri de cari nu-i mai văzuseră ochii. 
Dar unde fu pomana aia ca să stea la un loc? 
Sărea și el tontoroiul de colo până colo, fără să 
vrea; căci nu era chip să stea la un loc fără a 


sălta, când cânta muzica aia. Până și sfeșnicele 
şi mesele și lăviţele din casă săltau. 

Și nici pomeneală măcar nu este ca să-și 
închipuiască cineva frumuseţea cântărilor și a 
muzicii aceleia; organe, fluiere, chitări, alăute, 
buciume, cimpoaie și alte multe d-alde astea 
cântau într-o unire de rămâneau marț cei mai 
buni muzicanți din lume. 

D-apoi fetele1? Trăgeau cu foc la niște hori, 
bătuta, brâul, ca la ușa cortului, de unul singur, 
pipăruş și câte jocuri toate, de puteai să-ţi rupi 
bojocii jucând. 

Și jucară şi jucară, până despre ziuă. Când, 
deodată, încetând muzica de a mai cânta, ieși ca 
din pământ o masă încărcată cu de toate 
bunătăţile, şi ce este pe lume, și ce nu este. Se 
puseră cu toţii la masă și mâncară și se chefuiră 
cât le poftiră inima. 

Argatul de la grădinărie şedea în colțul lui 
unde se așezase şi privea, lăsându-i gura apă. 

La masă le slujea niște arapi, îmbrăcaţi în 
niște haine foarte scump împodobite. 

După ce se sculară de la masă, prinseră a se 
întoarce acasă. 

Se întoarseră iarăși pe unde au fost venit. 
Băiatul se ţinea după dânsele, ca dracul după 


călugăr. 

Când fură a trece prin grădina cu frunzele de 
argint, ce-i dete argatului prin gând, că numai 
rupse o rămurică dintr-un copaci. 

Un freamăt puternic se făcu atunci în toată 
pădurea, ca de o furtună ce vine întărâtată 
asupra copacilor; şi totuși nici o frunză măcar 
nu se mișca din loc, ba nici măcar nu se clătină 
ca de o adiere de vânt barim. 

Fetele răsăriră. 

- Ce să fie asta, leiculiță? ziseră. 

— Ce să fie? răspunse cea mai mare din surori. 
Iacă, păsărica ce-şi are cuibul în turnul bisericii 
din palaturile tatălui nostru trebuie să fi trecut 
prin frunze; căci numai ea poate să răzbată pe 
aici. 

Fetele trecură și ajunseră în palatul unde erau 
încuiate, tot pe unde ieșiseră. 

A doua zi, argatul de la grădinărie, când dete 
mănunchiurile de flori fetelor împăratului, 
ascunse cu meșteșug rămurica ruptă în 
mănunchiul fetei celei mici. 

Domnița se miră când își priimi mănunchiul 
de flori, se uită cam cu milă la argat și nu-și 
putea da seamă cum de să ajungă acea rămurică 
între florile ce priimise. 


A doua seară, iarăși așa o petrecură. Băiatul, 
iarăși pe furiș, se ţinuse după dânsele, cu 
deosebire numai că rupse o rămurică din 
copacii cei cu frunzele de aur, pe care o puse 
iarăşi între florile ce dete a doua zi domniţei 
celei mici. 

Fata cea mai mare, iarăși cu cuvinte 
liniștitoare, alină frica surorilor ei când se auzi 
freamătul ce se făcu în pădurea de unde argatul 
rupse rămurica. 

Când a doua zi domniţa cea mică priimi 
florile cu rămurica ascunsă între ele, îi dete un 
fier ars prin inimă. 

Ea căută vreme cu prilej și, prefăcându-se că 
vrea să se primble, ieși preste zi prin grădină și, 
întâlnind pe argat la o cotitură a grădinei, îl 
opri şi-i zise: 

— De unde ai avut tu rămurica ce mi-ai pus-o 
în mănunchiul de flori? 

— De unde o știe prea bine măria-ta. 

- Care va să zică, tu te-ai ţinut după noi, și 
ştii unde mergem noi noaptea. 

— Cam așa măria-ta. 

— Cum ai făcut de a venit după noi de nici 
una dintre surori nu te-a văzut? 

— Pe furiș. 


- Na o pungă de bani, şi să nu scoţi nici o 
vorbă despre primblarea noastră de noaptea. 

— Eu nu-mi vânz tăcerea, măria-ta. 

— Dacă voi auzi însă că ai crâcnit ceva, voi 
pune să-ți taie capul. 

Zise ea vorbele astea aspre din gură, dară din 
inimă altceva cugeta. E i se părea că acest argat 
din ce în ce se face mai curăţel. 

A treia noapte când se duse după dânsele, tot 
pe furiș, rupse o ramură din pădurea cu copacii 
cei care aveau foile de diamant, și iarăși se făcu 
freamăt printre frunze, şi iarăși surora cea mai 
mare alină frica surorilor celor mici cu cuvinte 
liniștitoare. Domnița însă cea mică, nu știu de 
ce, dară în inima ei se strecură o bucurie 
ascunsă. 

În ziua următoare, când găsi rămurica de 
diamant în mănunchiul de flori, cătă cam pe 
subt ascuns la argat şi-l găsi că nu se prea 
deosebește de fiii de domni şi de împărați. Atât i 
se păru de drăgălaș. 

Argatul și dânsul cătă asupra domniţei cu 
ochi galeși, dară tot pe furiș, şi o văzu că se 
tulburase oarecum, se făcu însă că nu pricepe 
nimic și-și cătă de treabă. 

Surorile domniței deteră peste dânșii vorbind 


şi râseră de dânsa și luară cu cuvintele cam 
peste picior. Fata cea mică tăcu și înghiți 
rușinea. Nu se putea ea mira din destul cum a 
făcut argatul de le-a descoperit. Fi, vezi, îi 
intrase în cap că acest flăcău nu poate să fie om 
prost, deoarece dovedise lucruri ce nici 
măiestrele nu le știau. 

Și apoi, adevărul vorbind, boiul lui cel falnic, 
chipul lui cel bine potrivit și blajin îl arăta cât 
de colo a nu fi de argat prost. Pe lângă acestea, 
şi înfățișarea, și totul într-însul avea pe vino- 
ncoace. 

După ce intrară în casă fetele, domniţa cea 
mică le spuse că argatul de la grădinărie ştia tot 
ce fac ele noaptea. Atunci se adunară la sfat și 
plănuiră ca să-l facă și pe dânsul să-și piarză 
inima și simţirile, cum făcuseră și cu ceilalți 
tineri. 

Flăcăiandrul însă se furișă și de astă dată de 
intră în cămara fetelor, ca să asculte la sfatul 
lor. 

Pare că-i spusese ariciul la ureche că are să se 
petreacă între ele ceva pentru dânsul. 

Acum, după ce știa totul, dară totul ce 
trebuia să ştie, se duse la dafinii lui și zise către 
cel trandafiriu: 


- Dafine, Dafine, 

Cu săpălugă de aur săpatu-te-am, 

Cu năstrapă de aur udatu-te-am, 

Cu ștergar de mătase ștersu-te-am, 

Dă-mi minte și procopseală de fiu de domn și 
împărat! 

Ca şi de la rând, un boboc de floare încolți, 
crescu și se deschise o floare minunată. El luă 
floarea și o băgă în sân. Odată căzură de pe faţa 
lui arsăturile de soare și îi rămase chipul curat 
şi luminat, ca și când atunci îl făcuse mă-sa. 
Simţi că în creierii lui se petrece un ce de care 
nu-și putea da seama. Dară văzu că începe a 
judeca altfel de cum judeca el până acum. 
Pasămite se ascuţise la minte. Şi totdeodată se 
pomeni îmbrăcat cu niște haine ca ale fiilor de 
împărați şi de domni. 

Atunci se duse la împăratul și ceru și dânsul 
să-i păzească fetele, într-o noapte. 

Împăratului i se facu milă de tinereţele lui și-l 
sfătui să-și caute mai bine de treabă, decât să se 
răpuie. El stărui. Împăratul priimi. Acesta nici 
că bănuia măcar a fi argatul de la grădinărie; 
așa de mult se schimbase. 

Când îl arătă fetelor și le spuse împăratul ce 
voieşte, nici ele, vezi, nu-l cunoscură. Numai 


cea mică, fiind cu cuiul la inimă, îl cunoscu și 
începu a tânji de dragoste. 

Noaptea următoare, când plecară ele la joc, îl 
luară și pe dânsul. El știa ce i se pregătește, dară 
se feri ca de oala mălaiului să nu dea în clapcă. 

Ajunseră la palatul vrăjit, jucară până despre 
ziuă, apoi se puseră la masă. I se aduse și lui 
băutura din care băuse toți cari veniseră 
înaintea lui, băutură care trebuia să-l facă a-și 
pierde minţile și simţirea, băutură care să-l 
piarză și pe dânsul ca pe ceilalți. 

Atunci unde își întoarse niște ochi lăcrămoși 
şi plini de focul dragostei ce-l mistuia, și zise cu 
grai duios domniţei celei mici: 

— Vezi tu? iacă eu mă pierz pentru dragostea 
ta, daca ai așa inimă de gheaţă. 

- Nu, n-am inimă de gheaţă, focul dragostei 
tale mi-a încălzit-o, răspunse ea. Nu bea. Mai 
bine voi să fiu grădinăreasă cu tine, decât fată 
de împărat. 

Cum auzi așa, el aruncă băutura la spate, și 
mai apropiindu-se de dânsa, îi mai zise: 

- Să nu-ţi fie teamă, măria-ta, că 
grădinăreasă nu ai să fii o dată cu capul. 

Toţi cei de faţă auziră vorbele lor. Puterea 
farmecului se zdrobi și toți cu totul se pomeniră 


în palaturile împăratului. Palatul cel fermecat 
pieri ca o nălucă, ca și cum n-ar fi mai fost pe 
lumea asta. 

Când îi văzură împăratul, încremeni de 
uimire cu amândouă mâinile pe barbă. Flăcăul, 
fostul argat la grădinărie, îi povesti toată 
șiretenia nopţilor. Împăratul dete pe fata cea 
mică după flăcăiandrul cel frumos și drăgăstos. 
Apoi se înfățișară și celelalte fete cu câte unul 
din fiii de împărați și de domni pe care și-l 
alesese. Împăratul se înduplecă şi le dete pe 
fiecare la casa lor. Și se făcu o bucurie mare în 
toate părţile, care bucurie de ar fi o sută de 
guri, nu una ca a mea, n-ar putea-o spune. 

Înainte de a se cununa, fata cea mică întrebă 
pe logodnicul ei cu ce putere făcu el de le 
descoperi ascunsurile faptelor lor și legătura 
farmecului ce le țineau înlănțuite. El spuse. Iară 
ea, ca să nu fie bărbatu-său mai presus decât ea, 
ci să fie deopotrivă om ca toţi oamenii, se duse 
de tăie dafinii și-i băgă în foc. 

Apoi se cununară și trăiră o viaţă fericită, 
cum se trăiește pe lumea noastră asta bălțata, 
până ce se istoviră toți cu totul, în adânci 
bătrâneţe. 

Iar eu încălecai p-o șea etc. 


Ciobănașul cel isteţ sau 
țurloaiele blendei 


A fost odată ca niciodată etc. 

A fost odată un împărat și o împărăteasă. 
Amândoi erau oameni de treabă și frumoși. Ei se 
iubeau, nevoie mare! Dară erau tot mâhniţi și 
amărâţi că nu făceau copii. Toate leacurile ce 
luase împărăteasa de pe la vraci și vrăjitoare nu- 
i folosise întru nimic. 

Împăratul şi împărăteasa se puseră pe post și 
pe rugăciune, cu gând ca doară îi va asculta 
Dumnezeu și le va da și lor un copil. După 
trecere de câteva zile, într-una din seri, când 
petrecură ei o parte din noapte rugându-se mai 
fierbinte, se culcară și mai târziu. Cum puse 
capul pe perină, adormiră îndată, parcă-i lovise 
cineva cu muchea în cap. Nu trecu mult și 
împărăteasa dete un țipăt, răsărind din somn. 

— Da ce ai, draga mea împărăteasă, zise 


împăratul, de ţipi așa de grozav? 

— Ce să am, mărite împărate, iacă am văzut 
un vis frumos și minunat. Ascultă, că voi să ţi-l 
povestesc: 

Se făcea că eram într-o grădină, frumoasă, 
frumoasă, cum n-am mai văzut. Erau niște pomi 
înalți, stufoși și bine potriviţi de părea că erau 
scriși, şi așezați în trâmbă pe drumul pe care 
mergeam. În dreapta şi în stânga era o pădure 
tot cu de astfel de pomi de îţi plăcea să-i 
priveşti. Tot mergând și minunându-mă, m-am 
pomenit către mijlocul grădinei. Aici era, ce să- 
ti spui? frumuseţea de pe lume. Nişte cărări 
sucite și cotite, acoperite cu un fel de iarbă 
mărunţică, de părea că erau niște covoare 
așşternute. 

Din loc în loc și mai cât colea, se făcea că 
erau așezate niște stufișuri, unele rotunde și cu 
flori, altele lunguieţe și cu pomișori, iară altele 
făcute ca niște ascunzători. Flori cu fel de fel de 
feţe și cu un miros de te îmbăta. Mă rătăcisem 
căscând gura în toate părţile, uitându-mă la 
poamele cu care erau încărcați pomii și 
ascultând la miile de păsărele ce cântau pe 
rămurele și fără a se sfii de mine. 

Mai către mijlocul grădinei se făcea că era o 


fântână de marmură albă ca laptele, și apa 
curgea pe de o sută de părţi, limpede ca vioara 
şi rece ca gheaţa. 

Tot umblând încoa și încolo, nesăturându-mă 
de privirea florilor și de miros, auz un glas ca de 
privighetoare care tot zicea: "cine m-o mânca, 
rămâne grea!" Stau în loc, caut să văz de unde 
vine glasul, și mi se părea că iese din mijlocul 
unui stufuleț de pomișori, mai frumoși decât 
ceilalți pe care îi văzusem până aci. Mă iau și eu 
după glas ș-o plec într-acolo. Când, ce să vezi? 
stufulețul se făcea că era înconjurat de niște 
iarbă verde, subţirică și naltă de-mi venea până 
mai sus de genunchi: firicelul de iarbă și 
floricica; astfel încât nu te îndurai să calci peste 
ele. Și când adia vântul, se culcau și se ridicau 
de părea că sunt niște valuri de apă. Eu, pâș, 
pâș, binișor, mă feream să nu stric a frumuseţe 
de iarbă și flori, şi ajung până la stufuleț. Acolo, 
în mijlocul unor pomișori, era unul ceva mai 
nălticel, pare că de dinadins era făcut aşa, ca să- 
l vază oricine o trece. Pe ramurile lui sta nişte 
merișoare mici și p-o parte rumene, de părea că 
erau prăjite. Stau și ascult. Ele se făcea că mie 
îmi vorbeau, căci nu mai încetau de a tot zice: 
"cine m-o mânca, rămâne grea". 


Eu n-am mai putut să mă opresc. Mă întinz 
peste ceilalți pomișori, iau un merişor d-alea, îl 
bag în gură să-l mănânc, dară, când să mă 
întorc, dau într-un ghimpe. Așa de m-a săgetat 
pustiul de ghimpe, încât am tipat și m-am 
deșteptat. 

- Frumos vis ai visat, zise împăratul; dar și 
tare ai țipat, încât m-am speriat. 

Nu trecu mult după asta și împărăteasa simţi 
că a fost luat în pântece. După nouă luni, născu 
o fată ca o zână. Bucuria și veseliile ținură la 
curtea împărătească mai multe zile. Fata de ce 
creştea, d-aia se făcea mai frumoasă. Împăratul 
şi împărăteasa se uita la dânsa ca la soare. 

După ce mai crescu, se văzu că fata este 
isteaţă și cuminte. Îi plăcea să iasă pe câmp să 
se joace, să adune floricele, să alerge după 
fluturei şi să se scalde în pârâiașul ce curgea pe 
la spatele grădinei împărătești și care era 
limpede ca lacrima. 

Dădaca băgase de seamă că fetei, pe lângă 
alelalte, îi plăcea să asculte și la viersul ce 
scotea din fluier un ciobănaș care avea câteva 
miele și le păștea dincolo de pârâiaș. Într-una 
din zile fata împăratului merse cu dădacă-sa la 
câmp și, neauzind fluierul, crezu că sunt 


singure, se dezbrăcară şi se scăldară. Ciobănașul 
dormea la rădăcina unui copaci și mielele se 
rătăciseră pe câmpie. Când, un ţânţar îl înţepă 
așa de tare, încât îl deşteptă. Deşteptându-se el, 
iacă fata împăratului că ieșea din apă. Rămase 
uimit de ceea ce văzu. 

După ce se duse fata împăratului cu dădacă- 
sa, îşi căută şi el mielele și se duse și el într-ale 
sale. 

Până aci, cântase el nu cântase; dară după 
asta își puse și el puterile și zicea din fluier niște 
doine de te adormea. 

Văzând dădaca că fetei îi plăcea prea mult să 
asculte la fluier, nu zise nimănui nimic, dară se 
feri de a mai veni cu fata pe acolo. 

Ciobănașul, un flăcăiandru chipeș și tras ca 
pân inel, daca văzu că nu mai vine fata pe 
acolo, își luă și el lumea în cap, și se duse în altă 
parte, la un oraș, de se băgă argat la vite. 

Împăratul și împărăteasa se topea după fata 
lor, văzând-o că de ce merge se face mai 
frumoasă și mai cu minte. 

Când ajunse de măritat, împăratul zise 
împărătesei: 

— Împărăteasa mea iubită, fata noastră s-a 
făcut mare; acum să-i căutăm un bărbat dintre 


fiii de împărați, tot așa de frumos și de cu minte 
ca și dânsa. 

— Fata noastră va lua de bărbat pe acela, zise 
împărăteasa, care îi va ghici semnele ce are pe 
trup; altfel nu o mărit, Doamne ferește. 

Împăratul ascultă de vorbele împărătesei și 
dete sfară în ţară și pe la toate împărăţiile, 
precum ca să se știe că oricine va ghici semnele 
ce are fata împăratului pe trup, aceluia i-o va da 
de soţie. 

Când se auzi de astă hotărâre împărătească, 
se făcu mare vâlvă între împărați și oamenii 
locului, și toți cu totul se sculară să meargă la 
curtea împărătească să-și cerce norocul. 

Iar daca auzi și ciobănașul, îşi ceru simbria 
de la stăpânu-său, își mai vându și ce bruma de 
toale mai avea, își cumpără un cal de atât pe cât 
îi ajunsese bani și haine de primeneală, își luă 
ceva merinde și plecă și el. 

Cum se văzu la câmp, descălecă și, cu ochii 
înmuiați în lacrămi, făcu o rugăciune la 
Dumnezeu să-i fie de ajutor în călătorie și să 
izbândească, apoi încălecă din nou și porni cu 
voie bună. 

Și așa, aide, aide, merse până înseră și se 
puse a se odihni. Când, ce să vezi d-ta? unde 


venea o ceată de fii de împărați și de boieri 
mari, îmbrăcați numai în fir și pe niște armăsari 
de mâncau foc. Se părea că nu-i mai încape 
locul. El, biet, se dete mai la o parte. Mai văzuse 
el cai buni, înșelați și înfrânaţi frumos; mai 
văzuse și fii tineri de boieri îmbrăcaţi cu haine 
scumpe, auzise că unii dintr-înșii sunt limbuţi, 
dezmierdaţi, luători în râs și înfumuraţi, de nu 
le ajunge cineva cu strămurarea la nas, dar ca și 
aceștia, ba, ba, ba! 

Trase şi ei aci spre a mânca peste noapte. 
Puseră deci de le făcu un foc mare de părea că 
au să frigă un bou, se puseră pe lângă dânsul și, 
după ce cinară, începură a vorbi verzi şi uscate; 
mai multe rele decât bune. Nu le scăpase nimic 
pe lume de care să nu se alege. Stau tolăniţi pe 
niște rogojini pe dasupra cărora erau așternute 
niște velințe lucrate cu meșteșug. 

Noaptea era frumoasă. Pic de nour nu se 
vedea. Din când în când greierii și prigoriile te 
făceau să-ți mai aduci aminte că trăieşti pe 
lume. Un vânticel adia, încât de abia îl simţeai 
că vine să-ţi mângâie obrajii. Ciobanul se făcuse 
mititel lângă un mărăcine înflorit, pe lângă care 
păștea calul său, și se pusese pe gânduri. Se uita 
pe cer la drumul robilor, vedea cum se mișca 


carul, fata care duce apa în donite pe cobiliţe. 
Se mira de razele ce ieşea din luceafăr, și căuta 
cu mare dorință să cunoască care din candelele 
atârnate în cer ar fi aceea a fetei împăratului ca 
să se închine la ea. 

Pe când era cufundat în gândire, fiii de 
împărați şi de boieri băgară de seamă că mai 
era cineva. Îl întrebară şi aflară că merge și el la 
cetatea împărătească unde mergeau și ei. Și 
fiindcă văzură că el nu le da pricină de vorbă, 
începură ei să-i vorbească și să-l cam ia peste 
picior. 

- Iată, zise unul din ei, încă un peţitor pentru 
fata cea frumoasă a împăratului. 

— Ăsta negreșit că are să-i ghicească semnele, 
zise altul. 

- Da bine are să șază fetei împăratului cu ăst 
Făt-Frumos, grăi un al treilea. 

Ciobanul tăcea şi înghiţea; asculta și el la 
vorbele lor cele nesărate și necumpătate. 

Dacă văzură și văzură că el nu răspunde nici 
un cuvinţel, merseră la dânsul și între altele îi 
ziseră: 

— Atâţi fii de domni și de împărați au fost și 
nimeni n-au putut ghici semnele fetei 
împăratului, și tocmai dumneata, prietene, o să 


te găsești mai firoscos? 

- Omul este dator să-și cerce norocul o dată, 
de două, mult de trei ori, zise ciobanul, și acela 
care face așa este om cu minte. Cel ce însă 
umblă mereu cercând, este un nesăbuit căruia 
trebuie să-i lipsească vreo doagă. Eu nu aduc 
nimănui nici o supărare. Nu mă încumet iarăși 
că o să ghicesc ceva. Dar-ar Dumnezeu însă să 
apuce unul din dumneavoastră o aşa bucăţică 
bună, fiindcă vi se cuvine. 

Feciorii de boieri nu putură mistui vorbele 
ciobănașului. Își puseră în gând să i-o coacă şi 
se culcară. 

A doua zi ciobănașul se sculă de dimineaţă, 
își spălă faţa la o fântână, își făcu rugăciunea, 
încălecă pe mârţoaga lui și trei, trei, mergea 
singur. Feciorii de boieri și de împărați se 
sculară târziu, se mai zbenguiră şi apoi plecară 
și ei; îl ajunseră de pe urmă și îl și întrecură. Și 
de astă dată se alegară de dânsul și-i cătau 
cearta cu lumânarea. Ciobănașul tăcu din gură 
şi își căută de drum. El știa că cine tace merge 
în pace. 

Seara feciorii de împărați și de domni maseră 
în marginea unei păduri. Când, tocmai târziu, 
hei! ajunse și ciobănașul, ostenit ca vai de el; se 


puse și el la o parte, făcu un focșor, îngriji de 
cal, apoi cină şi se culcă. Feciorii de boieri, 
neastâmpăraţi cum erau, voiră să-și râză de el. 
Așteptară până adormi ciobănașul, mai ațâţară 
focul, îi luară pălăria și i-o aruncară pe foc. Iar 
unul din ei, deșteptându-l îi zise: 

- Hei, prietene, ţi-a căzut bleanda pe foc, 
scoală-te de o ia, că se arde. 

- Las-o să arză, răspunse el, şi-şi cătă de 
somn. 

După ce se culcară și boierii, carii râseră 
până se ţinură cu mâinile de inimă, adormiră și 
ei. 

Ciobănașul se sculă și el, le ia toate armele, 
sulițe, săgeți, arcuri, paloșe, şi le puse pe foc. 
După ce se arseră de rămaseră numai fiarele, și 
acestea se făcuseră roșii, fiind încinse de foc, îi 
sculă, pe când el răscolea jaratecul cu o ţandără 
de lemn, zicându-le: 

- Ia sculaţi, boieri, de vedeţi țurloaiele 
blendei. 

Când se sculară boierii și văzură atâtea fiare 
arse, nu le venea a crede ochilor. Se duseră să-și 
ia armele de unde le agăţaseră, dară ia-le de 
unde nu e. 

Văzură în cele din urmă că sunt păcăliți, se 


cătrăniră de mânie, însă înghiţiră gălușca. 

Ciobănașul era gata de plecare, fiindcă 
tocmai se îngâna ziua cu noaptea, încălecă și o 
luă la sănătoasa; vezi că se cam și temea să nu 
pată ceva din mâna boierilor. 

Boierii iarăși îl ajunseră de pe urmă și îl 
întrecură, bătându-și joc de dânsul, când erau 
pân dreptul lui. Seara iarăși târziu sosi și 
ciobănașul la locul unde se așezaseră ei să 
conăcească. 

Cum ajunse, se trase la o parte ca și în ziua 
trecută, îngriji de cal, apoi cină și se culcă. 

Locul unde maseră ei noaptea aceasta era 
aproape de o lăcoviște nomoloasă. Boierii, cum 
văzură că ciobănașul a adormit, îi luară calul și 
îl înnomoliră în lăcoviște. Apoi deşteptându-l, îi 
ziseră: 

- Hei, prietene, scoală că ți s-a înnomolit 
mârţoaga și nu mai poate ieși. 

Ciobănașul știa că-și priponise calul bine; 
înţelese că trebuie să fie vreo drăcie aci la 
mijloc, și răspunse: 

— Cine dracul a pus-o să se înnomolească? las- 
o că va ieşi ea de va voi. 

Râseră și de astă dată boierii cu lacrămi, apoi 
se culcară. 


După ce adormiră, se scoală și ciobănașul, le 
ia armăsarii, le jupoaie pieile picioarelor de la 
copite în sus şi le leagă cu tei ceva mai sus de 
genuchi, le pune câte un proțap în gură ca să 
stea cu dinţii rânjiți și îi băgă în nomol pe lângă 
calul lui. Apoi se duse să deștepte pe fiii de 
boieri: 

- Sculaţi, boieri, de vedeţi minune: armăsarii 
dv., văzând mârţoaga mea înnomolită în 
lăcoviște, și-au sumes nădragii și s-au dus ca s-o 
scoaţă din noroi. Pentru aceasta râd, râd, uite, 
de să se prăpădească. 

Când auziră boierii de una ca asta, se temură 
să nu le fi jucat iarăși vrun renghi, și de unde să 
nu fie așa, se sculară, și când văzură cum i-a 
poticălit ciobănașul, se luară cu mâinile de păr. 

N-avură ce zice. Cu toate, unul din ei, care 
era şi mai semeţ, se otări să se ţie de capul 
ciobănașului, să nu-l lase să se sfințească. 

Ciobănașul însă își scoase calul din nomol și, 
în învălmășeală se strecură binișor, și pe ici ţi-e 
drumul; plecă și îi lăsă cu buzele umflate, cu 
brațele încrucișate și fluierând a pagubă. 

Boierul cel semeţ și neruşinat se luă după 
dânsul, îl ajunse, și tot cu șoșele cu momele 
îmbla pe lângă el. După ce sosi la cetatea 


împărătească, ciobanul se înfăţişe și el la 
împăratul ca să ghicească semnele fetei; dară 
boierul nu se dezlipea de lângă dânsul, nici cât 
ai da în cremene. 

Împăratul daca văzu pe cioban, dichisit, 
spălăţel, cu ţoalele curate pe dânsul și cu 
mustăcioara mijindă, îi plăcu și lui; mai ales că 
era și mândru și sta înfipt înaintea lui și cu 
coraj, îl priimi deci să vie să ghicească. 

Înfățișându-se înaintea sfatului împărătesc, 
unde se afla și împăratul cu împărăteasa și cu 
fata lor, el, după ce își aruncă ochii ca un șarpe 
la fată, zise: 

- Preamărite împărate și împărăteasă, fata 
măriilor voastre are soarele în piept, luna în 
spate și doi luceferi în cei doi umeri. 

- Aşa eram să zic și eu, răspunse de la spatele 
ciobanului boierul cel nerușinat. 

Toată lumea rămase uimită când auzi 
semnele ce spusese ciobanul și mărturisirea 
împăratului că așa este; de unde până aci se 
auziră, zicându-se de unii, alții: 

- Ba, că fata ar fi cocoșată. 

- Ba, că ar fi şchioapă. 

— Ba, că ar avea vreun semn de măslină, 
cireaşă, coarnă ori de alte poame pe care 


împărăteasa, fiind grea cu fata, ar fi poftit la 
vreuna dintr-însele, și că ar fi furat-o spre a-și 
potoli pofta. Că, după ce ar fi mâncat poama, în 
locul unde a pus mâna mai întâi pe trupul ei, în 
același loc s-a făcut semnul poamei pe trupul 
fetei. Că acel semn ar fi în cutare ori în cutare 
loc. 

Unii, ba, că una. Alţii, ba, că alta. 

Împăratul şi împărăteasa se afla într-o mare 
încurcătură. Nu știa pe care să aleagă din doi. 
Unii din sfatul împărăției zicea să aleagă pe fiul 
de boier mare, fiindcă el zisese că tocmai așa 
era să spuie și el. Alţii zicea să aleagă pe cioban, 
fiindcă el ghicise cel întâi semnele fetei. 
Împăratul lăsă ca să-și aleagă fata pe cine va 
voi, mâine de dimineaţă, tot de faţă cu sfatul. 
Lăsă adecă fetei timpul să se gândească până a 
doua zi. 

Până atunci, împăratul porunci să-i 
omenească pe amândoi ca pe niște mosafiri 
mari și să-i găzduiască în palaturile împărătești. 
Le pregătiră o cămară cu două paturi în care să 
mâie peste noapte. 

Până a nu însera, ciobanul se furișe de fiul de 
boier și se duse de-şi cumpără nişte floricele- 
boabe. 


Întorcându-se, îl întrebă fiul de boier: 

- Dară unde fuseși, prietene? 

- Mă dusei de-mi cumpărai un cuţitaș, 
răspunse el. 

- Ce să faci cu el? 

— Îmi trebuie. 

Cum auzi așa fiul de boier, se duse de-și 
cumpără și el un cuţitaș. 

După ce se întoarse, cina fiind gata, se puseră 
de cinară, apoi merseră să se culce. 

Cămara în care intrară era așa de mândru 
împodobită, încât bietul cioban se mira cum o 
să calce el pe velințele și scoarţele alea 
scumpele ce erau așternute pe jos. El se ciudi și 
mai mult când văzu pe fiul de boier mare că 
intră și calcă fără milă peste dânsele, ca și cum 
ar fi fost cine știe ce zdrenţe. 

Păreţii erau albi ca laptele și cu niște vărgi de 
aur. La ferestre erau niște perdele de mătase d- 
aia bună și groasă, întinse pe niște drugi de aur. 
Pe lângă păreţi, niște laviţe și o masă de lemn 
mirositor, lucrate cu meșteșug. 

Paturile era de o parte și de alta ale cămării 
și cu un fel de oranist dasupra, numai de 
mătăsărie d-aia buna, înmuiate în fir, așezate pe 
patru stâlpi lucraţi ca melcul și cu niște dungi 


de aur. Așternutul era de niște pânză albă ca 
zăpada și subţire de s-o spargi cu limba. Perina 
de cap era îmbrăcată cu pânză de borangic de 
cea mai aleasă. 

Ciobanul intră cu sfială. Abia călca, ca să nu 
strice velinţele. Se puse binișor în pat ca să nu 
se mototolească albiturile. Iară fiul de boier, 
cum intră, se aruncă pe un pat, parc-ar fi fost la 
dânsul acasă, și se tolăni. 

După ce se stinse luminarea, ciobanul începu 
a ronţăi la floricele prin întuneric. Cum auzi 
feciorul de boier, întrebă din patul său: 

- Da' ce faci tu acolo, prietene? 

- Iacă, ce să fac; mi-am tăiat nasul şi îl 
mănânc, pentru aceea mi-am cumpărat 
cuțitașul. 

Îndată şi feciorul de boier își scoase cuţitaşul, 
își tăie nasul, și începu a ronţăi și el, crezând că 
asta trebuie să fie ceva. Nu-i veni lui să creadă 
că o asemenea faptă n-o însemneze vreo 
izbândă la norocul pe care nădăjduia să puie 
mâna. 

Îl durea de durut; dară răbda în piele ca un 
drac, până o vedea cum o s-o scoaţă la cale. 

Mai târziu iară aude pe cioban ronțăind. 

— Dară ce mai faci tu acolo, prietene? 


— Ce să fac? lacă mi-am tăiat urechile și le 
mănânc. 

Îndată şi le tăie și feciorul de boier și începu 
a ronţăi și dânsul, ca să nu rămâie mai pe jos 
decât ciobanul. 

Toată noaptea nu s-a putut odihni de durere. 
Se zvârcolea ca lipitoarea când îi dai sare. Dară 
îi era rușine să țipe ori să geamă. 

Ciobanul adormi şi trase un pui de somn 
până a doua zi, de să se ducă vestea. 

Când se sculară, fură poftiți înaintea sfatului 
împărătesc ca să-și aleagă fata un mire; când 
colo, ce să vază? Feciorul de boier slut, ciont și 
plin de sânge ca un stârv, pe care îl deteră afară 
ca pe un marțafoi și becisnic. 

Apoi porunci să schimbe hainele ciobanului, 
și îl luă de-l duse la biserică, unde îl cunună cu 
fata. Să lăsăm că veseliile ținură multă vreme; 
dară băgând de seamă împăratul că ginere-său 
nu e prost, ci că din ce în ce iscusința lui se 
ascute, îl puse să judece câteva pricini din cele 
mai grele. Ginerele împăratului era din firea lui 
om drept, blând și cu frica lui Dumnezeu. Sfatul 
împărăției rămase cu gura căscată când auzi 
hotărârile cele drepte ce dase el. Atunci 
împăratul, mândru că i-a trimis Dumnezeu un 


aşa ginere ager la minte, se cobori de pe scaunul 
împărăției, fiindcă era și bătrân și puse pe 
ginere-său împărat în locul lui, care, de va fi 
trăind, împărătește şi azi. 

'Ncălecai p-un mărăcine, 

Să m-asculte orișicine. 


Poveste țărănească 


A fost odată ca niciodată etc. 

A fost odată un împărat. El avea trei feciori. 
Când fu la ceasul morții, își chemă feciorii și le 
zise: 

- Feţii mei, sunt cu sufletul la gură, precum 
mă vedeţi; un lucru numai vă cei: în cele trei 
nopţi după înmormântarea mea, să-mi păziţi 
mormântul, câte unul din voi. 

Cum auzi făgăduiala din gura feciorilor săi, 
căscă gura și-și dete sufletul. 

Gătire se făcu de îngropăciune, mă rog, ca la 
moartea unui împărat, şi cu mare alai și jale fu 
pus la odihna de veci. 

Feciori, carii știau ce glăsuie tatăl lor când îi 
ieși sufletul, se puse de pază în noaptea dintâi 
feciorul cel mai mare al împăratului. 

Pândi el ce pândi, și în puterea nopţii, pe 
când și apele dormeau, se pomeni fiul de 
împărat cu un oarecine că vine și vrea să 


dezgroape pe mort. Nici că e de gândit a-l fi 
lăsat feciorul de împărat să facă așa o 
nelegiuire, fără decât se luă cu dânsul la luptă. 
Și lupte-se, și lupte-se, până ce, când începu să 
cânte cocoșii, acel cineva pieri ca o nălucă. 

A doua noapte, feciorul de împărat cel 
mijlociu păţi ca și cel mare. 

Când se întâlniră ei, se vorbiră să spuie 
fratelui lor celui mic, păţania lor și să-l îmbie a 
priimi ca unul din ei, pe carele îl va alege el, să- 
l însoțească în noaptea când va avea să păzească 
dânsul, de teamă, ca să nu se răpuie, ca unul ce 
era mai tânăr. 

Dară feciorul cel mic al împăratului nici nu 
voi să asculte de unele ca acestea, ci zise: 

- Duce-mă-voi singur, căci trebuie să fi știut 
tata ce zice, când ne-a poruncit să păzim câte 
unul singur. 

Și astfel, cum veni seara, se duse la locul de 
pândă. Și deoarece știa ce-l așteaptă, el își luă 
cu dânsul armele și se găti bine de luptă. Pe la 
miezul nopții se pomeni și el cu cineva că vine. 
Vru el să întrebuințeze armele; dară unde îi 
dădu ăla pas; căci el se arătă ca o vedenie ieșind 
ca din pământ, și se luară la trântă. Lupta fu 
crâncenă, căci duhul necurat, duh necurat era 


cel ce venea să dezgroape pe împărat, își pusese 
toate puterile ca să dovedească pe fiul cel mai 
mic al împăratului. Vezi că duhul știa că de nu 
va putea nici în a treia seară să izbutească, apoi 
trebuia să-și mute gândul; nu mai putea adecă 
să-l dezgroape, nici la amin. Fie însă că și 
băiatul nu se lăsă mai pe jos. Și cum spusei, se 
luptară pe capete; dară luptă nu glumă. Curgea 
sudorile de pe fiul împăratului șiroaie, și nu se 
da netezului nicicât. Lupta tinu, și o luptă de 
moarte, până despre cântători. Cum se auzi 
cocoșul, duhul pieri ca o nălucă, dară și băiatul 
căzu jos de ostenit. De mai ţinea lupta, numai 
cât ai aţâţa un foc, s-ar fi muiat, și cine știe ce 
se întâmpla. Cum căzu fiul de împărat pe 
mormântul tătâne-său, acolo și adormi. Atât era 
de rupt de oboseală. 

Când se deșteptă, ce să vedeţi d-voastră? 
Soarele răsărise de mult și se urcase ca de trei 
sulițe. Ce să facă el? Să se întoarcă acasă ziua-n 
amiaza mare, să treacă prin oraș aşa înarmat de 
sus până jos, îi era rușine; să rămâie acolo, nu 
se putea. 

Ce-i veni lui în gând, că numai o luă rara, 
rara, către o pădure ce era p-acolo p-aproape, ca 
să-şi petreacă ziua cu vânatul, și mai către seară 


să se întoarcă acasă. Și aşa, mergând el prin 
pădurea aceea, îl apucă gândurile. El cugetă, ca 
ce să fie pricina de le-a zis tată-său să-i păzească 
mormântul în trei seri d-a rândul. 

Și mergând așa, fără să știe nici el unde 
merge, și cu gândurile duse, se pomeni că 
pierde poteca și nu mai știe unde merge. Dă în 
sus, dă în jos, drumul nu-l mai găsea. Mai se 
întoarse în dreapta, mai la stânga, ași! în loc să 
iasă la lumină, el să rătăcea și mai mult. 
Dibuind prin codru, și cercetând să dea peste 
potecă, ieși la un luminiș, și acolo în mijlocul 
luminișului zărește un foc mare și pe foc o 
crăcătiță, din care ieșea un fel de glas, dară fără 
să ştie el ca ce să fie. 

Stete locului, și mai ascultă. Auzi ca și întâi. 
Se mai uită o dată, dară nu văzu pe nimeni. Ce 
să facă? Să se ducă acolo, nu-i da meșii, că nu 
ştia ca ce drăcovenie o fi aia. Atunci întinse și el 
arcul, dete drumul săgeţii și tranc! lovi drept în 
capacul crăcătiţei, și îl dete jos. 

Într-aceeași clipeală, toată pădurea începu a 
hăui, de-ţi lua auzul, şi deodată se arătă 
înaintea lui șapte zmei, îl înconjoară, pune 
mâna pe el, și sfătuiesc cum să-l pedepsească, 
pentru ce să dea el drumul Agerului 


pământului, pe carele ei l-a fost închis în 
crăcătița aceea. 

Unul zicea să-l taie. Altul să-l spânzure. Altul 
să-l jupoaie de viu. Alţii în fel de fel de chipuri 
să-l chinuiască până l-o omorî. Iară cel mai 
bătrân dintre dânșii zise să-l lase cu viaţă, căci 
cine știe la ce le-o fi și el bun, poate că va izbuti 
el să fure pe fata unui împărat după care 
umblau ei să o răpească, şi nu puteau. 

Fata aceasta se afla închisă de tată-său într-o 
casă, ale cării uși erau închise. Tat-său o dată pe 
an o lăsa descuiată, şi atunci, la o ușă sta de 
pază un cocoș, și la cealaltă era un clopoțel; și 
nu putea nimeni să se apropie, căci cum punea 
cineva piciorul pe prag, ori clopoţelul se trăgea, 
ori cocoșul cânta. 

Fiul de împărat se făgădui că va cerca și el. Și 
așa îl lăsaseră zmeii viu. El se duse binișor, și 
până a nu pune piciorul pe prag, întinse mâna 
fără să-l simţă nici măiestrele, apucă cocoșul de 
gât şi i-l răsuci, de nu mai zise nici pis! apoi 
deschise ușa încetișor, trecu la cealaltă ușă, fură 
clopoţelul și se întoarse de spuse zmeilor să 
intre unul câte unul, că el îi așteaptă la ușă, pe 
dinăuntru. 

Zmeii îl ascultară, orbiți de lăcomia ce aveau 


ei să puie mâna pe fată. Şi apoi, de! de zmei, 
zmei; de voinici, voinici; dară se vede că erau 
cam nătăfleţi, de ascultară la gura băiatului să 
intre după dânsul câte unul, unul; căci fiul cel 
mic al împăratului sta acolo înăuntru cu paloșul 
în mână, fără să ştie zmeii, și cum intrau, el 
hârșt! le lua capul și îi trăgea cu totul în 
cameră. Făcu unuia, făcu la doi, până la al 
şaselea. Dracul de zmeu cel d-al șaptelea, 
pesemne că el nu era tocmai atât de nătăflete, 
căci parcă-i spuse dracul la ureche ce prăpăd li 
se găteşte acolo înăuntru că nu-i veni să intre și 
fugi. 

Băiatul așa de încet și ușor lucrase, încât fata 
nu simţi nimic. Ea dormea dusă în pat, fără să 
iabă vreun habar. Atunci și el se apropie de fată 
- şi, dreptul lui Dumnezeu! nici că mai văzuse 
până atunci aşa frumuseţe - îi luă inelul ce avea 
în degetul cel mic și marama de pe faţă. Cu 
aceste două lucruri se întoarse el acasă la fraţii 
săi, fără să le spuie ceva, din cele ce i s-au 
întâmplat. 

Tata-l fetei, împăratul, carele știa că umblă 
niște zmei să-i răpească copila, nu mai putu de 
bucurie când îi văzu măcelăriți. Și cu socoteală 
că de aci înainte fata îi va fi scăpată, puse să se 


strige prin toate răspântiile cetăților din lume că 
cine va fi acel viteaz care a răpus pe zmei, să se 
înfăţișeze ca să-i dea fata după dânsul, și 
jumătate împărăţia. 

Nu trecu mult și iată că vine la împărat un 
țigan urât și buzat, şi negru, ciumă nu altceva, 
şi spuse că el a omorât pe zmei. Și ca să 
încredinţeze pe împăratul de spusele lui, își 
arătă cu mândrie satârul plin de sânge și hainele 
stropite. El îşi umpluse satârul și hainele cu 
sângele unui cal al său, stătu de bătrân și plin 
de tecnefes, cu care nu mai avea ce face, și-l 
ucisese ca să-i ia pielea. 

Împăratului nu-i prea venea la socoteală să 
aibă ginere pe un ţigan, dară fiindcă apucase 
de-și dedese cuvântul, voia acum ca să și-l ţie. Și 
până să se facă logodna, pofti pe ţigan la o masă 
pe care o dădu împăratul pentru mântuirea fie- 
sei de zmei. Ţiganul şedea la masă pe şapte 
perne şi d-a dreapta împăratului. 

Pe când mâncau ei acolo și se chefuiau, iată 
că vine și feciorul împăratului cel cu izbânda, și 
d-abia, d-abia, izbuti să intre ca să vorbească 
împăratului. 

Intrând la masa împărătească, fiul 
împăratului începu să laude pe cel ce făcuse 


izbânda, şi să heretisească pe împărat pentru 
scăparea fie-sei de la rele. 

- Eu am omorât pe zmei, zise ţiganul fudul, 
fudul. Ce socotești tu, băiete, cât m-am mai 
luptat! 

- Așa o fi, verișcane, dară mie pare că tot nu- 
mi vine a crede ca tu să fi făcut o aşa ispravă. 

- Ce staţi de mai ascultați la bârfele mojicului 
ăsta? slujitori! daţi-l afară! 

— O! o! voinicule, mai încet, mai încet, te-ai 
prea grăbit; nu e de nasul tău o asemenea 
bucăţică! Ca să te credem că tu ai făcut o așa 
vitejie, arată-ne vrun semn care să ne scoată din 
bănuială. 

- Dară mai semn ca satârul și hainele mele 
cele stropite cu sânge, ce mai poftești? 

— Cel care a făcut o asemenea vitejie nu crez 
eu să fi fost el așa de ușurel, încât să nu fi luat 
vreun semn, cu care să-şi dovedească fapta. 

- Ce mai aşteptaţi, slujitori? Daţi afară pe 
smintitul ăsta carele vine să ne strice cheful. 

- Ia, mai stai olecuţă, îi zise atunci și 
împăratul, carele ascultase cum nu se înțelegeau 
ei la cuvinte. Cum cam dai tu să se înțeleagă, 
parcă ar veni la prochimen. 

— Eu socotesc, mărite împărate, că cel care a 


făcut o asemenea vitejie, nu crez să se fi culcat 
pe urechea aia şi să fi stat numa așa cu degetul 
în gură, după ce a ucis pe zmei şi s-a văzut 
stăpân pe cămara unde dormea împărăteasa, 
trebuie să fi luat el vrun semn cu care să dea la 
iveală vitejia lui. 

Pe când vorbea feciorul împăratului, pernele 
sărea una câte una de sub ţigan. Pesemne că se 
tot sâcâia pe scaun de neastâmpăr și de frică 
pentru mișelia ce făcu. 

Iară fiul de împărat, încă vorbind, scoase 
mărama și inelul ce luase fetei din deget. 

- Aoleo! astea sunt ale mele, zise și fata, și 
mi-a pierit în învălmășeala cu omorul zmeilor. 

- N-a pierit, domniţă, îi răspunse fiul de 
împărat, eu ți le-am luat, după ce am ucis șase 
zmei și îmi pare rău că mi-a scăpat și cel de-al 
şaptelea. 

Atunci împăratul răsuflă de bucurie că a 
scăpat cu față curată pe fie-sa de o însoţire ce 
nu-i venea la socoteală de loc, de loc. 

Și înfruntând pe ţigan, după cum i se şi 
cădea, porunci de aduse doi armăsari 
neînvățați. Legă pe ţigan de coadele cailor și 
împreună cu dânsul și un sac de nuci. Apoi dete 
drumul armăsarilor de se duseră în lume și unde 


cădea nuca, cădea și bucăţica din ţigan, până ce 
nu se alese nici praful de el. 

Apoi se făcu gătire de nuntă pentru feciorul 
de împărat cel viteaz cu fata cea frumoasă ca o 
zână. Și gătindu-se, și ziua de mult sosind, 
porniră cu toţii la biserică. Lumea după lume se 
luaseră după dânșii să-i petreacă la biserică. 
Împăratul și împărăteasa, mirii și rudele lor 
erau în căruţe ferecate numai în aur. 

Când fură aproape și mai aveau numai câțiva 
pași să facă până la biserică odată se auzi o 
vâjiitură groaznică, şi numai iată că zmeul d-al 
şaptelea dă năvală peste dânșii. Odată plesni 
dintr-un bici, și toate căruțele se făcură stane de 
piatră, fără numai împăratul și mirii scăpară. Pe 
mireasă o înhăță zmeul de mijloc, o răpeşte 
dintre ai săi, se înălță și se făcu nevăzut cu fată 
cu tot. 

Toţi rămaseră buimăciţi de spaimă. Iară 
ginerele se supără mai cu asupra decât toți. Îşi 
mușca mâinile de supărare cum de n-a putut el 
să puie mâna și pe acest blestemat de zmeu să-l 
omoare, căci iată acum ce neajuns îi făcu. 

Ce să facă acum? Fără logodnica lui nu putea 
să rămâie; să se ducă să o caute; dar unde? Se 
frământa, bietul și nu știa cum s-o nimerească 


mai bine. În cele din urmă se hotărî, ca, orice o 
fi, să fie, el să se ducă să-şi caute scrisa. 

Se cercă bietul tatăl fetei să-l oprească, ca să 
nu se răpuie și dânsul în deșert; dar geaba, nu 
fu cu putință a-l opri; şi-o pusese el în cap, și 
căta să se ducă. Își luă deci niţele merinde cu 
dânsul și plecă. 

leșind la câmpie, luă drumul d-a lungul și 
aide, aide, trecu păduri și văi, trecu pustiuri, 
dumbrăvi, munți și vălcele până ce ajunse la un 
codru mare, mare fără căpătâi. Orbăcăind el p- 
acolo prin desiș, dete de o poiană. Acolo în 
poiană ședea cineva la foc. Tocmai și el își 
isprăvise merindele și se duse drept la omul ce 
şedea la foc. Acela cum îl văzu, îl cunoscu și 
începu să-i mulțumească că l-a scos din ghiarele 
zmeului. Pasămite era Agerul pământului. Acolo 
trăia el. 

Stătură ei ce stătură de vorbă, se întrebară de 
ale sănătăţii, își spuseră păsurile, şi apoi feciorul 
de împărat zise: 

— Acum mă duc să-mi caut logodnica pe care 
mi-a răpit-o zmeul. Nu știi tu, vericule, încotro 
va fi şezând spurcatul? 

- Cam greu lucru este ce vrei tu. Și eu te-aș 
sfătui mai bine să-ți cauţi de treabă și să laşi la 


naiba și zmeu și tot, că poate să-ți răpuie viaţa. 

— Se vede că tu nu înţelegi, îi răspunse 
voinicul, că fără de logodnica mea nu mai pot 
trăi, sunt hotărât a mă duce după dânsa și 
dincolo de lumea asta, și ori voi izbuti să-mi iau 
soţia, ori îmi voi frânge şi eu junghetura 
umblând după dânsa. 

Atunci Agerul pământului văzând așa, îi 
spuse că zmeul nu este tocmai, tocmai de temut, 
dară mumă-sa, că e și vrăjitoare de n-are 
căpătâi, și pe ea trebuie s-o omoare mai întâi. 
Apoi îl îndreptă pe unde să meargă ca să ajungă 
la casele zmeoaicei și ce să facă ca să puie mâna 
pe odorul ce căuta el. 

Atâta voi să știe feciorul de împărat și după 
ce priimi de la Agerul pământului câte ceva de 
ale gurei, porni și se duse, și se duse, până ce 
ajunse la hotarele zmeilor. Și ca să nu ne 
pierdem vremea degeaba înșirând greutăţile ce 
întâmpină bietul fecior de împărat în cale, să vă 
spui cum a ajuns și cum și-a izbândit. 

Aci dacă ajunse, făcu tocmai cum îl învățase 
Agerul pământului. 

Drăcoaica de mumă a zmeului dormea numai 
la nămiezi când soarele stă în cruci. Și când veni 
fiul împăratului, și stătu la poartă, ea tocmai 


adormise, cătându-i în cap slujnica sa. Această 
slujnică, și ea tot răpită era și viță de boier. 

Stând el acolo și uitându-se la cotoroanţa de 
babă cum îi căuta în cap, fata aceasta îl zări. El 
îi făcu semn. Fata puse binișor capul babei pe o 
pernă, și veni numaidecât la feciorul de împărat 
să vază ce voiește. 

Și după ce se înţeleseră la cuvinte, fata îl 
băgă într-o cămară și acolo îl învăţă cum să 
facă, după ce el îi făgădui că o va scăpa și pe 
dânsa de robia zmeoaicei. 

- Baba cloanţa, muma zmeului, zise ea, are 
darul să nu moară cât va fi cada (tocitoarea) ce 
stă ici după ușă. În ea sunt o mulțime de suflete, 
şi când s-ar întâmpla să o răpuie cineva, ea dă 
fuga și soarbe din sufletele închise în cadă, și 
câștigă putere şi viață din nou. 

Fiul împăratului până să se scoale baba, se 
apucă de îngropă cada în pivniţă. 

După ce se deşteptă baba şi auzi că nescine a 
venit și vrea să se întâlnească cu dânsa, se duse 
numaidecât în cămara unde o aştepta fiul 
împăratului; vezi că acolo voia să vorbească ea 
cu cei ce veneau la dânsa. 

Aoleo! era să uit a vă spune că în curtea 
zmeoaicei era de jur-împrejur pari înfipţi în 


pământ, și în fiecare par câte un cap de om din 
cei ce îi trăgea aţa la moarte și îi împingeau 
păcatele să-i calce hotarele. Numai unul mai 
rămăsese fără de cap, și acela striga babei: cap! 
cap! 

Nu e vorbă, fiul împăratului o cam băgase pe 
mânecă de frică, dară îmbărbătat de fata, 
slujnica babei, își luă inima în dinţi zicând: "vei 
mai căpăta și tu cap la moșii ăi verzi, ori la 
paștele cailor". 

Viind baba la dânsul, începu să-i vorbească 
cu niște graiuri mieroase și ademenitoare, de ar 
fi supus pe nu știu ce voinic de ar fi fost. Fiul 
împăratului știa la ce să se aștepte, şi sta și el 
gata de luptă. Încă vorbind, baba se făcea că nu 
ştiu ce căuta prin casă, și luând niște ițe ce erau 
agăţate într-un cui, le puse pe dânsa. Odată se 
schimbă într-o catană (oștean), cu sabia goală în 
mână. Atunci și fiul împăratului, fără a mai 
zăbovi nici o clipă, și mai iute decât ai gândi, 
scoase paloșul și îi tăie capul, retezându-l de 
nouă ori. Vezi că așa îl învățase fata. 

Afurisita de babă așa cu capul retezat sărea 
prin casă de colo până colo, căutând cada cu 
sufletele, ca să le soarbă, și daca n-o găsi, căzu 
jos şi crăpă. 


După aceea fata din casă a babei arătă 
voinicului fiu de împărat calea ce ducea la 
casele zmeului, și îl învăță ce să facă și acolo. 

Și, ajungând la locuinţa zmeului, merse fără 
frică drept la cămara unde şedea logodnica sa, 
căzi zmeul se ducea la vânat, de unde se 
întorcea tocmai seara. 

Fata de împărat, cum îl văzu, nu mai putu de 
bucurie. Până una alta, el o rugă să întrebe pe 
zmeu în ce îi stă puterea, iară fiul de împărat se 
întoarse la curtea babei și mase acolo peste 
noapte. 

Venind zmeul acasă, fata îl întrebă unde îi stă 
puterea? El îi trase o palmă ca la Urlaţi. Ea, 
prefăcându-se a plânge şi a fi bolnavă, zmeul se 
căi că s-a iuţit și îi spuse o minciună: 

- Puterea mea, zise el, stă în stâlpul porţii. 

A doua zi spuse lui Făt-Frumos, și el nu 
crezu. Fata, prefăcându-se mâhnită că nu știe în 
ce îi stă puterea, păţi însă ca și rândul trecut, 
apoi zmeul îi spuse încă o minciună. 

Daca văzu şi văzu că fiul de împărat nu 
crede, vezi că știa el ce știa, ea se făcu bolnavă. 
Când veni zmeul a treia zi de la vânat, găsi pe 
fată în pat. Se duse el s-o întrebe ce are, și ea îi 
răspunse: 


— Am căzut la pat de întristare, pentru că tu 
tăinuiești de mine în ce stă puterea ta. 

Zmeul trase fetei și de astă dată o calcavură 
de auzi câinii în Giurgiu. Atunci ea se prefăcu 
așa de bolnavă, încât zmeul crezu că o să dea 
mâna cu moartea. Și căindu-se de ceea ce 
făcuse, și voind s-o mângâie, îi spuse drept: 

— Puterea mea, zise el, stă într-o scroafă care 
se tăvălește cât e ziulica într-o lăcoviște de lapte 
dulce. Acea lăcoviște nu este tocmai departe de 
aci. În scroafă este un iepure, în iepure o 
prepeliță, și în prepeliță sunt trei viermi. Aceștia 
sunt puterea mea. 

Atâta voi şi fata să ştie. 

Cum se făcu ziuă și zmeul se duse la vânat, 
iată ci vine și fiul de împărat să cerceteze despre 
cele ce aflase fata de la zmeu, căci dorul de a-și 
vedea cu un ceas mai nainte logodnica acasă, 
nu-i da răgaz să zăbovească mai mult. Fata îi 
spuse tot ce află, din fir până în aţă; iară el 
plecă numaidecât. De milă de silă, luă el și 
nițele merinde ce-i dase fata; dară lui nu-i ardea 
de mâncare. 

Merse, merse, și iară merse. Merindele se 
sfârşi. El merse voiniceşte până ce înde seară 
ajunse lihnit de foame, și setos, de să ferească 


Dumnezeu, într-un codru, unde dete de o colibă. 
Intră înăuntru și găsi un om orb ce-și mânca 
mămăliguţă cu lapte dulce. Se apropie și el 
binișor: fără să prinză de veste orbul, și mâncă 
până ce-și momi foamea oarecum. Orbul băgă 
de seamă că prea se sfârşește curând leguma de 
pe masă. Se miră. Fl ştia că de altădată îi era 
de-ajuns mâncarea; de astădată însă nu se 
săturase. 

Înţelese el că trebuie să se joace vreo drăcie 
la mijloc. Atunci întrebă: 

— Cine este de-mi ajută la mâncare? De este 
om bun, fie binevenit, iară de este om rău, să se 
depărteze, că nu va fi bine de el. 

- Om bun, moșicule; sunt călător, și până una 
alta, aș voi să găsesc ceva de lucru. 

Unchiașul cel orb priimi bucuros să intre la 
dânsul în slujbă. Îl puse să-i ducă tumuliţa de oi 
la pășune; dară avu grijă a-i spune să nu care 
cumva să treacă peste hotarele moşiei lui, pe 
locul scroafei din lăcovișta de lapte dulce, că va 
fi vai de capul lui, și va pierde și oile. 

Fiul împăratului se făgădui că va asculta de 
cuvântul orbului; dară chiar în ziua dintâi trecu, 
şi oile, păscură iarba cea mare și moale ca 
mătasea ce se afla pe moșia scroafei cu nesat. 


Când veni seara acasă, laptele ce deteră oile fu 
de-ajuns pentru amândoi, și încă rămase. Orbul 
se minună și zise fie-sei să se ia după dânsul a 
doua zi și să vază d-a minune ce face argatul. 

Cum plecă cu oile argatul în dimineaţa 
următoare, fata făcu precum îi zisese tată-său. 
El se duse drept, ca pe ciripie, tocmai pe moşia 
scroafei cu oile la pășune. Fata se sperie, dară se 
piti și tăcu din gură, să vază ce se va întâmpla. 

Ce să vedeți d-voastră? Unde veni scroafa cu 
o falcă în cer și cu una în pământ, și năvală la 
argatul orbului să-l sfâșie, și mai multe nu. Fiul 
împăratului sta ţanţoș cu paloșul în mână, și se 
luară la luptă; și lupte-se, și lupte-se, până ce 
amândoi obosiră de abia se mișcau. 

Atunci zise scroafa: 

- Dac-ar fi cineva să-mi dea niţel lăstar de 
trestie și un ciob de lapte din lăcoviștea mea de 
lapte dulce, ţi-aș arăta eu cum să cutezi a-mi 
călca hotarele. 

- Dac-ar fi cineva să-mi dea și mie un colac 
să-mbuc, și o bărdacă de apă de izvor să beau, 
ti-aş arăta și eu ţie cine sunt eu, zise și fiul 
împăratului. 

Când, iacă fata unchiașului celui orb, care 
privea la lupta lor, că vine și dă fiului de 


împărat să îmbuce colacul ce și-l luase ea, ca să 
aibă ce mânca la pândă, și fuga se repezi de-i 
aduse şi o bărdacă de apă de la izvor. Flăcăul 
mâncă și bău, și prinzând putere, răsturnă pe 
scroafă, se puse călare pe dânsa, și-i tăie capul. 

Apoi o spintecă și îngriji să nu scape iepurele. 
Puse mâna pe dânsul și spintecând și iepurele, 
prinse prepeliţa. Şi scoțând din rărunchii 
prepeliței cei trei viermi, îi băgă în sân după ce 
le suci niţel gâturile. 

Întorcându-se la unchiaș, își luă ziua bună de 
la orb și de la fată, spuindu-le că în curând va 
afla despre dânsul, și într-un suflet se întoarse la 
curtea zmeului. 

Aci daca ajunse își schimbă vestmintele, se 
făcu doftor, şi începu a striga: 

— Leacuri de vânzare, leacuri! 

Zmeul cu auzi, trimise de-l chemă, că lui nu-i 
prea era bine. De câteva zile, găinea așa 
lâncezind. Nu-i era toţi boii acasă, vezi bine, că 
puterea lui se afla acum în sânul fiului de 
împărat. Se îmbolnăvise. 

Dacă veni fiul împăratului și îl întrebă zmeul 
de poate să-l facă sănătos, prefăcutul doftor îi 
spuse că se va însănătoșa, dacă se va scălda în 
lapte de iepe. Zmeul porunci numaidecât și i se 


făcu o baie din laptele iepelor lui, pe care le 
pusese dânsul de le mulse. Când intră în baie 
zmeul, fiul împăratului mai răsuci o toană 
gâturile viermilor; iar zmeul odată sări în sus, 
zicând: 

— Acum mi-e bine ca şi când eram la sânul 
mamei. 

Și dând doftorului daruri scumpe, îl pofti la 
masă. Vezi că zmeul nu cunoștea cine era 
doftorul. Ospătându-se și stând el la taifas, fiul 
împăratului întrebă pe zmeu: 

- De ce treabă sunt bicele alea ce le ţii 
atârnate fiecare în cuiul său pe păretele din 
fund? 

— Cu unul, răspunse zmeul, dacă voi plesni o 
dată, toate turmele mele se fac o nucă. Dacă voi 
plesni cu al doilea, toate coprinsurile mele se 
fac un măr. Iară cu al treilea bici când plesnesc 
la spatele oricărui lucru, îl schimb în stană de 
piatră şi când plesnesc cu el în faţă, se desface 
făcutul, și vine la adevărata lui ființă lucrul 
împietrit. 

Cum află despre asta fiul împăratului, ieşi 
afară şi suci de tot gâturile viermilor iară zmeul 
crăpă îndată. 

Apoi luă bicele, plesni cu unul și toate 


turmele și cirezile zmeului le făcu o nucă, pe 
care o băgă în sân; și plesnind cu altul, toate 
coprinsurile zmeului se schimbară într-un măr, 
pe care iarăși îl băgă în sân. Și luîndu-și 
logodnica, se duse la orb, dară nu-l mai găsi, 
căci murise; luă deci cu dânsul pe fată; și 
mergând la curţile babei, luă și pe fata ce slujea 
zmeoaicei și se întoarse cu toatele acasă la 
împăratul socrul lui. 

Și mergând în fața carelor și cailor care 
rămăseseră stane de piatră, de când răpise 
zmeul pe fata împăratului, plesni de trei ori în 
faţa lor şi se făcură la loc cum erau în ziua când 
merseseră la cununie ei și toți cei de prin 
căruţe. 

Cele două fete ce le adusese cu sine fiul de 
împărat le dete de neveste fraților lui. 

Și se făcu o nuntă înfricoșată, d-alea 
împărăteștile, cum seamăn nu mai avu pe faţa 
pământului, și se făcu o veselie de o ţinură 
minte cât trăiră locuitorii acelei împărăţii. 

Am fost și eu acolo și am văzut toate 
chefurile, căci de n-aș fi fost, de unde aș fi știut 
eu să vă povestesc. 

O lingură scurtă pe la nasul cui n-ascultă. 


Cei trei fraţi împărați 


A fost odată ca niciodată etc. 

A fost odată un biet om sărac. El avea femeie 
şi trei copilași. Lucra bietul om de da pe brânci, 
zi și noapte, orice și pe unde găsea, și două în 
tei nu putea lega și el. Bieţii copilaşi erau mai 
mult flămânzi decât sătui. 

Într-o dimineaţă, plecând la pădure ca să 
aducă ceva uscăturele pentru casă, văzu într-un 
copaci un cuib de pasăre, cum nu mai văzuse el 
până atunci. Se miră niţel, apoi parcă-i da 
cineva ghes, vru să știe ca ce fel de pasăre să fie 
aceea ce se adăpostea în astfel de cuib. Își 
lepădă calevrii, își scuipă în palme și se agăţă de 
copaci ca să se urce în el. Încet, încet, el se sui 
până la cuib, se uită într-însul;, pasărea nu era; 
când, ce să vaz? un ou ca de găină. Așa de 
frumos era oul şi lucios, lucios, încât parcă-i era 
milă să puie mâna pe dânsul. În cele din urmă, 
îl luă și-l băgă în sân. După ce se dete jos, culese 


câteva uscături, făcu o sarcină mică, luă la 
spinare și plecă cu dânsa acasă. 

Copiii, când văzură oul, săreau de bucurie. Se 
miră și femeia lui, căci nici ea nu mai văzuse un 
astfel de ou. Nu știau cum să umble mai binișor 
cu dânsul, ca să nu-l scape jos să se spargă. Unul 
zicea ca să-l coacă în spuză și să mănânce toți 
dintr-însul; altul zicea ca să-l fiarbă; altul zicea 
ca să-l păstreze. 

Muncitorul însă zise că mai bine ar fi să se 
ducă cu el în târg să-l dea pe bani, că tot și-a 
pierdut el ziua de muncă, și cu ce va prinde pe 
dânsul să ia niţel mălai. 

Toţi găsiră cu cale că așa este mai bine să 
facă. 

Se duse deci cu oul în târg. Se așeză și bietul 
muncitor în rând cu femeile ce vindeau ouă. 

Umblau oamenii de colo până colo și 
cumpărau mereu la ouă; dară la el nici unul nu 
venea. Se mira cum de nu-l întreabă și pe 
dânsul nimenea de oul lui. În cele mai de pe 
urmă, iacă un neguţător chiabur că vine și la 
dânsul. 

— De vânzare ai oul ăsta, prietene? îi zise. 

— De vânzare, jupâne. 

— Ce cei pe dânsul? 


— Păi, ce-i vrea să-mi dai, jupâne. 

- Să-ţi dau o pungă de bani. 

- Ia lasă, jupâne, nu-ți mai bate joc de mine, 
zise el și se uita în altă parte, crezând că râde de 
el pentru că venise la târg numai cu un ou. 

- Ba nici râs, nici nimic, începu a zice 
neguțătorul cel chiabur. Iată două pungi: nu 
crez să-ți dea altul mai mult. 

Și scoase pungile cu bani, i le puse în mână, 
luă oul și plecă. 

Bietul om rămase înlemnit în loc, uitându-se 
după neguţător cum se ducea. Nici că-i venea 
măcar să crează ochilor. Și apoi unde se mai 
auzise ca un ou să se vânză cu două pungi de 
bani. 

Când se deșteptă din zăpăceala lui, pipăi 
pungile să vază nu e vrun vis; apoi vru să alerge 
după neguțător să-l întrebe de n-a făcut vro 
greşeală. Dară ia pe neguţător de unde nu e. El 
își căutase de drum vesel că cumpărase așa ou. 

Daca văzu și văzu, deschise și el pungile, se 
uită în ele, dară odată îl luară de ochi banii ce 
era acolo. Apoi le strânse la loc, le băgă în sân și 
plecă să-şi cumpere merinde. Umplu un sac cu 
de cele de trebuințe și o luă către casă. Se tot 
temea și se tot uita în toate părţile să nu care 


cumva să vie cineva să-i ia pungile. 

Când ajunse acasă, trânti sacul jos și zise: 

— Iată nevastă, ce minune făcui eu cu oul ăla 
poznaș; vezi tu? 

— Văz. Dar ce e în sacul ăla marele? 

— Ei! dară ce nu e, aia întreabă-mă; mălai, 
fasole, pastramă, peşte sărat, ceapă, ardei, 
usturoi. 

- Și unde le duci? 

— Ia auzi: unde le duc! acasă, fă, ţie și 
copiilor, unde să le duc? 

- Ce vorbeşti, bărbate, ori ai căpiat astăzi? 
Vezi, mă, că ți le-o fi dat cineva să le duci 
aiurea și tu, știind lipsa de acasă, t-ei fi rătăcit 
cu ele încoace. Când ai mai făcut tu astă 
comedie să vii acasă cu merinde cât munca ta 
pe zece zile? 

- Păi bine, fa, nevastă, nu-ți spusei că 
comedia asta o făcu oul ăla poznaș, de-l găsii eu 
azi în pădure? 

— Ce spui, bărbate? atât a făcut oul ăla, cât ai 
dat tu pe toate astea? 

- Hei! dară când ăi mai vedea și p-astea, să 
vedem ce o să mai zici! 

Atunci scoase pungile și răsturnă banii în pat. 

Femeia rămase înmărmurită cu ochii ţintă la 


bani. 

Copiii carii până atunci răscolea prin sac și 
înhăţa cu dinţii când din una, când din alta, 
cum auziră zornăitul banilor, alergau de la sac 
la bani și de la bani la sac. Ei nu se puteau 
sătura văzând atâta belșug în casa lor. 

— Bărbate, mai zise femeia, dară asta nu e 
lucru curat. Atâţia bani pentru un ou de găină! 

Și pipăia banii să vază, nu care cumva sunt 
niscai fermece, ori altceva? 

— De găină, de negăină, uite, l-am văzut cu 
două pungi de bani, cum îi vezi cu ochii verzi. 
Apoi ori că el a făcut atâta, ori că negustorul la 
care l-am vândut n-a fost om curat, eu nu știu. 
Atâta știu numai că trebuie să mulțumim lui 
Dumnezeu că ne-a învrednicit să vedem și noi o 
dată cu ochii ce este belşug în casa noastră. 
Acum vezi de rostește de masă, să mâncăm şi să 
ne veselim. 

Așa și făcură. Toată ziua într-o veselie o 
duseră. 

A doua zi, se sculă de dimineaţă, se găti şi 
plecă la muncă. Nu știu însă cum făcu el, nu știu 
cum drese, că se pomeni iarăși în pădure. Nici el 
nu știa cum venise acolo; știa numai că el la 
muncă plecase. 


Daca văzu așa, cătă copaciul, se sui în el şi 
mai găsi un ou. 

Se duse cu el în târg și mai luă încă două 
pungi cu bani tot de la acel negustor. 

Pasămite oule astea erau de diamant, care 
făceau de zece ori atât cât îi da lui pe ele 
negustorul. 

El însă era bun bucuros că lua și atât; căci 
scăpă de sărăcie el și cu toţi ai lui. 

Cumpără de astă dată haine pentru copii, căci 
erau goi. Mai luă niște unelte și dichisuri de ale 
lui pentru muncă și pentru casă, căci nu credea 
că o să fie în toate zilele Paște, să tot găsească la 
ouă d-astea scumpele. 

Câteva zile d-a rândul se mai duse el în 
pădure și tot găsea câte un ou. Se făcu însă mai 
năzuros în târg, ţinu mai la preţ și cu mirare 
văzu că scoate câte patru pungi de bani în loc 
de două. 

Apoi daca văzu că așa merge treaba, își făcu 
o căscioară, îşi mai îndulci și el traiul și-și dete 
copiii la dascăl ca să înveţe carte. 

Într-una din zile, ducându-se mai de 
dimineaţă să-și ia merticul, dete peste pasărea 
ale cui ouă le lua el. Sta pe cuib. Așa frumuseţe 
de pasăre nu mai văzuse, nici mai auzise. Îndată 


îi trăsni prin cap că ar fi bine să o ducă acasă la 
dânsul. O și luă binișor şi cu mare bucurie aduse 
la bordeiul lui pe stăpâna ouălor. 

Apoi, ducându-se în târg, porunci o colivie 
foarte frumoasă și foarte mare, în care colivie își 
așeză găina și o îngrijea ca pe copiii lui. 

Cu chipul acesta scăpă și de drumul de toate 
zilele prin pădure și de suitul în copaci. 

Găina îi oua în toate zilele câte un ou, în 
colivie. 

Îmbogăţindu-se el, goni sărăcia din satul lui. 
Făcea bine la tot satul. Ajuta pe orice nevoiaș; 
cumpăra vaci la toate văduvele; ocrotea pe toți 
copiii sărmani. 

Omul era nesăţios. Ci cât are, tot ar vrea să 
mai aibă. Muncitorul, după ce văzu că are 
destul, începu a face negoţ. Și fiindcă negoţul, 
când merge bine, de firea lui este să se întinză 
ca pecingenea, dete ghies muncitorului să 
călătorească prin ţări străine după negoţ. 

Porni dară într-o călătorie depărtată peste 
mări şi ţări. 

Într-o zi, când lipsea şi nevasta lui d-acasă, 
copiii intrară în colivie ca să se joace cu găina. 
Jucându-se ei acolo, unul din ei ridică aripa 
găinei și vede că este ceva scris acolo: 


— Să te văz, nene, zise cel mijlociu către cel 
mai mare din fraţi, poţi tu să citeşti ce zice aici? 
- Ba nici boabă, răspunse el. Astea parcă nu 

sunt slove de care ne arată dascălul. 

— Să mergem să chemăm pe dascăl, să ne 
spuie el ce zice acele slove, zise cel mai mic din 
fraţi. 

- Bine zici tu, răspunseră amândoi, fraţii mai 
mari, să mergem, să mergem. 

Și într-un suflet ajunseră la dascăl, îi spuseră 
şi-l rugară să vie să citească, ca să știe și ei ce 
zice acele slove de sub aripa găinei, pe care o 
păstrează în colivie tat-al lor. 

Dascălul deocamdată nu voi să crează ceea 
ce-i spuneau copiii; dară după ce-l încredinţară, 
se hotărî să vie într-o doară, mai mult de 
hatârul lor, decât pentru vro ispravă. 

Când văzu acele slove și le citi, dascălul 
rămase înmărmurit și, intrându-i gărgăunii în 
cap, îi şi puse gând rău găinei. 

Copiilor însă le zise că acelea ce li se păreau 
a fi slove era un fleac și că nu însemna nimic. 

Ce făcu dascălul, ce drese, se dete pe lângă 
muma copiilor și, cu şoşele, cu momele, îi intră 
pe sub piele și se înădi cu dânsa. 

Biata femeie, slabă ca toate femeile, se planisi 


dascălului. 

Într-una din zile, după ce îşi scoaseră ochii, 
dascălul uitându-se la ea cu ochi galeși și cu 
giugiuleli, îi zise: 

- Ce mult aș pofti să mănânc o pasăre cu tine 
la masă. 

— Mâine e sărbătoare, răspunse femeia, voi 
trimite să cumpere o pasăre bună și grasă și o 
voi găti după pofta inimioarei dumitale. 

— Daca ar fi vorba despre păsări de care se 
găsește la toată lumea, nu ţi-aș fi mai spus 
dumitale, căci am și eu destule în curte, slavă 
Domnului! 

Dascălul bătea șeaua să priceapă iapa. Femeii 
îi dete un fier ars prin inimă. 

— E, apoi ce fel de pasăre ai voi dumneata? îl 
întrebă femeia. 

- Ceva așa, deosebit, răspunse dascălul. Și ca 
să nu mai ocolim, ţi-oi spune românește, pe 
şleau: am poftă să-ţi mănânc friptă găina aia a 
ta din colivie. 

- Vai de mine, dascăle; dară cum aș face eu 
una ca asta? Ce va zice bărbatu-meu când s-o 
întoarce? 

— Orice va zice, iaca, tu să-i spui că a murit. 
Și apoi nu pricep la ce să mai ţineţi o găină, 


care și așa e destul de bătrână şi care peste 
curând negreşit că tot are să moară. 

- Orișicum, dascăle, tot nu-mi vine să fac una 
ca asta, ca să nu se amărască bărbatu-meu. 

— Atâta trecere n-am și eu la dumneata? mai 
zise dascălul. Asta îmi dovedește că nu mă 
iubeşti. Îmi pare rău că am îndrăgit cu atâta foc 
pe o nesimţitoare. Eu pentru dragostea ta aș fi 
dat prin foc și prin apă, ca să-ți fac voile, și tu 
pentru mine atâta lucru să nu faci. Să știi dară 
că de azi încolo n-ai să mă mai vezi; mă duc să 
mă înec. 

Biata muiere începuse a simţi și ea de dânsul; 
apoi, de frică ca să nu-şi facă seamă singur 
pentru dragostea ei, se înduplecă și făgădui 
dascălului că-i va da găina s-o mănânce friptă, 
singur, singurel, după cum dorea. 

Cum auzi dascălul de una ca aceasta, îi zise 
că acum s-a încredinţat că și ea îl iubește. Apoi 
puse la cale ca găina s-o gătească bucătăreasa 
lui. 

A doua zi, după ce porunci bucătăresei să nu 
lepede nimic din ale găinei, nici din măruntaie, 
ci s-o frigă așa întreagă-întreguliță, se duse la 
biserică, unde veni și femeia cu copiii. 

Bucătăreasa făcu întocmai precum îi 


poruncise stăpânu-său, însă pe când era aproape 
să fie friptă găina desăvârșit, copiii se întoarseră 
de la biserică, deși nu se isprăvise slujba, căci li 
se făcuse foame, și se rugară de bucătăreasă să 
le dea ceva să mănânce. 

Cu atâta gingășie se rugară copiii, încât 
bucătăresei i se făcu milă de dânșii; le dete câte 
un codru de pâine și, pe lângă aceasta, celui 
mare îi dete capul găinei, celui mijlociu pipota, 
şi celui mai mic inima, socotind că acestea sunt 
lucruri de nimic. 

Copiii mâncară repede și se duseră iarăși la 
biserică. 

Dascălul, care stătuse ca pe ghimpi la 
biserică, cum ieși, veni numaidecât să se puie la 
masă. Numai gândindu-se la găină, îi lăsa gura 
apă. Dară se supără cât un lucru mare când 
văzu că i se aduse găina fără cap, fără pipotă și 
fără inimă. Se cătrăni de ciudă și de necaz 
dascălul, încât p-aci, p-aci era să'nebunească. 

Atunci răcni ca un leu la bucătăreasă, 
întrebând-o cum a făcut de i-a călcat porunca. 

Biata bucătăreasă spuse lucrul cum se 
întâmplase, zicându-i că nu credea să se facă 
atâta tevatură pentru nimicul ăsta de măruntaie. 

Văzu că nu mai are încotro și se stăpâni, 


gustă câte ceva din masă, se sculă foarte amărât 
şi se hotărî să poarte sâmbetele copiilor. 

Femeia, de unde se aștepta să vază pe dascăl 
mulțumit pentru că se jertfise să-i facă plăcerea, 
rămase uimită auzindu-l că este atâta de 
mâhnit. Se duse dară pe lângă dânsul și cu fel 
de fel de vorbe dulci voi să-l înveselească. 

Iară el, care nu-și lua de loc gândul de la 
găină, îi zise: 

— Ai voit să-mi dovedeşti că-ţi sunt drag când 
te-ai înduplecat și ai dat găina s-o taie și să o 
frigă. Ca să mă încredinţez cu desăvârșire că mă 
iubești, am să te pui încă la o încercare. Un 
lucru am să-ţi mai cer. 

— Spune, spune mai curând, sufletul meu, 
numai să se poată. Eu însă sunt gata și la 
moarte să merg pentru d-ta, îi răspunse femeia. 

— Trebuie să alegi una din două: ori să fii cu 
copiii tăi, ori să fii cu mine. Și iată de ce: sunt 
dascăl de atâția mari de ani, și nu mi s-a mai 
întâmplat ca vreun școlar până acum să-mi fi 
făcut rușinea ce mi-a făcut copiii tăi. Toată 
lumea ştie că pe copiii tăi îi am mai de aproape 
decât pe ceilalți; eu mă silesc cu ei să-i învăţ 
câte în lună și în soare, fiindcă am voit să-i scot 
ciraci ai mei; și ei, ce să vezi? Lasă că fac mișelii 


şi umblă ca dezmeticii pe uliţi, de s-a luat lumea 
de gânduri cu ei, dară azi, să iasă ei din 
biserică, să vie să mănânce și apoi să se întoarcă 
în biserică clefetind din gură! Cu ce obraz să 
mai ies eu în lume? Cine o să-și mai dea copiii 
la școala mea? Și decât să-mi iasă nume rău, 
mai bine să mor; căci ce glăsuiește o zicătoare: 
decât să iasă omului nume rău, mai bine ochii 
din cap. 

- Ce stai, dascăle, de vorbeşti? Apoi la mine 
nu te mai gândești? Nu e păcat de Dumnezeu să 
pierdem noi niște copilași așa de drăgălași și 
curați ca mărgăritarul? Cum se poate una ca 
asta, ca eu să-mi pierz copilașii? Gândește-te, 
drăguţul sufletului meu, că sunt copiii mei. 

— Ori ei, ori eu, răspunse el. 

— Bine, ce o să zică bărbatul meu când s-o 
întoarce? 

Lumea mă va omori cu pietre, când va auzi 
una ca asta. 

Dascălul văzu că a cam scrântit-o și o 
întoarse pe foaia ailaltă. 

— Eu nu zic să-i omorâm, ci să-i trimitem 
deocamdată la un alt oraș; să zici că i-ai trimis 
pentru învățătură. Nu mai pot, mă înţelegi? să 
stea cu mine aici; căci nu voi să-mi zică lumea 


că sunt dascăl d-ăia, terchea, berchea, trei lei 
perechea. 

Cu gura zicea el unele ca acestea, dară în 
capul lui clocea alte gânduri spurcate. 

- Ei bine, daca este așa, mă învoiesc; dară 
cum să facem? întrebă femeia. 

- Foarte lesne, răspunse dascălul; la noapte 
să-i închidem într-o magazie și mâine, în faptul 
zilei, îi iau eu într-o căruță și i-oi duce să-i așez 
la un prieten al meu. 

Gândul dascălului era să ia pe copii, să-i ducă 
în pădure și acolo să-i spintece pe câte unul, 
unul, și să le scoaţă dintr-înșii capul, pipota și 
inima găinei și să le înghiţă el. 

Dară norocul nu-i sluji nici de astă dată. 

Copiii fură coprinși de frică când se văzură 
închiși în magazie. Începură să plângă. Cel 
mijlociu însă zise: 

- Fraților, ascultaţi-mă pe mine, că va fi bine 
de noi toţi. Ştiţi de ce ne-a închis dascălul aici 
cu voia mamei? 

- De ce întrebară ceilalți. 

— Dascălul a spus minciuni că nu însemna 
nimic slovele de subt aripa găinei. Și d-aia a 
stăruit el pe lângă mama de a tăiat găina şi s-o 
mănânce el, ca să se împlinească la dânsul 


prorocia din acele slove. Dară n-a vrut 
Dumnezeu cu dânsul. 

- Adevărat să fie, mai întrebară fraţii, că 
însemna ceva acele slove? 

— Mai e vorbă! răspunse el. Iacă să v-o spui 
eu acum. Slovele acelea ziceau că: cine va 
mânca capul găinei, va ajunge împărat. 

— Eu împărat?! zise cel mare, care mâncase 
capul. 

- Așa, răspunse fratele cel mijlociu. Cel ce va 
mânca inima găinei, de câte ori se va culca, se 
va pune la capul lui o pungă cu bănet, unde o 
va găsi când se va scula. 

— Mie să mi se întâmple asta? întrebă cel mic, 
care mâncase inima. 

- Ţie, îi răspunse fratele cel mijlociu. Iară cel 
ce va mânca pipota găinei se va face năzdrăvan. 
- D-aia știi tu năzdrăvăniile astea, strigară 

fraţii cel mare și cel mic deodată. 

- D-aia, fraților, le răspunse mijlociul. Acum, 
ca să scăpăm de aici, trebuie să ne punem toate 
puterile să stricăm fereastra magaziei ăștia și să 
fugim, căci dimonul de dascăl are de gând să ne 
ia în revărsatul ziorilor, să ne ducă în pădure şi 
să ne omoare. 

Se puseră cu toţii, sfărâmară fereastra și 


fugiră. Merseră, merseră, toată noaptea. Când se 
lumina de ziuă, ajunseră la un loc unde se 
deschidea trei drumuri. Aci stete să se 
odihnească. Se hotărâră să apuce fiecare pe câte 
un drum și să se ducă unde i-o lumina 
Dumnezeu. Se îmbrăţișară, se sărutară, își luară 
ziua bună unul de la altul cu lacrămile în ochi şi 
se despărțiră. 

Merseră ei toată ziua, când înde seară fraţii 
cei mari se întâlniră iară. Pasămite drumurile pe 
care apucaseră ei se întruneau acolo. Atunci 
năzdrăvanul zise: 

— Pesemne că Dumnezeu vrea să fim tot 
împreună, daca el ne-a adus aci. Așadară să nu 
ne despărțim în toată viaţa noastră. Mai-nainte 
de aci este un oraş mare. Acolo a murit 
împăratul şi mâine se alege altul: cel ales ai să 
fii tu. 

- Ia lasă vorba aia încolo, măi frate, și nu mă 
mai face să-mi intre gărgăuni în cap. Mai bine 
zi: ai să mergem să căutăm ceva de lucru, că 
burta, auzi, cică n-am mâncat de ieri și cere, 
sărmana. 

Mergând ei, ajunseră la orașul care era 
înaintea lor. Aci întâlniră un bătrân pe care îl 
rugară să-i îndrepteze la vrun han, unde să mâie 


noaptea. Bătrânul le spuse că hanurile gem de 
lume care a venit să fie față la alegerea 
împăratului, care se va face mâine, ca nu va 
găsi nici un loc de mas și îi luă la dânsul acasă, 
unde le dete de mâncare și un pat de odihnă. 

A doua zi de dimineaţă se scoală cu toţii, se 
spală, se scutură și pleacă cu bătrânul afară din 
oraş pe o câmpie întinsă, ca să vază și ei cum se 
aleg împărații la cetatea aceea. 

Bătrânul le spuse că alegerea se face aşa: 
dregătorii cei mari ia un porumbel alb 
nevinovat, îl încarcă cu cordele foarte frumoase 
cu tot felul de fețe, îl aruncă în sus, și pe cine s- 
o lăsa porumbelul, p-acela îl face împăratul lor. 

Pe locul hotărât se adunase, încă până a nu se 
face ziuă, atâta lume, câtă frunză și iarbă, de nu 
se mai putea mișca; și bătrânul cu copiii abia 
găsiră și ei un colțișor la o parte de unde să se 
poată uita și ei. N-apucară să se așeze bine și 
auziră un sunet de bucium. Atunci se făcu o 
tăcere de se auzea musca zbârnâind. Toată 
lumea ţinea ochii ţintă în sus. 

Aruncâdu-se porumbelul în văzduh, acesta 
ocoli pe dasupra lumii și veni de se puse drept 
pe capul băiatului celui mare. 

Fiii de împărați și de boieri, cari veniseră cu 


gând d-a fi aleși, începură a striga că nu se 
poate, e greșeală, nu e bun de împărat, și altele, 
şi cerură ca să se facă o a doua încercare. 

Se înălță dară porumbelul de a doua oară; și 
de astă dată, fără nici un ocol, veni și se puse 
drept pe capul băiatului. Încă o dată strigară fiii 
boierilor că nu se poate, nu se poate, și cerură a 
treia cercare. Iară pe băiat îl băgară într-un sac 
și-l duseră departe de lume. 

La a treia înălțare, porumbelul, după ce fâlfâi 
puţin pe dasupra locului pe unde sta băiatul 
mai-nainte, își ia zborul și se duse de se puse 
drept pe sac. 

Atunci toată lumea strigă într-o unire că 
acesta este împăratul lor. Îl scoaseră dară din 
sac şi-l duseră de-l așezară pe tron, în sunetul 
buciumelor, al surlelor și al strigărilor de 
bucurie ale mulțimei adunate. 

Împăratul cel nou, cum se văzu întronat, mai 
întâi hotărî ca frate-său năzdrăvanul și bătrânul 
ce-i găzduise să fie nelipsiți de lângă dânsul. Și 
cu ajutorul lui frate-său începu a cârmui 
împărăţia cu înţelepciune și dreptate. Nu trecu 
mult și vestea se duse în toate ținuturile și în 
împărăţiile vecinilor despre numele lor; iară 
supușii lor începură a-i numi: cei doi frați 


împărați cu minte și drepți. 

Când auzi dascălul de fuga copiilor, turbă de 
mânie: căci era un zăcaș de n-avea margini. Vru 
să-şi facă seamă singur, dar n-avu curaj. Văzând 
însă că norocul îi stă împotrivă, se potoli 
oarecum și se apucă iară de dăscălia lui. 

După o bună bucată de timp iată că soseşte și 
tatăl copiilor din călătoria cea lungă ce făcuse. 
Adusese cu dânsul bogății după bogății. Când 
află de fuga copiilor, cât p-aci era să-i vie rău, 
dară se stăpâni. Cercetă în dreapta și în stânga, 
şi i se spuse toată istoria cum s-a întâmplat. 
Atunci el hotărî să ceară dreptate pentru 
necinstea ce i-a făcut soţia lui și pentru răul ce 
i-a pricinuit procletul de dascăl. 

Merse deci pe la toate dregătoriile și fu 
străgănit prin judecăţi mai mulţi ani, fără să-și 
dobândească dreptatea potrivit cu mărimea 
vinei celor vinovați. 

Aflând și despre numele cel falnic al celor doi 
frați împărați, neguţătorul își luă femeia și pe 
dascăl și se duse să-i judece ei. 

Mai-nainte însă de a ajunge ei acolo, fratele 
împăratului, năzdrăvanul, simțind că are să vie 
tată-său la judecată, spuse frăţine-său, 
împăratul, și amândoi se chibzuiră ca să facă o 


priimire ca unui părinte bun ce le era. 

Când veniră împricinaţii la înfățișare, ieși 
înainte fratele împăratului și priimi pe negustor 
la scară, iară când îl duse înaintea împăratului, 
acesta se sculă de pe tron și l-a întâmpinat cu 
vorbe bune și supuse. 

Negustorul se minună de atâta cinste ce i se 
făcu și nu știa ce să mai zică; se uita în toate 
părțile şi nu pricepea nimic din cele ce se 
făceau. 

El căuta când la împăratul, când la fratele 
împăratului, se minuna în sine, dară nu cuteză 
să zică nimic. 

Intrând în cămară și dascălul cu femeia, 
stătură ca trăsniți de Dumnezeu. Vezi că se știau 
vinovaţi de moarte. 

După ce se așeză împăratul pe tron, judecata 
începu. 

Neguţătorul își spuse păsul și zice că își pune 
nădejdea în înțelepciunea împărătească şi 
așteaptă să hotărască împăratul cum îl va 
lumina Dumnezeu. 

Dascălul o mâlcise de tot, iară femeia îndrugă 
şi ea câteva vorbe, aruncând toată vina în 
spinarea dascălului. 

Atunci împăratul întrebă pe negustor că: daca 


își va vedea copiii, i-ar cunoaște el? 

- Mai e vorbă? răspunse neguţătorul. 

El se uita la amândoi împărații și nu mai 
cuteză să zică nici bleau. 

— Noi suntem, răspunse împăratul. 

La aceste cuvinte, femeia și dascălul o 
sflecliră de tot și tremurau ca varga. lară 
neguțţătorul, creștea inima într-însul de bucurie 
că-şi găsise copiii. 

Împăratul zise că de când el este împărat, așa 
pricină grea nu mai judecase. Hotărî dară ca toți 
să cază în genunchi și să roage pe Dumnezeu să 
le arate dreptatea lui. 

Așa și făcură. 

Pe când încă se rugau, deodată, dascălul şi 
femeia se făcură stane de piatră. 

Împăratul porunci să puie asta stane de piatră 
de o parte și de alta la scara palatului. Iară 
negustorul rămase la curtea împărătească. 


În vremea aceasta, fratele cel mic, după ce se 
despărţi de fraţii săi, se duse, se duse, ca 
cuvântul din poveste ce d-aci încolo se gătește, 
şi ajunse la orașul unde îl scosese drumul pe 


care apucase el. 

Acolo daca sosi, trase la gazdă la un om al lui 
Dumnezeu. De câte ori se culca, de atâtea ori 
găsea câte o pungă cu galbeni la căpătâiul său 
când se scula. 

Ceru de la gazdă pe cineva care să-i arate 
lucrurile cele mai însemnate. După ce ocoli 
cruciș și curmeziș tot orașul, văzând tot ce era 
vrednic de văzut, ajunse la margine și acolo era 
un ostrov. lară daca vru a ști ce era acolo, 
călăuza se feri d-a-i spune. 

Seara întrebă pe gazdă și aceasta îi zise: 

- Să nu care cumva să te muște șarpele de 
inimă să te duci acolo, că e stingere de tine. 

— Pentru ce? întrebă flăcăiandrul. 

- Pentru că acolo şade o măiastră și oricine 
merge la dânsa se întoarce capiu. Şi apoi nimeni 
nu poate să meargă să o vază, până ce nu o da 
două pungi de bani. 

— Asta este tot? Mâine mă duc să o văz, zise 
el; bani am destui, precum vezi. 

Nici rugăciunile gazdei, nici frica de căpiare 
nu l-a putut opri de a merge să vază pe acea 
măiastră. 

Se duse deci, dădu două pungi de bani și 
intră în ostrov. Acolo umblă câtva timp, ca un 


haidamac, pe dinafară, ca doar măiastra va ieşi 
la fereastra palatului să o vază. Ea ieși, el o văzu 
şi apoi se întoarse. A doua zi se duse iară, a 
treia zi iară și tot astfel câteva zile d-a rândul. 
De ce o vedea, d-aia dorea să o mai vază. 

Măiastra băgă de seamă că el venea într-una 
de câteva zile. "Trebuie să aibă mulți bani", se 
gândi ea. 

Iară daca trimise de-l chemă, îi zise: 

— Mare stare trebuie să ai tu, tinere, de o 
risipești așa. N-am văzut până acum pe nimeni 
care să vie la mine în ostrov de atâtea ori una 
după alta. 

- Da, mare și nesfârșită, răspunse flăcăiandrul 
cu mândrie, ca și puterea cu care o fac. 

Cum auzi măiastra aste vorbe, îi puse gând 
rău. Se luă deci pe lângă dânsul cu șoptele cu 
momele, viclenindu-l ca să-i afle puterea. 

Flăcăiandrul se pierdea de dorul ei când o 
văzu dezmierdându-l cu niște cuvinte mai dulci 
decât mierea. Se înșelă şi îi spuse. 

Atunci ea îi dete ceva de bău, iar el dete 
dintr-însul afară inima găinei. Ea o luă, apoi îi 
dete pe bete din ostrov. 

Când se dezmetici el și se văzu pirpiricosac, 
golănel și gonit, cugetă: "Daca nu ţi-oi face-o eu, 


apoi să știi că nici dracul nu ţi-o mai face". 

Se duse la gazdă și povesti ce i se întâmplase. 

- Nu ţi-am spus eu, săracul de mine, să nu te 
duci acolo? Ce o să te faci acum? 

- Mă voi duce în lume, și ce va vrea 
Dumnezeu cu mine. 

A doua zi plecă și, trecând printr-o pădure, 
ajunse la marginea unui râu. Acolo dete o colibă 
de pescar. Îi chiorăia maţele de foame și fu 
nevoit să se abată. 

Pescarul priimi să rămână la dânsul să înveţe 
pescuitul. 

Într-una din zile, pescarul zise flăcăiandrului: 

- lată eu mă duc la târg cu coșul ăsta de 
pește. Până una alta, ia și tu halăul ăla, și vezi 
d-ei putea să prinzi vro fâță de peşte ca să avem 
de legumă pentru azi și mâine. 

- Las' pe mine, răspunse flăcăiandru. 

Pescarul plecă. Iară băiatul intră cu plasa în 
gârlă. Bătu în sus, bătu în jos și peşte să prinză, 
câtuşi decât. 

Tocmai era să se lase de pescuit, când văzu o 
mreană. 

Mreana fugi, el după ea, până îi veni bine şi, 
aruncând plasa, o încâlci într-însa şi o trase la 
margine. 


Văzu el că mreana era cât să le ajungă pe 
două zile. Se bucură în inima sa că făcuse o 
treabă cumsecade. 

Se puse deci de o curăță de solzi; o spintecă, 
îi scoase măruntaiele. Când în loc de lapţi, ce să 
vezi? ceva ce nu semăna a nimic. Luă el acel 
ceva, îl spălă, și rămase un fel de covățea 
mititică de piatră. 

- Bună este și asta, zise el, să am cu ce bea 
apă. 

Și îndată și luă oleacă de apă cu dânsa să bea. 
Când s-o ducă la gură, ea era plină cu galbeni. 
Se miră de astă întâmplare. Răsturnă banii în 
poală și mai luă o dată apă ca să bea. Când să 
aducă la gură, se făcu iară bani. 

— Acum, aide la zâna mea măiastră, zise el. 

Lăsă și plasă, și pește, și colibă și într-un 
suflet alergă la gazda lui din oraş. Îi spuse 
despre norocul ce dase peste el și începu a se 
găti să meargă la ostrov. 

Gazda se sili în toate chipurile să-l oprească 
de la această otărâre a sa. Fu peste putință. Îl 
trăgea aţa la rele. Până una alta, umplu gazdei 
două tocitori cu bani. Apoi luă cu dânsul 
covăţica de piatră și două pungi pline, și se duse 
la ostrov. 


Cum îl văzu măiastra, îl cunoscu. Înţelese ea 
că trebuie să fi dat el cu mâna în foc, și-l chemă 
la dânsa. 

Acolo, cu prefăcături, cu marghiolii și cu 
viclenii îl făcu de spuse cum are atâta stare. Și 
fiindcă flăcăiandrul își pierduse capul cum 
ajunse lângă dânsa, se lăsă să fie mâglisit, și 
măiastra îi șterse și covăţica. Cum se făcu 
stăpână și pe acest lucru, porunci slugilor sale 
să-l huiduiască ca p-o găgăuţă și îl goni cu 
rușine din ostrov. 

Când se văzu iarăși dat afară și înfruntat, nu 
se putu astâmpăra de necaz, cum de să nu se ție 
el, ca să nu fie și batjocorit, și cu banii luați. 

Plecă iară la gazdă și-i spuse toată șiretenia. 

Gazda îl povăţui să ia pe seama lui o 
tocitoare de bani din care îi lăsase să se apuce și 
el de ceva și să nu mai umble ca un pierde-vară 
după icre verzi. 

Eu nu voi, și plecă în lume. 

— Ce mi-o da Dumnezeu, zise el. 

Merse, merse, prin câmpii cu inima plină de 
foc pentru măiastra lui, trecu prin păduri, și nu 
se putea împăca cu gândul că n-o să-și mai 
poată vedea odorul. În cele din urmă, căzu de 
obidă și de mâhnire. Stând el așa și zbătându-se 


cu gândurile, băgă de seamă că p-acolo p- 
aproape curgea o apă. Se duse să se scalde ca să 
se mai răcorească. 

Tot scăldându-se, văzu de ceea parte a râului 
niște smochini. Îşi aduse aminte că nu mâncase 
de două zile și se duse să facă o gustărică cu 
nițele smochine. Mâncă ce mâncă, dară începu a 
simţi că din ce în ce se schimbă. Unde din om ce 
era, se pomeni deodată măgar. 

Altă nevoie acum. Cum să se întoarcă în 
cetate? Pe lângă celelalte toate, acum are să fie 
şi prigonit. Umblând în sus și în jos pe marginea 
pădurei, îi era frică să intre înăuntru pădurei, ca 
să nu-l apuce vro fiară sălbatecă; se temea iară 
să iasă mai la lumină, ca să nu-l prinză vrun om, 
să-l puie la vro muncă ce n-ar putea-o duce. Ce 
să facă? Se căina și se văicărea, de-i plângeai de 
milă. Toată ziua umblă rătăcind cu inima cât un 
purice de frică. Flămânzi iară. Căutând câte 
ceva de mâncare, dete peste nişte roșcove. Se 
apucă să mănânce, căci era lihnit de foame. 

Cât p-aci era să moară de bucurie când văzu 
că încet, încet, se schimbă și se făcu iară om. 

Stătu în loc și se cruci și el de astă minune. 
Apoi deodată zice: 

— Acum ești a mea! Stăi, măi tu, că ţi-o fac eu 


ție pe piele, femeie fără de inimă ce mi-ai fost! 

Se apucă și umplu sânul de roșcove. Apoi 
făcu un coșuleţ, cum putu, din nuiele de richită, 
şi culese într-însul smochine, de care mâncase și 
el. 

După ce se întoarse la gazda lui din cetate, îi 
spuse că acum s-a împlinit. 

Auzind însă de faima celor doi împărați 
înţelepţi, îi dete un fier ars prin inimă, și-și puse 
în gând a merge la dânșii să vază, oare n-or fi 
fraţii lui? 

Dară până să se pornească către dânșii, se 
mai duse o dată la ostrov, cu coșulețul de 
smochine pe mână, și începu a striga la 
smochine, pe la poarta palatului. Măiastra, 
auzindu-l, trimise să-l cheme. Cum îl văzu, îl 
cunoscu. 

Crezând că și în smochinele lui este ascuns 
vrun farmec numai bun pentru dânsa, porunci 
de-i cumpără coșul cu totul. El luă banii și se 
făcea a se mai plimba prin ostrov. 

Măiastra se puse la masă. Când la sfârşitul 
mesei, după ce mâncară împreună cu ai lor 
smochine, se făcură măgari. 

Hâţ în sus, hâţ în jos. Ba că o fi una, ba că o 
fi alta, nimic. Rămaseră măgari ca toţi măgarii. 


Atunci flăcăiandrul, prinzându-i, le puse câte 
un căpăstru în cap, îi legă unul de altul și îi 
duse cu dânsul, după ce luă covăţica și o băgă 
în sân; căci inima găinei o mâncase măiastra. 

Se duse cu cârdul de măgari la gazda lui. 

— Acum să știi că mă duc într-ale mele, zise el 
gazdei; bani ai destui, ostrovul şi palaturile sunt 
ale tale. Rămâi sănătos. 

- Să ne vedem sănătoși, răspunse gazda, și să 
auzim de bine. Dară cu turma aia de măgari ce 
ai să faci? a-ţi un argat, care să vază de ei. 

Așa și făcu. Tocmi un argat și porni să 
meargă la fraţii lui, cu alaiul după dânsul. 

Pe când mergea, fratele năzdrăvan spune 
împăratului toate cele întâmplate fratelui lor 
celui mai mic, și se pregătiră să-l priimească cu 
cinste. 

Când ajunse la marginea cetăţii unde domnea 
împăratul, se miră că găsi pe fratele său cel 
mijlociu care îl aștepta. 

Acesta îi povesti toată întâmplarea cu muma 
lor și a dascălului, și cum îi pedepsise 
Dumnezeu. 

Plânse fratele cel mic de osânda 
dumnezeiască ce căzuse peste muma lor, apoi 
merse de se înfățișă împăratului. 


Cum se văzură, se cunoscură și se 
îmbrăţișară. 

Apoi ceru de la împăratul să-i dea un grajd 
curat unde să-și puie măgarii, pe care singur îi 
îngrijea. 

Trecu ce trecu și nici pomeneală nu era ca să 
facă pe măgari să se schimbe iarăși în oameni. 

Într-o zi, la masă, când văzu că frate-său cel 
mic este cu voie bună, împăratul îi zise: 

— Ei, ce ai de gând cu măgarii tăi; destul i-ai 
pedepsit, iartă-i. Să nu socotești că nu știu tot ce 
ai păţit. Dară este destul. Mai cu seamă căci știu 
că se topește inima în tine de dorul ei. 

— Adevăr ai grăit, îi răspunse fratele cel mic. 
Pentru hatârul tău fac tot. 

Trimise de aduse măgarii acolo; le dete de 
mâncară roșcove și îndată se făcură iară 
oameni. 

Toţi cei de față rămaseră înmărmuriți când 
văzură asta minune. Apoi ochii tutulor se 
aţintiră la măiastra și mărturisiră că așa 
frumuseţe de muiere nici c-au mai văzut, și nici 
că se mai poate afla în toată lumea. 

Ea atunci începu a zice: 

- Mai întâi mulțumesc împăratului că s-a 
înduioșat de starea cea proastă și ticăloasă în 


care ajunsesem și a stăruit de ne-a făcut oameni 
la loc. 

Apoi, uitându-se la fratele împăratului cel 
MIC, îi zise: 

— Numai tu mi-ai venit de hac pe lumea asta; 
daca voiești, sunt gata a te lua de bărbat. Iartă- 
mă pentru neajunsurile ce ţi-am făcut. 

— Apoi eu ce umblam, păcatele mele, când tot 
veneam pe la tine, şi tu ţi-ai bătut joc de mine. 
Fie că și eu mi-am scos din capete. Sunt gata şi 
eu a te lua de soţie, mai cu seamă acum, că nu 
mi-a mai rămas la inimă nici o zăcășeală. 

Se pregătiră și făcură o nuntă d-alea 
împărăteştile. 

Ei nu se mai duseră de acolo. Rămaseră 
câtetrei fraţii la un loc. 

Trebile împărăției mergeau găitan. 

Locuitorii apucau și ei de la acești trei frați 
când dreptate, când poveţe bune și când 
ajutoruri de bani; și în toată lumea se duse 
vestea despre ei, cărora li se zicea: La cei trei 
frați împărați. 

Încălecai p-o şea etc. 


Cotoșman năzdrăvanu 


A fost odată ca niciodată etc. 

A fost odată o pereche de oameni. Ei n-aveau 
copii. Într-o zi, fiind cu voie bună, zise bărbatul 
către femeie: 

— Soro, de la mila lui Dumnezeu noi n-avem 
copii. Să mergem pe câmp și ce vom găsi, aceea 
să ne fie copil. 

- Bine zici dumneata, frate. Așa să facem, 
daca astfel ai găsit dumneata cu cale. 

Vezi că ei trăiau bine și nevasta nu ieșea din 
cuvântul bărbatului nici cât negru subt unghie. 

Făcură o azimă, luară şi nițică legumă, le 
puseră la traistă și plecară. 

Aide-aide, mergând povesteau și râdeau și cu 
ochii în toate părţile căutau. 

Când, iată că dete peste un pisoi, jigărit și 
urduros; îl luară și îl aduseră acasă. Îl îngrijiră şi 
îl crescură ca pe copilul lor. De ce trecea, d-aia 
se făcea mai frumos, până ce se făcu un 


cotoșman numai de drag să priveşti la el. 

Nu mai putea de bucurie oamenii, căci aveau 
şi ei şi pe ce pune ochii în casa lor, când se 
sculau dimineaţa. Mai-nainte casa li se părea 
pustie. 

Cotoșmanul era un pisic cuminte. Șoareci nu 
se mai stăveau prin casa aceea. Când ședeau 
casnicii la lucru, iarna, în nopţi d-alea lungile și 
spuneau la snoave și la ghicitori, cotoiul sta 
lângă dânșii și torcea. Când stăpâna casei făcea 
la ciorap, pisoiul se juca cu ghemul. Dară nu-l 
încurca, ferească Dumnezeu. Cum făcea el, cum 
dregea, se juca așa de frumușel, încât ghemul 
nici nu se desfășura, nici nu se încurca. 
Câteodată îl lua în lăbuţele lui de dinainte, 
țiindu-l ca un om, și se trântea cu el pe spate, 
altă dată îl făcea să se dea d-a rostogolul, 
lovindu-l cu câte o labă și se repezea după 
dânsul ca după șoareci. 

Când stăpânul casei se juca cu dânsul, ferit-a 
sântul să-l zgârie, pare că-și pilise ghearele. 
Când îl mângâia, cunoștea el că îl iubeşte, și se 
întorcea şi el cu lăbuţele și mângâia pe stăpânu- 
său, dară tot cu ghearele ascunse, o mângâiere 
lină ca mătasea. 

Pe lângă acestea, era așa de cuminte, încât 


casnicii îl lăsa să îngrijească de pui și să le dea 
de mâncare; iară cotoșmanul nici nu se gândea 
să se dea la ei. El nu era de cei ce își bagă botul 
prin toate vasele. Cât despre oala cu smântână, 
nici pomeneală nu era să-l fi prins vrodată la ea, 
ori să dea cu praștia prin bucăţelele de friptură 
de pe grătar. Era un mâţoi cum nu este altul în 
ziua de azi. 

Nu mult după aceasta, femeia se simţi 
îngreunată. Atunci să fi văzut bucurie pe 
casnici, încât nu-i ţinea pământul. Iară când fu 
la facere, născu un copilaș gras și frumos și 
sănătos. 

Crescu copilul și se făcu mare. Nu se 
despărţea de pisoi nici cât ai da în cremene. 
Amândoi se jucau, amândoi mâncau la masă, 
amândoi se culcau. 

Părinților copilului nici nu le trecea prin 
minte să oropsească pe cotoşman. Ba încă îl 
îngrijea ca şi pe copilul lor, fiindcă - ziceau ei - 
a intrat cu noroc în casa lor, este ugurliu, adică 
dobândise un copilaș. 

De la o vreme încoace, însă, văzură că dau 
îndărăt. Unde până aci era bilșugul în casa lor, 
acum ajunseră negustori grei ca fulgul pe apă, 
cum se zice. Cu toate acestea, perechea de 


oameni nici nu se gândea a cârti împotriva lui 
Dumnezeu. Ea era mulțumită că dobândise 
copil, și alt nimic. 

Mai trecu ce trecu și amândoi bătrânii dară 
ortul popii, rămâind în urma lor casa toacă și o 
sărăcie lucie. 

Copilul se alese cu cotoșmanul. După ce văzu 
că nu mai are de nici unele, și nici părinţi, se 
puse pe un plâns de-ţi era mai mare jalea de 
dânsul. Atunci cotoșmanul îi zise: 

- Stăpâne, nu te credeam așa slab de înger. 
Eşti cu mine. Nu te întrista așa de mult. Precum 
părinţii tăi a îngrijit de mine, așa și eu sunt 
dator să îngrijesc de tine. Și precum tu nu m-ai 
dezlipit de lângă tine, nici cât ai clipi din ochi, 
așa și eu nu mă voi dezlipi de tine până ce nu 
te-oi căpătui și nu te-oi vedea om în rândul 
oamenilor. 

Pasămite cotoșmanul era năzdrăvan. Băiatul 
însă rămase cu ochii bleojdiţi la dânsul, când îl 
auzi vorbind. 

Plecară amândoi. Cotoșmanul înainte, băiatul 
după dânsul. Ajungând într-o pădure, găsiră o 
scorbură mare și și-o aleseră de locuinţă. 

Cotoșmanul făcu un culcuș stăpânului său 
acolo numai din fulgi de pasări, de se cufunda 


în puf când se culca. Îi aducea de mâncare și de 
băut. Îi ţinea de urât spuindu-i fel de fel de 
basme şi de snoave. 

El îi spunea ce va să zică cântatul greierilor, 
ce însemnează săritura locustelor prin iarbă. Îl 
făcea să înțeleagă că dragostea între fraţi este 
nesfârșită ca apa fântânei ce curgea p-aproape 
de locuinţa lor. Când se plimbau amândoi prin 
câte un luminiș din pădure ori ieșeau la câmp, îi 
arăta toate floricelele și i le spunea pre nume. 
Copilul nu se domirea de ce cocorii umblă 
înșiruiți trâmbă, de ce rândunele se duc şi vin, 
de ce privighetorile cântă așa de frumos; iară 
ciuhurezii, te apucă răcori de groază când îi 
auzi. Și cotoșmanul îi spunea pe şart toate și-l 
făcea să priceapă că aici, pe pământ, toate sunt 
cu rânduiala lor. 

Scorbura o ţinea așa de curată, încât ţi-era 
milă să calci pe acolo. 

Nici că se stăvea vreo goangă măcar pe la ei 
pe acolo. Cotoșmanul nu lăsa pe băiat să puie 
mâna pe nimic. Toate el le făcea. 

Băiatul se făcuse flăcău de însurat. Şi-i zise 
pisoiul: 

— Stăpâne, acum ţi-a venit vremea să te 
însori. 


- Bine, să mă însor, răspunse flăcăiașul; dară 
eu n-am de nici unele. Sunt golan precum mă 
vezi: sula și căciulă. 

— De asta nu te îngriji, că este de mine 
îngrijită de mai-naite. Tu numai să faci ce ţi-oi 
zice eu. De azi înainte să știi că te numești 
Mătăhuz împărat. 

Nu trecu mult după acesta și cotoșmanul se 
duse a căuta fată, să-și însoare stăpânul. Se vede 
că el o ochise, căci se duse drept ca pe o ciripie 
la palaturile unui boier mare. Cum ajunse la 
poartă, se dete de trei ori peste cap și se făcu 
om. 

Iară daca dete ochi cu boierul, el zise: 

-— Boierule, stăpânul meu, Mătăhuz împărat, 
mergând la vânătoare, nu întâlnea decât 
păsărele mititele 

Nu era vânat 

Vrednic de-mpărat. 

El trecea înainte, lăsându-le să-și vază de 
oușoare. 

— Și ce trebuinţă am eu, oare, să știu daca 
stăpânul tău, Mătăhuz împărat, n-avea noroc la 
vânat? 

- Să-ţi tai cuvântul cu miere, boierule; dară 
dacă vei voi să mă asculți până în sfârșit, vei 


afla că solia mea are să-ți aducă veselie. 

— Ei bine, vorbește cât vei voi, te ascult. Dară 
nu știu de ce, bag de seamă că în graiurile tale 
este ceva mierloit. 

— Păreri, cinstite boierule. Precum vremea 
închisă zămislește visuri spăimântoase, așa 
poate că voi fi având și eu peri răi, și te înșeală 
părerile. 

- Bine, bine; sfârșaște, precum ai început. 

- Și aşa, luminate boierule, cum îți spuneam, 
stăpânul meu nu băga în seamă poșidicul de 
vânat ce-i tot ieșea înainte. Răzbătu pădurea 
prin toate colțurile, dară părea că se vorbise 
toate lighionile ca să nu mai iasă de prin 
culcușurile lor. Scârbit de prostia fiarelor 
sălbatice, ce stau pitulate, stăpânul meu hotărî 
să se întoarcă acasă. Când, deodată, pe piscul 
unui munticel ce se ridica semeţ din răriştea 
pădurii, zări o căprioară sprintenă, cu ochii 
blajini. Fu de ajuns o uitătură, căci îi răpi inima. 
Stăpânul meu, Mătăhuz împărat, se ia după 
dânsa. Căprioara fugi, el după dânsa. Dară ea, 
mai iute de picior, îl lăsă pe urmă și veni de se 
ascunse în culcușul ăsta. Iară pe mine mă 
trimise să-i caut inima, și să-i dau în mână pe 
hoţomana de căprioară. Pentru aceasta am venit 


la d-ta, și te rog să-mi dai ajutor ca să mă întorc 
cu ispravă bună. 

— Măi, da' calendroi mi-ai mai fost! Stăpânul 
tău, Mătăhuz împărat, mult trebuie să fi căutat 
până să găsească un pușchi ca tine... 

— De mine zi ce vei pofti, boierule; dară să nu 
cazi în ispită să te atingi de împăratul, stăpânul 
meu, că, uite, se face lucru dracului. 

— Nici că m-am gândit la una ca asta. Dară 
împăratul, vânătorul tău, să vie să-și caute 
căprioara. 

Și fiindcă vorba vorbă aduce, cotoșmanul și 
boierul stătură la taifas și se înţeleseră la 
cuvinte. Ei hotărâră ca să vie Mătăhuz împărat 
să dea ochi cu fata boierului. 

Întorcându-se cotoșmanul la stăpânul său, îi 
spuse cum a izbutit în solia lui și puseră la cale 
ca în sărbătoarea viitoare să meargă împreună. 

Băiatul nu putea domiri cum de să meargă el 
aşa goloneţ. Iară cotoșmanul nu-i da răgaz să se 
gândească la d-alde-astea, ci îl luă cu vorba pe 
departe și cu un cusur suptire îl făcea să 
priceapă că are să fie fericit. 

Trecură zilele ca ziua de ieri și veni 
sărbătoarea așteptată. 

Cotoșmanul luă pe stăpânul său și plecă cu el 


în peţit. Merseră ce merseră și, ajungând într-o 
pădure, aproape de palaturile boierului celui cu 
fata, se opriră. Băiatul rămase adumbrit într-un 
crânguleț verde, căci era gol pistol. Iară 
cotoșmanul o rupse d-a fuga spre curtea 
boierului celui mare. Cum ajunse, începu a 
striga cât îl lua gura: 

— Săriţi, săriţi! ca ne-a jefuit hoţii. 

Toţi cu totul ieșiră să vază ce s-a întâmplat. 
Cotoșmanul, abia răsuflând și cu spaimă în faţă, 
zise boierului: 

— Da' bine, boierule, în coprinsul dumitale se 
poate ca ziua-n amiaza mare să ne calce hoţii? 

— Unde? Cum? Ce s-a întâmplat? întrebă 
boierul. 

— Ce să fie? Iacă tocmai când veneam cu 
Mătăhuz împărat, stăpânul meu, să-ţi vedem 
fata, o ceată de haiduci puse mâna pe noi, a 
jăfuit pe stăpânu-meu până la cămașe, iară eu 
mă strecurai, şi pe ici mi-e drumul, alergai într- 
un suflet să-ţi dau de veste și să cer ajutor de la 
d-ta. Abia, uite, am scăpat cu zilele. 

- Bre! strigă boierul. Cum se poate una ca 
asta, ca să jefuiască hoţii, p-aproape de 
palaturile mele, pe Mătăhuzul tău împărat? Să 
sară cu mic cu mare într-ajutor! 


— Acum este de prisos, boierule. Tâlharii au 
luat-o la sănătoasa. Mai bine dă-mi un rând de 
haine, ca să duc stăpânului meu și să poată veni 
până aici. Cât pentru tălhari, fii pe pace, că va 
şti el ce să facă pentru dânșii. 

Luă hainele ce-i dete boierul și se întoarse la 
stăpânul său. După ce îl îmbrăcă și-l învăţă cum 
să se poarte la boierul, plecă cu dânsul. 

Ajungând, îi ieşi boierul înainte și-l priimi cu 
toată cinstea. 

Când fură în casă, Mătăhuz împărat se tot 
uita pe dânsul. Oamenii casei începură să 
şopoiască și să-și dea coate, zicând: ori că este 
prea fudul acest Mătăhuz împărat, sau că este 
prost. 

Cotoșmanul, băgând de seamă, zise boierului: 

- Mă rog să nu-ţi fie cu supărare, dară 
stăpânul meu n-a purtat până acum așa haine 
proaste. 

Numaidecât boierul porunci să-i aducă altele, 
muiate numai în fir. Până una alta, cotoșmanul 
se dete pe lângă stăpânul său, și pe furiș îi dete 
ghiold și-i șopti la ureche ca să se ție să nu se 
tot uite pe dânsul așa ca proștii și ca mojicii. 

După ce se îmbrăcă cu hainele cele bune, el 
se ținu bine și nu se mai uită asupra lui; apoi 


intrară în vorbă și se isprăvi treaba cu bine. 

Și nici că se putea altfel. Căci ginerele, deși 
era Mătăhuz împărat, dară boiul lui cel măreț, 
chipul cel bine făcut și alb ca zăpada, trupşorul 
lui cel tras ca prin inel și nalt ca un brad, făcea 
mai mult decât toată împărăţia și decât toată 
boieria. 

După ce se hotărî ziua de cununie, plecă. 
Până atunci bietul flăcău se frământa cu gândul 
ce o sa facă el și unde o să-și ducă mireasa. 

Cotoșmanul nu-i dădu răspas să se mai 
gândească, ci cu fel de fel de glume și snoave îi 
fura gândurile și-l înveselea. 

Când fu ziua hotărâtă pentru cununie, se 
duseră iarăși amândoi. Boierul rămase 
încremenit. De unde se aștepta să vie cu oaste şi 
cu mărire ca un împărat, mă rog, îl văzu viind 
ca un cioflingar, și începu a se îndoi și a se codi 
să dea fata după dânsul. 

Cotoșmanul mirosi îndată cam cum merge 
şiretenia și luă pe boier d-oparte, zicându-i: 

- Boierule, să nu-ţi fie paraxin unde ne vezi 
că am venit numai amândoi. Iaca, iaca, iaca, 
cum mergea treaba: curg foile de zestre ca 
ploaia la părinţii lui Mătăhuz împărat. Iară el nu 
voieşte nici în ruptul capului să ia pe alta, fără 


decât pe fata dumitale. Părinţii se împotrivesc la 
una ca asta. Eu însă l-am îndemnat și-l îndemn 
mereu să te aibă de socru. Vezi că știu eu ce 
ştiu. Casă ca a dumitale și cinstită, și lăudată, 
nu se mai găsește pe lume; și flăcău ca Mătăhuz 
împărat ba, ba, ba, mai rar. Apoi casă ce o să ţie 
astă păreche are să fie fără seamăn. Pentru 
aceasta și stăpânul meu, ascultându-mă, s-a 
hotărât să o ia fără voia părinţilor și să se tragă 
la moșiile lui, să trăiască acolo ca un boier 
mare. 

- Frumos cuvintezi tu, dară eu știu că 
binecuvântarea părinţilor întărește casele fiilor. 
- Dară mai este și altă poveste, răspunse și 
cotoșmanul. Cu sluta în vatră casa ajunge să fie 
cu ușa prin pod și cu ferestrele pe sub pat. Mai 

bine: 

Să muncești 

Şi să trăieşti, 

Și ce-ţi place să iubeşti. 

— Cam ai dreptate, tu. Dară mă bate gândurile 
să mai amânăm nunta. 

— Fie și așa. Nu mă împotrivesc. Eu însă te 
sfătuiesc să nu pierzi din mână un giuvaer ca 
acesta ce ţi-l trimite Dumnezeu. Norocul când 
pică omului, atunci să știe să-l apuce și să-l 


păstreze. 

- Ei, aide, de! aide. M-ai biruit cu limbuţia ta. 

Toate fiind gata, se cununară și făcură o 
nuntă, de se duse vestea în şapte sate. 

Trei zile și trei nopţi ţinură veseliile. A patra 
zi trebuia să meargă cu nunta la moșiile lui 
Mătăhuz împărat. 

Acesta se pierduse cu totul. Nu știa ce să facă; 
nu știa nici ce mai vorbește de rușine. 

Cotoșmanul se dete pe lângă dânsul și îi zise: 

- Ţine-ţi firea, omule, nu fi copil! Am îngrijit 
eu de toate. Ţie să nu-ţi pese de nimic. Să taci 
din gură și să te lași să te ducă unde oi zice eu. 

Mai veni niţel inima la loc lui Mătăhuz 
împărat, când auzi graiurile cotoşmanului. Nu 
se putea domiri însă cum va face el și la ce 
moșii îl va duce. 

Toate se puseră la cale. Toate erau pregătite 
pentru plecare. Ginerele și mireasa se urcară în 
căruţă și porniră. Cotoșmanul însă o apucă 
înainte şi zise vizitiilor să se ție pe urma lui, că 
el îi va călăuzi. 

Așa făcură. Apucară pe câmpii unde mii de 
floricele împodobea pământul. Vântul abia adia 
şi clătina ușurel frunzele pomilor ce se afla ici și 
colo în calea lor. Brotăceii orăcăiau în 


depărtare. Din când în când cucul cânta partea 
dreaptă. Păsările ciripeau; iară privighetorile 
prin crânguleţe înflorite trăgea niște geamparale 
de-ți lua auzul. 

Cotoșmanul mergea înainte și așa de iute, 
încât căruțele nu se puteau ţine de dânsul. Aci 
pierea ca o nălucă, aci se învârtea înapoi și 
făcea semn pe unde să apuce. 

Pasămite, călăuzind, el făcea dresurile 
înainte. Întâlnind cirezile de vite ale unor zmei, 
el spuse văcarilor ce să zică, când îi vor întreba 
cineva ale cui sunt cirezile, că de unde nu, 
pieirea capului ce va cădea peste dânşii de la 
Dumnezeu va fi groaznică. Întâlnind turmele, 
spuse așijderea ciobanilor ce să zică și ei, căci 
de unde nu, Muma-pădurei îi va chinui 
băgându-le mâinile în căldarea cu jăratic, până 
vor muri, și sufletele lor vor ajunge la munci 
nesfârșite. 

Bieţii oameni, de spaimă, și știind că gura nu- 
i ţine chirie, spuse celor ce îi întrebară, precum 
îi învățase cotoșmanul, carele era în chip de om. 

Ajungând căruțele, oamenii miresei întrebară 
pe văcari, când văzură sumedenia de cirezi: 

- Ale cui sunt cirezile astea, fârtaţilor? 

— Ale cui să fie? răspunseră văcarii, iacă ale 


lui Mătăhuz împărat. 

Se minunară toți de bogăţiile acestui împărat. 
Mergând mai-nainte, dete de niște turme de oi. 
Și atâtea de multe erau, încât nu le putea 
coprinde cu ochii. Întrebând: 

— Ale cui sunt aste turme, prietenilor? 

Ciobanii răspunseră: 

— Ei, Doamne! Ale cui să fie? Ale lui Mătăhuz 
împărat sunt și încă astea nu-s nimic! 

Când auziră una ca aceasta, toţi se loviră cu 
mâna peste falcă. Ei nu mai putură să-și 
stăpânească mirarea și fericirea pe mireasă că a 
dat peste un bărbat așa de june, frumos și bogat. 

Iară Mătăhuz împărat tăcea mâlcă și 
înmărmurit de cele ce vedea. Auzea și i se părea 
că visează, iară nu că sunt aievea cele ce se 
arătau ochilor lui. 

Cotoșmanul se mândrea și se fălea cu 
bogăţiile stăpânului său. Când, iară nu se mai 
văzu. Nu se știu ce se făcu. Pare că intrase în 
pământ. 

El însă dete o repezitură înainte. Și ajungând 
la palaturile zmeilor, pe ale căror moșii erau, le 
zise cu grai îngrozit: 

- Fugiţi, zmeilor, și vă ascundeţi, căc iată că 
vine Ilie, Pălie, să vă potopească, să vă 


pârjolească, și după el Luceflenderu, să vă ia 
suflengheru. 

Răcori de groază coprinse pe zmei când 
auziră pe neașteptate o veste așa de 
primejdioasă. Nu ştia încotro să se dea d-oparte 
până va trece acest pârjol ce le spunea 
cotoșmanul. 

Acesta se prefăcu a le fi prieten și a le da 
sfaturi bune. Vorbele lui atâta îi ameţise, încât 
de spaimă pare că le luase pânza de pe ochi și 
se pierduseră cu totul. 

Atunci le zise cu grăbire și cu o prefăcută 
grije: 

- Veniţi, veniţi mai iute încoa, să vă ascunz 
eu în șira asta de paie din bătătură. 

Bieţii zmei atâta se speriaseră, încât nu mai 
ştiau ce face. Se lăsară să-i ia și să-i ascunză. 

Cotoșmanul îi băgă în șira de paie, și îi dete 
foc. Îndată văpaia se urcă până la cer, iară bieţii 
zmei ţipau de usturime în para focului, de să le 
plângi de milă. Ţipară ce ţipară, dară o dată cu 
focul li se stinse și lor glăsciorul și se făcură 
scrum. 

Atunci iaca și nunta intra pe poarta palatului. 
Slugile spuseră și ele după cum le învățase 
cotoșmanul, că palaturile astea sunt pe moșiile 


lui Mătăhuz împărat. 

Când intrară în palat, ce să vezi dumneata? 
Bogăția de pe lume era acolo. Păreţii numai în 
aur poleiți. Pardoseala era de cleștar, iară 
învălitoarea era de acioaie și de plumb. 

Se mai minunară o toană oamenii ce însoţiră 
pe mireasa. 

După ce se așezară tinerii, oamenii se 
întoarseră la boier și-i povestiră tot ce văzură. 
Boierul nu se căi că și-a dat fata lui Mătăhuz 
împărat. Iară acesta se mira de unde și până 
unde să-i vie lui acea bogăţie. Trăiră în pace și 
în veselie perechea nuntită și or fi trăind și 
astăzi, de n-or fi murit. 

Iară eu încălecai p-o şea etc. 


Pasărea măiastră 


A fost odată ca niciodată etc. 

A fost odată un împărat evlavios și bun. El 
avea trei feciori. Pe lângă multe bunătăţi ce 
făcuse oamenilor din împărăţia lui, a ridicat și o 
monastire de care să se ducă pomina. A 
împodobit-o cu aur, cu pietre nestemate și cu 
tot ceea ce meșterii din acea ţară au socotit mai 
scump și mai frumos. O mulțime de stâlpi de 
marmură și poleiți erau prin biserică și pe 
dinaintea ei. Zugrăvelele cele mai preţioase, 
policandre de argint suflate cu aur, candele de 
argintul cel mai bun și mari cât donița, cărțile 
cele mai alese erau zestrea monastirii aceleia. 
Cu cât se bucura împăratul de frumuseţea ei, cu 
atât se întrista că nu putea să o săvârșească pe 
deplin, căci turnul se surpa. 

"Cum se poate, zise împăratul, să nu pot 
sfârşi astă sântă biserică? Iată am cheltuit toată 
starea, şi ea nu este încă târnosită." 


Și dete sfară în ţară ca orice meşter se va găsi 
care să poată să-i ridice turnul, să știe că va 
dobândi de la dânsul mari daruri și boierie. Pe 
lângă acestea, poruncă dete ca în toate bisericile 
să se facă rugăciuni și privegheri, ca să se 
îndure milostivul Dumnezeu a-i trimete un 
meșter bun. 

Iară a treia noapte visă împăratul că daca va 
aduce cineva pasărea măiastră de pe tărâmul 
celălalt și să-i așeze cuibul în turn, se va putea 
face monastirea desăvârșit. 

Spuse fiilor acest vis, iară ei se întreceau care 
de care să plece mai-nainte, și să se închine cu 
slujba la tată-său împăratul. Atunci împăratul le 
zise: 

- Eu văz, feţii mei, că toți aveţi dorinţă de a 
vă face datoria către Dumnezeu; însă nu vă 
puteți duce toți deodată. Acum să se ducă fiul 
meu cel mai mare; și daca nu va putea el să 
izbutească, să se ducă altul, și tot așa pe rând, 
până când Dumnezeu îşi va arăta mila lui către 
noi. 

Copiii tăcură și se supuseră,; iară feciorul cel 
mare al împăratului se găti de drum. Merse ce 
merse și daca trecu de hotarele tatălui său, stete 
să conăcească într-o dumbravă frumoasă. După 


ce făcu focul, sta acolo până să se gătească 
mâncarea, când văzu deodată înaintea lui un 
vulpoi care îl rugă să-și lege ogarul, să-i dea și 
lui un codru de pâine, un pahar de vin și să-l 
lase să se încălzească și el la ăl foc. Fiul 
împăratului, în loc să asculte rugăciunea, dete 
drumul ogarului, care se luă după dânsul. 
Atunci vulpoiul făcu un semn asupra lui și îl 
schimbă în stană de piatră. 

Văzând împăratul că fiul său cel mare nu se 
mai întoarce ascultă rugăciunea fiului celui 
mijlociu, și îi dete voie să meargă și dânsul. 
Acesta, după ce se găti și își luă merinde de 
drum, porni și dânsul. La locul unde se 
împietrise frate-său, păţi ca dânsul; fiindcă nu 
voi să dea ascultare rugăciunilor ce-i adusese 
vulpoiul, ci voia să-l prinză ca să-i ia pielea. 

Împăratul se puse pe gânduri văzând că după 
atâta mare de timp nu se mai întoarse fiii săi 
nici cu pasărea măiastră, nici fără dânsa, când 
fiul cel mai mic îi zise: 

— Tată, iată este acum destul timp de când 
frații mei cei mari au plecat să aducă pasărea 
măiastră și nu s-au mai întors nici cu ispravă, 
nici fără ispravă. 

Să-mi dai bani de cheltuială 


Și haine de primeneală, 

ca să-mi cerc și eu norocul. Și de voi izbuti, 
te vei bucura, tată, că ți se împlineşte dorinţa, 
iară de nu, eu nu voi suferi nici o umilinţă. 

- Fraţii tăi cei mari, zise împăratul, după cum 
se vede, n-au putut să facă nimic spre a aduce 
acea pasăre măiastră, ba poate să-şi fi răpus 
capetele, deoarece sunt duși de atâta timp și nu 
se mai întoarce nici unul. Eu sunt bătrân de aci 
înainte; daca vei lipsi și tu, cine să-mi dea ajutor 
la greutăţile împărăției, și daca voi muri, cine să 
se suie pe scaunul meu, daca nu tu, fiul meu? 
Rămâi aci, dragul tatei, nu te mai duce. 

- Domnia ta, tată, știi prea bine că n-am ieşit 
din poruncile împărăției tale nici cât negru sub 
unghie; și daca acum cutez a stărui în 
rugăciunea mea, este numai că voiesc, dac-aș 
putea, să împlinesc o dorinţă care nu dă odihnă 
sufletului măriei tale, dorință pe care te silești 
de mulți ani și cu mari cheltuieli să o împlinești. 

După multe rugăciuni și stăruință, împăratul 
se înduplecă şi-i dete voie. Își alese calul ce-i 
plăcu din grajdul împărătesc, un ogar să-l aibă 
de tovarăș, își luă merinde de ajuns și plecă. 

După trecere de oarecare timp, sosiră 
amândoi fiii cei mai mari ai împăratului, 


aducând cu sine-le pasărea măiastră și o roabă 
pe care o făcură găinăreasă. Toată lumea se 
mira de frumuseţea acelei pasări, care era cu 
mii de mii de vopseli, penele ei străluceau ca 
oglinda la soare; iar turnul bisericii nu se mai 
surpă; pasărea se aşeză în acel turn cu cuibul ei. 
Un lucru se băgă de seamă; pasărea se părea a fi 
mută, căci nu da nici un viers, și toţi câți o 
vedea o căinea cum de o așa pasăre frumoasă și 
mândră să nu aibă viers, pentru care și 
împăratul, cu toată bucuria ce avea pentru 
biserică și turnul ei, se mâhnea că pasărea nu-i 
cânta. 

Locuitorii începuseră a uita de fiul 
împăratului cel mic: atâta de multă bucurie 
aveau ei că li se adusese pasărea măiastră, ceea 
ce oprise turnul de a se surpa, și astfel biserica 
se putuse face cu desăvârșire; numai împăratul 
se mâhnea în sufletul său că nu este faţă și fiul 
său cel mic care să se împărtășească de bucuria 
poporului său; când într-una din zile veni 
găinăreasa şi-i zise: 

- Mărite împărate, să-ţi fie faţa luminată, 
toată cetatea se minunează de viersul pasării 
măiestre; un cioban, cum a intrat azi de 
dimineaţă în biserică, pasărea a început să cânte 


de să se spargă, și este așa de veselă, încât pare 
că nu o încape locul. Asta este a doua oară de 
când, cum intră acel cioban în biserică, pasărea 
nu mai conteneşte de a cânta; cum iese el, ea 
tace. 

— Să se aducă acel cioban înaintea mea chiar 
acum. 

- Măria ta, după cum se vede, ciobanul este 
străin, căci nimeni nu-l cunoaște. Fiii măriei 
tale, precum mi s-a spus, ar fi pus paznici să-l 
prinză. 

— Taci! zise împăratul, nu vorbi de fiii mei, 
căci nu ţi se cuvine ţie să te atingi de ei. 

Împăratul puse și el câţiva slujbaşi să 
pândească pe sub ascuns și, cum va vedea pe 
ciobanul care, când va intra în biserică, pasărea 
va cânta, să pună mâna pe dânsul și să-l aducă 
înaintea lui. 

Nu s-a mulțumit pe atât, ci și însuși s-a dus la 
biserică în sărbătoarea cea mai apropiată ca să 
auză cu urechile sale cântecul cel minunat al 
pasărei, şi să vază cu ochii săi pe acel păstor 
tânăr; și, de n-ar fi fost de faţă, s-ar fi întâmplat 
o luptă crâncenă între slujitorii săi și oamenii 
puși de fiii lui, carii voiau cu dinadinsul să pună 
mâna pe cioban. Atunci porunci împăratul să 


aducă pe acel păstor cu omenie la palatul său, 
pentru că nu știu ce simţi împăratul în inimă 
când îl văzu așa de tânăr, blând, smerit și cu 
boiul de voinic. 

După ce ieși de la biserică, împăratul se duse 
drept la palat, pentru că inima îi zicea că 
trebuie să fie ceva de ciobanul acela. Cum îl 
văzu împăratul, îi zise: 

— Ia spune-mi, flăcăule, din ce parte de loc 
ești? Ai părinţi, şi cum s-a întâmplat de ai venit 
p-aci? 

— Istoria mea, luminate împărate, este lungă. 
Părinţi am, asemenea și frați. Ca să-ți povestesc 
cum am venit p-aici şi din ce parte de loc sunt, 
îmi trebuie mai mult timp. Dară daca voința 
măriei tale este să știi, sunt gata a mă supune. 
Chiar mâine până în ziuă voi veni la măria ta 
pentru aceasta. Acum este târziu. 

— Bine, voinice; mâine în revărsat de ziori te 
aştept. 

A doua zi dis-de-dimineață, ciobanul veni și 
aşteptă porunca împăratului; iară împăratul, 
cum auzi că a venit păstorul cu pricina, îl 
chemă înaintea lui. 

— Ia spune-mi, flăcăule, ce este cauza de 
cântă pasărea măiastră, cum pui tu piciorul în 


biserică, și tace, daca ieși? 

- Ca să știi aceasta și altele, luminate 
împărate, lasă-mă să-ți povestesc toată istoria 
mea. 

- lacă te ascult, povestește-mi tot ce vei voi. 

Atunci ciobanul începu: 

— Am tată și fraţi. Am plecat din casa 
părintească ca să fac o faptă care să veselească 
pe tata, căci el era trist că nu putea să-și 
împlinească dorința. După o călătorie de câteva 
zile, am ajuns la o câmpie frumoasă, de unde de 
deschidea mai multe drumuri. Acolo am voit să 
conăcesc. Mi-am făcut un focșor bun, am scos 
merindele ce aveam și, când era să mă pui la 
masă, mă trezesc cu un vulpoi lângă mine. Nu 
ştiu nici de unde, nici pe unde veni, că eu nu l- 
am văzut. Pare că ieși din pământ. 

"Fă bine, mă rog, îmi zise, și lasă-mă să mă 
încălzesc și eu la focul tău, că uite, tremur de- 
mi clănțănesc dinţii în gură. Dă-mi și o bucată 
de pâine și un pahar de vin să-mi potolesc a 
foame și sete care mă chinuiesc. Și ca să 
mănânc în liniște și să mă pot încălzi fără frică, 
leagă-ţi ogarul." 

"Prea bine, îi zisei, poftim de te încălzeşte; 
iată merindetele mele, și plosca mea, mănâncă 


şi bea cât vei pofti.' 

Apoi am legat ogarul și am șezut amândoi 
lângă foc, povestind. Din una din alta, îi spusei 
unde mă duc; ba încă îl și rugai daca știe ceva 
să-mi spuie cum să fac, cum să dreg, să-mi 
împlinesc slujba cu care m-am însărcinat de 
bună-voia mea. 

"Cât pentru asta, îmi zise vulpoiul, fii pe 
pace. Mâine de dimineaţă plecăm amândoi, și 
daca nu te-ai face eu să izbutești, să nu-mi mai 
zici pe nume." 

Șezurăm la foc, ne ospătarăm ca niște 
prieteni; apoi vulpoiul își luă noapte bună și 
pieri ca o nălucă. Mă ciudeam în mine cum de 
să nu-l văz încotro a apucat, și tot frământându- 
mi mintea să știu cum a venit și cum s-a dus 
fără să bag de seamă, am adormit. 

Când a venit a doua zi în faptul zilei, m-a 
găsit minunându-mă de niște stane de piatră ce 
închipuiau doi oameni, doi cai și doi ogari. De 
cum îl văzui, ne gătirăm de ducă. 

Vulpoiul, se dete de trei ori peste cap și se 
făcu un voinic, știi colea, cum ţi-e drag să te uiţi 
la el. Pe cale îmi spuse că locul unde am mas 
noaptea trecută era moșia lui, că este însurat, că 
are copii, că el era blestemat să poarte corpul de 


vulpoi până când un om va avea milă de el, îi 
va priimi să se încălzească cu dânsul la un foc, îi 
va da un codru de pâine și un pahar cu vin; că 
eu am fost acel om, că acum este dezlegat de 
blestem și că de aceea va merge cu mine, și nu 
mă va lăsa singur până ce nu voi ajunge la 
izbândă. 

Îmi păru bine de astă întâmplare, și așa noi 
merserăm, 

zi de vară 

până-n seară 

şi ajunserăm la o poiană, unde maserăm 
peste noapte. Tovarășul meu de călătorie îmi 
spuse că a doua zi avem să trecem pe hotarul 
unor zmei, că acolo credea el că voi găsi ceea ce 
căutam. 

A doua zi am înaintat pe moșia zmeilor, dat 
tot cam cu teamă, când, pe la chindii, am ajuns 
la palaturile zmeilor. Mândreţe ce am văzut 
acolo nu se poate povesti. Grădina cu fel de fel 
de flori și de pomi; casele învălite cu argint care 
strălucea la soare ca oglinda, păreţii era 
împodobiţi cu chipuri și flori săpate, iară 
ciubucele erau poleite; fântâni care aruncau apă 
în sus. Avurăm parte că zmeii nu erau acasă 
când am ajuns acolo. Furăm întâmpinați în 


pragul porții de o fată frumoasă, frumoasă, de 
pare că era făcută din zahăr, care ne zise să nu 
călcăm în curte, în lipsa zmeilor, că nu e bine de 
noi; apoi lăcrămă de bucurie că a mai văzut 
oameni de pe tărâmul de unde a furat-o zmeii. 

Întrebând-o despre lucrul ce căutam, ne-a 
spus că se află la alți zmei, rude ale zmeilor pe 
moșia cărora eram. 

"Duceţi-vă, ne zise ea, că cu ajutorul lui 
Dumnezeu, nădăjduiesc să izbândiţi, și 
întorcându-vă, luaţi-mă și pe mine." 

După ce ne învăţă cum să facem să intrăm în 
curtea zmeilor și cum să lucrăm, mă jură pe ce 
am mai scump pe lume, pe tata, ca să nu o las la 
zmei, ci să o iau; iară noi ne-am dus. Ce e drept, 
şi mie îmi plăcu fata, de cum o văzui. 

Și ajungând la hotarul celorlalți zmei, am stat 
de ne-am odihnit. Iară în revărsat de ziori, am 
pornit pe tărâmul zmeilor, şi am ajuns cam 
aproape de nămiezi la palaturile lor, care erau și 
mai frumoase decât ale celor dintâi. Cum am 
descălecat, m-am dus la grajd, iară tovarășul 
meu s-a întors înapoi; fiindcă așa ne învățase 
fata. 

Caii erau la iesle. Unul din ei a întors capul și 
s-a uitat la mine. Eu l-am frecat la ochi, l-am 


tras de urechi, i-am sumuțat și i-am pus frâul în 
cap. Apoi încălecând, d-a-ncălarele am luat 
colivia cu pasărea măiastră care era în pridvor. 

— Tu ai luat pasărea măiastră? zise împăratul; 
tu eşti fiul meu pe care toată lumea îl ţine de 
pierdut? 

— Așa, tată. 

Și după ce sărută mâna împăratului, îl rugă 
să poruncească a se aduce de față găinăreasa. 

Daca veni găinăreasa, ciobanul zise: 

— Asta este fata de care îţi spusei. 

— Cum se poate? răspunse împăratul. Dară 
cum a ajuns găinăreasă? 

— Asta ţi-o va spune ea; căci eu nu știu. Și așa 
cum zisei, începu el a povesti, după ce înhăţai 
colivia și o luai la sănătoasă cu bidiviul luat de 
la zmei, începură să nincheze caii ceilalți și să 
facă un zgomot de ţi se făcea părul măciucă; 
iară eu îmi ţineam firea. Unde se luară zmeii 
după mine, și fugi, și fugi, până ce ajunsei la 
tovarășul care mă aștepta la hotar; și daca nu 
era el, puneau zmeii mâna pe mine și cine știe 
ce se alegea de capul meu. Tovarășul meu însă 
întinse mâna și răcni o dată la dânșii: staţi! Iară 
ei pare că fură de piatră de când lumea; nici un 
pas nu mai făcură înainte. După ce mă luă în 


braţe și mă sărută, se miră și el de frumuseţea 
pasărei. Zmeii însă umbla cu șoșele, cu momele, 
să-mi ia pasărea, făgăduindu-mi câte în lună și 
în soare; daca văzură că nu mă poate îndupleca, 
mă ruga ca barim calul să li-l dau; în sfârșit, 
văzui eu că nu e bine să-i las tocmai de tot 
mâhniţi, le-am dat calul, și eu am plecat cu 
tovarășul meu și cu pasărea; iară zmeilor li se 
scurgeau ochii după dânsa. 

Ajungând la palaturile celorlalți zmei, fata ne 
aștepta în poartă; plesni de trei ori cu un bici și 
tot palatul se făcu un măr, pe care ea îl luă; iară 
eu o înhăţai de mijloc și pe ici ţi-e drumul. 

Aoleu! dară zmeii când simţiră! unde veneau 
cu o falcă în cer și cu una în pământ, și unde 
răcneau de-ţi îngheţa sângele în vine. Eu îmi 
făcui curagi, detei pinteni calului și împreună 
cu tovarășul meu fugeam ca vântul; zmeii însă 
veneau ca gândul. Daca văzu tovarășul meu așa 
şi că nu este chip a scăpa cu faţă curată, se opri 
în loc, ameninţă asupra lor și se făcură stane de 
piatră. Iară noi ne urmarăm călătoria venind 
până iarăși în câmpia de unde plecasem, adică 
pe moșia vulpoiului. După ce ne-am odihnit și 
am dat mulțumită Domnului că am terminat cu 
bine astă treabă, l-am întrebat ce însemna acele 


stane de piatră. Atunci el îmi zise: 

"De vei ști, te vei căi; de nu vei şti, iarăși te 
vei căi." 

"Spune-mi, te rog", îi zisei. 

"Aceștia sunt fraţii tăi, îmi răspunse. Ei, în loc 
să facă ca tine, să priimească cu dragoste 
rugăciunea mea, asmuţară ogarii după mine, 
ceea ce îmi prelungi scârbosul blestem de a 
purta leșul vulpoiului; iară eu îi împietrii'. 

"Pentru dragostea mea, rogu-te, îi zisei eu, şi 
pentru prietenia ce am legat, fă-i iară oameni 
cum au fost." 

"Mult mi-e dragă prietenia ta, răspunse el, și 
de aceea fie după voia ta; dară o să te căiești." 

Și într-un minut nu știu ce făcu din mână, că 
deodată pietrele acele se scuturară și frații mei 
rămaseră în mirare văzându-se faţă cu noi. 

Ne luarăm ziua bună de la tovarășul meu și 
plecarăm să ne întoarcem acasă. 

Pasămite, frații mei îmi cocea turta. 

"Frate, îmi ziseră ei, după ce călătorirăm 
câtva, am obosit de atâta drum; căldura este 
mare; aide ici la un eleşteu pe care îl știm noi, 
să bem câte niţică apă, să ne răcorim." 

Am ascultat și am mers. Bău cel mare, bău și 
cel mijlociu; iară când era să beau și eu, cum 


eram pus pe brânci pe marginea eleșteului ca să 
ajung cu gura la apă, cum făcuseră și ei, mă 
trezii cu o usturime grozavă la amândouă 
picioarele; când să mă întorc să văz ce este 
pricina, nu mă mai putui scula în picioare; mi le 
tăiaseră fraţii mei, și-și cătau de drum, fără a 
mai asculta la rugăciunile și vaietele mele. 

Trei zile și trei nopţi am mas acolo 
prinprejurul eleșteului. Calul eu, biet, când 
vedea că vine câte un balaur la mine, mă lua cu 
dinţii de pe la spate, de haine, şi fugea încotro 
vedea cu ochii, și azvârlea din picioare de nu se 
putea apropia de noi nici o fiară sălbatică. 

În sfârşit a patra zi am dat peste un orb care 
orbăcăia și el pe dibuite. 

"Cine este acolo?" întrebai eu. 

"Un biet neputincios", răspunse el. 

Și după ce îmi spuse cum fraţii i-a scos ochii, 
din pizmă, i-am povestit și eu cum mi-a tăiat 
fraţii picioarele. Atunci el îmi zise: 

"Ştii ce? Aide să ne prindem frați de cruce. Eu 
am picioare, tu ai ochi; să te port în spinare. Eu 
să umblu pentru tine; tu să vezi pentru mine. Eu 
ştiu că p-aci prin vecinătate este o scorpie mare. 
Cu sângele ei se poate vindeca orice boală ar fi". 

M-am învoit cu dânsul la aceasta și am mers 


până am dat de locuinţa scorpiei. Ea nu era 
acasă. Orbul mă așeză după ușe şi îmi zise ca să 
dau cu sabia să o tai, cum va intra; iară el se 
ascunse după sobă. Nu așteptarăm mult și iată 
scorpia venea supărată, fiindcă simţise că-i 
călcase cineva casa. Cum o văzui, inima se 
făcuse cât un purice în mine, iară când intră pe 
ușă, așteptai până să-mi vie bine, şi unde dedei 
o dată cu sete, încât dintr-o lovitură îi tăiai 
câtetrele capetele. 

Mă unsei numaidecât cu sângele ei cald, și 
cum atinsei picioarele la loc, se lipiră de parcă 
fusese acolo de când lumea. Unsei și pe orb, și îi 
veni vederile ca mai-nainte. După ce 
mulțumirăm lui Dumnezeu, plecarăm fiecare la 
ale noastre. 

N-am voit să viu d-a dreptul acasă, ci am 
socotit mai bine să mă bag cioban și să las ca 
Dumnezeu să aducă lucrurile așa încât să se 
dovedească vinovatul. Nu m-am înșelat în 
credința mea, că iată puterea lui mare este și 
judecata lui dreaptă. 

- Spune și tu, zise împăratul găinăresei, cum 
de ai ajuns găinăreasă și roabă? 

- După ce a tăiat picioarele fratelui celui mic, 
fiii cei mari ai împărăției tale mă luară unul pe 


mine și altul pasărea măiastră. Eu plângeam de 
mă topeam, că mă despărţea de fiul cel mic al 
măriei tale, pe care îmi era drag să-l privesc, 
fiindcă-l văzusem că e un pui de românaș. Ei mă 
siliră să mă iubesc cu unul din ei, îmi făgădui că 
mă va lua de soţie cum voi ajunge la curtea 
împărătească. După ce m-am împotrivit la toate 
siluirile ce amândoi voiau să-mi facă, am priimit 
mai bine să fiu roabă şi găinăreasă la curtea 
împărăției tale, decât să mă duc aiurea, fiindcă 
ştiam că Dumnezeu nu va lăsa să se prăpădească 
acela care a umblat cu dreptatea în sân, și 
acum, mulțumesc lui Dumnezeu că mi-a arătat 
cum fapta bună nu moare niciodată. 

- Poţi tu să-mi dovedești, întrebă împăratul, 
că tu ești acea fată și nu alta? 

— Acest măr, zise ea, pe care îl scoase din sân, 
poate să încredinţeze pe orișicine că eu sunt. 
Fiii d-tale cei mai mari n-au știut de dânsul, că 
mi l-ar fi luat, și nu m-aș mai fi întâlnit cu 
dânsul. 

Atunci, ieșind afară, plesni dintr-o biciușcă de 
trei ori asupra mărului și unde se ridică niște 
palaturi, încât în toată împărăţia nu se găsea 
altele ca acelea. 

Împăratul rămase și el în mirare. Și voind a 


sărbători venirea fiului celui mic, acesta zise: 

- Tată, înainte de a mulțumi lui Dumnezeu că 
m-am întors sănătos, să mergem câteșitrei fraţii 
înaintea lui la judecată. 

Împăratul n-avu ce zice. Se aduseră fraţii 
înaintea împăratului, carii deteră în genunchi şi 
cerură iertare de la fratele cel mai mic. El le 
zise: 

- Daca Dumnezeu vă va ierta, iertaţi să fiți și 
de la mine. 

Neavând încotro, se duseră înaintea bisericii 
şi puseră trei uleie depărtate deopotrivă unul de 
altul. Intrară fiecare cu picioarele în câte unul, 
şi aruncară cu praștia în sus câte o piatră; 
pietrele fraților celor mari se întoarseră și loviră 
pe fiecare în cap cu așa tărie, încât rămaseră 
morți. Piatra însă a fiului celui mic de împărat 
căzu dinaintea lui. 

Lumea se adunse de se uita la astă judecată 
dumnezeiască, iar împăratul, după ce făcu 
nuntă și-și însoţi copilul cu găinăreasa, se cobori 
de pe tron și puse pe fiul său în locu-i, care, 
daca o fi trăind, împărăţește și până azi. 

Eram și eu faţă la acele întâmplări, pe care le 
povestesc acum celor ce mă ascultă. 


Găinăreasa 


A fost odată ca niciodată etc. 

A fost odată un împărat şi o împărăteasă. În 
căsătoria lor ei au trăit ca fraţii, și numai o fată 
au fost făcut. Ca și mumă-sa, această fată, din 
naștere, era cu o stea în frunte. Murind 
împărăteasa, a lăsat cu sufletul la ceasul morţii 
ei și cu jurământ ca împăratul, soţul ei, să nu 
văduvească, ci să ia de soție pe aceea la care se 
va potrivi condurul ei. Împăratul o iubea, 
nevoie mare. Și nici în ruptul capului nu voia să 
se însoare de a doua oară. Un an întreg, 
întreguleţ o plânse după înmormântarea ei. 

Sfatul împărăției, ştiind hotărârea 
împărătesei, lăsată cu grai de moarte, se tot 
ținea de câra împăratului ca să se însoare, și 
mai multe nu. El se tot împotrivea cu fel de fel 
de cuvinte. 

Daca văzu şi văzu că scăpare nu este, se lăsă 
și el după sfatul mai-marilor împărăției. Dete 


condurul răposatei împărătese și doi trimiși ai 
Sfatului împărătesc răzbătu ţări și cetăţi, 
căutând la cine s-ar potrivi condurul. Nu trecu 
mult și se întoarseră precum se duseră, fără nici 
o ispravă. Pasămite, condurul nu se potrivi la 
nici o fată de împărat, la nici o cucoană, la nici 
o jupâneasă, la nici o ţărancă, ba chiar la nici o 
roabă. Împăratul nu mai putea de bucurie de 
această întâmplare. 

Condurul sta d-a pururea pe masă în cămara 
împăratului. Oricine voia să-l încerce avea toată 
voia. 

Într-una din zile când împăratul ţinea sfat cu 
boierii cei mari pentru trebile împărăției, iacă și 
fie-sa că vine și se juca și se zbenguia p-acolo 
prin cămară. Trecând și pe lângă masă și văzând 
condurul, îl ia și îl încalță; când, ce să vedeţi d- 
voastră, cinstiți boieri, parcă fusese d-acolo. 
Începu a alerga iară după jucării, ca un copil ce 
era. Ea luase condurul fără să știe al cui este și 
pentru ce stă pe masă. Când văzură boierii una 
ca aceasta, rămaseră înmărmuriți de uimire. 

Ce să facă ei? Hotărârea împărătesei era 
lămurită. Să nu văduvească împăratul după 
pristăvirea ei, ci să ia pe aceea la care se va 
potrivi condurul ei. Să lase pe împăratul să 


văduvească pentru că nu s-a potrivit condurul la 
nici o muiere, călca jurământul împărătesei de 
la ceasul morţii sale; să silească pe împăratul să 
ia de soţie pe fie-sa, se temea de Dumnezeu. Ce 
să facă dar? 

După multe chibzuiri, Sfatul împărăției găsi 
cu cale că împăratul n-ar păcătui de ar lua de 
soţie pe fie-sa, fiindcă așa lăsase cu sufletul 
împărăteasa și pentru că Dumnezeu chiar 
orânduise așa, deoarece la nimeni de pe lume 
nu se potrivise condurul răposatei. 

Numaidecât mai-marii ţării ziseră fetei să se 
gătească de nuntă. 

Acum altă nevoie. Nici fata nu voia să ia pe 
tată-său de soț. Ea zise: 

- Unde aţi mai auzit, boieri dumneavoastră, 
batjocură ca aceasta, să ia tatăl de soţie pe fie- 
sa. 

- Nu te supăra, domniţă, și nu fii așa ţanţoșă. 
Are să curgă multă apă pe gârlă până s-ajungi a 
cunoaște tainele împărăției ca noi. Și apoi, 
răposata maica împărăției tale, cea atât de 
vestită în lume de cuminte, a lăsat cu sufletul ca 
împăratul, tatăl tău, să nu văduvească, ci să se 
însoare cu aceea la care se va potrivi pe picior 
condurul ei. 


- Căutaţi, mai zise fata, și găsiți pe vreauna la 
care să se potrivească condurul mamei pe 
piciorul ei. 

- Am răzbătut, răspunseră boierii, împărăţii 
şi cetăţi, târguri şi cătune, am încercat și la bun 
şi la rău, la tinere și la bătrâne, la femei de 
neam și la de cele proaste, până și la roabe, și la 
nimeni nu s-a potrivit. Dumnezeu ne-a arătat pe 
aceea pe care împăratul nostru trebuie să o ia 
de soţie. 

Văzând fata că n-are încotro, ceru timp de 
trei zile în care să se gândească și apoi să-și dea 
răspunsul. 

Și trecând în cămara ei, se puse pe un plâns, 
de să te ferească Dumnezeu; vărsa niște lacrămi 
cât pumnul și suspina de să-i spargă pieptul. 
Plânse ce plânse, dară văzu că de la plâns nu 
câștigă nimic. Se duse deci la dădaca-sa, îi spuse 
cele întâmplate și îi ceru sfat. 

Dădaca, după ce se gândi și se răzgândi, îi 
zise să ceară a i se face trei rânduri de haine: 
unul de aur, altul de mărgăritar și al treilea de 
diamante, şi să spuie că după aceea se va găti. 

Cererea ei se îndeplini tocmai pe tocmai. 

În vremea aceasta, dădaca îi pregăti toate 
cele trebuincioase spre fugă. 


Când îi aduse hainele, îi mai zise o dată să se 
gătească de nuntă. Fata răspunse că este gata. 
Boierii rămaseră mulțumiți, auzind răspunsul 
fetei; ei crezură că în cele din urmă ea a 
cunoscut că trebuie să se supuie Sfatului 
împărăției. 

Seara, îi aduse și dădaca cele spre fugă. Îşi 
băgă hainele cele frumoase ce le căpătase în 
desagi, se îmbrăcă cu o piele de măgar pe care i- 
o adusese dădaca și fugi. Ascultaţi, 
boieri, cuvântul din poveste; Căci d-aci 
nainte mai frumos îmi este. 

Fugind fata împăratului de la curtea tătâne- 
său, apucă pe căi dosnice, pe cărări neumblate 
de picior de om. Ea se feri ca să nu o vază 
nimeni, şi fugi și fugi, până ce ieşi din împărăţia 
tatălui său. Trecând hotarul, îi mai veni niţică 
inimă. Unde până aci umbla cu moartea în sân, 
acum se mai linişti olecuţă. Merse ce merse, şi 
ajungând la curtea împăratului locului aceluia, 
se puse la poartă cu chip umilit și smerit. lară 
daca ieși bucătăreasa și o văzu, i se făcu milă de 
dânsa și înduplecându-se de rugăciunile ei, o 
primi înăuntru. Spuse și împărătesei că o fată 
sărmană și nenorocită a năzuit la curtea 
împărătească și o rugă ca să o priimească să fie 


găinăreasa curții. 

Împărăteasa se înduioși când auzi că o 
sirimană nevoiașă cere adăpost de la dânsa și 
porunci ca să o puie îngrijitoare de găini; dară 
ea, bucătăreasa, să răspunză de dânsa. 

Fiind sub ascultarea bucătăresei, fata de 
împărat se silea în toate chipurile să-i fie pe 
plac. Unde să se adune ea cu celelalte slugi din 
curte? Unde să scoață ea un cuvințel de pâră 
sau de zâzanie? Unde să calce ea cuvântul 
bucătăresei și să se amestece în certurile și 
becisniciile celorlalți? Ferit-a Dumnezeu! Ea 
îngrijea de păsările din curtea împărătească, ca 
de ale dânsei; după ce deschidea coteţele, și le 
da de mâncare, apoi le cuibărea, punea cloștile 
şi vedea de pui, mai cu milă decât cloștile. 
Mâncarea și apa, mai cu seamă, nu le lipsea 
niciodată. 

Iară daca isprăvea treaba cu găinile, venea pe 
lângă bucătăreasă și-i da și ei ajutor. Toţi 
slujbașii curţii o luau în nume de bine, văzându- 
i vrednicia, și toți aveau milă de ea. Se dusese 
vestea până la împărăteasa de hărnicia, de 
bărbăţia şi de curăţenia de inimă a găinăresei. 
Împărăteasa ceru să i se înfățişeze ca să o vază 
şi dânsa. Smerenia, nevinovăția și sfiala ce băgă 


de seamă împărăteasa la găinăreasă îi plăcu. Ea 
porunci bucătăresei să o ia mai de aproape, spre 
a nu cădea în gurile bârfitorilor. 

Nu trecu mult și împăratul cu împărăteasa și 
cu fiul lor fură poftiţi la nuntă la un alt împărat. 
Ei se duseră. În ziua aceea se ceru şi găinăreasa 
de la bucătăreasă cu rugăciune ca să o lase să se 
ducă și ea prin cetate, să se mai răsufle puţintel. 
Bucătăreasa îi dete voie. Găinăreasa se îmbrăcă 
cu hainele de aur și zicând: "Lumină înainte, 
întuneric înapoi, nimeni să nu mă vază ce voi 
face", se duse ca vântul și, ajungând la nuntă, se 
prinse în horă tocmai lângă fiul împăratului. 
Acesta cum o văzu, îi căzu tronc! la inimă. Se 
îndrăgosti după dânsa, vai de lume! Fl o întrebă 
a cui fată este, și de unde. Ea îi spuse alte 
gogleze. Iară el tot vorbind cu dânsa, îi luă un 
inel și nu mai voi să i-l dea. 

Când fu înde seară, ea, cu grije, iară zise 
vorbele ce zisese la venire, și pieri ca o nălucă 
din mijlocul horei. Bucătăreasa o certă că prea 
zăbovise. Ea își ceru iertare și se făgădui că altă 
dat nu va mai face așa. Fiul împăratului nu mai 
putea de inimă rea, că-i scăpase așa bucăţică 
bună. 

După niţel timp, acest împărat fu iarăși poftit 


la o nuntă de împărat. Fiul împăratului se duse 
şi el cu tată-său și cu mumă-sa. 

Găinăreasa se ceru și ea de la bucătăreasă. Şi 
căpătând voie se duse, ca și întâi, îmbrăcându- 
se în hainele cu mărgăritare. Se prinse în horă, 
iarăși lângă fiul împăratului. Până seara nu jucă 
cu altul, decât numai și numai cu dânsul. Când 
dete în amurg, ca și de la rând, ea pieri. 

Să se prăpădească fiul împăratului de părere 
de rău că o pierduse. Nu-l mai încăpea locul. O 
căuta prin toate părţile, dară ia-o de unde nu e! 

Se întoarse dară cu inima zdrobită. Un fel de 
lâncezeală îl coprinse. 

Găinăreasa, îndată ce se întoarse acasă, iute, 
iute, se îmbrăcă iarăși cu pielea de măgar, și 
căuta de găini cu voie bună și tot cântând. 

Mai trecu ce mai trecu, și iarăși fu chemat 
împăratul la o nuntă a altui împărat. El se duse 
iarăși cu fiul său. 

Se ceru și găinăreasa în ziua aceea. Dară 
bucătăreasa nu mai voia să-i dea drumul. Abia, 
abia, după multe rugăciuni, și cu făgăduinţa de 
a nu se mai cere niciodată, se înduplecă 
bucătăreasa a-i da voie. Se îmbrăcă deci în 
hainele sale cele cu diamante, și zicând vorbele 
cele ce o ascundeau de la ochii oamenilor, ea se 


duse și se prinse în horă iarăși lângă fiul 
împăratului. Acesta, cum o văzu, îi veni inima 
la loc, fiindcă fata cam întârziase. Fiul 
împăratului juca ce juca, și tot se uita la dânsa, 
parcă o tot pierdea din ochi. Şi în adevăr avea și 
ce vedea. Așa de bine îi ședea gătită, de părea 
că este o zână. Sclipea diamantele de pe dânsa 
de luau ochii celor ce se uitau la dânsa. Fiul 
împăratului era mândru nevoie mare! fiindcă 
zâna numai cu dânsul jucă cât tinu hora. Şi 
unde se rotea pe lângă dânsa și se îngâmfa ca 
un curcan. 

Iară când fu a da înde seară, găinăreasa pieri 
iarăşi ca o nălucă. Când văzu fiul împăratului că 
zâna lipsește, atâta îi fu. Căzu la grea boală. 
Pasămite prinsese lipici. Se aduseră toţi vracii, 
toate babele și toți cititorii de stele; rămaseră 
însă rușinați, căci n-avură ce-i face. Atunci fiul 
împăratului spuse mă-sii că până n-or găsi pe 
fata la care se va potrivi inelul ce-i dete el, nu se 
va face bine. Mumă-sa rugă pe împăratul să 
asculte rugăciunea fiului lor. Iară împăratul 
porunci să umble niște boieri din casă în casă să 
încerce inelul, și la ce fată ori muiere se va 
potrivi, să o aducă cu cinste la curtea 
împărătească. 


Umblară boierii și răzbătură toate colţuleţele, 
şi ca să se potrivească inelul la cineva, ba. Se 
întoarseră deci cum s-au fost dus. Să se dea fiul 
împăratului de ceasul morţii, de ciudă, când 
auzi una ca aceasta! În cele mai de pe urmă 
porunci să se cerceteze și prin curtea 
împărătească. Chemă de față pe toate muierile, 
slujnicile şi roabele. Toate se grăbiră a veni. 
Încercă inelul şi la nici una nu se potrivi. 
Pasămite pe găinăreasa o uitaseră toţi cu totul. 
Bucătăreasa își aduse aminte şi spuse 
împărătesei de dânsa. 

— Să vie și ea, să vie și ea, răspunse 
împărăteasa. 

O aduseră cu nepusă în masă, căci ei nu-i 
prea era voia să se dea la iveală îmbrăcată în 
pielea de măgar. Dară cine o ascultă! Cum o 
văzură slugile, se umflară de râs. Ea, cu capul 
plecat și plină de rușine de batjocura tutulor 
slujitorilor, veni și cu sfială se apropie. Cum îi 
puse inelul, parcă fu de acolo; şi de unde să nu 
fie așa! 

Cum auzi fiul împăratului că s-a potrivit 
inelul, odată răsări ca din somn. Porunci de o 
aduse în faţa împăratului. Acestuia nu prea îi 
venea a crede că fiu-său să fi căzut la boală 


pentru o așa netrebnică, și cât p-aci era să-i 
oropsească. 

Fiul împăratului și mumă-sa căzură cu 
rugăciune la găinăreasa ca să se facă cum era la 
nuntă. După mai multe tăgăduiri, se înduplecă 
şi, ducându-se în cocioaba ei, se îmbrăcă și apoi 
veni sus, îmbrăcată și frumoasă ca o zână. 
Împăratul bleojdi ochii la dânsa şi rămase mult 
timp uimit de frumuseţea ei. Văzu și el acum că 
bună bucăţică își alesese fiul lui. Atunci 
împăratul își scoase stema din cap și o puse în 
capul fiului său; tot așa făcu și împărăteasa, 
puind stema sa în capul găinăresei. 

Fiul împăratului o dată sări din pat. Pare că 
nu mai fusese bolnav de când lumea. 

Atunci găinăreasa, după stăruința tutulor, își 
spuse toată istoria. Nunta se hotărî și împăratul, 
tatăl găinăresei, fu și el poftit. Acesta când văzu 
pe fie-sa la cununie, rămase ca trăsnit de 
Dumnezeu. El o credea pierită, socotind că-și 
făcuse seamă singură. Apoi se veseliră veselie 
împărătească, și trăiră cât trăieşte lumea, 
bucurându-se în pace de toate fericirile 
pământești. 

Încălecai p-o şea etc. 


Țugulea, fiul unchiașului și al 
mătușei 


A fost odată ca niciodată etc. 

A fost odată un moș și o babă. Ei erau săraci 
de n-aveau după ce bea apa. Când mălai aveau, 
n-aveau sare; când aveau sare şi mălai, n-aveau 
legumă. Trăiau și ei de azi pe mâine. Ei aveau 
trei copii, trențăroși și nespălaţi, ca vai de ei. 
Cel mai mic se vedea a fi mai isteţ decât cei doi 
mai mari, dară era olog de amândouă 
picioarele. El se numea Ţugulea. 

Fi se învecinau cu Zmeoaica pământului. 
Această zmeoaică era așa de rea, încât nimeni 
din vecinii ei n-avea pace de dânsa. Ea le călca 
moșiile și le făcea fel de fel de neajunsuri. 

La nașterea lui Ţugulea, când a venit 
ursitoarele, s-a întâmplat să fie p-acolo și 
Zmeoaica pământului. Ea auzise cum îl ursise și, 
de pizmă, mai în urmă, îi luă vinele și d-aia era 


el olog. 

Din acestă pricină, și fiind și săraci, unchiașul 
cu mătușa și copiii lor ajunseră de râsul tuturor 
megiașilor din sat. De bietul Ţugulea însă râdea 
şi chiar fraţii lui. 

După ce se mai măriră copiii, Ţugulea zise 
într-o zi mă-sii, față cu fraţii săi: 

— Mamă, am auzit că dumneata ai un frate 
bogat, care locuiește în alt sat. De ce nu te duci 
la dânsul să ceri o mârțoagă de iapă, pe care să 
ieşim și noi la vânat, că mi s-a urât clocind 
acasă pe vatră? 

- Ia nu mai trăncăni și tu de acolo, Ţugulea 
ologu, îi ziseră frații râzând, mai bine mama 
noastră să se ducă la unchiul să ceară pentru noi 
doi cai, căci noi suntem vrednici a încăleca și 
descăleca. 

Țugulea înghiți rușinea, plecă capul în jos și 
tăcu. 

Muma, tot mumă. Se duse la frate-său și ceru 
doi cai pentru fraţii cei mari și o iapă pentru 
Țugulea. 

Frate-său îi dete bucuros, mai cu seamă de 
milă pentru Ţugulea, ca să poată umbla și el. 

Nu mai putură de bucurie fraţii când le aduse 
mă-sa caii. 


Țugulea nu se putea mângâia pentru că era 
olog și nu știa cum să facă să se înzdrăvenească. 
După câteva zile Ţugulea zise că ar dori să 

meargă și el cu fraţii lui la vânătoare. 

Râseră fraţii de el. Apoi daca se rugă și mă-sa 
de ei, îl luară și pe dânsul. Se gătiră și plecară. 
În pădure se mirau fraţii cum face Ţugulea de 
nimerește așa de bine vânatul pe care punea el 
ochii. Nici o săgeată nu se ducea în vânt 
degeaba. Toate intrau în carne. 

Trei zile și trei nopţi zăboviră la vânătoare. 

În a treia noapte, Ţugulea visă un vis ce-i 
plăcu. Se făcea că el era într-o grădină 
frumoasă, frumoasă ca un rai. El şedea acolo, 
într-un colţ, trist și mâhnit că nu putea umbla, 
să se bucure și el de frumuseţile acelei grădini. 
Păsările cântau de se spărgeau. Frunzele de 
pomi fâșâiau de adierea vântului și florile 
răspândeau un miros de te îmbăta. Se uita cu 
jind la toate astea, căci nu putea să se desfăteze 
şi el. Atunci ridicând ochii în sus, se rugă lui 
Dumnezeu să-i ia viața mai bine, decât să 
trăiască în așa ticăloșie. 

Pe când se făcea că se roagă, deodată i se 
arătă dinainte o zână așa de frumoasă și de 
blândă, cum nu mai văzuse el în viaţa lui așa 


fiinţă. Și se făcea că-l întreabă, zicându-i: 

- De ce te căinești băiețele şi te amărăşti? 

— Cum nu m-aș căina și nu m-aş amâri, zână a 
frumuseţelor, se făcea că zise el, iată sunt olog, 
şi din această pricină am ajuns de batjocura 
tuturor băieților din sat. 

- Lasă, dragul meu, nu mai plânge, că ei nu 
ştiu ce fac, se făcea că mai zise zâna. Tu ai să te 
tămăduieşti și o să ajungi împărat. 

- Nu-mi trebuie mie împărăție. Eu aș fi bun 
bucuros, numai să pot umbla. Dară asta n-o să 
se poată, căci, uite, parcă n-am vine în picioare. 

— Ba o să se poată, se făcea că adaose zâna cu 
vorbă apăsată. Tu ai avut vine; dară ţi le-a luat 
Zmeoaica pământului de când erai mic. Ţine 
chimirașul ăsta. Când vei fi încins cu el, ce vei 
voi, te faci, dacă t-ei da de trei ori peste cap. 
Silește-te de-ți ia vinele de la zmeoaică. 

Luă chimirașul; dară când ridică ochii și voi 
s-o întrebe cine era ea, de are milă de dânsul, ia 
pe zâna de unde nu e! Parcă intrase în pământ. 

Iară el o dată se deșteptă. Se pomeni cu 
chimirașul în mână. 

Se încinse cu el, se dete de trei ori peste cap, 
gândind să se facă o pasăre, și îndată se făcu. Se 
dete iară de trei ori peste cap și se făcu om la 


loc. 

Cât p-aci să se piarză de bucurie, dară se 
stăpâni. Încinse chimirul pe piele ca să nu se 
vază și se feri d-a spune fraţilor ceva. 

Pasămite, zâna aceea era ursitoarea lui cea 
bună. 

După ce se făcu ziuă, se întoarseră cu fraţii 
lui la bordeiul lor, și aduseră mulțime de vânat. 
Peste câteva zile plecară iară. Dând caii la 
pășune, frații cei mari ziseră lui Ţugulea să 

păzească el caii, căci dânșii sunt obosiţi. 

Cum se culcară și adormiră. 

TȚugulea priponii caii, apoi, dându-se de trei 
ori peste cap, se făcu o albină și pleca înspre 
miazănoapte încotro şedea Zmeoaica 
pământului. 

După ce ajunse acolo, zbârn! în sus, zbârn! în 
jos, intră în casa zmeoaicei și ascultă ce vorbea 
cu zmeii, ginerii săi, și cu zmeoaicele, fetele 
sale. 

Între altele, auzi zicând zmeoaica bătrână: 

- Ia vedeţi, fetelor, mai şade vinele alea ale 
lui Ţugulea în cutia în care le-am așezat eu 
după sobă? 

- Mai şade, răspunse zmeoaica cea mică, azi 
le-am văzut, nu mai departe. 


- Iaca, voi o să vă duceți la casele voastre, 
zise bătrâna cea zbârcită; să ştiţi, să vă temeţi 
de Ţugulea ăsta, afurisitul; căci și mie mi-e frică 
de dânsul, măcar că i-am luat vinele. 

Tot de la dânsele mai auzi Țugulea că peste 
câteva zile are să se facă nunta zmeoaicei celei 
mici, și pentru veseliile de nuntă trebuindu-le 
vânat, zgripsoroaica scofâlcită împărți pe fiecare 
din gineri pe unde să vâneze. 

Îi fu destul pentru astă dată că auzise şi atât. 

Când se întoarse la fraţii săi, începuse a intra 
alba în sat. 

- Sculaţi, fraţilor, le zise el, că iată ne-a luat 
ziua de pe urmă. 

- De ce ne-ai lăsat să dormim atât de mult? îi 
ziseră fraţii, dojenindu-l. 

El tăcu din gură. 

Se sculară ei și plecară după vânat, apoi se 
întoarseră acasă. 

ŢȚugulea acum se culca afară în toate nopțile, 
și tot plănuia cum să facă să-și ia vinele. El se 
ducea mereu pe la zmeoaică, fără să ştie cineva, 
şi pândea vreme cu prilej când să-i vie bine să-şi 
ia vinele. 

Într-o seară se făcu muscă, intră pe coș în 
cămara unde era cutia cu vinele, pe când 


zmeoaica nu era acasă; aci daca intră se făcu 

om, luă vinele din cutie și le puse la picioarele 
lui. Cum le puse, se lipi, parcă fusese acolo de 
când lumea. Se făcu iară muscă și plecă acasă. 

A doua zi, noaptea, trebuia să meargă zmeii 
la vânat pentru nuntă. 

Ţugulea se duse mai întâi în calea zmeului 
celui mai mare. Când se apropie de el, calul 
zmeului începu a sforăi; dară zmeul îi zise: 

— De! cal de paraleu, că doară nu va fi adus 
cioara osciorul și vântul perișorul lui Țugulea pe 
aici, căci vinele lui sunt la soacră-mea după 
sobă. 

- De unde știi tu așa bine? îi zise Ţugulea. 
Dă-te jos să ne vedem şi să ne luptăm. 

Zmeul, cum îl văzu, îngheță sângele într- 
însul. Se apucară la luptă în buzdugane, dară 
Ţugulea cum aduse buzduganul său și lovi pe 
zmeu, îi luă mirul, apoi îi tăie capul, îi luă calul 
si armele și plecă înaintea zmeului celui 
mijlociu. Asemenea îi făcu şi lui. Apoi plecă 
înaintea zmeului celui mic. 

După ce se întâlni cu zmeul cel mic, se luă la 
luptă și cu dânsul. Se bătură întâi în buzdugane, 
buzduganele se sfărâmară; se luptară cu sulițele, 
acestea se rupseră; se apucară apoi în săbii, a 


zmeului se frânse. După aceea se luară la luptă 
dreaptă, se luptară ce se luptară și, înfrângând 
pe zmeu, îi tăie și lui capul. Îi luă și lui armele 
și calul și plecă acasă cu dânsele. 

Când ajunse se crăpa de ziuă; legă caii și puse 
bine armele zmeilor. 

Apoi sculă pe fraţi să meargă la vânat. Când 
văzură fraţii caii se minunară. îl întrebară, dară 
el nu voi să le spuie nimic, zicând că nu știe. 

Încălecară fraţii pe caii zmeilor şi porniră. 
Țugulea însă încălecă pe calul zmeului celui 
mic, căci era mai vânjos. 

Zmeoaica, văzând că întârzie ginerii, zise 
fiicelor sale: 

- Asta nu e lucru curat. Ia vedeţi vinele lui 
Țugulea sunt ele unde le-am pus eu? 

- Ba nici ca cât, îi răspunseră fetele, după ce 
căutară. 

- Bărbaţii voştri trebuie să fie răpuși. Țugulea 
a făcut pozna. Duceţi-vă în pădure pe unde are 
a trece el și faceţi precum v-am zis. 

Țugulea, trecând cu fraţii săi prin pădure, 
văzu o vie cu struguri. El simţi că asta nu poate 
să fie lucru curat. Cum de nu mai văzuse el astă 
vie în pădure? 

Frate-său cel mai mare vru să ia un strugure. 


Țugulea îl opri. Apoi descălecă, scoase paloșul și 
începu a tăia la viţe. Deodată începu a curge din 
vitele tăiate niște sânge negru ca păcura. Fraţii 
se mirară de aceasta. 

Apoi, încălecând ei, porniră. Merseră ce 
merseră şi dete peste o livede cu pruni. Ţugulea 
nu lasă pe fratele cel mijlociu să ia prune, ci 
făcu ca și la vie, şi din prunii tăiați curse iară 
sânge. 

După ce mei merse, dete peste o fântână. El 
ştia că prin acea pădure nu era nici o fântână. 
Nu lăsă pe fraţi, să bea apă. Ci luând sulița, 
înțepă fundul fântânei de mai multe ori, și 
deodată începu a gâlgâi un sânge mohorât și cu 
rea duhoare. Gâlgâia ca dintr-o vacă. 

Acestea erau fetele zmeoaicei, care voiau să 
otrăvească pe Ţugulea, feciorul moșului și al 
mătușei. 

Mergând ei împreună, Ţugulea zise fraţilor 
săi: 

- Ia uitaţi-vă, fraților, de vedeţi ce este, că nu 
ştiu ce mă dogorește. 

- Ce să fie! răspunseră fraţii uitându-se, iacă 
un norișor roșu, vine după noi ca vântul. 

— Aia este zmeoaica bătrână, măi, zise el. 
Vine după mine. Voi împrăștiaţi-vă care încotro 


şi vă duceţi acasă, ca să nu vă aflați în calea ei, 
căci vă face mici fărâmi. 

După ce se despărțiră, Ţugulea intră într-o 
peșteră să se adăpostească până va trece 
zmeoaica. Urgisita de zmeoaică, unde venea, 
măre, venea turbată de mânie, trecu ca fulgerul 
pe lângă peșteră și apucă înainte, că nu vedea 
cu ochii de cătrănită ce era. 

Ţugulea îndată ieși din peșteră, încălecă și pe 
ici ţi-e drumu. O luă la sănătoasa înapoi spre 
răsărit și merse, și merse, până ajunse la curtea 
unui împărat care de douăzeci de ani lucra un 
zid nalt foarte, ce cădea înspre partea moșiei 
zmeoaicei, nici el, vezi nu avea pace de dânsa, 
şi tocmai atunci îl isprăvise. 

Cum ajunsese acolo Ţugulea, spuse 
împăratului că omorâse pe ginerii și pe fetele 
zmeoaicei. Apoi îi zise să dea poruncă grabnică 
la toți fierarii ca să-i facă îndată o măciucă de 
fier mare cu care să omoare și pe zmeoaica 
bătrână. 

Împăratul priimi bucuros să facă Țugulea 
orice o şti el numai să se scape de blestemata de 
zmeoaică. 

Ţugulea puse de făcu o gaură în mijlocul 
zidului cetăţii, apoi porunci și se aduse o 


grămadă de bucăţi de lemne, cărora le dete foc 
în mijlocul cetăţii; în acel foc puse măciuca de 
fier ca să arză să se facă roșie. 

Zmeoaica, după ce alergă într-o parte și într- 
alta și nu găsi pe Ţugulea, miroși ea că trebuie 
să fie la împăratul cel cu zidul mare. Se întoarse 
şi să te ţii, pârleo! într-un suflet ajunse, căzând 
lângă zid de osteneală și amărăciune. Apoi se 
sculă cum putu și vru să sară peste zid. Sări, 
însă în sec. Dacă văzu că-i este peste putință a 
sări pe dasupra zidului, se urcă până la gaura ce 
o facuse Ţugulea și începu a sorbi, voind să 
înghiță totul ce era în cetate. 

Împăratul şi oamenii din cetate se păreau a fi 
scriși pe părete, atât îi înmărmurise frica. 
Țugulea nu-și pierdu cumpătul ci, cu măciuca 
roşie ca focul și țiind-o de coadă, merse la 
gaură. Când sorbi o dată zmeoaica, trase 
măciuca arsă tocmai în inimă. 

O dată răcni zmeoaica zicând: 

- M-ai mâncat friptă, Țugulea! și muri pe loc. 

Împăratul, boierii și locuitorii acelei împărăţii 
mulțumiră lui Dumnezeu că i-a scăpat de 
zmeoaică, de fetele și de ginerii ei, căci multe 
rele le făceau; iară mântuitorului lor îi ziseră: 
"Tugulea viteazul și înțeleptul”. După aceea, 


împăratul ridică pe Ţugulea la mare cinste. 

Țugulea trăi acolo câtva timp ca în sânul mă- 
sii. Dară niște zavistioși de boieri băgă în inima 
împăratului frica că Ţugulea odată, odată are 
să-i ia ţara. 

Cum auzi unele ca acestea, împăratul se 
gândea ce meșteșug să facă ca să scape de el. În 
sfârșit ascultă poveţele celui mai pizmătăreţ din 
boierii cei bătrâni. 

Trimise și chemă pe Ţugulea. El veni. 

- Țugulea viteazul, zise împăratul, Sfatul 
împărăției mele a găsit cu cale să te duci la 
împăratul stririlor, în petit, să-i ceri fata pentru 
mine. 

- Daca Sfatul împărăției a găsit cu cale, eu 
sunt gata să mă supui, răspunse el. 

- Apoi pe când hotărăști ziua plecărei? 

- Când ar fi după mine, și mâine. 

Îi gătiră cărţile ce trebuia să le ducă Țugulea, 
îi dete bani și porni, după ce își luă ziua bună 
de la împărat şi boieri, iară gloatele îl petrecură 
până afară din cetate și se uitară după dânsul 
până nu-l mai zăriră. 

Țugulea se duse mai întâi de se întâlni cu 
fraţii lui. Le spuse și lor cum a omorât pe 
zmeoaica cea bătrână, apoi le făcu cunoscut şi 


treaba cu care l-a însărcinat împăratul. Le dete 
și lor niței bani ca să-i ducă părinţilor, apoi se 
îmbrăţișară și plecară. 

Fraţii lui Ţugulea începuse a se uita la el cam 
chiondorâș. Ei nu se puteau învoi cum de 
Ţugulea să ajungă să le facă lor rușine. Ei mai 
mari și să rămâie mai pe jos decât el, ca nişte 
bobleţi. 

Ducându-se Ţugulea la treaba lui, întâlni în 
cale pe un om care striga că moare de foame. Se 
apropie de dânsul să vază ce fel de om este 
acela. Când, ce să vază? un om ca toţi oamenii 
umbla după șapte pluguri ce ara și din gură nu 
mai tăcea. 

- Ce voinic mare ești tu, omule, de mănânci 
brazdă de șapte pluguri și tot strigi că mori de 
foame? îl întrebă Ţugulea ca p-un prieten. 

— Eu nu sunt voinic, răspunse flămândul, ci 
voinic este Ţugulea, feciorul moșului ș-al babei, 
care a omorât pe zmeoaică, pe fetele și pe 
ginerii ei. 

- Eu sunt acela, îi zise Ţugulea. 

-EDaca ești tu, ia-mă și pe mine cu tine, că 
poate ţi-oi prinde bine la ceva. 

Îl luă și plecară. După câteva zile de 
călătorie, dete peste un alt om, în gura căruia 


curgea apa de la nouă fântâni și tot striga că 
moare de sete. 

Îl întrebă şi pe acesta ca și pe flămând. Și 
dacă căpătă un răspuns care semăna cu al 
flămândului, îl luă și pe acesta cu sine, și plecă 
mai departe. 

Se duse, se duse și iară se mai duse. Iară când 
fu să treacă niște munți, întâlni un alt om, cu 
două pietre de moară de picioare, care sărea din 
munte în munte și când fugea, iepurele pe 
spinare netezea, și striga că n-are loc unde să 
fugă. 

Țugulea îl întrebă ca şi pe ceilalţi, iară omul 
răspunse tot ca ei. ÎI luă și pe acesta și porni 
înainte cu Dumnezeu. 

În calea lor mai întâlni un om cu o mustață 
albă şi cu alta neagră, îmbrăcat cu nouă cojoace 
şi striga că moare de frig, deși era pe la nămiezi 
şi soarele ardea ca în luna lui cuptor. 

După ce îl întrebă și el voi să meargă cu 
dânsul, Ţugulea îl luă și pe acesta, şi înainte, tot 
înainte și înapoi nu se uita. 

Merse ce mai merse și, când fu pe la amurgit, 
întâlni un om care se uita în sus cu un arc în 
mână. Ţugulea îl întrebă: 

— Da' ce faci acolo, omule? 


— Ce să fac, răspunse el, iaca un țânțar a 
ajuns tocmai la vântul turbat și voi să-l dobor d- 
acolo cu săgeata mea. 

- Voinic trebuie să fii, omule, îi zise Ţugulea, 
daca tu poţi să vânezi un ţânţar pe care noi nu-l 
vedem. 

- Ce are a face! Voinic este Ţugulea, fiul 
moșului și al babii, care a omorât pe zmeoaica 
cu fetele și cu ginerii ei cu tot, zise omul. 

- Eu sunt, răspunse Ţugulea. 

- Daca ești tu, ia-mă și pe mine cu tine, că 
poate ţi-oi prinde bine la ceva. 

După ce mai merse ce merse, ajunse în niște 
văi foarte frumoase de unde se întindea niște 
munți împodobiţi cu copaci și cu o verdeață 
care desfăta inima, și acolo dete peste un om, 
care nu știu ce tot bombănea el din gură și când 
amenința cu toiagul ce ţinea în mână, pe dată se 
făcea câte o sută de păsărele. 

Apoi daca îl întrebă Ţugulea cu ce vitejii face 
el minunile astea, el răspunse că Ţugulea este 
viteaz care a făcut atâtea și atâtea voinicii. 

Aflând omul că vorbea cu Țugulea, s-a luat și 
el după dânsul, ca și ceilalți. 

Și merse cu toții, merse, merse ca cuvântul 
din poveste ce d-aci înainte se gătește, şi pe 


unde ajungea întreba de împăratul stririlor. Pe 
la cetăți și sate, pe unde mâneau ei noaptea, toți 
îi conăceau și îi găzduiau când auzeau de 
numele lui Ţugulea. 

Iară când fu într-un a din dimineţi, zăriră 
turnurile cetăţii unde locuia împăratul stririlor. 
Întinseră piciorul la drum şi când era înde seară, 
ajunseră și ei la porțile cetăţii. 

A doua zi se sculară, pe ochi mi se spălară, se 
îmbrăcară, se scuturară și pe Domnul lăudară, 
că le-a ajutat de au ajuns vii, nevătămați. 

Spuse Ţugulea tovarășilor săi pentru ce a 
venit, iară ei răspunseră că dacă împăratul nu 
va voi să-i dea fata de bună voie, apoi o vor lua- 
o ei cu nepusă în masă, că doară nu sunt ei de 
florile mărului cu Ţugulea viteazul. 

După ce a dat împăratului cărţile ce adusese 
Țugulea, acel împărat îi zise: 

- Sunt gata a-ţi da fata, daca îmi vei săvârși 
cu bine slujbele cu care am să te însărcinez,; iară 
de nu, unde îţi stau picioarele îţi va sta și capul. 
Aceasta să o ştii. Îți dau soroc până mâine să te 
gândeşti, daca te încumeţi ori ba. 

— Mă încumăt, luminate împărate, îi răspunse 
Ţugulea. Poruncește. 

- Până mâine dimineaţă să-mi mănânci nouă 


cuptoare de pâine, îi porunci împăratul. 

— Să se puie la cale coacerea lor cât mai 
curând, răspunse Ţugulea. 

Hotărâră când să vie să înceapă a mânca. Se 
puseră și paznici care să ia aminte. 

Pe seară veniră cu toţii. Apoi uitându-se la 
Flămândul, Ţugulea îi zise: 

— Să te vedem, nene Flămândule. 

- Las' pe mine, răspunse acesta. Luaţi-vă câte 
o pâine, ca să aveţi și voi ceva gustărică. 

Și începând a arunca câte zece pâini în gură 
şi a le înghiţi, sfârşi cuptoarele până la miezul 
nopţii. Parcă arunca după spate. Mai adună și 
codriceii ce mai rămăseseră de la tovarăși, îi 
înghiți și pe aceştia și începu a striga: 

- Mor de foame! mor de foame! 

Strejarii, care rămaseră ca niște 
bostromengheri, uitându-se cum piereau pâinile, 
se duseră de spuse împăratului despre cele 
întâmplate. 

Se minună și împăratul. Apoi zise să-i aducă 
nouă buți de vin și porunci lui Ţugulea să le bea 
până în ziuă. 

Țugulea zise Setosului: 

— Pe dânsele, nene Setos. 

- Numai atât? întrebă el. 


Trase cepurile la câteva buţi dodată, și pe 
toate le înghițea de părea că intră vinul în 
pământ. 

După ce le isprăvi, începu și el a striga: 

— Mor de sete! mor de sete! 

Împăratul începu a se îngrijura când îi 
spuseră strejarii cele ce se întâmplară și începu 
a încălzi cuptorul cel mare cu nouă cară de 
lemne. 

Dând poruncă lui Țugulea a intra în cuptor, 
el se uită la Frigurosul și-i zise: 

— A venit și vremea ta, nene Mustăţio. 

- Cum o să vă pui să faceţi niţele cuie, 
clănțănindu-vă dinţii! răspunse el. 

Și în adevăr, cum ajunse la cuptor, carele era 
roşu ca para focului, puse mâna pe mustaţa lui 
cea albă, smulse câteva fire dintr-însa și le 
aruncă în cuptor. Deodată la gura cuptorului se 
făcu brumă. Apoi intrară în cuptor toți megiașii 
lui Ţugulea cu dânsul împreună și începură a 
striga că le degeră. 

Când veni împăratul și văzu, se luă de 
gânduri cu Ţugulea ăsta năzdrăvanu. 

Și cerând ei, împăratul porunci de mai aduse 
nouă cară de lemne, le dete foc, dară parcă 
ardea pe gheaţă. 


Împăratul acela avea o paţircă de fată 
slujitoare, care se lua în goană cu ogarii. 

Porunci lui Țugulea să trămiţă și el pe cineva 
din ai săi ca împreună cu fata să se ducă la 
Fântâna Ielelor, să aducă câte două urcioare de 
apă. Daca omul său va veni înainte, îi va da pe 
fie-sa; iară dacă slujitoarea lui va veni mai- 
nainte, să ştie că pe toţi megiașii lui îi pune în 
țeapă și pe dânsul într-una mai sus decât pe toţi. 

Țugulea priimi. Apoi uitându-se la soțul său 
cel cu pietrele de moară de picioare, îi zise: 

- Ce zici tu, verișcane, umflăm noi fata, ori 
ne odihnim în vârful ţepelor? 

— Să cercăm și noi, poate că vom lăsa frigările 
alea pe seama împăratului. 

Omul cu pietrele de picioare și fata fugătoare 
porniră împreună, fiecare cu câte două urcioare, 
şi aide, aide, de vorbă, ajunseră la Fântâna 
Ielelor. 

Aci, fata umblă cu șmecherii. Și cum era și 
cam nurlie, mâglisi pe omul cu pietrele de 
picioare și îl înduplecă să se puie cu capul în 
poala ei, până s-or mai odihni niţel, și să-i caute 
în cap. Tot căutându-i în cap, el adormi. Fata 
cum îl văzu că adormi bine, luă o căpăţână de 
cal uscată ce era acolo alăturea, îi puse capul 


binișor pe dânsa, îi vărsă urcioarele lui, ia p-ale 
ei și o plecă la sănătoasa. Nici drumul ei, nici 
picioarele ei. 

Țugulea cu ai săi sta pe o măgură și se uita 
înspre locul de unde trebuiau să vie cei trimişi 
să aducă apă. Când, vede pe fată. Unde venea, 
măre, venea ca vântul. Omul nu se vedea, nu se 
auzea. Atunci zise săgetătorului celui dibaci: 

- Ia te uită, fârtate, de vezi ce face megiașul 
nostru. 

— Doarme cu sforăitele, răspunse acesta, cu 
capul pe o căpățână de cal mort și uscată. 

Unde întinde arcul, dădu drumul săgeţii, și 
tranc! drept în căpăţâna de cal lovi, de sări cât 
colo de sub capul omului. Acesta odată sări în 
sus, și ia pe fată de unde nu e. 

Umplu urcioarele numaidecât. Apoi ca 
gândul porni sărind câte zece conace dodată; 
ajunse pe fată tocmai la poarta palatului și, 
trecând pe lângă dânsa, îi sparse și urcioarele cu 
pietrele de la picioarele lui. 

Când duse urcioarele sus la împăratul, acesta 
întrebă: 

— Dară fata unde a rămas? 

- Vine pe urmă, îi răspunse Ţugulea. 

Ajungând și fata și mergând și dânsa la 


împăratul îi spuse toată șiritenia. 

Împăratul toată noaptea n-a putut să doarmă, 
frământându-se de gânduri. A doua zi, unul din 
sfetnici, care știa păsul împăratului, veni și-i 
spuse ce să mai zică lui Țugulea să mai facă. 
Plăcu împăratului sfatul și, chemându-l, îi zise: 

- Tuguleo, mi-ai făcut tot ce ţi-am poruncit, 
încă o slujbă mai cer de la tine și apoi pace. 

- Porunceşte mai degrabă, împărate, căci 
poate să se supere împăratul ce m-a trimis de 
atâta zăbavă, şi aceasta n-aş voi-o nici în ruptul 
capului. 

— Să-mi faci să nască într-o noapte 50 de 
femei sterpe! 

- Ce mai treabă! zise Ţugulea. Să se aducă 
numaidecât la faţa locului. 

Porunci împăratul de aduse cincizeci de 
femei și le-a băgat pe fiecare în câte o cămară. 
Țugulea ridică ochii către vrăjitor și zise: 

- Arată, Învăţatule, ce poate toiagul tău cel 
plin de vrăji. 

- Putea împăratul să dea porunci mai grele 
de făcut; aceasta este jucărie, răspunse el. 

Și intrând în camările femeilor, bomboni la 
fiecare câte ceva din gură, și pe fiecare le lovi 
ușor cu toiagul pe spinare, apoi ieși. Una după 


alta ele născură până dimineaţă. 

Când veni împăratul a doua zi și auzi 
orăcăitul copiilor de-i împuiase urechile, se luă 
cu mâinile de păr și plecă îndată. Când să 
pâșească pragul porţii de la aceste case, ca să se 
ducă la palatul lui, vrăjitorul îl atinse și pe 
dânsul cu toiagul, și îndată se pomeni cu câţiva 
boboci de rață măcăind după dânsul. 

Râseră și împărăteasa și sfetnicii când văzură 
pe împăratul cu bobocii după dânsul. 

Iară el se spăimântă de poznele ce făcuse 
Țugulea și, nemaicutezând să-i mai dea vreo 
poruncă, otărî să-i dea fata. 

După ce se pregătiră tot ce trebuia de drum, 
Țugulea luă pe fata împăratului și porni, 
petrecându-i împăratul cu toată sila lui, cu 
trâmbiţe și cu buciume, cu tobe și cu surle până 
afară din cetate. 

Și luându-și ziua bună de la împăratul, 
Ţugulea își cătă de drum, lăsând pe fiecare din 
megiașii săi pe la locurile de pe unde îi luase. 

Mergând el, băgă de seamă că fata 
împăratului stririlor era tristă. Iară dacă o 
întrebă care să fie pricina de stă tristă, ea îi 
răspunse: 

— Sunt în stare să-mi fac seamă singură, daca 


voi cădea în mâna împăratului celui ce te-a 
trimis pe tine, și nu m-ăi lua tu. 

Îi plăcu lui Ţugulea vorbele astea și îi 
merseră tocmai la inimă. N-avea însă ce face. 
Trebuia să se ţie de cuvântul ce dase celui ce l-a 
trimis. 

Pe drum văzu un vultur. Ţugulea trase o 
săgeată din tolbă, o așeză la arc şi îl luă la ochi. 
Vulturul îi zise: 

- Nu da, Tugulea viteazu, că mult bine ţi-oi 
prinde când vei fi în nevoie și te vei gândi la 
mine. 

Țugulea îl lăsă şi plecă înainte. Ajungând 
într-o pădure mare și înnoptând, a mas acolo. 
Făcu un foc mare şi se puse a se odihni. Când 
fata, dodată, strigă speriată: 

— Ursul! 

Țugulea, de unde şedea și începuse a aţipi 
lângă foc, o dată sări drept în sus, puse mâna pe 
arc și pe paloș; cum văzu ursul, îl luă la cătare 
cu o săgeată. Ursul însă stătu locului și începu a 
striga: 

- Nu mă omorî, [ugulea viteazul, ci mai bine 
scoate-mi steapul ce mi-a intrat în labă, că mult 
bine ţi-oi prinde şi eu când vei fi vrodată în 
nevoie și te vei gândi la mine. 


Ţugulea se opri, iară după ce veni ursul la 
dânsul, se căzni până ce îi scoase steapul, apoi îl 
legă la bubă și ursul plecă mormăind de unde a 
venit. 

A doua zi, pornind dis-de-dimineaţă, a mers 
toată ziua. Când era însă pe la scăpătatul 
soarelui, ajunse și el la împăratul ce-l trimisese. 
Cum ajunse, îi înfățișă pe fata împăratului 
stririlor. 

Împăratul, cum văzu pe Țugulea, intră în 
grozile morţii. El îl credea pierit. 

Apoi priimi cu mare cinste pe fată și-i pregăti 
pentru dormit cămara unde dormea mă-sa. Lui 
Țugulea îi dete şi luă o cămară în palaturile 
împărătești. Apoi spuse împăratului tot ce păți 
până ce îi aduse fata. 

Peste noapte, împăratul ţinu sfat. El zise 
sfetnicilor săi: 

- Ce socotiți, boieri dumneavoastră, să facem 
cu Țugulea ăsta? Fl ne-a scăpat de neaga-reaua 
aia de zmeoaică și de ai săi. Acum nu care 
cumva să-i vie poftă să şi domnească? Și atunci, 
ce ne facem noi? O să se verse sânge peste 
sânge și când, în cele de pe urmă, tot el, pare- 
mi-se, o să biruiască. 

— Nu te teme, împărate, zise sfetnicul cel 


pizmătăreţ, ne curățăm noi de el, numai să 
poruncești cuiva să-l otrăvească, ori să-l puie 
bine. 

- Ce stai dumneata de vorbești? zise alt 
sfetnic; cu otravă se răsplătește cel ce a făcut 
atâtea slujbe și ne-a scăpat de nevoia ce era pe 
capul nostru? 

— Ai dreptate, răspunse un al treilea sfetnic; 
eu dau cu părerea că cinste împărătească să se 
dea lui Ţugulea și să se așeze în trebile 
împărăției cele mai înalte, să se rădice la rangul 
de boier din doisprezece. 

Mai ziseră unii una, alţii alta, dar nicicum nu 
se înțelegeau, din pricina pizmătărețului de 
boier. 

— Eu socotesc, răspunse împăratul tăindu-le 
cuvântul, că ar fi cu dreptul ca el să ia de 
nevastă pe fata împăratului stririlor ce o aduse 
acum; căci el și-a pus viaţa în primejdie de a 
adus-o. Deși îmi place prea mult de mi se scurg 
ochii după o așa bucăţică gingașă, dară mă 
lipsesc de un așa odor și-l las pe seamă cui mi l- 
a adus. Apoi, după ce îl voi dărui împărăteşte 
pentru slujbele ce a făcut mie și locuitorilor 
împărăției mele, să-l poftesc a se duce la ţara 
lui. Astfel putem scuti pe biată sărăcime de 


vărsarea de sânge, căci nu crez eu ca un viteaz 
ca dânsul să se cerce a se atinge de drepturile 
mele rămase de la moși, de la strămoși. Numai 
să întrebăm și pe fată, daca vrea să-l ia de 
bărbat. 

— Înţelepțește ai grăit, împărate, răspunseră 
cea mai mare parte din sfetnici, și judecata 
măriei tale va fi plăcută și lui Dumnezeu. 

A doua zi, împăratul chemă pe Tugulea și pe 
fata de împărat în divanul cel mare, și le spuse 
ce a găsit cu cale Sfatul împărătesc. 

Fata împăratului răspunse: 

- Să-ţi dea Dumnezeu ani mulţi, împărate, și 
să domneşti cu pace. Așa mi se pare și mie a fi 
după dreptate. Eu însămi era să ţi-o spui, daca 
n-ai fi voit să cunoşti. Când o împărăție are 
parte de un stăpânitor așa de drept și 
nepărtinitor, ferice de noroadele din împărăţia 
aceea. 

- Văzui și eu, împărate, o judecată dreaptă în 
viaţa mea, zise și Ţugulea. Şi fiindcă tu îmi dai 
fericirea, braţul meu este închinat împărăției 
tale. Când va cădea vro pacoste pe capul 
norodului tău, gândeşte-te că este pe lume un 
Ţugulea care va fi gata a-şi vărsa sângele pentru 
tine și pentru ţara ta. 


Apoi Tugulea, după ce priimi și daruri 
împărătești, peste câteva zile porni cu logodnica 
lui, gândul fiindu-i să meargă a-și mai vedea 
părinţii. Şi într-acolo și porni. 

Când a plecat Țugulea de la curtea 
împărătească, împăratul cu ai lui l-a petrecut cu 
cinste împărătească până la hotar. Și 
despărțindu-se, își luară ziua bună unii de la 
alții. 

Fata și Tugulea parcă zbura, iar nu mergea, 
de bucurie că le împlinise Dumnezeu dorința. Şi 
mergând, ajunseră la locul de întâlnire cu fraţii 
săi, pe când soarele era în cruci. 

Când văzură fraţii pe Ţugulea cu o logodnică 
mai frumoasă decât florile și mai albă decât 
spuma laptelui, îi puseră gând rău. Până a nu se 
culca, ei se furișară de Ţugulea, se dară mai cât 
colea și începură a plănui, cum să facă să se 
scape de el. 

— Noi acum o să fim de râs în sat, pe lângă 
fratele nostru, zise cel mijlociu. 

- Să răpunem pe Ţugulea, zise fratele cel mai 
mare. Tu să-i iei calul și eu nevasta. 

Cum plănuiră, așa și făcură. 

Peste noapte se sculară și cu o mână 
tremurândă taie pe Țugulea, îi ia fata și calul și 


o rup d-a fuga; și fugi, și fugi, până ce, când se 
crepa de ziuă, era aproape de satul lor. 

Fata unde se puse pe un plâns de nu o putură 
mângâia cu nici un chip. 

- Noi suntem înţeleși, îi ziseră fraţii. Să ştii că 
te omorâm și pe tine, daca ne vei spune că noi 
am ucis pe Ţugulea. 

Ajunseră la părinţii lor. 

Când auziră părinţii lui Ţugulea că a fost ucis 
într-o bătaie cu niște zmei, după cum îi spuseră 
fraţii, plângeau și lemnele și pietrele de mila 
lor. Nu puteau ei face să li se usuce lacrămile de 
la ochi, ferească Dumnezeu. Și se tânguiau și se 
boceau, de nu se mai puteau astâmpăra. 

Fata plângea și ea, biet, înfundat, căci nu 
cuteza să dea grai din gura ei. 

Țugulea scăpase cu o scânteie de viaţă, căci 
fraţii nu-l omorâse de tot. Când a fost dat ei cu 
sabia, le-a tremurat mâna de frică și nu i-a 
retezat capul. El, viindu-și niţel în simţiri, și 
neputându-se scula, a început a geme de durere 
și urgie, mai cu seamă când văzu că nu era 
lângă dânsul nici fata, nici calul. 

Și gândindu-se la triștea lui şi la biata fată 
pentru care nu știa ce o să paţă și ea din mâna 
fraţilor lui, își aduse aminte de vultur și de urs. 


Nu trecu mult şi se pomeni cu vulturul la 
capul lui. Şi pe când îi spunea ce păţi, odată se 
auzi prin pădure glasul ursului: mor! mor! mor! 

Venea, nene, ursul, de duduia pădurea, 
trosnea uscăturile pe unde călca și răpăia 
ramurile pe unde trecea. 

Vulturul cât p-aci era s-o ia la sănătoasa, dară 
dacă văzu că și ursul vine în ajutorul lui 
Țugulea, se lăsă din zbor iarăși lângă dânsul. 

Abia mai putu Ţugulea să spună și ursului ce 
păţi. Apoi cu grai stins ceru nițică apă. Vulturul 
se repezi la fântână și-i aduse apă în gușă. Până 
atunci zise ursului să-i pipăie ranele, fiindcă el 
nu e cârnic, și să-i aşeze toate oscioarele la locul 
lor, de vor fi zdrobite. 

Cum îi aduse apă, Ţugulea bău. Ursul zise 
vulturului: 

- Ce vom face acum și noi pentru 
binefăcătorul nostru, ca să nu-l lăsăm să moară? 

— Să-mi cauţi două citurele, răspunse 
vulturul, să mi le legi de picioare, și mă voi 
duce ca gândul să aduc leacuri pentru Ţugulea 
de la apa Iordanului, unde sunt două fântâni cu 
apă vie şi apă moartă, căci și el ne-a făcut atâta 
bine. 

Căută ursul citurelele, le legă de picioarele 


vulturului și acesta zbură ca vântul înspre apa 
Iordanului și se întoarse ca gândul. 

Ursul nu se mișcă de la capul lui Ţugulea. 

Cum veni vulturul, turnă ursul apă moartă 
peste toate ranele și se închegă carnea, turnă 
apoi de două, trei ori, apă vie și se vindecă 
Ţugulea de toate metehnele, rămâind cum l-a 
făcut mă-sa, sănătos şi întreg. 

Văzându-se Ţugulea voinic ca și mai-nainte, 
mulțumi vulturului și ursului, apoi le zise: 

— Eu văz că m-aţi iubit mai mult decât fraţii 
mei. Nu mai am nimic pe lume acum. De azi 
încolo voi trăi cu voi ca niște frați. 

- Priimim bucuroși, răspunse vulturul. Dară 
cum vei putea trăi departe de iubita ta și de 
şoimuleanul tău? 

- Daca nu este cu putință, mai zise Ţugulea, 
să... 

- Să-ţi tai cuvântul cu miere, răspunse ursul; 
dară trebuie să fie cu putință. Vulturul se va 
duce ca ștafetar, să afle ce este pe la fraţii tăi. 
Eu voi şedea cu tine și, când va fi vreme cu 
prilej, vei merge să-ţi iei soţia şi, de voiești, vom 
conceni și pe fraţii tăi. 

- Bune sunt poveţele astea, adause Ţugulea. 

Se duse vulturul, află toate întâmplările și se 


întoarse de spuse lui Ţugulea ca să facă ce o 
face mai curând, căci pe fată o silesc toţi cu 
totul să ia de bărbat pe unul din fraţi, cu gând 
că Ţugulea este mort. 

Cum auzi Ţugulea, porni cu tovarășii lui, 
vulturul și ursul, și peste câteva zile ajunseră 
aproape de casa lor. Aşteptară până înseră și se 
duseră pe-ntunerecl în curte. 

Intrând în curte, ursul începu să mormăie. 
Fraţii ieșiră afară speriați și se luă după urs, 
ursul coti și se întoarse lângă Tugulea. 

Între acestea, fata îi luă armele de unde le 
pusese fraţii și întâmpină pe Tugulea cu ele. 
Iară vulturul se repezi la coșar, unde era calul 
lui Ţugulea care tot nicheza, îi dezlegă căpăstrul 
cu ciocul, și el veni lângă stăpânu-său. 

Ursul și vulturul își luară ziua bună după ce-l 
văzură înarmat şi plecară zicându-i să se 
păzească a nu cădea în capcană. 

După plecarea lor, Ţugulea intră în casă, la 
părinți. Ei nu-l mai cunoșteau. Dară fata, cu 
lacrămile șuroaie pe obraz, le povesti adevărata 
istorie a omorârei lui Ţugulea. 

Fraţii lui Ţugulea adunase pe toți megiașii, 
zicând că a intrat ursul în sat. Când veniră și 
văzură pe Ţugulea, rămaseră ca bătuţi de 


Dumnezeu. 

Calul lui Țugulea sări și-i omorî pe amândoi 
cu picioarele, apoi veni lângă stăpânul lui cel 
adevărat, lăcrimă și îi linse mâinile. 

Când auziră megiaşii faptele cele proclete ale 
fraţilor lui, ziseră că urgia lui Dumnezeu a căzut 
peste dânșii, omorându-i calul. 

Tocmai istorisea părinților lui tot ce păţise în 
pribegia lui Tugulea, când deodată se auzi un 
zgomot în curte. 

leșiră să vază ce este. Ce gândiţi că mi-au 
văzut? 

O ceată de ostași. Căpetenia ostașilor 
descălecă, se apropie și-i dădu niște cărți 
împărăteşti. 

Împăratul stririlor murise. Această carte ce-i 
aduse era adiata împăratului. Căci bolnav fiind 
pe patul morţii, l-a fost întrebat sfetnicii şi 
gloatele pe cine lasă împărat, pentru că n-avea 
alți copii. 

Împăratul le-a fost răspuns că mai vrednic nu 
cunoaște pe nimeni decât pe Ţugulea. Atunci s-a 
scris adiata, s-a iscălit de împărat și de toată 
obștea. 

A doua zi, Țugulea a pornit la împărăţia lui 
cu soţia și părinţii săi. Cum ajunse acolo, veni 


ştire că este ales de împărat și la cetatea ce o 
scăpase din urgia zmeoaicei, a fetelor și a 
ginerilor ei. Pasămite murise și împăratul d- 
acolo și nici el n-avea urmași. 

Apoi Tugulea, unind amândouă împărăţiile, 
se cunună cu fata, iubita lui, și făcu o nuntă de 
se duse vestea peste tot pământul și rămase de 
povestit la urmașii urmașilor lor. 

Și domniră până ce Dumnezeu voi cu ei. lară 
eu: 

Încălecai pe un lemn, 

La bine să vă îndemn; 

Încălecai pe un cocoș 

Să vă spui la moș pe groș. 


Copiii văduvului și iepurele, 
vulpea, lupul și ursul 


A fost odată ca niciodată etc. 

A fost odată un om. El avea o fată și un băiat. 
Și rămâind văduv de muma copiilor, îl îndemnă 
ariciul să se însoare a doua oară. Neveste-sei îi 
sta aceşti copilași ca sarea în ochi. Nu era 
dimineaţă, nu era seară, nu era clipă lăsată de la 
Dumnezeu să nu-i amărască. Când îi ciomăgea, 
când îi cicălea și când îi da tutulor răilor 
gonindu-i. 

Copiii, biet, ca copiii, nu știau ce să facă, ce 
să dreagă, ca să umble după placul ei, dară în 
deşert. Nu mai aveau zi albă, căci ea se ţinea 
mereu de câra lor. Într-o zi, ea zise bărbatului 
ei: 

- Mă bărbate, de nu ţi-ei lua copiii să-i duci 
undeva în pustietate, ca să-i prăpădești, eu 
pâine cu sare de pe un taler cu tine nu mai 


mănânc. 

— Da bine, fa nevastă, cum să prăpădesc eu 
așa bunătate de copilași? Şi unde să-i duc? 

- Nu știu eu d-alde astea. Să faci ce zic eu, ori 
mai multe nu. 

Ce era să facă bietul om? Să nu o asculte, îi 
era că i se risipește casa și își pierde rostul. Să o 
asculte, îi era milă de copii. După ce-l mai 
ciocmăni muierea o toană, puse în gând să-i 
facă voia, căci limbuţia nevestei îl scoase afară 
din ţâţâni. 

Se sculă, deci, de dimineaţă, își luă copiii și 
plecară împreună cu vorba că merge la lemne. 
Fata, ca una ce era și mai mare decât băiatul, 
luă în șorţ vro doi pumni de mălai și presără pe 
drum, până în pădure, Aci daca ajunseră, tatăl 
lor le făcu focul, apoi le zise: 

- Iată, copii, v-am făcut focul; staţi aici și vă 
încălziți, că eu mă duc ia, cât colea, să tai nițele 
lemne, și când mă voi întoarce am să vă aduc 
mere. 

— Bine, tătuţă, răspunseră copiii, numai să nu 
zăboveşti mult, căci ne este frică singuri. 

— Fiţi pe pace din partea asta. 

Zise şi plecă. El se opri la o depărtare cât 
arunci cu o zburătură de țandără, și se sui într- 


un copaci și legă un căpătâi de scândură de 
vârful copaciului. De câte ori bătea vântul 
scândura se lovea, iar copiii ziceau: 

— Auzi, tata taie lemne. 

El însă se întoarse la nevastă, și îi spuse ceea 
ce făcuse. Iara dacă se făcu seară, puseră masa 
şi mâncară. Mai rămâindu-le niște fărămituri, îi 
zise nevasta: 

- Unde or fi copiii tăi, bărbate? Ar putea să 
mănânce și ei ceea ce ne-a rămas. 

— lată-ne aci și noi, iată-ne aci. 

Și ieşiră de după coșul bordeiului și mâncară. 

După ce se sculă tatăl copiilor, vitrega întrebă 
pe copii cum a nemerit de s-au întors. Iară fata 
îi povesti tot ce făcuse, și cum se ascunseseră 
după coș, daca ajunseră acasă, de frică să nu-i 
bată. 

Pasămite ei se luase după dâra de mălai ce o 
presărase fata, când merseră în pădure. 

Mai trecu, ce mai trecu, și strigoaica de 
vitregă iară se ţinu de câra bărbatului său ca să- 
şi prăpădească copiii. 

Și neavând ce-și face capului, tatăl își luă 
copiii și plecă cu dânșii iarăși în pădure. 

Fata voi să ia și de astă dată mălai, dară nu 
mai găsi; se duse la vatră să ia cenușă, dară 


vitrega o lovi cu vătraiul peste mână. 

Ajungând în pădure, tatăl lor le făcu focul, și 
îi lăsă acolo ca să se ducă să taie lemne. Și s-a 
cam mai dus, și dus a fost, căci pe la dânșii nu 
se mai întoarse. 

Așteptară ce aşteptară, și daca văzură copiii 
că tatăl lor nu se mai întoarce, o luară și ei 
înspre partea încotro se duse el, ca să-l caute. Și 
negăsindu-l orbăcăiră și ei prin pădure până în 
seară. Băiatul, mai mic fiind, începu să 
scâncească de osteneală și de foame. Fata se 
văicărea și ea că nu știa ce să-i dea de mâncare 
şi unde să se aciuieze. 

Umblau ce umblau, și iarăși se întorceau la 
focul unde îi lăsase tatăl lor. Băiatul scâncea 
mereu, că era rupt de osteneală. Amurgul dase 
peste dânșii nemâncațţi și neodihniți. 

Atunci fata, ca să împace pe copil, să-l facă a 
adormi cu gândul la mâncare și să nu mai 
plângă, băgă în spuza focului o baligă de vacă 
ce găsi pe-acolo, prin pădure, şi zise fratelui său 
celui mai mic: 

- Taci cu dada, băieţelul dadei, că uite am 
pus turta în foc să se coacă. Până atunci pune 
capul ici în poala dadei și trage un somnuleţ 
bun. 


Băiatul crezu pe soru-sa și tăcu. Într-acestea 
iată că se pomenese cu un unchiaș. 

- Bună vremea, nepoților, le zise. 

- Mulţumim dumitale, moșicule, îi răspunde 
fata. 

- Dară ce aveţi acolo în foc? 

— Ce să avem, tată moşule, iaca am pus o 
baligă de vacă ca să împac copilul ăsta, care 
este rupt de osteneală și pocâltit de foame. 

Și după ce mai șezu niţel, zise moșul să o 
scoată din spuză că s-o fi copt. Fata se supuse; 
dară cam cu îndoială. Când ce să vedeţi d- 
voastră? scoase o pâine albă ca faţa lui 
Dumnezeu. 

Pasămite moșul acela era chiar Dumnezeu, 
fără însă să știe fata ceva despre asta. 

Văzând fata o astfel de minune se spăimântă. 
Vezi că știa ce pusese ea acolo, și acum iaca ce 
scoase. 

Se puseră cu toţii și mâncară. Mâncau mereu 
şi pâinea nu se mai sfârșea. 

Apoi moșul luă o viță de păr din capul fetei, 
făcu laţuri și un arculeţ și, dându-le băiatului, le 
zise: 

- Acum aveţi pâine. Cu astea prindeţi 
păsărele ca să aveți ce mânca. 


- Mulţumim, tată moșule, mulțumim, 
răspunseră amândoi deodată. 

Apoi moșul învăţă pe băiat cum să se 
întrebuinţeze cu laţurile și cu arcul, îi lăsă acolo 
şi el se făcu nevăzut. 

De aci înainte băiatul umbla prin pădure și 
prindea păsări; iară soru-sa le gătea și aveau de 
mâncare. 

Ei se făcuseră mari și li se urâse a mai mâna 
prin scorburi și prin hățișuri. Ar fi voit să aibă și 
ei un locșor să puie capul pe căpătâi. 

Umblând băiatul în vânat, într-una din zile 
întâlni un iepure. El întinse arcul să-l săgeteze. 
Dară iepurele îi zise: 

- Nu mă săgeta, voinicule, că ţi-oi da un pui 
de al meu carele îţi va fi de mare folos. 

Băiatul ascultă pe iepure și îi luă puiul. Merse 
mai înainte și se întâlni cu vulpea. Ea îi zise ca 
şi iepurele, și îi luă un pui. Mai merse ce merse, 
şi întâlnindu-se cu lupul, îi luă și lui un pui, căci 
îl ascultase și nu-l săgetase. Asemenea făcu daca 
se întâlni cu ursul. 

Acum băiatul avea patru fiare, pe care le 
numea căţelușii lui. Se întoarse, deci, la soru-sa, 
cu cățelușii după dânsul şi îngrijea de ei ca de 
un lucru mare. 


Odată, ce-i veni fetii în gând, zise fratelui 
său: 

— Urcă-te, leică, într-un copaci mare și de uită 
în toate părţile, doară de vei vedea ceva așa 
care să semene a sat. 

Căci li se acrise tot umblând încoace și încolo 
prin pădure ca niște haidamaci, urgisiţi de 
Dumnezeu. 

Și se sui băiatul și-l întrebă soru-sa: 

— Vezi, ceva, leică? 

— Nu văz nimic, decât, uite, în partea asta 
încoa drept înainte, mi se alicește albind ceva; 
dară nu știu ce este că nu mi s-alege, fiind prea 
departe. 

— Uite-te bine, îi mai zise fata și să ţii minte 
încotro este, și dă-te jos să mergem drept acolo. 

După ce merseră o zi, iară se sui într-un pom 
nalt, se uită într-acolo și văzu bine că sunt case. 
Și dacă îl întrebă fata, el spuse ceea ce văzu. 

Și plecară şi merse voinicește până ce 
ajunseră drept acolo. Când colo, ce să vază? 
niște palaturi ca de domn: era sălășluința unui 
zmeu,; intrară, dară nu văzură pe nimeni. Atunci 
se pune fata şi scutură, și deretică, și așeză toate 
lucrușoarele pe la locurile lor; apoi găti bucate 
şi se puse la masă și mâncă cu frate-său. Apoi se 


ascunseră într-o cămară. 

Seara, iacă-te că vine și zmeul. Văzu el că nu 
este toate tabără cum lăsase, și începu a zice: 

- Cine mi-a făcut ăst bine să-i fac și eu lui. 

Ei ieşiră de unde erau ascunși, și fata îi 
răspunse: 

- Eu am scuturat şi am dereticat. 

Și aşa bine ce-i păru zmeului, cât nu se poate 
spune. 

Puseră masa, mâncară cu toţii și se culcară. A 
doua zi băiatul își luă căţeii şi plecă la vânat, că 
așa era treaba lui. Asemenea făcu și zmeul. 
Seara când se întoarseră, găsiră mâncărică și 
fierturică gata. Se puseră de îmbucară și se 
veseliră. 

Azi aşa, mâine așa, trecea zilele ca păcatele 
de iute. 

De câtăva vreme zmeul se întorcea de la 
vânătoare înaintea băiatului. Se dedulcise, vezi, 
la vorbă cu fata. Și din vorbă în vorbă, începu a 
mi-ți simți zmeul că îi cam tâcâie inima când se 
dă pe lângă fată, ori când aceasta îi zâmbește și 
îi spune ceva gogleze. El pricepu, hoțomanul, de 
ce nu-l mai trage inima să meargă la vânat, și 
căta fel de fel de pricini ca să rămâie acasă. 

Și tot astfel până ce se îndrăgosti cu fata cum 


se cade. Băiatul îşi căta de treaba lui și nu băga 
de seamă că zmeul începuse a umbla cu șotia. El 
ştia o dreptate, și încolo pace bună. Zmeului și 
fetei începu a li se părea că băiatul le tot sta în 
cale. Ce făceau, ce dregeau, li se părea că tot de 
el se împiedică. Dară el, săracul, nici nu vedea, 
nici nu auzea. El nu lua aminte la șoaptele lor, 
nu se uita la tertipurile și la renghiurile ce-i tot 
juca: ba că a venit prea târziu și, ca să nu treacă 
bucatele din fiert, ei mâncaseră mai nainte, și 
lui îi da, te miră ce; ba că a venit prea devreme 
şi să mai aștepte până să se puie masa; ba că 
una, ba că alta, când se supăra soru-sa pe căţeii 
lui, când zmeul îi căta chiorâș, și multe d-alde 
astea, şi de toate. 

Într-o zi zmeul se vorbi cu sora băiatului ca 
să-l omoare, şi să se scape de el. Zmeul voia să 
se ducă în pădure după dânsul și să-l mănânce. 

— Nu te duce, vai de mine, îi zise ea, că te 
face mici fărâme câinii lui. 

— Apoi cum să facem dară? 

- Lasă că pui eu la cale, și pe urmă îţi spui eu 
ce să faci. 

Și astfel fiind șiritenia, sora băiatului începu 
să se milogească pe lângă frate-său, că îi este 
urât singură acasă. Pentru aceasta îl rugă ca să-i 


lase căţeii să-i ție de urât. Deocamdată frate-său 
nu voi, căci se învățase cu ei. Dară după mai 
multe rugăciuni, i se făcu milă de soru-sa, şi-i 
lăsă căţeii ca să-i ţie de urât. 

Plecând el la vânat fără căţeii lui, soru-sa îi 
luă, îi băgă într-o văgăună de munte, și puse 
împreună cu zmeul un bolovan mare la gura 
văgăunei. Apoi zmeul se luă după dânsul în 
pădure. 

Văzând el pe zmeu de departe că vine necăjit 
şi trăcănit după dânsul, se sui într-un copaci. 
Cum ajunse, zmeul îi zise: 

- Dă-te jos, vrăjmașule, că am să te mănânc. 

— De mâncat, mă vei mânca; dară până una 
alta, dă-mi răgaz să cânt un cântecel de când 
eram tinerel, răspunse băiatul. 

- Ei, aide, hatârul ţi-e mare. Dară cântă mai 
curând, că n-am vreme de pierdut. 

El cântă: 

Uu! N-aude, 

N-a vede, 

Na greul pământului, 

Și uşorul vântului, 

Căţelușii mei, 

Că vă piere stăpânul. 

— Ei acum dă-te jos să te mănânc, zise zmeul. 


- Mai stai niţel, răspunse băiatul, să mai cânt 
un cântecel, şi na opinca asta de o roade până 
atunci. 

El cântă același cântec. Și ca să mai cânte un 
cântec, îi dete încă o opincă. 

Văzând că nu se simte nimic, el îi dete și 
căciula să o roază până ce va cânta și a patra 
oară. 

Ce să vezi d-ta? Când a strigat întâi, a auzit 
iepurele, și zise: 

- Auziţi, fraţilor, se prăpădește stăpânul 
nostru. 

- Taci, urechi de cârpă, îi zise vulpea și-i 
trase o palmă, tu să gândești stăpânului nostru 
aşa? 

Când a strigat a doua oară, a auzit vulpea. 
Zicând ea ce zise și iepurele, lupul i-a tras o 
palmă și i-a răspuns întocmai cum făcuse vulpea 
iepurelui. 

Când a strigat a treia oară, a auzit lupul. Și 
zicând și el ceea ce zisese vulpea, ursul îi trase o 
palmă și lui și îl înfruntă de ce să gândească 
stăpânului așa rău. 

Dară când a strigat a patra oară, auzi și ursul. 
Iepurele începu să se fâțâiască că pe nedrept a 
fost înfruntat. 


— Lasă că ne-om judeca pe urmă, zise ursul, 
acum să vă vedem la lucru. Puneţi mâna toţi cu 
totul să dăm bolovanul la o parte şi să mergem 
într-un suflet să ne scăpăm stăpânul de la pieire. 

Puse iepurele umărul, dară nu se cunoscu 
nimic. Puse și vulpea, și pare că începu să se 
cunoască oarecum că se mișca bolovanul. Puse 
şi lupul umărul și cletină; iară când puse, măre, 
ursul, umărul lui, se dete bolovanul d-a 
rostogolul, și ursul peste el. Și ieșiră cu toţii 
afară. Apoi se sfătuiră a merge ca vântul; iară 
nu ca gândul căci se prăpădesc. 

Băiatul dacă văzu că nu vin căţelușii lui, 
tocmai începuse a se da jos, căci zmeul îl 
înteţise cu îmbiala. Când, unde îmi venea, măre, 
căţelușii, și îmi venea ca vârtejul dus de 
furtună, și într-o clipă ajunseră drept acolo. 
Băiatului îi veni inima la loc, căci o cam 
sfeclise. 

Iară zmeul, daca îi văzu și el se făcu un 
buştean pârlit. 

Cum ajunseră căţeluşii, îi ziseră: 

— Ce poruncești, stăpâne? 

- Vedeţi voi buşteanul ăla pârlit? 

— ÎI vedem. 

- Să mi-l faceţi harta, parta; să mi-l scuturați, 


să mi-l sfâșiați, tot trupul să-i mâncaţi, doar 
inima și ficaţii să-i lăsaţi, că-mi trebuie mie. 

Unde mi se puse, cinstiți boieri, ăi cățeluși pe 
bușteanul cel pârlit şi unde mi ţi-l hărtăniră de 
nu se alese nici praful de dânsul. Într-o clipeală 
de ochi nu mai rămase de dânsul decât inima și 
ficaţii. 

Și dându-se jos din copaci, băiatul făcu o 
frigare, puse inima și ficații zmeului într-însa, și 
o luă d-a spinare. Apoi se întoarse acasă cu 
căţeluși cu tot. 

Daca ajunse acasă, dete frigarea soru-sei să o 
puie la foc ca să se frigă cărnurile. După ce 
începu a se părpăli, băiatul luă frigarea din 
mâna soru-sei, crestă friptura pe de toate părțile 
şi îi dete sare multă. Și puind-o iarăși la foc o 
lăsă să se frigă până ce era cu mustul într-însa. 
Apoi luând frigarea în mână, zise soru-sei: 

— Uită-te, soro, la mine, căci de când te 
cunosc, eu nu ţi-am văzut ochișorii. 

Ea se uită la dânsul. Iară el îi dete cu frigarea 
peste ochi, de o orbi. Şi îi zise: 

— Soru-mea! să plângi până vei umplea cu 
lacrămile tale nouă buti, la cea d-a noua voi 
veni și eu să-ți ajut, și numai atunci să-ţi vie 
ochii la loc. 


O lăsă acolo să-și ispășească păcatele; iară el 
plecă cu căţelușii săi, cântând din caval. Şi se 
duse, și se duse, până ce ieşi din codrul acela 
năprasnicul. Mai merse ce mai merse și dete de 
un sat. Și însetoșînd, se duse la o casă și ceru 
nițică apă. Baba, stăpâna casei, îi zise: 

— N-am, dragul mamei, apă; căci la noi se află 
numai o fântână. În ea este sălașul unui balaur 
mare; şi el lasă să ia apă numai pe cei cei îi 
dăruiesc câte un cap de om. 

— Ad-o vadra, răspunse el, să mă duc eu să 
aduc apă. 

El luă vadra şi se duse la fântână. Luă apă și 
bău, și aduse babei vadra plină. Cum o văzu 
baba o bău toată, căci era friptă de sete. Fa îl 
rugă să-i mai aducă una, și daca îi aduse, o bău 
şi pe aceea. 

— Dumnezeu să priimească, și să te 
norocească, dragul mamei flăcăiaş! îi mai zise 
baba. Și uitasem gustul apei de când n-am mai 
băut. Nu mai rămăsese suflet în mine. P-aci, p- 
aci, era să mă sfârșesc de sete. Mai adu-mi una, 
şi să o găsești pe lumea cealaltă. 

Flăcăul se duse să mai aducă o vadră. Când 
ce să vază? La gura fântânei o fată frumoasă de 
s-o sorbi într-o bărdacă și gingaș îmbrăcată, 


plângea cu lacrămile cât pumnul. 

- De ce plângi și te tânguieşti, fată mare, o 
întrebă el? 

- Cum n-ași plânge și cum nu m-ași tângui, 
când îmi aștept moartea din clipă în clipă? 

— Da de ce să mori, surată? 

- Apoi d-ta nu știi că aici în fântână este un 
balaur mare de șarpe care bântuie omenirea? 

- Am auzit de așa ceva; dară nici nu știu, nici 
n-am văzut, căci eu sunt de pe alte moşii, și 
numai acum am ajuns aici. Dară tu de ce să stai 
aici să te mănânce balaurul? Au doară n-ai 
părinţi? 

- Ba am şi părinţi și tot. Însă la noi este 
obiceiul ca fiecare să dea câte un cap de om 
acestui nesăţios balaur, ca să-i lase să ia apă de 
la fântână, căci numai astă fântână este în 
coprinsul acesta; și acum este rândul nostru să 
dăm om pentru mâncare acestei jivine. Și tata 
numai pe mine mă are; el m-a adus ca să-și facă 
rândul și tata este împăratul locului acestuia. 

Lui i se făcu milă de dânsa și îi zise: 

- Nu te teme, fetico, de nimeni, căci sunt și 
eu pe aici. Eşti cu mine. 

— Câţi voinici ca d-alde tine, şi încă și mai 
chipeși, și mai țanțoşi decât tine, mai răpuse 


astă fiară blestemată. 

- Să mă bizui și eu; şi de m-o răpune și pe 
mine, atâta jaf în ciuperci, căci n-are cine să 
plângă după mine, adară doară de căţelușii mei, 
daca mă vor lăsa și ei să mă prăpădesc. 

- Du-te, voinicule, de-ți scapă măcar viaţa ta, 
căci stând aici, amândoi, pierim. 

— Ce semne are balaurul când iese afară? 

- Începe a urla fântâna. 

- Bine. Ia caută-mi tu mai bine niţel în cap și, 
când vei auzi urletul să mă scoli, de voi fi 
adormit; dară nu care cumva să umbli în tolba 
mea cu săgețile. 

Și puse capul în poala fetei, şi îndată adormi, 
ca și când l-ar fi lovit cineva cu muchea securei 
în cap. 

Fata nu se putu ţine și umblă la uneltele lui 
şi-i perdu o săgeţică de care punea el în 
arculețul lui. Și auzind fântâna că începe a urla, 
ea se temu de a-l scula, ca să n-o dojenească că 
i-a călcat vorba. Și unde începu a plânge cu foc 
şi cu pârjol, de ţi se rupea inima de mila ei. Şi 
picând o lacrimă de ale ei pe obrazul lui, el o 
dată sări drept în sus, zicând: 

— Ce fu oare aceea ce pică pe obrazul meu că 
m-a fript în ficaţi? 


— Lacrămile mele, îi răspunse fata. A început 
să urle puţul. 

Atunci flăcăul își luă arculeţul în mână. Și 
ducându-se la gura fântânei, odată răcni: 

— leşi mai curând afară, fiară spurcată! 

- Ce ai cu mine, voinicule, răspunse șarpele, 
că te lăsai să iei apă cât voiși. 

— Ieși, dihanie urâtă, cu mine să te lupți. 

- Eu n-am nimic cu tine, du-te într-ale tale și 
dă-mi pace să-mi făptuiesc treburile mele, după 
învoiala ce am eu cu oamenii locului acestuia, și 
după cum m-a lăsat pe mine Dumnezeu. 

Atunci băiatul nici una, nici două, întinse 
arcul și zburând săgeata, luă o limbă balaurului; 
căci avea nouă limbi acea jiganie. Și ieșind 
șarpele se luă la luptă cu dânsul. Îi juca limbile 
în gură ca fulgerul și le arunca asupra băiatului, 
de să-l prăpădească. Iară el mai trase o săgeată, 
şi-i mai luă o limbă, și încă una, și iară una, 
până ce îi săgetă opt limbi. Când să puie și a 
noua săgeată, ia-o de unde nu e. Se repezi iute 
şi luă fetii din cap un ac, îl puse la arc, și cu el 
luă și limba a noua a balaurului. Și curse din 
fiară niște sânge negru și mohorât și cu o 
duhoare de-ţi era scârbă. Se mai zvârcoli ce se 
mai zvârcoli dihania, și rămase bumbenă. 


Și cerând batista de la fată, legă limbile într- 
însa și plecă cântând din caval, cu căţeii după 
dânsul. 

Îl strigă fata, îl chemă, şi daca văzu că nu se 
întoarce, se uită cu jind după dânsul. Apoi se 
puse de iznoavă pe plâns. 

Văzând tatăl fetei că se întârzie timpul, și 
crezând că balaurul îi va fi mâncat fata, trimise 
un ţigan cu vadra să aducă apă. Ţiganul fiind la 
bucătărie, avea un cuţit mare la brâu. 

Daca ajunse la fântână, se sperie, bahniţa, 
văzând fata vie nevătămată, iară pe balaur mort 
într-un băltac de sânge cât pe colo de mare. 
Apoi viindu-și niţel în fire, și încredinţându-se 
că şarpele e mort, ce-i da lui dracul în gând, că- 
şi scoase cuțitul din teacă și începu a mi-ţi 
cresta pe șarpe și cruciș și curmeziș, până ce îl 
făcu ciopăţi, ciopăţi, și se umplu de sânge de sus 
până jos. Așa plin, ca un parlagiu de la zahana, 
se întoarse fuga la împăratul şi spuse că a făcut 
o izbândă mare, că omorâse, adică, pe șarpele 
ce-i bântui împărăţia și-i scăpase și fata de la 
moarte. 

Împăratului nu prea îi venea să crează 
spusele ţiganului, dară după ce-i aduse fata și o 
văzu, crezu. 


Fata spuse că altul l-a omorât, dară ţiganul 
striga în gura mare că el a făcut acea vitejie și 
cerea să-i dea fata de soție, căci așa zisese 
împăratul, că cine i-o scăpa fata de la moarte, a 
lui soţie să fie. 

Fata nu vrea nici în ruptul capului să ia pe 
țigan de bărbat. Atunci se uită prin butia roții 
înspre partea în care plecase voinicul cu 
cățelușii lui și-l văzu, și-l arătă și tatălui său. 

Împăratul trimise numaidecât după dânsul 
olăcari, îl ajunse și-l rugară să se întoarcă că 
voiește împăratul să-l vază și să-i vorbească. 

El se mai împotrivi niţel. Dar, dacă văzu că-l 
înteţesc cu rugăciunile, se înduplecă și se 
întoarse. 

Cum îl văzu împăratul, îi zise: 

— Flăcăule, tu mi-ai scăpat fata de la moarte? 

— Eu, împărate. 

- Minte, împărate, zise și țiganul. 

- Putere-ai tu, voinicule, să ne dovedești, că 
tu eşti acela ce a ucis fiara spurcată? 

— Limbile chiar ale dihanii ar putea să 
mărturisească, răspunse el. 

Atunci scoase batista şi-i arătă limbile. 

- Aceasta este batista mea, tată, îi zise și fata. 
Eu i-am dat-o de a pus limbile într-însa. 


Ţiganul o sfeclise. El rămase ca trăsnit din 
cer, când văzu limbile. 

Împăratul trimise de aduse căpăţâna 
balaurului. Și căutând văzură toți cei de faţă că 
ea n-avea limbi. 

Împăratul hotărî ca pe fată să o ia de soție 
voinicul carele a ucis balaurul, iară pe ţigan 
porunci de-l legă de coadele a doi cai 
neînvăţaţi, și dându-le drumul l-a rupt în două. 

Apoi făcu o nuntă d-alea înfricoșatele. Așa 
nuntă ș-așa veselie mai rar. 

Iară el daca se văzu în bine, își aduse aminte 
şi de păcătoasa de soru-sa. Nu trecu mult de la 
cununie, și se duse cu căţeii după dânsul să o 
caute și să o mântuiască și pe dânsa. O găsi deci 
plângându-și păcatele. Umpluse opt buţi de 
lacrimi. EI îi ajută la butia a noua și o umplu și 
pe aceasta. Apoi spălându-se ea pe obraz și pe 
ochi cu amestecătura aceasta de lacrimi, îi veni 
văzul. 

Ea însă tot cu gândul dracului. Cum se făcu 
cu lumini îi zise: 

- Frate, este mult timp de când nu ţi-am mai 
căutat în cap. Pune capul ici în poala dadei, şi 
mai trage un somnișor, ca să ne mai aducem 
aminte din copilărie. 


— Că bine zici, soro. la să mai uităm 
necazurile. 

Și puse capul şi adormi. Soru-sa atunci îi 
înfipse un os din oasele zmeului după urechi, și 
îndată muri fratele său. Apoi luându-i trupul, îl 
băgă într-un butoi, îl înfundă bine și îl dete pe 
gârlă. 

Căţeii cum simţiră că li s-a răpus stăpânul, se 
puseră pe un chiloman de-ţi venea să-ți iei 
lumea în cap. Iară lupul începu a alerga cu 
nasul în vânt în toate părțile până îi dete de 
urmă. Și se luară cu toţii după dânsul pe 
marginea gârlei până îl dete apa mai (la) mal. 
Ursul se aţinea mereu, până îi veni bine, se 
repezi în apă, luă butoiul în braţe, ieși cu dânsul 
la uscat şi trântindu-l o dată, se sparse. Scoaseră 
trupul stăpânului lor din butoi și începură să-l 
plângă. 

Stând ei acolo și plângând, iată că vine o 
coţofană și tot jucând şi fâțâind din coadă, 
zicea: 

- Caţa, caţa! să prindeţi o coţofană faură, 
dară nu pe mine, ci alta ca mine; să-i rupeţi 
gâtu în două, și să picaţi trei picături de sânge 
peste mortăciunea ce o plângeţi, și va învia. 

Dară vulpea cea șireată și răspunse: 


- Ce zici, tu, ce zici? ia dă-te mai încoace şi 
mai spune o dată, că n-auz bine. 

Coțofana se dete mai aproape și tot juca. Şi 
când era să mai zică încă o dată, haţ! pune 
vulpea ghiara pe dânsa și o prinde. 

Și rupându-i gâtul, pică trei picături de sânge 
peste stăpânul lor și învie. 

— Of! Doamne! greu somn mai dormii, zise el. 

- Puteai tu să dormi mult și bine, daca nu 
eram noi. 

El spuse că nu ştie ce are de îl doare după 
ureche. 

Ursul se uită, și văzând osul zmeului, puse 
gura și supse rana până ce ieși osul, apoi începu 
a linge, și linse, și linse, până ce se închise și se 
vindecă. Se spălă pe ochi, și luându-și cavalul 
plecă cu căţelușii după dânsul și ajunse la 
soțioara lui care îl aștepta cu inima sărită. 

Trimise slujitori împărătești de aduse pe soru- 
sa. Și adunând pe judecătorii cei mari, tot boieri 
din doisprezece, merse de se jelui, și ceru să 
facă judecată dreaptă între el și soru-sa. Boierii 
găsiră cu cale ca ea cu moarte să se omoare. 
Iară împăratul se coborî atunci din scaunul 
împărăției şi puse pe ginere-său, fiindcă văzu și 
el acum că era viteaz, drept și milos ca un 


împărat bun. 
Iară eu încălecai etc. 


Fata moșului cea cuminte 


A fost odată ca niciodată etc. 

A fost odată un om bătrân care avea o fată 
mare, de se dusese vestea în lume de vrednicia 
ei. Moșneagul (unchiașul) se căsători de a doua 
oară cu o babă, care avea și ea o fată mare. 

Baba, însă, punea pe fata unchiașului la toate 
greutăţile casei; iar fata ei se clocise de ședere. 

Biata fata unchiașului torcea, ţesea, făcea 
pâine, mătura și scutura fără să zică nici pis! 
dară baba punea parte fetei sale, și pâra la 
unchiaș pe fiica lui și o tot ocăra. 

Nu era ziuliță lăsată de Dumnezeu să nu se 
certe cu el, ca să-și gonească copila, și-i zicea: 

- Daca nu-ți vei duce fata de aici, pâine și 
sare pe un taler cu tine nu mai mănânc. 

Bietul om se cam codea; dară baba într-o 
noapte turnă apă pe vatră și stinse focul ce-l 
învălise fata unchiașului de cu seară. 

A doua zi, dis-de-dimineaţă, se scoală fata să 


facă focul, fiindcă tot pe ea cădea păcatele; dară 
foc nu mai găsi în vatră. 

Atunci, de frică să nu o ocărască mumă-sa 
cea vitregă, se urcă pe bordei, se uită în toate 
părțile, doară va vedea încotrova vreo zară de 
foc, ca să se ducă să ceară măcar un cărbune; 
dară nu se văzu nicăiri ceea ce căuta ea. Când, 
tocmai când era să se dea jos, zări spre răsărit 
abia licărind o mititică vâlvotaie; se coborî de 
pe acoperiș și o luă într-acolo. 

Se duse, se duse și la foc nu mai ajunse; dară 
în drumul ei întâlni o grădină părăginită, care o 
strigă zicându-i: 

- Fată mare, fată mare! vino de-mi curăță 
pomii ce mi-au mai rămas de omizi; și, când t-ei 
întoarce, ți-oi da poame coapte să mănânci. 

Se apucă fata de lucru numaidecât și cum 
isprăvi, îndată plecă. 

Mai încolo dete peste un puț, care îi strigă: 

- Fată mare, fată mare! vino de mă sleiește, 
că ţi-oi da apă rece, să te răcorești când t-ei 
întoarce. 

Data slei puţul și plecă înainte. 

Merse ce merse și dete peste un cuptor, care-i 
strigă și acesta: 

- Fată mare, fată mare! vino de mă lipeşte și 


mă şterge de cenușe, şi, când t-ei întoarce, îţi 
voi da azimă caldă. 

Fata lipi și șterse cuptorul și-și căută de 
drum. 

Mai merse niţel și dete peste o căscioară, și 
bătu la poartă. 

— Cine e acolo? îi zise dinăuntru; daca e om 
bun să intre, daca nu, să nu vie, căci am o 
căţelușe cu dinţii de fier şi cu măselele de oțel, 
și-l face mici fărâmi. 

— Om bun, răspunse fata. 

După ce intră, fiindu-i frică de mumă-sa 
vitregă să nu o bată dacă se va întoarce acasă, 
pentru că întârziase, întrebă daca nu cumva are 
trebuinţă de o slujnică. Sânta Vinerea, care 
locuia înăuntru și care priimi pe fată, îi 
răspunse că are trebuință de o asemenea fată; ea 
rămase acolo. 

Mai întâi îi spuse că treaba ce are să facă 
dimineaţa este să dea de mâncare puilor ce-i 
avea în curte, însă mâncarea să fie nici caldă, 
nici rece; apoi să scuture și să deretice pân casă. 
Iară maica Sânta Vinerea plecă la biserică. Fata 
făcu tot, precum îi poruncise. 

Când veni acasă, Sânta Vinerea întrebă de 
puii ei, carii erau balauri, șerpi, nevăstuici, 


ciuhurezi, șopârle, năpârci și gușteri, cum le-a 
dat mâncarea, și toți răspunseră că n-a fost 
băgat de seamă daca a lipsit ea de acasă; așa de 
bine au fost căutaţi. 

Intră în casă maica Sânta Vineri şi văzu toate 
lucrurile așezate la locul lor și rămase foarte 
mulțumită. 

După câtva timp, zise fata: 

— Maică Sântă Vinere, mi s-a făcut dor de 
părinţi, fă bine şi-mi dă voie să mă duc. 

— Du-te, fata mea; dară mai-nainte caută-mi 
în cap, și să vezi că o să curgă o apă pe 
dinaintea casei și o să aducă fel de fel de cutii, 
de tronuri și de lăzi; pe care din ele îţi vei alege, 
aceea să fie simbria ta. 

Se așezară și îndată văzu curgând apa de 
care-i spusese, şi pe dânsa veni niște lăzi și 
tronuri prea frumoase. 

Fata se gândi că, daca va lua o ladă d-ale 
frumoasele, slujba ei nu făcea atâta, și mai 
aşteptă până mai văzu că vena o cutie mică și 
necioplită; atunci ea zise: 

— Maică Sântă Vinere, iată că mi-am ales 
lucru pe cât face slujba mea. 

- a-l, fata mea, daca n-ai voit să-ţi alegi 
altceva mai frumos, și du-te cu Dumnezeu. 


Fata unchiașului își luă ziua bună, plecă cu 
cutia la supţioară și, întorcându-se pe la cuptor, 
căpătă o azimă caldă, și trecând pe la puț, bău 
apă rece de se răcori; iară când ajuse la grădină, 
mâncă poame coapte. 

Fata ajunse acasă şi găsi pe tată-său zdrobit 
la inimă de mâhnire; îi spuse tot ce a făcut și 
deschise cutia. Dar ce să vază înăuntru? 
Mărgăritare, pietre nestemate, mărgele, ie 
numai cu fluturi de aur și catrenţe de mătase. 

Baba și fiică-sa pizmuia pe fata moșului; iară 
lui îi creştea inima de bucurie. 

Baba trimise și ea pe fie-sa, să facă ce făcuse 
fata unchiașului. Se duse, se duse și fata babei, 
şi ajunse la grădina care o chemă și pe dânsa ca 
să o curețe; dar ea răspunse: 

— Da' ce! nebună sunt eu să-mi zgârii mâinile 
prin tine? 

O lăsă şi porni mai departe, sosi până la puț, 
şi daca o chemă puţul, ea îi răspunse și lui: 

- Da' ce! am mâncat laur ca să mă ostenesc 
eu cu tine până să te sleiesc? 

Și plecă mai departe și se duse până ce dete și 
peste cuptor, care o strigă ca şi pe fata 
unchiașului; ea îi zise și lui: 

- Da! ce-am văzut să-mi murdăresc 


mânușițele și să mă vâr pân tine? 

Și plecă înainte, până ce ajunse și ea tot la 
Sânta Vinerea. 

Acolo fu întrebată ca și fata unchiașului și 
priimită în slujbă, apoi maica Sânta Vinerea îi 
zise şi ei să facă ceea ce zisese și fetei 
moşneagului, şi plecă la biserică. 

Când veni Sânta Vinerea acasă, toate 
lighioanele, cu gâturile întinse, se plânseră că li 
s-au opărit gâtlejurile; intră în casă și văzu o 
arababură de nu-i mai da nimeni de căpătâi. 

În cele din urmă, zise fata cea leneşe: 

— Maică Sântă Vinere, mi s-a făcut dor de 
părinţi, dă-mi dreptul meu, căci mi s-a urât aci, 
să mă duc acasă. 

— Du-te, fata mea, răspunse Sânta Vinerea, 
dară mai așteaptă niţeluș, că o să treacă o apă 
dinaintea portiţei, aducând fel de fel de lucruri; 
pe care ţi-o plăcea ca s-o iei, alege; iară până 
atunci să-mi cauţi în cap. 

N-apucă să puie mâinile în capul ei și se 
repezi de luă de pe gârlă lada cea mai mare și 
mai frumoasă ce văzu. Sânta Vinere îi zise: 

- Deoarece ţi-ai ales astă ladă, ia-o; dară să 
nu o deschizi până acasă; și când o vei deschide, 
să fii numai cu mumă-ta singură în casă, ca să 


nu vază nimeni ce e într-însa. 

Fata luă lada și plecă. 

Când se întoarse pe la cuptor, văzu azime 
calde, se cercă să ia și nu putu; ea nu mai putea 
răbda de foame. Pe la puț trecu cu jind, că nu-i 
dete măcar o picătură de apă, ca să se 
răcorească; iară când trecu pe la grădină, îi lăsa 
gura apă și nu putu nici să se umbrească puţin 
de arşița soarelui. 

Ajungând acasă obidată de osteneală și 
flămândă, n-avu răbdare, ci chemă pe mumă-sa 
la o parte şi-i zise să facă pe unchiaș și pe fie-sa 
să iasă afară. 

Cum rămase singurele, deschise lada; dar ce 
ieși d-acolo? balauri, șerpi, și câte lighioni toate, 
cărora le arsese gâtlejurile când le dase de 
mâncare; și îndată le sfâșiară şi le mâncară. 

Tot satul se spăimântă de întâmplarea asta; și 
fiecare om băgă de seamă că asta vine de la 
răsplătirea dumnezeiască. Fata moșneagului 
însă se căsători cu un flăcău din cei mai frumoși 
ai satului, care o ceru de la tată-său și o luă de 
soţie. 

Mare veselie se făcu în sat la nunta lor, și 
trăiesc în fericire până în ziua de azi. Cine nu 
crede să facă bine să se uite împrejur, și va 


vedea multe de aceste case. 
Iar eu încălecai p-o șea etc. 


Fata de împărat și fiul 
văduvei 


A fost odată ca niciodată etc. 

A fost odată un împărat foarte bogat și 
puternic. Acest împărat avea un fecior și o fată. 
Întâmplându-se să-i moară feciorul, îl îngropă 
cu mare cinste și alai ca pe un împărat. Când fu 
a duce mortul la biserică, fata împăratului ceru 
a merge și dânsa să-l petreacă. Așa de păzită era 
fata aceasta de tată-său, încât până atunci nici 
soarele nu-i văzuse fețișoara, nici vântul nu-i 
bătuse părișorul. Ea se îmbrăcă în negru și-și 
lăsă părul despletit (pe) spate, și așa merse de 
petrecu pe frate-său la groapă. Și așa gătită îi 
şedea și mai bine decât altminteri. Căci, nu e 
vorba ea era foarte frumoasă. Crinii și viorelele 
rămăseseră pe jos și nici la degetul cel mic al ei 
nu le punea. 

Când o văzu așa de gingașă și de plăpândă, 


rămase cu ochii zgâiți la dânsa. Şi așa de 
puţintică şi drăgălașe mai era, încât s-o sorbi 
într-un pahar cu apă. Lumea uitase și mort și tot 
uitându-se la dânsa. Atunci veni un vântișor lin 
şi ușor, de-i resfiră pletele; iară ea simţi că un 
fior rece i se strecoară prin inimă. 

Cum, cum, îngropară mortul și toată lumea se 
întoarse acasă. 

Tot pe atunci în cetatea aceea se afla o 
văduvă săracă. Ea avea un fiu. El era de treabă, 
smerit și sfiicios ca o fată mare. Toţi feciorii de 
boieri aveau pizmă pe dânsul și-i puseseră gând 
rău. Nu-i găsea însă nici o pricină, ca să puie 
mâna pe dânsul. Fiul văduvei întrecuse pe toţi 
boierii și împărații la boi și la stat. El era arătos 
nevoie mare. Ai fi pus ochii pe dânsul d-ar fi 
fost într-o mie. Ş-apoi era dulce la cuvântare. 
Curgea graiul din gura lui ca mierea. Nu se mai 
sătura cineva de dânsul ascultându-l. 

De la moartea fratelui său, fata nu se prea 
simţea bine. Ba c-o fi una, ba c-o fi alta, ba c-o 
fi deochi, ba c-o fi săgetătură, și toate 
descântătoresele și vracii nu-i putură da de leac. 

Mă-sa băgă de seamă că fie-sa era 
însărcinată. În zadar se jura fata că nu știe la 
sufletul ei nimic cu prihană. Cine să o crează? 


Burta o da de gol. Ea însă nu spunea minciuni, 
se pomenise și ea așa. D-apoi când află tată-său 
că fie-sa are să fie mumă, fără să fi pus 
pirostriile pe cap? se făcu foc și pârjol. Nu mai 
ascultă nici rugăciuni, nici nimic. A se 
dezvinovăţi înaintea lui nu era cu putință. 
Porunci deci ca numaidecât să se adune Sfatul 
împărăției în taină, ca să otărască pedeapsa ce 
s-ar cuveni fie-sei pentru o așa nelegiuire și ca 
să se spele rușinea ce adusese ea părului 
cărunţit al tatălui său. 

Sfatul împărăției găsi cu cale că spre a se 
spăla o așa grozavă necinste, fata cu moarte să 
se omoare. Unii ziceau ca să se arză de vie. Alţii 
ca să-i scoaţă ochii și să se gonească în 
pustietăți spre a fi mâncată de fiare sălbatice. 
Alţii iară ziceau ca să i se lege o piatră de gât și 
să se dea pe Dunăre. 

Tocmai pe atunci, din păcate, iată că și 
feciorul văduvei trecea pe acolo în treaba lui. 
Cum îl văzură boierii, numaidecât se învoiră, și 
hotărârea fu gata, cam ce, adică, să facă cu fata 
împăratului. 

Toţi fură într-o glăsuire ca fata să se dea 
pierzării. Însă ca una ce este fată de împărat, și 
ca una ce trebuie să fi săvârșit nelegiuirea cu un 


om, carele și acela trebuie să piară, acel om să 
fie fiul văduvei, deoarece fata nu vrea să spuie 
pe adevăratul nelegiuit, și pentru că Sfatul 
împărăției nu poate să-l ghicească. Cum 
hotărâră, așa și făcură. 

Împăratul porunci, şi numaidecât se aduse un 
boloboc mare; puse de-l smoli și, băgând într- 
însul pe fata de împărat cu fiul văduvei, porunci 
de înfundă bolobocul bine, și îl dete pe Dunăre. 

Pe când însă dogarii înfundau bolobocul, una 
din roabele fetei de împărat, mai miloasă la 
inimă, se strecură prin calabalâc şi le dete pe 
sub ascuns o copaie de mere, două azime și un 
fedeleș cu apă. Noroc că nu o văzu nimeni. 

Se duse butoiul pe Dunăre trei zile și trei 
nopți, fără a se opri undeva. Merindea din butoi 
se isprăvise. Biata fată își plângea nevinovăția 
cu niște graiuri de-ţi rupea băierile inimei, iară 
bietul băiat, și el nevinovat ca și dânsa, o 
mângâia și nu o lăsa să-și piarză nădejdea de la 
Dumnezeu. Când, ce să vezi dumneata? A patra 
zi, dis-de-dimineaţă, bolobocul se loveşte de un 
buștean și se sparge. Pasămite bolobocul 
ajunsese la margine, adus fiind de talazurile 
Dunării, şi-l ciocni de bușteanul pe care tot apa 
îl dase la margine. 


leșiră deci la uscat dosădiţii de ei, și dară 
mulțumiră lui Dumnezeu că le-a scăpat zilele, 
şi-i făcură să mai vază o dată lumina. 

Apucară pe o potecă și intrară într-un bunget 
de pădure. Aci o luară apoi pe o pârtie, și 
merse, și merse, până ce văzu că se deschide o 
poieniţă. În astă poieniță dete de nişte case 
foarte frumoase, bătătura cărora era câmpul cu 
florile. Toate lucrurile în această casă erau cu 
şart. Nimic nu lipsea. Toate catrafusele își aveau 
vătaful lor și nimic nu era nerostit. Când voiai 
ceva, era destul numai să poruncești și îndată se 
făcea. Aci era în adevăr: pune-te masă, ridică-te 
masă. 

Trecură mulţi ani de la această întâmplare. 
Împăratul își uitase de fiica sa. Fata de împărat 
şi fiul văduvei se învoiseră și se însoţiseră. Nici 
unul din amândoi nu s-a căit mai în urmă 
pentru aceasta. Vezi că el în viaţa lui nu 
alunecase până atunci, era curat, cum îl făcuse 
mă-sa; și pe fata împăratului o găsise acasă. 
Copilul cu care era însărcinată fata când o goni 
tată-său se născu, și se făcuse un băiat de să nu 
te înduri de el. Iară ei petrecând bine, își 
uitaseră de necazurile cele trecute. Puterea lui 
Dumnezeu îi ocrotea și-i ferea de rele. Atâta 


numai că p-acolo nu se vedea nici pui de om. 
Parc-ar fi fost la sfârșitul pământului. 

Într-una din zile, împăratul, tatăl fetei, plecă 
la vânătoare. El se încumese a răzbi mai 
înăuntru pădurei decât altă dată. Și, din vânat 
în vânat, el se rătăci. Orbăcăi în sus, căută în jos 
şi peste poteca pe care să iasă la lumină nu 
putea să dea. Se luase de gânduri. Când, iacă dă 
în poieniţa cu casele. Văzu și casele. El se 
minună când văzu așa casă frumoasă într-o 
astfel de sălbăticime de pădure. De voie, de 
nevoie, trebui să se ducă acolo, căci ochii nu-i 
dase în geană de nu știu cât timp. 

Mai întâi își trimise sluga care nu se 
despărțise de dânsul nici cât ai scăpăra. El se 
întoarse și spuse împăratului că este priimit a 
găzdui acolo cu dragă inimă. Intrând împăratul, 
își trimise sluga la bucătărie să-i frigă două 
potârnichi din cele ce vânase el. După ce așeză 
potârnichile în frigare și le puse la foc, acolo le 
uită: căci ce văzu și auzi îl buimăcise. 

Toate lucruşoarele vorbeau în casa aceea, 
până şi oalele și vătraiul. 

La vatra aceea erau două oale puse la foc. 
Aceste oale se certau. Sluga împăratului auzi cu 
urechile sale cum se ciorovăiau aceste oale. 


— Fă buzato, dă-te la o parte că tu ai fiert 
destul. 

- Ba, dă-te tu mai la o parte, scurto ce ești, că 
au fiert și maţele din tine. 

Și căscând gura la dânsele, sluga uită și 
potârniche și tot. Când se deșteptă sluga 
împăratului, friptura se făcuse scrum. 

Se bocea biet și se tânguia de-i plângeai de 
milă. 

Fata împăratului îl linişti spuindu-i că o să 
roage pe împăratul să-l ierte pentru această 
greşeală. 

Apoi trimise și pofti pe împăratul în casa cea 
mare. Aci, stând de vorbă, stăpânul casei 
porunci să se puie masa. Rămase împăratul 
stâlpit când văzu masa viind singură, talerele, 
lingurile şi celelalte tacâmuri cu vătaşii lor și le 
așezau careși pre unde. Veniră bucatele și 
mâncară. După ce sfârșiră de mâncat ședeau la 
vorbă, când în loc de a se strânge masa, văzură 
că lingurile încep a sălta pe masă. Vătaful le 
suduia, dară ele nu ascultau de cuvântul lui. 
Împăratul nu băgă de seamă, căci vorbea cu fiul 
gazdei, un copilandru dezgheţat și sfătos, de te 
trăgea inima să stai cu dânsul de vorbă. 

Atunci gazda, ca să facă pace, zise: 


— Nu se poate ca împăratul să fi făcut o 
asemenea faptă. 

— Că n-are la cine altul să fie, răspunse 
vătaful lingurilor. Trebuie să-l căutăm. 

— Nu mai trăncăni, îi mai zise gazda. Aide, 
ridică masa și te cară de aci. 

Auzind împăratul cele ce se vorbiră, ceru să 
fie căutat, ca să-și iasă din bănuială, căci el nu 
se ştia vinovat. 

Atunci, trăgându-i încălțămintea, îi căzu 
lingura pe care o căutau din cizma împăratului. 

Pasămite gazda se vorbise cu vătaful 
lingurilor ca să-i joace renghiul ăsta. 

Împăratul se făcu ca sfecla de roşu de ruşinea 
ce păţi și zise încâlcindu-se de ciudă: 

- Arată-ţi, Doamne, minunea ta! Nu știu la 
sufletul meu de nici un furt. N-am băgat eu 
lingura în cizmă. 

- Cum nu știi dumneata, zise şi gazda, despre 
lingură, asemenea nu ştiu nici eu până în ziua 
de azi cu cine am făcut copilașul ăsta. 

Atunci, cunoscându-se, se îmbrăţișară și se 
iertară unul pe altul. 

Fata de împărat mulţumi apoi împăratului că 
i-a dat Dumnezeu în gând de a pus în boloboc 
împreună cu dânsa pe junele cu care ea s-a 


însoțit mai pe urmă; căci el s-a îndrăgostit de 
dânsa, a iubit-o și a îngrijit-o ca pe o soţie 
credincioasă. 

Împăratul nu știa cum s-o mai mângâie, 
cunoscându-i nevinovăția. Lăudă și pe soțul ei 
pentru buna sa purtare de grije, și cu toţii 
împreună se întoarseră la scaunul împărăției, 
dând mărire lui Dumnezeu că nevinovăția a ieșit 
dasupra ca untul de lemn. 

Iară eu încălecai p-o şea etc. 


Cele trei rodii aurite 


A fost odată ca niciodată etc. 

A fost odată un împărat, și avea un fecior; 
acesta, șezând la fereastră, vede o babă bătrână, 
care venea cu tivga să ia apă de la fântână. Ce-i 
vine lui, ia o piatră și aruncând-o către fântână, 
nemerește drept în tivgă, și aceasta se sparge; 
baba, care simţise de unde venise piatra își 
auncă ochii la fereastra împăratului și vede pe 
fiul de împărat făcând haz; atunci baba zise: 

- Până nu vei găsi cele trei rodii aurite, să nu 
te însori, dragul mamii; și se întoarse acasă 
tristă și fără tivgă și fără apă. 

Fiul de împărat, auzind acest blestem, stătu, 
şi după ce se gândi mult timp la rodiile aurite, 
se aprinse dorinţa în el de a le vedea și de a le 
avea; deci se duse la tată-său și-i zise: 

— Tată, să-mi faci trei rânduri de haine de 
fier, căci am să fac o călătorie mare. 

Și toată silința ce puse împăratul a opri pe 


fiul său de la aceasta, fu în zadar. 

Daca văzu și văzu că nu-l poate opri, porunci 
şi numaidecât i se și făcu hainele; după ce le 
luă, fiul împăratului încălecă și plecă. 

Un an de zile trecuse de când călătorea; 
ajunsese prin pustietăți nelocuite de oameni, și 
tot rătăcind în sus și în jos, două rânduri de 
haine se rupseră și le lepădase. Neştiind ce să 
facă, hotărî a mai merge câtva, și daca nu va 
putea descoperi nimic, să se întoarcă. 

Abia mai făcu câţiva pași și iată că zări o 
colibă. Se repezi într-acolo iute ca săgeata și 
îndată și ajunse. Când, o mătușă sihastră, cum îl 
văzu, Îi şi zise: 

- Da bine, flăcăule, cum ai ajuns p-aici pe 
unde nu se vede pasăre cu aripioare, dar 
încămite om cu picioare? 

— Mamă, zise fiul de împărat, caut cele trei 
rodii aurite; nu știi d-ta încotro se pot afla? 

- Nu știu, dragul mamii, nici n-am auzit până 
acum de așa minune, dară poate soru-mea să 
ştie, care șade puţin mai departe de aici; de ai 
curaj să mai mergi, poţi să o întrebi pe dânsa. 

N-așteptă să-i zică de două ori, și o tuli într- 
acolo repede și merse, și merse, cale lungă 
neumblată, până ce dete de o altă colibă, de 


unde asemenea ieşi o mătușă sihastră, și mai 
bătrână, și mai scofălcită, care şi ea îi zise: 

— Cum ai ajuns p-aici, om cu picioare, pe 
unde unde nu vine nici pasări cu aripioare? 

- Mamă, zise fiul împăratului, caut cele trei 
rodii aurite, și dorinţa de a le avea m-a adus p- 
aici, nu știi d-ta încotro se află? 

La auzirea acestor vorbe, bătrâna începu să 
plângă, apoi îi răspunse: 

— Am avut și eu un fecior, care auzise despre 
acele blestemate rodii, și care, tot umblând 
după ele, într-una din zile se întoarse șchiop și 
în cele din urmă își rupse și capul pentru ele; 
daca aș fi știut atunci, dragul mamii, cum să le 
găsească cineva fără primejdie, nu-mi pierdeam 
copilașul. 

Cum auzi flăcăul nostru, începu a se ruga să-i 
spuie cum să facă să le ia, iară bătrâna îl 
povăţui cum să umble și cum să se poarte, și 
daca va izbuti, l-a jurat pe tinerețele lui ca să se 
întoarcă tot pe acolo, ca să-i arate și ei acele 
rodii, după care s-a prăpădit fiul său. 

După ce i-a făgăduit că se va întoarce, i-a 
mulțumit pentru sfaturile cele bune ce a priimit 
de la dânsa, și ca o nălucă pieri dinaintea ei, 
când, după o călătorie încă d-o săptămână și 


mai bine, văzu un balaur cu o buză în cer și cu 
alta în pământ. Îndată ce ajunse la dânsul îi 
zise: 

- Bună ziua, frate, și trecu înainte. 

Iar balaurul îi răspunse: 

— Noroc bun, frate. 

Ajunse apoi la o fântână, mucegăită și plină 
de nămol: el se apucă îndată de curăți și 
primeni apa din fântână și-şi căută de drum 
până dete de nişte porţi încuiate, pline de praf și 
de păianjeni; curăți acei păianjeni, scutură 
praful, dete poarta de perete și trecu înainte. În 
drumul său întâlni o brutăreasă care ștergea un 
cuptor cu ţâţele sale; cum o văzu, îi dete bună 
ziua, și tăindu-și o bucată din haina sa, îi zise: 

-Ține asta, leiculiţă, de șterge cuptorul. 

Iară ea, luând-o, îi mulţumi. 

La spatele cuptorului, fiul împăratului văzu o 
grădină ca un rai, în care se rătăci câtva timp. 

În cele de pe urmă văzu cele trei rodii cum 
atârna de o cracă în pom; îşi făcu curaj, scoase 
cuțitașul și tăie crăculița de care erau atârnate, 
şi o tuli d-a fuga înapoi. 

N-apucă să facă zece pași și toată grădina 
începu să tipe și să cheme în ajutor pe 
brutăreasă, porțile, fântâna și pe balaur. 


- Ba aia-i vorbă, răspunse brutăreasa, că de 
când sunt urgisită a sta aci, nu s-a îndurat 
nimeni să vie a mă scuti de arsătura de toate 
zilele. 

- Că alt gând n-am, răspunseră porţile, că de 
când suntem făcute, n-a venit nimeni să ne mai 
scuture, să ne deschiză, de înțelenisem așa. 

- Ba să ne iertaţi, zice fântâna, că de când 
sunt făcută, mână de om n-a venit să-mi curețe 
apele, încât ajunsesem a mă împuți. 

- Ba că chiar, răspunse și balaurul, că de 
când sunt osândit a sta cu gura căscată și cu 
ochii sticliți la stele, nimeni nu mi-a dat măcar o 
bună ziua, şi să-mi zică frate. Acest om ne-a 
scăpat de urgia ce era pe noi, și ne vom căuta 
de treabă. 

Fiul împăratului, care făcuse întocmai cum îl 
învățase bătrâna, se întoarse pe la dânsa și după 
ce-i mulţumi și-i dete și ei câte ceva, plecă să se 
întoarcă la împărăţia tatălui său. 

Pe drum, ce-i veni lui, văzând că nu mai 
poate răbda, scoase cuţitașul și tăie una din 
rodii, ca să guste și să se încredinţeze de 
bunătatea lor. Când, ce să vezi? Deodată iese 
din rodie o fată, ca o zână de frumoasă, și 
îndată începu a striga cu glas mângâios: 


— Apă, apă, că mor. 

Întoarse fiul împăratului ochii în toate părţile 
să vază apă; dară geaba, apă nu era, iară fata 
căzu și muri; p-aci era să cază și el, dară se ţinu. 

Tot mergând el, nu putu să ţie până să nu 
guste dintr-o rodie și scoase cuţitașul de tăie 
încă una; deodată, iese și dintr-însa o fată ca o 
zână, şi moare ca și cea dintâi, fiindcă n-avu apă 
să-i dea. 

Mâhnit de ciudata întâmplare, mergea către 
împărăţia tatălui său cu rodia care îi mai 
rămăsese, și se uita la dânsa ca la un cireș copt; 
şi merse până ajunse la o câmpie frumoasă pe 
unde începu a cunoaşte urme de oameni. Aici îi 
mai veni inima la loc, şi se puse jos să se 
odihnească niţel. Gândul lui nu se lua de la 
rodii și de la fetele cele frumoase ce muriseră; și 
tot gândindu-se se aprinse în el dorința de a 
gusta din rodia pe care o mai avea, încât 
nemaiputându-se ţine, otărî să o taie şi pe 
aceasta, dară temându-se să nu i se întâmple ca 
şi cu celelalte, căută o fântână, luă apă în 
căciulă, și acolo, la umbra unui copaci mare, 
tăie și rodia care îi mai rămăsese, când ce să 
vezi? unde ieși o fată ca soarele de frumoasă, și 
cu părul de aur. 


— Apă! apă! strigă ea. 

Și el îi dete de bău și o stropi cu apă, și așa 
scăpă fata cu viaţă. 

Fiul împăratului îi da târcoale, și se tot 
minuna de frumuseţea și de gingăşia ei. Apoi o 
luă de mână și îi zise: 

— Soţie să-mi fii și ea priimi. 

El nu voi să o ducă pe jos acasă la tată-său, 
ca să nu ostenească, fiindcă o vedea că era 
puţintică la trup încât ar fi băut-o într-un pahar 
de apă, și așa de subțirică de parcă era trasă 
prin inel. 

El o povăţui să se urce în pomul de lângă 
fântână, și îi zise să-l aștepte acolo până se va 
întoarce de la tatăl său cu cară împărătești și cu 
călăreţi, ca să o ia, fiindcă el cunoscuse locurile 
că nu mai este așa departe. 

Fata cea frumoasă zise copaciului să se lase 
jos, şi el se lăsă, apoi se puse în el și se ridică. 
Fiul împăratului rămase cu gura căscată 
uitându-se la ea și la minunea cum de se lăsase 
şi se ridicase copaciul, apoi, rupând-o d-a fuga, 
să te păzești, pârleo, că îi sfârâia călcâiele de 
iute ce se ducea. 

Nu trecu mult de când se duse fiul de 
împărat, și o fată de ţigan veni să ia apă din 


fântână, dar când văzu chipul care strălucea în 
apă, crezu că e al ei, și, spărgând ulciorul, se 
întoarse fuga la mumă-sa: 

- Nu mă mai duc la apă, zise ea, o frumuseţe 
ca a mea nu aduce apă. 

— Du-te la apă, arapino, ce tot spui astfel de 
fleacuri, îi zise măsa, arătându-i coceanul 
măturei. 

Ea se duse şi iară se întoarse, ca și întâi, fără 
ispravă și tot cu astfel de vorbe. 

Mă-sa înțelese că acolo nu e lucru curat și îi 
dete un ac vrăjit să-l ţie în păr, și o învăţă ce să 
facă cu el la întâmplare de ar da peste cineva p- 
acolo, și o trimise iară. 

Țiganca, cum ajunse la fântână, cătă în sus și 
văzu de unde venea în fântână acel chip 
îngeresc. 

— Suie-mă și pe mine acolo, rogu-te, zise 
tiganca, uitându-se galeș către zâna 
frumuseţilor. 

Iară fata cu părul de aur zise copaciului de se 
lăsă, luă pe ţigancă ca să-i ţie de urât, și 
copaciul se ridică la loc. 

Stând ele la vorbă, ţiganca se linguși și rugă 
pe fată, ca de voiește să doarmă niţel, să puie 
capul în poala ei, și ea îi va căuta în cap. 


Fata se înduplecă și se puse cu capul în poala 
țigancei, și, când era să o fure somnul, țiganca îi 
înfipse acul otrăvit în cap, iară fata se făcu o 
păsărică cu totul și cu totul de aur, și începu a 
zbura de colo până colo, pân crăcile pomului. 

Atunci ţiganca zise: 

— Ah! fată de lele ce mi-ai fost, cum mi-ai 
scăpat, eu socoteam că dormi, dară, fie, tu n-o 
să-mi scapi, îți viu eu ţie de hac. 

Nu trecu multe zile și iaca și fiul de împărat 
cu oaste și călăreți și cu cară împărătești veni ca 
s-o ridice; iară ţiganca, cum îl văzu, îi zise: 

- Da bine, împărate m-ai lăsat să te aştept 
atâta, încât soarele mi-a ars fețișoara și vântul 
mi-a bătut perișorul. 

Împăratul, cum o văzu, rămase la îndoială și 
nu-i venea să crează că ea este zâna pe care o 
lăsase el acolo. 

Dară, după vorbele ce-i zise, pare că ar fi 
crezut, și deci se înduplecă și o luă. 

Nu știu cum, nu știu ce fel, dară parcă-i 
spunea inima că n-o să fie ea; în sfârşit, daca nu 
văzu pe altcineva, plecă cu ea, şi nu ştia cum să 
facă să nu crează tată-său că spunsese minciuni. 

Când ajunse la curtea împărătească, le ieși 
împăratul înainte, și rămase înmărmurit când 


văzu în loc de zâna frumuseţelor, cu faţa ca 
soarele și cu părul de aur, pe o arapină neagră 
ca fundul căldărei. Și măcar că fiul său îl 
încredința că soarele îi arsese feţișoara și vântul 
îi bătuse perișorul, împăratului tot nu-i venea să 
crează. Însă n-avu ce face; de bine, de rău îi 
puse într-o parte a palatului și tot amâna 
cununiile. 

D-a doua zi chiar, în grădina împărătească, în 
toate dimineţile, venea o păsărică și cânta cu 
dor de-ţi rupea inima; apoi striga cât îi lua gura: 

- Grădinar! Doarme împăratul? 

- Doarme, îi răspundea grădinarul. 

- Să doarmă somn dulce și mai dulce, de pe 
căpătâi să s-aridice, adăoga păsărica. Dară 
cioroaica de împărăteasă doarme? 

- Doarme, îi răspundea. 

— Să doarmă somnul de urgie, de acum până- 
n vecie. 

Și pe care pom se punea de cânta, pe loc se și 
usca. 

Grădinarul spuse împăratului toată șiretenia 
cu pasărea și cum se usucă pomii pe care se 
punea ea de cânta. Împăratul se luă de gânduri. 

Mai toți pomii din grădină se uscară în câteva 
zile, mai rămăsese unul. Atunci împăratul 


porunci să pună pe fiecare crăculiță câte un laţ, 
şi așa se și făcu; iară a doua zi, în revărsat de 
zori, veni la împăratul cu pasărea de aur care 
dedese în laţ. Împăratul porunci de-i făcu o 
colivie cu totul și cu totul de aur, puse pasărea 
în ea și, de dragul ei, o ţinea pe fereastra lui. 

Țiganca, cum auzi de istoria cu pasărea, îi 
trecu un fier ars prin inimă. Se făcu bolnavă, 
mitui pe toţi vracii cari spuseră împăratului că 
până nu va tăia pasărea de aur și să dea 
împărătesei să mănânce din ea, nu se va 
însănătoși. 

Plin de scârbă împăratul nu se putea învoi la 
asta, dară, după rugăciunea fiului său, o dete; 
rămase însă nemângâiat și din ce în ce ura mai 
mult pe ţigancă. 

Luară, deci, pasărea și o tăiaseră, o fierseră și 
o duse împărătesei; iară ea, după ce se prefăcu 
că se însănătoșește, începu a se găti de cununie. 

Din sângele păsărelei crescu la fereastra 
împăratului un brad înalt și frumos, și era o 
minune cum de într-o noapte crescuse așa de 
mare și falnic. Împăratul chemă pre grădinar şi-i 
porunci să aibă cea mai marei îngrijire de acel 
pom. Iară ţiganca, cum auzi, n-avu odihnă și-i 
puse gând rău. Pricepuse, drăcoaica, că încă nu 


scăpase cu totul şi cu totul de primejdie. 

Se făcu iară bolnavă, mitui iară pe vraci, cari 
spuseră împăratului că până nu va tăia bradul 
să-l fiarbă şi cu apa aceea să-i facă baie, nu va 
trece împărătesei. 

Împăratul se supără până la suflet, văzând că 
logodnica fiului său e piază rea, fiindcă de când 
a venit ea, n-a avut parte de nici un lucru ce i-a 
fost lui drag. 

Lăsă să taie și bradul ca să nu mai aibă nici 
un cuvânt a-l mai supăra cineva cu ceva, și se 
hotărî ca de aci înainte să nu mai facă pe voia 
nimănui, daca ar mai da peste ceva care să-i 
placă. 

Pe când tăia bradul, la care toată lumea se 
uita cu jind, o bătrână cerșetoare se opri și ea să 
privească lângă cealaltă lume, și când vru să 
plece, luă cu dânsa o surcea ce căzuse de la o 
țandără a bradului și o duse acasă. Băgă însă de 
seamă că era un ac înfipt în surcea,; ea îl scoase; 
şi fiindcă surceaua era oarecum măricică și lată 
o făcu capac la oala care o avea şi ea după 
sufletul ei. 

A doua zi plecă în prosteală ca totdauna; dară 
când se întoarse acasă, rămase încremenită 
văzând coliba măturată și deretecată de-ţi era 


dragă inima să privești. 

Nu înţelegea baba ce minune să fie asta, 
adică cine să fi venit să-i facă ei astfel de bine. 

Câteva zile urmă tot astfel; în sfârșit hotărî să 
pândească, doară va da peste cel ce-i deretecă 
şi-i pune toate alea la rânduiala lor pân colibă și 
așa și făcu. Într-o zi după ce plecă, ea se ascunse 
şi, uitându-se pe furiș, pe crăpătura ușii, văzu 
cum din capacul oalei sări o fată mai albă decât 
neaua și cu părul de aur. 

- Cine ești, mamă, zise ea, de îmi faci astfel 
de bine? 

- O fată fără triște, zise ea; daca mă primeşti 
să şez la d-ta, mult bine ţi-oi face și eu dumitale. 

Se învoiră și rămase; ba încă baba se 
mândrea, că așa fată nici în casa împăraţilor nu 
se găsea, frumoasă și vrednică. 

Baba mergea mereu în prosteală, cum 
învățase ea, dară într-o zi îi zise fata să-i 
cumpere din târg pânză și mătase roșie și verde; 
baba, biet, din paralele ce adunase din cerșit, îi 
cumpără. 

Fata își cusu toată istoria pe două sangulii; și 
după ce le isprăvi, zise babei să se ducă cu 
dânsele la împăratul, și când va fi pe tron 
alăturea cu fiul său, sangulia cusută cu verde să 


o pună pe genuchii împăratului; iară cea cusută 
cu roșu pe ai fiului său. 

Baba ascultă și se duse; dară ostașii n-o lăsa 
să intre. Atunci ea făcu zgomot, și împăratul 
porunci să o lase a intra. Ea, cum intră, făcu 
cum îi zisese fata, şi ieşi ca să aștepte să vază 
isprava. 

Cum văzură sanguliile, împăratul și fiu-său 
înțeleseră totul. Porunci să cheme pe logodnica 
împăratului și-i zise: 

— Pentru că o să te faci împărăteasă, trebuie 
să te deprinzi a și judeca pe femei, când 
judecătorii nu se domiresc la câte un lucru. 
Astăzi ni s-a arătat cu plângere o femeie, care 
zise că, având un cocoș de soi, cu mare 
cheltuială a alergat prin ţări de a cumpărat și o 
găină, așijderea de soi; că vecina ei nu s-a 
mulțumit că i-a omorât găina, dară i-a furat și 
cocoșul și l-a dat la o găină d-ale ei, și așa cere 
dreptate. Ce zici despre aceasta? 

- Zic, răspunse bahniţa, după ce se gândi 
puţin, că femeia care a omorât găina și a furat 
cocoșul, cu moarte să se omoare, și cocoșul să se 
întoarcă stăpânului împreună cu găina osânditei 
şi cu ouăle ce va fi făcut. 

— Bine ai judecat, răspunse împăratul. Eu sunt 


femeia cu cocoșul, şi tu ești care l-ai furat; 
gătește-te la osânda care tu însuţi ai găsit-o cu 
cale. 

Țiganca începu a plânge, a se ruga, a se jeli, 
dară toate fură degeaba. O dete pe mâna 
ostaşilor care fără milă îi răsplătiră nelegiuirea 
ce făcuse. 

După aceasta se duseră cu toţii la casa babei, 
şi fiul de împărat cu tată-său înainte ridicară pe 
fată cu toată cinstea; și după ce o aduse la palat, 
îndată îi și cununară, și mare veselie fu în toată 
împărăţia trei zile d-a rândul, pentru că s-a găsit 
vie și nevătămată fata cu părul de aur, după 
care atâta a umblat fiul de împărat, și toți cu 
totul oropsea pe ţigancă când s-a auzit istoria 
nelegiuirilor sale. 

Încălecai p-o şea etc. 


Hotu împărat 


A fost odată ca niciodată etc. 

A fost odată un împărat mare și puternic. 
Abia la vremea cărunteţei dobândi și el un 
copil. Bucuria lui fu nespusă când se văzu și el 
tată, și toată împărăţia lui fu veselă dinpreună 
cu dânsul, căci acest împărat era bun, drept și 
temător de Dumnezeu. Pentru aceasta, el făcu 
mult bine poporului său. Şi toţi într-un gând și 
într-o glăsuire dete mărire Domnului că s-a 
îndurat a le da un moștean al împărăției. 

Acest împărat puse de gând ca pe fiul său să-l 
dea să înveţe toate meseriile și toată 
procopseala cărturarilor. 

Fiul împăratului creștea într-o lună cât alții 
într-un an. Când fu de opt ani, părea că este de 
optsprezece. 

Daca văzu așa, tată-său, împăratul, îl dete la 
carte; după ce învăţă filosofia și citirea pe stele, 
de la cei mai iscusiți dascăli, îl dete la cel mai 


meșter vraci, de învăţă și meșteșugul leacurilor. 

Văzând tată-său, împăratul, că fiu-său are 
tinere de minte grozavă și ia în cap ușor cele ce 
i se arată, se umplu de mulțumire sufletească, 
căci Dumnezeu îi dase un copil tocmai după 
gândul său. 

Învăţând el toată cartea, împăratul a început 
a trimite pe fiu-său din cetate în cetate să înveţe 
toate meseriile. Cum auzea că în cutare cetate 
este câte vrun meşter mai dibaci și că acea 
meserie nu se află pe la dânsul, îndată îl 
trimitea să înveţe și acea meserie. 

Astfel umblă fiul împăratului din ţară în ţară, 
ca și un pribeag, până ce învăţă toate meseriile 
de pre pământ. Şi întorcându-se la palaturile 
tatălui său, socotea că acum s-a sfârşit; are să se 
strângă de pre drumuri. 

De bucurie că are un fiu așa de procopsit și 
de iscusit, tatăl său făcu o masă mare, unde 
chemă pe toţi împărații, vecinii lui, ca să le 
arate fiul său procopseala. 

Însuşi fiul împăratului porunci la bucătari şi 
le arătă cum să facă bucatele. Mesenii nu știau 
cum să mai laude gustul acestor bucate. Când, 
iată că vine şi fiul împăratului la masă. Se 
chefuiră, deci, și știi, vorba ăluia, vorba vorbă 


aduce. Începură împărații a-și povesti despre 
judecăţile și dreptăţile ce făcuse fiecare în 
împărăţia sa. Între altele, unul spuse că se va căi 
cât va trăi el, pentru că a osândit pe un om 
drept, învinovăţit fiind că ar fi furat niște 
lucruri, pe când altul a fost hoţul, precum se 
dovedi mai în urmă. 

Cum auzi împăratul care dedese ospăţul, se 
întoarse către fiul său și zise: 

- Știu că, daca un împărat voiește să fie drept 
şi adevărat stăpânitor supușilor săi, trebuie să 
ştie toate meseriile, ca să cunoască prin însuși 
ochii săi păsurile fiecăruia. De aceea, fătul meu, 
te-am dat să înveţi toate meşteşugurile. Nu mi-a 
venit în gând că și hoţia este un meșteșug. 
Aceasta îți rămâne să mai înveţi, după care te 
vei face un împărat ca Solomon împărat și cum 
altul nu va mai fi pe lume. 

— Ii! tată, răspunse fiul de împărat, carele se 
rușină și se roșise ca o sfeclă, cum de mă 
osândești astfel ca pe un vinovat de codru? 

Și sculându-se de la masă, se duse unde se 
duse el, și se întoarse numaidecât, peste 
aşteptarea tutulor, cu o slugă a lui credincioasă, 
aducând niște scânduri, stinghii, drugi, odgoane 
şi pânze. Cu aceste se apucă, ajutat de sluga lui, 


de clădi un fel de foișor. 

Gătindu-se foișorul, se urcă într-însul și, 
învârtind niște şuruburi și niște vârtejuri la nişte 
meşteşuguri ce avea acest foișor, începu a pluti 
în vânt şi, pe când se tot urca, el își luă ziua 
bună de la toţi cei de față, cari rămăseseră cu 
gurile căscate și cu ochii bleojdiţi la dânsul. 
Mumă-sa cât p-aci era să-i vie rău de inimă rea; 
dară își ținu firea. 

După ce îl pierdură din ochi, mesenii se 
sculară și se împrăștiară ca puii de potârniche, 
nemaivoind a adăoga mâhnirea împăratului, 
care se vedea de pe față că era prea mare. 

Fiul împăratului, după ce călători câtva timp 
prin văzduh, prinse a se coborî. Ce să vezi 
dumneata? Orânda îl duse a se lăsa tocmai 
dinaintea unei cocioabe de bordei sărăcăcios. 

Era seara. Bătu la ușe. Cei dinăuntru, o 
pereche de oameni jigăriţi, întrebă: 

— Cine e acolo? 

— Om bun, le răspunse fiul de împărat. 
Deschideţi, că sunt un călător. 

Îi deschiseră. Când intră în bordei, el băgă de 
seamă că muierea aruncase ceva sub pat. 

— Dară ce vânt te aduce pe la noi? 

— Sunt strein. Acum am sosit din alte 


împărăţii. Rogu-vă să mă găzduiți. 

— Bucuros, cu ce vom putea. 

- Foarte vă mulţumesc, le mai zise el. Nu vă 
va fi degeaba. Dară de ce vă stinghiriți din 
lucru? Lucraţi, nu vă opriți pentru mine. Am 
băgat de seamă că făceaţi ceva când am venit! 

Muierea vru să îndruge câteva minciuni. Dară 
bărbatul îi luă din gură și zise: 

- Să-ţi spunem drept. Dumneata ești 
oaspetele nostru, şi crez că nu ne vei da pe 
mâna stăpânirei. Eu sunt hoţ. Meseria acesta nu 
mai are căutare, de când împăratul a pus niște 
slujbași ai dracului de strașnici şi de aspri 
pentru unii ca noi. Abia ne mai ţinem zilele, cu 
câte o găină sau altă pasăre ce putem să ciordim 
de pe ici, de colo. Şi tocmai jumulea o gâscă 
nevastă-mea când ai venit d-ta. 

— Tocmai ce căutam și eu. Dumnezeu m-a 
adus la voi. Scoateţi gâsca de sub pat și face-vă- 
ți meșteșugul. De azi încolo sunt al vostru. Mă 
bag ucenic la d-ta să mă înveţi acest meșteșug. 

Și până jumuli și găti gâsca, fiul împăratului 
ieși afară, își strânse foișorul, desfăcându-l din 
toate încheieturile, și-l puse bine, unde să nu 
dea nimeni peste dânsul. 

Se puseră, deci, la masă și se chefuiră, până 


ce cocoșii începură a vesti că vine alba în sat. 

A doua zi se înţeleseseră ei la cuvinte, și fiul 
de împărat rămase sub ascultarea hoţului, ca să 
înveţe meșteșugul de la dânsul. 

- Tot meşteşugul este, zise hoţul într-una din 
zile, să ciordești, fără să te prinză cineva; să 
buzunăreşti și pe dracul, fără să te vază nici pui 
de om sau altă gadină; să n-apuce să cază și tu 
să găseşti; orice ţi s-o părea că nu este pus bine 
de altul, tu să iei și să păstrezi; marghiolia, 
vicleșugul, îndrăzneala, isteţimea, șotia și cu tot 
neamul lor, să fie uneltele tale. 

Fiul de împărat asculta și băga la cap. 

După trecere de timp, în care fiul împăratului 
se îndeletnicise la meșteșugul hoţiei, văzând el 
că lucrurile îi merg strună, zise: 

- Meştere, când ai de gând să mă scoţi calfă? 

— Când mi-oi fura ipângeaua de pe mine. 

După ce mai trecu, merseră într-o zi la vânat. 
Acolo în pădure, stând să facă popas, se tolăniră 
fiecare pe ce avea, la umbră de copaci și la 
răcoare, ca să-și aromeze oarecum. Hoţul își 
aşternuse ipângeaua. 

Deodată hoţul auzi miercăitul unui iepure, ca 
şi când îl apucase ogarul. Se sculă, se uită prin 
prejur, și nu vede nimic. Soţul său, fiul 


împăratului, adormise, şi-i da niște sforăieli de 
părea că mână porcii. Se culcă iarăși. 

Nu șezu mult, și tocmai când era să-l fure şi 
pe el somnul, auzi încă o dată același miercăit și 
cu totul p-aproape. 

Odată sări drept în sus. 

— Ce naiba, trebuie să fie ceva. Mă repez să 
văz ce dracovenie să fie aceea. 

Și fiind un crânguleţ într-o depărtare cât 
arunci cu piatra, se duse într-acolo, de unde i se 
păru lui că vine miercăitul iepurelui. 

Pe când se ducea hoţul, fiul împăratului se 
scoală binișor, și pâș! pâş! îi ia ipângeaua 
frumușel, o îndoiește și o ascunde într-o 
scorbură de copaci și iarăși se culcă. 

Acestea le făcu el mai iute decât ai gândi. 

Hoţul, daca văzu că nu este nimic în crâng, 
dete tutulor răilor și iepure și tot, și se întoarse 
să se odihnească. Când, ia ipângeaua de unde 
nu e. Se uită prin prejur, și nici o frunzuliță 
măcar nu se mișca. Fiul împăratului horcăia de 
socoteai că o să deștepte și pe morți. 

Bietul hoţ rămase ca lovit de trăsnet. Simţi că 
alt n-are cine să-i fi jucat renghiul acesta, decât 
ucenicul lui. 

Se suci, se învârti, dete târcoale prejmetelor; 


ipângeaua nu e. În cele de pe urmă, după ce îl 
înecase necazul, se duse să-și deștepte ucenicul. 

Acesta dormea mort. Îl zgudui, îl scutură, ca 
de când începui să vă povestesc și abia, abia se 
deșteptă. 

Somnoros cum era, și tot frecându-se la ochi, 
începu să se jeluiască că n-are parte să doarmă 
și el măcar un somn, și că din pricina asta o să 
se ducă de la un asemenea stăpân, cre nu-i dă 
răgaz cât ar aromi cineva. 

Hoţul văzu că ucenicul lui are să-l întreacă, și 
zise: 

— Ia lasă astfel de vorbe, ci dă-mi ipângeaua, 
că acum ești calfă, ai scăpat de ucenicie. 

Când auzi fiul împăratului de unele ca 
acestea, se duse într-un suflet de-i aduse 
ipângeaua, și legară amândoi tovărășie pe bine 
şi pe rău. 

Începuse a mișca binişor la meseria lor, de 
când se făcură tovarăși. Vezi că fiul împăratului 
era mai ager de mână, mai isteț și mai 
îndrăzneţ. 

Într-una din zile, feciorul de împărat se duse 
la vânat, ia așa cam în dorul lelii, fiindcă n-avea 
altă treabă. Umblând el prin pădure, odată aude 
un grohăit de porc p-aproape de dânsul; căută 


şi, mai iute decât ai gândi, fu și acolo. Când, ce 
să-i vază ochii? Un mistreţ cât toate zilele de 
mare prăvălise pe un flăcău tânăr la faţă, și se 
silea a-și descurca colții din arcul flăcăului spre 
a-l sfâşia. 

Fiul împăratului îşi scoase cuțitul de 
vânătoare şi, cu un curaj nemaiauzit, se repede 
asupra mistreţului, îi înfige cuțitul drept în ochi 
şi îl dă tumba peste cap, îi mai dă vro două 
lovituri bune în cap și-l lasă mort acolo locului. 

Făcu ce făcu și aduse nițică apă în căciulă, 
stropi pe flăcăul care leșinase, și îl mai învioră. 

Acesta, când se deșteptă și văzu pe 
izbăvitorul său, zise: 

- Cere-mi oricât vei voi şi-ţi voi da, pentru 
această facere de bine. 

- Bani au şi țiganii, îi răspunse fiul de 
împărat, dară cinste nu. Să nu socotești că 
pentru bani am făcut ce am făcut eu acum 
pentru tine. 

Se rușină oarecum flăcăul cu pricina; dară 
mai prinzând limbă, îi spuse şiritenia, cum 
venise în vânătoare cu mai mulţi tovaroși, cum 
zărise mistrețul și se luase după dânsul, și cum 
nu-l lovise bine, și el se năpustise asupra lui și-l 
prăvălise de era să-l trimiță pe lumea cealaltă. 


Pasămite şi acesta era fiu de împărat, și încă 
fiul împăratului locului aceluia. 

Se împrieteniră și se duseră la palaturile 
împărăteşti. Împăratul nu știa cum să 
mulțumească streinului că i-a scăpat copilul de 
la moarte. Îi dete voie ca să vie în palat oricând 
va voi, fiindcă el nu priimi nici o altă răsplătire. 

Streinul fiu de împărat, de câte ori mergea la 
împăratul, de atâtea ori el cerceta și băga de 
seamă la tot ce era pe acolo. 

După câtăva vreme, el zise odată tovaroşului 
său: 

- Tovaroșe, mi s-a urât cu borfășia, să facem 
şi noi o hoţie care să se mai simţă. 

— Ce vrei să facem? 

- Iaca, să mai mergem și pe la haznaua 
împărătească, că doară n-o fi foc. 

- Da ce stai d-ta de vorbeşti, omule? D-apoi 
acolo, aoleo! ce de păzitori mai sunt! 

— Noi să mergem pe unde nu sunt păzitori. 

Se hotărâră, și într-o noapte și plecară. Ei își 
luară şi uneltele trebuincioase. Și fiindcă fiul de 
împărat știa toate meşteşșugurile, el cunoştea și 
zidăria. Se apucă și, numai din două cazmale, 
scase câteva cărămizi, cât putea omul să intre. 
Aceasta pe de la uliţă, pre unde nu păzea 


nimeni. El intră, umplu două căciuli cu galbeni 
şi ieși. Apoi potrivi cărămizile la loc, ca să nu se 
cunoască pe unde au intrat. 

Nu se poate spune bucurie ce avură când se 
văzură cu atâta căcălău de bani. Veniră acasă și 
dormiră, ca și când usturoi nu mâncase și gurile 
nu le miroseau. 

A doua zi mare vâlvă se făcu în oraş cânsd se 
află că s-a spart visteria împăratului. Toţi se 
minunau și se cruceau, nedomirindu-se pe unde 
să fi intrat tâlharii. 

Nu mai puţin și împăratul intră la chibzuiri, 
cum ar face să prinză pe acești hoți cutezători. 

Fiul împăratului, cel ce făcuse bosmaua, se 
duse ca totdauna pe la împăratul, se făcu şi el că 
se miră de atâta cutezare, și zise: 

- Cel ce a făcut o asemenea hoţie îndrăzneață 
nu se poate să mai vie măcar încă o dată. 

Împăratul locului puse tot felul de paznici la 
visteria lui și aștepta. 

Hoţii, după câteva zile, când se mai potoli 
vâlva, veniră iarăși, fiindcă se dedulciseră ca 
calul la tărâțe, scoase cărămizile și fiul 
împăratului zise tovaroşului său: 

— De rândul trecut am intrat eu; acum intră 
tu. Așa mi se pare că cere dreptatea. 


Tovaroșul n-avu ce zice, căci așa era. Intră 
deci în hazna și, fiind mai lacom, luă câți 
galbeni putu el duce și-i aduse tovaroșului la 
gaură. Acesta îi priimi. Când să iasă și el, hâș! în 
sus, hâţ! în jos, se simţi că este prins în laţ, și că 
nu poate ieși. Fiul împăratului n-avea timp de 
pierdut, ce să facă? Se apucă şi el de-i tăie 
capul, îl luă cu dânsul și p-aici ţi-e drumul. 

Dară când ajunse acasă? aoleo! Unde era 
Dumnezeu să vază bocetele și vaietele muierii, 
când îi arătă capul bărbatului ei? Ţipa de 
socoteai că o pune în ţeapă. 

Fiul împăratului îi puse mâna la gură şi-i zise: 

-St! că ne-am topit. Să nu te auză cineva, că 
nu e bine de noi. 

Și după ce îi spuse toată şiretenia pricinii, o 
împăcă spuindu-i că-i lasă ei toţi banii ce au 
furat, şi îi mai făgădui că-i va aduce și trupul 
bărbatului, ca să-l îngroape ca oamenii și cu 
toată rânduiala. 

Iară daca se făcu ziuă, slujitorii împărăteşti 
găsiră trupul fără cap și-l duseră la împăratul. 

Acesta se da de ceasul morţii și mai multe nu, 
cum de să nu prinză pe tâlhar viu, nevătămat. 

Fiul împăratului se duse și el pe la palat și, 
auzind cele ce se plănuiau, se pregăti și el a-și 


ține făgăduiala ce dase nevestei tovaroșului său. 

Sfătuind cei doisprezece boieri, socotiră cu 
mintea lor că tâlharii trebuie să fie cel puţin 
doi; că cel viu este peste poate să nu vie a lua și 
trupul mortului. Găsiră, deci, cu cale a pune 
trupul cel fără cap în mijlocul pieţei, pe o schelă 
cu trei trepte, și de jur-împrejur slujitori 
împărăteşti, cari să păzească toată noaptea. 

Așa și făcură. 

Fiul împăratului, hoţul, se duse și el de 
cumpără o mârțoagă de cal răpciugos și bubos, 
şi slab, de era numai pielea și osul, mai 
cumpără o odoroagă de căruţă și un butoi de 
rachiu. Și după ce încărcă căruţa, înhămă la 
dânsa rabla lui de cal şi o porni înspre locul 
unde era pus trupul mortului spre vedere. 

P-aci prin prejur era o uliţă noroioasă. P- 
acolo avu poftă el a trece. Când, ce să vedeţi 
dumneavoastră, cinstiți boieri? Unde mi se 
înnomoli a oţopină de cal, de nu mai putea nici 
picioarele să și le miște, necum să mai târască și 
căruțul cu butoiul de rachiu. Hi! în sus, hăţ! în 
jos; să se miște din loc calul, ba. 

Și unde mi-ţi începu a face o gălăgie, de 
credeai că s-a aprins târgul. 

Căpetenia păzitorilor trimise pe unul să vază 


ce pacoste a mai dat peste nevoiașul ăla de om, 
carele are de gând să scoale tot orașul în gura 
lui. 

Văzându-l păzitorul cum se nevoia a-și scoate 
calul și căruţa din noroi, i se făcu milă de el. 

Fiul împăratului, cum îl văzu, îi zise: 

- Du-te, neiculiță, de mai ado vro câţiva 
oameni de-mi ajutaţi să ies din acest noroi, și vă 
voi cinsti ca pe niște oameni de treabă. 

Îndată veniră mai mulți păzitori, îi luară și 
cal, și teleguţă, și butoi și tot, pe sus, de-l 
scoaseră din glodul unde se nomolise. 

El nu știa cum să le mulțumească mai bine; 
își frământa mâinile de bucurie și prinse a da 
cep butoiului. Le dete de bău cât poftiră, și duse 
şi celor ce rămăseseră de pază pe lângă trupul 
mortului cel fără cap. 

Nu trecu mult și toţi păzitorii fură coprinși de 
un somn soră cu moartea. Unde îmi mai sforăia 
voinicii noștri de paznici, de pare că era cine 
ştie ce mare turmă de râmători. Pasămite 
rachiul din butoi era cu afion. 

Fiul împăratului, cum îi văzu lungiţi și 
trântiţi ca cine știe ce blende, se apucă de-i 
dezbrăcă de hainele lor și îi îmbrăcă în haine 
călugărești. Apoi, luând trupul mortului, se duse 


în treaba lui. 

Când văzu femeia trupul, iară începu a se 
boci. El iară îi puse mâna la gură și o opri de a 
face zgomot, căci, de se va afla, nu va fi bine de 
ei. Ea tăcu după ce văzu că nu e glumă, și priimi 
și cea mai mare parte din suma furată. În chiar 
aceeași noapte, ei se puseră și îngropară mortul. 

Când se deșteptară păzitorii şi se văzură 
îmbrăcaţi în haine călugărești, nu puteau crede 
celor ce li [se] arată. Se mai frecară la ochi, se 
mai uitară, și văzură că așa este. Cel ce se 
deşteptase mai întâi se duse la tovaroșul de 
lângă dânsul și, începând a-l înghioldi, îi zise: 

- Moș călugăraș, moș călugăraș, ca caţi tu 
aci? 

- Dară tu, călugăre, ce cauţi? îi răspunse. 

Atunci toți deodată începură a răcni unul la 
altul: 

- Ce cauţi aci, călugăre? arătându-se cu 
degetul. 

Și se făcu o tulburare și o răscoală între 
dânșii, de nu-i putea da nimeni de căpătâi. Ei! 
tocmai târziu se dezmeticiră și se domiriră că 
omul cu rachiul de astă-noapte n-a fost lucru 
curat. 

Dară când îmi văzură că trupul lipsește? 


atunci, atunci; unde îmi începură o ceartă şi o 
hălălaie între dânșii, de-ți venea să-ţi iei câmpii. 
Se învinovăţeau ca dracii unii pe alţii. 

- Ba că tu ești de pricină. 

- Ba că tu ne-ai făcut să bem rachiu. 

- Ba că tu ne-ai îndemnat să ne ducem să-i 
ajutăm. 

- Ba că tu ai fost cel dintâi care ai băut. 

Toate erau cum erau. Dară cum și când s-au 
călugărit ei? Și cum să se înfățișeze ei la 
împăratul? 

N-avu încotro. Așa se duseră. 

Împăratul se luă cu amândouă mâinile de 
barbă când văzu că vine la dânsul o ceată de 
călugări. El nu știa, vezi, cine sunt și ce vreau. 

Când află că sunt paznicii lui, unde mi-l 
umflă un râs d-alea cu lacrămi, și râse până ce 
se strâmbă. 

Paznicii, biet, deteră în genuchi și-și cerură 
iertare. Ei spuseră toată șşiritenia. 

Îi iertă împăratul de vro osândă, chipul; dară 
intră la mai mare grije. El se temea ca nu 
carecumva acest hoţ atât de iscusit să nu-i ia și 
domnia. Nu mai chemă Sfatul împărăției, 
fiindcă începuse a-l cam bănui și pe dânsul, ci 
își frământa cugetul, ca ce ar face să puie mâna 


pe hoţ, spre a-i face de petrecanie. 

Hotări dară, el cu mintea lui, ca să iscodească 
şi pe mari și pe mici, să ispitească și prin 
boierime şi prin prostime, ca doar, doară va 
ajunge să puie mâna pe un așa tâlhar vestit care 
îl pusese pe așa gânduri negre. 

Pentru aceasta puse să se gătească un ospăț 
înfricoșat, la care pofti numai boierime neaoșe. 
La acest ospăț fu poftit, fără doar și poate, și fiul 
de împărat cel strein. 

La ziua hotărâtă se adunară toţi oaspeţii. 
Veseliile se întinseră până noaptea târziu. Căci, 
după ce se sculară de la masă, se puseră pe joc. 
Și trage-i la danţuri, la hori, la brâuri până ce, 
când se deșteptară, ajunseseră pe la cântatul 
cocoșilor de miezul nopții. 

Când să se spargă adunarea, împăratul veni 
la mijloc și zise cu grai cam poruncitor: 

— Boieri dumneavoastră, noaptea este 
înaintată, şi ca să nu se întâmple cuiva vreo 
meteahnă de la niscaiva duhuri necurate, ori 
făcători de rele, eu am găsit cu cale în mintea 
mea să mâneţi aci până la ziuă. Cămara este 
mare; vă încape pe toţi. Alături de aci este 
cămara fiicei mele. Fiţi fără grije și vă repauzați 
de ostenelile danțului și săltărilor din astă 


noapte. Domnul să privegheze asupra voastră a 
tutulor. 

Așa zise împăratul, şi aşa trebuia să se facă. 
Că hâr, că mâr, pace; zisa împăratului nu se 
putea deszice. 

- Vai de mine, tată, cum să mă culc eu cu ușa 
descuiată, alături cu cămara unde are să doarmă 
atâţia bărbaţi streini? zise fata tatălui său. 

— Nu numai atât, fata mea, dară încă să fii cu 
lumânarea stinsă și să ai la îndemână niţel muc 
de lumânare. De va veni cineva la tine, tu să-l 
mângâi cu mâna pe obraz, rugându-l să mai 
stea; și mângâindu-l să-l mânjești niţel cu muc 
de lumânare, şi aceasta, draga mea copilă, cu 
atât mai mult trebuie să o faci, cu cât ea este 
pentru mântuirea împărăției. 

Pasămite împăratul umbla să prinză pe hoţ 
prin viclenie. Asta fu chemarea boierilor la 
ospăț. Căci, își zicea împăratul, de va fi dintre 
boieri un asemenea om isteţ, trebuie să fie și 
îndrăzneţ. De nu va fi dintre boieri, apoi, tot cu 
tertipuri, prin tagma prostimei să-l caut. 

Hotărârea împăratului se puse în lucrare 
întocmai. Se culcară toţi cu totul și adormiră. 
Numai pleoapele fetei de împărat nu putură da 
în gene, câtuşi de cât. 


Fiul de împărat cel hoţ, nici el nu adormi 
măcar cât ai da în cremene. El își tot răsucea 
mustaţa și se încumetea, duce-se-va, or ba? Iară 
când fu cam după miezul nopţii, când și apele 
dorm, se sculă binișor, se uită pe la soţii săi, 
carii toți dormeau bumbeni, și pâș! trecu în 
cămara fetei de împărat, o sărută și se întoarse 
apoi să se culce și el. 

Fata împăratului îşi făcu dresurile cum o 
învățase tatăl său, împăratul. 

Hoţul, până a nu se culca, se duse la doniță 
să bea niţică apă, căci îi era sete. Uitându-se în 
doniță, el văzu că pe obrazul lui din stânga sunt 
niște pete negre. În cămara unde dormeau 
oaspeţii împăratului lumânarea arse toată 
noaptea. 

- E! așa mi ţi-a fost povestea? zise el 
încetișor, stai măi, dară, să-ți arăt eu cu cine ai 
de a face. 

Și cu inima tâcâindă, şi umblând mai ușor 
decât o pisică când pândește la șoareci, luă muc 
de lumânare și mânji pe toți oaspeţii cari 
dormeau, pe obraz la fel cu mânjitura lui de pe 
față, apoi se culcă și el. 

Împăratul se sculă mai de dimineaţă decât 
toți. Şi în revărsat de zori vine prin cămara 


unde dormeau oaspeţii, spre a se uita la dânșii, 
nu carecumva este vreunul din ei mânjit după 
cum își povăţuise fata. 

Când colo, ce să-i vază ochii? Toţi erau 
mânjiți. Speriat, se duse într-un suflet în cămara 
unde dormea fie-sa; și cu grai neliniștit zise fie- 
sei: 

- Bine, frate dragă, toți te-au sărutat? 

- Ba nu, tată, unul numai a venit, pe care l- 
am mânjit, după cum mi-ai poruncit dumneata. 

— Și-l cunoşti? 

— Ba nu, căci era întunerec. 

Împăratul își mușcă buzele. Apoi porunci 
păzitorilor să nu lase pe nici unul din oaspeţi 
care ar voi să plece. 

După ce se facu ziuă bine, veni împăratul 
iarăși în mijlocul oaspeţilor și zise cu glas mare: 

- Boieri dumneavoastră, hoţul care a tulburat 
o ţară prin iscusinţa, măiestria și istețimea lui, și 
care mi-a răpit odihna sufletului meu, se află în 
mijlocul domniei voastre, și îl rog să se dea pel 
faţă; pe făgăduiala mea de împărat că nu-i voi 
face nimic. 

Toţi boierii începură a-și scutura hainele și a 
se lepăda ca de satana de o astfel de năpaste, 
zicând: 


— Departe de noi o astfel de bănuială. Noi nu 
ştim la sufletul nostru nici o faptă neomenoasă 
să fi săvârșit, nici cu știință, nici cu neștiinţă. 

— Acum nu este vorbă nici ce ocară, nici de 
pedeapsă. Totul este să se dea pe față, și mă jur 
pe viul Dumnezeu și pe stema mea de împărat 
că nu numai nu-i voi face nimic rău, dară îi voi 
da pe fata mea după dânsul. 

Atunci ieşi în faţă streinul fiu de împărat și 
zise: 

— Eu sunt. 

Păru mult bine împăratului când îl văzu. Iară 
el își ceru voie să iasă afară, și se jură pe 
cuvântul lui de cruce de voinic că se va întoarce 
înainte de namiezi. 

Împăratul crezu şi-i dete voie. El se întoarse, 
cu mai mulți oameni însăxănaţi cu bucăţelele 
foișorului său. Și acolo de faţă cu toţii, așeză 
fiecare lemnișor la îmbucătura lui și clădi 
foișorul din nou. Apoi, viind înaintea 
împăratului, îi sărută mâna, și ceru ca soţia lui, 
fata împăratului, să se urce cu dânsul în foișor, 
ca de acolo să mărturisească cine este și ce a 
făcut. 

Împăratul priimi. 

Cum se suiră în foișor, fiul împăratului prinse 


a întoarce vârtejele; şi, pe când foişorul începu a 
se sui în slavă și a pluti în aer, el zise cu grai 
lămurit: 

- Să ştiţi că sunt fiu de împărat, că mi-a fost 
dat să-mi fur nevasta, ceea ce și făcui, și că 
acum mă duc la împărăţia tatălui meu. 

Astfel vorbind, foișorul se urca mereu până 
când se pierdu din ochii tutulor, ce rămaseră cu 
gurile căscate uitându-se la dânsul. 

Iară daca se cobori la palaturile tatălui său şi- 
şi arătă cartea de meșter de hoţie, precum și 
nevasta ce-și aduse tot prin furtișag, se înveseli 
tatăl său și, coborându-se din scaun, înălță pe 
fiul său, zicând: 

— Știu acum că are să se ducă pomina de 
domnia fiului meu peste ţară. Știu că popoarele 
au să știe și ele acum ce este dreptatea, căci a fi 
bun domnitor și drept, trebuie să ştii totul. 

După ce se înscăună, trimise sol la socrul său 
cu carte prin care îi spunea că s-a urcat în 
scaunul tătâne-său, și mult se bucură acel 
împărat de norocul ce dase peste fie-sa. 

Iară eu încălecai p-o șea și v-o spusei 
dumneavostră așa. 


Luceafărul de ziuă și 
luceafărul de noapte 


A fost odată ca niciodată etc. 

A fost odată un împărat și o împărăteasă; ei 
nu făceau copii; umblase pe la toți vracii și 
vrăjitorii, pe la toate babele și cititori de stele, şi 
toți rămaseră de rușine, căci n-avură ce le face. 
În cele din urmă se puseră pe posturi, pe 
rugăciuni și milostenii; când, într-o noapte, 
Dumnezeu văzând râvna lor, se arătă 
împărătesei în vis şi-i zise: 

- Rugăciunea voastră am auzit-o și vei face 
un copil cum nu se va mai afla pe fața 
pământului. Mâine să se ducă împăratul, 
bărbatul tău, cu undița la gârlă, și peştele ce va 
prinde să-l găteşti cu mâna ta și să-l mâncaţi. 

Nu se făcuse încă bine ziuă şi împărăteasa se 
duse la împăratul și-l sculă zicându-i: 

— Împărate! scoală c-a sosit alba în sat. 


— Dar asta, răspunse împăratul, ce ai astăzi să 
mă scoli așa de noapte; nu care cumva vrăjmașii 
au călcat hotarele împărăției mele? 

— Din mila lui Dumnezeu, de nici unele ca 
astea n-am auzit; dară am visat iaca ce... 

Şi-i spuse visul. 

Împăratul cum auzi, sări din aşternut, se 
îmbrăcă, luă undiţa și se duse la pârâu gâfâind. 
Aruncă undița și nu trecu mult, și văzu pluta 
undiții mișcându-se. Trase undița: când, ce să 
vezi? un pește mare, cu totul și cu totul din aur. 
Doară că nu-i căzu leșin de bucurie. Darămite 
când îl văzu împărăteasa? Ea fu și mai oleoleo. 

Găti împărăteasa singură cu mâna ei peștele 
și mâncară. Ea îndată se simţi însărcinată. 

Roaba care ridică masa văzu pe talerul 
împărătesei un os de peşte și o bătu gândurile să 
sugă acel os, ca să știe şi ea gustul bucatelor 
gătite de împărăteasa. 

Cum supse osul, se simți și ea însărcinată. 

După nouă luni născu împărăteasa, ziua, un 
copil frumos, frumos, ca un îngeraș. Peste 
noapte născu și roaba un copil, aidoma cu al 
împărătesei, încât nu aveau deosebire unul de 
altul. Cum era copilul împărătesei era și al 
roabei. Semănau, cum se zice, ca două picături 


de apă. 

Fiului de împărat i s-a dat numele de 
Busuioc, iară fiului de rob, Siminoc. 

Crescând împreună și făcându-se mari, i-a dat 
la carte, și învățau într-o zi cât învăţa alți copii 
într-un an. Când se jucau ei în grădină, 
împărăteasa se uita cu drag la dânșii de pe 
fereastră. 

Se făcură mari. Ei semănau atât de mult, 
încât nu cunoștea nimeni care este fiu de 
împărat şi care de rob. Boiul lor era mândru, 
amândoi aveau pe vino-ncoace, vorba lor, era 
vorbă cu lipici și amândoi erau voinici, nevoie 
mare. 

Într-o zi se hotărâră să meargă la vânătoare. 
Împărăteasa se tot ciudea cum să-și cunoască pe 
fiul său: fiindcă și feţele și îmbrăcăminţile fiind 
la fel, de multe ori nu putea să deosebească pe 
unul din altul. Se gândi să facă fiului său un 
semn. Îl chemă și, prefăcându-se că îi caută în 
cap, îi înnodă două viţe de păr, fără să știe el. 

Apoi plecară la vânătoare. 

Alergară zburdatici prin câmpiile înverzite și 
se zbenguiau ca mielușeii; culeseră la floricele, 
se udară de rouă, priviră fluturii cum săltau și 
săreau din floare în floare, cum albinele 


culegeau ceara și adunau mierea, și se desfătară 
foarte mult. Apoi merseră la fântână, băură apă 
de se răcoriră și priveau cu nesațiu cum se lasă 
cerul în depărtare pe pământ, și ar fi dorit să 
meargă până la sfârşitul pământului, să vază 
cerul din apropiere, sau măcar până vor da de 
locurile acelea unde pământul este ca piftia. 

Apoi intrară în pădure. Când văzură 
frumuseţile pădurilor, rămaseră cu gurile 
căscate. Vezi că ei nu mai văzuseră d-alde astea 
de când îi făcuse mă-sa. Când bătea vântul și se 
mișca frunzele, asculta la fâșâitul lor și li se 
părea că împărăteasa umblă târând după sine 
rochia cea de mătase; apoi se așezară pe iarba 
fragedă, la umbra unui copaci mare. Aci se 
puseră a cugeta și a sfătui cum să înceapă 
vânătoarea. Ei, nici una, nici alta, voiau să 
vâneze tot lighioni sălbatice. 

Păsărelele, cari alergau împrejurul lor şi se 
puneau pe crăcile copaciului, nici nu le băgau ei 
în seamă; lor, le era milă să-și puie mintea cu 
ele; dară le plăcea să le asculte ciripind. 
Păsărelele parcă băgaseră și ele de seamă una ca 
aceasta, și nu se sfiau, ba încă cântau de se 
spărgeau; iară privighetorile trăgeau la 
geamparale numai din gușe, ca să fie mai dulce 


cântarea lor. Și așa, stând ei aci și sfătuindu-se, 
pe fiul împăratului îl apucă o moliciune de nu 
putea sta în sus şi își lăsă capul în poala lui 
Siminoc, rugându-l să-i caute niţel în cap, până 
va aromi el. 

După ce îi căută ce-i căută, Siminoc se opri şi 
zise: 

— Ce este asta din capul tău, frate Busuioc? 

- Ce să fie? Știu eu de ce mă întrebi, frate 
Siminoc? 

- Iaca văz, răspunse Siminoc, că două viţe de 
păr în capul tău sunt înnodate. 

— Cum se poate? zise Busuioc. 

Aceasta supără atât de mult pe Busuioc, încât 
se hotărî să plece în lume. 

— Frate Siminoc, zise Busuioc, eu mă duc în 
lume fiindcă nu pot să pricep de ce mama mi-a 
înnodat părul când mi-a căutat în cap. 

— Măi frate Busuioc, îi răspunse Siminoc, 
vino-ți în fire și nu mai face una ca asta. Căci 
daca împărăteasa ţi-a înnodat părul, nu crez să 
o fi făcut cu vreun gând rău. 

Busuioc însă a rămas nestrămutat în 
hotărârea sa și, când și-a luat rămas bun de la 
Siminoc, i-a zis: 

— Na, frate Siminoc, batista asta. Când vei 


vedea pe dânsa trei picături de sânge, să știi că 
sunt mort. 

- Să-ţi ajute Dumnezeu, frate Busuioc, să 
nimereșşti cu bine; dară eu încă o dată te rog, 
pentru dragostea mea, să rămâi, să nu mai 
pribegești pân lume. 

— Peste poate, răspunse Busuioc. 

Apoi se îmbrăţișară și Busuioc plecă; iară 
Siminoc rămase de se uita galeș după dânsul 
până îl pierdu din ochi. 

Siminoc se întoarse acasă și povesti părinților 
toate cele ce se întâmplase. 

Împărăteasa nu mai putea de inimă rea. Îşi 
frângea mâinile și plângea, de să ferească 
Dumnezeu. Dară n-avu ce-şi face capului, și se 
mângâia oarecum văzând pe Siminoc. 

După câtva timp, acesta scoase batista, se 
uită la dânsa și văzu teri picături de sânge. 
Atunci zise: 

- I! a murit frățiorul meu. Mă duc să-l caut. 

Și luându-și merinde, plecă după dânsul să-l 
caute. Trecu prin orașe și sate, străbătu câmpiile 
şi codrii, merse, merse, până ce ajunse la o 
căsuţă. Acolo întâlni pe o bătrână și întrebă de 
fratele său. Bătrâna îi spuse că se făcuse ginere 
al împăratului din acea parte de loc. 


Ajungând la palaturile împăratului aceluia, 
cm îl văzu fie-sa, socoti că e bărbatu-său, și 
alergă întru întâmpinarea lui. El zise: 

— Eu sunt fratele bărbatului tău; am auzit că a 
pierit din lume, și am venit să aflu de căpătâiul 
său. 

— Eu nu crez una ca asta, zise fiica de 
împărat. Tu eşti bărbatul meu, și nu știu de ce 
te prefaci așa acum. Au doară credinţa mea a 
fost pusă la cercare şi eu te-am amăgit? 

- Nici unele din acestea nu este. Ci eu îţi spui 
în cuget curat, nu sunt eu bărbatul tău. 

Ea nu voia să crează cu nici un chip. 

Atunci el zise: 

- Dumnezeu să-și arate dreptatea. Pe cine nu 
va fi drept din amândoi, să-l cresteze sabia care 
stă în cui. 

Și îndată sabia sări şi crestă pe fată la deget, 
şi atunci crezu și ea. Apoi găzdui după cum se 
cuvenea pe Siminoc. 

A doua zi el află că Busuioc se dusese la 
vânătoare şi nu se mai întoarse. Încălecă deci și 
el pe un cal, luă ogari și plecă după frate-său, în 
partea locului pe unde se dusese acesta. Merse 
ce merse și ajunse în pădure; acolo se întâlni cu 
Muma-pădurii. 


Cum o văzu, se luă după dânsa, și dă-i goană. 
Ea fugea, el după dânsa, până ce Muma-pădurii 
văzând că n-are încotro, se sui într-un copaci 
înalt și acolo scăpă. 

Siminoc descălecă și el, priponi calul, făcu 
focul, scoase merindele şi începu să mănânce 
lângă foc, aruncând și ogarilor câte ceva. 

— Aoleo! cum mi-e frig, zise Muma-păurii, îmi 
clănțănesc dinţii. 

- Dă-te jos, îi răspunse Siminoc, de te 
încălzește la foc. 

— Mi-e frică de câini, zise ea. 

- Nu te teme, că nu-ţi fac nimic. 

— Daca vei să-mi faci bine, mai zise ea, na o 
viță din cosiţă şi leagă-ţi câinii. 

El puse viţa de cosiță pe foc. 

— Uf! ce greu miroase, zise Muma-pădurii, 
cosiţa ce ţi-am dat-o şi pe care tu ai pus-o pe 
foc. 

— Ai te cară de aici, îi răspunse Siminoc, și nu 
mai spune la nimicuri. Iaca unul din ogari a dat 
cu coada prin foc, s-a pârlit niţel și d-aia 
miroase greu. Daca ţi-e frig, dă-te jos şi vino de 
te încălzește; daca nu, tacă-ţi fleoanca și mă lasă 
în pace, nu mă tot supăra. 

Atunci ea crezu, se dete jos și, alăturându-se 


de foc, zise: 

— Mi-e foame. 

- Ce să-ți dau să mănânci? Iaca ia ce-ţi place 
din ceea ce am dinainte. 

— Eu voi să te mănânc pe tine, zise Muma- 
pădurii, găteşte-te! 

- Ba te voi mânca eu pe tine, răspunse 
Siminoc și asmuţi câinii la dânsa ca să o sfâșie. 

- Stăi, zise Muma-pădurii, opreşte câinii să 
nu mă sfâşie, că ţi-oi da pe frate-tău, cu cal și cu 
ogari cu tot. 

Siminoc opri câinii; atunci Muma-Pădurii icni 
de vro trei ori și dete afară dintr-însa pe 
Busuioc, calul și ogarii; iară Siminoc își asmuţi 
ogarii și o făcură mici fărâmi. Deşșteptându-se 
Busuioc, se miră cum de vede pe Siminoc aci și-i 
zise: 

— Bine ai venit sănătos, frate, dară mult am 
dormit. 

- Puteai tu să dormi mult și bine, daca nu 
eram eu. 

Apoi îi spuse toată şiritenia de la despărțirea 
lor până acum. 

Busuioc bănuind pe Siminoc că s-o fi 
îndrăgostit cu femeia lui, nu voi să-l crează când 
acesta îi mărturisi adevărul, spuindu-i că nici 


prin gând nu i-a trecut una ca asta vreodată. El 

se făcu dârz, începând a-și teme nevasta. Și așa 

puindu-i gând rău, se învoi cu Siminoc ca să se 

lege la ochi, ei și pe caii lor, apoi să încalece, să 
le dea drumul, și unde i-o scoate să-i scoată. 

Așa făcură. Când Busuioc, auzind un geamăt, 
opri calul, se dezlegă la ochi, se uită, și Siminoc 
nicăiri. Pasămite el căzuse într-o fântână și 
înecându-se, n-a mai ieșit d-acolo. 

Busuioc se întoarse acasă, își ispiti nevasta, şi 
ea spuse ca şi Siminoc. Apoi ca să se 
încredințeze și mai bine de adevăr, zise și el 
sabiei să sară din cui și să cresteze pe cel 
vinovat. Sabia sări și-l crestă pe dânsul la 
degetul cel mare. 

Se tângui el, se jeli, plânse cu amar că 
pierduse pe Siminoc; se căi că se prea iuţise, 
dară toate fură în deșert, că n-avu ce-i mai face. 
Atunci, plin de obidă și de durere, nici el nu mai 
voi a trăi fără frate-său, ci legându-se iarăși la 
ochi, precum și pe cal, încălecă și-i dete drumul 
în pădurea în care pierise fratele său. Alergă 
calul ce alergă, și, bâldâbâc! dete în fântâna în 
care căzuse și Siminoc, şi acolo își sfârşi zilele și 
Busuioc, și de atuncea a răsărit luceafărul de 
ziuă, fiul împăratului, Busuioc, și luceafărul de 


noapte, fiul roabei, Siminoc. 
Iară eu încălecai p-o şea etc. 


Băiatul cel bubos și ghigorțul 


A fost odată ca niciodată etc. 

A fost odată un băiat. El, de la nașterea lui, se 
pomenise bubos. Ce n-a făcut el ca să se curețe 
de bube? dară în deșert. Băieţii la joc şi fetele la 
horă îl huiduia și fugiau de dânsul ca de o lepră. 

Și fiindcă n-avea încotro, și el, biet, își 
înghiţea amarul, și răbda. Nici tu joc, nici tu 
veselie, nici tu dezmierdare. Se uita cu jind la 
ceilalți băieţi și flăcăi, cum unii se încurau 
jucându-se, cum alții se zbenguiau cu fetele, și 
râmnea la dânșii. 

În toate zilele se ducea el la un puț de aducea 
apă pentru casă. Drumul însă îi era pe la curtea 
împărătească. Într-o zi, când scoase apă văzu în 
ciutură un ghigorț. Bucuria lui, că o să aibă în 
ziua aceea legumă mai deosebită. Când, ce să 
vezi d-ta? peştele începu să-i vorbească: 

- Flăcăule, aruncă-mă iară în puț, și nu-ți 
face păcat cu mine, că mult bine ţi-oi prinde și 


eu vrodată. 

Băiatul se minună de asta; cum de să 
vorbească un pește? Simţi el că trebuie să fie aci 
la mijloc ceva năzdrăvan și-i dete drumul în 
put. 

Fata împăratului nu voia cu nici un chip să se 
mărite. Ce nu făcu bietul tată-său, ce nu drese 
ca să-și dea fata la casa ei, dară ca s-o 
înduplece, ba. Ei nu-i da inima să-și lege capul 
cu nici unul din peţitorii ce veneau să o ceară, 
deși toţi erau împărați și fii de împărați. 

Băiatul cel bubos însă de câte ori trecea cu 
cofa la apă și ea era la fereastră, vedea că îi tot 
râde. El nici să se gândea că pentru dânsul se 
punea la fereastră, și că îl pândea până ce 
trecea, ci socotea că așa este ea de felul ei cu 
zâmbetul pe buze. Pasămite fata împăratului, 
ori că cunoscuse că el o să fie un om frumos, ori 
că o trăgea aţa ca spre ursitul ei. 

Azi aşa, mâine așa, până ce, într-o zi, îl 
chemă de vorbi cu el. Să se prăpădească băiatul 
de rușine când văzu că pe dânsul îl cheamă! Se 
făcu roşu ca sfecla, se zăpăci până într-atâta de 
nu știu deocamdată să zică nici două boabe 
legănate. Atât de mult se fâstâcise el. 

Apoi, ţiindu-și firea și luându-și inima în 


dinţi, dete niște răspunsuri de merse fetei 
tocmai la inimă. 

Vezi că şi vorba lui ca și a fetei era vorbă cu 
lipici, dragul neichii; fetei îi tâcâia inima nu-i 
tâcâia, dară lui știu că-i tâcâia de sta să-i iasă 
afară din piept. Și dintr-acel minut, nu știu ce 
făcea el, nu știu ce dregea, că se pomenea, fără 
voia lui, trecând pe la curtea împărătească, ia 
așa, numai ca să treacă. 

El își uitase de pește. Acum își aduse aminte 
de dânsul, și ducându-se la puț într-o zi, se uită 
înăuntru și zise: 

- Peşte, peștișor, ghigorțule dragă, mi-ai zis 
că ai să-mi prinzi bine odată, odată; rogu-te, 
scapă-mă de bubele astea uricioase și împuţite. 

N-apucă să sfârșească vorba bine, și ce să vezi 
dumneata? odată îi căzu bubele, şi rămase curat 
şi luminat, ca un pui de brad. 

Când l-a văzut fata de împărat așa mândru și 
frumos, nu s-a mai putut opri, și l-a sărutat. Vezi 
că inima îi da brânci către dânsul, și se bucură, 
nevoie mare, că pusese ochii pe un așa boboc de 
flăcău. 

Ea frumoasă de pica, el frumos ca un bujor, 
văzu că sunt numai buni de a se lua în 
căsătorie, și ducându-se la împăratul, tatăl său, 


îi zise: 

- Tată, eu mi-am găsit logodnicul. Nu știu 
daca ţie îţi place ori ba, dară mie îmi sfârâie 
inima după dânsul. 

- Cum se poate să-mi faci tu astă rușine, fata 
mea? 

Unde ai mai auzit tu ca o fată de împărat să 
ia de bărbat pe un fluieră-vânt, golan și fără nici 
un căpătâi? 

— Tată, poate să fie sărac, poate să fie golan, 
cum zici d-ta, dară este om de omenie, deștept 
şi apoi mie îmi place. Eu am să trăiesc cu el. Pe 
el îmi zice inima să-l iau. Daca nu vei voi să mă 
însoțesc cu el, să ştii cu hotărâre că pe altul nu 
iau, o dată cu capul. 

Daca văzu tatăl fetei, împăratul, că fie-sa 
pusese piciorul în prag și nu voia nici în ruptul 
capului să ia pe altul de bărbat, mi i-a luat 
binișor pe amândoi, i-a băgat într-o butie și i-a 
dat pe gârlă. 

Ei începură a se boci și a plânge de mi ţi se 
rupea rărunchii. E], biet, nevinovat, păţea 
necazul după urma fetei împăratului, căci el nici 
nu-i bătuse capul, ba nici că visa că o să ia de 
nevastă pe fata împăratului. 

Văzând însă că cu bocela nu o scoate la nici 


un căpătâi, se rușină singur de sine, cum de să 
se arate el, cruce de voinic, așa puţin la inimă 
când se întâmplă de caz în nevoie, și începu a se 
gândi, ca ce ar face să scape de primejdie. 

Când, odată îi veni în gând ghigorţul. 

- I!... zise, ghigorțule drăguţ, acum să te văd! 
Mi-ai dat dovezi de năzdrăvănia ta. Știu că poţi 
multe. Scapă-mă de nevoia în care am căzut. 

Abia îi ieși din gură vorba cea din urmă, și, 
ce să vezi dumneata? dintr-o păcătoasă de butie, 
unde mi se făcu un palat, de nici împăratul, 
tatăl fetei, nu avea așa palat bogat și împodobit 
cu de toate frumuseţile lumei. Atâta numai, că 
butia ajunsese la mare, și acest palat acolo se 
înființă. 

Mai gândi o dată băiatul cel bubos la ghigorț 
şi dori ca palatul să se strămute într-o pădure. 

Dorinţa lui se împlini numat cât te ștergi la 
ochi. 

Dar așa palat măiestru nici că s-a mai văzut, 
măre. Toate lucrușoarele dintr-însul era puse la 
rânduiala lor și toate îmi vorbeau ca niște 
năzdrăvane. 

Ei acolo au făcut nunta. Faţă la nuntă au fost: 
fiarele pădurii, copacii cei măreţi, floricelele 
cele frumoase, pasările văzduhului şi stelele 


cerului împreună cu sânta lună. 

Trăiau acolo ei ca în sânul mumei lor. Unde 
să auzi la dânșii ceartă! ferita sântulețul să vezi 
la dânșii neunire. Căci diavolul vrajbei nu 
cuteza să-și vâre coada între ei. 

Și aşa petrecând ei, căsătoria lor fu 
binecuvântată cu un copilaș, ce se născu 
împlătoșat cu un piept de aur. Mumă-sa, fata 
împăratului, cum îl văzu așa, se sperie, și îi și 
puse gând rău. 

Dară fiind rodul pântecelui său, îi fu milă să-i 
facă de petrecanie. Se duse deci de-l puse într- 
un pom nalt și îl năpusti acolo. 

Venind ursitoarele, ele ursi pe copil că va 
ajunge om mare; că va ridica tulpina din care 
ieșise mă-sa, la mare mărire; că hrana i-o va 
aduce o pasăre; că va întâmpina un zabrac bun 
de la ai hrănitoarei sale, din care va scăpa cu 
față curată; apoi că va fi povăţuit de o altă 
pasăre. 

Și în adevăr, chiar de a doua zi începu a veni 
un vultur în toate zilele, și a-i aduce de 
mâncare. 

În vremea aceasta, împăratul, tatăl fetei, 
plecase în vânătoare cu o mulțime de curteni, 
slujitori și vânători. Și vânează ici, vânează 


colea, se depărtase de oamenii săi, pe nebăgate 
în seamă. Cum, cum, el se rătăci, rămâind 
numai cu credincerul său. E! ce te faci tu acum? 
căci seara se apropie, și loc de repaus nu este, și 
casă de găzduit nici pomeneală. 

Tot bâjbâind ei prin amurg, dete peste 
palaturile băiatului celui bubos. Cum ajunseră, 
descălecară, și voind să lege căpăstrul calului de 
propteaua porţii, aceasta îi înfruntă, zicându-le: 

- De, mă neghiobilor, da ce, aici legaţi voi 
caii? locul cailor este la grajd. 

Împăratul rămase stâlpit de mirare. Și apoi îi 
veni și cu rușine cum el, împăratul, să fie 
mustrat de o proptea. 

Și, tot strângând pumnii și dinţii de necaz, se 
plimba de colo până colo pe dinaintea porții, ca 
să se mai răcorească niţel și să-și astâmpere 
necazul. 

Bubosul văzu de pe fereastră că tot umblă pe 
dinaintea porții niște oameni, lucru ce nu mai 
văzuse el de când intrase în butie, cobori scara 
palatului și veni la poartă de pofti pe acești 
călători înăuntru și-i ospătă ca pe niște oameni 
de omenie și rătăciți. 

Stăpânii palatului cunoscură pe împăratul, 
dară el nu-i cunoscuseră pe dânșii, vezi că nici 


nu-i trăsnea lui prin cap ca ei să mai trăiască. 
Împăratul nici n-avea vreme să se minuneze 
de ceea ce văzu în acele palaturi. N-apuca să 
privească cu băgare de seamă la lucrurile ce 
mergeau singure și-și făceau slujba, și sta să 
asculte la altele cari vorbeau și se îmbărbătau 
una pe alta la lucru. Masa se puse în liniște și cu 
bună rânduială. Toate își aveau vătaful lor: 
tacâmurile mesei, trăncănăile de la bucătărie, 
aşternuturile, măturile de casă și de curte, 
grajdurile, curtea, toate erau cu rânduielile lor. 
După ce ospătă ca un împărat, a doua zi 
plecară vânătorii cei rătăciți. Găsind o potecă 
care îi scoase la luminiș, de unde cunoscură 
drumul, împăratul plecă la curtea lui cu 
hotărâre desăvârșită a pune gonaci cari să afle 
ale cui erau palaturile acelea din coprinsul 
împărăției sale, și despre care nimeni nu-i 
povestise nimic. El avea de gând ca să 
porunească mai apoi să i-l aducă lui acolo. 
Vulturul urma a hrăni copilașul lepădat de 
mă-sa și pus în copaci, carele creștea repede ca 
o floare, până ce într-o zi se ținu vulturoaica 
după dânsul să vază unde tot vine el. Când privi 
ceea ce făcea, îşi zburli penele de pe dânsa şi 
puse gând rău copilului. Ea se ascunse și stete 


acolo până ce plecă vulturul. 

Cum se duse el, vulturoaica veni la copil și cu 
pliscul începu a ciocni în pieptul copilului, ca 
să-i mănânce rărunchii. Pieptul fiind tare, 
pentru că era, cum zisei, de aur, nu-l putu 
sparge așa lesne. Copilul, cum simţi ciocniturile 
vulturoaicei, întinse mânușiţele, parcă l-ar fi 
învăţat cineva, apucă pe vulturoaică de gât, și 
strânse, și strânse, până ce o sugrumă și căzu jos 
moartă. 

Atunci și copilul, coborându-se din copaci, o 
apucă razna pe câmp. În cale se întâlni cu un 
cocor. Cum îl văzu, se împrieteni cu el. Cocorul 
dând peste o așa bunătate și frumuseţe de copil, 
nu se mai îndură a se dezlipi de dânsul, și trăiau 
împreună în cuibul lui. Găsind o carte pe unde 
colinda cocorul, o aduse băiatului, și acesta 
învăţă să citească și să scrie. 

După ce se mai mări băiatul, cocorul îl învăță 
a face o luntre, cu care se plimba pe apă. El lua 
oameni cu dânsul în luntre, cu care se învăţa la 
mânat. Mai târziu el îi și întrecu la meșteșugul 
de a mâna luntrea și îi plimbă și pe dânșii. 

Plimbându-se el așa pe apă, a zărit palaturile 
tatălui său. A cercetat ce era aceea și a aflat că 
acolo trăiește o pereche de oameni. El s-a dus să 


facă cunoștință cu dânşii. Acolo, din una, din 
alta, se dară în vorbă și despre copii, și află că 
el este copilul lor. 

După aceasta părinţii îl rugară să rămâie cu 
dânșii. El nu voi, vezi că ursita lui îl trăgea în 
altă parte. 

Se puse în luntre şi ieşi la lume. Aci daca 
ajunse, dete peste palaturile împăratului, tatăl 
mă-sii. 

Cum îl văzu împăratul, nu știu ce parcă îi 
zicea să ia în nume de bine pe acest june. Iar 
lui, fără să știe de ce, îi tâcâia inima de bucurie. 
Vezi că, măre, sângele apă nu se face, şi 
rubedenia la rubedenie trage ca acul la magnet. 

El intră în slujbă la împăratul. Şi isprăvile ce 
aduse împărăției prin iscusinţa lui făcu pe 
împărat să aibă pe acest tânăr mai de aproape al 
său. 

Fiind tot pe lângă împăratul, și văzând 
adesea pe fata împăratului, căci după 
surghiunirea fetei celei mari dobândise 
împăratul altă fată, îl bătu gândurile să se 
întinză până la dânsa și nu greși, căci și ea 
pusese ochii pe dânsul. Într-o zi se încumese a-i 
face cu mustaţa, dară cam cu sfială; ea se uită 
galeș la dânsul. Azi așa, mâine așa, până ce într- 


o zi merseră amândoi înaintea împăratului, 
dădură în genunchi, mărturisiră că sunt 
îndrăgiţi, și se rugară de împăratul să-i 
căsătorească. 

Împăratul, carele ştia de patarama celei 
dintâi fete, nu se împotrivi nici o cirtă de timp, 
ci ştiind și pe băiat deștept și ager la minte, 
puse de le făcu un pui de nuntă de știu că s-a 
dus pomina. 

Apoi fiind și bătrân, se cobori din scaunul 
împărăției și îi urcară pe dânșii, cari domniră cu 
omenie câte zile avură. 

Și încălecai p-o șea etc. 


Fata cu pieze rele 


A fost odată ca niciodată etc. 

A fost odată un împărat. El avea doisprezece 
feciori. Când se punea la masă, copiii stau 
împrejuru-i cunună deplină. El era totdauna cu 
voie-bună, fiindcă vedea că trebile îi merg 
strună. 

Împărații, vecinii lui, râvnea la traiul lui cel 
ticnit. Vezi că și el era bun la inimă, și nu se 
supăra întru nimic pe popor, și nu asuprea pe 
văduvă, nici pe siriman. 

Adecă, de! nimeni nu știa ce vierme îl rodea 
la inimă și pe dânsul. Ar fi dorit, boieri d- 
voastră, să aibă și o fată barim, la atâţia feciori. 

Și mai una, și mai alta, dete Dumnezeu în 
cele din urmă de i se împlini și această poftă a 
inimei: nevasta lui, împărăteasa, rămase grea și 
peste nouă luni făcu o fată, frumoasă, de 
seamăn pe lume n-avea. 

De unde se aștepta acum împăratul ca să fie 


pe deplin fericit, ași! unde? iaca se adeveri şi la 
dânsul, ca la toată lumea asta păcătoasa, 
povestea cântecului: 

În lume născut, 

Nimeni n-a stătut 

A fi fericit 

Cu desăvârșit. 

Începu a-i tânji trebile împărăției. Începu 
adecă a da îndărăt. Ba cutare împărat îl 
ameninţă că voiește să se scoale cu război 
asupra lui, daca nu o face cutare lucru; ba, 
cutare împărat cere cutare lucru; ba, supușii lui 
vor să facă răzmiriţă; ba, vitele de pe moșiile lui 
a călcat hotarele altei împărăţii și sunt luate de 
pripas; ba, că moartea a dat în ele, și câte 
neajunsuri toate se ţineau lanţ, de ajunsese 
bietul împărat în sapă de lemn. 

Se silea bietul împărat, cu toţi cei doisprezece 
fii ai săi, să facă pace, să fie între oameni bună 
învoire, să oprească relele ce-l bântuiau, dar 
geaba, pagubele curgeau gârlă. 

În cele mai de pe urmă chemă un cetitor de 
stele să-i spuie ce e pricina de-i merg lucrurile 
anapoda și nu poate să dea înainte. 

Daca veni filosoful, îi puse la stele, și a doua 
zi îi zise să bage de seamă în trei zile d-a rândul 


cum îi dorm copiii. 

Trecând cele trei zile filosoful veni din nou. 

Împăratul îi spuse că băieţii dormeau care cu 
mâinile dasupra capului, care într-o parte, care 
cu mâinile pe piept, şi care pe spate și cu 
mâinile pe lângă dânșii, iar fata doarme pe 
brânci, ori strânsă făcută ghem, sau cu mâinile 
între genuchi. 

— Aceasta este piaza reaoa a împărăției tale, 
răspunse filosoful; de nu o vei depărta din casă, 
nu se va alege nici praful de d-ta și de copiii 
dumitale. 

Împăratul băgase și el de seamă că se cam 
adevereau zisele filosofului, că de când, adecă, 
dobândise fata, d-atunci și el dă îndărăt. Dară 
nu știa ce să facă, cum să scape de prăpăd pe cei 
doisprezece copii. 

Bietul împărat! Și acesta îi era copil. N-ar fi 
vrut, vezi, să piară nici unul. În cele din urmă se 
lăsă după povata filosofilor. Ei ziceau că mai 
bine este să piară unul și să scape doisprezece, 
decât toţi să ajungă ca vai de ei şi de râsul 
lumii. 

Se îndoia împăratul, se îndoia împărăteasa să 
facă o așa faptă, dară înteţiți de toate relele ce-i 
năpădea din toate părțile, se înduplecară la 


sfaturile celor mai aproape de dânşii, și se 
hotărâră în cele din urmă să facă o jertfă decât 
trisprezece. 

Vorbi deci împăratul cu credinciosul său cum 
să facă. Să zică adecă că vrea să meargă la 
vânat, să ia și pe fată cu dânsul, mai cu seară că 
tot zicea ea că-i place să vază cum merg 
oamenii la vânat, şi să o lase acolo în pădure. 
Aceasta însă fără să știe ea. 

I se rupea rărunchii împăratului de mâhnire 
pentru răpunerea fiicei sale, se mâhni 
împărăteasa până în fundul sufletului ei când îi 
așeza merinde în coș, sub care puse primeneli, și 
câteva giuvaiericale d-ale ei. 

Când fu căruţa gata, puse coşul cu merinde, 
un urcior cu apă, și se urcară și ei, adecă fata și 
cu credincerul împăratului. Porniră și ajunseră 
într-o pădure mare. În urma lor acasă se bocea 
împăratul, împărăteasa și fraţii fetei, de-ţi venea 
să-ți iei lumea în cap. 

Daca ajunseră în pădure, stete căruţa mai d-o 
parte la o potecă, luară cu dânșii coșul și 
urciorul, și plecară prin pădure după vânat. 
Stând la un colnic, fata se dete să culeagă niște 
floricele, să-și facă un mănunchi; iară 
credincerul împăratului umbla razna prin 


pădure după păsărele, și, încet, încet se depărtă 
o bucată bună, ajunse la căruţă, se puse într- 
însa şi pe ici ţi-e drumul. 

Când băgă de seamă fata împăratului, 
credincerul nu e. Dădu chiot, strigă, ţipă, dară 
nimeni nu-i răspuns. Ce să facă ea? Iară daca 
văzu că dă înde seară, fata se urcă într-un 
copaci, se uită într-o parte, se uita într-alta, nu 
care cumva vede vro colibă ceva. Nu e. Se mai 
întoarse de se mai uită și în alte părți și zări, 
tocmai ce! într-o depărtare licărind o lumină ca 
o steluţă. Atunci se dete jos și cu coşul într-o 
mână, iar cu urciorul de apă într-alta, târâș 
după dânsa, merse drept la lumina ce zărise. 

Aci daca ajunse, dete peste o colibă, în care 
ardea un opaiţ în ciob. Bătu la ușe și-i deschise. 
Acolo şedea o bătrână cerșetoare. Fata se rugă 
ca să o adăpostească şi pe dânsa. Săraca o 
priimi; dară îi spuse că n-are ce să-i dea de 
mâncare fiindcă tot avutul ei este o găină, un 
căţel și o pisică. 

Fata scoase din coș și dete și bătrânei. 

A doua zi când se sculară, bătrâna începu să 
se vaiete că i-a murit găina pe cuib. Ea se 
plângea acum că are să moară de foame, 
deoarece cu oușorul ce lua de la găină pe fiecare 


zi se hrănea ea. 

Biata fată de împărat îi dete o giuvaierica d- 
ale ei, ca să-şi cumpere o altă găină cu care să 
se hrănească. 

Baba cam cu mârâială, cam de voie, cam de 
nevoie, priimi darul fetei și tăcu. 

A doua noapte îi muri cățelușul. Atunci ea 
zise: 

- Fata mea, să-ţi iei ale trei fuioare și să te 
duci din casa mea, că de când ai venit tu, 
pagubele se ţin lanţ. Căţelul ăsta nu l-aș fi dat 
nu știu pe ce, fiindcă îmi păzea coliba, și-l am 
de atâţia mari de ani. 

- Lasă, mămușoară, nu te supăra, îți dau eu 
cu ce să-ți cumperi altul, ba încă să-ţi mai și 
rămâie. 

Și scoase de-i mai dete o giuvaierica. 

A treia zi găsiră şi pisica moartă. 

- Să te duci, fetico, din casa mea, zise baba și 
îndărăt să nu te mai întorci. Te văz a fi fată de 
oameni, te văz că ai scule, dară lipsă de așa 
bogății. Mai bine eu cu sărăcia mea și să trăiesc 
în ticnă. De când ai venit tu, belele mi-au tăiat 
inima. Du-te, dragul mamei, și ia împreună cu 
tine tot ce ai adus în casa mea și bun și rău. 

Fata n-avu încotro, și cătă să plece din coliba 


babei. Înainte însă de-a pleca, se dezbrăcă de 
hainele sale cele bune și ceru de la babă nişte 
zdrenţe d-ale ei. Baba ca să scape de dânsa, 
căută pe după perne, pe sub pat, pe culme, și-i 
dete niște toale de puse pe dânsa, numai să se 
ducă din casa ei. 

Hainele ce le lăsă fata, baba le scoase din 
casă și le dete în celarul ce avea lângă coliba ei. 

Și așa fata, îmbrăcată în haine de cerșetoare, 
plecă din casa babei și începu a orbăcăi prin 
bungetul cela de pădure, că doar' d-o găsi vro 
potecă care să o scoaţă la lume. 

Și tot mergând așa, dete peste o stână de oi. 
Acolo nu găsi pe nimeni, căci stăpânii erau trei 
tovaroși, carii se duceau câtetrei cu oile. Aci 
daca ajunse, fata împăratului se puse de mătură 
coliba, rândui fiecare lucru la locșorul lui, făcu 
focul și atârnă căldărușa în crăcane. Până una, 
alta, mai spălă vasele, precum și vedrele și 
hârdaiele în care adunau ciobanii laptele. Apoi 
se ascunse. 

Venind ciobanii și văzând toate astea, se 
mirară. Se uitară încoace și încolo, dară nu 
văzură pe nimeni. Atunci ziseră: 

— Cine ne-a făcut ăst bine, de va fi băiat, frate 
să ne fie, iară de va fi fată, soră să ne fie. 


Fata împăratului atunci se arătă. Ea se rugă 
să o primească a locui cu dânșii căci era o 
nenorocită și n-avea unde să se adăpostească, 
nici să-și plece capul. 

Ciobanii o primiră și îi spuseră ce are să facă. 
Seara când veniră găsiră iarăși toate gata, şi de 
mâncărică şi hârdaiele, în care făceau brânză, 
curate, și toate bune la stână. 

Însă unul din tovaroși se plânse că nu știe ce 
au oile de tânjesc de azi-dimineață; pasămite 
dase boala în ele, căpitaseră ori nu știu ce li se 
întâmplase. 

A doua zi se plânse altul că a dat vărsatul în 
oi, şi nu știe câte vor scăpa. 

A treia altul veni cu nu știu ce brumă de oi. 
El spuse că voind a trece peste o punte, pe unde 
trecea în toate zilele cu oile, de astă dată nu știe 
cum își făcu nălucă o oaie și sări în râu, după 
dânsa alta, după asta alta, până ce se năpustiră 
oile și săriră mai toate în râu. Se sili bietul 
cioban să le oprească, dar ași! pe dracu să-l 
opreşti? când intră spaima în oi, degiaba toată 
munca; abia scăpase vro câteva oi, cu care veni 
acasă. 

Se luară de gânduri bieţii ciobani, cum de în 
cele trei zile de când venise fata aia la stâna lor 


să dea ei peste o așa pagubă. Ei văzură că surata 
lor trebuie să fie piază rea, și că a căzut ca o 
pacoste peste dânșii. Atunci se vorbiră ca să o 
gonească de la dânșii, şi îi ziseră: 

— Surată, cum ai venit, să te duci de la noi 
unde mila Domnului te va povăţui. Noi nu te 
mai putem ţine. Tu ai intrat în coliba noastră cu 
sărăcia. Paguba ce am încercat în aceste trei zile 
de când eştu tu la noi, nici în zece ani nu o vom 
putea pune la loc. 

Fata n-avu ce zice. Văzu și ea că așa este. Se 
sculă dară şi cerându-și iertăciune de răul ce le 
făcuse fără voia ei, plecă într-o doară, ia, așa 
peste câmp unde o vor duce-o ochii. Și mergând 
ea cu inima plină de obidă și cu lacrămile 
şiroaie, zări într-o depărtare mare nişte palaturi. 
Întinse pasul şi se duse într-acolo ca să nu 
însereze pe drum. Acolo şedea o arăpoaică 
bogată. 

Se rugă de slugile palatului să o priimească. 
Arăpoaica, care o văzuse de sus când intră pe 
poartă, porunci să o aducă înaintea ei. Cum o 
văzu, o cunoscu, și puse de o îmbăie frumos, o 
îmbrăcă cu niște haine curate și o luă pe lângă 
dânsa. 

Și așa, într-o zi arăpoaica o puse să-i caute în 


cap, căci, zice-se că arapii cât de curaţi să fie, 
tot se găsesc condrănței în capul lor: pentru că 
le e părul îmbâcsit, pâslos și des, nevoie mare! 
Fata împăratului văzând în capul arăpoaicei, ce 
nu mai văzuse de când o făcuse mă-sa, i se făcu 
scârbă și îi veni să scuipe. 

Se uită în dreapta, se uită în stânga, și nu-i 
dete de ochi decât scumpeturi, pe care îi fu milă 
să scuipe. Să se ducă ceva mai încolo, nu putea, 
căci arăpoaica adormise cu capul în poala ei. Se 
apucă și ea de scuipă în laţele arăpoaicei. 

Arăpoaica, ca dracu, simţi și o dată se sculă. 
Ea se uită cu milă la fată, și îi zise: 

- Să nu te ştiu cine ești, ai vedea tu ce ai păți 
din mâna mea. Dară așa, te iert. Să te gătești că 
mergem la un loc. Zi să prinză caii la căruţă. 

Până se gătiră ele, căruța trase la scară. Se 
deteră jos şi se puseră în căruță. Arăpoaica 
spuse vizitiului unde să meargă. Pe drum însă 
învăţă și pe fată ce să facă acolo unde merg. 

Abia sfârși de vorbit arăpoaica și ajunseră în 
curtea unui palat cu mii de mii de cămări. Cum 
se dară jos din căruţă, arăpoaica merse la o 
cămară unde erau doi oameni: unul tânăr și 
gras, şedea într-un pat de aur răsturnat şi se 
juca cu două gheme de mătase; altul moșneag 


umbla de colo până colo și astâmpăr nu mai 
avea. El se cocoșase de muncă, era trenţăros și 
slab și pipernicit de credeai că este altă aia, nu 
fiinţă de om. Pasămite, tânărul era norocul fetei, 
iară bătrânul norocul arăpoaicei. 

Cum văzu fata pe tânăr, jucându-se cu 
ghemele de mătase, o dată se repezi la dânsul, 
după cum o învățase arăpoaica, îi smulse 
ghemele din mână, și pe ici ţi-e drumul! Ieși 
fuga, se sui în căruță, vizitiul dete bice cailor și 
nu stătură decât tocmai acasă. 

Cela, greoi și mototol cum era el, până să se 
scoale, până să iasă afară, până să se ia după 
dânsa, rămase cu buzele umflate, că n-o mai 
putu ajunge și, întorcându-se căruţa, luă pe 
arăpoaică şi o duse și pe dânsa acasă. 

Tocmai atunci împăratul locului aceluia se 
hotărâse să se însoare, că era holtei. Logodnica 
îi ceruse să-i facă o haină de mătăsărie foarte 
scumpă. Făcu ce făcu împăratul, găsi o 
asemenea mătăsărie și o dase la croitor. Dară 
ce-i faci necazului, că mătăsăria nu ajungea. Îi 
mai trebuia un petec. Puse împăratul să-i caute 
petecul, dară asemenea mătăsărie nu se mai găsi 
în toată împărăţia. 

Ei! cum rămâne cu haina miresei? Daca n-o 


face-o după șartul ei, logodnica nu o priimește; 
dacă n-o găsi petecul ce-i trebuia, rămâne haina 
neisprăvită. Și aceasta nu se putea, adică să 
rămâie nunta dintr-un fleac de nimic. 

Mai pusese împăratul oameni de cercetară şi 
află că la arăpoaica cutare se găsește un petec 
de mătăsărie aidoma celeia ce căuta împăratul, 
și tocmai atât cât îi trebuia. 

Pasămite în ghemele luate de fata 
împăratului de la norocul ei cel leneș se afla 
acel petec de mătăsărie. 

Trimise împăratul oameni să-l cumpere. 
Arăpoaica le spuse că petecul îl dă celuia ce îi 
va da atâţi galbeni cari să tragă la cumpănă cât 
şi mătăsăria. Puse, deci, într-un taler al 
cumpenei petecul de mătăsărie și îndată brațul 
cumpenei cu petecul se lăsă jos. Puse și galbeni 
în cellalt taler, dară el rămase sus. Mai puse, 
mai puse și iară mai puse, dară cumpăna nu se 
lăsa în jos, puseră oamenii împăratului toţi 
banii ce avură la dânșii, cumpăna sta tot sus. 

Atunci se duseră de spuseră împăratului. Se 
miră împăratul de întâmplarea aceasta. Trimise 
câțiva saci cu galbeni, dară trimișii se întoarseră 
şi spuseră că diavolița de cumpănă nu vrea să se 
lase în jos de loc, de loc. Atunci împăratul luă 


cu dânsul încă căţiva saci cu galbeni şi se duse 
singur, ca să vază cu ochii lui astă minune, căci 
altfel nu-i venea să crează. 

Ajungând și intrând în casă la arăpoaică, 
văzu pe fata împăratului, ceea pe care o gonise 
tatăl său împăratul ca p-o piază rea, şi-i rămase 
la inimă. Vezi că nu era urâtă; avea nuri, avea 
pe vino-ncoace, cum se zice, avea învăţătură, 
mă rog, daca era fată de împărat; dară fusese 
seacă de noroc. 

Văzu și împăratul cumpăna. Braţul cu talerul 
în care erau puși banii sta în sus! Puse un sac cu 
galbeni de care îi adusese, şi ca să se lase 
cumpăna în jos, ba. Mai puse unul, ba încă 
unul, cumpăna habar n-avea. Puse toţi sacii, 
cumpăna pare că era proţăpită acolo sus. Atunci 
ce-i veni împăratului, se sui și el deasupra 
banilor, cam cu necaz, și o dată braţul cu talerul 
în care era puși banii se lăsă în jos și stătu drept 
la linie, tocmai pe tocmai cu cela în care era 
petecul de mătase, veni adecă la cumpănă 
dreaptă. 

— Care va să zică, petecul ăsta de mătase se 
poate cumpăra numai cu mine, zise împăratul, 
care înțelesese el noima acestei cumpene, ca un 
împărat ce era el acolo. 


- Cam așa, împărate, răspunse arăpoaica. 

- Apoi daca este așa, mie mi-ar fi voia să stric 
logodna cu năzuroasa aia de fată cu care sunt în 
vorbă, când aș ști că stăpâna mătăsăriei ăștia m- 
ar vrea. 

- Cum socotești d-ta că n-ar vrea ea, răspunse 
iarăşi arăpoaica, când d-ta vezi bine că însuși 
petecul de mătăsărie al cui este el te vrea. 

Și aşa se făcu vorba și apoi nunta, nu după 
multă vreme, cu mare veselie și dragoste. 

Darămite tatăl, muma și fraţii fetei când 
auziră de una ca asta, ce bucurie gândiţi că n- 
avură? 

Se întrolocară cu toţi cu totul și făcură o 
nuntă d-alea împărăteștile de se duse vestea de 
dânsa. 

Și încălecai p-o șea etc. 


Sarea în bucate 


A fost odată ca niciodată etc. 

A fost odată un împărat. Acest împărat avea 
trei fete. Rămânând văduv, toată dragostea lui 
el și-o aruncase asupra fetelor. Ele mărindu-se și 
văzând sârguința ce punea părintele lor ca să le 
crească pre ele, să le înveţe şi să le păzească de 
orice răutăţi și bântuieli, se sileau și ele din 
toată puterea lor ca să-l facă să uite mâhnirea 
ce-l coprinsese pentru moartea mumei lor. 

Într-una din zile, ce-i vine împăratului, că 
numai întreabă pe fata cea mai mare: -Fata mea, 
cum mă iubești tu pe mine? -Cum să te iubesc, 
tată? Iaca eu te iubesc ca mierea, răspunse ea, 
după ce se gândi că ce lucru poate fi mai dulce 
pe lume. Atâta o tăie capul pe dânsa, atâta și 
vorbi. -Să-mi trăiești, fata mea; să-mi facă 
Dumnezeu parte de tine. 

Și întrebând și pe fata cea mijlocie: -Dar tu, 
cum mă iubeşti pe mine, fata mea? -Ca zahărul, 


tată. Atâta o tăie şi pe dânsa capul și atâta 
răspunse. -Să-ți dea Dumnezeu bine, fata mea. 
Să mă bucur de tine. 

Pasămite, fetele acestea erau lingușitoare și 
ştiau să-și arate iubirea către părintele lor mai 
mult decât o aveau. 

Împăratul se bucură cât un lucru mare când 
auzi de la fetele lui cele mai mari cât îl iubesc. 
El socoti că altfel de iubire nu poate să fie decât 
cea dulce ca mierea și ca zahărul. Și uitându-se 
şi la fata cea mai mică, ce sta mai deoparte și cu 
sfială, o întreabă și pe dânsa: -Cum mă iubeşti 
tu, fata mea? -Ca sarea în bucate, tată! răspunse 
şi ea cu faţa senină, zâmbind cu dragoste 
firească și lăsându-și ochii în jos, de rușine că 
vorbi şi ea. Ea se ruşina, biet, văzând că tată-său 
o băgase și pe ea în seamă, ca o mai mică ce 
era. 

Când auziră surorile ei răspunsul ce dete ea 
tatălui lor, pufniră în râs și-și întoarseră fețele 
de către dânsa. Iar tatăl lor se încruntă și, plin 
de supărare, zise: -Ia fă-te mai încoace, 
nesocotito, să ne înțelegem la cuvinte. N-auziși 
tu pe surorile tale cele mai mari cu ce fel de 
dragoste mă iubesc ele? Cum de nu te-ai luat 
după dânsele ca să-mi spui câtă dragoste dulce 


ai și tu către tatăl tău? Pentru asta oare mă 
trudesc eu ca să vă cresc și să vă dau învăţătură 
cum altele să nu fie în lume ca voi? Să te duci 
de la mine cu sarea ta cu tot! 

Când auzi fata cea mică a împăratului urgia 
tatălui său, ce cădea pe capul ei, intră în fundul 
pământului de mâhnire căci se supărase tată-său 
şi, încumetându-se, zise: -Să mă ierți, tată, că eu 
n-am vrut să te supăr. Eu am socotit cu mintea 
mea că dragostea ce am către tine este, dacă nu 
mai presus decât a surorilor mele, dar nici mai 
prejos decât mierea și zahărul... -Auzi, auzi, o 
întrerupse tată-său; și mai ai obraz să te atingi 
de surorile tale cele mai mari? Să te duci de la 
mine, fată nerușinată ce ești, să nu-ţi mai auz de 
nume! Îi închise gura şi o lăsă plângând. 

Surorile vrură să o mângâie, dar cu niște 
cuvinte atingătoare, care îi făceau mai mult rău 
decât bine. 

Fata cea mică a împăratului, dacă văzu că 
nici surorile nu o cruţă, își puse nădejdea în 
Dumnezeu și se hotărî să plece unde mila 
domnului o va duce. Îşi luă deci din casa 
părintească un rând de haine proaste și vechi și 
pribegi din sat în sat, până la curtea unui alt 
împărat. Ajungând acolo, stătu la poartă. 


Chelăreasa o văzu și dacă veni la dânsa o 
întrebă ce vrea; ea răspunse că este o fată săracă 
şi fără de părinți, și ar vrea să se bage la stăpân 
dacă ar găsi vreun loc. 

Tocmai atunci ieşise ajutoarea chelăresei și ar 
fi voit să bage pe alta. Se uită la dânsa 
chelăreasa, cu ochii pătrunzători, și i se păru a 
fi bună să o ia pe dânsa în slujbă. Fata de 
împărat mai fu întrebată că ce simbrie cere, și 
ea răspunse că nu cere nicio simbrie, fără decât 
să slujească o bucată de vreme și dacă slujba ei 
va fi vrednică de vreo simbrie, să-i dea atât cât 
va face. 

Chelăreasa se bucură văzând-o că răspunde 
aşa de cuminte, și o luă să-i fie ajutoare. îi spuse 
ce are să facă și ii dete pe mână un vraf de chei 
din mai multe ce avea. Fata era cuminte și 
deşteaptă. Ea începu să deretice prin cămară și 
prin dulapurile de la care avea cheile şi să puie 
fiecare lucrușor la rânduiala lui. 

Și fiindcă îi prindea mâna la frământat, la 
fiertul dulceţilor și la alte bunătăţi de mâncare 
ce se află prin cămările împăraţilor, în grija ei 
fură lăsate tainurile curţii. Și cum oare n-ar fi 
ştiut să facă toate astea? Mă rog, fată de 
împărat nu era? Și nu se ivi nicio cârteală din 


partea nimănui, căci ea toate tainurile le 
împărțea cu cumpănă și cu dreptate, de nu-i 
găsea nimeni nicio părtinire. 

Unde să stea ea la vorbă deşartă, sau cu 
streinii carii veneau să-și ia tainurile și 
merticurile? Unde să iasă din gura ei vreo vorbă 
fără cumpăt, ori să asculte de la cineva vreo 
asemenea vorbă, că se rușina și găsea ea cuvinte 
destul de cuviincioase cu care să închiză și gura 
cea mai farfara. Ea nu sta la taifas cu slugile ori 
cu slujnicile curții, ci, când îşi găsea câte niţică 
vreme de repaus, citea pe carte. Toţi cu totul 
aveau sfială de dânsa și nu-i găsea nimeni vreo 
faptă care să le dea dreptul a-i atârna vreun 
ponos de coadă. 

Vestea despre vrednicia şi smerenia ajutoarei 
de chelăreasă ajunse numaidecât și la urechile 
împărătesei. Ea dori s-o vază. lar dacă se 
înfățișă împărătesei, fata de împărat știu să se 
arate şi să vorbească din inimă curată, fără 
prefăcătorie şi fără multă îndrăzneală. 
Împărăteasa prinse a o îndrăgi. Ea bănui că 
ajutoarea de chelăreasă nu poate să fie de neam 
prost. 

Și așa cum vă spusei, împărăteasa luă pe fată, 
ajutoarea cheiăresei, pe lângă dânsa. Unde se 


ducea împărăteasa, mergea și ea; când se punea 
împărăteasa la lucru, lucra și ca. Apoi, lucrul ce 
ieșea din mâna ei era mărgăritar, nu altceva. 
Din toate cuvintele cele înțelepte ce ieșeau din 
gura ei plăcu împărătesei mai mult decât orice. 
Ce să întindem vorbă multă? Ajunsese să fie 
nedespărțită de împărăteasă. O iubea 
împărăteasa ca pe copilul ei. 

Se mira și împăratul de atâta alipire a 
împărătesei către această fată. Acest împărat 
avea un fecior singur la părinţi. Tată-său şi 
mumă-sa se uitau la dânsul ca la soare. Îl 
pierdeau de drag ce le era. 

Și mergând împăratul la un război, luă și pe 
fiul său cu dânsul, ca să se deprinză cu ale 
războaielor. Acolo, nu știu cum se făcu, nu știu 
cum se drese, că numai ce îl aduseră acasă rănit. 

Să fi văzut pe mă-sa jăliri și plânsete. Nopțile 
le făcea zile privindu-l la boală. Iar dacă o 
ajunse oboseala de nu mai putea sta în picioare, 
împărăteasa puse pe fata ei din casă, ca pe un 
om de credinţă, să îngrijească de dânsul, și apoi, 
când una, când alta, erau nelipsite de lângă 
patul rănitului. 

Cuvintele cele blânde și înțelepte ale fetei, 
mângâierile ei cele dulci și neprefăcute, 


smerenia ei deșteptară în inima bolnavului o 
simţire ce nu o avusese până atunci, iar mai 
mult decât toate, cum știa ea să umble de 
binișor când îi primenea rănile, făcu pe fiul de 
împărat să o iubească ca pe o soră, căci pare că- 
i alina durerile când punea ea mâna pe rănile 
lui. 

Într-un după-prânz, după ce se făcuse mai 
bine, când sta de vorbă cu mă-sa, el îi zise: -Știi 
ce, mamă, mie mi-ar fi voia să mă însor. -Bine, 
măicuţă, bine. Mai bine de tânăr, decât să intri 
în valurile lumii. Să-ţi caute maica o fată bună 
de împărat, și de neam, și de treabă. -Ea e 
găsită, mamă. -Şi cine este? O știu eu? -Să nu te 
superi, mamă, dacă ţi-oi spune. Mie mi-a rămas 
inima la fata dumitale din casă. O iubesc, 
mamă, ca pe sufletul meu. Din câte fete de 
împărați şi de domni am văzut, niciuna nu mi-a 
plăcut ca dânsa. Ea mi-a robit inima. 

Se împotrivi împărăteasa oarecum, cârmi ea; 
dar nu fu cu putinţa să întoarcă pornirea fiului 
ei de la această însurătoare. 

Dacă văzu şi văzu că altfel nu se poate, și că 
fata ce-și alesese fiul ei să o ia de nevastă este 
cuminte, blândă, cu bună judecată, și mai 
presus de toate este smerită, cinstită și vrednică, 


se învoi și dânsa. Rămase acum să înduplece și 
pe împăratul, tatăl băiatului, ca să primească și 
dânsul alegerea fiului lor.Pentru aceasta nu fu 
mare greutate; căci atât muma, cât și fiul căzură 
cu rugăminte și lăudară pe fată cum știură și ei 
mai bine. 

Logodiră deci împăratul și împărăteasa pe 
fiul lor cu fata din casă a împărătesei și hotărâră 
și nunta. 

Când începură a face poftirile la nuntă, 
logodnica fiului de împărat se ruga cu cerul, cu 
pământul ca la nuntă să poftească și pe 
împăratul cutare, pe tatăl ei adică; se feri însă d- 
a spune cuiva că este fata acelui împărat. Socrii 
primiră să-i facă voia și poftiră la nuntă și pe 
acel împărat. 

În ziua cununiilor veniră toţi musafirii la 
nuntă. Se începură veseliile şi ținură toată ziua, 
ca la împărați, de! Ce să zici? Seara se întinse o 
masă d-alea împărăteștile, cu fel de fel de 
mâncări, de băuturi, de plăcinte și de alte 
bunătăţi, de să-ţi lingi și degetele când le vei 
mânca. 

Mireasa poruncise bucătarilor ce bucate să 
gătească. Ea însă cu mâna ei găti deoparte toate 
acele feluri de mâncare numai pentru un 


musafir. Apoi dete poruncă unei slugi 
credincioase ca să bage bine de seamă ca, 
aducând la masă bucatele gătite de dânsa, să le 
puie dinaintea împăratului poftit după 
rugăciunea ei. Dară să îngrijească să nu le puie 
dinaintea altcuiva, că e primejdie de moarte. 
Sluga cea credincioasă făcu întocmai precum i 
se poruncise. 

După ce se așezară toţi poftiţii la masă, 
începură a mânca şi a se veseli cât nu se poate 
spune. Împăratul cel poftit, adică tatăl miresei, 
mânca și nu prea. Încă de când venise, el se tot 
uita la mireasă și pare că-i zicea inima ceva, 
dară nu-i venea să crează ochilor. Pasămite, el 
își semuia copila, și neputându-și da seamă de 
cum ajunsese ea să se mărite după un fecior de 
împărat, nu cuteză să zică nimănui nimic. Vezi 
că trudele și necazurile ce suferise biata fată o 
schimbaseră de cum o știa tată-său. Şi, 
îndemnându-se de pofta cu care mâncau 
mesenii, ar fi voit și dânsul să mănânce și să se 
veselească; dară după ce gustă o dată sau de 
două ori din bucate, se opri. Sluga care îi 
aducea bucatele le ridica întregi, neatinse. Se 
mira acest împărat cum de toți mesenii 
mănâncă cu poftă niște bucate care pentru 


dânsul n-aveau niciun gust. Se încumese și 
întreabă pe vecinul din dreapta. Acesta îi 
răspunse că astfel de bucate bune n-a mâncat de 
nu ţine minte. Gustă și împăratul din talerul 
vecinului, și văzu că bucatele sunt bune. 
Asemenea făcu și la vecinul din stânga. Îi lăsa 
gura apă după bucatele cele bune ce gustase de 
la vecini; foamea îi da zor să îmbuce și el; dară 
cine putea să mănânce bucatele ce i se aducea, 
lui? Rabdă ce rabdă; de rușine lua el câteodată 
şi din bucatele ce i se aduceau, ca să nu se facă 
de râs între meseni, dar încolo nimic. În cele din 
urmă, nu se mai putu opri, și ridicându-se în 
sus, zise cu glas mare: 

-Bine, împărate, m-ai chemat la nunta fiului 
tău ca să-ţi baţi joc de mine? -Vai de mine, 
măria-ta! Cum se poate să-ţi treacă prin gând 
una ca aceasta? După cum se vede toată 
adunarea, te cinstesc și pe dumneata ca pe toți 
ceilalți împărați, fără deosebire. -Ba să mă ierti, 
împărate, bucatele tuturor mesenilor sunt bune 
de mâncat, numai ale mele nu. Se făcu foc de 
supărare împăratul socru și porunci ca 
numaidecât să vie bucătarii să-și dea seamă de 
ceea ce au făcut, și vinovaţii să se dea morţii. 

Ştiţi ce era? Iaca mireasa gătise toate 


bucatele pentru tată-său fără sare, ci numai cu 
miere și cu zahăr. Chiar sarnița de dinaintea lui 
era plină cu zahăr pisat, și degeaba lua bietul 
împărat cu cuțitul din sarniță ce credea el că 
este cu sare și punea în bucate, ele, în loc să se 
facă mai bune de mâncare, se făceau și mai 
dulci de pe cât erau, și mai cătrănite. 

Atunci se ridică mireasa în sus și zise 
împăratului socru: — Eu am gătit bucatele pentru 
împăratul ce s-a supărat, şi iată pentru ce am 
făcut-o: Acest împărat este tată-meu. Noi eram 
trei surori în casa părintească. Tata ne-a 
întrebat într-o zi cum îl iubim noi. Surorile mele 
cel mai mari, una îi răspunse că îl iubește ca 
mierea, alta ca zahărul. Eu îi zisei că îl iubesc ca 
sarea în bucate. Așa am socotit eu că nu se 
poate mai multă iubire decât aceasta! Tata s-a 
supărat pe mine şi m-a gonit din casă. 
Dumnezeu nu m-a lăsat să piei și, prin muncă, 
cinste şi hărnicie, am ajuns unde mă vedeți. 
Acum am vrut să dovedesc tatei că, fără miere și 
fără zahăr, poate omul să trăiască, dar fără sare 
nu, d-aia i-am gătit bucatele fără sare. Judecaţi 
dumneavoastră cu minte împărătească cine a 
avut dreptate. 

Toţi mesenii într-o glăsuire găsiră cu cale că 


pe nedrept a fost fata gonită din casa 
părintească. Atunci tatăl fetei mărturisi că n-a 
ştiut să preţuiască duhul fetei sale și și-a cerut 
iertăciune. Fata, și ea, i-a sărutat mâna și și-a 
cerut și dânsa iertăciune dacă fapta ei l-a 
supărat. Şi se puseră pe o veselie și pe o 
petrecere de se duse vestea în lume. Tatăl fetei 
se veselea, nu se veselea, dar socrul ştiu că se 
veselea și se mândrea că a dobândit o așa noră, 
şi de viță bună, și înţeleaptă și harnică. 

Eram și eu la nuntă împreună cu cheleșul 
acela care se tupilează printre d-voastră, cinstiți 
boieri. Multe ciolane, doamne, mai căzură de la 
acea masă, și, care cum cădea, tot în capul 
chelului le da. 

Și încălecai p-o șea, și v-o spusei d-voastră 
așa. 

Și încălecai p-o lingură scurtă, să trăiască 
cine ascultă. 

Și mai încălecai p-un fus, să trăiască şi cine a 
spus. 


